
BRIGADOS VADO ŽERARO ŽYGDARBIAI 


I 


KAIP BRIGADOS VADAS PATEKO Į JUODĄJĄ PILĮ 


Labai gerai, mano bičiuliai, kad jūs rodote man pagarbą, nes 
gerbdami mane jūs atiduodate pagarbos duoklę ir Prancūzijai, ir 
patys sau. Priešais jus ne tik senas žilaūsis kareiva, kertantis kiau- 
šinienę ir užgeriantis ją vynu; priešais jus istorijos skeveldra. Aš 
esu paskutinis iš kartos garbingų vyrų — tų kareivių, kurie tapo 
veteranais dar būdami berniukai, išmoko anksčiau vartoti kardą 
negu skustuvą ir šimtuose kautynių neleido išvysti priešui, ko- 
kios spalvos jų kuprinės. Dvidešimt metų mes mokėme Europą, 
kaip reikia kariauti, o kai išmokėme, tai termometras, bet ne dur- 
tuvas buvo Didžiosios armijos pralaimėjimo priežastis. Mūsų žir- 
gai stovėjo Berlyno, Neapolio, Vienos, Madrido, Lisabonos ir 
Maskvos arklidėse. Taip, mano bičiuliai, jums dar kartą sakau: 
jūs ne veltui siunčiate pas mane savo vaikus su gėlėmis, nes šitos 
ausys girdėjo skardžius Prancūzijos trimitus, o šitos akys matė 
jos vėliavas tokiose vietose, kurių galbūt jau niekas iš jų nepama- 
tys. 

Netgi dabar, vos tik užsnūstu krėsle, prieš mane prašuoliuoja 
tie didingi kareiviai — jėgeriai žaliomis striukėmis, milžinai — ki- 
rasyrai, Poniatovskio ulonai, dragūnai baltais apsiaustais ir siū- 
buojančios raitųjų grenadierių meškos kailio kepurės. Girdžiu greitą, 
duslų būgno tratėjimą, o pro dūmų ir dulkių debesis matau įdegu- 
sių veidų gretas ir ilgas raudonas plunksnas, kurios plevena virš 

pakeltų kardų. O štai joja raudonplaukis Nėjus ir Lefevras su bul- 
dogo žandikauliais, ir pasipūtęs kaip tikras gaskonas Lanas; o pa- 
galiau tarp tviskančio vario ir plevėsuojančių pliumažų pamatau 
ji, žmogų su blyškia šypsena, sukumpusiais pečiais ir išsiblaškiu- 
siu žvilgsniu. O čia, mano bičiuliai, sapnai išsisklaido, nes pašoku 
nuo krėslo, kaip pakvaišęs ištiesiu į priekį ranką ir rėkiu ne savo 
balsu, o madam Tito vėl juokiasi iš senio, gyvenančio tarp šešėlių. 

Nors visų mūsų kampanijų pabaigoje buvau tikrasis brigados 
vadas ir ne be pagrindo tikėjausi, kad greitai būsiu divizijos gene- 
rolas, tačiau vis dėlto, kai noriu papasakoti apie kareiviško gyve- 
nimo džiaugsmus ir sunkumus, prisimenu pirmuosius savo 
tarnybos metus. Patys suprantate: jeigu karininkas vadovauja dau- 
gybei žmonių ir arklių, jis turi daugybę rūpesčių su rekrūtais ir 
žirgų papildymu, su pašaru ir kalviais, su postoviu; jo gyvenimas — 
nelengvas daiktas, nors priešo jis dar net akyse nematė. Tačiau 
jeigu jis viso labo leitenantas arba kapitonas, tai jo pečių neslegia 
jokie sunkumai, išskyrus nebent antpečius, todėl jis gali savo ma- 
lonumui žvanginti pentinais, puikuotis dolomanu" ,, išgerti stikli- 
naitę ir bučiuoti savo merginą, negalvodamas apie nieką kitą, tik 
apie savo meilės nuotykius. Štai tokiu metu jis ir patiria nemažai 
visokiausių nuotykių - aš galėčiau jums daug ką papasakoti apie 
tą savo gyvenimo metą. Ko gera, šiandien ir papasakosiu jums 
apie tai, kaip aš pabuvojau Juodojoje pilyje, apie nepaprastą tiks- 
lą, kurį iškėlė sau jaunesnysis leitenantas Diurokas, apie baisų 
susidūrimą su žmogumi, kurį anksčiau vadino Žanu Karabenu, o 
paskui baronu Štraubentaliu. 

Turiu jums pasakyti, kad 1807 metų vasarį, vos paėmus Dan- 
cigą, majorui Ležandrui ir man buvo pavesta iš Prūsijos į Rytų 
Lenkiją naujam žirgų papildymui atvaryti keturis šimtus galvų. 

Žiaurūs šalčiai, ypač didysis mūšis prie Eilau, pražudė tiek ar- 
klių, kad mūsų puikiajam Dešimtajam husarų pulkui grėsė pavo- 


" Dolomanas (turk.) — husarų munduras, išvedžiotas šniūreliais, kurie būna 
ir antpečių vietoje. — Vertėjos pastaba. 

jus tapti lengvosios kavalerijos batalionu. Todėl mes su majoru 
žinojome, kad priešakinėse pozicijose mus pasitiks džiaugsmin- 
gai. Mes judėjome labai lėtai, nes sniegas buvo gilus, keliai — tik- 
ra kankynė, o mums padėjo tik dvidešimt sužeistų, į rikiuotę 
grįžtančių žmonių. Žinoma, jeigu pašaro atsargų jūs turite tik 
vienai parai, o kartais ir to nėra, sunku priversti bėgti arklius 
kitaip negu žingine. Žinau, žinau — istorijos knygose kavalerija 
visada lekia pašėlusiu galopu, tačiau aš, dalyvavęs dvylikoje kam- 
panijų, sakau: gerai, jeigu mano brigada žingine joja žygyje, o ris- 
čia šuoliuoja į priešą. Įsidėmėkite, kad kalbu apie husarus ir 
jėgerius, o juo labiau tai pasakytina apie kirasyrus ar dragūnus. 

Labai mylėjau arklius, ir man buvo malonu, kad mano ranko- 
se jų buvo keturi šimtai - įvairaus amžiaus, visokiausio plauko, ir 
kiekvienas skyrėsi savo būdu. Daugiausia arklių buvo iš Pomera- 
nijos, tačiau keletas pasitaikė iš Normandijos bei Elzaso, ir mums 
buvo smagu stebėti, kaip jie savo būdu skyrėsi vienas nuo kito — 
visiškai taip pat, kaip ir tų kraštų gyventojai. Mes irgi pastebėjo- 
me — ir vėliau tuo ne kartą įsitikinau — kad arklio būdas priklau- 
so nuo plauko; pavyzdžiui, šviesiai bėri — koketiški, nervingi ir 
kupini visokiausių užgaidų, kaštoniniai — drąsūs, kerši — klus- 
nūs, o obuolmušiai — užsispyrę. Visa tai, žinoma, neturi nieko 
bendra su mano istorija, tačiau kaip kitaip turėtų pasakoti senas 
kavaleristas, jeigu viskas prasidėjo nuo to, kad jam patikėjo ketu- 
ris šimtus arklių? Aš jau, žinote, taip įpratęs - kalbu apie tai, kas 
įdomu man, ir tikiuosi, kad tai sudomins ir jus. 

Mes perėjome Vyslą priešais Marienverderį ir turėjome trauk- 
ti toliau į Ryzenbergą, kai staiga į mano kambarėlį pašto stotyje 
įėjo majoras Ležandras su kažkokiu popierium rankoje. 

— Jums teks palikti mane, — tarė jis nevilties kupinu veidu. 

Aš dėl to nelabai nusiminiau, tiesą sakant, jis ir nebuvo vertas 
tokio padėjėjo kaip aš. Tačiau vis dėlto tylėdamas atidaviau pa- 
garbą. 

— Štai generolo Lasalio įsakymas, - tesė majoras. - Jūs priva- 
lote tučtuojau vykti į Roselį ir prisistatyti į pulko štabo būstinę. 


Niekas negalėjo suteikti man didesnio malonumo. Jau buvau 
nusipelnęs aukštesniųjų karininkų dėmesio. Matyt, pulko laukia 
koks nors mūšis, ir Lasalis suprato, kad mano eskadronas be ma- 
nęs neapsieis. Tiesą sakant, įsakymas atėjo ne visai patogiu mo- 
mentu, nes pašto stoties šeimininkas turėjo dukterį — gražią 
tamsiaplaukę lenkę su dramblio kaulo spalvos oda —- ir aš tikė- 
jausi, pasitaikius progai, su ja pasikalbėti. Tačiau pėstininkas ne- 
gali prieštarauti, kai šachmatininko pirštas stumteli jį iš vieno 
langelio į kitą, taigi nulipau žemyn, pasibalnojau savo stambų 
juodą žirgą, vardu Būgnas, ir tuoj pat leidausi į kelią. 

Dievaži, vargšams lenkams ir žydams, kurie gyveno niūriai ir 
be prošvaisčių, buvo vienas malonumas žiūrėti, kaip šuoliuoju pro 
jų duris! Šaltame ryto ore mano juodo Būgno galingos kojos, nuo- 
stabi nugara ir šonai žvilgėjo ir tvaskėjo su kiekvienu judesiu. O 
man ir dabar nuo kanopų bildesio kelyje ir kamanų skambesio su 
kiekvienu veržliu galvos mostu užkaista gyslose kraujas. Įsivaiz- 
duokite, koks buvau dvidešimt penkerių metų — aš, Etjenas Že- 
raras, geriausias kavaleristas ir pirmasis kardas visuose dešimtyje 
husarų pulkų. Mūsų Dešimtojo pulko spalva buvo žydra — dan- 
gaus žydrumo dolomanas ir mentikas su ryškiai raudona krūti- 
ne. Armijoje kalbėjo, kad, pamatę mus, gyventojai bėga iš visų 
jėgų: moterys — pas mus, vyrai — nuo mūsų. Tą rytą Ryzenbergo 
languose blizgėjo ne viena pora akučių, kurios maldavo mane tru- 
putėlį stabtelti, tačiau ką galėjo padaryti kareivis — tik pasiųsti 
oro bučinį ir, šuoliuodamas pro šalį, pažvanginti kamanas. 

Nėra nieko malonaus tokiame šaltyje kratytis balne vargin- 
giausia ir negražiausia visoje Europoje šalimi, tačiau dangus bu- 
vo giedras ir milžiniški snieguoti laukai žaižaravo nuo ryškios 
šaltos saulės. Nuo šalto oro man iš burnos kamuoliais kilo garas, 
Būgnui iš šnervių jis veržėsi dviem pūkų debesėliais, o nuo žąslų 
sviro ledokšniai. Paleidau žirgą risčia, kad jis kiek apšiltų, o man 
pačiam reikėjo tiek daug ką apgalvoti, jog nekreipiau dėmesio į 
šaltį. Į šiaurę ir pietus driekėsi begalinės lygumos su retais eglių 
ir šiek tiek šviesesnių maumedžių guoteliais. Tai šen, tai ten ma- 

tėsi nameliūkščiai, tačiau vos prieš tris mėnesius šiuo keliu pra- 
ėjo Didžioji armija, o jūs žinote, ką tai reiškia šaliai. Lenkai buvo 
mūsų draugai, tai tiesa, tačiau iš šimtų tūkstančių kareivių tik 
gvardiečiai vežėsi maisto furgonus, o visi kiti turėjo patys savimi 
pasirūpinti. Todėl manęs nė kiek nestebino, kad niekur nesimatė 
gyvulių pėdsakų, o virš nebylių namų nekilo dūmai. Šalis neypa- 
tingai klestėjo po didžiojo svečio viešnagės. Kalbėjo, kad ten, kur 
su savo kareiviais pražygiavo imperatorius, net žiurkės stipo iš 
bado. 

Vidurdienį prijojau Salfeldo kaimą, tačiau kaip tik iš čia ėjo 
tiesus kelias į Osterodę, kur buvo imperatoriaus žiemos būstinė, 
be to, ir pagrindinė septynių pėstininkų divizijų stovykla, todėl 
kelias buvo užgrioztas karietų ir vežimų. Atsidūręs tarp artileri- 
jos medinių dėžių, furgonų, kurjerių ir vis didėjančios naujokų ir 
nuo savo dalinių atsilikusių kareivių minios, sumečiau, kad man, 
ko gera, teks ilgokai brautis pas savo draugus. Tačiau sniego gylis 
laukuose siekė penkias pėdas, ir man nieko kito neliko kaip žingi- 
ne vilktis keliu. Todėl gerokai nudžiugau, pamatęs kitą kelią, ku- 
ris, atsiskyręs nuo pagrindinio, ėjo eglynu tiesiai į šiaurę. 
Kryžkelėje stovėjo nedidelė užeiga, o prie jos durų sėdo ant arklių 
patruliai iš Trečiojo Konflano husarų pulko — to paties, kurio 
pulkininku tapau vėliau. Ant laiptelių stovėjo jų karininkas, tra- 
pus išblyškęs jaunuolis, kuris labiau panėšėjo į jauną seminaris- 
tą, negu į tų įžūlių galvažudžių vadą. 

— Laba diena, pone, — tarė jis, pamatęs, kad pristabdžiau ar- 
klį. . 

— Laba diena, — atsakiau jam. — Aš Dešimtojo husarų pulko 
leitenantas Etjenas Žeraras. 

Iš jo veido supratau, kad jis apie mane girdėjo. Po mano dviko- 
vų su šešiais puikiais fechtuotojais mano vardą žinojo visi. Tačiau 
mano paprastas elgesys padėjo jam atsikratyti kuklumo. 

— Aš - jaunesnysis leitenantas Diurokas iš Trečiojo, — prisis- 
tatė jis. 

— Turbūt neseniai pulke? — paklausiau. 

— Apie savaitę. 

Taip ir maniau, spręsdamas iš jo blyškaus veido ir iš to, kaip jis 
leido savo kareiviams vėpsoti šalia mūsų. Dar ne taip seniai pats 
patyriau, ką reiškia mokiniui vadovauti kavaleristams vetera- 
nams. Atsimenu, kaip rausdavau, kai man tekdavo nukreipti ka- 
potus komandos žodžius žmonėms, kurie už savo pečių turėjo 
daugiau mūšių negu aš metų, man būtų buvę daug lengviau pasa- 
kyti: „Jums leidus, dabar mes išsirikiuosime“ arba „Jeigu jūs ne- 
prieštaraujate, dabar josime risčia“. Todėl nesmerkiau jauniklio, 
nors ir pastebėjau, kad jo žmonės truputį nedrausmingi, tačiau 
aš taip pažvelgiau į juos, kad jie sustingo balnuose. 

— Leiskite paklausti, pone, kur jūs vykstate šiuo šiauriniu ke- 
liu? — kreipiausi į jaunąjį karininką. 

— Man įsakyta patruliuoti zoną ligi Arensdorfo. 

— Jums leidus, josiu su jumis, —- tariau. — Matyt, aplinkiniais 
keliais nujosi greičiau. 

Taip ir atsitiko, nes šis kelias suko nuo armijos į tokias vietas, 
kur šeimininkavo kazokai ir marodieriai, ir jis buvo toks tuščias, 
koks perpildytas buvo pirmasis. Mes su Diuroku jojome priekyje; 
už mūsų bildėjo šešių kareivių arklių kanopos. Jis buvo šaunus 
vyrukas, tas Diurokas, nors ir buvo prikimštas visokiausių nesą- 
monių, kurių moko Sen-Sire, ir apie Aleksandrą ar Pompėjų ži- 
nojo daugiau, negu apie tai, kaip šerti arklį arba prižiūrėti jo 
kanopas. O vis dėlto, kaip jau sakiau, jis buvo šaunus vyrukas, 
dar nesugadintas karo gyvenimo. Su malonumu klausiau jo ple- 
pėjimo apie sesutę Mari ir motiną, kurios gyveno Amjene. Paga- 
liau mes atsidūrėme Hefenau kaimelyje. Diurokas prijojo prie 
pašto stoties ir iškvietė jos šeimininką. 

— Ar nepasakytumėte, — paklausė jis, — gal jūsų kraštuose 
gyvena žmogus, kuris vadina save baronu Štraubentaliu? 

Šeimininkas papurtė galvą, ir mes patraukėme toliau. Aš ne- 
atkreipiau dėmesio į jo klausimą, tačiau kai kitame kaime mano 
bendrakeleivis jį pakartojo ir sulaukė to paties atsakymo, nesusi- 
laikiau ir paklausiau, kas tas baronas Štraubentalis. 

Vaikiškas Diuroko veidas staiga paraudo: 

— Tai žmogus, — tarė jis, — į kurį turiu labai svarbų reikalą. 

Žinoma, man tai mažai ką paaiškino, tačiau iš jo veido išraiš- 
kos supratau, kad tolesnis klausinėjimas būtų jam nemalonus, ir 
nut:-lėjau, ojis ir toliau kiekvieno sutikto ūkininko klausinėjo apie 
baroną Štraubentalį. 

Aš tuo tarpu stengiausi, kaip ir pridera lengvosios kavalerijos 
karininkui, susidaryti vaizdą apie vietovės reljefą, nustatyti upių 
kryptį ir įsiminti vietas, kur turėtų būti brastos. Su kiekvienu 
žingsniu mes tolome nuo stovyklos, kurią aplenkėme. Toli pie- 
tuose į šaltą dangų kilo pilkų dūmų stulpai — ten buvo mūsų for- 
postai. O šiaurėje, tarp mūsų ir rusų žiemos būstinių, nesimatė 
nieko. Pačiame horizonto krašte du kartus pastebėjau plieno 
blykstelėjimą ir pasakiau apie tai savo bendrakeleiviui. Atstu- 
mas neleido mums nustatyti, kas būtent blykstelėjo, tačiau mes 
neabejojome, kad tai buvo plėšikaujančių kazokų ietys. 

Saulė jau linko vakarop, kai mes užjojome ant neaukštos kal- 
velės ir dešinėje pamatėme kaimelį, o kairėje — aukštą tamsią 
pilį, apsuptą spygliuočių miško. Prieš mus vežimu važiavo ūki- 
ninkas — gauruotas, niūrus bernas su avikailio puskailiniais. 

— Koks čia kaimas? — paklausė Diurokas. 

— Čia Arensdorfas, - atsakė šis barbariška vokiečių tarme. 

— Vadinasi, čia turiu nakvoti, — pasakė mano jaunasis ben- 
drakeleivis. Paskui, atsisukęs į ūkininką, uždavė savo nuolatinį 
klausimą: — Ar kartais nežinai, kur gyvena baronas Štraubenta- 
lis? " 

— Štai ten, Juodojoje pilyje, — pasakė ūkininkas ir parodė į 
tamsius bokštelius virš eglyno. 

Diurokas tyliai šūktelėjo tarsi medžiotojas, pamatęs pakilusį 
laukinį žvėrį. Atrodė, kad vyrukas neteko proto — jo akys subliz- 
go, veidas mirtinai išblyško, o lūpas iškreipė tokia šypsena, kad 
ūkininkas nejučiomis atšlijo į šalį. Kaip dabar matau: jaunuolis 
visas palinko į priekį ant savo juodbėro žirgo, godžiai žvelgdamas 
į aukštą tamsų bokštą. 

— Kodėl jūs vadinate šitą pilį Juodąja? — paklausiau. 

— Taip ją čia visi vadina, — atsakė ūkininkas. — Kalba, kad 
ten vyksta kažkokie juodi darbai. Ne veltui čia jau keturiolika 
metų gyvena pats bjauriausias nedorėlis Lenkijoje. 

— Jis lenkų dvarininkas? 

— Ne, pas mus Lenkijoje tokių nenaudėlių nėra, —- atsakė jis. 

— Nejaugi jis prancūzas? — sušuko Diurokas. 

— Šneka, kad iš Prancūzijos. 

— Ar jis rudas? 

— Rudas kaip lapė. 

— Taip, taip, tai jis: — sušuko mano bendrakeleivis, drebėda- 
mas nuo galvos ligi kojų. — Mane čia atvedė Apvaizdos ranka! 
Tegul nesako niekas, kad žemėje nėra teisybės. Jojame, pone Že- 
rarai, iš pradžių turiu surasti savo kareiviams postovį, o tik po to 
tvarkyti savo reikalus. 

Jis paragino žirgą pentinais, ir po dešimties minučių prijojo- 
me prie Arensdorfo užeigos namų, kur turėjo nakvoti kareiviai. 

Tačiau mano bendrakeleivio reikalai manęs nelietė, ir aš net 
negalėjau įsivaizduoti, ką visa tai reiškia. Iki Roselio dar buvo 
tolimas kelias, tačiau nusprendžiau joti dar keletą valandų, o pas- 
kui kokiam nors pakelės svirne susirasti nakvynę sau ir Būgnui. 
Išgėręs puodelį vyno, šokau ant arklio, bet iš viešbučio staiga iš- 
bėgo Diurokas ir sugriebė mane už kelio. 

— Pone Žerarai, — sunkiai alsuodamas tarė jis. - Prašau jūsų — 
nepalikite manęs vieno! 

—-Brangusis Diurokai, — atsakiau, —- jeigu jūs man paaiškinsi- 
te, kas, tiesą sakant, čia vyksta ir ko jūs iš manęs norite, tai man 
bus lengviau atsakyti, ar galiu jums padėti, ar ne. 

— Taip, jūs galėtumėte man labai padėti! — suriko jis. — Spren- 
džiant iš to, ką apie jus girdėjau, jūs esate vienintelis žmogus, 
kurį aš norėčiau matyti šalia savęs šią naktį. 

— Jūs užmirštate, kad vykstu į savo pulką. 

— Šiandien jūs vis tiek jo nepasieksite. Roselyje būsite tik ry- 
toj. Pasilikite su manim, jūs padarysite man didelę paslaugą ir 

padėsite išspręsti vieną reikalą, kuris liečia mano ir mano šeimos 
garbę. Tačiau turiu prisipažinti, kad tai gali sukelti didelį pavojų. 

Tai buvo sumanus ėjimas. Žinoma, aš tuojau nušokau nuo Būg- 
no ir liepiau tarnui nuvesti jį į arklidę. 

— Užeikime į vidų, — tariau, — ir paaiškinkite, ko iš manęs 
reikia. 

Jis įvedė mane į kambarį, primenantį svetainę, ir uždarė du- 
ris, kad mums niekas netrukdytų. Jis, tas berniukas, buvo dailiai 
nuaugęs, lempos šviesa apšvietė jo rimtą veidą ir labai jam pritin- 
kantį sidabro pilkumo mundurą. Žiūrėjau į jį ir pajutau šiltą jaus- 
mą šiam jaunikliui. Nepasakyčiau, kad jis elgėsi lygiai kaip aš, 
būdamas jo metų, tačiau mes buvome kažkuo panašūs, ir tai su- 
kėlė mano simpatiją. 

— Dviem žodžiais visko nepapasakosi, — tarė jis. — Jeigu ligi 
šiol nepatenkinau visiškai teisėto jūsų smalsumo, tai tiktai todėl, 
kad man labai sunku apie tai kalbėti. Tačiau aš, suprantama, ne- 
galiu prašyti jūsų pagalbos, nepaaiškinęs, koks čia reikalas. 

Turiu pasakyti, kad mano tėvas Kristofas Diurokas buvo gar- 
sus bankininkas; jį nužudė per rugsėjo skerdynes. Kaip žinote, 
minia užėmė kalėjimus, išrinko tris vadinamuosius teisėjus, kad 
surengtų teismą nelaimingiems aristokratams, ir tuos, kuriuos 
išvesdavo į gatvę, čia pat sudraskydavo į gabalus. Mano tėvas visą 
gyvenimą padėjo vargšams. Jį daug kas norėjo užtarti. Jis buvo 
iškankintas karštligės ir jį vos gyvą išnešė ant antklodės. Du tei- 
sėjai linko į tai, kad jį reikia išteisinti, o trečias, jaunas jakobinas, 
tvirtas ir žiaurus žaliūkas, kuris vadovavo tiems niekšams, nu- 
tempė mano tėvą nuo neštuvų, pradėjo spardyti savo gremėzdiš- 
kais batais, o paskui išmetė pro duris, kur jį bematant sudraskė į 
gabalus, tačiau apie tas siaubingas smulkmenas man sunku kal- 
bėti. Kaip matote, tai buvo žmogžudystė net pagal jų neteisėtus 
įstatymus, nes du iš jų pačių teisėjų stojo ginti mano tėvą. 

Kai vėl įsiviešpatavo taika, mano vyriausiasis brolis pradėjo 
ieškoti to žmogaus — trečiojo teisėjo. Aš tada buvau dar mažas 
berniukas, tačiau šį šeimos reikalą svarstė man dalyvaujant. Tą 

žaliūką vadino Karabenu. Jis buvo iš Santero gvardijos ir garsėjo 
kaip aršus dvikovininkas. Kai jakobinai sugavo svetimšalę damą, 
baronienė Štraubental, jam pavyko ją išlaisvinti ir išgauti iš jos 
žodį, kad ji ir jos turtai priklausys jam. Jis ją vedė, pasisavino jos 
pavardę ir titulą, o po Robespjero žūties pabėgo iš Prancūzijos. 
Mes taip ir negalėjome sužinoti, kas jam atsitiko. 

Jūs tikriausiai galvojate, kad, žinodami jo pavardę ir titulą, 
mes lengvai galėjome jį rasti. Tačiau atsiminkite, kad revoliucija 
paliko mus be pinigų, o be jų pradėti paiešką buvo neįmanoma. 
Paskui atėjo Imperijos laikai, ir mūsų reikalai dar labiau susi- 
komplikavo, nes, kaip jūs žinote, imperatorius manė, kad Briu- 
mero aštuonioliktoji nubraukė visas sąskaitas ir kad nuo tos dienos 
ant praeities buvo nuleista uždanga. Tačiau mes neužmiršome 
mūsų šeimos tragedijos ir neatsisakėme savo planų. 

Mano brolis įstojo į armiją ir kartu su ja praėjo visą Pietų Eu- 
ropą, visur klausinėdamas apie baroną Štraubentalį. Brolis, taip 
ir neatkeršijęs, žuvo prie Jenos pereitų metų rudenį, spalio mė- 
nesį. Dabar atėjo mano eilė tęsti bylą, ir man pasisekė: po dviejų 
savaičių, atvykęs į pulką, viename iš pirmųjų lenkų kaimų aš ra- 
dau žmogų, kurio tiek metų ieškojome. Dar daugiau - man pasi- 
taikė bendrakeleivis, kurio vardą armijoje taria ne kitaip, kaip 
ryšium su kokiu nors drąsiu arba kilniu poelgiu. 

Visa tai buvo gražu, klausiau jo labai susidomėjęs, tačiau man 
vis dėlto nė kiek nepasidarė aiškiau, ko iš manęs nori jaunasis 
Diurokas. 

— Kuo galiu jums padėti? — paklausiau. 

— Jokite su manim. 

— Į pilį? 

— Aišku. 

— Kada? 

— Nedelsiant. 

— O kąjūs ketinate daryti? 

— Ten pažiūrėsime. Bet aš noriu, kad jūs būtumėte su manim. 

Tiesą sakant, ne mano charakteriui atsisakyti nuotykių, o be 

to, ųžjaučiau šį vyruką. Atleisti savo priešams — žinoma, gerai, 
tačiau pageidautina, kad jie taip pat turėtų mums ką atleisti. Aš 
ištiesiau jam ranką. 

— Rytoj rytą turiu joti į Roselį, tačiau šiandien aš jūsų paslau- 
goms, — pasakiau jam. a 

Parūpinę kareiviams patogią nakvynę, palikome juos užeigos 
namuose, o kadangi ligi pilies buvo ne daugiau kaip mylia, nuta- 
rėme nevarginti arklių. Atvirai kalbant, man bjauru žiūrėti į pės- 
čią kavaleristą: koks jis nuostabus balne, toks nerangus, kai žengia 
prilaikydamas kardą ir šovininę ranka ir statydamas pėdas į vi- 
dų, kad pentinų ratukai neužkliūtų vienas už kito. Tačiau mes su 
Diuroku buvome tokio amžiaus, kai žmogui viskas tinka, ir galiu 
prisiekti, kad nė viena moteris nesiraukytų pamačiusi du husa- 
rus — vieną žydru, kitą pilku munduru, kurie tą vakarą išėjo iš 
Arensdorfo pašto stoties. Abu segėjome kardus, o aš dar išsitrau- 
kiau iš makšties pistoletą ir įsikišau po mentiku, nes jaučiau, kad 
šiandien mums bus karšta. 

Kelias į pilį ėjo per be galo tamsų eglyną; mes ničnieko nema- 
tėme, ir tik iš viršaus retkarčiais blykčiojo žvaigždės. Netrukus 
vis dėlto miškas praretėjo ir priešais mus per karabino šūvį pasi- 
rodė pilis. Tai buvo milžiniškas gremėzdiškas pastatas, spren- 
džiant iš visko, labai senas, su apvaliais bokšteliais kampuose ir 
aukštu stačiakampiu bokštu toje pusėje, kuri buvo arčiau mūsų. 
Visame tame tamsiame masyve nesimatė nė žiburėlio, išskyrus 
vieną apšviestą langą, ir iš ten neatsklido joks garsas. Man atro- 
dė, kad šitame kolose ir jo tyloje slypėjo kažkas grėsminga, apie 
ką jau pakankamai aiškiai bylojo pilies pavadinimas. Mano ben- 
drakeleivis nesitvėrė kuo greičiau pasiekti ją, ir aš žengiau pas- 
kui jį blogai nuvalytu keliu, kuris ėjo prie jos vartų. 

Prie geležim apkaustytų vartų nebuvo nei varpo, nei plaktu- 
ko, todėl, kad atkreiptume dėmesį, ėmėme belstis kardų ranke- 
nomis. Pagaliau vartai prasivėrė, ir mes pamatėme liesą senį 
vanago veidu, ligi pačių smilkinių apžėlusį barzda. Vienoje ran- 
koje jis laikė žibintą, kita prilaikė nuo*grandinės besiveržiantį 


didelį juodą šunį. Jis rūsčiai pažvelgė į mus, bet kai pamatė mūsų 
mundurus, jo veidas tapo niūriai atsargus. 

— Baronas Štraubentalis tokiu vėlyvu metu nieko nepriimta, — 
tarė jis puikia prancūzų kalba. ! 

— Galite pranešti baronui Štraubentaliui, kad nujojau aštuo- 
nis šimtus lygų, kad pamatyčiau jį, ir nepasitrauksiu tol, įkol jo 
neišvysiu, — pasakė mano bendrakeleivis tokiu balsu ir taip iš- 
raiškingai, kad aš pats nebūčiau geriau pasakęs. L 

Sargas pažvairavo į mus, neryžtingai taršydamas savo jųodą 
barzdą. 

— Tiesą pasakius, ponai, — tarė jis, — baronas jau išlenkė vie- 
ną kitą taurę vyno, todėl daug įdomiau galėsite pasikalbėti su 
juo, jeigu ateisite rytoj rytą. 

Jis šiek tiek plačiau pravėrė vartus, ir aš pamačiau už jo nuga- 
ros apšviestame hole dar tris žvėriškos išvaizdos žaliūkus; vienas 
jų laikė ant grandinės tokį pat baisų šunį. Diurokas tikriausiai 
irgi pamatė juos, tačiau tai nė kiek nesumažino jo ryžto. 

— Gana plepėti, - pasakė jis, stumtelėjęs į šalį sargą. —- Kalbė- 
siu tik su tavo šeimininku. 

Žaliūkai hole irgi prasiskyrė, ir jis praėjo pro juos — tokia dide- 
lė galia vieno žmogaus, kuris žino, ko nori, keletui nelabai pasiti- 
kinčių savimi. Mano bendrakeleivis tarsi šeimininkas palietė vieno 
iš jų petį: 

— Vesk mane pas baroną, — tarė jis. 

Sargybinis trūktelėjo pečiais ir kažką atsakė lenkiškai. Nie- 
kas, išskyrus barzdočių, kuris jau spėjo uždaryti ir užrakinti var- 
tus, nekalbėjo prancūziškai. 

— Gerai, nuvesime, — grėsmingai nusišaipė jis. - Jūs pamatysi- 
te baroną. Tačiau, manau, pasigailėsite, kad nepaklausėte mano 
patarimo. 

Mes nuėjome paskui jį erdviu holu su kailiais išklotomis grin- 
dimis ir laukinių žvėrių galvomis ant sienų. Tolimajame jo gale 
barzdočius atidarė duris, ir mes įėjome. 

Tai buvo mažas, skurdžiai apstatytas kambarys su tais pačiais 

nykos ir aplaidos pėdsakais, kuriuos mes matėme kiekviename 
žingsnyje. Viename kampe nublukę apmušalai, atšokę nuo sie- 
nos, apnuogino šiurkštų plytų mūrinį. Priešingoje sienoje buvo 
antros durys, pridengtos drapiruote. Viduryje stovėjo kvadrati- 
nis stalas, apverstas nešvariomis lėkštėmis ir skurdžiomis valgio 
liekanomis. Čia pat mėtėsi ir keletas tuščių butelių. Stalo centre 
veidu į mus sėdėjo dramblotas milžinas liūto galva ir tankia ryš- 
kiai rudų plaukų kupeta. Savo gyvenime mačiau keistų veidų, ta- 
čiau dar niekada nebuvau sutikęs tokio gyvuliško žiaurumo, koks 
matėsi šiame veide su mažomis piktomis žydromis akimis, raukš- 
lėtais skruostais ir stora atvėpusia apatine lūpa, atsikišusia virš 
bjaurios barzdos. Jo galva sviro ant pečių, jis žiūrėjo į mus drum- 
zlinu, girtu žvilgsniu. Tačiau jis visai nebuvo labai girtas — tie- 
siog jam labai daug ką pasakė mūsų mundurai. 

— Na, tai ką gi, mano drąsūs kareivos, — sužagsėjęs ištarė jis, — 
kas naujo Paryžiuje? A? Girdėjau, jūs ruošiatės išlaisvinti Lenki- 
ją, bet pakol kas patys tapote vergais, mažo aristokrato su pilku 
surdutu ir trikampe skrybėle vergais. Sako, kad pas jus nebėra 
piliečių — tik vieni ponai ir ponios. Prisiekiu, kuo tik norite: vie- 
ną gražų rytą vėl daug galvų nusiris į pintinę su pjuvenomis! 

Diurokas tylėdamas priėjo prie akiplėšos ir atsistojo šalia. 

— Žanai Karabenai, — tarė jis. 

Baronas sudrebėjo, ir jo žvilgsnis, atrodė, bemat prablaivėjo. 

— Žanai Karabenai, — pakartojo Diurokas. 

Baronas išsitiesė, įsikibęs į krėslo rankenas. 

— Ką tai reiškia? Kodėl jūs kartojate šį vardą, jaunuoli? — pa- 
klausė jis. 

— Žanai Karabenai, jūs esate tas, su kuriuo seniai noriu susi- 
tikti. 

— Tarkime, kad kažkada aš taip vadinausi, tačiau kas jums 
gali rūpėti, juk jūs tada tikriausiai buvote kūdikis? 

— Aš - Diurokas. 

— Nejaugi sūnus? 

— Sūnus žmogaus, kurį jūs nužudėte. 

Baronas dirbtinai nusijuokė, bet jo akyse šmėstelėjo baimė. 

— Kas praeitį primins, tas šviesos neregės, jaunuoli! — suriko 
jis. - Tomis dienomis buvo sprendžiama, kam iš mūsų gyyenti: 
mums arba jiems, aristokratams arba liaudžiai. Jūsų tėvas buvo 
žirondistas. Jis žuvo. Aš buvau montanjaras. Daugelis iš mano 
draugų irgi padėjo galvas. Viskas priklauso nuo to, kam kaip pa- 
siseka kare. Mes — jūs ir aš — turime apie tai užmiršti ir pasi- 
stengti suprasti vienas kitą. — Jis ištiesė jam ranką, judindamas 
raudonus pirštus. | 

— Gana! — sušuko jaunasis Diurokas. — Jeigu galėčiau jus su- 
kapoti kardu dabar, kai jūs sėdite krėsle, padaryčiau kilnų, tei- 
singą darbą. Aš paniekinsiu savo kardą, jeigu sukryžiuosiu jį su 
jumis. O vis dėlto jūs prancūzas ir prisiekėte tai pačiai vėliavai 
kaip ir aš. Taigi stokite ir ginkitės! 

— Nagi, nagi! — užriko ant jo baronas. — Užmiršk savo aris- 
tokratiškus įpročius, bajorų išpera!.. 

Diuroko kantrybė trūko. Jis užsimojo ir smogė tiesiai į barzdą. 
Pamačiau kraują ant atvėpusios lūpos ir pasiutusį pyktį mažose 
žydrose akyse. 

— Už šį smūgį tu sumokėsi gyvybe! 

— Štai čia jau geriau, — tarė Diurokas. 

— Ei, kardą! — suriko baronas. — Garbės žodis, aš neversiu 
jūsų laukti! — Ir jis puolė lauk iš kambario. 

Jau sakiau, kad ten buvo antros, uždengtos drapiruote durys. 
Vos tik baronas išnyko, pro tas duris išbėgo jauna ir graži mote- 
ris. Ji lėkė taip greitai ir tyliai, kad jau po akimirkos stovėjo tarp 
mūsų ir tik pagal drapiruotės plevenimą buvo galima spėti, iš kur 
ji atsirado. 

— Aš viską mačiau! — sušuko ji. — O, pone, jūs buvote nuosta- 
bus! — Ji pasilenkė prie Diuroko rankos ir apipylė ją bučiniais, 
kol jam pavyko ją ištraukti. 

— Bet kodėl jūs bučiuojate man ranką, ponia? — beveik suriko 
jis. 

— "Todėl, kad ši ranka trenkė jam per niekšingas ir melagingas 

lūpas. Todėl, kad ši ranka gal atkeršys už mano motiną. Aš - jo 
podukra. Moteris, kuriai jis sugriovė gyvenimą, buvo mano moti- 
na. Aš jo neapkenčiu ir bijau. Ak, štai jo žingsniai! — Dar akimir- 
ka — ir ji taip pat netikėtai dingo, kaip ir pasirodė. Įėjo baronas 
su pliku kardu rankoje; jo įkandin sekė žmogus, kuris atidarė 
mums vartus. 

— Čia mano sekretorius, — pasakė baronas. — Jis bus mano 
sekundantas. Tačiau šitame kambaryje mums bus ankšta. Teiki- 
tės eiti su manim į erdvesnę patalpą. 

Kautis kambaryje, kurį užgriozdino platus stalas, aišku, buvo 
negalima. Mes išėjome paskui juos į blankiai apšviestą holą. Kita- 
me jo gale švietė atidarytos durys. 

— Čia bus daug patogiau, — tarė juodabarzdis sekretorius. 

Tai buvo didelis tuščias kambarys, kurio pasieniais stovėjo dė- 
žių ir statinių eilės. Kampe ant lentynos degė ryški lempa. Grin- 
dys buvo lygios ir glotnios — apie geresnes fechtuotojui nebuvo 
ko ir svajoti. Diurokas išsitraukė kardą ir nubėgo į kambarį. Ba- 
ronas pasitraukė ir nusilenkdamas davė man ženklą sekti paskui 
savo bendrakeleivį. Vos spėjau peržengti slenkstį, durys su trenks- 
mu užsidarė ir spynoje sugirgždėjo raktas. Mes atsidūrėme spąs- 
tuose. 

Mes supratome tai ne iš karto. Mums dar neteko susidurti su 
tokia negirdėta žmogaus niekšybe. Paskui, kai įsitikinome, kaip 
kvaila buvo mums bent akimirką pasitikėti žmogum su tokia pra- 
eitimi, mus pagavo įnirtingas pyktis — pyktis šitam niekšui ir 
savo pačių kvailumui. Mes puolėme prie durų ir pradėjome dau- 
žyti jas kumščiais ir sunkiais batais. Bildesys ir mūsų prakeiki- 
mai turbūt aidėjo po visą pilį. Mes šaukėme tą niekšą ir apipylėme 
jį visokiausiais įžeidimais, kurie turėjo užgauti nors kokią jo už- 
kietėjusios sielos vietą. Tačiau milžiniškos durys — tokios, kokios 
būna viduramžių pilyse, — buvo padarytos iš storų rąstų, sutvir- 
tintų geležinėmis kabėmis. Jas pramušti tas pats, kaip pralaužti 
Senosios gvardijos karė. O iš mūsų šauksmų buvo tiek pat nau- 
dos, kiek ir iš smūgių, jie tiktai atsimušdavo garsiu aidu nuo aukštų 

lubų. Tačiau kareiviškas gyvenimas greitai išmoko kantriai pa- 
kelti tai, ko pakeisti negalima. Aš pirmasis vėl atgavau šalta- 
kraujiškumą ir įtikinau Diuroką kartu su manim apžiūrėti 
patalpą, kuri tapo mūsų kalėjimu. 

Čia buvo vienintelis langas, neįstiklintas ir toks siauras, kad 
vargu ar pro jį pavyktų prakišti galvą. Jis buvo iškirstas sienoje 
taip aukštai, kad Diurokui teko atsistoti ant statinės, kad galėtų 
pažiūrėti pro jį. 

— Na, ką matote ? — paklausiau aš. 

— Spygliuočių mišką, o jame — rogių kelią, — atsakė Diurokas. — 
O! — staiga nustebęs sušuko jis. 

Aš užšokau ant statinės ir atsistojau šalia jo. Iš tikrųjų vidury 
miško driekėsi ilga sniego juosta; ja, čaižydamas arklį, pašėlusiai 
šuoliuodamas, lėkė raitelis. Jis vis mažėjo ir mažėjo, kol visai iš- 
nyko tarp tamsių eglių. 

— Ką tai reiškia? — paklausė Diurokas. 

— Mums nieko gero, — atsakiau. — Galimas daiktas, kad jis 
išjojo pagalbos ir atsives tokius pat galvažudžius, kad mums per- 
pjautų gerkles. Geriau pažiūrėkime, ar negalima kaip nors ištrūkti 
iš tų pelėkautų, kol! nepasirodė katė. 

Mes turėjome puikią lempą - ir tai buvo vienintelė mūsų sėk- 
mė. Ji buvo beveik pilna alyvos ir galėjo šviesti lig pat ryto. Tam- 
soje mūsų padėtis būtų kur kas blogesnė. Jos šviesoje mes ėmėme 
apžiūrinėti palei sieną gulinčias dėžes ir ryšulius. Kai kur jie gu- 
lėjo vienoje eilėje, o kampe buvo suversti į krūvą ligi pat lubų. 
Matyt, mes atsidūrėme pilies podėlyje: čia buvo daugybė sūrių, 
įvairių daržovių, dėžių su džiovintais vaisiais ir eilės vyno stati- 
nių. Viena iš jų buvo su kranu, ir kadangi aš visą dieną nieko 
nevalgiau, tai su malonumu pasistiprinau puodeliu klareto ir šio 
bei to užkrimtau. Kai dėl Diuroko, tai jis nevalgė, o, liepsnoda- 
mas pykčiu ir nekantrumu, vaikščiojo pirmyn ir atgal. 

— Dar atsiskaitysiu su juo! — protarpiais sušukdavo jis. — Ši- 
tas niekšas nuo manęs nepaspruks! | 

Visa tai nuostabu, galvojau aš, sėdėdamas ant didelio apvalaus 

sūrio ir kirsdamas vakarienę, tačiau mano paukštelis, atrodo, per 
daug galvojo apie savo šeimos reikalus ir nė truputėlio apie tai, 
kaip ištrūkti iš bėdos, į kurią pakliuvau per jo malonę. Pagaliau 
jau keturiolika metų, kai jo tėvo nebėra pasaulyje, o Etjenui Že- 
rarui, pačiam drąsiausiam Didžiosios armijos leitenantui, kyla pa- 
vojus kristi perpjauta gerkle pačioje nuostabios jo karjeros 
pradžioje. Kas žino, kokias viršūnes galėčiau pasiekti, jeigu neiš- 
keliaučiau į aną pasaulį dėl šitos paslaptingos avantiūros, kuri nė 
kiek neliečia nei Prancūzijos, nei imperatoriaus? Reikėjo gi būti 
tokiu stuobriu, koneveikiau save, man prieš akis šlovinga kam- 
panija ir viskas, ko tik galėjo trokšti žmogus, o aš įsivėliau į tokią 
kvailą užmačią! Maža man kariauti su ketvirčiu milijono rusų, 
reikėjo dar lįsti į visokius šeimos kivirčus! 

— Na, gerai, — pagaliau nutraukiau grasinimus murmantį Diu- 
roką. — Galite daryti su juo ką norite, kai jis bus jūsų rankose. Ta- 
čiau dabar kyla visai kitoks klausimas, ką jis nori padaryti su mumis? 

— Tegul ir patį blogiausia! — sušuko jis. —- Aš skolingas savo 
tėvui. 

— Gryniausia nesąmonė, — atsiliepiau aš. — Jeigu jūs skolin- 
gas tėvui, tai aš skolingas savo motinai, ir ši skola man liepia gy- 
vam ir sveikam išeiti iš čia. 

Mano žodžiai truputį paveikė jį. 

— Atleiskite man, pone Žerarai! —- sušuko jis. — Aš galvoju tik 
apie save! Patarkite, ką daryti. 

— Na, ką gi, —- tariau aš. — Jie uždarė mus tarp sūrių visai ne 
dėl to, kad apsaugotų mūsų sveikatą. Jie trokšta pribaigti mus. 
Tai aišku. Jie tikisi, kad niekas nežino, jog mes esame čia, ir nie- 
kas mūsų neieškos, jei mes iš čia neišeisime. Ar jūsų husarai žino, 
kur jūs išjojote? 

— Aš jiems nieko nesakiau. 

— Hm! Aišku viena: iš bado mes čia nemirsime. Jeigu jie su- 
manė mus nužudyti, turės įeiti čia. Už statinių barikados mes 
galime atsilaikyti prieš tuos penkis niekšus, kuriuos matėme. Tik- 
riausiai dėl to jie ir pasiuntė žygūną prašyti pagalbos. 

— Mes turime išeiti iš čia ligi jam sugrįžtant. 

— Visiškai teisingai, jeigu tik apskritai galėsime išeiti. 

— O ar negalima padegti durų? — sušuko jis. 

— Na, tai lengvų lengviausia, — tariau aš. — Ten, kampe, kele- 
tas statinių augalinio aliejaus. Viena, kas man nepatinka, tai kad 
ir mes patys iškepsime kaip dų, austrių paštetėliai. 

— Nejaugi jūs negalite nieko sugalvoti? — nusiminęs sušuko 
jis. — Palaukite, kas čia? 

Už mūsų mažo langelio pasigirdo tylus šlamesys, ir kažkieno 
šešėlis užstojo žvaigždes. Lempos šviesoje mes pamatėme ištiestą 
baltą rankuteę. Jos pirštuose kažkas sublizgėjo. 

— Greičiau, greičiau! — pasigirdo moteriškas balsas. 

Mes žaibiškai užšokome ant statinės. 

— Jie pasiuntė pakviesti kazokų. Jūsų gyvybės pavojuje. O, aš 
pražuvau, aš pražuvau! 

Mes išgirdome sunkų trypimą, kimų keiksmą, smūgio garsą — 
ir vėl langelyje sužibo žvaigždės. Pašiurpę nuo siaubo bejėgiškai 
stovėjome ant statinės. Po pusės minutės pasigirdo prislopintas, 
staiga nutrūkes riksmas. Kažkur nakties tyloje trinktelėjo sun- 
kios durys. 

— Tie galvažudžiai ją pagavo! Jie ją užmuš! — surikau. 

Diurokas nušoko nuo statinės. Tarsi beprotis, kažką padri- 
„kai šaukdamas, jis pradėjo taip įnirtingai daužyti duris ranka, 
kad po kiekvieno smūgio likdavo kruvinos dėmės. 

— Štai raktas! — sušukau aš, pakeldamas nuo grindų gulintį 
raktą. — Tikriausiai ji numetė jį paskutinę akimirką, kai ją ati- 
traukė nuo lango! 

Mano bendrakeleivis, džiaugsmingai šaukdamas, isplėšė jį iš 
manęs. Po akimirkos jis jau kišo jį kažkur tarp rąstų. Raktas bu- 
vo toks mažas, kad visas sulindo į milžinišką spynos skylę. Diuro- 
kas sudribo ant dėžės, susiėmė rankomis galvą ir iš nevilties ėmė 
raudoti. Aš irgi buvau pasiruošęs raudoti, galvodamas apie varg- 
šę moterį ir apie tai, kad mes negalime jos išgelbėti. 

Tačiau mane ne taip lengva priblokšti. Pagaliau juk raktas bu- 

vo Mums paduotas turint kažkokį tikslą. Dama negalėjo atnešti 
rakto nuo durų todėl, kad tas pabaisa, jos patėvis, tikriausiai jį 
laiko savo kišenėje. Tačiau ir šis raktelis kažkam skirtas, nes ki- 
taip kam ji būtų rizikavusi gyvybe? Blogos bus mūsų galvos, jeigu 
mes neįspėsime, kam jis skirtas. 

Aš pradėjau atitraukti nuo sienų visas dėžes, o Diurokas, ku- 
riam mano tvirtumas vėl grąžino viltį, padėjo man iš visų jėgų. 
Darbas pasirodė nelengvas, nes dėžės buvo didelės ir sunkios. Mes 
dirbome kaip patrakę, vilkdami statines, sūrius ir dėžes į podėlio 
vidurį. Pagaliau liko viena didelė degtinės statinė, kuri stovėjo 
kampe. Bendromis jėgomis mes su Diuroku nuritome ją į šalį ir 
pamatėme lentomis apkaltoje sienoje nedideles, žemutes duris. 
Raktas lengvai pasisuko spynoje, ir mes, džiaugsmingai šaukda- 
mi, atidarėme jas. Laikydamas rankoje lempą, įsispraudžiau pro 
jas pirmas; mano bendrakeleivis įėjo paskui. 

Mes atsidūrėme pilies parako sandėlyje, mūriniame rūsyje be 
langų, su užkimštomis statinėmis prie sienų ir viena atkimšta 
viduryje. Šalia jos ant grindų buvo-juoda parako krūva. Priešais 
buvo dar vienos durelės, bet jos pasirodė užrakintos. 

— Mes nieko nelaimėjome! — sušuko Diurokas. — Antro rakto 
neturime! 

— Mes turime dešimtis raktų! — atkirtau. 

— Kur? 

Aš parodžiau į eilę parako statinių. 

— Jūs norite išsprogdinti šias duris? 

— Būtent. į 

— Tačiau juk susprogs visas rūsys. 

Tai buvo teisinga, bet mano išradingumas dar neišseko. 

— Mes išsprogdinsime podėlio duris, — tariau aš. 

Bėgdamas atgal pagriebiau geležinę dėžę su žvakėmis; ji buvo 
mano husariško kiverio dydžio, vadinasi, į ją tilpo keletas svarų 
parako. Diurokas pripylė ją, kol drožiau vašką nuo žvakės dag- 
ties. Pagaliau viskas buvo baigta — geresnės petardos nebūtų pa- 
daręs net pats sumaniausias inžinierių pulkininkas. Pastačiau tris 

sūrio galvas vieną ant kitos ir užkėliau geležinę dėžę ant jų taip, 
kad ji atsidurtų tiesiai prieš durų užraktą. Paskui uždegėme žva- 
kigalį ir nubėgome į parako rūsį, užtrenkę paskui save duris. 

Ne juokas, mano bičiuliai, sėdėti tarp tonų parako žinant, jog jei- 
gu sprogimo liepsna prasiverš pro plonas duris, tai mūsų suanglėję 
palaikai išlėks virš pilies bokšto. Net negalvojau, kad taip ilgai gali 
degti pusės colio žvakigalis! Įtempęs klausą, visą laiką stengiausi 
sugauti, ar nepasigirs mums pražūtį nešantis kazokų arklių kanopų 
bildesys. Jau maniau, kad žvakigalis užgeso, kai staiga podėlyje trenkė 
taip, tarsi būtų sprogusi bomba, mūsų durys išlakstė į šipulius, o į 
mus pasipylė sūrio gabalėlių, ropių, obuolių ir dėžių atplaišų kruša. 
Mes įbėgome į podėlį, tirštuose dūmuose klupdami ant grindis nusė- 
jusių nuolaužų, tačiau ten, kur buvo juodos durys, blankiai švietė 
keturkampė kiaurymė. Mūsų petarda atliko savo darbą. 

Iš esmės ji pasitarnavo mums daugiau, negu galėjome tikėtis. 
Ji sunaikino ne tiktai kalėjimą, bet ir jo sargus. Įėjęs į salę pir- 
miausiai pamačiau ant grindų išsikėtojusį žmogų su dideliu kir- 
viu rankose; jo kaktoje žiojėjo žaizda. Paskui pamačiau ant grindų 
besitampantį agonijoje didelį šunį su dviem sulaužytomis leteno- 
mis; jis atsistojo vilkdamas jas tarsi pančius. Tą pačią akimirką 
išgirdau riksmą — antrasis šuo, prispaudęs Diuroką prie sienos, 
įsikabino jam į gerklę. Jis bandė nustumti jį kaire ranka, o dešine 
kapojo jį kardu, ir vis dėlto tiktai po to, kai sutriuškinau jo kau- 
kolę pistoletu, geležiniai nasrai atsileido, ir nuožmios, krauju pa- 
sruvusios akys mirtinai sustingo. 

Mes neturėjome laiko atsikvėpti. Kažkur priekyje pasigirdo mo- 
ters riksmas — mirtinos baimės riksmas, ir mes supratome, kad 
negalima gaišti nė sekundės. Salėje buvo dar du žmonės, tačiau, 
pamatę mūsų plikus kardus ir įtūžusius veidus, jie drebėdami iš 
baimės puolė lauk. Diurokui iš žaizdos kakle tekėjo kraujas, da- 
žydamas pilką jo mentiko kailį, tačiau vyrukas nesitverdamas puo- 
lė pirmyn, ir kai mes įsiveržėme į kambarį, kur pirmą kartą 
susitikome su Juodosios pilies šeimininku, tiktai iš už jo nugaros 
pamačiau, kas ten vyksta. 

Baronas stovėjo vidury kambario, jo susivėlę, tarsi įniršusio 
liūto karčiai stovėjo piestu. Jau sakiau, kad tai buvo milžiniško 
ūgio, labai plačių pečių žmogus, ir kai pamačiau įniršiu liepsno- 
jantį jo veidą ir į priekį ištiestą kardą, man dingtelėjo mintis, kad, 
nepaisant viso jo niekšiškumo, iš jo būtų išėjęs puikus grenadie- 
rius. Jauna dama, susigūžusi iš baimės, įsispraudė į kėdę už jo. 
Rumbas ant jos baltos rankos ir numestas ant grindų rimbas liu- 
dijo apie tai, kad mes ištrūkome iš spąstų truputį vėliau, negu 
reikėjo, ir nespėjome jos apginti nuo šito žvėries. Jis suurzgė kaip 
vilkas ir žaibiškai puolė mus, kirsdamas ir kapodamas kardo plokš- 
tuma ir palydėdamas prakeikimais kiekvieną išpuolį. 

Kambarys, kaip jau sakiau, buvo per ankštas fechtavimuisi. 
Mano jaunasis bendrakeleivis atsidūrė prieš mane siaurame ta- 
kelyje tarp stalo ir sienos, ir aš galėjau tiktai žiūrėti, neturėda- 
mas galimybės padėti jam. Vyrukas mokėjo valdyti ginklą ir buvo 
nuožmus ir vikrus kaip laukinė katė, tačiau šitoje ankštoje erdvė- 
je pranašumas buvo sunkiasvorio milžino pusėje. Be to, jis buvo 
puikus fechtuotojas. Jis puolė ir atmušinėjo kirčius žaibiškai. Du 
kartus jis pataikė Diurokui į petį, ir kai jaunuolis nuo smūgio 
parkrito ant grindų, iškėlė virš jo kardą, kad pribaigtų neleisda- 
mas jam atsistoti. Tačiau aš vis dėlto aplenkiau jį, ir smūgis pa- 
taikė į mano kardo rankeną. 

— Prašau atleisti, — tariau aš, — jums vis dėlto teks susidurti 
su Etjenu Žeraru. | 

Baronas atšoko ir prisišliejo prie gobelenu apmuštos sienos, 
dažnai ir kimiai kvėpuodamas, — atsiliepė jo nedoras gyvenimo 
būdas. 

— Atsikvėpkite, — pasakiau. — Palauksiu, kol jūs atsigausite. 

— Jūs neturite priežasčių vaidytis su manim, — dusdamas ta- 
rė baronas. 

— Turiu jums nedidelę sąskaitėlę, —- atsakiau aš, — už tai, kad 
uždarėte mane podėlyje. O jeigu to maža, tai štai dar viena prie- 
žastis — šios damos ranka. 

— Tada ginkitės! — suriaumojo jis ir kaip beprotis puolė mane. 

Kokią minutę mačiau tik žaibuojančias žydras akis ir žybčiojantį 
sukruvinto kardo smaigalį, kuris įdrėksdavo man tai iš dešinės, 
tai iš kairės, tačiau primygtinai taikė į gerklę ir krūtinę. Aš neži- 
nojau, kad Paryžiuje revoliucijos laikais buvo tokių puikių fech- 
tuotojų. Kiek man teko patirti nuotykių, tačiau vargu ar buvau 
sutikęs bent šešetą žmonių, kurie taip meistriškai valdė ginklą. 
Tačiau baronas suprato, kad manęs jis neįveiks. Jis perskaitė sa- 
vo mirties nuosprendį mano akyse — aš tai supratau. Iš jo veido 
dingo raudonis, alsavimas tapo dažnesnis ir sunkesnis. Vis dėlto 
jis nepadėjo ginklo net kai gavo mirtiną smūgį ir mirė, stengda- 
masis kardu pasiekti mane su šlykščių keiksmu lūpose ir sukepu- 
siu krauju oranžinėje barzdoje. Aš, tas, kuris pasakoja jums apie 
tai, mačiau daug mūšių, ir mano pasenusi atmintis jau neišlaikė 
visų jų pavadinimų, tačiau mano akys nematė baisesnio reginio, 
kaip ta oranžinė barzda su raudona dėme, kurią paliko mano kar- 
das. 

Apie visa tai pagalvoti turėjau laiko tik vėliau. Vos tik sunkus 
jo kūnas sudribo ant grindų, kai moteris kampe pašoko, supliaukš- 
ėjo delnais ir suriko iš džiaugsmo. Turiu prisipažinti, man buvo 
nemalonu žiūrėti, kad moteris taip džiaugiasi kruvina žmogžu- 
dyste; aš nepagalvojau, kiek ji turėjo iškentėti, jeigu galėjo pa- 
miršti moterišką švelnumą. Jau norėjau įsakyti, kad ji nutiltų, 
bet staiga keisti, troškūs dūmai užkimšo mano šverves, o figūros 
ant drapiruočių sužibo gelsva šviesa. 

— Diurokai, Diurokai! — surikau aš, purtydamas jo petį. — Pi- 
lis dega! 

Sužalotas jaunuolis be sąmonės gulėjo ant grindų. Įbėgau į sa- 
lę, norėdamas pamatyti, kur kilo gaisras. Pasirodė, kad nuo mūsų 
sprogimo užsidegė sausas durų apkalų medis. Podėlyje jau lieps- 
nojo dėžės. Aš pažvelgiau ten, ir man sustingo kraujas pamačius 
parako statines gretimoje patalpoje ir parako krūvelės ant grin- 
dų. Dar kelios minutės ar net sekundės ir ugnis pasieks jas. Štai 
šitos pačios akys, mano bičiuliai, ligi pat mirties matys prieš save 
šliaužiančias ugnies gyvates ir juodą parako krūvą. 

Blogai atsimenu, kas buvo toliau. Neaiškiai matau, kaip puo- 
liau į mirties kambarį, kaip sugriebiau Diuroką už suglebusios 
rankos, moteris čiupo už kitos, ir mes puolėme laukan. Išbėgome 
pro vartus ir pasileidome rogių keliu į pamiškę. Vos mes pasiekė- 
me pirmuosius medžius, kai išgirdau už savęs trenksmą ir atsisu- 
kęs pamačiau ugnies stulpą, kylantį į žiemos dangų. Dar sekundė — 
ir nuaidėjo antrasis sprogimas, dar stipresnis už pirmąjį. Eglės, 
žvaigždės — viskas susisuko mano akyse, ir aš be sąmonės par- 
kritau šalia savo draugo. 


Atsigavau tik po kelių savaičių Arensdorfo pašto stotyje, ir pra- 
ėjo dar nemažai laiko, kol man papasakojo apie tai, kas įvyko. O 
papasakojo man ne kas kitas kaip pats Diurokas, jau pasitaisęs ir 
grįžęs į rikiuotę; sėdėdamas prie mano patalo jis pasakė, kad sijos 
gabalas trenkė man per galvą, ir aš beveik kaip negyvas kritau 
ant žemės. Iš jo aš sužinojau, kad jaunoji lenkė nulėkė į Arens- 
dorfą, sukėlė ant kojų husarus ir atvedė juos pačiu laiku, kad iš- 
gelbėtų mus nuo kazokų iečių — kazokus iškvietė tas pats 
juodabarzdis sekretorius, kuris taip greitai šuoliavo ant arklio per 
sniegą. Tačiau apie jaunąją damą, kuri mums du kartus išgelbėjo 
gyvybę, iš Diuroko nieko aiškaus nesužinojau, tačiau po dvejų me- 
tų, kai, pasibaigus Vagramo kampanijai, atsitiktinai sutikau jį Pa- 
ryžiuje, manęs nė kiek nenustebino, kad jo jauna žmona buvo 
man pažįstama ir kad pagal keistą likimo užgaidą jis įsigijo teisę, 
ir jeigu būtų panorėjęs, galėjo pasinaudoti ja —- turėti barono Štrau- 
bentelio pavardę ir titulą, taigi buvo ir suanglėjusių Juodosios 
pilies griuvėsių savininkas. 

KAIP BRIGADOS VADAS 
NUGALABIJO BROLIUS IŠ AJAČO 


Kai imperatoriui prireikdavo patikimo žmogaus paslaugų, jis 
padarydavo man garbę, prisimindamas Etjeno Žeraro pavardę, 
tačiau ši pavardė dažnokai iškrisdavo iš jo atminties skirstant ap- 
dovanojimus. Tačiau vis dėlto dvidešimt aštuonerių metų aš bu- 
vau pulkininkas, trisdešimt vienerių - brigados vadas, taigi 
neturiu priežasčių ant jo pykti. Jeigu karas būtų prasitęsęs dar 
dvejus trejus metus, tikriausiai būčiau gavęs maršalo lazdą, o tai 
jau tik žingsnis ligi sosto. Juk Miuratas pakeitė husaro kiverį į 
karūną, tai kodėl taip nepadarius ir kitam drąsiam kavaleristui? 
Tačiau visas šias svajones sumalė į dulkes Vaterlo, ir nors man 
nepavyko įrašyti savo vardo į istoriją, vis dėlto jis pakankamai 
žinomas visiems, kurie kovėsi didžiuosiuose imperijos karuose. 

Šiandien papasakosiu jums apie vieną labai įdomų reikalą, nuo 
kurio ir prasidėjo mano greitas kilimas tarnyboje ir kuris sujungė 
mane paslaptingais ryšiais su imperatoriumi. 

Tačiau iš pradžių turiu jus dėl kai ko perspėti. Klausydami 
mano pasakojimų, jūs privalote atsiminti, kad prieš jus žmogus, 
kuris, taip sakant, matė istoriją iš vidaus. Aš pasakoju, ką mačiau 
savo akimis ir girdėjau savo ausimis, taigi nebandykite man prieš- 
tarauti remdamiesi kokiu nors mokslininku ar rašytoju, rašiusiu 
istorijos veikalus arba memuarus. Yra daug tokių dalykų, kurių 
tie žmonės nežino ir niekada nesužinos pasaulis. Aš galėčiau pri- 

pasakoti jums nuostabiausių atsitikimų, tačiau tai būtų nekuklu 
iš mano pusės. Tai, ką jūs šiandien išgirsite iš manes, laikiau pa- 
slaptyje, kol buvo gyvas imperatorius, nes buvau davęs jam žodį 
tylėti, tačiau, manau, dabar niekam nebus žalos nuo to, kad pa- 
pasakosiu apie tą įžymų vaidmenį, kurį tada man teko atlikti. 

Reikia pasakyti jums, kad Tilžės taikos metu buvau papras- 
čiausias Dešimtojo husarų pulko leitenantas, neturtingas ir ne- 
kilmingas. Tiesa, mano išvaizda ir drąsa palankiai nuteikdavo 
žmones, ir aš jau buvau pagarsėjęs kaip vienas geriausių fechtuo- 
tojų armijoje, tačiau tarp aibės drąsuolių, supusių imperatorių, 
to neužteko, kad užtikrintų greitą kilimą tarnyboje. Tuo labiau 
aš buvau įsitikinęs, kad ateis ir mano diena, nors net ir nesapna- 
vau, kad tai bus taip greitai. 

1807 metais, kai imperatorius po taikos sudarymo grįžo į Pa- 
ryžių, jis daug laiko praleisdavo Fontenblo su imperatoriene. Jis 
tuo metu buvo pačioje savo garbės viršūnėje. Surengęs vieną po 
kitos tris kampanijas, sutramdė Austriją, sutriuškino Prūsiją ir 
privertė rusus džiaugtis tuo, kad jie pasiekė dešinįjį Nemuno kran- 
tą. Senas buldogas anapus Lamanšo dar urzgė, bet negalėjo nuei- 
ti toli nuo savo būdos. Jeigu mums tuo metu būtų pavykę sudaryti 
amžiną taiką, Prancūzija būtų tapusi stipresnė už visas valstybes 
pasaulyje nuo Romos imperijos laikų. Taip kalbėjo protingi žmo- 
nės, o aš tomis dienomis galvojau apie visiškai kitus dalykus. Mo- 
terys apsidžiaugė armijos grįžimu po tokio ilgo nebuvimo, ir jau, 
patikėkite, su kaupu atsiėmiau savo malonumų dalį. Spręskite 
patys, kaip mane tais laikais lepino moterys, jeigu net dabar, kai 
man suėjo šešiasdešimt... beje, kam kalbėti apie tai, kas ir taip 
gerai žinoma? 

Mūsų husarų pulkas stovėjo Fontenblo kartu su gvardijos rai- 
taisiais jėgeriais. Kaip jūs žinote, Fontenblo - nedidelis miestelis, 
tūnantis tarp tankių miškų, ir buvo kažkaip keista matyti jame 
minias įvairių didžiųjų kunigaikščių, kurfiurstų ir princų, kurie 
supo imperatorių kaip šuneliai šeimininką, vildamiesi, kad jiems 
atiteks kaulas. Gatvėse šnekėjo daugiau vokiečių negu prancūzų 

kalba, nes tie, kurie padėjo mums per paskutinį karą, atvyko kau- 
lyti apdovanojimų, o tie, kurie kovojo prieš mus, suvažiavo melsti 
atleidimo ir apsisaugoti nuo bausmės. 

O mūsų mažasis žmogus blyškiu veidu ir šaltomis pilkomis aki- 
mis kiekvieną rytą jojo medžioti, tylus ir susimąstęs, o visi kiti kaip 
uodega vilkosi paskui jį vildamiesi, kad jis tarstels jiems bent žode- 
lį. O paskui, jeigu jam užeidavo toks ūpas, jis numesdavo kokį šim- 
tą kvadratinių mylių vienam, tiek pat atimdamas iš kito, vieną 
karalystę apjuosdavo upe, kitą atitverdavo kalnų grandine. Štai 
tokiu būdu ir tvarkė reikalus jis, tas mažasis artileristas, kurį mes 
savo kardais ir durtuvais užkėlėme į tokią viršūnę. Jis visada labai 
pagarbiai elgėsi su mumis - jis žinojo, kam skolingas už galybę. 
Mes irgi žinojome ir rodėme tai savo laikysena. Mes, žinoma, pri- 
pažinome, kad jis - geriausias karvedys pasaulyje, tačiau visada 
atsiminėme, kad jis vadovauja geriausiems pasaulyje kareiviams. 

Tad štai sėdžiu kartą namuose ir lošiu kortomis su jaunuoju 
Moratu iš raitųjų jėgerių, kai staiga atsidaro durys ir įeina Lasa- 
lis, mūsų pulkininkas. Jūs atsimenate, koks jis buvo gražuolis bei 
dabita, ir jam nepaprastai tiko dangaus žydrumo Dešimtojo pul- 
ko munduras. Garbės žodis, mes, jauni kareiviai, buvome taip 
sužavėti juo, kad, norėjome to ar ne, visi keikėmės, plūdomės, 
gėrėme ir lošėme kauliukais, kad tik būtume panašūs į savo pul- 
kininką! Mes kažkaip negalvojome apie tai, kad ne dėl gėrimo ir 
lošimo kauliukais imperatorius ruošėsi paskirti jį lengvosios ka- 
valerijos vadu, o dėl to, kad visoje armijoje jis turėjo taikliausią 
akį, kai reikėjo nustatyti pozicijos pobūdį arba priešo kolonos jė- 
gą, ir jis geriau už visus galėjo nuspręsti, kada galima pralaužti 
pėstiją arba kur nepridengta artilerija. Dėl savo jaunumo mes vi- 
so to nesupratome ir juodinome ūsus, žvanginome pentinais, brū- 
žinome kardų makščių antgalius, vilkdami juos gatvių grindiniu 
tikėdamiesi, kad mes visi tapsime lasaliais. Kai jis, žvangindamas 
pentinais ir kardu, įėjo į mano butą, mes su Moratu pašokome. 

— Vyruti, - tarė jis, paplekšnojęs man per petį, - tave nori pa- 
matyti imperatorius šiandien ketvirtą valandą. 

Kambarys ėmė suktis, kai išgirdau šiuos žodžius, todėl turėjau 
rankomis nusitverti už kortų stalelio krašto. 

— Ką?! - sušukau. - Imperatorius? 

— Būtent, - pasakė jis šypsodamasis iš mano nuostabos. 

— Bet juk imperatorius nežino apie mano egzistavimą, pulki- 
ninke, - prieštaravau aš. - Kaip jis gali kviesti mane? 

— Mane tai irgi stebina, - atsakė Lasalis sukdamas ūsą. - Jeigu 
jam prireikė drąsaus kirtiko, tai kam nusileisti ligi vieno iš mano 
leitenantų, kai jis turi pulkininką? Tačiau, - pridūrė jis, su jam 
būdingu linksmu paprastumu dar kartą paplojeęs man per petį, — 
kiekvieno žmogaus gyvenime yra jo žvaigždžių valanda. Man ji 
jau buvo, kitaip nebūčiau Dešimtojo husarų pulko vadas. Pirmyn, 
mano berniuk, ir tegu tai būna pirmas žingsnis į tai, kad pakeis- 
tum kiverį į trikampę! 

Buvo antra valanda, ir jis išėjo, pažadėjęs užeiti vėliau ir paly- 
dėti mane į rūmus. Garbės žodis, nežinau, kaip praleidau tą lai- 
ką, ir kiek kartų bandžiau atspėti, ko nori iš manęs imperatorius! 
Aš žingsniavau pirmyn ir atgal po savo ankštą kambarėlį degda- 
mas iš nekantrumo. Kartais galvojau, kad jis tikriausiai girdėjo 
apie patrankas, kurias mes paėmėme prie Austerlico, bet juk dau- 
gelis paėmė patrankas prie Austerlico, o nuo to laiko jau praėjo 
dveji metai. Arba gal jis nori mane apdovanoti už istoriją su rusų 
imperatoriaus adjutantu. Staiga nukrėtė šaltis: o kas, jeigu jis 
pakvietė mane, kad duotų pylos? Į kai kurias dvikovas jis galėjo 
pažiūrėti nepalankiai, o Paryžiuje taikos metu pasitaikė du ar 
trys šaunūs darbeliai. 

Bet ne! Aš prisiminiau Lasalio žodžius. „Jeigu jam prireikė 
drąsaus kirtiko...“ - pasakė jis. 

Matyt, mano pulkininkas jautė, kuo čia kvepėjo. Turbūt jis ži- 
nojo, kad manęs laukia kokia nors maloni užduotis, kitaip jam 
nebūtų prasmės sveikinti mane. Mano širdis ėmė šokinėti iš 
džiaugsmo; aš sėdau prie laiško motinėlei ir parašiau jai, jog jau 
šią minutę manęs laukia imperatorius, kad pasitartų su manim 
vienu svarbiu reikalu. Aš nusišypsojau: šis įvykis, kuris man at- 

rodė stebuklas, mano motinėlei bus dar vienas įrodymas, kad im- 
peratorius turi sveiko proto. 

Pusę ketvirtos išgirdau žvangų kardo stuksėjimą į medines ma- 
no laiptų pakopas. Tai buvo Lasalis, o kartu su juo atėjo kažkoks 
šlubas ponas paprastais juodais drabužiais su puošnia mezginių 
apykakle ir rankogaliais. Mes, kariškiai, retai susitinkame su ci- 
viliais, tačiau, garbės žodis, tas buvo ne iš tų, į kuriuos galima 
nekreipti dėmesio. Vos tiktai pamačiau tas mirksinčias akis, juo- 
kingai užriestą nosį ir atvirą, griežtą veidą, supratau, kad stoviu 
prieš vienintelį žmogų Prancūzijoje, su kuriuo skaitosi pats im- 
peratorius. 

— Pone de Taleiranai, tai ponas Etjenas Žeraras, - tarė Lasalis: 

Aš atidaviau pagarbą, o valstybės vyras permetė mane nuo ki- 
verio pliumažo ligi pentinų dantelių žvilgsniu, kuris drėkstelėjo 
mane kaip rapyros smaigalys. 

— Ar jūs jau paaiškinote leitenantui, kam jį kviečia imperato- 
rius? —- paklausė jis griežtu, gergždžiančiu balsu. 

Šie du žmonės sudarė tokį kontrastą, kad aš nejučiomis žvel- 
giau tai į vieną, tai į kitą - juodas, gudrus politikas ir augalotas 
dangiškai žydras husaras, kuris viena ranka rėmėsi į šlaunį, ki- 
tą buvo uždėjęs ant kardo rankenos. Abu atsisėdo ant kėdžių - 
Taleiranas tyliai, Lasalis su bildesiu ir skambesiu kaip šuoliuo- 
jantis žirgas. 

— Reikalas štai koks, jaunuoli, - tarė jis su jam įprastu šiurkš- 
tumu. - Šiandien rytą buvau pas imperatorių jo asmeniniame ka- 
binete, kai jam atnešė laišką. Jis atplėšė jį ir staiga taip sudrebėjo, 
kad laiškas nulėkė ant grindų. Aš pakėliau jį ir padaviau impera- 
toriui, tačiau jis įrėmė į sieną sustingusį žvilgsnį, tarsi būtų išvy- 
des šmėklą. „Fratelli dell' Ajaccio!“, sumurmėjo jis, po to dar kartą 
„Fratelli dell' Ajaccio“. Itališkai moku tiktai tiek, kiek galima iš- 
mokti per dvi kampanijas, todėl nieko nesupratau. Man pasirodė, 
kad jis išsikraustė iš proto; jūs irgi taip pat būtumėt pagalvojęs, 

pone Taleiranai, jeigu būtumėt matęs jo akis. Perskaitęs laišką, 
jis ne mažiau kaip pusvalandį sėdėjo nejudėdamas. 

— O jūs? - paklausė Taleiranas. 

— O aš stovėjau nežinodamas, ką daryti. Pagaliau jis, matyt, 
susitvardė. 

— Aš manau, Lasali, - pasakė jis, - kad jūsų pulke yra drąsių 
jaunų karininkų! 

— Be jokios abejonės, visi jie tokie, jūsų didenybe, - atsakiau aš. 

— Jeigu jums prireiktų tokio, kuriuo galima pasitikėti svarbia- 
me reikale, bet kuris nepradėtų labai gilintis ir smalsauti, - ar 
suprantate, Lasali, - tai kokį jūs pasirinktumėte? 

Supratau, kad jam reikia patikimo asmens, kuris ne per daug 
kaišiotų nosį į jo reikalus. 

— Turiu tokį vieną, - pasakiau aš, -tik pentinai ir ūsai ir jokių 
kitų minčių, išskyrus moteris ir arklius. 

— Tokio man ir reikia, - tarė Napoleonas. - Atveskite jį pas 
mane ketvirtą valandą. Tad, jaunuoli, aš ir atėjau tiesiai pas jus ir 
manau, kad jūs nepadarysite gėdos Dešimtajam husarų pulkui. 

Man, žinoma, nebuvo labai malonu sužinoti, kokios priežastys 
paskatino pulkininką išrinkti būtent mane, ir tai tikriausiai atsi- 
spindėjo mano veide, nes jis garsiai nusikvatojo, ir net Taleiranas 
truputį sukrizeno. 

— Paklausykite vieno patarimo, prieš eidamas pas imperato- 
rių, - tarė jis. - Jūs leidžiatės į plaukiojimą audringoje jūroje ir 
galbūt jums teks blogesnis locmanas negu aš. Mes neturime jokio 
supratimo, koks čia reikalas, o, atvirai kalbant, mums, kurių pe- 
čius slegia atsakomybė už Prancūzijos likimą, ypač svarbu žinoti 
apie visus įvykius. Ar jūs supratote mane, pone Žerarai? 

Tiesą sakant, net nesupratau, kur jis suka, tačiau nusilenkiau 
ir nudaviau, kad man viskas aišku. 

— Veikite labai atsargiai ir niekam nieko nesakykite, - tarė Ta- 
leiranas. - Nei aš, nei pulkininkas Lasalis nesirodysime su jumis 
žmonėse, mes lauksime jūsų čia, ir kai jūs papasakosite, apie ką 
kalbėjotės su imperatoriumi, patarsime jums, ką toliau daryti. O 

dabar jums laikas eiti, nes imperatorius nedovanoja nepunktua- 
lumo. 

Ėjau į rūmus pėsčias - ligi jų buvo koks šimtas žingsnių. Mane 
nuvedė į laukiamąjį, kur po laukiančiųjų minią lakstė Diurokas 
su nuostabiu tamsiai raudonu auksu išsiuvinėtu munduru. Gir- 
dėjau, kaip jis šnibštelėjo ponui de Kolenkūrui, kad pusė lankyto- 
jų - vokiečių hercogai, kurie tikisi tapti karaliais, o kita pusė - 
vokiečių hercogai, kurie bijo, kad juos paleis elgetomis. Išgirdęs 
mano pavardę, Diurokas tuojau nuvedė mane į kabinetą, ir aš 
atsidūriau prieš imperatorių. 

Aišku, šimtus kartų mačiau jį žygiuose, bet niekada nestovė- 
jau akis į akį su juo. Garantuoju, jeigu jūs sutiktumėte jį nežino- 
dami kas jis, pamatytumėte tiesiog pablyškusį, kresną žmogelį su 
aukšta kakta ir gerai treniruotomis blauzdomis. Siauros trum- 
pos kašmyro kelnės ir baltos kojinės vykusiai pabrėžė jo kojų for- 
mą. Tačiau, net nepažindami jo, jūs būtumėte nustebinti ypatingo 
žvilgsnio, kuris galėdavo būti toks rūstus, kad priversdavo drebė- 
ti net grenadierių. Sako, kad net pats Ogero, žmogus, kuris neži- 
nojo, kas yra baimė, susigūždavo nuo Napoleono žvilgsnio dar 
tais laikais, kai imperatorius buvo niekuo nepagarsėjęs kareivis. 
Beje, į mane jis pažvelgė gana maloningai ir davė ženklą pasilikti 
prie durų. De Menevalis kažką rašė jam diktuojant ir po kiekvie- 
nos frazės pakeldavo į jį atsidavusias tarsi ištikimo šuns akis. 

— Gana, Menevali. Galite eiti, - kapodamas žodžius tarė impe- 
ratorius. Sekretorius išėjo, o jis, susidėjęs rankas už nugaros, pri- 
ėjo ir tylėdamas apžiūrėjo mane nuo galvos ligi kojų. Šis mažas 
žmogus mėgo, kad jį suptų augaloti gražuoliai, ir manau, kad ma- 
no išvaizda jam patiko. Aš pakėliau ranką, atiduodamas pagarbą, 
kitą ranką laikiau ant kardo rankenos ir žiūrėjau tiesiai prieš sa- 
ve, kaip ir pridera kareiviui. 

— Taigi, pone Žerarai, — pagaliau tarė jis pastuksenęs į mano 
mentiko brandebūrą iš auksinės virvės, - žinau, kad jūs pagar- 

bos vertas karininkas. Apie jus labai puikiai atsiliepia jūsų pulki- 
ninkas. 

Bandžiau surasti kokį nors nepaprastą atsakymą, bet kaip tyčia 
man niekas neatėjo į galvą, išskyrus Lasalio žodžius, kad aš vieni 
ūsai ir pentinai, todėl taip ir pratylėjau. Turbūt ta kova atsispindėjo 
mano veide, nes imperatorius nenuleido nuo manęs įdėmaus žvilgs- 
nio ir, nesulaukęs atsakymo, neparodė jokio nepasitenkinimo. 

— Matyt, jūs kaip tik tas, kurio man reikia, - tarė jis. - Mane iš 
visų pusių supa protingi drąsuoliai. Bet, beje, drąsuolis, kuris... — 
jis nebaigė, o aš taip ir nesupratau, ką jis norėjo pasakyti. Teko 
pasitenkinti is kad jis gali disponuoti manimi ligi pat 
mano mirties. 

— Kiek man žinoma, jūs puikiai valdote kardą, - pasakė jis. 

— Pakenčiamai, jūsų didenybe. 

- Jūsų pulkas išrinko jus dalyvauti varžybose su Šambaranto 
husarų fechtuotojais. 

Pasirodo, jis buvo girdėjęs apie mano darbelius! Ką gi, tai ma- 
nes nė kiek nenuliūdino. 

— Taip, mano bičiuliai suteikė man tą garbę, jūsų didenybe, — 
atsakiau. 

— O tam, kad pasipraktikuotumėt, jūs per savaitę įžeidėte šešis 
fechtavimo meistrus? 

— Man buvo leista išeiti iš pulko septynis kartus per tiek pat 
dienų, jūsų didenybe. 

— O jūsų net neįdrėskė? 

— Dvidešimt trečiojo pulko fechtavimo meistras kliudė mano 
kairę alkūnę, jūsų didenybe. 

— Baikite tuos vaikiškus žaidimus, pone! - riktelėjo jis, apim- 
tas šalto įniršio, kurio metu jis buvo baisus. - Ar jūs manote, kad 
aš savo veteranams duodu tuos vardus tam, kad jie tobulintų sa- 
vo ketvirtąsias ir trečiąsias pozicijas? Puikiai atrodysiu prieš Eu- 
ropą, jeigu mano kareiviai nukreips savo kardus vienas prieš kitą! 
Jeigu dar kartą išgirsiu, kad jūs kovėtės dvikovoje, sutraiškysiu 
jus štai šitais pirštais. 

Prieš mano akis sušmėžavo balta, putli ranka, grėsmingas riau- 
mojimas virto švilpiančiu šnypštimu. Garbės žodis, mano oda per- 
bėgo šiurpuliai. Dabar būčiau mielai pasikeitęs vietomis su 
kareiviu, kuris pirmas eina į ataką stačiausiu ir siauriausiu tar- 
pekliu. Imperatorius atsisuko į stalą, išgėrė puodelį kavos ir kai 
vėl kreipėsi į mane, iš baisios audros nebeliko nė žymės, ir aš 
pamačiau tą keistą šypseną, kuri pasirodė tik lūpose, bet ne aky- 
se. 

— Man reikalingos jūsų paslaugos, pone Žerarai, - tarė jis. - 
Tikriausiai būsiu saugesnis, jeigu šalia bus žmogus, gerai valdan- 
tis kardą, ir dėl kai kurių priežasčių aš pasirinkau jus. Tačiau 
pirmiausiai jūs duosite man žodį visa tai laikyti paslaptyje. Kol aš 
gyvas, nė vienas žmogus, išskyrus mus su jumis, neturi žinoti, 
apie ką mes šiandien kalbėjome. 

Pagalvojau apie Taleiraną ir Lasalį, bet daviau žodį tylėti. 

— Be to, man nereikia nei jūsų nuomonės, nei jūsų samprotavi- 
mų; jūs turėsite daryti tik tai, kas jums liepta. 

Aš nusilenkiau. 

— Man reikia jūsų kardo, o ne jūsų galvos. Galvosiu aš pats. Ar 
jūs supratote? 

— Taip, jūsų didenybe. 

— Ar jūs žinote Kanclerio giraitę Fontenblo miške? 

Aš linktelėjau. 

— Ar žinote aukštą dvikamienę eglę, prie kurios antradienį bu- 
vo suvarę medžioklinius šunis? 

Jeigu jis būtų žinojęs, kad po ta egle tris kartus per savaitę 
susitinku su viena mergina, nebūtų klausęs. Aš nieko neatsakiau 
ir vėl tiktai linktelėjau. | 

— Nuostabu. Laukite ten manęs šiandien dešimtą valandą va- 
karo. 

Jau nustojau kuo nors iš viso stebėtis. Jeigu jis pasiūlytų man 
vietoj jo sėstis į imperatoriaus sostą, aš tik nulenkčiau savo kive- 
Tį. 

— Paskui mes kartu eisime į mišką, - tarė imperatorius. - Tu- 


rėkite prie savęs kardą, pistoletų nereikia. Nekalbinkite manęs, 
ir aš sujumis irgi nekalbėsiu. Mes eisime tylėdami. Ar supratote? 
“ - Supratau, jūsų didenybe. 

— Netrukus po man žinomu medžiu mes pamatysime žmogų, 
greičiausiai net du. Mes kartu prieisime prie jų. Jeigu duosiu žen- 
klą ginti mane, išsitrauksite kardą. Tačiau jei su tais žmonėmis 
pradėsiu kalbėtis, jūs turite laukti ir stebėti, kas vyksta. O jeigu 
jau jums teks kautis, tai nors jie būtų ir dviese, nė vienas iš jų 
neturi likti gyvas. Aš jums padėsiu. 

— Jūsų didenybe! - sušukau aš. - Neabejoju, kad mano kardas 
susidoros ir su dviem, tačiau ar būtų ne geriau, jeigu pasiimčiau 
draugą, kad jums pačiam kautis nereikėtų? 

— Nesąmonė, - tarė jis. - Ligi tol, kol tapau imperatoriumi, 
buvau kareivis. Nejaugi jūs manote, kad tik husarai valdo kardą, 
o artileristai ne? Tačiau juk įsakiau jums neprieštarauti. Jūs da- 
rysite tik tai, ką jums pasakysiu. Jeigu teks ištraukti kardus, nie- 
kas iš tų žmonių neturi likti gyvas. 

— Neliks, jūsų didenybe, - pasakiau. 

— Nuostabu. Daugiau nurodymų nebus, galite eiti. 

Pasukau prie durų, bet staiga man dingtelėjo viena mintis. Vėl 
apsisukau. 

- Jūsų didenybe, aš manau štai ką...- pradėjau. 

Jis puolė prie manęs įniršęs kaip laukinis žvėris. Maniau, kad 
jis man smogs. 

— Jūs manote! - suriko jis. - Jūs! Jūs įsivaizduojate, kad pasi- 
rinkau jus todėl, kad mokate galvoti? Tik išdrįskite pasakyti man 
tai dar kartą! Jūs vienintelis žmogus, kuris... beje, gana! Laukite 
manęs prie eglės dešimtą valandą! 

Garbės žodis, neatsimenu, kaip išėjau iš kabineto. Kai po ma- 
nim geras ristūnas ir kardas skimbčioja į balnakilpes - tada aš 
stiprus. Jeigu kalba eina apie pašarą - šieną ar avižas, rugius ar 
miežius ar vadovavimą eskadronui žygyje, aš to bet ką galiu pa- 
mokyti. Tačiau kai susitinku su kokiu nors kamerheru, maršalu 
arba pačiu imperatoriumi ir matau, kad visi kalba užuominom, 

užuot viską pasakę kaip yra, - čia jaučiuosi kaip kavalerijos žir- 
gas, pakinkytas į damos puskarietę. Visas tas maivymasis ir apsi- 
metinėjimas - ne man. Aš išmokau kilnių manierų, bet ne 
dvariškio manierų. Todėl negalėjau atsidžiaugti, kad ištrūkau į 
tyrą orą, ir bėgau į savo namus, kaip mokinys, sprunkantis nuo 
griežto mokytojo. 

Tačiau vos tik atvėriau duris, kai prieš mano akis pasirodė po- 
ra dangiškai žydrų kojų husariškais batais bei pora trumpų, ap- 
mautų juodomis ligi kelių kelnėmis ir batais su sagtimis. Abi kojų 
poros puolė pasitikti manęs. 

— Na, kaip? Ką jūs sužinojote? - sušuko abu mano svečiai. 

— Nieko, - atsakiau. 

— Ar imperatorius jūsų nepriėmė? 

— Priėmė, mes su juo matėmės. 

— O ką jis jums pasakė? 

— Pone Taleiranai, - atsakiau, - labai apgailestauju, bet nieko 
jums negaliu papasakoti. Aš daviau žodį imperatoriui. 

— Gerai, gerai, mano brangusis jaunuoli, - tarė jis, kažkaip šo- 
nu eidamas prie manęs, tarsi katė, kuri nori pasiglaustyti apie 
jūsų kojas. - Viskas liks tarp draugų ir niekur už tų sienų neišeis. 
Be to, prašydamas jūsų žodžio, imperatorius, aišku, neturėjo gal- 
voje Manes. 

— Ligi rūmų tik minutė kelio, pone Taleiranai, - atsakiau. - 
Paprašyčiau jus, jeigu jums tai nesunku, žengti tuos keletą žings- 
nių ir atnešti čia raštišką imperatoriaus liudijimą, kad, gavęs ma- 
no žodį, jis neturėjo galvoje jūsų. O tada su džiaugsmu perduosiu 
visą mūsų pokalbį. 

- Atrodo, ponas Žeraras truputį užrietė nosį, - tarė jis. - Ponas 
Žeraras per daug jaunas, kad suprastų tikrąją reikalų padėtį. Šiek 
tiek subrendęs jis tikriausiai supras, kad jaunam kavalerijos ka- 
rininkui nederėtų būti tokiam nesukalbamam. 

Nežinojau, ką atsakyti, tačiau čia su savo įprastu tiesumu ma- 
ne užstojo Lasalis. 

— Vyrukas visiškai teisus, - pasakė jis. - Jeigu žinočiau, kad jį 
varžo duotas žodis, net negalvočiau jo klausinėti. Jūs puikiai Ži- 
note, pone de Taleiranai, kad jeigu jis jums viską papasakotų, jūs 
mintyse pasijuoktumėte iš jo, o paskui galvotumėte apie jį ne dau- 
giau kaip apie tuščią burgundiškojo butelį. Kai dėl manęs, tai duo- 
du žodį: jeigu sužinosiu, kad jis išdavė imperatoriaus paslaptį, 
jam nebebus vietos Dešimtajame pulke, ir mes neteksime savo 
geriausio fechtuotojo. 

Tačiau valstybės vyras pamatęs, kad pulkininkas mano pusė- 
je, dar labiau supyko. 

- Aš girdėjau, pulkininke de Lasali, - tarė jis su lediniu išdidu- 
mu, - kadjūsų samprotavimai apie lengvąją kavaleriją labai aukš- 
tai vertinami. Jeigu man prireiks duomenų apie šią kariuomenės 
rūšį, nedelsdamas kreipsiuos į jus. Tačiau dabar kalba eina apie 
diplomatiją, ir tikiuosi, kad leisite man turėti savo nuomonę šiuo 
klausimu. Kol Prancūzijos gerovė ir asmeninis imperatoriaus sau- 
gumas pirmiausia patikėti mano globai, panaudosiu visas prie- 
mones, kad užtikrinčiau ir viena, ir kita, nepaisydamas net 
imperatoriaus įnorių. Turiu garbę atsisveikinti, pulkininke de La- 
sali. 

Metes labai nedraugišką žvilgsnį į mane, jis apsisuko ant kul- 
nų ir smulkiais begarsiais žingsniais greitai išėjo iš kambario. 

Iš Lasalio veido supratau, kad jo nežavi nesantaikos perspek- 
tyva su galinguoju ministru. Jam išsprūdo stiprus žodelis; pas- 
kui, pagriebęs kiverį ir prilaikydamas ranka kardą, jis nubildėjo 
laiptais. Pažvelgęs pro langą pamačiau, kad dvi figūros - žydra ir 
šlubuojanti juoda - šalia eina gatve. Taleiranas laikėsi šaltai, o 
Lasalis mojavo rankomis ir kažką kalbėjo - matyt, bandė susitai- 
kyti. 

Imperatorius liepė man negalvoti, ir aš stengiausi vykdyti jo 
įsakymą. Paėmiau kortas, kurias Moratas paliko ant stalo, ir ėmiau 
lošti ekartė už du. Tačiau niekaip negalėjau atsiminti, kokios spal- 
vos koziriai, ir nusivylęs sviedžiau kortas po stalu. Paskui išsi- 
traukiau kardą ir kartojau durtinius smūgius, kol pavargau, bet 


41 


niekas nepadėjo. Mano mintys dirbo, nepaisydamos visų pastan- 
gų. Dešimtą valandą turiu susitikti su imperatoriumi miške. Iš 
visų neįtikėtinų įvykių, kurie atsitinka pasaulyje, tik šis negalėjo 
man ateiti į galvą, kai kėliausi iš lovos. Tačiau atsakomybė - ko- 
kia baisi atsakomybė slėgė mano pečius! O pasidalyti ja nebuvo 
su kuo. Mane krėtė šaltis. Kiek kartų žiūrėjau mirčiai į akis kau- 
tynių laukuose, bet tiktai dabar sužinojau, kokia yra tikroji bai- 
mė. Tačiau paskui nusprendžiau, kad man nieko kito nelieka, kaip 
pasirodyti drąsiu ir garbingu kareiviu, o labiau už viską - griež- 
čiausiai paklusti gautiems įsakymams. O jeigu viskas baigsis sėk- 
mingai, tai bus nuostabios karjeros pradžia. Taip blaškydamasis 
tarp baimės ir vilties, šiaip taip tempiau tą ilgų ilgiausią vakarą, 
kol neišmušė paskirta valanda. 

Apsivilkau milinę - juk neaišku, kiek laiko teks praleisti naktį 
miške, — o ant jos prisijuosiau kardą. Nutraukęs husariškus ba- 
tus, apsiaviau kurpes su getrais, kad būtų lengvesnis žingsnis. 
Paskui atsargiai išėjau iš namų ir pasukau į mišką, jausdamas 
milžinišką palengvėjimą, - man visada pasidaro geriau, kai pra- 
eina būtinybė galvoti ir ateina laikas veikti. 

Praėjau pro gvardijos jėgerių kareivines, pro mažas grūste pri- 
sigrūdusias kariškių kavines. Tarp juodų pėstininkų ir šviesiai 
žalių imperatoriaus asmeninės palydos karininkų mundurų pra- 
eidamas pamačiau ir savo pulko draugų žydrus, auksu išsiuvinė- 
tus mundurus. Husarai nerūpestingai gurkšnojo vyną ir rūkė 
cigarus, net neįtardami, kas laukė jų draugo. Vienas iš jų, mano 
eskadrono vadas, pamatė mane pro langą krintančioje šviesoje ir, 
garsiai šaukdamas vardu, išbėgo į gatvę. Paspartinau žingsnį ap- 
simesdamas, kad neišgirdau, ir jis, išplūdęs mane už kurtumą, 
grįžo baigti butelio. 

Patekti į Fontenblo mišką - nesunkus dalykas. Kai kurie me- 
džiai skverbėsi į miestelio gatves kaip šauliai, žengiantys kolonos 
priešakyje. Pasukau į takelį, kuris ėjo į pamiškę, ir greitai nu- 
žingsniavau prie senosios eglės. Jau minėjau, kad ši vieta man 
buvo pažįstama dėl ypatingų priežasčių, ir.dėkojau likimui, kad 

šiąnakt Leoni ten nelaukė manęs. Vargšė mergaitė tikriausiai nu- 
mirtų iš baimės, pamačiusi prieš save imperatorių. O jis galėjo 
pasielgti su ja labai rūsčiai arba - dar blogiau! - per daug švelniai. 

Virš miško švietė pusmėnulis ir, artėdamas prie sutartos vie- 
tos, pamačiau, kad manęs jau laukia. Po pušim, susidėjęs rankas 
už nugaros ir nuleidęs smakrą ant krūtinės, pirmyn ir atgal vaikš- 
čiojo imperatorius. Jis vilkėjo ilgą pilką paltą su užmestu ant gal- 
vos kapišonu. Mačiau jį taip apsirengusį mūsų žiemos kampanijos 
metu Lenkijoje; kalbėjo, kad jis nešiojo jį todėl, kad kapišonas bu- 
vo puiki maskuotė. Tiek žygiuose, tiek Paryžiuje imperatorius 
labai mėgo klaidžioti naktimis ir klausytis kalbų smuklėse arba 
prie laužų. Tačiau jo figūra, jo įprotis laikyti galvą ir rankas buvo 
taip gerai žinomi, kad jį tuoj pat atpažindavo, ir žmonės pradėda- 
vo kalbėti tai, kas, jų manymu, buvo malonu išgirsti imperato- 
riui. 

Pirma mano mintis buvo, kad jis užpyks ant manęs už tai, kad 
priverčiau jį laukti, bet, kai aš priėjau, didysis Fontenblo laikro- 
dis bažnyčios bokšte išmušė dešimt. Vadinasi, nepavėlavau, o jis 
atėjo per anksti. Prisiminęs jo įsakymą nesileisti į kalbas susto- 
jau už keturių žingsnių, sučerškinau pentinais, paleidau kardą, 
kurį prilaikiau ranka, ir atidaviau pagarbą. Jis pažvelgė į mane 
ir, netaręs nė žodžio, apsisuko ir lėtai nuėjo mišku, aš ėjau iš pas- 
kos, laikydamasis to paties atstumo. Kartais jis baugščiai pažvelg- 
davo tai dešinėn, tai kairėn, tarsi bijodams, kad kažkas mus seka. 
Aš irgi dairiausi, tačiau net turėdamas tokias nuostabias akis, 
negalėjau nieko įžiūrėti, išskyrus nelygias mėnulio šviesos dėmes 
tirštuose ir juoduose šešėliuose tarp medžių. Mano klausa buvo 
tokia pat puiki kaip ir regėjimas, ir vieną ar du kartus man atro- 
dė, kad kažkur sutraškėjo šakelė, - tačiau jūs patys žinote, kiek 
daug garsų naktį miške ir kaip sunku nustatyti, iš kur jie sklinda. 

"Taip mes nužingsniavome daugiau kaip mylią, ir aš supratau, 
kur einame, dar gerokai prieš tai, kai pasiekėme tikslą. Vienos 
miško proskynos viduryje stovėjo milžiniškas suskilęs kamienas - 
kažkada čia augusio medžio liekana. Jis buvo vadinamas Abato 

buku ir apie jį sklido tiek visokiausių baisių istorijų, kad pažįstu 
nemažai drąsių kareivių, kurie būtų bijoję stovėti šalia jo sargy- 
boje. Tačiau aš, žinoma, netikėjau kvailais prasimanymais, kaip, 
matyt, netikėjo ir imperatorius; mes perėjome proskyną ir pasu- 
kome tiesiai prie seno kamieno. Priėjęs arčiau, pamačiau mūsų 
laukiančias figūras. 

Aš pastebėjau jas, nors jos stovėjo kiek tolėliau už kamieno, 
tarsi stengdamosi neišduoti savo buvimo, bet kai mes priartėjo- 
me, jos išėjo iš šešėlio ir pasuko prie mūsų. Imperatorius pažvel- 
gė į mane ir šiek tiek sulėtino žingsnį, dabar buvau nuo jo tik per 
ištiestą ranką. Savaime suprantama, kardą pastūmėjau į priekį 
ir spėjau gerai įsidėmėti prie mūsų einančius žmones. 

Vienas iš jų buvo aukštas - net pasakyčiau - aukštas kaip reta 
ir liesas, kitas buvo žemiau vidutinio ūgio ir ėjo lanksčiu, tvirtu 
žingsniu. Abu buvo juodomis mantijomis, užsimetę jas kaip Miu- 
rato dragūnai savo apsiaustus. Abu nešiojo plokščias juodas skry- 
bėles, kokias paskui mačiau Ispanijoje; jų bryliai užtemdė veidus, 
nors mačiau, kaip iš po jų žaižaravo akys. Mėnulis švietė jiems į 
nugaras, jų ilgi juodi šešėliai šliaužė iš priekio, žodžiu, visiškai 
kaip vaiduoklių, kurie galėjo pasivaidenti naktį prie Abato buko. 
Prisimenu, kaip jie be garso sėlino prie mūsų, ir mėnulio šviesa 
piešė ilgus šviesius rombus tarp einančių ir jų šešėlių kojų. 

Imperatorius sustojo; už kelių žingsnių sustojo ir du nepažįs- 
tamieji. Priėjau prie imperatoriaus ir atsistojau šalia jo; taip mes 
ir stovėjome petys petin, nepratardami nė žodžio. Daugiau žiūrė- 
jau į aukštąjį - jis buvo truputį arčiau manęs, ir nuo manęs ne- 
prasprūdo tai, kad jis buvo be galo sudirgęs. Jis drebėjo visu liesu 
savo kūnu ir kvėpavo dažnai ir negiliai kaip nuvarytas šuo. Stai- 
ga antrasis trumpai švilptelėjo. Aukštasis palenkė nugarą ir ke- 
lius kaip plaukikas prieš šuolį į vandenį, tačiau dar jam nespėjus 
pajudėti, aš, išsitraukęs kardą, vienu šuoliu atsidūriau prieš jį. 
Tą pačią akimirką žemesnysis šoko ant imperatoriaus ir suvarė 
durklą jam į širdį. | 

Dieve, kokia siaubinga akimirka! Tiesiog stebuklas, kad aš pats 

nekritau negyvas. Tarsi sapne pamačiau, kaip konvulsiškai trūk- 
telėjo ir susisuko pilkas paltas ir mėnulio šviesoje per tris colius 
išlindo tarp menčių kruvini durklo ašmenys. Agoniškai sugarga- 
liavęs imperatorius sudribo ant žolės, o žudikas, palikęs durklą 
aukos kūne, iškėlė rankas į dangų ir džiaugsmingai suriko. O aš - 
aš su tokia įnirtinga jėga suvariau jam kardą į diafragmą, kad 
nuo rankenos smūgio į krūtinės ląstą jis nulėkė kokius šešis žings- 
nius ir krito, palikęs mano rankose garuojančią geležtę. Greitai 
atsisukau į kitą, apimtas tokio kraujo troškimo, kokio niekada 
nejaučiau ir nejaučiu, ir tą pačią akimirką man prieš akis subliz- 
go durklas, šalti ašmenys nuslydo pro mano sprandą, ir niekšo 
ranka atsivėdėjus atsirėmė man į petį. Pakėliau virš jo kardą, ta- 
čiau jis atšoko į šalį ir bematant iš visų jėgų pasileido bėgti, šuo- 
liais kaip elnias kirsdamas mėnulio šviesos užlietą proskyną. 

Aišku, jis nuo manęs nepabėgs. Žinojau, kad žudiko durklas 
atliko savo darbą. Nors ir buvau jaunas, bet kare prisižiūrėjau 
pakankamai visko ir supratau, kad smūgis buvo mirtinas. Aki- 
mirką stabtelėjau prie imperatoriaus kūno ir paliečiau šaltą ran- 
ką. 

— Jūsų didenybe! Jūsų didenybe! - beviltiškai šaukiau jį. Ne- 
buvo nei garso, nei mažiausio judesio, tik plito tamsi dėmė mėnu- 
lio šviesa užlieta žeme. Supratau, kad viskas baigta. Pašokau kaip 
beprotis, nusimečiau milinę ir iš visų jėgų nulėkiau paskui antrą- 
jį žudiką. 

Dėkojau sau už tai, kad sugalvojau vietoj batų apsiauti kurpes 
su getrais! O kaip gerai, kad man atėjo į galvą nusimesti milinę! 
Tam niekšui nepavyko išsipainioti iš savo mantijos arba jis taip 
išsigando, kad nesusiprato jos nusimesti. Todėl iš pat pradžių bu- 
vau pranašesnis už jį. Jam tikriausiai pasimaišė protas - jis net 
nebandė slėptis medžių šešėliuose, o bėgo nuo proskynos prie pro- 
skynos, kol pasiekė viržynais apaugusią dykvietę, kuri ėjo į didelį 
Fontenblo akmens karjerą. Čia jis buvo prieš mane visai kaip ant 
delno, ir žinojau, kad jis nuo manęs nepabėgs. Tiesa, jis bėgo ne- 
blogai - bėgo, kaip bėga bailys, gelbėdamas savo kailį. O aš bėgau 


45 


kaip Lemtis, atkakliai sekanti žmogaus pėdomis. Jardas po jardo 
mažėjo atstumas tarp jo ir manęs. Jis klupo ir svirduliavo. Girdė- 
jau jo kimų, trūksmingą kvėpavimą. Staiga jam kelią pastojo žio- 
jėjanti akmenų karjero praraja. Atsigrežęs per petį į mane, 
beviltiškai suriko. Po akimirkos jis dingo iš akių. 

Suprantate - visiškai dingo. Pribėgau prie skardžio ir pažvel- 
giau į juodą prarają. Nejaugi jis puolė žemyn? Jau pamaniau, kad 
taip ir buvo, kai staiga apačioje pasigirdo tykūs, trūksmingi gar- 
sai. Tai alsavo jis, ir aš supratau, kur jis. Jis slėpėsi pašiūrėje. 

Karjero pakraštyje, ant nedidelio kyšulio po skardžiu, stovėjo 
iš lentų sukalta pašiūrė, kur darbininkai laikė savo įrankius. Žu- 
dikas, žinoma, šmukštelėjo į ją. Tas besmegenis nenaudėlis tik- 
riausiai galvojo, kad tamsoje nedrįsiu jo sekti. Tačiau jis blogai 
pažino Etjeną Žerarą! Vienu šuoliu atsidūriau ant kyšulio - įsi- 
veržiau pro duris, išgirdau kampe žudiko kvėpavimą ir iš viršaus 
šokau ant jo. 

Jis kovojo kaip laukinė katė, tačiau ne jam buvo įveikti mane 
tuo trumpu durklu! Atrodo, persmeigiau jį kiaurai jau pirmu įnir- 
tingu smūgiu, ir nors jis bandė darbuotis durklu, bet jo ranka vis 
labiau silpo, ir pagaliau durklas žvangėdamas nukrito ant grin- 
dų. Įsitikinęs, kad jis negyvas, pakilau ir išėjau į mėnulio apšvies- 
tą aikštelę. Užsiropščiau į viršų ir nuėjau per dykynę jausdamas, 
kad tuoj tuoj išprotėsiu. 

Klausydamas, kaip kraujas spengia ausyse, spausdamas ran- 
koje pliką kardą, beprasmiškai žengiau viržių dykyne, kol pakė- 
liau galvą ir pamačiau, kad stoviu proskynoje prie Abato buko ir 
tolyje juoduoja šakotas kamienas, su kuriuo dabar bus amžinai 
susieta pati baisiausia mano gyvenimo akimirka. Atsisėdau ant 
nugriuvusio medžio, pasidėjęs ant kelių kardą, susiėmiau už gal- 
vos ir bandžiau suvokti, kas atsitiko ir ką man žadėjo ateitis. 

Imperatorius patikėjo man savo gyvybę. Imperatorius nužu- 
dytas. Šios dvi mintys daužėsi mano smegenyse, kol užgožė visas 
kitas. Jis atėjo čia kartu su manim, ir jis nebegyvas. Padariau 
viską, ką jis įsakė man, būdamas gyvas. Atkeršijau už jį, kai jis 

žuvo. Bet kas iš to? Visi pamanys, kad dėl visko kaltas aš. Galbūt 
mane palaikys net žudiku. O ką aš galėsiu įrodyti? Kur mano liu- 
dininkai? Argi negalėjau būti žudikų bendrininkas? Užsitraukiau 
amžiną negarbę ir būsiu pats paskutinis, labiausiai paniekintas 
žmogus Prancūzijoje. Galas visoms mano ambicingoms svajonėms 
apie karinę karjerą, galas visoms mano motinėlės viltims. Karčiai 
nusišypsojau nuo tos minties. Ką man dabar daryti? Eiti į Fon- 
tenblo, sukelti ant kojų visus rūmus ir prisipažinti, kad didysis 
imperatorius buvo nužudytas už dviejų žingsnių nuo manęs? To 
aš negaliu - ne, negaliu! Kilniam žmogui, kurį Lemtis pastatė į 
tokią baisią padėtį, buvo tik viena išeitis. Krisiu krūtine ant savo 
išniekinto kardo ir tapsiu draugu imperatoriaus likimo, jeigu jau 
nespėjau užkirsti jam kelio. Atsistojau; kiekvienas mano nervas 
buvo įsitempęs prieš tą paskutinį, liūdną žygdarbį, tačiau, pakė- 
lęs akis, pamačiau kažką, kas man užgniaužė kvapą. Prieš mane 
stovėjo imperatorius! Tarp mūsų buvo koks dešimt jardų, ne dau- 
giau; mėnulis švietė tiesiai į jo griežtą, blyškų veidą. Jis buvo su 
tuo pačiu pilku paltu, bet kapišonas buvo nusmauktas, o sagos 
atsegtos, ir pamačiau žalią mundurą ir baltas kelnes. Jo rankos 
kaip paprastai buvo sudėtos ant nugaros, smakras nuleistas ant 
krūtinės. 

— Taigi, - ištarė jis tokiu lediniu, rūsčiu tonu, kuris buvo bū- 
dingas tik jam, - raportuokite, leitenante Žerarai! 

Tikriausiai, jeigu jis dar minutę būtų prastovėjęs tylėdamas, 
būčiau išsikraustęs iš proto. Tačiau man kaip tik ir reikėjo to griež- 
to karinio įsakymo, kad atsigaučiau. Miręs ar gyvas, tačiau tai 
buvo imperatorius ir jis reikalavo iš manęs atsakymo. Išsitem- 
piau ir atidaviau pagarbą. 

— Aš matau, vieną jūs užmušėte, - tarė jis, linktelėjęs galvą į 
senojo buko pusę. 

— Tikrai taip, jūsų didenybe! 

— O kitas pabėgo? | 

— Visai ne, jūsų didenybe, užmušiau ir antrąjį. 

— Ką? - sušuko jis. - Jūs norite pasakyti, kad užmušėte abu? - 

Jis priėjo arčiau manęs, ir mėnulio šviesoje nuo šypsenos subliz- 
gėjo jo dantys. 

— Vienas lavonas guli čia, jūsų didenybe, - atsakiau. - Kitas - 
įrankių pašiūrėje prie akmens karjero. 

— Vadinasi, brolių iš Ajačo jau nebėra pasaulyje! - šūktelėjo jis 
ir, truputį patylėjęs, tarsi pats sau tarė: - O juodas debesis jau 
nebekabos virš mano galvos... 

Tada jis pasilenkė ir uždėjo ranką man ant peties. 

— Jūs puikiai atlikote savo darbą, mano jaunasis bičiuli, - pa- 
sakė jis. - Jūs pateisinote savo reputaciją. 

Vadinasi, šitas imperatorius - gyvas žmogus, su kūnu ir krau- 
ju! Aš pajutau jo mažo putlaus delno prisilietimą. Tačiau tai, ką 
mačiau savo akimis, nėjo man iš galvos, ir aš įsmeigiau į jį tokį 
sutrikusį žvilgsnį, kad šypsena vėl palietė jo lūpas. 

— Ne, ne, pone Žerarai, - tarė jis, - aš ne vaiduoklis ir nebuvau 
nužudytas jūsų akyse. Eikite čia, ir jums viskas paaiškės. 

ai apsisuko ir nuėjo prie didelio seno kamieno. 

Ten, ant žemės, tebegulėjo du lavonai, o prie jų stovėjo du žmo- 
nės. Jie buvo su tiurbanais, ir aš pažinau Rustemą ir Mustafą, du 
mameliukus iš imperatoriaus apsaugos. Imperatorius sustojo prie 
gulinčios ant žemės pilkos figūros ir, atmetęs nuo jo galvos kapi- 
šoną, atidengė svetimą nepažįstamą veidą. 

— Štai guli ištikimas tarnas, atidavęs gyvybę už savo poną, - 
pasakė jis. - Ponas de Gudenas, kaip matote, buvo panašus į ma- 
ne figūra ir eisena. 

Koks pašėlęs džiaugsmas užliejo mane, kai viskas paaiškėjo! 
Jis nusišypsojo pamatęs mano džiūgavimą: norėjau pulti jam ant 
kaklo ir suspausti savo glėbyje, tačiau imperatorius, tarsi ispėjęs 
mano ketinimus, žengė žingsnį į šalį. 

— Ar jūs nesužeistas? — paklausė jis. 

— Nesužeistas, jūsų didenybe. Tačiau dar minutė, ir aš iš nevil- 
ties... 

— Niekai, niekai, - nutraukė jis. - Jūs buvote šaunus. O jam 
reikėjo būti atsargesniam. Mačiau, kaip viskas įvyko. 

— Jūs matėte, jūsų didenybe?! 

— Vadinasi, jūs negirdėjote, kad ėjau paskui jus mišku? Nepa- 
leidau jūsų iš akių nuo tos minutės, kai išėjote iš namų, ir ligi tos, 
kai parkrito vargšas de Gudenas. Tariamasis imperatorius ėjo prie- 
šaisjus, o tikras - iš paskos. O dabar jūs palydėsite mane į rūmus. 

Jis sušnibždėjo kažkokį įsakymą mameliukams; tie atidavė pa- 
garbą ir liko stovėti vietoje. O aš ėjau paskui imperatorių, ir net 
mano mentikas išsipūtė nuo išdidumo. Garbės žodis, visada el- 
giausi, kaip pridera husarui, tačiau net pats Lasalis niekada taip 
išdidžiai neatstatydavo po dolomanu krūtinės, kaip aš tą naktį. 
Kam gi žvanginti kardu ir džerškėti pentinais, jeigu ne man, Et- 
jenui Žerarui, imperatoriaus patikėtiniui, geriausiam lengvosios 
kavalerijos kirtikui, žmogui, užkapojusiam du niekšus, pasikėsi- 
nusius į Napoleono gyvybę? Tačiau jis pastebėjo pernelyg laisvą 
eiseną ir užgriuvo mane kaip perkūnas iš giedro dangaus. 

— Argi taip jūs turite elgtis vykdydamas slaptą užduotį? - su- 
šnypštė jis, ir jo akyse įsižiebė šalta ugnis. - Ar taip jūs norite 
įtikinti savo draugus, kad nieko ypatinga neįvyko? Elkitės pado- 
riai, pone, kitaip jūs bemat atsidursite pionierių pulke, kur dar- 
bas sunkesnis, o pliumažas blankesnis. 

Toks buvo mūsų imperatorius. Užteko jam įtarti, kad kas nors 
pretenduoja į ypatingas teises, kai jis tuoj pat duodavo suprasti 
išpuikėliui, kad tarp jų slypi praraja. Aš atidaviau pagarbą ir pri- 
tilau, tačiau turiu prisipažinti, kad po viso to, kas buvo, pasijutau 
įžeistas. Jis atsivedė mane į rūmus, mes įėjome pro šonines duris 
ir aš nusekiau iš paskos į jo ašmeninį kabinetą. Ant laiptų stovėjo 
du grenadieriai, ir, prisiekiu jums, jiems akys ant kaktos iššoko, 
kai pamatė, kad jaunas husarų leitenantas apie vidurnaktį eina į 
asmeninius imperatoriaus apartamentus. | 

Atsistojau prie durų kaip dieną, o jis krito į krėslą ir taip ilgai 
tylėjo, jog man pasirodė, kad jis visiškai pamiršo apie mane. Pa- 
galiau, kad atkreipčiau jo dėmesį, tyliai kostelėjau. 

— O, pone Žerarai, — atsiliepė jis, - jūs turbūt nekantraujate 
sužinoti, ką visa tai reiškia? 

— Aš visiškai patenkintas, jūsų didenybe, jeigu net nesiteiksite 
nieko paaiškinti. 

— Niekai, niekai, - nekantriai tarė jis. - Tai tik žodžiai. Užteks 
jums išeiti pro duris, kai pradėsite šniukštinėti, kodėl ir dėl ko. 
Po poros dienų apie viską sužinos jūsų pulko draugai karininkai, 
po trijų dienų skambės gandais visas Fontenblo, o po keturių die- 
nų - tai pasieks Paryžių. O jeigu pats papasakosiu jums tiek, kad 
patenkinčiau jūsų smalsumą, tuomet atsiras kažkokia viltis, kad 
laikysite liežuvį už dantų. 

Blogai jis, mūsų imperatorius, pažino mane, ir vis dėlto man 
nieko kita neliko, kaip nusilenkti ir patylėti. 

— Viską jums paaiškinsiu keliais žodžiais, - greitakalbe pasakė 
jis, imdamas žingsniuoti po kambarį. —- Jie korsikiečiai, tie du. 
Pažinojau juos jaunystėje. Mes buvome vienos draugijos nariai — 
mes vadinomės „Broliai iš Ajačo“. Draugija buvo įkurta dar Pao- 
lio laikais, ir tarp mūsų galiojo rūstūs įstatymai, už kurių pažei- 
dimą buvo baudžiama. 

Jo bruožai įgavo kažkokio žiaurumo; man atrodė, kad visa, kas 
prancūziška jame iš karto išnyko - prieš mane stovėjo tikras kor- 
sikietis, nesuvaldomų aistrų žmogus, paslaptingas keršytojas. Jis 
mintimis grįžo į tas senas dienas ir kokias penkias minutes grei- 
tai ir tyliai kaip tigras vaikščiojo po kambarį. Paskui nekantriai 
mostelėjo ranka ir tarsi vėl grįžo į savo rūmus ir prie savo husaro. 

— Tokios draugijos įstatymai, - tęsė jis, - tinka paprastam 
piliečiui. Tuo metu nebuvo ištikimesnio brolijos nario kaip aš. 
Tačiau aplinkybės pasikeitė ir dabar paklusnumas tiems įstaty- 
mams neatneštų naudos nei man, nei Prancūzijai. O jie norėjo 
priversti mane paklusti ir patys prisišaukė nelaimę ant savo gal- 
vų. Tie du buvo draugijos vadovai; jie atvažiavo iš Korsikos ir 
pakvietė mane susitikti jų paskirtoje vietoje. Aš žinojau, ką reiš- 
kia tokie pakvietimai. Dar nė vienas žmogus negrįžo gyvas po 
tokio pasimatymo. Antra vertus, neabejojau, kad jeigu neatei- 
sių, tai nelaimės neišvengsiu. Neužmirškite, kad aš pats tos bro- 
lijos narys ir žinau jos papročius. 

Ties jo burna vėl atsirado žiauri raukšlelė, o akyse švystelėjo 
šaltas blizgesys. 

- Jūs suprantate, kad atsidūriau tarp dviejų ugnių, pone Žera- 
rai, - tarė jis. - Kaip jūs pasielgtumėte vietoj manęs? 

— Duočiau įsakymą Dešimtajam husarų pulkui, jūsų didenybe! - 
sušukau. - Patruliai skersai išilgai iššukuotų mišką ir numestų 
prie jūsų kojų tuos niekšus. 

Jis nusišypsojo ir papurtė galvą. 

— Nenorėjau, kad juos paimtų gyvus - tam turėjau labai svar- 
bių priežasčių, - tarė jis. - Jūs, tikiuosi, suprantate, kad žudiko 
liežuvis - toks pat pavojingas ginklas kaip ir durklas. Nenoriu 
nuo jūsų slėpti - norėjau bet kokia kaina išvengti skandalo. Štai 
kodėl liepiau jums neimti pistoletų. Štai kodėl mano mameliukai 
sunaikins visos tos istorijos pėdsakus, ir niekas nieko nesužinos. 
Apsvarsčiau mintyse daugybę planų ir esu tikras, kad išsirinkau 
patį geriausią. Jeigu būčiau pasiuntęs su de Gudenu ne vieną ben- 
drakeleivį, o daugiau - broliai nebūtų pasirodę. Tačiau dėl vieno 
žmogaus jie nebūtų keitę savo plano ir nebūtų praleidę galimy- 
bės baigti su manim. Kai gavau jų pakvietimą, pas mane atsitik- 
tinai buvo pulkininkas Lasalis, ir tai pakišo man mintį pasirinkti 
tam tikslui vieną husarą. Aš išsirinkau jus, pone Žerarai, nes man 
reikėjo žmogaus, kuris mokėtų valdyti kardą ir nekištų nosies į 
mano reikalus daugiau negu norėčiau. Tikiu, kad jūs šia prasme 
pateisinsite mano pasirinkimą, kaip jūs pateisinote jį savo vikru- 
mu ir drąsa. 

- Jūsų didenybe, - atsakiau, - galite manimi pasitikėti. 

- Kol aš gyvas, - pasakė imperatorius, - jūs niekam nepasaky- 
site apie tai nė žodžio. 

— Aš išmesiu iš galvos šią istoriją, jūsų didenybe. Visiškai iš- 
trinsiu ją iš atminties, tarsi nieko panašaus niekada ir nebuvo. 
Prisiekiu, dabar išeisiu iš jūsų kabineto lygiai toks, koks buvau 
tada ketvirtą valandą, kai čia įėjau. 

— Tai neįmanoma, - nusišypsojo imperatorius. - Dieną jūs bu- 
vote leitenantas. Leiskite jums palinkėti labos nakties, kapitone. 

III 


KAIP BRIGADOS VADUI ATITEKO KARALIUS 


Kaip matote, štai čia, munduro antsiuve, nešioju juostelę, ta- 
čiau medalį laikau namuose odiniame krepšelyje ir nedrįstu išimti, 
nebent jeigu koks nors iš dabartinių taikos metų generolų arba 
garsių užsieniečių užsuka į mūsų miestelį ir nori pasinaudoti pro- 
ga pareikšti pagarbą garsiam brigados vadui Žerarui. Tada prisise- 
gu medalį ant krūtinės ir susuku ūsus a la Marengo - taip, kad žili 
galiukai siektų akis. Tačiau vis dėlto bijau, kad nei jie, nei jūs, ma- 
no bičiuliai, niekada nesuprasite, koks žmogus aš buvau. Jūs mane 
pažįstate kaip civilį - na, žinoma, kariškos laikysenos ir šaunios 
išvaizdos, tačiau vis dėlto kaip paprastą civilį. O jeigu jūs būtumė- 
te pamatę mane, kai stovėjau Alamo viešbučio tarpduryje 1810 metų 
liepos 1 dieną, jūs suprastumėte, kas yra tikras husaras! 

Aš visą mėnesį kamavausi šiame Dievo užmirštame kaime su 
ieties perverta kulkšnimi, dėl ko negalėjau priminti kojos. Iš pra- 
džių be manęs ten buvo dar trejetas: senasis Buvė iš Beršanje 
husarų pulko, kirasyras Žakas Renje ir linksmų plaučių kapito- 
nas voltižiruotojas, užmiršau jo pavardę. Tačiau jie greitai pa- 
sveiko ir išlėkė kariauti, o aš sėdėjau kaime, graužiau nagus, roviau 
nuo galvos plaukus, kartais, prisipažįstu, net verkiau, galvoda- 
mas apie Konflano husarus ir varganą padėtį, kurioje jie atsidū- 
rė, netekę savo pulkininko. Tada, kaip jūs suprantate, dar 
nevadovavau brigadai, nors ir elgiausi kaip brigados vadas, ta- 

čiau buvau pats jauniausias pulkininkas visoje armijoje, ir pulkas 
pakeitė man žmoną ir vaikus. Man plyšo širdis pagalvojus, kokie 
jie nelaimingi. Tiesa, vyresnysis majoras Vijarė buvo puikus ka- 
reivis, bet net tarp geriausių yra pranašesnis. 

O kokia laiminga buvo ta liepos diena, kai pirmą kartą nušlu- 
bavau ligi durų ir stovėjau po auksiniais ispanų saulės spindu- 
liais! Išvakarėse buvau gavęs žinių iš pulko. Jis stovėjo Pastorese, 
anapus kalnų, akis į akį su anglais — ne toliau kaip keturiasde- 
šimt mylių nuo manęs, jeigu jotum keliu. Tačiau kaip galėjau nu- 
sigauti ligi jų? Ta pati ietis, kuri pervėrė man kulkšnį, užmušė ir 
mano žirgą. Aš pasikalbėjau su viešbučio šeimininkū Gomesu ir 
su senu kunigu, kuris čia nakvojo, tačiau abu užtikrino mane, 
kad visoje apygardoje neliko nė kumeliuko. 

Šeimininkas ir girdėti nenorėjo, kad jočiau per kalnus vienas: 
jis sakė, kad tose vietose su savo būriu šeimininkauja El-Kučiljas, 
ispanų partizanų vadas, o pakliūti į jo rankas —- vadinasi, mirti 
kankinamam. Tačiau senasis kunigas pastebėjo, kad tai vargu ar 
sulaikys prancūzų husarą, ir jeigu ligi tol dar svyravau, tai, išgir- 
des jo žodžius, visiškai apsisprendžiau. 

Bet žirgas! Kur gauti žirgą? Stovėdamas tarpduryje stipriai 
mąsčiau ir prigalvojau visokiausių planų, kai staiga išgirdau ka- 
nopų caksenimą ir, pakėlęs akis, pamačiau stambų barzdotą žmogų 
su mėlynu kariško sukirpimo apsiaustu. Jis jojo juodu žirgu su 
baltu kairės priešakinės kojos riešu. 

— Sveikas, bičiuli! - pašaukiau jį, kai jis prijojo arčiau. 

— Sveiki! - atsakė jis. 

— Aš husarų pulko pulkininkas Žeraras, - prisistačiau. - Pra- 
gulėjau čia po sužeidimo visą mėnesį ir dabar pasirengęs prisi- 
jungti prie savo pulko Pastorese. 

— Aš ponas Vidalis iš intendantūros, - pasakė jis, - ir taip pat 
vykstu į Pastoresą. Būsiu laimingas jodamas su jumis, pulkinin- 
ke, kalba, kad kalnuose nesaugu. 

— Deja, - atsidusau, - neturiu žirgo. Tačiau jeigu jūs parduosi- 
te man savąjį, prižadu atsiųsti jums būrį husarų. 

Jis kategoriškai atsisakė, - veltui šeimininkas prišnekėjo jam 
visokių baisybių apie El-Kučilją, o aš kalbėjau jam apie pareigą 
armijai ir tėvynei, kurią jis privalo vykdyti. Jis net nesileido į gin- 
čą ir garsiai paprašė vyno. Ne be slaptos minties pasiūliau jam 
nulipti nuo arklio ir išgerti su manimi, tačiau jis tikriausiai kaž- 
ką įžvelgė mano veide ir tiktai papurtė galvą. Tada priėjau arčiau 
prie jo, rengdamasis sugriebti jį už kojos, tačiau jis įsmeigė penti- 
nus į arklio šonus ir, keldamas dulkių debesis, nulėkė tolyn. 

Garbės žodis, buvo galima išsikraustyti iš proto žiūrint, kaip 
žvitriai šuoliavo tas vyrukas, vydamasis savo dėžes su jautiena 
bei statinaites su konjaku, ir galvojant apie penkis šimtus nuo- 
stabių husarų, kurie liko be savo pulkininko. Draskomas liūdnų 
minčių, žiūrėjau jam iš paskos, ir kas gi, kaip jūs manote, staiga 
palietė mano alkūnę? Tas senas kunigas, apie kurį jau kalbėjau. 

— Galiu jums padėti, - tarė jis. - Irgi važiuoju į pietus. 

Stipriai apkabinau jį, bet čia kryptelėjo mano kulkšnis, ir mes 
abu vos neparpuolėme ant žemės. 

— Nuvežkite mane į Pastoresą, - sušukau, - ir jūs gausite gry- 
no aukso rožančių! - Tokį rožančių pasiėmiau Šventosios Dvasios 
vienuolyne. Tai dar kartą įrodo, kad kampanijos metu reikia čiupti 
viską, ką tik gali, ir kokią naudą gali kartais atnešti pats netikė- 
čiausias daiktas. 

— Paimsiu jus drauge, - atsakė jis puikia prancūzų kalba, - ne 
todėl, kad tikiuosi atpildo, o todėl, kad mano principas - suteikti 
bet kokią pagalbą savo broliui - žmogui; užtat mane myli visur, 
kur tik pasirodau. 

Sulig tais žodžiais jis nusivedė mane į kaimo galą prie senos 
karvidės, kurioje radome aplūžusį diližaną, iš tų, kuriais pačioje 
amžiaus pradžioje važinėjo tarp tolimų kaimų. Čia pat stovėjo 
trys seni mulai; nė vienas iš jų nebūtų išlaikęs ant savęs žmo- 
gaus, tačiau trise jie šiaip taip galėtų patraukti karietą. Žiūrėda- 
mas į šiuos liesus šonkaulius ir skaudulių išėstas kojas, taip 
džiūgavau, kaip nedžiūgavau net žiūrėdamas į du šimtus dvide- 
šimt imperatoriaus ristūnų, stovinčių Fontenblo arklidėse. Po de- 

šimties minučių mulų šeimininkas pakinkė juos į karietą - beje, 
nelabai noriai, nes jis mirtinai bijojo Kučiljo. Tiktai po to, kai pa- 
žadėjau jam visus turtus žemėje, o kunigas pagrasino amžinomis 
kančiomis pragare, jis pagaliau užlipo ant pasostės ir paėmė į ran- 
kas vadžias. O čia bijodamas, kad kalnuose mus užklups tamsa, 
pradėjo taip skubėti į kelionę, kad vos spėjau pakartoti savo prie- 
saikas viešbučio šeimininko dukrai. Dabar jau užmiršau, kuo ji 
buvo vardu, tačiau išsiskirdami mes abu verkėme, ir, kiek atsi- 
menu, tai buvo labai graži mergina. Jūs patys suprantate, mano 
bičiuliai, kai toks žmogus kaip aš, kariavęs su vyrais ir bučiavęs 
moteris keturiolikoje įvairių valstybių, sako komplimentus vie- 
nai ar kitai, tai šį bei tą reiškia. 

Mano kunigas truputį susiraukė, kai mes atsisveikindami bu- 
čiavomės, tačiau karietoje pasirodė linksmiausias bendrakeleivis. 
Visą kelią jis juokino mane istorijomis iš savo parapijos gyveni- 
mo, kuri buvo kažkur aukštai kalnuose, o aš savo ruožtu pasako- 
jau jam apie nuotykius iš karo gyvenimo, tačiau, garbės žodis, 
greitai man teko prikąsti liežuvį: užteko pasakyti tik sūresnį Žo- 
delį, ir jis imdavo muistytis sėdynėje, be to, ir iš jo veido buvo 
matyti, kaip jis kenčia klausydamasis tokių dalykų. Žinoma, kil- 
nus žmogus su dvasininku privalo kalbėti ne kitaip, kaip pačio- 
mis padoriausiomis frazėmis, bet ką padarysi - kad ir kiek 
stengiausi, o vis tik kai kada išsprūsdavo koks nors žodelis! 

Jis atvyko iš šiaurės Ispanijos ir važiavo aplankyti motinos į 
vieną Estremadūros kaimą ir, kai pasakojo man apie jos mažą 
kaimietišką lūšną ir apie tai, kaip ji juo apsidžiaugs, aš taip gerai 
prisiminiau savo motinėlę, kad mano akys ašaromis pasruvo. Jis 
patikliai parodė man menkas dovanas, kurias vežė, ir iš jo sklido 
toks gerumas, kad tikriausiai ir iš tiesų jį mylėjo visur, kur tik jis 
pabūdavo. Jis su vaikišku smalsumu apžiūrinėjo mano mundurą, 
gėrėjosi pliumažu ant kiverio ir glostė pirštais mano dolomano 
sabalo juostelę. Jis net ištraukė iš makštų mano kardą, o kai pa- 
pasakojau, kokią daugybę žmonių juo nukoviau ir pabeldžiau pirš- 
tu per švarplę, kurią paliko ant ašmenų rusų imperatoriaus 

adjutanto peties kaulas, jis sudrebėjo ir pakišo kardą po odine 
pagalve pasakęs, kad jam darosi bloga vien tik pažiūrėjus į jį. 

Taigi mes kalbėjomės, o girgždanti karieta riedėjo vis toliau 
keliu, ir mes privažiavome kalnų papėdę; kažkur toli iš dešinės 
ataidėjo patrankos trenksmas. Ten buvo Masena, kuris, kaip man 
buvo žinoma, apgulė Siudad Rodrigą. Labiau už viską pasaulyje 
norėjau vykti tiesiai pas jį todėl, kad jeigu, kaip kalbėjo, jame ir 
tekėjo žydiškas kraujas, tai buvo pats narsiausias žydas nuo Jė- 
zaus Navino laikų. Užtekdavo išvysti jo kumpą nosį ir drąsias 
juodas akis, ir jūs suprasdavote, kad pateksite į patį įvykių sūkū- 
rį. Tačiau apgultis - vis dėlto nuobodus darbas kirtikliu ir kastu- 
vu, ir mano husarų, stovėjusių prieš anglus, perspektyvos buvo 
daug įdomesnės. Po kiekvienos nuvažiuotos mylios širdyje darėsi 
vis linksmiau, kad, vos pagalvojęs, jog greitai vėl pamatysiu savo 
nuostabius arklius ir drąsius draugus, pradėjau šūkauti ir dai- 
nuoti, tarsi jauniklis iš Sen Siro. 

Mes įvažiavome į kalnus; kelias pasidarė akmenuotesnis, o tar- 
pekliai vis niūresni. Iš pradžių kartais dar sutikdavome mulų va- 
rovus, paskui pasidarė visai tuščia, tarsi visi aplinkui išmirė, ir 
čia nebuvo nieko nuostabaus, nes ši vietovė paeiliui pereidavo tai 
prancūzams, tai anglams, tai partizanams. Rudos raukšlėtos uo- 
los kilo viena virš kitos, tarpekliai vis siaurėjo, o aplink buvo taip 
niauru ir tylu, kad nustojau dairytis į šalis ir sėdėjau tylėdamas, 
galvodamas šį bei tą: apie moteris, kurias mylėjau, apie ristūnus, 
su kuriais man teko jodinėti. Netikėtai pakirdau iš savo minčių 
pamates, kad mano bendrakeleivis išsitraukė kažką panašaus į 
ylą ir vargsta bandydamas pradurti skylutę dirželyje, ant kurio 
kabėjo jo gertuvė su vandeniu. Dirželis išslydo iš jo sulenktų pirš- 
tų, medinis butelis nukrito prie mano kojų. Pasilenkiau jo pakel- 
ti, ir staiga kunigas užgriuvo man ant pečių ir kažkuo aštriu dūrė 
man tiesiai į akį! 


* Jėzus Navinas — Mozės pagalbininkas, jo darbų tęsėjas, žymus izraelitų 
karo vadas. — Vertėjos pastaba. 

Jūs žinote, bičiuliai, kad aš užsigrūdinęs žmogus ir drąsiai ga- 
liu pasitikti bet kokį pavojų. Tačiau kareiviui, kuris dalyvavo vi- 
sose kampanijose nuo Ciūricho ligi paskutinės lemtingos dienos 
Vaterlo ir turi ypatingą medalį, saugomą namuose odiniame kap- 
šelyje, ne gėda prisipažinti, kad jis išsigando. O jeigu kuris nors iš 
jūsų kada nors nesuvaldys savo nervų, tegul pasiguos atsiminęs, 
kad net pats brigados vadas Žeraras sakė, kad ir jam buvo baisu. 
Be baimės ir aštraus skausmo nuo tokio baisaus užpuolimo paju- 
tau dar ir netikėtą pasibjaurėjimą, kai į jus suleidžia savo geluonį 
šlykštus tarantulas. 

Sugriebiau niekšą už abiejų rankų, parverčiau ant karietos grin- 
dų ir prispaudžiau savo sunkiais batais. Jis išsitraukė iš po suta- 
nos pistoletą, tačiau išmušiau jį iš rankų ir atsistojau keliais jam 
ant krūtinės. Čia jis pirmą kartą baisiai suklykė, o aš, pusiau apa- 
kintas, pradėjau graibytis aplinkui, ieškodamas kardo, kurį jis taip 
sumaniai paslėpė. Užgriebiau jį ranka ir nusibraukiau nuo veido 
kraują, kad matyčiau, kur durti, tačiau tą akimirką karieta taip 
staigiai pasviro, kad ginklas nuo krestelėjimo iškrito iš rankos. 

Nespėjau atsikvošėti, kai durelės atsidarė ir mane už kojų iš- 
tempė ant kelio. Nors visas susibraižiau į aštrius akmenis ir pa- 
mačiau, kad mane apsupo koks trisdešimt vyrų, mano širdis 
šoktelėjo iš džiaugsmo, nes bekovojant mentikas užkrito man ant 
galvos ir uždengė vieną akį, o aš mačiau tą visą gaują sužalota 
akim! Štai iš šito randelio jūs galite pamatyti, kad plonas ašmuo 
sužeidė voką, nuslydo pro akies obuolį, tačiau tiktai tada, kai ma- 
ne ištempė iš karietos, supratau, kad negrėsė aklumas ligi mano 
dienų pabaigos. Niekšingas kunigas, suprantama, tikėjosi per akį 
pasiekti smegenis, ir kažkokį kaulelį mano galvoje jis iš tikrųjų 
užgavo, nes ir paskui ta žaizda kankino mane daugiau negu bet 
kuri iš tų septyniolikos, kurias aš gavau. 

Jie, tie niekšai, su prakeikimais ir keiksmais ištempė mane 
ant kelio ir gulintį daužė kumščiais ir spardė kojomis. Ne kartą 
buvau pastebėjęs, kad kalniečiai apsivynioja kojas drobės gaba- 
lais, tačiau niekada nemaniau, kad už tai dėkosiu Dievui. Netru- 

kus, matydami, jog mano galva kruvina ir guliu nejudėdamas, jie 
nutarė, kad netekau sąmonės, o aš tuo metu stengiausi įsiminti 
kiekvieną šlykštų snukį, kad, jeigu man nusišypsotų likimas, ga- 
lėčiau pasigėrėti jais kartuvėse. Jie visi buvo kresni žaliūkai, pa- 
sirišę geltonas skareles ir su pistoletais už raudonų diržų. Kelią 
toje vietoje, kur ėjo staigus posūkis, jie buvo užvertę dviėm luitais — 
vienas mūsų karietos ratas užsikabino už akmens ir nutrūko, ir 
mes vos neapvirtome. O tas šliužas, taip gudriai apsimetęs kuni- 
žinojo apie pasalą ir bandė viską padaryti, kad tik negalėčiau prie- 
šintis, kai mes ją privažiuosime. 

Negaliu apsakyti, kaip jie pasiuto, kai ištraukė jį iš karietos ir 
pamatė, ką su juo padariau. Jeigu jis ir nesuspėjo gauti pagal nuo- 
pelnus, tai bet kuriuo atveju ilgai atsimins susitikimą su Etjenu 
Žeraru. Jo kojos bejėgiškai tabalavo ore, kai jį norėjo pastatyti 
ant kojų, jis dribo ant žemės, ir tik viršutinė jo kūno dalis raitėsi 
iš įniršio ir skausmo, ir jo mažos juodos akutės, atrodžiusios to- 
kios geros karietoje, degė kaip sužeistos katės, ir jis piktai spjau- 
dė į mano pusę. Garbės žodis, kai plėšikai pastatė mane ant kojų 
ir nutempė kalnų takeliu, supratau, kad dabar man prireiks viso 
mano narsumo ir išradingumo. Iš paskos du žmonės nešė ant pe- 
čių mano priešą, ir aš, ropšdamasis vingiuojančiu takeliu, tai vie- 
na, tai kita ausimi girdėjau jo piktą šnypštimą ir keiksmus. 

Mes kopėme tikriausiai ne mažiau kaip valandą, o kadangi ma- 
ne kamavo maudžianti kulkšnis, sužeistos akies skausmas ir ne- 
rimas, ar žaizda nepakenks mano išvaizdai, tai ši kelionė paliko 
man kaip reta nemalonius prisiminimus. Anksčiau nelabai mo- 
kėjau laipioti kalnais, tačiau jūs nepatikėsite, kaip žvaliai galima 
kopti net sužeista kulkšnimi, jei iš abiejų pusių prie jūsų rudao- 
džiai plėšikai, o devvyniacoliai durklai kyšo prie pat žandenų. 

Pagaliau mes prisikasėme prie perėjos, iš kurios vingiuotas ke- 
lias spygliuočių mišku ėjo žemyn į slėnį, besidriekiantį į pietus. 
Beveik neabejojau, kad taikos metu tie žmonės - kontrabandi- 
ninkai ir kad mane veda slaptais takeliais, kuriais jie prasmunka 

per portugalų sieną. Mačiau daugybės mulų pėdsakus, o drėgnoje 
žemėje šalia takelį kertančio upelio pastebėjau ir stambaus ar- 
klio kanopų žymes. Netrukus viskas paaiškėjo: kai išėjome į miš- 
ko proskyną, pamačiau ir arklį, pririštą prie išvirtusio medžio. Iš 
pirmo žvilgsnio pažinau juodojo žirgo kompleksiją ir baltą prieša- 
kinės kojos riešą. Tai buvo tas pats arklys, kurio prašiau šiandien 
rytą. 

Kas gi atsitiko intendantui Vidaliui? Nejaugi dar vienas pran- 
cūzas pateko į tokią pavojingą kebeknę kaip ir aš? Vos spėjau apie 
tai pagalvoti, kai mano bendrakeleiviai sustojo ir vienas iš jų kaž- 
kaip keistai suriko. Tuoj pat iš gervuogių atvašyno proskynos pa- 
kraštyje pasigirdo atsakomasis šauksmas, ir po akimirkos pasirodė 
dar koks dešimt, dvylika plėšikų. Su sielvarto ir užuojautos šauks- 
mais jie apsupo mano draugą - ylos valdymo meistrą, o paskui, 
klykdami ir mojuodami durklais, atsisuko į mane. Jie taip siuto, 
jog nusprendžiau, kad man atėjo galas ir ruošiausi sutikti jį kaip 
pridera žmogui su mano reputacija, bet staiga vienas iš jų davė 
kažkokį įsakymą, ir mane grubiai nuvilko per proskyną į gervuo- 
gių atvašynus. 

Siauras takelis ėjo per brūzgynus prie gilaus groto uoloje. Sau- 
lė jau beveik nusileido, ir urve būtų buvę visai tamsu, jei ne du 
degantys fakelai, įkišti į plyšius tarp akmenų. Prie negrabiai su- 
kalto stalo sėdėjo gana nepaprastos išvaizdos žmogus; iš pagar- 
bos, su kuria į jį kreipėsi kiti, iš karto suvokiau, kad tai ne kas 
kitas, kaip jų vadas El-Kučiljas. 

Mano sužalotą banditą įnešė ir pasodino ant statinės; jo kojos 
vis dar bejėgiškai buvo nukarusios žemyn, o katiniškos akys mė- 
tė į mane neapykantos kupinus žvilgsnius. Iš jo pokalbio su va- 
deiva nuotrupų sumečiau, kad jis - būrio leitenanatas, kurio 
pareiga buvo saldžiomis kalbomis ir taikinga išore privilioti to- 
kius keleivius kaip aš. Įsivaizdavęs, kiek drąsių karininkų įviliojo 
į spąstus ši veidmaininga pabaisa, apsidžiaugiau, kad padariau 
galą jo piktadarybėms, nors ir bijojau, kad tai gali kainuoti gyvy- 
bę žmogui, kurio taip reikia ir imperatoriui, ir armijai. 

Kol sužalotas šnipas, prilaikomas dviejų savo draugų, ispaniš- 
kai pasakojo apie tai, kas atsitiko, aš, apsuptas kelių plėšikų, sto- 
vėjau prie stalo, už kurio sėdėjo jų vadas, ir todėl galėjau geriau 
įsižiūrėti į jį. Retai buvau sutikęs žmogų, kuris taip neatitiko ma- 
no supratimo apie plėšiką, juo labiau apie plėšiką, kuris buvo pel- 
nęs tokią baisią reputaciją. Jo šiurkščiai geraširdiškas, atviras ir 
švelnus veidas su rausvais skruostais ir tvarkingomis vešliomis 
žandenomis darė jį panašų į pasiturintį bakalėjininką iš Sent-An- 
tuano gatvės. Jis neturėjo nei ryškios šerpės - juostos, nei bliz- 
gančių pistoletų ir durklų kaip kiti, - atvirkščiai, tarsi solidus 
šeimos tėvas, jis buvo apsivilkęs geru gelumbės surdutu, ir jeigu 
ne rudi odiniai getrai, niekas neprimintų, kad jis kalnietis. Prieš 
jį gulėję daiktai visiškai atitiko jo išorę: ant stalo, be tabokinės, 
buvo didelė rudai įrišta knyga, panaši į krautuvininko sąskaitų 
žurnalą. Ant lentos, permestos tarp dviejų parako statinaičių, sto- 
vėjo nemažai kitų knygų, stalas buvo apverstas popieriaus lapais, 
kai kurie buvo net prikreiglioti kažkokių eilėraščių. Visa tai pa- 
mačiau, kol jis, tingiai išsidrėbęs kėdėje, klausė savo leitenanto 
raporto. Išklausęs įsakė išnešti luošį, o aš, apsuptas trijų sargybi- 
nių, likau laukti, kaip išsispręs mano likimas. Jis paėmė plunks- 
nakotį ir, stuksendamas jo galu į kaktą, papūtė lūpas ir pradėjo 
žvairuoti į olos skliautą. 

— Tikriausiai, - tarė jis puikia prancūzų kalba, - jūs nesugebė- 
site sugalvoti rimą žodžiui Covilha? 

Atsakiau, kad labai silpnai moku ispanų kalbą ir negaliu pada- 
ryti jam tokios paslaugos. 

— Tai labai turtinga kalba, - pasakė jis, - tačiau turi daug ma- 
žiau rimų negu vokiečių ar anglų kalbos. Štai kodėl geriausi mū- 
sų kūriniai parašyti baltosiomis eilėmis; ši forma leidžia pasiekti 
didžiausio tobulumo. Tačiau bijau, kad ši tema ne visai suvokia- 
ma husaro protu. 

Norėjau atsakyti, kad jeigu ji suprantama partizanui, tai ne- 
gali nebūti suprantama lengvosios kavalerijos pulkininkui, tačiau 
jis jau pasilenkė prie lapo su nebaigtu eilėraščiu. Greitai jis, 

džiaugsmingai riktelėjęs, numetė plunksną ir padeklamavo kele- 
tą posmų, kuriuos trys mano sargybiniai sutiko pritarimo šūks- 
niais. Platus vadeivos veidas paraudo kaip mergaitės, pirmą kartą 
išgirdusios komplimentą. 

— Kaip matyti, mano kritikai patenkinti, - tarė jis. - Supranta- 
te, mes čia ilgais vakarais linksminamės dainuodami savo pačių 
sukurtas balades. Aš turiu kai kurių gabumų šioje srityje ir ne- 
prarandu vilties greitu laiku pamatyti savo bandymus, išleistus 
atskira knygute su žodžiu „Madridas“ antraštiniame lape. Ta- 
čiau grįžkime prie mūsų reikalų. Leiskite sužinoti jūsų pavardę. 

- Etjenas Žeraras. | 

— Laipsnis? 

— Pulkininkas. 

— Pulkas? 

— Konflano husarų trečiasis. 

— Pulkininko laipsniui jūs per jaunas. 

— Aš daug kartų pasižymėjau tarnyboje. 

— Juo blogiau jums, - tarė jis, švelniai nusišypsojęs. 

Aš nieko neatsakiau, bet visa savo povyza stengiausi parodyti, 
kad pasiruošęs pačiam blogiausiam. 

— Beje, man rodos, kad pas mus kažkas yra iš lengvosios ka- 
valerijos, - kalbėjo jis sklaidydamas storos rudos knygos pusla- 
pius. - Mes stengiamės vesti mūsų veiksmų registrą. Štai birželio 
dvidešimt ketvirtosios įrašas. Ar pas jus buvo jaunas karininkas, 
pavarde Subironas, toks aukštas, lieknas vaikinas šviesiais plau- 
kais? į 

— Taip, žinoma. 

— Matau, kad tą dieną mes jį užkasėme po žeme. 

— Vargšelis! - sušukau. - Nuo ko jis mirė? 

—- Mes jį užkasėme po žeme. 

— Tačiau ligi tol, kol jį užkasėte? 

- Jūs manęs nesupratote, pulkininke. Jis nebuvo miręs, kai 
mes jį užkasėme. 

- Jūs jį užkasėte gyvą! 

Aš buvau taip priblokštas, kad akimirką nustėrau. Paskui puo- 
liau prie vadeivos, kuris sėdėjo nerūpestingai šypsodamasis, ir 
būčiau jam perplėšęs gerklę, jeigu manęs nebūtų atplėšę trys ban- 
ditai. Vėl ir vėl veržiausi prie jo nustumdamas tai vieną, tai kitą 
banditą; dusdamas šūkavau prakeiksmus, kovojau iš visų jėgų, 
tačiau taip ir neįstengiau ištrūkti. Pagaliau sudraskytu munduru 
ir kraujuojančiais riešais jie nutempė mane atgal, surišę rankas 
ir kojas virvėmis ir lynais. 

— Ak, tu, dievobaimingas šunie! - surikau. - Pakliūtum tu man 
ant kardo smaigalio, aš tau parodyčiau, kaip kankinti mano vai- 
kinus! Tu pamatysi, kraugeriškas galvijau, kad mano imperato- 
riaus rankos ilgos, ir, kiek tu slėptumeisi šitoje skylėje kaip žiurkė, 
ateis laikas, kai jis ištrauks tave į paviršių ir tu nudvėsi kartu su 
savo padugnėmis! 

Garbės žodis, moku keiktis ir sviedžiau jam į veidą visus stip- 
rius žodžius, kurių buvau išmokęs per keturiolika kampanijų, ta- 
čiau jis sėdėjo nukreipęs žvilgsnį į lubas ir belsdamas plunksnos 
galiuku sau į kaktą, tarsi apmąstydamas kokį nors naują posmą. 
Staiga supratau, kaip galima jį kuo skaudžiau įgelti. 

— Tu, pasigailėtinas išpera! - sušukau. - Tu įsivaizduoji, kad 
čia esi saugus, bet tavo gyvenimas bus toks skurdus, kaip ir tavo 
beverčiai eilėraščiai, o jau Dievas mato, kad nieko nevertingesnio 
pasaulyje nėra! 

Jeigu jūs būtumėte matę, kaip jis, išgirdęs mano žodžius, pa- 
šoko nuo kėdės! Šitas bjaurybė, seikėjantis mirtį ir kankinimus, 
kaip vynuoges seikėjantis bakalėjininkas, turėjo silpną vietą, į ku- 
rią su malonumu galėjau taikyti. Jo veidas pasidarė tamsiai rau- 
donas, o žandenos, kurias nešioja krautuvininkai, atsistojo piestu 
ir sudrebėjo iš pykčio. 

— Puiku, pulkininke. Galite nebetesti, - tarė jis trūkinėjančiu 
balsu. - Jūsų žodžiais tariant, jūs nuostabiai pradėjote savo kar- 
jerą. Pažadu, kad jūs ją ne mažiau nuostabiai ir baigsite. Pulki- 
ninkas Etjenas Žeraras iš Trečiojo husarų pulko mirs nepaprasta 
mirtimi. 

— Prašau tik viena, - pasakiau, - neskirkite eilėraščių mano 
mirčiai! - Norėjau dar porą kartų jam įgelti, tačiau jis nutraukė 
mane piktu gestu, ir trys mano sargybiniai ištempė mane iš urvo. 

Turbūt mūsų pokalbis, kurį jums perpasakojau tik apytikriai, 
truko gana ilgai, - lauke visai sutemo ir danguje ryškiai švietė 
mėnulis. Plėšikai užkūrė proskynoje laužą iš sausų eglių šakų, 
tačiau ne tam, kad pasišildytų, - buvo tvanki naktis, - o kad išsi- 
virtų vakarienę. Virš ugnies kabojo didžiulis varinis katilas, gel- 
tona liepsna apšvietė aplinkui sugulusius žmones, ir tas reginys 
buvo panašus į vieną iš tų paveikslų, kuriuos Žiuno pagrobė Mad- 
ride. Kai kurie kareiviai didžiuojasi, kad jiems nusispjauti į meną 
ir kitokias grožybes, tačiau aš esu didelis meno gerbėjas, ir čia 
pasireiškia subtilus mano skonis ir geras išsiauklėjimas. Pavyz- 
džiui, atsimenu, kai po Dancigo paėmimo Lefevras pardavinėjo 
savo grobį, nusipirkau labai gerą paveikslą, kuris vadinosi „Iš- 
gąsdinta nimfa miške“; aš vežiojausi jį su savim dviejų kampani- 
jų metu, bet paskui mano žirgas neatsargiai pradūrė jį kanopa. 

Tai sakau jums tiktai todėl, kad parodyčiau, jog niekada nebu- 
vau grubus soldafonas kaip Rapas arba Nėjus. Savaime supran- 
tama, kai voliojausi ant žemės plėšikų stovykloje, neturėjau nei 
laiko, nei noro galvoti apie tokius dalykus. Mane numetė po me- 
džiu, o trys galvažudžiai pritūpė šalia ir rūkė cigarus. Nežinojau, 
ką daryti. Per visą savo tarnybą tikriausiai nė dešimt kartų nebu- 
vau tokioje beviltiškoje padėtyje. „Laikykis, mano narsusis ber- 
niuk! — kartojau sau. - Laikykis! Tave pakėlė į pulkininkus 
dvidešimt aštuonerių metų ne už tai, kad tu šokai kotiljonus. Tu 
ypatingas žmogus, Etjenai, tu gyvas ir sveikas išsikapstei dau- 
giau kaip iš dviejų šimtų kebeknių, ir šis mažas nuotykėlis bus ne 
paskutinis“. Ėmiau smalsiai dairytis aplinkui, stengdamasis ras- 
ti kelią į išsigelbėjimą, ir staiga pamačiau kažką, kas mane pri- 
bloškė. 

Kaip jau sakiau, viduryje proskynos liepsnojo didelis laužas. 
Ugnis ir mėnulis gerai apšvietė viską aplinkui. Kitoje proskynos 
pusėje stovėjo aukšta eglė, kuri patraukė mano dėmesį todėl, kad 

jos kamienas ir apatinės šakos švietė, tarsi po ja būtų degusi ug- 
nis. Kamieno apačią dengė krūmai. Taigi, apžiūrinėdamas eglę, 
aš, savo nuostabai, pamačiau, kad virš krūmų padais į viršų styro 
pora puikių kavaleristo batų, matyt, pririštų prie medžių, kaip 
anksčiau galvojau. Tačiau įsižiūrėjęs pamačiau, kad jie prikalti 
ilgomis vinimis. Staiga su siaubu supratau, kad batai netušti ir, 
vos pakreipęs galvą į dešinę, pamačiau tą, kuris buvo prikaltas 
prie medžio ir kuriam apačioje buvo užkurta ugnis. Nelabai ma- 
lonu galvoti ir pasakoti apie tokias baisenybes, mano bičiuliai, ir 
visai nenoriu, kad naktį jus kamuotų košmarai, tačiau jums bus 
sunku įsivaizduoti, kas vyko, jeigu neparodysiu jums, kokie žmo- 
nės buvo tie ispanų partizanai ir kokiais būdais jie kariavo. Pasa- 
kysiu tik tiek, kad supratau, kodėl pono Vidalio arklys atsidūrė 
giraitėje be šeimininko ir tikėjausi, kad jis sutiko savo baisią mir- 
tį oriai ir drąsiai kaip tikras prancūzas. 

Patys suprantate, bičiuliai, kad šis reginys nelabai pralinks- 
mino mane. Ten, urve, buvau taip įsiutęs, kai sužinojau apie 
baisią mirtį jaunojo Subirono, vieno iš nuostabiausių vaikinų, 
kurie kada nors buvo permetę koją per balną, kad nė kiek nepa- 
galvojau apie savo dalią. Tikriausiai buvo diplomatiškiau man- 
dagiai kalbėti su tais niekšais, bet dabar jau nieko nebepadarysi. 
Kamštis išmuštas, ir vyną išgerti reikia ligi dugno. Jeigu jau 
romus intendantas sulaukė tokios mirties, tai ko galiu tikėtis 
aš, sulaužęs stuburą jų leitenantui? Ne, aišku, aš pasmerktas, ir 
man lieka tik viena - išsaugoti orumą. Tegu tas bjaurybė pama- 
to, kad Etjenas Žeraras mirė taip, kaip gyveno, ir kad blogiausiu 
atveju nors vienas belaisvis jo neišsigando. Gulėjau ir galvojau 
apie merginas, kurios mane apraudotų, apie savo brangiąją moti- 
nėlę, apie tai, kokią nepakeičiamą netektį patirs ir mano pulkas, 
ir pats imperatorius, ir nesigėdinu prisipažinti, kad pravirkau 
pagalvojęs apie visuotinę nelaimę, kurią sukels mano belaikė 
mirtis. 

Tačiau kartu akylai stebėjau viską, kas vyko aplinkui, ieško- 
damas ko nors, kas galėtų man praversti. Ne toks aš žmogus, kad 

gulėčiau kaip sergantis arklys ir laukčiau skerdiko su mėsininko 
peiliu! Iš visų jėgų įtempdamas raumenis šiek tiek atlaisvinau 
virvę, rišusią man kulkšnis, paskui kitą, kuria buvo suveržti rie- 
šai, ir tuo pačiu metu dairiausi aplinkui. Viena man buvo akivaiz- 
du: husaras be arklio - tai tik pusė žmogaus, o kita mano pusė 
ramiai ganėsi už kokių trisdešimties žingsnių nuo manęs. Paskui 
pastebėjau dar vieną aplinkybę. Takas, kuriuo mes lipome nuo 
kalnų, buvo toks status, kad arklys galėtų jį įveikti tik su dideliu 
vargu ir tiktai žingsniu, užtai kelias į kitą pusę buvo lygesnis ir 
nuolaidžiai ėjo į slėnį. Jei mano rankose būtų kardas ir galėčiau 
įkelti koją štai į tą kilpą, vienas ryžtingas šuolis galėtų išgelbėti 
mane nuo tų kalnų plėšrūnų. 

Kol galvojau apie tai ir stengiausi atlaisvinti virves ant kojų ir 
rankų, iš urvo išėjo vadas ir, priėjęs prie leitenanto, kuris gulėjo 
ant žemės prie laužo ir dejavo, ėmė kalbėtis su juo; paskui abu 
linktelėjo galvomis ir pažiūrėjo į mano pusę. Vadas kažką pasakė 
savo gaujai; banditai garsiai nusikvatojo ir ėmė ploti. Visa tai atro- 
dė grėsmingai, ir aš apsidžiaugiau pajutęs, kad beveik išlaisvinau 
rankas, norėdamas lengvai galėjau nusikratyti virve. Su kojomis 
buvo blogiau: vos tik įtempdavau raumenis, kai sužeistą kulkšnį 
nusmelkdavo toks skausmas, jog kramčiau ūsus, kad tik nesurik- 
čiau. Neliko nieko kito, kaip tiktai gulėti pusiau surištam ir žiū- 
rėti, kas bus toliau. 

Iš pradžių negalėjau suvokti, ką jie sumanė. Vienas iš niekšų 
įsikorė į aukštą eglaite proskynos pakraštyje ir apvyniojo jos ka- 
mieną lynu. Paskui tokiu pat būdu apvyniojo eglaitę kitoje pro- 
skynos pusėje. Du lyno galai nukaro nuo eglių, ir aš gana smalsiai 
ir šiek tiek baimingai laukiau, kas bus toliau. Visa gauja įsikibo 
už lyno galo ir tempė jį žemyn, kol stiprus jaunas medis susirietė 
lanku, tada jie apvyniojo lyną aplink kelmą ir užrišo. Taip pat jie 
sulenkė ir antrą medį - abi viršūnės atsidūrė vos per kelias pėdas 
viena nuo kitos, nors, kaip jūs suprantate, užteko tik atleisti ly- 
nus - ir medžiai kaip spyruoklės būtų šovę į viršų. Štai čia ir įspė- 
jau velnišką piktadarių planą. 

— Manau, kad jūs stiprus žmogus, pulkininke, - šlykščiai nusi- 
šypsojęs pasakė vadas prieidamas prie manęs. 

— Jeigu būsite toks malonus ir atrišite virves, - atsakiau, - pa- 
rodysiu jums, ar aš stiprus, ar ne. 

—- Mus visus labai domina, ar jūs stipresnis už šias jaunas eglai- 
tes, — tarė jis. - Matote, mes norime pririšti kiekvieną iš jų prie 
jūsų kulkšnių ir paleisti medžius. Jeigu jūs stipresnis už jas, tada, 
žinoma, liksite gyvas ir sveikas; antra vertus, jeigu medžiai pasi- 
rodys stipresni, tai mums prisiminimui liks dvi jūsų pusės abie- 
juose mūsų mažos proskynos pakraščiuose. 

Jis nusijuokė, ir, pamatę tai, visi kiti griausmingai nusikvato- 
jo. Net dabar, kai mane apima niūri nuotaika arba ima krėsti įsi- 
senėjęs lietuviškas drugys, sapnuoju tuos snukius su žiauriomis 
akimis ir baltais dantimis, blizgančius laužo šviesoje. 

Nuostabu, kaip paaštrėja jausmai lemtingais momentais; tai 
ne kartą girdėjau ir iš kitų. Esu tikras, kad žmogus niekada negy- 
vena taip įtemptai, taip stipriai kaip tomis akimirkomis, kai jo 
laukia žiauri, kankinanti mirtis. Šiuo pavojaus metu jaučiau der- 
vingą šakų kvapą, mačiau kiekvieną ant žemės gulintį kamblelį, 
girdėjau spyglių šlamesį taip aiškiai, kaip niekada nieko nema- 
čiau, negirdėjau ir nejaučiau. Todėl anksčiau už visus kitus, anks- 
čiau, negu vadas kreipėsi į mane, išgirdau duslų, ritmišką dundesį. 
Iš pradžių tai buvo tiesiog neaiškus gausmas, tačiau kai žudikai 
ėmė atrišinėti man kojas, kad nuvestų į bausmės vietą, aš jau 
aiškiai kaip niekada gyvenime girdėjau kanopų bildesį, kamanų 
skimbčiojimą ir į balnakilpes atsitrenkiančių kardų žvangesį. Ne- 
jaugi aš, tarnavęs lengvojoje kavalerijoje nuo to laiko, kai ant ma- 
no viršutinės lūpos pasirodė pūkeliai, galėjau neatskirti garsų, 
kurie lydi žygyje kavaleristus? 

- Į pagalbą, draugai, į pagalbą! - surikau. 

Mane daužė per lūpas, bandė nutempti po medžiais, tačiau aš 
vis tiek šaukiau. 

- Į pagalbą, mano drąsieji vaikinai! Į pagalbą, mano vaikai! 
Čia žudo jūsų pulkininką! 

Nuo žaizdų, nuo pergyventų pavojų tarsi pusiau kliedėjau ir 
nė kiek neabejojau, kad tuojau į proskyną įjos penki šimtai mano 
husarų su litaurais ir visu kitu. 

Tačiau pamačiau tai, ko mažiausiai tikėjausi. Į proskyną įlėkė 
gražus jaunas žmogus ant puikaus keršo arklio. Jo veidas buvo 
žvalus, be galo malonus ir kilnus ir kaip reta grakšti laikysena, 
ko gero, buvo net panaši į manąją. Jis vilkėjo keistą mundurą, 
kažkada, matyt, visiškai raudoną, o dabar parudavusį ir vietomis 
įgavusį sudžiūvusių ažuolo lapų spalvą. Tačiau jo antpečiai buvo 
apvedžioti aukso pyne, o ant galvos puikavosi blizgantis šalmas 
su koketiška balta plunksna ant skiauterės. Paskui jį šuoliavo ke- 
turi raiteliai su tokiais pat mundurais - visi švariai nusiskutę, 
apvaliais, maloniais veidais; man jie pasirodė labiau panašūs į 
vienuolius negu į dragūnus. Paklusę trumpai griežtai komandai, 
jie sustojo žvangindami ginklais, o pirmasis vaikinas prišuoliavo 
prie laužo, kuris svaidė atšvaitus ant jo energingo veido ir nuo- 
stabios jo žirgo galvos. Iš keistų mundurų, žinoma, iš karto su- 
pratau, kad tai - anglai. Aš pirmą kartą mačiau anglus, tačiau jų 
pasitikėjimas ir valdingumas įtikino mane, kad viskas, ką apie 
juos girdėjau, tikra teisybė ir kad jie puikūs priešai. 

— Ei, ei! Kokį žaidimą čia sumanėte? - suriko jaunasis karinin- 
kas ganėtinai prasta prancūzų kalba. - Kas čia šaukiasi pagalbos 
ir ką jūs ruošiatės su juo daryti? 

Tiktai dabar supratau, koks turiu būti dėkingas O'Brajenui, 
airių karalių palikuoniui, kuris nepagailėjo kelių mėnesių, kad 
išmokytų mane anglų kalbos. Mano kojos buvo atrištos, man te- 
reikėjo išlaisvinti iš virvių rankas, ir aš puoliau į priekį, pagrie- 
biau savo kardą, kuris mėtėsi prie laužo, ir užšokau ant vargšo 
Vidalio arklio. Taip saugodamas sužeistą kulkšnį, nekišdamas ko- 
jos į kilpą, vienu šuoliu atsidūriau balne. Pirmiau, negu plėšikai 
spėjo atlaužti pistoletų gaidukus, nuplėšiau pavadžius nuo šakos 
ir po sekundės stovėjau prie anglų karininko. 

— Aš pasiduodu jums, sere, - sušukau, nors turiu pasakyti, kad 
mano anglų kalba buvo nė kiek ne geresnė už jo prancūzų. 

— Jeigu jūs pažvelgsite į tą pušį kairėje, tai pamatysite, ką daro 
šie niekšai su garbingais džentelmenais, pakliuvusiais jiems į na- 
gus. 

Sublykčiojęs laužas tuo metu apšvietė nelaimingąjį Vidalį - bai- 
singą reginį, kuris gali pasivaidenti tik košmariškame sapne. 

— O velnias! - suriko jaunasis karininkas. 

— O velnias! - pakartojo kiti keturi. Šis jų šauksmas reiškia tą 
patį, ką mūsų „O, Dieve!“ 

Sucypė traukiami iš makštų penki kardai ir keturi raiteliai su- 
tankino gretą. Vienas iš jų su seržanto galionais plekštelėjo man 
per petį. 

— Kaukis už savo kailį, varlininke, - tarė jis. 

Ak, kaip nuostabu buvo pajusti arklio šonus tarp kelių, o ran- 
koje - kardą! Aš užsimojau juo ir surikau iš džiaugsmo. Geriljerų 
vadas žengė į priekį šypsodamasis savo šlykščia šypsena. 

— Jūsų kilnybė, aišku, suprantate, kad šis prancūzas - mūsų 
belaisvis, - tarė jis. 

— Tu niekšingas plėšike, - atsakė anglas, užsimojęs ant jo kar- 
du. - Kokia gėda, kad tokie mūsų sąjungininkai! Garbės žodis, 
jeigu lordas Velingtonas būtų tokios pat nuomonės, mes pakartu- 
me tave ant pirmos šakos! 

— O mano belaisvis? - meilikaujančiai paklausė niekšas. 

— Jis jos su mumis į anglų stovyklą. 

— Kol jūs išjosite, leiskite šnibžtelėti jums į ausį porą žodžių. 

Jis priėjo prie jaunojo anglo ir, staiga apsisukęs žaibo greičiu, 
šovė iš pistoleto man į galvą. Kulka slystelėjo plaukais ir kiaurai 
pervėrė mano kiverį. Bjaurybė pamates, kad nepataikė, pakėlė 
pistoletą ir norėjo sviesti jį į mane, tačiau anglų seržantas, stip- 
riai užsimojęs, beveik nukirto jam galvą kardu. Dar nespėjo nu- 
tilti jo paskutinis prakeiksmas, o kraujas nutikšti žemėn, kai visa 
gauja puolė mus, tačiau keletas neatsivėdėjusių smūgių, keletas 
šuolių, ir mes, laimingai išsibrovę iš proskynos, nulėkėme vin- 
giuotu, į slėnį einančiu keliu. 

Kai tarpeklis liko toli už mūsų ir prieš mus atsivėrė lygūs lau- 

kai, mes nutarėme sustoti ir patikrinti mūsų mažo būrio būklę. 
Kai dėl manęs, tai nors buvau ir sužeistas, ir iškankintas, mano 
širdis plakė išdidžiai, o krūtinė po munduru plyšo iš džiaugsmo, 
kad aš, Etjenas Žeraras, palikau šitiems plėšikams šiokius tokius 
prisiminimus visam gyvenimui. Garbės žodis, jie dar gerai pagal- 
vos pakeldami ranką prieš ką nors iš Trečiojo husarų pulko. Bu- 
vau taip įsikarščiavęs, kad pasakiau narsiems anglams mažą 
prakalbėlę ir paaiškinau, ką jie išgelbėjo nuo nelaimės. Dar ruo- 
šiausi pakalbėti apie drąsių anglų šaunumą ir jautrumą, tačiau 
karininkas nutraukė mane. 

— Gerai, gerai, - pasakė jis. - Ar yra sužeistų, seržante? 

— Eilinio Džonso arkliui sužeista čiurna. 

— Eilinis Džonsas jos su mumis. Seržantui Holidėjui ir eiliniams 
Harvėjui ir Smitui laikytis dešiniau, kol jie sutiks vokiečių husa- 
rų kavalerijos postą. 

Trys anglai skimbčiodami nušuoliavo į šalį, o mes su karinin- 
ku, lydimi šiek tiek toliau jojusio eilinio ant sužeisto arklio, pasu- 
kome tiesiai į anglų stovyklą. Labai greitai įsikalbėjome, nes iš 
pat pradžių patikome vienas kitam. Šis drąsus vyrukas buvo aukš- 
tos kilmės; lordas Velingtonas pasiuntė jį išžvalgyti, ar nėra mū- 
sų puolimo per kalnus požymių. Klajokliškas kaip mano gyvenimas 
turi vieną pranašumą: galima įgyti visokiausių žinių, kurios ski- 
ria išauklėtą žmogų nuo visų kitų. Aš, pavyzdžiui, nesutikau pran- 
cūzų, kurie mokėtų taisyklingai pasakyti kokį nors anglišką titulą. 
Jeigu nebūčiau tiek keliavęs, negalėčiau užtikrintai pasakyti, kad 
šį jauną vyrą vadino jo šviesybe milordu seru Raselu Bartu. Bar- 
tas - paskutinis žodis - reiškė titulą, tai visada kreipdamasis į jį 
sakydavau „Barte“, kaip ispanai sako „done“. 

Mes jojome nuostabios ispaniškos nakties mėnulio šviesoje ir 
kalbėjome nuoširdžiai kaip tikri broliai. Mes buvome vieno am- 
žiaus, abu iš lengvosios kavalerijos (jis tarnavo Šešioliktajame dra- 
gūnų pulke), abu turėjome tas pačias viltis ir troškimus. Su nieku 
aš taip greitai nesusibičiuliavau kaip su Bartu. Jis pasakė man 
savo mylimos merginos vardą, su kuria jis susitikdavo kažkokiuose 

Voksholo soduose, o aš savo ruožtu papasakojau jam apie mažytę 
Korali iš Operos. Jis išsitraukė iš užančio garbaną, o aš keliaraiš- 
tį. Paskui mes vos nesusipykome, nes jis neįtikėtinai didžiavosi 
savo pulku, - jeigu jūs būtumėte matę, kaip jis iššiepė lūpas ir 
griebėsi už kardo rankenos, kai palinkėjau jam, kad jo pulkas nie- 
kada neturėtų nelaimės susitikti su Trečiuoju husarų pulku. Pa- 
galiau jis prakalbo apie tai, ką anglai vadina sportu, ir papasakojo 
man, kaip jis prarasdavo pinigus lažindamasis, kuris iš gaidžių 
laimės arba kuris iš besipešančių nugalės kitą, taip kad aš tik 
išsižiojau iš nuostabos. Tiesiog stebėjausi jo polinkiu kirsti lažy- 
bų dėl kiekvienos dingsties; kai man pasisekdavo pamatyti krin- 
tančią žvaigždę, jis tuoj pat siūlydavo lažintis iš dvidešimt penkių 
frankų už kiekvieną žvaigždę, kad pamatys daugiau krintančių 
žvaigždžių negu aš, ir aprimo tik po to, kai pasakiau, kad mano 
kapšelis liko pas plėšikus. 

Taip mes draugiškai plepėjome, kol pradėjo aušti, ir čia staiga 
kažkur priekyje išgirdome garsią šautuvų salvę. Vietovė buvo ne- 
lygi, uolinga ir, nors nieko nebuvo matyti, nusprendžiau, kad pra- 
sidėjo generalinis mūšis. Bartas pasijuokė iš manęs ir pasakė, kad 
salvė nuaidėjo iš anglų stovyklos, kur visi kareiviai kiekvieną ry- 
tą iššauna iš šautuvų, kad užpildytų degtuvus sausu paraku. 

— Dar mylia - ir mes prijosime sargybos postus, - tarė jis. 

Sulig tais žodžiais apsižvalgiau ir supratau, jog, kol mes šuo- 
liavome, įsitraukę į malonų pokalbį, dragūnas su šlubu arkliu taip 
atsiliko, kad dingo iš akių. Apsižvalgiau į šalis, tačiau visame šia- 
me plačiame uolėtame slėnyje nebuvo nė gyvos dvasios, išskyrus 
mane ir Bartą, - žinoma, abu buvome gerai apsiginklavę ir sėdė- 
jome ant puikių arklių. Aš susimąsčiau, ar taip jau pagaliau būti- 
na, kad nujočiau tą mylią, kuri atvestų mane prie britų sargybos 
postų. Štai čia noriu paaiškinti jums, bičiuliai, kad jūs nepagalvo- 
tumėte, tarsi galėčiau negarbingai arba nedorai pasielgti su žmo- 
gumi, kuris išgelbėjo mane iš plėšikų rankų. Jūs turite suprasti, 
kad svarbiausia pareiga - tai karininko pareiga savo kereiviams. 
Jums irgi reikia turėti omenyje, kad karas - tai žaidimas su griež- 

tomis taisyklėmis, ir už šių taisyklių pažeidimą žmogus turi su- 
mokėti. Pavyzdžiui, davęs žodį, būčiau niekingas niekšas, jei gal- 
vočiau apie pabėgimą. Tačiau žodžio iš manęs niekas neprašė. Nuo 
perdėto pasitikėjimo ir, be to, žinodamas, kad paskui jį velkasi 
šlubas arklys, Bartas leido pajusti man, kad mes bičiuliai. Jeigu 
jis būtų buvęs mano belaisvis, būčiau elgęsis su juo irgi maloniai, 
kaip ir jis su manim, tačiau tuo pat metu, gerbdamas jo sumanią 
drąsą, būčiau atėmęs iš jo kardą ir pasirūpinęs, kad šalia būtų 
buvęs bent vienas sargybinis. Aš prilaikiau arklį ir, paaiškinęs 
jam visa tai, paklausiau, ar jis įžiūri kur nors garbės pažeidimą. 

Jis susimąstė ir kelis kartus pakartojo tai, ką sako anglai, kai 
nori pasakyti „O, Dieve“. 

— Vadinasi, jūs ruošiatės pabėgti? - paklausė jis. 

— Taip, jeigu jūs neprieštaraujate. 

— Vienintelis prieštaravimas, kurį galiu sugalvoti, - tarė jis, — 
tai nukirsti jums galvą, jeigu jūs pabandytumėt bėgti. 

- Šį žaidimą galima žaisti tik dviese, brangusis Bartai, - atsakiau. 

— Tada pažiūrėsime, kuris iš mūsų žaidžia geriau! - sušuko jis 
išsitraukdamas kardą. 

Aš išsitraukiau savąjį nusprendęs, kad net neįdrėksiu šio pui- 
kaus vaikino ir, be to, mano geradario. 

— Turėkite omenyje, - tariau, - kad jūs sakote, jog aš jūsų be- 
laisvis, tačiau lygiai taip pat aš galiu pasakyti, kad jūs mano be- 
laisvis. Mes čia vieni ir nors neabejoju, kad jūs puikiai valdote 
kardą, tačiau vargu ar jūs atsilaikysite prieš šešių lengvosios ka- 
valerijos brigadų geriausią fechtuotoją. 

Atsakydamas jis pabandė smogti man į galvą. Atrėmiau jo smūgį 
ir nukirtau pusę jo plunksnos. Jis puolė mane taikydamas į krūti- 
nę. Nukreipiau jo smūgį ir nukirtau kardu kitą jo plunksnos pu- 
8ę. 

— Velniai griebtų jūsų beždžioniškus pokštus! - suriko jis, kai 
pasukau arklį į šalį. 

- O kodėljūs stengiatės nudurti mane? - paklausiau. - Juk jūs 
matote, kad nenoriu kautis. 

— Puiku! - atsakė jis. - Tačiau jūs privalote joti su manim į 
stovyklą. 

— Mano kojos nebus jūsų stovykloje, - tariau. 

— Statau devynis prieš keturis, kad jūs ten būsite! - sušuko jis 
ir su kardu rankoje ėmė šuoliuoti prie manęs. 

Jo žodžiai sukėlė man netikėtą mintį. Kodėl mums neišspren- 
dus reikalo kokiu nors malonesniu būdu negu kapojimusi kar- 
dais? Bartas vertė mane sužeisti jį, kitaip jis būtinai būtų sužeidęs 
mane. Aš išsisukau nuo jo išpuolio, nors jo kardo galas buvo vos 
per kokį colį nuo mano kardo. 

— Noriu jums kai ką pasiūlyti! - sušukau. - Žinote ką, meskime 
kauliukus, ir tegu jie nusprendžia, kas kieno belaisvis. 

Jis nusišypsojo. Taip mylint sportą, tai buvo jam visai prie šir- 
dies. 

— Kur jūsų kauliukai? - sušuko jis. 

— Aš jų neturiu. 

— Aš irgi. Užtat yra kortos. 

— Tebūnie kortos, - tariau. 

— O ką lošime? 

— Spręskite pats. 

— Tada ekartė, tai pats geriausias lošimas. 

Aš sutikau ir negalėjau susilaikyti nenusišypsojęs: visoje Pran- 
cūzijoje nerasi nė trijų žmonių, kurie galėtų prilygti man šiame 
lošime. Kai mes nusėdome nuo arklių, pasakiau apie tai Bartui. 
Jis irgi nusišypsojo. 

— Aš buvau laikomas geriausiu žaidėju pas Vatje, - tarė jis. - 
Jeigu, esant lygioms jėgoms, jūs sugebėsite išlošti, vadinasi, jūs 
nusipelnėte teisę pabėgti. 

Mes pririšome arklius ir susėdome abipus didelio plokščio ak- 
mens. Bartas išėmė iš kišenės kortų kaladę; užteko pažvelgti, kaip 
jis jas pašo, kad suprasčiau, jog prieš mane toli gražu ne naujo- 
kas. Mes paeiliui perkėlėme, dalyti išpuolė jam. 

Garbės žodis, dėl tokio banko vertėjo lošti. Bartas dar norėjo 
pridėti po šimtą auksinių monetų už lošimą, bet ką reiškia pini- 

gai, kai nuo kortų dabar priklausė Etjeno Žeraro likimas? Man 
vaidenosi, kad visi, ką domino šio lošimo rezultatas - mano moti- 
nėlė, mano husarai, Šeštasis armijos korpusas, Nėjus, Masena, 
net pats imperatorius - žiedu apsupo mus šiame tuščiame slėny- 
je. Dieve, koks smūgis bus visiems ir kiekvienam, jeigu man neis 
korta! Tačiau savimi neabejojau - kaip ekartė lošėjas buvau ne 
mažiau garsus kaip fechtuotojas ir, išskyrus senąjį Buvė iš Berše- 
nės husarų pulko, kuris išlošė prieš mane šešiasdešimt šešias par- 
tijas iš šimto penkiasdešimties, aplošinėjau visus paeiliui. 

Pirmąją partiją išlošiau lengvai, nors, turiu prisipažinti, korta 
man ėjo, ir priešininkas negalėjo nieko padaryti. Antrąją partiją 
lošiau kaip niekada ir suktumu išlošiau kirtį, tačiau Bartas paė- 
mė visus kitus, užsirašė tašką už karalių ir antrame rate liko be 
nieko. Garbės žodis, mus apėmė toks azartas, kad jis metė šalmą, 
o aš kiverį. 

— Statau savo keršąją kumelę prieš jūsų juodį! - tarė jis. 

— Sutinku! - atsakiau. 

— Kardą prieš kardą. 

— Sutinku! - atsakiau. 

— Balną, kamanas ir kilpas! - suriko jis. 

— Sutinku! - sušukau. 

Aš užsikrėčiau nuo jo tuo sportu. Būčiau pastatęs savo husa- 
rus prieš jo dragūnus, jeigu juos būtų buvę galima pastatyti. 

O čia prasidėjo didysis lošimas. Jis, šitas anglas, mokėjo lošti, - 
jo lošimas buvo vertas tokio banko. Tačiau aš, mano bičiuliai, aš 
buvau nuostabus! Iš penkių akių, kurias man reikėjo gauti, kad 
laimėčiau, pirmame rate surinkau tris. Bartas kramtė ūsus ir bar- 
beno pirštais į akmenį, o man jau atrodė, kad aš vėl drauge su savo 
brangiais pramuštgalviais. Antrame rate gavau kozirinį karalių, 
tačiau netekau dviejų kirčių ir turėjau keturias akis, o jis tik dvi. 
Pažvelgęs į sekančio rato kortas, džiaugsmingai šūktelėjau. 

„Jeigu su tokiomis kortomis nelaimėsiu sau laisvės, - pagalvo- 
jau, - vadinasi, aš tik to ir vertas, kad visą gyvenimą prasėdėčiau 
nelaisvėje.“ 

Duokite man kortas, šeimininke, aš padėsiu jas ant stalo ir jūs 
viską suprasite. 

Štai kas buvo mano rankose: kryžių berniukas ir tūzas, būgnų 
dama ir berniukas bei čirvų karalius. Atsiminkite, kad koziriai buvo 
kryžiai, o man trūko tik vieno taško, kad gaučiau laisvę. Bartas su- 
prato, kad atėjo lemiama akimirka: jis atsisagstė mundurą. Aš nu- 
mečiau ant žemės savo dolomaną. Jis išmetė pikų dešimtakę. Aš 
numušiau ją kozirių tūzu. Viena akis mano naudai. Kad suloščiau 
teisingai, reikėjo atsikratyti kozirių, ir aš paleidau berniuką. Jis nu- 
kirto jį dama, ir mes atsidūrėme vienodoje padėtyje. Jis paleido pikų 
aštuonakeę; čia pasirodė pikų septynakė, ir man plaukai ant galvos 
atsistojo piestu. Kiekvieno rankose liko po karalių. Turėjau nuosta- 
bias kortas, o jis aplošė mane su prastesnėmis ir gavo dvi akis. Pagal- 
vojus apie tai, norėjosi raičiotis po žemę. 1810 metais pats Vatje puikiai 
lošė ekartė, tai sakau jums aš, brigados vadas Žeraras! 

Prieš paskutiniąją partiją turėjome po keturias akis. Dabar vis- 
ką lems dalijimas. Jis atsisegė diržą, aš nusimečiau perpetę Jis, 
tas anglas, laikėsi šaltakraujiškai, ir aš stengiausi būti toks pat, 
tačiau prakaitas nuo kaktos graužė man akis. Dalyti turėjo jis, ir, 
turiu prisipažinti, mano bičiuliai, kad man taip drebėjo rankos, 
jog vos susirinkau savo kortas nuo akmens. Tačiau kai į jas pa- 
žvelgiau, tai ką pamačiau visų pirmiausia? Karalių, karalių, išga- 
ningąjį kozirių karalių! Jau norėjau prasižioti, kad praneščiau apie 
tai, tačiau pamačiau savo partnerio veidą, ir žodžiai sustingo ma- 
no lūpose. 

Jis laikė kortas rankoje, tačiau jo žiauna atvipo, o akys su ne- 
apsakomu siaubu ir nuostaba žvelgė kažkur virš mano galvos. Aš 
staiga atsisukau ir taip pat apstulbau. 

Visai arti mūsų, ne daugiau kaip už kokių penkiolikos metrų, 
stovėjo trys žmonės. Vienas iš jų augalotas, bet nelabai aukštas - 
maždaug toks kaip aš, vilkėjo tamsų mundurą ir mažą trikampę 
skrybėlę su balta plunksna šone. Tačiau manęs visai nedomino, 
kaip jis buvo apsirengęs. Jo veidas, įdubeę skruostai, ereliška no- 
sis, valdingos žydros akys ir daili, tiesi, tarsi peiliu perpjauta bur- 

na - viskas rodė, kad tai nepaparastas žmogus; tokių kaip jis gal 
būna vienas iš milijono. Iš po surauktų antakių jis metė tokį žvilgs- 
nį į vargšelį Bartą, kad tam iš nusilpusių pirštų pabiro kortos. 
Šalia stovėjo dar du: vienas ryškiai raudonu munduru griežtu įde- 
gusiu, tarsi iš seno ąžuolo išskobtu veidu, kitas - storas, gražus, 
vešliais bakenbardais, žydru munduru su auksiniais galionais. 
Truputį tolėliau trys ordonansai laikė tris arklius, o už jų laukė 
keliolikos dragūnų eskortas. 

— Kokia čia velniava, Kraufordai? - paklausė poliesis vyriškis 
juodu munduru. 

— Ar girdite, sere? - suriko žmogus su raudonu munduru. - 
Lordas Velingtonas nori žinoti, ką visa tai reiškia? 

Nelaimingasis Bartas pradėjo aiškinti, kas atsitiko, tačiau ak- 
meninis veidas nesušvelnėjo. 

— Puikūs dalykai, Kraufordai, nieko nepasakysi! - nutraukė jį 
Velingtonas. — Armijoje reikia laikytis drausmės, sere. Vykite į 
štabą ir raportuokite, kad jūs areštuotas. 

Bartas sėdo ant žirgo ir, nuleidęs galvą, nujojo. Tai buvo siau- 
binga. To negalėjau ištverti. Puoliau prie anglų generolo ir ėmiau 
prašyti pasigailėti draugo. Pasakiau, kad aš, pulkininkas Žera- 
ras, savo akimis įsitikinau to jauno karininko drasa. O, mano 
gražbylystė galėjo sušvelninti pačią šalčiausią širdį; aš pats su- 
sijaudinau ligi ašarų, tačiau tai nė kiek nesujaudino jo. Mano 
balsas nupuolė, nebegalėjau ištarti daugiau nė žodžio. 

— Kaip pas jus, prancūzų armijoje, apkraunamas mulas, sere? — 
paklausė jis. 

Štai ir viskas, ką flegmatiškas anglas pasakė man, atsakydamas 
į mano aistringą kalbą. Taip jis atsakė į žodžius, nuo kurių pran- 
cūzas jau būtų verkęs ant mano peties. 

— Taigi kiek pas jus privalo nešti mulas? - paklausė žmogus su 
raudonu munduru. 

- Du šimtus dešimt svarų, - atsakiau. 

- Vadinasi, jūs labai blogai juos apkraunate, - pasakė lordas 
Velingtonas. - Nuveskite belaisvį pas dragūnus. 

Dragūnai apsupo mane, o aš - aš krausčiausi iš proto pagalvo- 
jęs, kad mano laimėjimas buvo užtikrintas ir dabar būčiau galė- 
jęs būti laisvas. Aš ištiesiau kortas generolui. 

— Pažvelkite, milorde! - sušukau. - Pastatyta buvo mano lais- 
vė, ir aš laimėjau, nes, kaip jūs pats matote, man atiteko karalius! 

Jo liesas veidas pirmą kartą sušvelnėjo nuo vos pastebimos šyp- 
senos. 

— Atvirkščiai, - tarė jis, sėsdamas ant arklio. - laimėjau aš, nes, 
kaip pats matote, tai jūs atitekote mano karaliui. 


IV 


KAIP BRIGADOS VADAS ATITEKO KARALIUI 


Miuratas, žinoma, buvo nuostabus kavalerijos karininkas, bet 
labai mėgo puoštis, o dabitiškumas dažnai gadina gerus karei- 
vius. Lasalis irgi buvo drąsus vadas, tačiau jį pražudė vynas ir 
pašėlę išsišokimai. Tačiau aš, Etjenas Žeraras, niekada nepiktnau- 
džiavau per dideliu dabitiškumu ir tuo pat metu negirtavau, ne- 
bent tik pasibaigus kampanijai arba susitikus su senu ginklo 
draugu. Todėl jeigu ne mano kuklumas, galėčiau pasakyti, kad 
buvau vienas iš pačių šauniausių kavalerijos karininkų. Tiesa, 
taip ir nepakilau aukščiau brigados vado, bet juk niekam ne pa- 
slaptis, kad aukštai iškilo tiktai tie, kam teko laimė dalyvauti pa- 
čiose pirmosiose imperatoriaus kampanijose. Išskyrus Lasalį, Labo 
ir Druė, aš, ko gero, neatsimenu generolo, kuris nebūtų išgarsė- 
jęs dar iki Egipto žygio. Net aš, nepaisant visų mano puikių savy- 
bių, užsitarnavau tik brigados vado laipsnį ir dar turiu ypatingą 
garbės medalį, kurį gavau iš paties imperatoriaus rankų ir sau- 
gau namuose odiniame kapšelyje. 

Tačiau nors ir nepakilau aukščiau, mano privalumus gerai ži- 
nojo tie, kas tarnavo su manimi, taip pat ir anglai. Vakar papasa- 
kojau jums, kaip patekau jiems į nelaisvę; po to jie budriai saugojo 
mane Porte, ir, jau galite patikėti, darė viską, ką gali, kad toks 
grėsmingas priešas neišslystų iš jų rankų. Rugpjūčio dešimtą jie 
su sargyba persodino mane į transporto laivą ir išsiuntė į Angliją, 

kur ligi mėnesio pabaigos laikė milžiniškame kalėjime, kurį spe- 
cialiai mums pastatė Dartmūre! „L'hėtel Francais et Pension“! — 
taip jį vadinome mes, - patys suprantate, kad mes visi buvome 
drąsūs kareiviai ir nenukabinome nosių net papuolę į bėdą. 

Dartmūre buvo laikomi tik tie karininkai, kurie atsisakė pasi- 
rašyti įsipareigojimą, kad nedalyvaus kare prieš anglus; daugu- 
mą kalinių sudarė jūrininkai ir paprasti kareiviai. Jūs tikriausiai 
paklausite: kodėl atsisakiau duoti tokį įsipareigojimą ir netekau 
galimybės gyventi taip komfortabiliai, kaip dauguma mano bro- 
lių - karininkų? Tam turėjau dvi priežastis ir abi pakankamai 
svarbias. 

Pirma, tvirtai pasitikėjau savimi ir neabejojau, kad man pa- 
vyks pabėgti. Antra, mano šeima, be gero vardo, niekada neturė- 
jo kito turto, ir nebūčiau galėjęs prisiversti nors kiek paimti iš 
menkučių mano motinėlės pajamų. Antra vertus, argi pritiktų, 
kad tokį žmogų kaip aš Anglijos provincijos miestelyje užtemdy- 
tų tenykščiai miesčionys, arba kad asistuodamas damoms, kurios, 
aišku, pradėtų lipti prie manęs, neturėčiau nė skatiko kišenėje! 
Štai dėl šių priežasčių ir nusprendžiau pasilaidoti baisiame Dart- 
mūro kalėjime. Dabar noriu papasakoti jums apie mano nuoty- 
kius Anglijoje, ir jūs pamatysite, ar pasiteisino lordo Velingtono 
žodžiai, kuris pasakė, kad aš atitekau Anglijos karaliui. 

Iš pradžių turiu pasakyti jums, kad jeigu nebūčiau nuspren- 
dęs papasakoti, kas atsitiko man, galėčiau ligi ryto porinti jums 
istorijas apie Dartmūrą ir apie tuos nepaprastus dalykus, kurie 
vyko tame kalėjime. Tai buvo viena iš pačių keisčiausių vietų pa- 
saulyje, nes ten, tarp neaprėpiamų dykviečių, susirinko septyni 
ar aštuoni tūkstančiai žmonių, ir jie visi buvo, kaip jūs patys su- 
prantate, kareiviai, daug ko matę ir drąsūs žmonės. Kalėjimą juosė 
dviguba siena, griovys, sargai ir sargyba, tačiau, garbės žodis, ar- 
gi galima laikyti tokius žmones uždarytus kaip triušius narvely- 
je! Jie bėgdavo po du, po dešimt, po dvidešimt, ir tada pradėdavo 


! „Viešbutis „Prancūzija“ su visišku išlaikymu“ (pranc.). — Vertėjos pastaba. 

pliekti patrankos, ir ištisi būriai lėkdavo jų ieškoti, o mes, likusie- 
ji, juokdavomės, šokdavome ir šaukdavome „Vive !'Empereur!“!, 
kol supyke sargybiniai neatgręždavo savo muškietų į mus. Tada 
mes taip pat sukeldavome mažytes riaušes, o iš Plimuto atsiųsda- 
vo pėstininkus ir patrankas, dėl ko mes dar garsiau šaukdavome 
„Vive V'Empereur!“, tarsi tikėdamiesi, kad mus išgirs Paryžiuje. 
Dartmūre mums pasitaikydavo ir linksmų akimirkų, ir mes sten- 
gėmės, kad ir tiems, kurie mus saugodavo, irgi nebūtų liūdna. 

Reikia pasakyti jums, kad kaliniai turėjo savo garbės teismą, 
kuris nagrinėjo nusikaltimus ir skyrė bausmes. Pas mus baudė 
už vagystę ir vaidus, tačiau griežčiausiai - už išdavystę. Kai at- 
vykau į Dartmūrą, ten buvo kažkoks Menje iš Reimso, kuris iš- 
davė belaisvius, sumaniusius bėgti. Tą naktį dėl kažkokių 
neužbaigtų formalumų jo neatskyrė nuo kitų kalinių, kad ir kiek 
jis verkė, staugė ir šliaužiojo keliais, jį paliko tarp draugų, ku- 
riuos jis išdavė. Naktį įvyko teismas, kur kaltinimas buvo pa- 
teiktas pašnibždomis, gynėjas kalbėjo pakuždomis, kaltinamojo 
burnoje buvo kamšalas, o teisėjo nebuvo matyti. Rytą, kai pas 
išdaviką atėjo su įsakymu apie paleidimą, iš jo beveik nieko 'ne- 
buvo likę. Išradingi žmonės buvo tie kaliniai ir mokėjo tvarkytis 
savaip. 

Mes, karininkai, vis dėlto gyvenome atskirame flygelyje ir su- 
darėme gana margą draugiją. Mums paliko mundurus, ir čia bu- 
vo visų ginklo rūšių atstovai, kurie kovėsi vadovaujant Viktorui, 
Masenai arba Nėjui, o kiti sėdėjo čia nuo to laiko, kai prie Vimje- 
ros buvo sumuštas Žiuno. Čia'buvo jėgeriai su žaliais mundurais, 
husarai tokie kaip aš, dragūnai su mėlynais mundurais, ulonai su 
mundurais balta krūtine, voltižieriai ir grenadieriai, artileristai 
ir pionieriai. Tačiau daugiausia buvo jūros karininkų, nes anglai 
dažniau nugalėdavo mus jūroje. Aš nesupratau, kodėl taip buvo, 
kol pačiam teko plaukti iš Porto į Plimutą; septynias dienas gulė- 
jau ant nugaros ir nebūčiau galėjęs pajudėti net jeigu mano akyse 


l Tegyvuoja imperatorius! (pranc.). 

būtų pagrobę mūsų pulko vėliavą. Tiktai dėl tokios išdavikiškos 
audros Nelsonas ir įveikė mus. | 

Dar nespėjau atvykti į Dartmūrą, o jau pradėjau kurti planus, 
kaip iš ten ištrūkti, ir galite patikėti manimi, kad su savo suma- 
numu, prie kurio prisidėjo dar ir dvylika karo metų, greitai su- 
mečiau, kaip pabėgti. 

Pirmiausia turiu jums pasakyti, kad turėjau labai didelį pra- 
našumą - truputį mokėjau kalbėti angliškai. To išmokau per ke- 
letą mėnesių prieš Dancigo apgultį iš Airijos pulko adjutanto 
O'Brajeno, senos karalių giminės palikuonio. Per trumpą laiką 
išmokau gana laisvai šnekėti - aš apskritai labai greitai išmokstu 
visko, ko reikia, jeigu to noriu. Po kokių trijų mėnesių galėjau ne 
tik susikalbėti, bet ir vartoti angliškas idiomas. O'Brajenas išmo- 
kė mane sakyti „Perkąsk mane, Dieve“ - tai tas pats, kas mūsiš- 
kai „Ma foi“!, ir dar „Gyvatės išpera“, vadinasi - „Ventre bleu““. 
Ne kartą mačiau, kaip anglai maloniai šypsojosi girdėdami, kad 
aš kalbu lygiai kaipjie. | 

Mus, karininkus, įkurdino po du į kamerą, o man tai nelabai 
patiko, nes mano kaimynas pasirodė aukštas nekalbus vyrukas, 
pavarde Bomonas, iš lauko artilerijos, patekęs į anglų nelaisvę 
prie Astorgos. 

Retai man pasitaikydavo sutikti žmogų, su kuriuo negalėčiau 
susidraugauti, nes ir mano būdas, ir elgesio manieros... na, juk 
jūs patys žinote. Tačiau šitas Bomonas niekada nesijuokė iš ma- 
no pokštų, neatjautė mano širdgėlos, - jis sėdėjo ir žiūrėjo į mane 
niūriu žvilgsniu, ir aš pagaliau ėmiau galvoti, kad po dviejų kalė- 
jimo metų jam pasimaišė protas. Ak, kaip norėjau, kad vietoj ši- 
tos mumijos su manim būtų senasis Buvė arba kas nors iš mano 
draugų husarų! Bet nieko nepadarysi, teko taikytis ir su tokiu 
kompanionu, be to, buvo aišku, kad joks pabėgimas neįmanomas, 
Jeigu jis nedalyvaus jame, kitaip ką gi galėjau daryti, nuolatos 


! Dievaži (pranc.). 
Ž Velniai griebtų (pranc.). 

būdamas jo akyse? Iš pradžių ėmiau kalbėti apie pabėgimą užuo- 
lankomis, paskui atvirai, ir man pasirodė, kad įtikinau jį veikti su 
manim išvien. 

Ištyrinėjau sienas, grindis ir lubas, tačiau kiek jas čiupinė- 
jau, kiek beldžiau, visur jos buvo vienodai storos ir nepralai- 
džios. Durys buvo geležinės, užrakintos spyna su spyruokle, jose 
buvo nedidelės grotelės, pro kurias du kartus per naktį pažiūrė- 
davo sargybinis. Kameroje stovėjo dvi lovos, dvi taburetės, dvi 
prausyklos - ir nieko daugiau. Man užteko ir to - argi aš buvau 
įpratęs prie ko nors geresnio per dvylika karo metų? Tačiau kaip 
ištrūkti iš čia? Kiekvieną naktį galvojau apie penkis šimtus savo 
husarų, sapnavau baisius sapnus: tai visi mano husarai neturė- 
davo batų, tai visi arkliai išpusdavo nuo žolės, tai jie gaudavo 
kanopų uždegimą arba visi šeši eskadronai imperatoriaus aki- 
vaizdoje sumaišydavo rikiuotę. Pabusdavau išpiltas šalto pra- 
kaito ir vėl pradėdavau čiupinėti ir belsti sienas, nes žinojau, 
kad nėra kliūties, kurios negalima įveikti su išradingu protu ir 
pora miklių rankų. 

Vienintelis mūsų kameros langelis buvo toks mažas, kad pro jį 
nepralįstų net kūdikis; be to, per vidurį jis buvo padalytas stora 
geležine sija. Kaip matote, pabėgimo prasme jis teikė nedaug vil- 
čių, tačiau vis labiau įsitikinau, kad mūsų bandymus reikia pra- 
dėti kaip tik nuo jo. Tarsi tam, kad dar labiau pablogintų viską, 
langelis išėjo į pasivaikščiojimo kiemą, kurį supo dvi aukštos sie- 
nos. O vis dėlto, stovint už Reino, reikia galvoti apie Vyslą, kaip 
kad pasakiau savo niūriam draugui. Todėl nulaužiau nuo lovos 
mažytę geležtę ir ėmiau trupinti tinką lango sijos viršuje ir apa- 
čioje. Dirbdavau tris valandas iš eilės, paskui, išgirdęs sargybinio 
žingsnius, krisdavau ant lovos ir, truputį palaukęs, vėl imdavausi 
darbo, o po trijų valandų vėl padarydavau pertrauką. Bomonas 
pasirodė toks lėtas ir nerangus, kad man teko pasikliauti tik savi- 
mi. 

Įsivaizdavau, kad už langelio manęs laukia Trečiasis husarų 
pulkas su litaurais ir vėliavomis, su leopardų gūniomis ant žirgų 

nugarų. O tada dirbau kaip pamišęs, kol mano geležtė tarsi rūdi- 
mis pasidengdavo sukepusiu krauju. Taip naktis po nakties tru- 
pinau suakmenėjusį tinką ir slėpiau jo gabalėlius pagalvėje, kol 
atėjo akimirka, kai geležinė sija pradėjo klibėti; tada trūktelėjau 
ją iš visų jėgų ir išlaužiau. Tai buvo pirmasis žingsnis į laisvę. 

Jūs paklausite mane, kam visa tai, jei pro langelį negalėtų iš- 
lįsti net kūdikis. Aš jums atsakysiu: šitaip įsigijau įrankį ir gin- 
klą. Įrankiu bus galima išjudinti akmenis, kuriais apmūrytas 
langas. Ginklu galėsiu gintis, kai išlįsiu pro šitą langą. Taigi da- 
bar ėmiausi akmenų ir daužiau aplink juos pagaląstu sijos galu, 
kol atmušiau visą tinką. Savaime suprantama, dieną aš viską su- 
dėliodavau į vietas, ir sargybinis nepamatydavo ant grindų net 
smiltelės. Taip praėjo beveik trys savaitės, ir pagaliau išlaisvinau 
akmenį, su neapsakomu džiaugsmu ištraukiau jį, ir pro langelį, 
kur anksčiau matėsi tik keturios žvaigždės, pamačiau visas de- 
šimt. Dabar viskas buvo paruošta; įstačiau akmenį į vietą, apte- 
piau jo kraštus riebalais ir suodžiais, kad uždengtų plyšius ten, 
kur anksčiau buvo kalkės. Po trijų naktų turėjo nusileisti mėnu- 
lis, ir tai, žinoma, buvo pats geriausias laikas pabandyti bėgti. 

Tuo, kad nusileisiu į kiemą, neabejojau; daug daugiau mane 
jaudino, kaip iš ten išeisiu. Per daug žema būtų buvę po visų pa- 
stangų vėl atsidurti šitoje skylėje, jau be jokios vilties, arba būti 
sugautam sargybos, kuri įmestų mane į vieną iš tų drėgnų pože- 
minių kamerų, skirtų tiems, kurie bandė bėgti. Ėmiausi svarstyti 
visokiausius planus. Kaip jūs žinote, niekada neturėjau progos 
pasirodyti kaip generolas. Kartais, išgėręs vieną, kitą taurę vyno, 
įsitikinu, kad galiu sugalvoti pačias netikėčiausias kombinacijas, 
ir jeigu Napoleonas savo metu būtų man patikėjęs armijos korpu- 
są, jo likimas galėjo susiklostyti kitaip. Tačiau kad ir kaip ten 
būtų, o dėl mažų karinių gudrybių ir nuovokos, būtinos lengvo- 
sios kavalerijos karininkui, tai galiu pasigalynėti su kuo norite. 
Štai kaip tik tada šios savybės man ir padėjo, ir neabejojau, kad 
jos manęs neapvils. 

Vidinė siena, ant kurios turėjau užsikarti, buvo maždaug dvy- 


likos pėdų aukščio, sumūryta iš plytų, o viršuje prismaigstyta ge- 
ležinių dyglių per tris colius vienas nuo kito. Išorinę sieną galėjau 
apžiūrėti tik probėgomis, kokius du kartus, kai buvo atidaryti 
pasivaikščiojimų kiemelio vartai. Ji, matyt, buvo tokio paties aukš- 
čio ir su tokiais pat dygliais viršuje, nuo vidinės ligi išorinės sie- 
nos buvo daugiau kaip dvidešimt pėdų, ir aš turėjau pagrindo 
manyti, kad šitame tarpsnyje sargybinių nebuvo, jie stovėjo prie 
vartų. Tačiau žinojau, kad siena iš lauko pusės apsupta kareivių. 
Matote, bičiuliai, koks kietas riešutėlis man teko, ir sutraiškyti jo 
nebuvo kuo, išskyrus dvi nuosavas rankas. 

Visas viltis dėjau į savo draugo Bomono ūgį. Jau sakiau, kad jis 
buvo labai aukštas, ne mažesnio kaip šešių pėdų ūgio, ir man at- 
rodė, jeigu užsikarsiu ant jo pečių ir kaip nors užsikabinsiu už 
geležies smaigalio, tai galėsiu perlipti per sieną. Tačiau ar po to 
man pavyks pertempti sunkų draugą? Tai buvo pirmaeilės reikš- 
mės klausimas, nes jeigu ką nors sumanau kartu su draugu, tai 
nors ir nejaučiu jam švelnių jausmų, vis tiek niekas pasaulyje ne- 
privers jo palikti. Jeigu užsikarsiu ant sienos, o jis negalės sekti 
paskui mane, būsiu priverstas grįžti pas jį. Beje, sprendžiant iš 
visko, jo tai nė kiek nejaudino, ir aš vyliausi, kad jis pasikliovė 
savo miklumu. 

Ne mažiau svarbu buvo sužinoti, koks sargybinis budės prie 
mano langelio tą naktį, kai mes pradėsime vykdyti savo bandy- 
mą. Sargybinius keitė kas dvi valandos, kad neatbuktų jų budru- 
mas; labai įdėmiai sekiau juos kiekvieną naktį pro langelį ir 
įsitikinau, kad jie elgiasi skirtingai. Vieni buvo visą laiką sargūs, 
tokie, kad net žiurkė negalėjo nepastebėta perbėgti kiemu; kiti gi 
galvojo tik apie savo patogumus ir, atsirėmę į šautuvą, saldžiai 
miegojo tarsi pūkiniuose pataluose savo namuose. Tarp jų buvo 
vienas nerangus storulis, kuris, susigūžęs sienos šešėlyje, taip stip- 
riai miegojo visas dvi valandas, kad net negirdėjo, kaip mėčiau 
pro langelį prie jo kojų tinko gabalėlius. Mums pasisekė: šis sar- 
gybinis turėjo budėti nuo dvyliktos ligi antros tą naktį, kurią mes 
pasirinkome pabėgimui. 

Paskutinę dieną mane apėmė toks stiprus nervinis sudirgimas, 
kad niekaip neįstengiau susitvardyti ir be paliovos bėgiojau po 
kamerą kaip pelė narvelyje. Man vaidenosi, kad sargybinis čia 
pat suras išklibintą geležinę siją arba sargas pastebės plyšį tarp 
sienos ir akmens, kurio negalėjau iš lauko pridengti sutrupinto- 
mis kalkėmis, kaip padariau iš vidaus. O mano kompanionas tuo 
metu pasipūtęs sėdėjo ant lovos krašto, iš padilbų žvilgčiojo į ma- 
ne ir graužė nagus, tarsi kažką įtemptai apmąstydamas. 

— Nenusimink, bičiuli! - sušukau aš, paplekšnojęs jam per pe- 
tį. - Nepraeis nė mėnuo, kai tu vėl pamatysi savo patrankas! 

— Visa tai puiku, - tarė jis, - bet kur tu pasuksi, kai pasijusi 
laisvėje? 

— Į pakrantę, - atsakiau. - Drąsiam viskas sekasi, ir aš atvyk- 
siu tiesiai į savo pulką. 

— Greičiausiai tu pateksi tiesiai į požeminę kamerą arba į sky- 
lėtą laivą Portsmute. 

— Kareivis nebijo rizikos, - pasakiau. - Tiktai bailys visada lau- 
kia to, kas blogiausia. 

Nuo mano žodžių ant jo pilkų skruostų pasirodė raudonos dė- 
mės, ir aš apsidžiaugiau: pirmą kartą pastebėjau jame kažkokius 
gyvybės ženklus. Jis net ištiesė ranką prie puodelio su vandeniu, 
tarsi norėdamas sviesti jį į mane, bet tuoj pat trūktelėjo pečiais ir 
vėl nutilo, grauždamas nagus ir niūriai spoksodamas į grindis. 
Žiūrėdamas į jį nejučiomis pagalvojau, kad gal darau blogą pa- 
slaugą lauko artilerijai, grąžindamas jai tokį kareivą. 

Savo gyvenime nežinojau tokio vakaro, kuris slinktų taip lė- 
tai. Artėjant nakčiai pakilo vėjas, ir juo labiau tirštėjo tamsa, juo 
stipresni darėsi jo stūgavimai, ir pagaliau virš milžiniškos dyky- 
nės prasidėjo baisus uraganas. Žiūrėjau pro langelį - niekur nė 
vienos žvaigždės, vien juodi debesys lėkė žemai virš žemės. Pro 
prapliupusio lietaus šnaresį ir teškėjimą, pro vėjo staugsmą ir švil- 
pesį negirdėjau sargybinio žingsnių. „Jeigu aš jo negirdžiu, - pa- 
galvojau, - vadinasi, ir jis mane vargu ar išgirs“. Degdamas iš 
nekantrumo laukiau akimirkos, kai prižiūrėtojas, atlikdamas sa- 

vo kasnaktinį patikrinimą, pažvelgs į grotuotą plyšį. Paskui, pa- 
sižiūrėjęs į tamsą ir nepamatęs sargybinio, kuris, be abejonės, 
pasislėpė kažkur nuo lietaus ir stipriai miegojo, nusprendžiau, 
kad išmušė mūsų valanda. Ištraukiau siją, išlupau akmenį ir da- 
viau ženklą Bomonui leistis. 

- Po jūsų, pulkininke, - tarė jis. 

— Ar tu nenori lįsti pirmas? 

— Geriau jūs man parodysite kelią. 

- Na, ką gi, lįsk po manęs, tik tyliau, jeigu tau brangus gyveni- 
mas. 

Tamsoje girdėjau, kaip kalena jo dantys, ir pagalvojau, kad var- 
gu ar galima rasti labiau netinkamą partnerį tokiam rizikingam 
dalykui. Vis dėlto pačiupau siją ir, atsistojęs ant taburetės, iški- 
šau pro langelį galvą ir pečius. Rangydamasis pamažu išlindau 
laukan ligi juosmens, kai staiga mano kompanionas sugriebė ma- 
ne už kojų ir visu balsu suriko: 

— Į pagalbą! Į pagalbą! Kalinys nori pabėgti. 

Ak, mano bičiuliai, ko tiktai nepergyvenau tą akimirką! Žino- 
ma, iš karto supratau šio niekšingo padaro žaidimą. Kam jam kar- 
tis siena ir rizikuoti savo kailiu, kai jis gali neabejoti, jog anglai 
dovanos jam laisvę ir atleis už tai, kad jis sukliudė pabėgti kur 
kas įžymesniam žmogui negu jis pats? Aš ir anksčiau jaučiau, kad 
jis bailys ir niekšas, tačiau nesupratau visiškos niekšybės gilu- 
mos, kuriai jis galėjo ryžtis. Tas, kuris praleido savo gyvenimą 
tarp kilnių ir garbingų žmonių, neįtarė niekšybės kitame žmogu- 
je, kol su ja nesusidūrė. į 

Šitas mulkis, matyt, nesuprato, kad pražudė ne mane, o save. 
Tamsoje greitai įlindau atgal ir, sugriebęs jį už gerklės, du kartus 
vožiau jam geležine sija. Po pirmo smūgio jis sucypė kaip šunpa- 
laikis, kuriam primynė leteną. Po antro smūgio sudejavęs griuvo 
ant grindų. Po to atsisėdau ant savo lovos ir pradėjau nuolankiai 
laukti bausmės, kurią man sugalvos prižiūrėtojai. 

Praėjo minutė, kita - nė garso, išskyrus gulinčio be sąmonės 
ant grindų niekšo sunkų, kimų kvėpavimą. Gal, staugiant aud- 

rai, niekas jo šauksmų neišgirdo? Menkutė viltis po minutės pasi- 
rodė galimybe, o dar po minutės peraugo į įsitikinimą. Nei kori- 
doriuose, nei kieme nepasigirdo nė garso. Nusibraukiau nuo 
kaktos šaltą prakaitą ir paklausiau save, ką gi toliau daryti. 

Viena man buvo visiškai aišku. Žmogus ant grindų turi mirti. 
Jeigu paliksiu jį gyva, tai jis vėl labai greitai gali pakelti aliarmą. 
Nedrįsau uždegti šviesos ir apgraibomis naršiau po tamsą, kol 
užtikau kažką šlapia - tai buvo jo galva. Pakėliau geležinę siją, 
tačiau įvyko kažkas, mano bičiuliai, kas sukliudė man ją nuleisti. 
Kovos įkarštyje nužudžiau daug žmonių - garbingų žmonių, be 
to, nepadariusių man nieko bloga. O čia prieš mane gulėjo nie- 
kšas, šlykštus sutvėrimas, nevertas gyventi žemėje, kuris bandė 
padaryti man didžiulę niekšybę, - ir vis dėlto negalėjau prisivers- 
ti sutriuškinti jam kaukolę. Taip gali pasielgti ispanų plėšikas 
arba koks nors sankiulotas iš Sen-Antuano priemiesčio, tačiau ne 
kareivis ir ne toks kilnus žmogus kaip aš. 

Kartu sunkus Bomono alsavimas tarytum sakyte sakė, kad jis 
ne taip jau greitai atsigaivelės. Todėl įgrūdau jam į burną kamša- 
lą, suplėšiau juostomis antklodę ir pririšau jį prie lovos - dabar jis 
vargu ar galės išsilaisvinti ligi kito prižiūrėtojo patikrinimo. Ta- 
čiau man iškilo nauja kliūtis: atsimenate, jog galvojau pasinaudo: 
ti jo ūgiu, kad perlipčiau sieną. Buvau pasiruošęs atsisėsti ir 
apsiverkti iš nevilties, bet mane palaikė mintis apie savo motinė- 
lę ir imperatorių. „Laikykis! - tariau sau. - Bet kuriam kitam tai 
būtų katastrofa, tačiau ne taip jau lengva įveikti Etjeną Žerarą.“ 

Griebiausi darbo. Paėmęs savo ir Bomono paklodes, suplėšiau 
jas juostomis, nuvijau puikią virvę ir pririšau ją ties geležinės si- 
jos, kuri buvo daugiau kaip pėdos ilgio, viduriu. Paskui nusilei- 
dau į kiemą; lietus pylė kaip iš kibiro, o vėjas staugė dar garsiau 
negu pirma. Slinkau palei kalėjimo sieną, kur tamsa buvo juodes- 
nė už pikų tūzą, ir net negalėjau įžiūrėti savo paties rankų. Žino- 
jau, kad jeigu neatsimušiu į sargybinį, tai man nereikės jo bijoti. 
Priėjes kiemą aptvėrusią sieną, mečiau į viršų savo siją ir, mano 
džiaugsmui, ji iš karto įstrigo tarp geležinių dyglių. Užsikoriau 

virve, užsitraukiau ją į viršų ir nušokau į kitą sienos pusę. Paskui 
užlipau ant antrosios sienos, tačiau, sėdėdamas ant jos raitas tarp 
dviejų dyglių, staiga pamačiau, kad tamsoje žemai kažkas blyks- 
telėjo. Tai buvo sargybinio durtuvas, kuris blizgėjo taip arti ma- 
nęs (antroji siena buvo gerokai žemesnė už pirmąją), kad 
pasilenkęs galėjau jį atsukti nuo vamzdžio. Sargybinis norėda- 
mas sušilti prisiglaudė nugara prie sienos ir niūniavo sau po nosi- 
mi dainelę neįtardamas, kad už kelių pėdų nuo jo pašėlęs bėglys 
pasiruošes perdurti jam širdį jo paties durtuvu. Jau pasiruošiau 
šuoliui, tačiau čia sargybinis nusikeikė, užsimetė šautuvą ant pe- 
čių, ir išgirdau, kaip po jo kojomis sužliugsėjo purvas: jis pradėjo 
patikrinimą. Nušliaužiau virve ir, palikęs ją prie sienos, iš visų 
jėgų pasileidau per dykynę. 

Dieve, kaip bėgau! Vėjas plakė man veidą ir gaudė šnervėse. 
Lietus skalbė man nugarą ir švilpė ausyse. Kritau į duobes. Kliu- 
vau už krūmų. Veržiausi per dygias gervuoges. Dusau ir susibrai- 
žiau ligi kraujo. Liežuvis perdžiūvo, kojos pasidarė tarsi švininės, 
širdis beldė kaip būgnas. Tačiau vis bėgau ir bėgau. 

Vis tik mano galva dirbo, bičiuliai. Turėjau aiškų tikslą. Mūsų 
bėgliai visada veržėsi į pakrantę. Sumaniau bėgti į šalies gilumą, 
nors Bomonui sakiau visai ką kita. Pabėgsiu į šiaurę, o jie ieškos 
manęs pietuose. Jūs tikriausiai paklausite, mano bičiuliai, kaip 
galėjau orientuotis tokią tamsią naktį. Aš jums atsakysiu: pagal 
vėją. Dar kalėjime pastebėjau, kad vėjas pūtė iš šiaurės, ir jeigu 
jis pliekė man į veidą, vadinasi, laikiausi teisingos krypties. 

Taip bėgau, kol staiga prieš mane pasirodė du geltoni žiburė- 
liai. Aš akimirksniu sustojau nežinodamas, ką toliau daryti. Kaip 
jūs atsimenate, vilkėjau husaro mundurą, ir man atrodė, kad pir- 
miausia būtina gauti kitus drabužius, kurie iš karto neišduotų 
manęs. Jeigu tai švietė kaimo namo langai, tai galimas daiktas, 
kad ten rasiu, ko man reikia. Pasukau tiesiai į žiburėlius gailėda- 
masis, kad palikau ant sienos savo geležinę siją, nes nusprendžiau 
mirtinai kautis, jeigu mane vėl sugautų. 

Tačiau greitai paaiškėjo, kad jokio namo ten nebuvo. Žiburė- 

liai buvo du žibintai, kabantys prie karietos šonų, ir jų šviesoje 
išvydau prieš save platų kelią. Pasislėpęs krūmuose pamačiau, 
kad karieta pakinkyta dviem arkliais, prie jų stovi mažas foreite- 
ris, o šalia ant kelio mėtosi ratas. Visa tai gyvai tebestovi prieš 
mano akis, bičiuliai: prakaituoti arkliai, sunykęs jaunuolis, lai- 
kantis juos už žąslų, ir didžiulė, juoda po lietum blizganti karieta 
ant trijų ratų. Staiga nusileido langelio stiklas ir pasirodė skrybė- 
laitė, o po ja gražus veidukas. 

— Ką gi daryti? — su neviltimi tarė foreiteriui dama. - Seras 
Čarlzas tikriausiai paklydo, ir man teks visą naktį sėdėti šioje 
dykynėje! 

— Gal galėčiau padėti jums, ponia, - tariau išlįsdamas iš krūmų 
ir išeidamas į žibintų šviesą. Moteris nelaimėje — man šventas 
dalykas, o ši, be to, buvo dar ir graži. Neužmirškite, kad, nepai- 
sant pulkininko laipsnio, man iš viso tebuvo dvidešimt aštuoneri 
metai. 

Dieve, kaip ji suriko ir kaip išsprogino į mane akis foreiteris! 
Suprantama, po ilgo bėgimo, su suglamžytu kiveriu, gervuogių 
krūmų sudraskytu munduru ir ištepliotu veidu buvau visai ne 
tas nepažįstamasis, kurį norėtųsi sutikti naktį vidury tuščios ly- 
gumos. Vis dėlto atsitokėjusi nuo netikėtumo ji greitai suprato, 
kad aš jos nuolankus tarnas, ir jos gražiose akutėse net įžiūrėjau, 
kad mano manieros ir išvaizda padarė jai šiokį tokį įspūdį. 

— Prašau atleisti už tai, kad išgąsdinau jus, ponia, - tariau, - 
tačiau atsitiktinai išgirdau jūsų žodžius ir negalėjau susilaikyti 
nepasiūlęs jums savo paslaugų. - Čia aš nusilenkiau. Jūs žinote, 
kaip moku nusilenkti, ir suprasite, kaip mano nusilenkimas vei- 
kė moteris. 

- Aš jums labai dėkinga, pone, - atsakė ji. - Nuo pat Tavistoko 
važiavome baisiu keliu, pagaliau mums nukrito ratas, ir mes vi- 
siškai bejėgiai šiose tuščiose vietose. Mano vyras, seras Čarlzas, 
nuėjo ieškoti žmonių, ir bijau, kad jis paklydo. 

Jau norėjau pasakyti jai raminamų žodžių, kai staiga mano 
žvilgsnis krito į šalia damos gulintį juodą kelioninį apsiaustą, ap- 

siūtą pilka ėrena, - kaip tik tai, ko man reikėjo, kad paslėpčiau 
savo mundurą. Tiesa, pasijutau kaip plėšikas plačiame vieškely- 
je, tačiau ką gi turėjau daryti? Būtinybė nepripažįsta įstatymų, o 
aš buvau priešo šalyje. 

— Tai, matyt, jūsų vyro apsiaustas, ponia, - tariau aš. - Jūs, 
tikiuosi, atleisite man, bet esu priverstas... - Ir ištraukiau ap- 
siaustą pro karietos langelį. 

Sunku buvo žiūrėti į jos veidą, kuriame atsispindėjo nuostaba, 
baimė ir pasišlykštėjimas. 

— O, jūs suklaidinote mane! - sušuko ji. - Jūs norite mane api- 
plėšti, o ne padėti! Jūs atrodote kilnus žmogus, o tuo tarpu norite 
pavogti mano vyro apsiaustą! 

—- Ponia, - tariau, - maldauju jūsų —- nesmerkite manęs, kol 
visko nesužinosite. Man šis apsiaustas būtinai reikalingas, tačiau 
jei jūs būsite tokia maloni ir pasakysite, kas tas laimingasis, jūsų 
vyras, prižadu atsiųsti apsiaustą atgal. 

Jos veidas šiek tiek sušvelnėjo, tačiau vis dėlto ji stengėsi atro- 
dyti rūsti. 

— Mano vyras, - atsakė ji, - seras Čarlzas Mereditas, jis važiuo- 
ja į Dartsmūro kalėjimą svarbiu valstybės reikalu. Prašau, sere, 
eiti savo keliu ir neimti nieko, kas jam priklauso. 

— Iš visko, kas jam priklauso, pavydžiu tik vieno, - tariau. 

— Ir tai jūs jau ištraukėte pro langelį! - sušuko ji. 

— Ne, - atsakiau, - palikau sėdėti karietoje. 

Ji nusijuokė taip nuoširdžiai, kaip moka tik anglės. 

— Jeigu jūs, užuot sakęs komplimentus, grąžintumėte mano 
vyro apsiaustą... - pradėjo ji. 

— Ponia, - pasakiau, - jūs prašote to, kas neįmanoma. Jeigu jūs 
leisite man įlipti į karietą, paaiškinsiu jums, kodėl šis apsiaustas 
man būtinai reikalingas. 

Vienas Dievas žino, kokių kvailysčių galėjau iškrėsti, jeigu kaž- 
kur iš toli nebūtų pasigirdęs silpnas „ei“, į kurį tuojau atsiliepė 
mažasis foreiteris. Tuoj pat tamsoje pro lietų sušvytavo blanki 
žibinto šviesa, kuri greitai artėjo prie mūsų. 

— Man be galo gaila, ponia, kad esu priverstas jus palikti, - 
tariau. - Pasakykite savo vyrui, kad labai atsargiai elgsiuos su jo 
apsiaustu. - Tačiau kad ir kaip skubėjau, vis dėlto surizikavau 
akimirką užtrukti, kad pabučiuočiau damai ranką, kurią ji ati- 
traukė, žaismingai apsimetusi įžeista mano įžūlumo. Žibintas buvo 
jau visai arti, o foreiteris, matyt, taikstėsi sukliudyti mano pabė- 
gimą, tačiau pasikišau neįkainojamą apsiaustą po pažastim ir nė- 
riau į tamsą. 

Dabar mano uždavinys buvo nueiti kiek galima toliau nuo ka- 
lėjimo per tas valandas, kurios buvo likusios ligi aušros. Atsukęs 
veidą prieš vėją bėgau, kol netekęs jėgų parkritau ant žemės. At- 
sikvėpęs viržių brūzgynuose, vėl leidausi bėgti, kol ėmė linkti ke- 
liai. Buvau jaunas ir tvirtas, turėjau plieninius raumenis ir 
dvylikos žygių ir mūšių metų užgrūdintą kūną. Todėl ir galėjau 
atlaikyti dar tris valandas to pašėlusio bėgimo, vis taip pat, kaip 
suprantate, laikydamasis prieš vėją. O po trijų valandų apskai- 
čiavau, kad nuo kalėjimo mane skiria beveik dvidešimt mylių. 
Artėjo aušra ir, įsibrovęs į viržių brūzgynus nedidelės kalvos vir- 
šūnėje, kurių gausu šiose vietovėse, nusprendžiau pralaukti čia 
ligi vakaro. Miegoti vėjyje ir lietuje man buvo ne naujiena ir, įsi- 
sukęs į standų šiltą apsiaustą, pagaliau kietai užmigau. 

Tačiau tai buvo sunkus, negaivinantis miegas. Blaškiausi ko- 
vodamas su šlykščiais košmarais, kuriuose man viskas klostėsi 
kuo blogiausiai. Atsimenu, kad prieš prabundant sapnavau tarsi 
atakuoju nepralaužiamą vengrų husarų karė tik su vienu eskad- 
ronu ant nuvarytų arklių - maždaug taip, kaip man buvo ties 
Elehingenu. Pakilau ant balnakilpių ir sušukau „Vive V'Empe- 
reur!“, ir mano husarai atsiliepė garsiai šaukdami „Vive V'Empe- 
reur!“ Pašokau iš savo guolio; šis šauksmas vis dar skambėjo mano 
ausyse. Trindamas akis klausiau save, ar neišsikrausčiau iš pro- 
to, nes jau tikrovėje girdėjau tuos žodžius, kuriuos garsiai ir pra- 
tisai šaukė penki šimtai balsų. Pažvelgiau iš už krūmų, ir ryškioje 
ryto šviesoje prieš mano akis atsivėrė tai, ko mažiausiai tikėjausi 
pasaulyje arba ką norėjau pamatyti. 

Prieš mane buvo Dartmūro kalėjimas! Jo atgrasus niūrus pa- 
statas stūksojo iš viso už kokio aštuntadalio mylios nuo manęs. 
Jeigu būčiau prabėgęs tamsoje dar keletą minučių, būčiau įsibedęs 
kiveriu į jo sieną. Šis vaizdas mane taip pribloškė, kad ne iš karto 
suvokiau, kas įvyko. Paskui viską supratau ir iš nevilties pradėjau 
kumščiais daužyti galvą. Naktį vėjas pasikeitė ir tapo jau ne šiau- 
rės, bet pietų, o aš, stengdamasis laikytis prieš vėją, prabėgau de- 
šimt mylių pirmyn ir dešimt mylių atgal, grįždamas ten, iš kur ir 
išėjau. Prisiminiau, kaip skubėjau, kaip veržliai bėgau, kritau, šo- 
kau, ir visa tai man pasirodė taip juokinga, kad, kritęs po krūmais, 
kvatojau, kol man ėmė skaudėti šonus. Paskui įsivyniojau į apsiaustą 
ir rimtai ėmiau galvoti, ką man toliau daryti. 

Per savo klajoklišką gyvenimą išmokau vieno, mano bičiu- 
liai, - jokios nesėkmės nelaikyti nelaime, kol pamatysi, kuo ji bai- 
giasi. Argi kiekviena valanda neatneša ką nors nauja? Štai ir tada 
supratau, kad mano klaida pasitarnavo man ne blogiau kaip pati 
subtiliausia gudrybė. Mano persekiotojai, savaime suprantama, 
pradėjo paiešką nuo tos vietos, kur pasisavinau sero Čarlzo Me- 
redito apsiaustą, aš pats iš savo slėptuvės mačiau, kaip jie tėn 
lėkė keliu. Niekam iš jų neatėjo į galvą, kad galėjau pasukti atgal 
ir dabar guliu mažoje įduboje už krūmų kalvos viršūnėje. Belais- 
viai, žinoma, jau sužinojo apie mano pabėgimą, ir visą dieną virš 
lygumos griaudėjo džiaugsmingi šauksmai, kurie pažadino mane 
paryčiui ir skambėjo kaip pritarimas ir draugiškas palaikymas. 
Jie net neįtarė, kad kalvelės viršūnėje, kuri matosi pro kalėjimo 
langelius, guli jų draugas, kurio pabėgimas tapo jiems švente. O 
aš, aš žiūrėjau iš viršaus į apačią, į nuginkluotų kareivių minias, 
kurios vaikščiojo kalėjimo kiemu ir, gyvai gestikuliuodamos, svars- 
tė sėkmingą mano pabėgimą. Vieną kartą išgirdau ir pasipiktini- 
galva. Negaliu apsakyti, kokį malonumą man sukėlė tas vaizdas: 
pirma, įsitikinau, kad jo neužmušiau, o antra, kad likusieji smul- 
kiai žino apie viską, kas atsitiko. Beje, mane visi per daug gerai 
pažinojo, ir vargu ar kas nors įtarė, kad aš galėjau mesti draugą. 

Visą tą ilgą dieną gulėjau už krūmų klausydamas apačioje va- 
landas mušančio varpo skambėjimo. 

Mano kišenės buvo pilnos duonos, kurią sutaupiau iš savo ka- 
linio davinio, o apieškojęs pasiskolintą apsiaustą, radau sidabri- 
nę gertuvę su puikiu, vandeniu praskiestu konjaku, taigi galėjau 
praleisti čia visą dieną, nejausdamas jokių nepriteklių. Apsiausto 
kišenėse dar radau raudoną šilkinę nosinę, vėžlio kaulo tabokinę 
ir žydrą voką su raudonu antspaudu, adresuotą Dartmūro kalėji- 
mo viršininkui. Visus daiktus, pasitaikius pirmai progai, nuta- 
riau pasiųsti atgal kartu su apsiaustu. 

Laiškas mane šiek tiek sutrikdė: kalėjimo viršininkas visada 
su manim buvo malonus, ir laikiau negarbinga pagrobti jo kores- 
pondenciją. Jau buvau nutaręs padėti laišką po akmeniu kelyje 
per šūvį nuo kalėjimo vartų, tačiau tai užvestų juos ant mano 
pėdsakų, ir nemačiau kitos išeities, kaip pasilikti laišką tikintis, 
kad man kaip nors pavyks jį persiųsti adresatui. O kol kas saugiai 
paslėpiau jį slaptoje vidinėje kišenėje. 

Mano drabužiai nuo karštos saulės pradžiūvo, ir prieš sutems- 
tant buvau pasiruošęs leistis į tolimesnį kelią. Užtikrinu jus, bi- 
čiuliai, kad šį sykį nepadariau jokios klaidos. Orientuodamasis 
pagal žvaigždes - to reikėjo išmokyti kiekvieną husarą - nuėjau 
aštuonias lygas nuo kalėjimo. Mano planas buvo iš pirmo pasitai- 
kiusio gauti visą drabužių komplektą, o paskui nusigauti į šiauri- 
nę pakrantę, kur daug kontrabandininkų ir žvejų, o jiems ne pro 
šalį gauti atpildą, kurį imperatorius duodavo tiems, kas pervež- 
davo per Lamanšą pabėgusius belaisvius. Nuėmiau nuo savo ki- 
verio plunksnas, kad jis nekristų į akis, tačiau, nepaisant puikaus 
apsiausto, vis dėlto būgštavau, kad anksčiau ar vėliau mane iš- 
duos mano munduras. Svarbiausia buvo visiškai užsimaskuoti. 

Išaušus dešinėje pamačiau upę, o kairėje - mažo lygumos mies- 
telio žydrus dūmelius. Man taip knietėjo užsukti į tą miestelį - 
buvo smalsu pažvelgti į kai kuriuos anglų papročius, kurių nėra 
nė vienoje šalyje. Tačiau kad ir koks stiprus buvo mano troški- 
mas pamatyti, kaip jie valgo žalią mėsą ir parduoda savo žmonas, 

rodytis miestuose, kol vilkėjau savo mundurą, buvo pavojinga. 
Kiveris, ūsai ir prancūzų kalba - visa tai galėjo mane pražudyti. 
Todėl toliau keliavau į šiaurę, nuolatos apsidairydamas aplinkui, 
tačiau nė karto nepamatęs persekiojimo ženklų. 

Apie vidurdienį pasiekiau nedidelį slėnelį, kuriame stovėjo vie- 
nišas namukas. Aplinkui nebuvo jokių kitų pastatų. Tai buvo ma- 
žas, tvarkingas namas su veranda ir sodeliu, kur kapstėsi vištos 
ir gaidžiai. Atsiguliau tarp paparčių ir pradėjau stebėti namą: man 
atrodė, kad kaip tik čia galiu gauti tai, ko man reikia. Duoną jau 
buvau seniai suvalgęs, ir po ilgo ėjimo baisiai išalkau; todėl nu- 
sprendžiau atlikti nedidelę žvalgybą, o paskui įeiti į namuką, pa- 
siūlyti gyventojams iškelti rankas ir gauti viską, ko reikia. Aš, ko 
gero, galėjau ten gauti kiaušinienės arba viščiuką. Vos pagalvojus 
apie tai man ėmė bėgti seilės. 

Taigi gulėjau stengdamasis suprasti, kas ten gyvena, kai staiga 
pro duris išėjo jaunas kresnas stipruolis, lydimas vyresnio žmogaus, 
kuris nešė dvi dideles lazdas. Jis ištiesė jas savo bendrui; šis pradėjo 
mojuoti jomis aukštyn ir žemyn bei sukti nepaprastu greičiu. Vyres- 
nysis, stovėdamas šalia, įdėmiai sekė jį, retkarčiais duodamas kaž- 
kokius patarimus. Pagaliau stipruolis paėmė virvutę ir pradėjo 
šokinėti per ją kaip mergaitė per šokdyklę. Kitas susikaupęs jį stebė- 
jo. Jūs, žinoma, suprantate, kad veltui laužiau galvą stengdamasis 
atspėti, kas jie tokie, ir pagaliau nusprendžiau, kad vienas - gydyto- 
jas, o kitas - jo pacientas, gydomas kažkokiu keistu būdu. 

Taip gulėjau ir stebėjausi žiūrėdamas į juos, o tuo tarpu vyres- 
nysis atnešė ilgą standų paltą ir padavė jaunesniajam. Šis apsivil- 
ko jį ir susisegiojo ligi pat pasmakrės. Diena buvo šilta, ir todėl 
tai pasirodė man dar keisčiau negu tai, kas vyko pirma. „Blogiau- 
siu atveju, - pagalvojau, - gimnastika baigta.“ Bet kur tau: jau- 
nasis vyras, nepaisydamas sunkaus palto, pradėjo bėgioti ir 
atsitiktinai pasuko tiesiai į mano pusę. Jo draugas jau įėjo į na- 
mą, ir viskas klostėsi kuo puikiausiai. Aš nuvilksiu nuo mažojo 
stipruolio drabužius ir nubėgsiu į kokį nors kaimą, kur bus gali- 
ma nusipirkti valgio. Viščiukai, aišku, labai viliojo, tačiau namuose 

buvo mažiausiai du vyrai, ir kadangi neturėjau ginklo, ko gero, 
reikėjo kuo greičiau iš čia pasitraukti. 

Aš nejudėdamas gulėjau tarp paparčių. Greitai bėgiko tapnoji- 
mas pasigirdo visai šalia, ir jis atsidūrė prieš mane - su storu paltu ir 
nuo prakaito šlapiu veidu. Jis buvo kresno sudėjimo, bet mažo ūgio 
- tokio mažo, jog išsigandau, kad į jo drabužius neįtilpsiu. Aš pašo- 
kau; jis sustojęs priešais įsistebeilijo į mane su didžiausia nuostaba. 

— Kad man akys išvarvėtų! - sušuko jis. - Koks čia vaiduoklis iš 
butelio? Iš cirko, ar ką? 

Taip jis kalbėjo, nors nesiimčiau aiškinti, ką jis tuo norėjo pa- 
sakyti. 

— Prašau atleisti, sere, - pasakiau, - turiu paprašyti jus atiduo- 
ti man savo drabužius. 

— Atiduoti ką? - paklausė jis. 

— Jūsų drabužius. 

— Galima mirti iš juoko! - tarė jis. - Kodėl turiu atiduoti jums 
savo drabužius? 

— Todėl, kad jie man reikalingi. 

— O jeigu neatiduosiu? 

— Tegu Dievas man atleidžia, - pasakiau, - tada man teks at- 
imti juos jėga. 

Jis stovėjo prieš mane, susikišęs rankas į kišenes, ir jo švariai 
nuskustame veide su kvadratiniu smakru pasirodė pašaipa. 

— Ak, štai kaip - atimti, - tarė jis. - Jūs, kaip matau, nepėsčias, 
tiktai turiu pasakyti, kad šį sykį jūs pataikėte pirštu į dangų. Ži- 
nau, kas jūs. Jūs prancūzas, pabėgęs iš to kalėjimo, tai matyti iš 
pirmo žvilgsnio. Tačiau jūs nežinote, kas aš, kitaip nebandytu- 
mėte krėsti su manim tokių pokštų. Aš - Bastleris iš Bristolio, 
lengvojo svorio čempionas, o čia atvažiuoju treniruotis. 

Jis pažvelgė į mane tarsi laukdamas, kad išgirsta žinia trenks 
mane kaip perkūnas, tačiau aš tiktai nusišypsojau ir, sukdamas 

— Gal jūs ir drąsus žmogus, sere, - atsakiau, - tačiau jeigu pa- 
sakysiu jums, kad prieš jus pulkininkas Etjenas Žeraras iš Kon- 

flano husarų pulko, tai suprasite, jog privalote atiduoti savo dra- 
bužius be jokių kalbų. 

—- Paklausykite, mesjė, ir liaukitės! - sušuko jis. - O tai parody- 
siu jums, kur pipirai auga. 

— Nusirenkite, sere, tą pačią akimirką! - surikau, grėsmingai 
artėdamas prie jo. 

Užuot atsakes, jis nusimetė savo šiltą paltą ir, žiūrėdamas į ma- 
ne su nesuprantama šypsena, užėmė keistą pozą: vieną ranką iš- 
tiesė į priekį, kitą prisidėjo prie krūtinės. Aš ir supratimo neturėjau 
apie kumštynių, kurias taip mėgsta tie žmonės, būdus; tačiau ant 
arklio arba pėsčias, su kardu ar plikomis rankomis niekada nesi- 
duosiu skriaudžiamas. Tačiau jūs suprantate, kad kareivis kartais 
negali pasirinkti kovos būdo; kaip sakoma, su kuo sutapsi, tuo ir 
pats tapsi, o šiuo atveju taip ir buvo. Puoliau jį karingai šaukda- 
mas ir spyriau jam koja. Tą pačią akimirką abi mano kojos išlėkė į 
viršų, akyse sumirgėjo žybsniai kaip mūšyje prie Austerlico ir atsi- 
trenkiau pakaušiu į akmenį. Daugiau nieko neatsimenu. 

Atsibudau ant žemos sudedamos lovos tuščiame, beveik be jo- 
kių baldų kambaryje. Mano galvoje skambėjo varpai, o pakėlęs ran- 
ką užčiuopiau ties akimi graikiško riešuto dydžio guzą. Mano 
šnerves kuteno gaižus kvapas; greitai patyriau, kad man ant kak- 
tos uždėta acte sumirkyta popieriaus juostelė. Kitam kambario ga- 
le sėdėjo tas baisus mažas stipruolis, o jo vyresnysis draugas 
kažkokiu tepalu trynė jo nuogą kelį. Vyresnysis, matyt, buvo labai 
blogai nusiteikęs ir piktai prikaišiojo niūriai sėdinčiam drąsuoliui. 

—- Gyvenime nemačiau nieko-panašaus! - kalbėjo vyresnysis. — 
Aš neriuosi iš kailio, treniruoju jus visą mėnesį ir kai padarau jus 
stiprų kaip ridiką, jūs, tikriausias nugalėtojas, dvi dienas prieš 
kovą įsiveliate į muštynes su kažkokiu svetimtaučiu! 

- Gerai, gerai! Gana mane graužti! - atsikirto Bastleris. - Jūs 
puikus treneris, Džimai, bet geriau mažiau mane plūstumėte. 

- Kaipgi jūsų neplūsti? - nustebo Džimas. - Jeigu kelis ligi 
trečiadienio nesugis, jie pasakys, kad jūs susitarėte su priešinin- 
ku, ir tada nė velnio nerasite, kad kas nors statytų už jus! 

— Susitariau! - suniurnėjo stipruolis. - Laimėjau devyniolika 
kovų ir ligi šiol niekas neišdrįso pasakyti man žodžio „suokal- 
bis“. O ką, po velnių, turėjau daryti, kai šis vyrukas norėjo mane 
išrengti nuogai? 

— Baisi nelaimė! Juk jūs žinote, kad teisėjas ir policininkai yra 
vos už kokios mylios nuo čia. Jūs galėjote užsiundyti juos ant jo ir 
tada, lygiai taip pat kaip ir dabar. Ir ramiai būtumėte atgavęs 
savo drabužius. 

— O kad mane kur devynios! - tarė Bastleris. - Nebuvo atvejo, 
kad nutraukčiau treniruotę, bet kai jau reikalaujama atiduoti sa- 
vo drabužius kažkokiam prancūzpalaikiui, kuris nepajėgus pa- 
likti net įdubos sviesto luite, tai jau per daug! 

— Tik pagalvok, kokia brangenybė - jūsų drabužiai! O ar jūs 
žinote, kad vien tiktai lordas Raftonas pastatė už jus penkis tūks- 
tančius svarų? Kai jūs trečiadienį perlipsite per virves, jus slėgs 
tie penki tūkstančiai svarų ligi paskutinio penso. Nuostabus da- 
lykas - pasirodyti su sutinusiu keliu ir istorija apie prancūzų be- 
laisvį! 

— Iš kur galėjau žinoti, kad jis ims spardytis? — tarė Bastleris. 

- O jūs galvojote, kad jis kovos pagal visas anglų bokso taisyk- 
les? Tarsi jūs nežinote, kvaišeli, kad Prancūzijoje niekas net su- 
pratimo neturi, kaip reikia kautis. 

— Bičiuliai, - įsiterpiau aš, atsisėsdamas ant lovos, - nelabai 
daug ką supratau iš to, apie ką jūs čia kalbėjote, tačiau dabar jūs 
pasakėte kvailystę. Mes, prancūzai, taip gerai žinome, kaip rei- 
kia kautis, kad padarėme vizitus beveik į visas Europos sostines 
ir labai greitai ateisime į Londoną. Tačiau supraskite, mes kau- 
namės kaip kareiviai, o ne kaip gatvės berniūkščiai pagriovyje. 
Jūs vožiate man per galvą. Aš spardau jus kojomis. Juk tai vaikų 
žaidimas. O štai jeigu jūs man duosite kardą, o patys pasiimsite 
kitą, aš jums parodysiu, kaip mes mokame kautis. 

Abu bukai, grynai angliškai spoksojo į mane. 

— Ką gi, labai džiaugiuos, kad jūs gyvas, - pagaliau pasakė vy- 
resnysis. - Jūs atrodėte kaip miltų maišas, kai mes su Bastleriu 

vilkome jus čia. Jūsų galva ne tokia stipri, kad atlaikytų stipriau- 
sio Bristolio kovotojo smūgį. 

— Jis irgi vaidingas vyrukas, puolė mane kaip kovinis gaidys, - 
tarė Bastleris, trindamas kelį. - Aš pavartojau savo įprastą smūgį 
iš dešinės į kairę, ir jis krito kaip pakirstas. Aš nekaltas, mesjė. 
Juk sakiau, kad parodysiu, kur pipirai auga, jeigu nesiliausite. 

— Užtat jūs galėsite visą gyvenimą girtis, kad kovėtės su ge- 
riausiu Anglijos lengvasvoriu, - tarė Džimas, tarsi sveikindamas 
mane. - O be to, jis dabar geriausios formos, pačiame jėgų žydėji- 
me, ir jį treniruoja pats Džimas Hanteris. į 

— Aš pripratęs prie stiprių smūgių, - pasakiau, atsisagstyda- 
mas mundurą ir parodydamas du randus nuo šautinių žaizdų. 
Paskui parodžiau ietimi pervertą kulkšnį ir randą voke, kur man 
kliudė durklu ispanų partizanas. 

— Matyt, jo kailis tvirtas, - pastebėjo Bastleris. 

- Vidutiniame svoryje jis būtų tikras saldainiukas, - tarė tre- 
neris. - Patreniravus jį kokį pusmetį, mūsų sporto mėgėjai tie- 
siog kraustytųsi iš proto. Gaila, kad jam teks grįžti į kalėjimą. 

Paskutiniai žodžiai man nelabai patiko. Aš užsisegiojau mun- 
durą ir pakilau nuo lovos. 

— Jums leidus, keliausiu toliau. 

— Nieko nepadarysi, mesjė, - atsakė treneris. - Sunku siųsti 
tokį žmogų kaip jūs į tą pražūtingą vietą, tačiau verslas yra ver- 
slas, o už jus pažadėta dvidešimties svarų premija. Policininkai 
šiandien rytą jūsų čia jau ieškojo ir tikriausiai užsuks vėl. 

Sulig tais žodžiais mano širdis pavirto švino gabalu. 

— Nejaugi jūs norite išduoti mane? - sušukau. - Duodu kilnaus 
prancūzo garbės žodį, išsiųsiu jums dvigubai daugiau tą dieną, 
kai paliesiu prancūzų žemę! 

Tačiau, užuot atsakę, jie tik papurtė galvas. Maldavau, įrodi- 
nėjau, kalbėjau apie anglų svetingumą ir apie drąsuolių sandrau- 
gą, tačiau lygiai su tokia pat sėkme galėjau lankstytis prieš dvi 
medines lazdas, kurios stovėjo ant grindų prie sienos. Buldogiš- 
kuose veiduose nebuvo nė lašo užuojautos. 

— Verslas yra verslas, - pakartojo senas treneris. - Be to, kaip 
išleisiu trečiadienį į ringą Bastlerį, jeigu jį patrauks į teismą už 
pagalbą belaisviui ir bendrininkavimą pabėgime? Privalau sau- 
goti Bastlerį ir nenoriu rizikuoti. 

Vadinasi, galas visoms mano pastangoms ir mano kovai. Mane 
parves atgal kaip kvailą avį, ištrūkusią iš aptvaro. Tačiau jie blo- 
gai pažinojo mane, jeigu įsivaizdavo, kad nusilenksiu tokiam liki- 
mui. Iš jų žodžių aš pakankamai supratau, kad atspėčiau, kur jų 
silpna vieta, ir parodžiau, kaip jau ne kartą buvau parodęs, kad 
Etjenas Žeraras pats baisiausias tada, kai jam išnyksta paskutinė 
viltis. Vienu šuoliu atsidūriau prie lazdų, pagriebiau vieną iš jų ir 
ėmiau ją sukti virš Bastlerio galvos. 

- Septyniskart nusidėsi - vieną atkentėsi! - sušukau. - Trečia- 
dienį tu būsi niekam netinkamas! 

Bastleris suriaumojo kažkokį keiksmą ir norėjo pulti mane, 
bet treneris apkabino jį rankomis ir laikė ant kėdės. 

— Nė už ką, Bastleri! - riktelėjo jis. - Jokių jūsų išdaigėlių, kol 
aš esu čia! Nešdinkitės iš čia, mesjė! Mes svajojame pamatyti jūsų 
nugarą. Na, bėkite, bėkite, o tai jis ištrūks! 

Puikus patarimas, pamaniau ir puoliau pro duris, tačiau, vos 
tik atsidūriau gryname ore, man apsvaigo galva, ir kad nepar- 
krisčiau, turėjau atsiremti į sieną. Atsiminkite, kokius išbandy- 
mus atlaikiau: Bomono išdavystę, audrą, kuri išmušė mane iš kelio, 
dieną šlapiuose viržių brūzgynuose, alkio kančias, dar vieną be- 
miegę naktį ir pagaliau smūgį, kurį gavau iš to žaliūko, kai ban- 
džiau atimti iš jo drabužius. Nėra ko stebėtis, kad net mano 
ištvermė baigėsi. 

Stovėjau prie sienos su sunkiu apsiaustu ir aplamdytu kiveriu, 
nuleidęs galvą ir užsimerkęs. Padariau viską, ką galėjau, ir tai 
buvo galas. Pagaliau mane privertė pakelti galvą kanopų bilde- 
sys: maždaug už dešimties metrų nuo manęs stovėjo žilaūsis Dart- 
mūro kalėjimo viršininkas, o su juo šeši raiti policininkai. 

— Taigi, pulkininke, - liūdnai nusišypsojęs tarė jis, - mes vis 
dėlto jus suradome. 

Jeigu drąsus žmogus padarė viską, ką galėjo, ir patyrė nesėk- 
mę, jo kilnumas pasireiškia tuo, kaip jis sutinka savo pralaimėji- 
mą. Kai dėl manęs, tai aš ištraukiau iš kišenės laišką ir, žingtelėjęs 
į priekį, padaviau jį su tokiu grakštumu, kokio viršininkas tik- 
riausiai nė nebuvo matęs. 

— Nelaimei, sere, aš nenoromis sulaikiau vieną iš jūsų laiškų. 

Jis nustebęs pažvelgė į mane ir davė ženklą policininkams areš- 
tuoti mane, paskui sulaužė antspaudą ant voko. Jam skaitant, 
veidas įgavo keistą išraišką. 

- Tai turbūt tas pats laiškas, kurį pametė seras Čarlzas Mere- 
ditas, - tarė jis. 

— Jis buvo jo apsiausto kišenėje. 

— Ir jūs nešiojotės jį su savim dvi dienas? 

— Nuo užvakarykštės nakties. 

— Ir nepasidomėjote jo turiniu? 

Visa savo povyza parodžiau, kad kilniam žmogui tokie klausi- 
mai neužduodami. 

Mano nuostabai, jis staiga prapliupo kvatotis. 

— Pulkininke, - tarė jis, šluostydamas ašaras, - iš tiesų jūs pri- 
darėte ir sau, ir mums aibę nereikalingų rūpesčių! Leiskite jums 
perskaityti laišką, kurį jūs turėjote su savimi savo pabėgimo me- 
tu. 

Ir išgirdau štai ką: 

„Gavę šį pranešimą jūs privalote paleisti pulkininką Etjeną 
Žerarą iš šiuo metu esančio Verdene Trečiojo husarų pulko, kuris 
apkeičiamas į pulkininką Mezoną iš raitosios artilerijos.“ 

Perskaitęs laišką jis nusikvatojo; kvatojosi ir policininkai, ir du 
žmonės, išėję iš namo; pamačius bendrą linksmybę, pagalvojus apie 
visas savo viltis ir baimes, apie pastangas ir pavojus, kas gi liko 
man, šauniam kareiviui, jeigu ne vėl atsiremti prie sienos ir taip 
linksmai nusikvatoti kaip ir visiems kitiems? O argi ne aš turėjau 
daugiausiai priežasčių linksmintis: juk jau mačiau prieš save myli- 
mą Prancūziją, savo motinėlę, imperatorių ir savo husarus, o už 
manęs liko niūrus kalėjimas ir sunki Anglijos karaliaus ranka. 

V 


KAIP BRIGADOS VADAS 
GRUŪMĖSI SU MARŠALU LEVANDA 


Masena buvo liesas, pagiežingas, smulkutis, dar ir vienaakis, 
kitos akies jis neteko per nelaimingą atsitikimą medžioklėje, ta- 
čiau, kai jis savo vienintele akimi iš po trikampės apžvelgdavo 
mūšio lauką, niekas nuo jo negalėjo pasislėpti. Būdavo, sukoman- 
duos batalionui „ramiai“ ir iš pirmo žvilgsnio nustatys, kur kokia 
nors sagtis arba saga ne pagal statutą. Karininkai ir kareiviai jo 
nemėgo todėl, kad jis, kaip žinoma, buvo šykštus, o armija mėgs- 
ta, kad vadas būtų plačios širdies. Tačiau kai prasidėdavo tikras 
darbas, jį net labai gerbė ir mūšio metu nebūtų keitę į nieką kitą, 
gal tik išskyrus imperatorių ir dar Laną, kol jis buvo gyvas. Juk 
jeigu jis geležiniais pirštais spaudė savo kapšį, tai jūs turbūt atsi- 
menate, kad atėjo diena ir jis tokiais pat geležiniais pirštais su- 
spaudė Ciūrichą ir Genują. Jis laikė poziciją taip pat tvirtai, kaip 
savo pinigų dėžę, ir reikėjo nemažo sumanumo, kad priverstų jį 
paleisti iš rankų ir viena, ir kita. 

Kai jis iškvietė mane, aš apsidžiaugiau ir iš karto atvykau į jo 
štabą todėl, kad jis mane mylėjo ir vertino labiau už kitus kari- 
ninkus. Tarnauti vadovaujant šiems seniems, garbingiems gene- 
rolams buvo vienas malonumas: jie išmanė savo darbą ir mokėjo 
atskirti gerą kareivį nuo blogo. Jis sėdėjo vienas savo palapinėje, 
nuleidęs galvą ant rankų ir susiraukęs taip, tarsi jam ką tik būtų 
atnešę rinkliavos lapą. Tačiau, pamatęs mane, jis nusišypsojo. 

- Sveiki, pulkininke Žerarai. 

— Sveikas tamsta, pone maršale. 

— Na, kaip Trečiasis husarų pulkas? 

- Septyni šimtai šaunių kareivių ant septynių šimtų kovos žirgų 
veržiasi į mūšį. 

— O kaip jūsų žaizdos, ar užgijo? 

— Mano žaizdos niekada neužgyja, maršale, - atsakiau. 

— Bet kodėl gi? 

— Todėl, kad gaunu vis naujas. 

— Generolui Rapui reikia pasirūpinti savo laurais, - tarė jis, ir jo 
veidas susiraukšlėjo nuo šypsenos. - Jis turi dvidešimt vieną žaiz- 
dą nuo priešo kulkų ir tiek pat nuo Liarėjaus peilių ir zondų. Žino- 
jau, kad jūs sužeistas, pulkininke, ir pastaruoju metu tausojau jus. 

— O tai jau blogiau už bet kokią žaizdą. 

— Na, gana, gana! Nuo to laiko, kai anglai apsistojo tuose pra- 
keiktuose Toras Vedraso įsitvirtinimuose, mes iš esmės nieko ne- 
veikiame. Jūs nelabai daug ką praradote, kol buvote nelaisvėje 
Dartmūre. Tačiau dabar mes ruošiame žygį. 

- Pulsime? 

— Ne, atvirkščiai. 

Turbūt mano nusivylimas atsispindėjo mano veide. Kaip! At- 
sitraukti prieš tą nedorą šunį Velingtoną, prieš tą, kuris su akme- 
niniu veidu išklausė mano karštus žodžius, o paskui pasiuntė į 
savo šalį, kur negalima išsigelbėti nuo rūko? Pagalvojęs apie tai, 
buvau pasiruošęs pravirkti. 

— O ką daryti! - suirzęs sušuko Masena. - Kai paskelbiamas 
šachas, reikia eiti karaliumi. 

— Pirmyn, - įterpiau aš. 

Masena papurtė žilą galvą. 

— Tos pozicijos neįveikiamos, - tarė jis. - Generolas Sen-Krua 
žuvo, ir Mes patyrėme tokius nuostolius, kad beveik nebeturiu 
rezervų. O be to, mes prastovėjome čia, Santareme, beveik pusę 
metų. Visoje apygardoje nebeliko nei svaro miltų, nei butelio vy- 
no. Mes priversti atsitraukti. 

— Miltų ir vyno yra Lisabonoje, - spyriausi aš. 

— Ak, jūs kalbate taip, tarsi visa armija galėtų judėti taip pat 
greitai, kaip jūsų husarų pulkas. Jeigu čia būtų Soultas su savo 
trisdešimties tūkstančių armija... Tačiau jo nėra net ko laukti. 
Taigi iškviečiau jus, pulkininke Žerarai, kad praneščiau jums, jog 
esu numatęs pavesti jums vieną gana neįprastą ir svarbų reikalą. 

Savaime suprantama, aš pastačiau ausis. Maršalas atskleidė 
didelį vietovės žemėlapį ir padėjo jį ant stalo. Jis išlygino jį savo 
mažomis plaukuotomis rankomis. 

- Štai čia Santaremas, - parodė jis. 

Aš linktelėjau. | 

— O čia, už dvidešimt penkių mylių į rytus, Almeichalas, gar- 
sus savo vynais ir didele abatija. 

Aš vėl linktelėjau; man dar buvo neaišku, kur jis suka. 

— Ar jūs girdėjote apie maršalą Levandą? - paklausė Masena. 

— Tarnavau su visais maršalais, - tariau, - tačiau tokią pavardę 
girdžiu pirmą kartą. 

— Tai pravardė, kurią jam davė kareiviai, - pasakė Masena. - 
Jūs keletą mėnesių nebuvote rikiuotėje, kitaip man nereikėtų jums 
pasakoti apie jį. Jis anglas ir priklauso labai kilmingai giminei. O 
pravardę jam davė už aristokratiškus įpročius. Tai štai, aš siun- 
čiu jus į Almeichalą su vizitu pas tą išsičiustijusį anglą. 

— Klausau, maršale. 

— Tam, kad jūs pakartumėte jį ant pirmo medžio. 

— Galite būti ramus, maršale. 

Aš šauniai apsisukau iš kairės aplink, tačiau Masena pašaukė 
mane, dar nespėjus išeiti iš palapinės. 

— Akimirką, pulkininke, - tarė jis. - Prieš išžygiuojant jums 
būtų ne pro šalį susipažinti su padėtimi. Žinokite, kad tas marša- 
las Levanda - tikras jo vardas ir pavardė Aleksis Morganas - reto 
apsukrumo ir drąsumo žmogus. Jis buvo anglų gvardijos karinin- 
kas, bet už sukčiavimą lošiant kortomis buvo pažemintas į eili- 
nius ir išėjo į atsargą. Jam pavyko suburti aplink save didelį anglų 
dezertyrų būrį ir įsitvirtinti kalnuose. Prie jo prisijungė nuo savo 

dalinių atsilikę prancūzų kareiviai ir portugalų banditai, taigi da- 
bar jis vadovauja penkiems šimtams žmonių. Jis su savo būriu 
užėmė Almeichalo abatiją, išvaikė vienuolius, įtvirtino vienuoly- 
ną ir apiplėšė visą apygardą. 

— Ką gi, jo jau seniai laukia virvė, - pasakiau aš ir vėl pasukau 
prie durų. 

— Dar akimirką! - sulaikė mane maršalas, šypsodamasis iš ma- 
no nekantrumo. - Visų blogiausia dar priešaky. Kaip tik praėjusią 
savaitę į tų niekšų rankas pateko našlaujanti grafienė La Ronda, 
turtingiausia Ispanijos moteris, jie pagrobė ją perėjoje, kai ji važia- 
vo iš karaliaus Juozapo dvaro aplankyti savo anūko. Dabar ji įka- 
linta abatijoje, ir vienintelis jos išsigelbėjimas yra tai, kad ji... 

— Senelė? - bandžiau atspėti. 

— Ne, tai, kad ji gali sumokėti stambią išpirką, - tarė Masena. 
— Taigi prieš jus trys uždaviniai: išgelbėti nelaimingą moterį, nu- 
bausti niekšą ir, jeigu galima, sunaikinti banditų lizdą. O štai įro- 
dymas, kaip aš tikiu jumis: tam, kad įvykdytumėte visa tai, galiu 
duoti iš viso tik pusę eskadrono. 

Prisiekiu, nepatikėjau savo ausimis! Maniau, kad man blogiau- 
siu atveju leis pasiimti visą savo pulką. 

—- Duočiau jums daugiau, - pasakė jis, - bet šiandien pradedu 
atsitraukimą, o Velingtono kavalerija tokia stipri, kad man bran- 
gus kiekvienas kardas. Negaliu atleisti daugiau nė vieno žmogaus. 
Padarykite viską, ką galite, ir atvykite pas mane su raportu į Ab- 
rantą ne vėliau kaip ryt vakare. 

Man buvo labai malonu, kad jis tokios puikios nuomonės apie 
mano sugebėjimus, tačiau kartu buvau ir šiek tiek sutrikęs. Tu- 
rėjau išgelbėti seną našlę, pakarti ant šakos anglą ir sunaikinti 
penkių šimtų galvažudžių gaują, turėdamas visam tam tik pus- 
šimtį husarų. Bet pagaliau tai pusšimtis Konflano husarų, ku- 
riems vadovaus pats Etjenas Žeraras! Kai išėjau iš palapinės ir 
atsidūriau po šilta Portugalijos saule, pasitikėjimas sugrįžo, ir jau 
pradėjau galvoti, ar tik manęs Almeichale nelaukia tas medalis, 
kurį jau seniai seniai nusipelniau. 

Galite būti tikri, kad į savo pusšimtinę paėmiau geriausius iš 
geriausiųjų. Visi jie buvo Vokietijos karų veteranai, kai kurie tu- 
rėjo po tris antsiuvius, o dauguma - po du. Jiems vadovavo Ude- 
nas ir Papiletas, du geriausi puskarininkiai pulke. Kai jie mano 
įsakymu išsirikiavo į koloną po keturis, visi kaip vienas sidabri- 
nio pilkumo mundurais ant bėrų žirgų su leopardo kailio gūnio- 
mis ir mažais raudonais sultonais, mano širdis ėmė džiaugsmingai 
plakti. Žiūrėjau į įdegusius veidus su milžiniškais ūsais, kurie šiau- 
šesi po kiverių dirželiais, su džiaugsmingo pasitikėjimo jausmu 
ir, tarp mūsų kalbant, neabejojau, kad ir jie jautė tą patį jausmą, 
žiūrėdami į savo jauną pulkininką, kuris jojo priekyje juodu žir- 
gu. 
Tai štai, kai mes palikome už savęs stovyklą ir atsidūrėme ki- 
tame Tacho krante, pasiunčiau avangardą ir flangų apsaugą, o 
pats likau būrio priekyje. Nuo kalvų, apsupusių Santareną, pa- 
žvelgę atgal, pamatėme tamsias Masenos armijos pozicijas, kur 
žybčiojo ir švytravo kardai ir ietys, - tai jis vedė savo pulkus į 
atsitraukimo išeities tašką. Į pietus raudonomis dėmėmis driekė- 
si priešakiniai anglų postai, o toliau buvo matyti pilkas debesis, 
kylantis virš Velingtono stovyklos, - stori riebūs dūmai, kuriame 
mūsų išalkusiems vyrams vaidenosi verdančių žygio katilų kva- 
pas. Vakaruose žydru pusračiu plytėjo jūra su baltomis anglų bu- 
rių juostelėmis. 

Kadangi mes jojome į rytus, tai kaip jūs patys suprantate, mūsų 
kelias ėjo nuošalyje nuo abiejų armijų. Tačiau mūsų pačių mėgė- 
jai lengvai pasipelnyti ir anglų žvalgybos patruliai užtvindė vie- 
tovę, ir man su savo mažu būriu teko laikytis didžiausio 
atsargumo. Visą dieną mes jojome plikomis kalvomis, kurių pa- 
pėdėse žaliavo sprogstantys vynuogienojai, tačiau aukščiau žalu- 
mą pakeisdavo nuobodi pilka apdanga, o horizonte stirksojo 
dantytos kaip lieso kuino nugarkaulis viršūnės. Mūsų kelią kirto 
kalnų upeliai, kurie tekėjo į vakarus, į Tachą, o kartą atsidūrėme 
prie gilios, sraunios upės, per kurią mes nebūtume galėję persi- 
kelti, jeigu nebūčiau radęs brastos, pastebėjęs abiejuose jos kran- 

tuose vieną prieš kitą stovinčius du namus. Kiekvienas žvalgas 
privalo žinoti, kad tarp tokių namų būtinai yra brasta. Mes nieko 
negalėjome paklausti kelio, nes nesutikome nei žmogaus, nei žvė- 
ries, nei kito gyvo sutvėrimo, tik varnos kaip debesys sklandė dan- 
guje. 

Prieš saulėlydį išjojome į slėnį, įkalnėse apaugusį didžiuliais 
ąžuolais. Ligi Almeichalo liko tikrai ne daugiau kaip keliolika my- 
lių, ir aš maniau geriau joti mišku, nes pavasaris buvo ankstyvas 
ir jau tanki lapija galėjo pridengti mus. Taigi jojome išretinta ri- 
kiuote tarp didžiulių kamienų, kai staiga prie manęs prišuoliavo 
vienas iš flango patrulių. 

— Pulkininke, anoje slėnio pusėje anglai! - suriko jis atiduoda- 
mas pagarbą. 

— Kavalerija ar pėstija? 

— Dragūnai, pulkininke, - atsakė jis. - Mačiau, kaip blizga jų 
šalmai ir girdėjau arklių žvengimą. 

Sustabdžiau būrį, o pats išjojau į pamiškę. Nekilo jokių abejo- 
nių. Anglų kavalerijos būrys jojo ta pačia kryptimi kaip ir mes. 
Mačiau jų raudonus mundurus ir ginklus, kurie žybčiojo ir bliz- 
gėjo tarp medžių. O kai jie jojo nedidele proskyna, apmečiau žvilgs- 
niu visą jų būrį ir nusprendžiau, kad jų jėgos maždaug lygios su 
manosiomis - ne daugiau kaip pusė eskadrono. 

Jūs jau kai ką žinote apie mano kuklius nuotykius ir sutikite, 
kad aš greitai priimu sprendimus ir lygiai taip pat greitai juos 
vykdau. Tačiau šiuo atveju, neslėpsiu, svyravau. Viena vertus, pa- 
sitaikė puiki proga susikauti su anglų kavaleristais. Kita vertus, 
manęs laukė darbas Almeichalo abatijoje, o viena ir kita tuo pa- 
čiu metu buvo ne mano jėgoms. Jeigu neteksiu nors vieno žmo- 
gaus, tai tikriausiai neįstengsiu įvykdyti įsakymo. Sėdėjau balne, 
įrėmęs į pasmakrę pirštinėtą ranką, ir stebėjau raibuliuojantį bliz- 
gesį tarp medžių, kai staiga nuo raudonų mundurų voros atsisky- 
rė vienas iš anglų, - jis išjojo į atvirą vietą, rodydamas į mane ir 
šaižiai leliodamas, tarsi būtų pamatęs lapę. Prie jo prisijungė dar 
trys, o trimitininkas davė signalą, po kurio jie visi išjojo iš miško. 

Kaip ir maniau, tai buvo pusė eskadrono, kuris dabar išsirikiavo 
į dvi eiles po dvidešimt penkis žmones, kurių priekyje buvo kari- 
ninkas, tas pats, kuris leliojo. 

Aš akimirksniu išrikiavau savuosius į tą pačią rikiuotę, ir da- 
bar mus, husarus ir dragūnus, skyrė kokie du šimtai jardų žolė- 
tos žemės. Šitie vyrukai su raudonais mundurais ir sidabriniais 
šalmais su aukštais, baltais pliumažais ir ilgais, blizgančiais kar- 
dais atrodė kaip ereliai, tačiau, nepaisant to, aš esu tikras, kad jie 
prisipažintų, jog dar niekada nematė tokių šaunių lengvųjų kava- 
leristų kaip pusšimtis Konflano husarų, stovėjusių akis į akį su 
jais. Žinoma, jų ginkluotė buvo geresnė, o jų išvaizda, ko gero, 
puošnesnė, nes Velingtonas vertė juos šveisti visą metalinę amu- 
niciją, ko pas mus niekada nėra buvę. Tačiau visi žinojo, kad anglų 
mundurai per daug siauri, kad leistų kirsti iš peties, ir tai teikė 
mums pranašumo. Kai dėl drąsos, tai kvaili ir nesupratingi visų 
nacijų žmonės paprastai galvoja, kad jų kareiviai - drąsiausi pa- 
saulyje. Nėra tautos, kuri neguostų savęs šia mintimi. Tačiau žmo- 
gus, kuris matė tiek, kiek aš, žino, kad ypatingo skirtumo čia nėra, 
ir nors drausmė armijose skirtinga, visos jos vienodai drąsios — 
tik vieni prancūzai šaunumu neturi sau lygių. 

Ką gi, kamštis išlėkė į lubas, ir taurės jau buvo paruoštos, kai 
staiga anglų karininkas pakėlė kardą, matyt, mesdamas man iš- 
šūkį, ir pasileido šuoliu tiesiai į mane. Prisiekiu, nėra pasaulyje 
nuostabesnio reginio kaip šaunus kavaleristas ant gero žirgo! Aš 
buvau pasiruošęs sustingti vietoje ir, sulaikęs kvėpavimą, žiūrėti, 
kaip jis artėja, su nerūpestingu grakštumu laikydamas kardą prie 
arklio kryžiaus, atmetęs atgal galvą su plevenančiu pliumažu - 
gyvas jaunystės, jėgos ir drąsos įsikūnijimas; virš jo galvos buvo 
šviesiai violetinis vakaro dangus, o už jo - šimtamečiai ąžuolai. 
Tačiau aš ne toks, kad stirksočiau vietoje ir tuščiai spoksočiau. 
Gal Etjenas Žeraras ir turi savo trūkumų, tačiau, garbės žodis, 
dar niekas neišdrįso apkaltinti jo lėtumu, kai reikia veikti. Mano 
senas žirgas vardu Būgnas pažinojo mane taip gerai, kad šoko į 
priekį anksčiau negu spėjau paliesti pavadžius. 


106 


Pasaulyje yra du dalykai, kuriuos pamirštu negreitai: gražios 
moters veidą ir gero žirgo kojas. Todėl, kol mes šuoliavome vie- 
nas prie kito, aš visą laiką galvojau: „Kur mačiau tas galingas 
bėras mentes? Kur mačiau šias grakščias čiurnas?,, Ir staiga, pa- 
žvelgęs į drąsias akis, į iššaukiančiai besišypsantį veidą, aš atsi- 
miniau ir pažinau - kaip jūs manote, ką? Tą patį žmogų, kuris 
išgelbėjo mane iš plėšikų ir pastatė ant kortos mano laisvę, tą, 
kurio pilnas titulas buvo jo šviesybė Miloras seras Raselas Bar- 
tas. 

— Bartai! - surikau. | 

Jis jau pakėlė kardą smūgiui, bet kadangi jis nepergeriausiai 
mokėjo valdyti ginklą, aš laisvai galėjau bent trijose vietose per- 
durti jį. Tačiau saliutuodamas pakėliau kardą, ir jis, nuleidęs sa- 
vąjį, įsistebeilijo į mane. 

- Sveikas! - tarė jis. - Juk tai Žeraras! 

Žiūrint į jį, buvo galima pagalvoti, kad mes paskyrėme čia pa- 
simatymą. Aš jau buvau pasirengęs čiupti jį į glėbį, jeigu jis bent 
kiek būtų apsidžiaugęs mūsų susitikimu. 

— O aš maniau, kad dabar čia prasidės linksmybės, - tarė jis. — 
Niekaip nesitikėjau, kad čia pasipainiosite jūs. 

Jo nusivylęs tonas suerzino mane. Užuot apsidžiaugęs, kad su- 
sitiko su draugu, jis gailėjosi, kad neteko priešo. 

— Su didžiausiu džiaugsmu dalyvaučiau tose linksmybėse, bran- 
gusis Bartai, - tariau. - Bet iš tiesų negaliu pakelti ginklo prieš 
žmogų, kuris išgelbėjo man gyvybę. 

— Na, to nevėrta ir atsiminti. 

— Atsiprašau, ne. Niekada neatleisčiau sau tokio nedėkingu- 
mo. 

- Jūs teikiate per daug reikšmės smulkmenoms. 

— Mano motinėlė svajoja tik apie viena - apkabinti jus. Jeigu 
jūs kada nors būsite Gaskonėje... 

— Lordas Velingtonas traukia ten su šešiasdešimties tūkstan- 
čių armija. 

— Ką gi, tokiu atveju vienas iš tų šešiasdešimties tūkstančių 

turi viltį likti gyvas, - tariau juokaudamas. - O kol kas įsikiškite 
kardą į makštis! 

Mūsų žirgai stovėjo beveik susiglaudę, galva prie uodegos, ir 
Bartas, ištiesęs ranką, paplekšnojo man per kelį. 

- Jūs geras vyras, Žerarai, - tarė jis. - Tiktai gaila, kad gimėte 
ne toje Lamanšo pusėje, kurioje reikėtų. 

— Kaip tik toje, - pasipiktinau aš. 

— Vargšelis! - sušuko jis su tokia nuoširdžia užuojauta, kad aš 
neištvėriau ir vėl nusijuokiau. - Tačiau paklausykite, Žerarai, - 
tęsė jis, - visa tai gražu, tačiau taip, suprantate, netinka. Neži- 
nau, ką dėl to pasakytų Masena, tačiau mūsų vyriausiasis vadas 
pašoktų ligi dangaus, jeigu tai pamatytų. Juk ir mus, ir jus pa- 
siuntė čia nepasijodinėti. 

— Ką gi jūs siūlote? 

- Jeigu atsimenate, mes truputį susiginčijome, kas geresni - 
husarai ar dragūnai. Mano Šešioliktojo pulko pusšimtis veržiasi į 
mūšį. O tiek pat jūsų šaunuolių nerimsta iš nekantrumo savo bal- 
nuose. Jeigu mes su jumis kiekvienas stosime dešiniame savo bū- 
rio flange, tai nesugadinsime vienas kito grožio, nors mažą kraujo 
nuleidimą šiuose kraštuose galima laikyti gera paslauga. 

Man pasirodė, kad jis visiškai protingai galvoja. Tą akimirksnį 
misteris Aleksis Morganas, grafienė La Ronda ir Almeichalo aba- 
tija visai išlėkė man iš galvos, užmiršau viską, išskyrus lygų žo- 
lingą slėnį ir būsimą smagaus susidūrimo džiaugsmą. 

— Gerai, Bartai, - pasakiau aš. - Mes matėme jūsų dragūnus iš 
priekio. Dabar pažiūrėsime, kaip jie atrodo iš nugaros. 

— Lažinamės? - pasiūlė jis. 

— Statau nei daugiau, nei mažiau kaip Konflano husarų garbę, — 
atsakiau aš. 

— Ką gi, tai į darbą! - sušuko jis. - Jeigu mes sumušime jus — 
bus puiku, o jeigu jūs mus - tuo geriau maršalui Levandai. 

Išgirdęs tai nustebau ir įsistebeilijau į jį. 

— O) kuo čia dėtas maršalas Levanda? - paklausiau. 

- Taip pravardžiuojamas niekšas, kuris įsitvirtino štai tose vie- 

tose. Lordas Velingtonas pasiuntė mane ir mano dragūnus, kad 
pakartume jį pagal visas taisykles. 

— Po šimts velnių! - surikau. - Juk ir Masena pasiuntė mane ir 
mano husarus su tokiu pat įsakymu. 

Čia mes ėmėme raičiotis iš juoko ir įsikišome kardus į makštis. 
Už mūsų sužvangėjo plienas - mūsų valdiniai pasekė savo vadų 
pavyzdžiu. 

— Mes sąjungininkai! - sušuko jis. 

— Taip, vienai dienai. 

— Tad sujunkime jėgas. 

— Be jokios abejonės. 

Taigi, užuot stoję į mūšį, pasukome savo puseskadronius ir 
dviem kolonom patraukėme slėniu žemyn; visi kiveriai ir šalmai 
pasisuko šonu, ir žmonės apžiūrinėjo savo kaimynus nuo galvos 
ligi kojų kaip prityrę vilkai su apdraskytomis ausimis, kurie iš- 
moko gerbti vienas kito iltis. Dauguma plačiai šypsojosi, tačiau 
abiejose pusėse buvo ir tokių, kurie žvelgė piktai ir grėsmingai, 
ypač anglų seržantas ir mano puskarininkis Papiletas. Supranta- 
te, šie Žmonės turėjo savo įpročius, ir jie negalėjo vienu akimirks- 
niu pakeisti viso savo mąstymo būdo. Be to, vienintelis Papileto 
brolis žuvo prie Busako. Kai dėl mūsų su Bartu, tai mes jojome 
priekyje šalia vienas kito ir plepėjomės, kas įvyko nuo tos garsio- 
sios ekartė partijos, apie kurią jūs jau žinote. 

Aš papasakojau apie savo nuotykius Anglijoje. Nuostabūs žmo- 
nės tie anglai. Nors Bartas žinojo, kad dalyvavau dvylikoje kam- 
panijų, tačiau esu įsitikinęs, kad tikrą pagarbą jo akyse pelniau 
tik dėl to, kad įsivėliau į peštynes su Bristolio Bastleriu. Beje, jis 
pasakė, kad pulkininkas, kuris pirmininkavo karo tribunolui, kai 
jį teisė už lošimą kortomis su belaisvių, atmetė kaltinimą tarny- 
biniu aplaidumu, tačiau vos nenuteisė įtaręs, kad jis nekoziriavo, 
0 pradėjo nuo spalvos. Taip, pasakysiu jums, tie anglai nuosta- 
biausi žmonės. 

Slėnio gale kelias pasisuko ir ėjo šlaitu į viršų, o toliau zigza- 
gais leidosi į kitą slėnį. Pasiekę keterą sustojome pailsėti; tiesiai 

prieš mus už kokių trijų mylių buvo matyti miestas, prigludęs 
kalno papėdėje, kurios atšlaitėje stovėjo vienintelis didžiulis pa- 
statas. Nebuvo jokios abejonės, kad pagaliau pamatėme tą pačią 
abatiją, kur įsitvirtino niekšų gauja, kurios ir vykome išvaikyti. 
Manau, kad tik tada iš tikrųjų supratome, kas mūsų laukia, nes ši 
abatija pasirodė tikra tvirtovė, ir buvo savaime suprantama, kad 
kavalerijos jokiu būdu negalima buvo siųsti, kad įvykdytų tokį 
uždavinį. 

— Tai visai ne pagal mūsų paskirtį, - tarė Bartas. - Tegu Ve- 
lingtonas ir Masena patys eina į tokį žygį. 

— Drąsiau! - atsakiau aš. - Pirė paėmė Leipcigą su penkiasde- 
šimčia husarų. | 

— Jeigu jis būtų turėjęs dragūnų, - juokdamasis atkirto Bartas, - 
būtų paėmes ir Berlyną. Tačiau jūs už mane vyresnis laipsniu. 
Veskite mus ir pamatysite, kas pirmas sudrebės. 

— Na, ką gi, - tariau, - bet kuriuo atveju negaišime laiko, nes 
man ryt vakare įsakyta būti Abrante. Bet iš pradžių reikia kai ką 
išsiaiškinti, ir aš matau žmones, iš kurių mes viską sužinosime. 

Prie kelio stovėjo kvadratinis, gražiai išbaltintas namelis, 
sprendžiant iš gebenės šakelės virš durų, tai buvo viena iš pake- 
lės smuklių, kur pasistiprindavo mulų varovai. Prie įėjimo kabė- 
jo žibintas, ir jo šviesoje mes pamatėme du žmones, vieną su rudu 
kapucino abitu, o kitą su prijuoste, iš kurios atpažinome smuklės 
savininką. Jie buvo taip įsigilinę į pokalbį, kad jie mus pastebėjo 
tik tada, kai mes visai priėjome prie jų. Šeimininkas jau norėjo 
pabėgti, tačiau vienas iš anglų sugriebė jį už plaukų ir neleido 
prasmukti. 

— Dėl Dievo meilės, pasigailėkite manęs! - suklykė jis. - Mano 
namai apiplėšti prancūzų ir nuniokoti anglų, o tie plėšikai svilino 
man padus ugnimi. Prisiekiu Švenčiausiąja Mergele, mano smuk- 
lėje nėra nei pinigų, nei valgio, gerasis tėvas abatas, kuris miršta 
iš bado mano priebutyje, gali tai paliudyti. 

— Iš tikrųjų, sere, - tarė kapucinas puikia prancūzų kalba, - 
tai, ką sako šitas doras žmogus, tikra teisybė. Jis viena iš dauge- 

lio dabartinių žiaurių karų aukų, nors jo nuostolis - lašas jūroje 
palyginti su tuo, ko netekau aš. Paleiskite jį, - pridūrė jis angliš- 
kai kreipdamasis į dragūną, - jis per daug silpnas kad pabėgtų, 
jeigu net ir panorėtų. 

Žibinto šviesoje pamačiau, kad šis vienuolis buvo gražus tam- 
siaplaukis barzdotas vyriškis su vanagišku žvilgsniu, be to, toks 
augalotas, kad jo kapišonas siekė Būgno ausis. Jis atrodė kaip 
žmogus, kuris daug iškentėjo, tačiau elgėsi kaip karalius, ir mes 
tikrai galėjome įvertinti jo išsimokslinimą, nes jis su kiekvienu iš 
mūsų kalbėjo jo gimtąja kalba taip laisvai, tarsi tai būtų jo kalba. 

— Nebijokite, - tariau drebančiam smuklės šeimininkui. - Na, 
o jūs, dvasiškas tėve, kaip tik tas žmogus, kuris mums gali pra- 
nešti visas būtiniausias žinias. 

-—- Aš tavo žinioje, mano sūnau. Tačiau, - pridūrė jis vos šypte- 
lėjęs, - gavėnios metu mano valgis visada menkas, o šiais metais 
taip blogai maitinausi, kad esu priverstas prašyti duonos plute- 
lės, kad turėčiau jėgų atsakinėti į klausimus. 

Mūsų kuprinėse buvo dviejų dienų davinys, tad vienuolį tuoj 
pat pavalgydinome. Baisu buvo žiūrėti, kaip godžiai jis griebė džio- 
vintos ožkienos gabalėlį, kurį jam pasiūliau. 

— Laikas nelaukia, taigi pereikime tiesiai prie reikalo, - tariau. — 
Mums reikia sužinoti štai tos abatijos silpnąsias vietas ir tų niekšų, 
kurie ten įsitvirtino, įpročius. 

Jis sušuko kažkokį žodį, kaip man pasirodė, lotyniškai, sugniau- 
žė rankas ir užvertė aukštyn akis. 

— Teisiojo malda visada pasiekia viešpatį, - tarė jis, - ir vis tiek 
nedrįsau tikėti, kad į manąją jis taip greitai atsilieps. Juk prieš 
jus nelaimingas Almeichalo abatas, kurį išmetė lauk tos trijų ar- 
mijų padugnės jų eretiko vado įsakymu. Ak, tik pagalvokite, ko aš 
netekau. 

Jo balsas nutrūko, o akys pasruvo ašaromis. 

— Laikykitės, dvasiškasis tėve, - tarė Bartas. - Statau devynis 
prieš keturis, kad ligi rytojaus vakaro mes vėl įkurdinsime jus 
ten. 

— Aš rūpinuosi ne savo gerove, - tarė jis, - ir net ne savo vargše 
bename brolija. Rūpinuosi šventomis relikvijomis, šventvagiškai 
likusiomis tų plėšikų rankose. 

— Kertu lažybų, kad jie jų net nepastebėjo, - pasakė Bartas. — 
Tačiau parodykite, kaip mums prasigauti pro vartus, ir mes be- 
mat išvalysime jūsų abatiją. 

Gerasis abatas labai trumpai pranešė viską, ką mes norėjome 
sužinoti. Tačiau tai, ką jis pasakė, dar labiau apsunkino mūsų 
uždavinį. Abatijos sienos buvo keturiasdešimt pėdų aukščio. Apa- 
tiniai langai buvo užbarikaduoti ir visame pastate padarytos amb- 
razūros. Gauja laikėsi kariškos drausmės, sargybinių buvo labai 
daug, taigi nebuvo vilties užklupti juos netikėtai. Dabar pasidarė 
dar akivaizdžiau, kad čia reikia bataliono grenadierių ir kelių smo- 
giamųjų būrių. Aš pakėliau antakius, o Bartas pradėjo švilpauti. 

— Kas bus, tas bus, teks pabandyti, - tarė jis. 

Mūsų žmonės jau nusėdo nuo balnų ir, pagirdę žirgus, pradėjo 
vakarieniauti. Aš gi drauge su abatu ir Bartu įėjome į smuklę, 
kur pradėjome svarstyti veiksmų planą. 

Mano gertuvėje buvo šiek tiek konjako, kurį padalijau mums 
visiems - jo vos užteko ūsams suvilgyti. 

— Man atrodo, - tariau, - kad šie niekšai vargu ar įtaria apie 
mūsų pasirodymą. Pakeliui nemačiau jokių jų žvalgybos pėdsakų. 
Siūlau tokį planą: mes pasislėpsime miške kur nors jų kaimynys- 
tėje, o kai jie atidarys vartus, atakuosime ir netikėtai užimsime. 

Bartas sutiko, kad geresnį planą sunku sugalvoti, tačiau kai 
ėmėme svarstyti smulkmenas, abatas paaiškino, kad čia buvo ne- 
mažai kliūčių. 

— Per visą mylią nuo abatijos nėra kur paslėpti nei žirgų, nei 
žmonių, - tarė jis. - O miestiečiais jokiu būdu negalima pasitikė- 
ti. Bijau, mano sūnau, kad tavo puikus planas vargu ar pavyks, 
nes tie niekšai nesnaudžia. 

— Kito kelio nematau, - atkirtau aš. - Konflano husarų ne tiek 
daug, kad ryžčiausi su puse eskadrono šturmuoti keturiasdešim- 
ties pėdų sienas, už kurių įsitvirtino penki šimtai pėstininkų. 

— Aš taikus žmogus, - tarė abatas, - ir vis dėlto duosiu galbūt 
naudingą patarimą. Išstudijavau tuos niekšus ir jų įpročius. Nie- 
kas to geriau padaryti negalėjo, juk visą mėnesį praleidau šiame 
nuošaliame name, su širdgėla širdyje žvelgdamas į abatiją, kuri 
dar taip neseniai buvo mano. Pasakysiu jums, ką daryčiau jūsų 
vietoje. 

— Dėl Dievo, sakykite, dvasiškas tėve! - vienu balsu sušukome 
mes. 

— Taigi žinokite, kad ginkluoti dezertyrų būriai iš prancūzų ir 
anglų armijų nuolatos prisijungia prie jų. Kas gi jums kliudo kar- 
tu su savo žmonėmis apsimesti, tarsi jūs - dezertyrų būrys, ir 
tokiu keliu prasigauti į abatiją? 

Nustebau dėl to plano paprastumo ir apkabinau gerąjį abatą. 
Tačiau Bartas buvo nepatenkintas. 

— Visa tai puiku, - pasakė jis, - tačiau jeigu plėšikai, kaip jūs 
sakote, įžvalgūs, tai vargu ar jie įsileis į savo irštvą šimtą nepažįs- 
tamų, ginkluotų žmonių. Iš to, ką girdėjau apie misterį Morganą, 
arba maršalą Levanda, arba dar kaip vadina tą plėšiką, reikia 
manyti, kad jam supratingumo užteks. 

— Na, ir kas 1š to! - sušukau. —- Pasiųsim ten penkiasdešimt 
žmonių, o auštant jie atidarys vartus ir įleis likusius, kurie lauks 
už sienų. 

Mes dar ilgai svarstėme ši klausimą, parodydami nemažą įž- 
valgumą ir protingumą. Jeigu vietoj dviejų lengvosios kavalerijos 
karininkų būtų buvę Masena su Velingtonu, net ir jie nebūtų vis- 
ko kruopščiau pasvėrę. Pagaliau mes su Bartu sutikome, kad vie- 
nam iš mūsų su penkiasdešimčia žmonių reikia vykti į abatiją 
apsimetus dezertyrais tam, kad anksti rytą prasimuštume prie 
vartų ir įleistume likusius. Tiesa, abatas kaip ir pirma tvirtino, 
kad pavojinga skaidyti jėgas, tačiau, matydamas mūsų vieningu- 
mą, patraukė pečiais ir nusileido. 

— Noriu žinoti tik viena, - tarė jis. - Jeigu tas maršalas Levan- 
da, tas šuo, tas galvažudys, paklius jums į rankas, ką jūs su juo 
darysite? 

— Pakarsime, - atsakiau. 

— Na, jau ne, tai per daug lengva mirtis! - suriko kapucinas, ir 
jo tamsiose akyse sužaibavo keršto troškimas. - Jeigu būtų mano 
valia... bet, deja, kokios čia mūsų viešpaties tarno mintys! 

Jis pliaukštelėjo sau per kaktą kaip žmogus, kuris vos nepami- 
šo nuo nelaimių, ir išbėgo iš kambario. 

Mums dar reikėjo išspręsti vieną gana opų klausimą - kam 
būtent, anglams ar prancūzams, teks garbė pirmiesiems įžengti į 
abatiją. Prisiekiu reikalauti iš Etjeno Žeraro, kad jis tokią aki- 
mirką kam nors nusileistų - na, jau ne, to jau per daug! Tačiau 
vargšelis Bartas taip maldavo manęs, pabrėždamas, kad jis be- 
veik nedalyvavo mūšiuose, tuo metu kai aš dalyvavau septynias- 
dešimt keturiuose, kad pagaliau sutikau leisti jį į priekį. Vos tiktai 
patvirtinome susitarimą, paspaudę vienas kitam rankas, kai kie- 
me staiga pasigirdo tokie riksmai, prakeiksmai ir klyksmai, kad 
mes, išsitraukę kardus, galvotrūkčiais išbėgome laukan, būdami 
tikri, kad mus užpuolė plėšikai. 

Galite įsivaizduoti mūsų jausmus, kai priebutyje kabančio žibin- 
to šviesoje pamatėme porą dešimčių mūsų husarų ir dragūnų, kurie 
susigrūdo į krūvą, raudoni mundurai persipynė su žydrais, šalmai 
su kiveriais ir įnirtingai daužė vieni kitus. Mes puolėme į pačią peš- 
tynių tirštumą, maldaudami, grasindami, griebdami juos už apykak- 
lių ir už batų su pentinais, ir pagaliau išskyrėme peštukus. Jie stovėjo 
raudoni, sukruvinti, gręždami vieni kitus akimis ir sunkiai alsuoda- 
mi tarsi arklių kolona po dešimties mylių šuoliavimo. Tiktai mūsų 
apnuoginti kardai sulaikė juos nuo to, kad kibtų vieni kitiems į ger- 
kles. Vargšas kapucinas stovėjo priebutyje su savo ilgu rudu abitu, 
laužydamas rankas ir šaukdamas visų šventųjų užtarimo. 

Po griežtos kvotos paaiškėjo: jis iš tikrųjų buvo atsitiktinio są- 
myšio priežastis, nes nežinodamas, kaip jautriai ima į širdį to- 
kius dalykus kareiviai, pasakė anglų seržantui, kad, nors ir gaila, 
jo eskadronas prastesnis už prancūzų. Vos tik šie žodžiai nuskam- 
bėjo iš jo lūpų, dragūnas kumščiu partrenkė ant žemės pirmą pa- 
sitaikiusį po ranka husarą, ir tą pačią akimirką visi kaip tigrai 

puolė vienas kitą. Po to mes jau nebegalėjome jais pasitikėti, ir 
Bartas savuosius nuvedė į sodą, o aš savuosius - į užpakalinį kie- 
mą, beje, anglai rūsčiai tylėjo, o mūsiškiai grūmojo kumščiais ir 
murmėjo prakeikimus - kiekvienas kaip mokėjo. 

Kadangi veiksmų planas buvo suderintas, mes nusprendėme, 
kad geriau jį nedelsiant pradėti vykdyti, kol tarp mūsų žmonių dėl 
kokios nors priežasties vėl nekilo naujas kivirčas. Bartas su saviš- 
kiais išvyko į abatiją, prieš tai nuplėšęs mezginius nuo rankovių ir 
antsiuvus nuo apykaklės, o kartu nusijuosęs ir diržą, tad jį visiškai 
buvo galima palaikyti eiliniu dragūnu. Jis paaiškino savo valdi- 
niams, ko iš jų reikalaujama, ir nors jie nešaukė ir nemojavo kar- 
dais, kaip būtų jų vietoje darę maniškiai, jų šalti ir švariai nuskusti 
veidai atrodė taip, kad aš jau neabejojau sėkme. Jų mundurai buvo 
atsagstyti, makštys ir šalmai ištepti purvais, žirgų pakinktai blo- 
gai suveržti, kad būtų panašūs į dezertyrų būrį, kuriame nebuvo 
nei tvarkos, nei drausmės. Kitą rytą, šeštą valandą, jie turėjo už- 
imti centrinius abatijos vartus, ir tą pačią valandą ten turėjo at- 
šuoliuoti mano husarai. Mes su Bartu prisiekėme vienas kitam prieš 
tai, kai jis risčia išjojo su savo dragūnais. Papiletas su dviem husa- 
rais, šiek tiek atsilikę, pasekė anglus ir, grįžęs po pusvalandžio, 
atraportavo, kad po neilgų derybų, kurių metu anglus apšvietė ži- 
bintais iš už tvoros, juos įsileido į abatiją. 

Taigi viskas kol kas sekėsi. Naktis pasitaikė debesuota, krap- 
nojo lietus, o tai mums padėjo, nes galėjome daugiau tikėtis, kad 
mūsų neaptiks. Pastačiau sargybinius per du šimtus jardų į visas 
puses, kad netikėtai neužpultų, taip pat, kad koks nors kaimietis, 
atsitiktinai susidūręs su mumis, nepraneštų apie tai į abatiją. Udi- 
nas ir Papiletas turėjo budėti pakaitomis, o likusieji su savo žir- 
gais patogiai įsikūrė dideliame mediniame svirne. Patikrinęs juos 
ir įsitikinęs, kad viskas gerai, išsitiesiau ant lovos, kurią man pa- 
skyrė smuklės savininkas, ir kietai užmigau. 

Jūs, be abejonės, žinote, kad garsėjau kaip pavyzdingas karei- 
vis, ir ne tiktai tarp draugų ir gerbėjų šiame mieste, bet ir tarp 
senų karininkų, kurie dalyvavo didžiuosiuose karuose ir kartu su 


115 


manimi praėjo tas garsiąsias kampanijas. Tačiau tiesos ir kuklu- 
mo dėlei turiu pasakyti, kad tai ne taip. Man trūksta: kai kurių 
savybių - žinoma, jų labai nedaug, bet vis dėlto milžiniškoje im- 
peratoriaus armijoje buvo galima rasti žmonių be tų trūkumų, 
kurie skiria mane nuo visiškos tobulybės. Apie drąsą nekalbu. 
Tegu apie tai pasako tie, kurie matė mane kautynėse. Dažnai gir- 
dėdavau, kaip kareiviai prie laužo šnekėdavosi apie tai, kas pats 
drąsiausias žmogus Didžiojoje armijoje. Vieni sakė - Miuratas, 
kiti - Lasalis, kai kurie - Nėjus; tačiau kai to klausdavo mane, aš 
tik traukydavau pečiais ir šypsodavausi. Juk pasirodyčiau išpui- 
kėlis, jeigu atsakyčiau, kad nėra drąsesnio žmogaus už brigados 
vadą Žerarą. Tačiau faktas yra faktas, ir žmogus pats geriausiai 
pažista savo sielą. Tačiau be drąsos yra ir kitos vertybės, būtinos 
kareiviui, ir viena iš jų - jautrus miegas. O mane nuo pat vaikys- 
tės buvo sunku prižadinti, ir tai vos nepražudė manęs tą naktį. 

Buvo tikriausiai apie antrą valandą, kai staiga pajutau, kad 
man nėra kuo kvėpuoti. Norėjau surikti, tačiau kažkas neleido 
man net prasižioti. Bandžiau atsikelti, bet galėjau tiktai kapano- 
tis kaip arklys su perpjautomis sausgyslėmis. Mano kulkšnys, ke- 
liai ir riešai buvo kietai suveržti virvėmis. Tačiau akys buvo 
neužrištos, ir žibinto šviesoje pamačiau savo lovos kojūgalyje — 
kaip jūs manote, ką? Abatą ir smuklės šeimininką! 

Išvakarėse plačiame baltame šeimininko veide, atrodė, nesi- 
matė nieko, išskyrus kvailumą ir baimę. Dabar g), atvirkščiai, kiek- 
vienas jo bruožas alsavo žiaurumu ir pagieža. Dar niekada 
nemačiau tokio nuožmaus niekšo. Rankoe jis spaudė ilgą, blyš- 
kiai švysčiojantį peilį. Abatas išlaikė pirmykštį subtilų orumą. Ta- 
čiau jo vienuoliškas drabužis buvo prasiskleidęs, ir po juo pamačiau 
juodą mundurą su antpečiais, kokius nešiojo anglų karininkai. 
Mūsų akys susitiko, ir jis, atsirėmęs į medinę lovos atramą, tylė- 
damas pradėjo juoktis, kritęs ant jos taip, kad ji net subraškėjo. 

— Tikiuosi, jūs atleisite už mano juoką, brangusis pulkininke 
Žerarai, - tarė jis. - Mat kai jūs supratote savo padėtį, jūsų veidas 
atrodė gana juokingas. Jūs, be abejonės, puikus kareivis, tačiau 

nemanau, kad sumanumu galėtumėte varžytis su maršalu Levan- 
da, kaip maloniai pakrikštijo mane jūsų žmonės. Jūs, matyt, bu- 
vote ne ypač geros nuomonės apie mano protą, ką įrodo, jeigu 
leisite man pastebėti, ir jūsų įžvalgumo stoka. Iš tikrųjų, gal tik 
išskyrus mano bukagalvį tėvynainį anglų dragūną, gyvenime ne- 
sutikau žmogaus, kuris taip netiktų tokiam uždaviniui. 

Galite įsivaizduoti mano jausmus ir mano miną, kai klausiau 
šio įžūlaus gražbyliavimo, pateikiamo tokia spalvinga ir globėjiš- 
ka forma, dėl kurios šis niekšas ir gavo savo pravardę. Aš neturė- 
jau galimybės jam atsakyti, tačiau jis, matyt, įžiūrėjo grėsmę mano 
akyse, todėl, kad tas, kuris vaidino šeimininko vaidmenį, kažką 
pašnibždėjo savo draugui. 

— Ne, ne, brangusis Šenjė, gyvas jis bus mums kur kas naudin- 
gesnis, - atsakė tas. - Beje, pulkininke, jūsų laimė, kad jūs taip 
kietai miegojote, o tai mano bičiulis, kurio manieros gana šiurkš- 
čios, be abejonės, būtų perpjovęs jums gerklę, jei būtumėte sugal- 
vojęs pakelti triukšmą. Patariu nepiktnaudžiauti jo gerumu, todėl 
kad seržantas Šenje, anksčiau tarnavęs Septintajame imperato- 
riškosios lengvosios pėstijos pulke, kur kas pavojingesnis žmogus 
negu kapitonas Aleksis Morganas iš Jo Didenybės gvardijos. 

Šenjė išsiviepė ir pagrūmojo man peiliu, o aš visa savo išvaizda 
pasistengiau išreikšti panieką, kurią pajutau pagalvojęs, kad taip 
žemai gali pulti imperatoriaus kareivis. 

— Manau, kad jums bus įdomu sužinoti, - tarė maršalas tuo 
pačiu tyliu, saldžiu balsu, - kad abu jūsų būrius sekė nuo tos pa- 
čios akimirkos, kai jūs palikote savo stovyklas. Tikiuosi, kad jūs 
pripažinsite, kad mes su Šenjė neblogai atlikome savo vaidmenis. 
Mes davėme atitinkamus nurodymus, kad jus kaip pridera su- 
tiktų abatijoje, nors tikėjomės priimti visą eskadroną, o ne pusę. 
Kai vartai už svečių patikimai užsidaro, jie patenka į žavingą ke- 
turkampį viduramžių kiemelį, iš kurio išeiti negalima, o iš šimtų 
langų į juos nusitaiko šautuvai. Jiems tenka rinktis —- arba pasi- 
duoti, arba gauti kulką. Tarp mūsų kalbant, man nekilo nė men- 
kiausios abejonės, kad jiems užteko sveiko proto pasirinkti pirmą 

atvejį. Bet kadangi jūs, savaime aišku, šiuo reikalu suinteresuo- 
tas asmuo, mes manome, kad teiksitės palaikyti mums kompani- 
jąir viską pamatysite savo akimis. Manau, jog galiu jums pažadėti, 
kad jūsų tituluotas draugas laukia jūsų abatijoje ir jo fizionomija 
tokia pat ištįsusi kaip ir jūsų. 

Paskui abu niekšai pradėjo kuždėtis svarstydami, kiek galėjau 
nugirsti, kaip geriausiai apeiti mūsų patrulius. 

— Eisiu pažiūrėti, ar nėra ko nors už svirno, - pagaliau pasakė 
maršalas. - O tu, mano brangusis Šenjė, pasilik čia, ir jeigu be- 
laisvis staiga pasirodys neklusnus, tu žinai, kaip reikia elgtis. 

Mes likome dviese - tas niekšingas išdavikas ir aš. Jis sėdėjo 
lovos kojūgalyje ir galando peilį į savo bato padą, šviečiant vie- 
nintelei smilkstančiai žibalinei lempai. O aš - dabar, žiūrėdamas 
atgal, galiu tiktai stebėtis, kaip iš apmaudo ir sąžinės graužimo 
neišsikrausčiau iš proto, kai bejėgis gulėjau lovoje, neturėdamas 
galimybės šūktelti arba nors pajudinti pirštą, žinodamas, kad pen- 
kiasdešimt mano drąsuolių čia, šalia, tačiau niekaip negaliu pra- 
nešti jiems, į kokią beviltišką padėtį patekau. Man ne pirmą kartą 
teko būti nelaisvėje; tačiau kad mane sugautų šie išdavikai ir vestų 
į abatiją per patyčių krušą, apkvailintą ir apgautą jų įžūlaus va- 
deivos, - šito negalėjau ištverti. Šalia manęs sėdinčio mėsininko 
peilis suteiktų man mažiau kančių. 

Nepastebimai įtempiau rankas, paskui kojas, tačiau tas iš dviejų 
niekšų, kuris surišo mane, buvo savo amato meistras. Aš negalėjau 
pajudėti. Tada pabandžiau nusimesti nosinę, kuria man užrišo bur- 
ną, tačiau plėšikas, sėdėjęs šalia manęs, pakėlė peilį taip grėsmin- 
gai niurnėdamas, kad man teko atsisakyti savo bandymo. Gulėjau 
nejudėdamas ir, žiūrėdamas į jo kaip buliaus sprandą, galvojau, ar 
man kada nors nusišypsos laimė parinkti jam kaklaraištį, kai stai- 
ga išgirdau koridoriuje, o paskui ir ant laiptų žingsnius: grįžo va- 
deiva. Kokias žinias nešė tas niekšas? Jeigu jis įsitikino, kad manęs 
paslapčiomis pagrobti neįmanoma, tai tikriausiai papjaus vietoje. 
Man buvo vis viena, kas bus su manimi, ir aš pažvelgiau į duris su 
panieka ir iššūkiu, kuriuos taip troškau išreikšti žodžiais. Tačiau 

jūs suprasite mano jausmus, brangūs bičiuliai, kai vietoj aukštos 
kapucino figūros ir įdegusio ironiško veido aš pamačiau mano mie- 
lojo Papileto pilką mentiką ir ilgus ūsus! 

Prancūzų kareivis tais laikais buvo per daug matęs, kad kuo 
nors stebėtųsi. Užteko vieno žvilgsnio į mane, surištomis ranko- 
mis ir kojomis, bei į grėsmingą veidą šalia manes, kad jis suprastų, 
kas čia vyko. 

— Ak, tu šunie! - suurzgė jis, ir ore blykstelėjo iš makštų iš- 
trauktas kardas. 

Šenje puolė jį su peiliu, tačiau supratęs, kuo tai kvepia, iš kar- 
to atšoko atgal ir smeigė peiliu man į širdį. Tačiau aš nusiritau į 
kitą lovos pusę, toliau nuo jo, ir peilis tik įdrėskė man šoną, per- 
skrodęs antklodę ir paklodę. O po akimirkos išgirdau krintančio 
kūno bildesį, ir beveik tą patį mirksnį kažkas atsitrenkė į grindis — 
žymiai lengvesnis, bet kietas - ir nuriedėjo po lova. Nepasakosiu 
jums visų siaubingų smulkmenų, mano bičiuliai. Užteks pasaky- 
ti, kad Papiletas buvo vienas iš geriausių kirtikų pulke, ir jo kar- 
das buvo sunkus ir aštrus. Kai jis perpjovė mano pančius, ant 
riešų ir kulkšnių liko raudoni pėdsakai. 

Ištraukęs iš burnos kamšalą, aš pirmiausiai paliečiau lūpomis 
randuotą seržanto skruostą. O paskui pro tas lūpas išsprūdo klau- 
simas, ar viskas gerai būryje. Taip, ten buvo ramu. Udenas ką 
tiktai pakeitė jį, ir jis atėjo pas mane su raportu. Ar jis matė aba- 
tą? Ne, nematė. Tokiu atveju reikia apsupti smuklę, kad jis nepa- 
spruktų. Aš nuskubėjau prie durų, kad duočiau įsakymą, tačiau 
išgirdau apačioje, prie įėjimo, lėtus, ritmingus žingsnius ir laiptų 
girgždesį. 

Papiletas kaip mat suvokė, ką tai reiškė. 

- Jį reikia paimti gyvą, - sušnibždėjau ir stumtelėjau seržantą 
į patamsį vienoje durų pusėje, o pats pasislėpiau kitoje. 

Plėšikas lipo vis aukščiau, ir kiekvienas jo žingsnis kaip gar- 
sus aidas skambėjo mano širdyje. Vos tik ant slenksčio pasirodė 
rudas drabužis, mes dviese puolėme plėšikų vadą, kaip du vilkai 
jautį, ir visi trys su trenksmu parkritome ant grindų. Jis kovojo 

kaip tigras ir buvo toks nepaprastai stiprus, kad vos neištrūko iš 
mūsų rankų. Tris kartus jam pavyko atsistoti ant kojų, ir tris 
kartus mes vėl pargriovėme jį, kol Papiletas pridėjo kardą prie jo 
gerklės. Jam užteko sveiko proto suprasti, kad žaidimas praloš- 
tas, ir jis aprimo, o aš jį surišau tomis pačiomis virvėmis, kurio- 
mis neseniai buvau supančiotas pats. 

— Kortos perdalytos, gerbiamasis, - tariau, - ir jūs tuojau įsiti- 
kinsite, kad šį sykį turiu tam tikrų kozirių. 

— Kvailiams sekasi, - atsakė jis. - Ką gi, gal tai ir ne taip jau 
blogai, kitaip visą pasaulį užvaldytų gudruoliai. Matau, jūs pri- 
baigėte Šenjė. Jis buvo neklusnus šunsnukis, ir nuo jo visada šlykš- 
čiai dvokė česnaku. Ar jums nebūtų sunku paguldyti mane ant 
lovos? Šitų portugališkų smuklių grindys - nelabai tinkamas guolis 
žmogui, kuris tiesiog pamišęs dėl švaros. 

Aš nejučiomis žavėjausi šaltakraujiškumu šio plėšiko, išlaikiu- 
sio savo įžūliai globėjišką toną, nepaisant netikėto vaidmenų pasi- 
keitimo. Pasiunčiau Papiletą konvojaus, o pats stovėjau prie 
belaisvio su pliku kardu, nė akimirksnio nenuleisdamas nuo jo akių, 
nes, turiu prisipažinti, jaučiau pagarbą jo drąsai ir išradingumui. 

— Tikiuosi, - tarė jis, - kad jūsų žmonės elgsis su manim pride- 
ramai. 

— Jūs gausite pagal nuopelnus, būkite tikras. 

— Daugiau ir neprašau. Tikriausiai jūs nežinote, kokios aš aukš- 
tos kilmės, tačiau aplinkybės tokios, kad negaliu pasakyti, kas 
mano tėvas, nepadaręs išdavystės, arba kas mano motina, neuž- 
traukęs gėdos. Negaliu reikalauti karališkos pagarbos, tokius da- 
lykus maloniau gauti gera valia. Šie raiščiai labai kietai užveržti. 
Ar nebūtumėte toks malonus juos šiek tiek atleisti? 

- Jūs, matyt, nelabai geros nuomonės apie mano protą, - pa- 
stebėjau aš, pakartodamas jo paties žodžius. 

— Tušė! - riktelėjo jis kaip sužeistas fechtuotojas. - Tačiau štai 
ir jūsų žmonės, taigi dabar galite nebijodamas atleisti virves. 

Įsakiau nuplėšti nuo jo bažnytinius rūbus ir budriai saugoti. 
Kadangi jau švito, man reikėjo pagalvoti, ką daryti toliau. Varg- 

šelis Bartas 'su savo žmonėmis pateko į gudriai paspęstus spąs- 
tus, ir jeigu mes būtume priėmę visus klastingus mūsų patarėjo 
pasiūlymus, nelaisvėje būtų atsidūrusios visos mūsų pajėgos, o 
ne pusė jų. Aš privalau, jeigu tai dar galima, išlaisvinti anglus. O 
be to, reikia pagalvoti apie senąją grafienę La Rondą. Kai dėl aba- 
tijos, tai kadangi jos įgula pasirengusi, todėl nebuvo ko ir galvoti 
apie jos užėmimą. Dabar viskas priklausė nuo to, kiek jie brangi- 
no savo vadą. Lošimo pabaigą lėmė ta vienintelė korta. Dabar 
pasakysiu jums, kaip drąsiai ir meistriškai sulošiau. 

Vos išaušus mano trimitininkas sutrimitavo signalą rinktis, ir 
mes risčia išjojome į lygumą. Savo belaisvį pasodinome raitą pa- 
čiame būrio viduryje. Maždaug per šūvį nuo centrinių abatijos 
vartų augo didelis medis, po kuriuo ir sustojome. Jeigu jie būtų 
atidarę vartus ir puolę į ataką, aš jiems būčiau parodęs, tačiau, 
kaip ir laukiau, jie mieliau pasiliko abatijoje ir visu ilgiu aplipo 
sieną, apipylę mus patyčiomis, šauksmais ir paniekinamu kvato- 
jimu. Kai kurie kartą kitą iššovė iš šautuvų, tačiau įsitikinę, kad 
šūviai mūsų nepasiekė, greitai nustojo eikvoję paraką. Keistas tai 
buvo reginys - visas tas prancūzų, anglų ir portugalų kavalerištų, 
pėstininkų ir artileristų mundurų mišinys, kurių savininkai 
gręžiojo galvas ir rodė mums kumščius. 

Tačiau, prisiekiu, visas tas erzelis iš karto nutilo, kai mes prareti- 
nome gretas ir parodėme, ką atsivarėme! Keletą sekundžių viešpa- 
tavo tyla, o paskui pasigirdo įnirtingas ir graudus staugimas! Mačiau, 
kad kai kurie tarsi bepročiai šokinėjo siena. Turbūt jis buvo nepa- 
prastas žmogus, tas mūsų belaisvis, jeigu visa gauja jį taip mylėjo. 

Buvau pasiėmęs iš smuklės virvę, ir dabar mes permetėme ją 
per žemutinę medžio šaką. 

— Leiskite man, mesjė, atsegti jums apykaklę, - su pašaipiu 
pagarbumu tarė Papiletas. 

— Tik su sąlyga, jeigu jūsų rankos nepriekaištingai švarios, - 
atsakė mūsų belaisvis, ir visi mano husarai nusijuokė. 

Nuo sienos vėl pasigirdo staugimas, kurį pakeitė kapų tyla, kai 
ant maršalo Levandos kaklo užnėrė kilpą. Paskui šaižiai nuaidėjo 

trimitas, atsidarė abatijos vartai, ir iš ten išbėgo trijulė, mojuoda- 
ma baltais skudurais. Ak, mano širdis net suplazdėjo iš džiaugsmo, 
kai pamačiau juos! Vis dėlto aš nežengiau nė žingsnio jų pasitikti, 
nes norėjau, kad jie būtų vienintelė suinteresuota pusė. Tik liepiau 
savo trimitininkui, atsakant jiems, mostelėti nosine, po to trys par- 
lamentarai bėgte pasileido prie mūsų. Maršalas, vis dar surištas ir 
su virve ant kaklo, sėdėjo balne ir truputį monotoniškai šypsojosi 
su nuobodžiaujančia mina, tarsi po ta šypsena būtų slėpęs savo 
nuobodulį. Jeigu aš pats papulčiau į tokią padėtį, irgi laikyčiausi 
ne geriau, o tai, žinoma, aukščiausias pagyrimas iš mano lūpų. 

Nuostabią trijule sudarė tie parlamentarai. Vienas buvo por- 
tugalų cacadore! su juodu munduru; kitas - prancūzų jėgeris su 
šviesiai žaliu; trečias - stambus anglų artileristas su mėlynai auks- 
iniu. Visi trys atidavė pagarbą, o po to prancūzas ėmė kalbėti. 

— Mūsų rankose trisdešimt septyni anglų dragūnai, - pasakė 
jis. - Mes iškilmingai prisiekiame, kad visi jie pakibs ant abatijos 
sienų, praėjus penkioms minutėms po mūsų maršalo mirties. 

- Trisdešimt septyni! - sušukau aš. - Tačiau juk jų - penkias- 
dešimt vienas žmogus! 

— Keturiolika buvo sukapota dar jų nespėjus areštuoti. 

- O karininkas? 

- Jis sutiko atiduoti savo špagą tik kartu su gyvybe. Tai ne 
mūsų kaltė. Mes būtume jį išgelbėję, jeigu būtume galėję. 

Vargšelis Bartas! Su juo susitikau tik du kartus, ir vis dėlto jis 
man labai patiko. Aš visada palankiai žiūrėjau į anglus iš pagar- 
bos šiam vieninteliam mano draugui anglui. Niekada gyvenime 
nemačiau drąsesnio žmogaus ir blogesnio fechtuotojo. 

Patys suprantate, kad nepatikėjau nė vienu šių niekšų žodžiu. 
Pasiunčiau Papiletą su vienu iš jų, ir jis grįžęs patvirtino, kad 
viskas teisybė. Dabar reikėjo galvoti apie gyvuosius. 

- Jeigu paleisiu jūsų vadeivą, ar išlaisvinsite trisdešimt septy- 
nis dragūnus? 


! Šaulys (port.). 

— Mes išlaisvinsime dešimt. 

— Pakarti jį! - įsakiau. 

— Dvidešimt! - suriko jėgeris. 

- Gana žodžių, - tariau. - Trauk virvę! 

- Visus! - suriko parlamentaras, kai virvė apvijo maršalo gerklę. 

— Su žirgais ir ginklais? 

Jie suprato, kad aš juokauti nelinkęs. 

— Su viskuo, ką jie turi, - niūriai sumurmėjo jėgeris. 

— O grafienę La Rondą irgi? - paklausiau. 

Tačiau čia susidūriau su kur kas didesniu atkaklumu. Jokie 
mano grasinimai negalėjo priversti grąžinti grafienės. Mes už- 
veržėme kilpą. Pavarėme iš vietos arklį. Padarėme viską, tiktai 
nepakorėme maršalo. Jeigu būčiau nulaužęs jam sprandą, niekas 
nebūtų išgelbėjęs dragūnų. Todėl branginau jį ne mažiau už juos. 

— Tebūnie man leista pastebėti, - mandagiai tarė maršalas, - 
kad jūs rizikuojate mane susargdinti angina. Ar jums neatrodo, 
kad, jeigu nuomonės šiuo klausimu skiriasi, geriausia būtų suži- 
noti pačios grafienės norą? Esu tikras, kad nė vienas iš jūsų neno- 
rės veikti prieš jos valią. 

Nieko geresnio tikėtis ir nebuvo galima. Patys suprantate, aš 
iš karto nusitvėriau tokio paprasto sprendimo. Po dešimties mi- 
nučių ji jau buvo prieš mus, didinga dama, iš po jos mantilijos 
matėsi žilos garbanos. Jos veidas buvo visai geltonas, tarsi at- 
spindėtų nesuskaičiuojamus jos dublonus. 

— Šitas ponas, - pasakė maršalas, - trokšta palydėti jus į tokią 
vietą, kur jūs daugiau niekada nebepamatysite mūsų. Jūsų valia, 
ar vyksite su juo, ar nuspręsite pasilikti su manim. 

Akimirksniu ji atsidūrė prie jo balnakilpių. 

—- Mano brangusis Aleksi, - sušuko ji, - niekas negali išskirti 
mūsų! 

Jis pažvelgė į mane su pašaipia šypsena gražiame veide. 

- Beje, jūs truputį apsirikote, brangus pulkininke, - tarė jis. — 
Be titulo, kuris gaunamas pagal tradiciją, nėra jokios našlės La 
Ronda. Dama, kurią turiu garbės jums pristatyti - mano karštai 

mylima žmona ponia Aleksis Morgan, o galją tiksliau vadinti ma- 
dam maršalienė Levanda? 

Tą akimirką supratau, kad susitikau su pačiu protingiausiu ir su 
jokiomis priemonėmis nesiskaitančiu žmogumi, kokį kada nors man 
teko matyti. Pažiūrėjau į nelaimingą senutę, ir mano sielą užpildė 
nuostaba ir pasibjaurėjimas. O ji neatsitraukdama žiūrėjo į jį su to- 
kiu susižavėjimu, su kokiu jaunas rekrūtas žiūrėtų į imperatorių. 

— Ką gi, tebūnie taip, - pagaliau pasakiau. - Paleiskite dragū- 
nus, ir aš pasitrauksiu. 

Juos atvedė su arkliais ir ginklais, ir mes nuėmėme kilpą nuo 
maršalo kaklo. 

— Iki pasimatymo, brangus pulkininke, - tarė jis. - Bijau, kad 
kai grįšite pas Maseną, raportas apie įsakymo įvykdymą pasiro- 
dys toli gražu ne geriausias, nors, kiek man žinoma, jis turės tiek 
rūpesčių, kad apie jus ir nepagalvos. Pasiruošęs pripažinti, kad 
jūs išsikapstėte iš sunkios padėties taip apsukriai, kad to net ne- 
sitikėjau. Man rodos, nieko daugiau dėl jūsų negaliu padaryti, pa- 
liekant jums šias vietas, ar ne? 

— Tiktai viena. 

— Ką būtent? 

— Garbingai palaidoti jauną anglų karininką ir jo žmones. 

— Prižadu jums. 

— Ir dar viena. 

— Sakykite. 

— Skirti man penkias minutes su pliku kardu ant žirgo. 

— Ol, oi, oi! - tarė jis. - Juk tada man teks arba nutraukti jūsų 
nuostabią karjerą pačioje jos pradžioje, arba amžinai atsisveikin- 
ti su savo kaulėta žmona. Iš tikrųjų neprotinga kreiptis su tokiu 
prašymu į žmogų, kurio laukia medaus mėnuo. 

Surinkau savo kavaleristus ir išrikiavau juos kolona. 

— Sudie! - sušukau, pamojuodamas jam kardu. - Kitą kartą jūs 
iš manęs taip lengvai nepaspruksite. 

— Sudie, - atsakė jis. - Kai jums nusibos imperatorius, visada 
"atsiras vietelė pas maršalą Levandą. 

VI 


KAIP BRIGADOS VADAS BANDĖ LAIMĖTI KARALYSTĘ 


Man kartais atrodo, kad kai kas iš jūsų paklausęs, kaip pasa- 
koju apie savo kuklius nuotykius, išeina iš čia galvodamas, kad aš 
garbetroška. Negalima skaudžiau klysti, nes pastebėjau, kad tik- 
ri kareiviai neturi šio trūkumo. Taip, man tikrai kartais tekdavo 
vaizduoti save drąsiu, kartais nepaprastai išradingu ir visada be 
galo įdomiu žmogum, tačiau juk taip ir buvo iš tikrųjų, ir aš turiu 
pateikti tokius faktus, kokie jie buvo. Būtų negarbingas maivy- 
masis, jeigu pradėčiau neigti, kad mano karjera visada buvo pui- 
ki. Tačiau šiandien papasakosiu jums apie tokį atvejį, kurį galima 
išgirsti iš žmogaus, nesivaikančio tuščios garbės. Pagaliau kari- 
ninkas, pasiekęs mano padėtį, gali leisti sau kalbėti apie tai, apie 
ką paprastas mirtingasis būtų linkęs nutylėti. 

Taigi jūs turite žinoti, kad po rusų kampanijos mūsų nelai- 
mingos armijos likučiai buvo dislokuoti vakariniame Elbės kran- 
te, kur žmonės sušildė savo sustingusį kraują ir stengėsi gerdami 
gerą vokišką alų šiek tiek atsigauti. Žinoma, daug ką mes prara- 
dome amžinai, nes, pasakysiu jums, trys dideli gurguolės furgo- 
nai nepavežtų visų rankų ir kojų pirštų, kurių mūsų armija neteko 
atsitraukimo metu. Vis dėlto sulysę ir sužaloti mes karštai dėko- 
davome Dievui, kai prisimindavome savo vargšus draugus, kurie 
paliko ten, ir tuos apsnigtus laukus - ak, tie siaubingi, siaubingi 
laukai! Ligi šios dienos, mano bičiuliai, negaliu matyti šalia dviejų 

spalvų - raudonos ir baltos. Užtenka man pamatyti savo raudoną 
kepurę ant kokio nors balto daikto, ir visą naktį sapnuoju tas 
siaubingas lygumas, iškankintą, vos klampojančią armiją ir rau- 
donas dėmes, kurios blizgėjo sniege už mūsų. Neprašykite manęs 
pasakoti apie tai, nes vien prisiminus tuos laikus, vynas man virsta 
actu, o tabakas - šiaudais.. 

Iš pusės milijono armijos, kuri perėjo Elbę dvyliktųjų metų ru- 
denį, tryliktųjų metų pavasarį liko iš viso apie keturiasdešimt tūks- 
tančių pėstininkų. Tačiau jie buvo baisūs, tie keturiasdešimt 
tūkstančių: tai geležiniai žmonės, kurie valgė arklieną ir miegojo 
ant sniego, be to, jie buvo kupini nuožmios neapykantos rusams. 
Jie būtų išsilaikę prie Elbės, kol nauja galinga armija, kurią im- 
peratorius rinko Prancūzijoje, būtų padėjusi jiems vėl pereiti Elbę. 

Tačiau kavalerijos padėtis buvo apgailėtina. Mano pulko hu- 
sarus dislokavo Borne, ir kai pirmą kartą išrikiavau juos, mano 
akys pasruvo ašaromis. Ak, mano drąsuoliai ir jų puikūs žirgai... 
Man plyšo širdis pamačius, kaip jie atrodo. 

„Laikykis, - tariau pats sau tada, - jie neteko daug ko, tačiau 
jų mylimas pulkininkas su jais.“ Aš ėmiausi darbo, grąžinau jiems 
žmogiškesnę išvaizdą ir jau surinkau du gerus eskadronus, kai 
atėjo įsakymas visiems kavalerijos pulkininkams nedelsiant grįž- 
ti į Prancūziją, į mokomąsias pulkų stovyklas, kad parengtų nau- 
jokus ir atsarginius arklius naujai kampanijai. 

Jūs, be abejonės, pagalvojote, kad mirtinai apsidžiaugiau pro- 
ga vėl pabūti tėvynėje. Neneigsiu, kad mane pradžiugino galimy- 
bė pasimatyti su motinėle, o ir kai kurioms merginoms buvo 
maloni tokia žinia; tačiau armijoje aš.buvau reikalingesnis. Mie- 
lai būčiau užleidęs savo vietą tiems, kas turėjo žmonas ir vaikus, 
kurių jiems gal nebeteks matyti. Tačiau kokie galėjo būti svarsty- 
mai, gavus mėlyną popierių su mažu raudonu antspaudu, ir po 
valandos jau išvykau į ilgą kelionę nuo Elbės į Vogėzus. Pagaliau 
man atėjo ramūs laikai. Karas liko už mano arklio uodegos, o prieš 
jo snukį plytėjo ramūs kraštai. Taip galvojau aš, kai tolumoje nu- 
tilo trimito garsai, o priekyje vingiavo ilgas baltas kelias, kuris 

ėjo per lygumas, miškus ir kalnus, ir kažkur ten už žydro dūme- 
lio horizonte driekėsi Prancūzija. 

Įdomu, tačiau kartu ir nyku joti armijos užnugaryje. Derliaus 
nuėmimo metu mūsų kareiviai puikiai apsiėjo be maisto atsargų, 
nes buvo išmokyti pjauti javus laukuose ir kulti juos savo ranko- 
mis postovio vietose. Tokiu metų laiku ir buvo atliekami tie žai- 
biški žygiai, kėlę Europai nuostabą ir siaubą. Tačiau dabar 
išbadėjusiems žmonėms reikėjo sustiprėti, ir man kartkartėmis 
tekdavo pasukti į griovį, nes keliu vientisu srautu varė Hoburgo 
avis ir bavarų jaučiai tempė furgonus, pakrautus Berlyno alum ir 
geru prancūzišku konjaku. Be to, kartais išgirsdavau trūksmingą 
būgnų tarškėjimą ir šaižų birbynių švilpesį, ir pro mane pražy- 
giuodavo ilgos mūsų šauniųjų pėstininkų kolonos su mėlynais 
mundurais, nubaltintais tirštu dulkių sluoksniu. Tai buvo seni 
kareiviai, pašaukti iš mūsų tvirtovių įgulų Vokietijoje, nes naujo- 
kai iš Prancūzijos pradėjo atvykti tik gegužės mėnesį. 

Na, man gerokai nusibodo be galo stoviniuoti bei sukti iš ke- 
lio, ir aš apsidžiaugiau, kai pasiekiau Altenburgą ir pamačiau kryž- 
kelę, nuo kurios galėjau pasukti pietiniu, ne tokiu judriu keliu. 
Iki pat Greico beveik nieko nesutikau, o kelias ėjo per ąžuolynus 
ir per bukų giraites, taigi medžių šakos kabojo tiesiog virš galvos. 
Jums pasirodytų keista, kad husarų pulkininkas tolydžio sustab- 
do žirgą ir gėrisi švelnių šakų ir vos prasiskleidusių lapelių žalu- 
mos grožiu, tačiau jeigu jūs būtumėte pusmetį praleidę tarp 
Rusijos eglių, jūs mane suprastumėte. 

Tačiau aplinkui buvo ir kažkas, kas džiugino mane kur kas 
mažiau negu gamtos grožis - žmonių žodžiai ir žvilgsniai tarp 
miškų pasimetusiuose kaimuose. Su vokiečiais visada palaikėme 
pačius draugiškiausius santykius, ir per pastaruosius šešerius me- 
tus jie tarsi nejautė mums jokio pykčio už tai, kad mes kiek lais- 
vokai tvarkėme jų šalį. Mes buvome geri vyrams, o moterys buvo 
geros mums, taigi miela, jauki Vokietija tapo mums tarsi antrąja 
tėvyne. Tačiau dabar žmonių elgesyje atsirado kažkas, ko negalė- 
jau suprasti. Sutiktieji neatsakinėjo į mano sveikinimus, girinin- 


127 


kai nusigręždavo vengdami mano žvilgsnių, o kaimuose žmonės 
rinkdavosi krūvomis ant kelio ir nemaloniai žiūrėdavo man įkan- 
din. Taip elgėsi net moterys, o tomis dienomis nebuvau įpratęs į 
mane nukreiptose moterų akyse matyti ką nors kita, išskyrus šyp- 
seną. 

Ypač aštriai pajutau tai Šmolino kaime, iš viso už dešimties 
mylių nuo Altenburgo. Apsistojau mažuose nakvynės namuose, 
kad suvilgyčiau gerklę ir išskalaučiau dulkes iš vargšės Žibuoklės 
gerklės. Buvau įpratęs tokiomis progomis sakyti komplimentus 
merginai, kuri man patarnaudavo, ir nugriebti iš jos bučinį, ta- 
čiau ši nenorėjo nei vieno, nei kito, o pervėrė mane žvilgsniu kaip 
durtuvu. O kai pakėliau stiklą į sveikatą žmonių, kurie prie durų 
gėrė alų, jie visi atsuko man nugaras, išskyrus vieną, kuris sušu- 
ko: „Už jus, vaikinai! Už T raidę!“ Čia jie visi išgėrė savo puodu- 
kus ir nusijuokė, tačiau jų juokas buvo visai ne draugiškas. 

Stebėjausi ir negalėjau suprasti, ką reiškia grubus jų elgesys, o 
kai išjojau iš kaimo, pamačiau didžiulę „T“, visai neseniai išpjau- 
tą medyje. Tą rytą šią raidę mačiau ne kartą, tačiau nekreipiau į 
ją dėmesio, bet po to vyruko žodžių aludėje supratau, kad čia ne- 
švarus reikalas. Kaip tik pro šalį jojo pagarbios išvaizdos žmogus, 
ir aš sumaniau jo pasiteirauti. 

— Ar nepasakytumėte, gerbiamasis, ką reiškia ta „T“ raidė? — 
paklausiau. 

Jis kažkaip keistai pažiūrėjo į ją, o paskui į mane. 

—- Jaunuoli, - tarė jis, - „T“ - tai visai ne tai, kas „N“. 

Nespėjau net praverti burnos, kai jis spūstelėjo arklį pentinais 
ir visu greičiu nujojo toliau. 

Iš pradžių jo žodžiai man nepadarė ypatingo įspūdžio, bet kai 
risčia jojau toliau, Žibuoklė truputį pasuko savo gražią galvą, ir 
man krito į akis varinė ant kamanų blizganti „N“ raidė. Tai buvo 
imperatoriaus inicialas. O „T“ reiškė kažką priešinga. Vadinasi, 
per tą laiką, kol mūsų nebuvo, Vokietijoje kažkas įvyko, miegan- 
tis gigantas pajudėjo. Prisiminiau piktus veidus, kuriuos mačiau 
pakeliui, ir pajutau, kad, jeigu galėčiau pažvelgti į tų žmonių šir- 

dis, tai atvežčiau į Prancūziją keistas žinias. Čia dar labiau pano- 
rau kuo greičiau gauti atsarginius arklius ir pamatyti už savęs, 
gaudžiant litaurams, keturiasdešimt karinių eskadronų. 

Kol tos mintys šmėsčiojo mano galvoje, aš pereidavau iš žingi- 
nės į risčią, o paskui vėl į žinginę, kaip daro keleivis, kurio laukia 
ilgas kelias, tausodamas eiklų arklį. Miškai tuose kraštuose reti, 
tačiau vienoje vietoje prie kelio gulėjo krūva nulaužtų šakų; kai 
jojau pro šalį, iš ten pasigirdo šauksmas, ir apsidairęs pamačiau 
žiūrintį į mane veidą - raudoną, įkaitusį labai sujaudinto žmo- 
gaus veidą. Įsižiūrėjes pažinau tą patį keleivį, su kuriuo prieš va- 
landą kalbėjau kaime. 

— Ateikite arčiau! - sukuždėjo jis. - Dar arčiau! O dabar nusės- 
kite nuo žirgo ir apsimeskite tarsi taisote balnakilpę. Galimas 
daiktas, kad mus seka, o jeigu jie sužinos, kad aš padėjau jums, 
mane užmušė. 

— Užmuš! - sukuždėjau. - Bet kas? 

— Tugendbundas!. Lucovo naktiniai keršytojai. Jūs, prancū- 
zai, sėdite ant parako statinės, ir jau paruoštas degtukas, kad pa- 
degtų paraką. 

— Kaip keista, - tariau apsimesdamas, kad taisau arklio pa- 
kinktus. - O kas tai yra - Tugendbundas? 

— Tai - slapta draugija, kuri sugalvojo padaryti didžiulį sukili- 
mą ir išvyti jus iš Vokietijos, kaip išvijo iš Rusijos. 

— O ką reiškia tos „T“ raidės? 

— Tai sutartinis ženklas. Man reikėjo jums viską papasakoti 
dar kaime, bet aš bijojau, kad ten nepamatytų, kad su jumis kal- 
buosi. Todėl šuoliavau tiesiai per mišką, kad aplenkčiau jus, pa- 
slėpiau arklį ir pasislėpiau pats. 

- Aš jums be galo dėkingas, - pasakiau, - juo labiau kad jūs 
vienintelis iš visų vokiečių, kuriuos sutikau šiandien, elgėtės su 
manim mandagiai, kaip reikalauja paprasčiausias padorumas. 

— Viską, ką turiu, įgijau dėka tiekimų prancūzų armijai, - tarė 

* Dorovės sąjunga (vok.). 

jis. - Jūsų imperatorius elgėsi su manim kaip su draugu. O dabar, 
prašau jūsų, jokite, mes ir taip jau per daug ilgai kalbėjomės. Bet 
žiūrėkite, saugokitės Lucovo naktinių keršytojų! 

— Ar jie banditai? - paklausiau. 

— Jie geriausi Vokietijos žmonės, - atsakė jis. - Tačiau, dėl Die- 
vo, jokite, aš ir taip rizikavau gyvybe ir savo geru vardu, kad įspė- 
čiau jus. 

Ką gi, jeigu mane ir anksčiau slėgė nelinksmos mintys, tai galite 
įsivaizduoti, ką pajutau po to keisto pokalbio su žmogum, pasi- 
slėpusiu šakų krūvoje. Jo virpantis, trūksmingas balsas, perkreip- 
tas veidas, akys, kurios taip ir šmirinėjo į šalis, ir neslepiama 
baimė, apimdavusi kiekvieną kartą vos trakštelėjus šakelei, pa- 
darė man didesnį įspūdį negu jo žodžiai. Buvo aišku, kad jis mir- 
tinai išgąsdintas ir, matyt, ne be priežasties, nes netrukus po to, 
kai mes išsiskyrėme, kažkur toli už savęs išgirdau šūvį ir riksmą. 
Galbūt paprasčiausiai tai koks nors medžiotojas šaukė savo šu- 
nis, bet niekada daugiau nebemačiau ir nebegirdėjau nieko apie 
žmogų, kuris perspėjo mane. | 

Dabar buvau budrus ir skubiai prajodavau atviras vietas, už- 
tat pristabdydavau arklį ten, kur galėjo būti pasala. Reikalas bu- 
vo rimtas, nes priekyje dar laukė geri penki šimtai mylių vokiečių 
žemės. Vis dėlto manęs visa tai per daug nejaudino todėl, kad 
vokiečiai man visada atrodė mieli, geraširdžiai žmonės, kurie no- 
riau laiko rankose pypkės kandiklį negu kardo rankeną, - ne dėl 
to, kad jiems trūktų drąsos, kaip suprantate, o dėl to, kad jų šir- 
dys nepiktos ir atviros, ir jie linkę taikingai gyventi su visais. Tuo 
metu nežinojau, kad svetinga išvaizda slėpė velnišką pyktį, tokį 
pat nuožmų, tik dar atkaklesnį negu kastiliečio arba italo. 
šiurkštūs žodžiai ir nedraugiški žvilgsniai. Kelias ėmė eiti aukš- 
tyn tankia viržių dykyne, o toliau slėpėsi ąžuolų giraitėje. Paki- 
lau maždaug ligi pusės atšlaitės ir staiga, pažvelgęs į priekį, 
pamačiau kažką blizgant kamienų pavėsyje, o paskui į kelią išėjo 
žmogus su apsiaustu, ištisai išsiuvinėtu ir papuoštu auksu, kuris 

kaip ugnis spindėjo saulėje. Jis, matyt, buvo labai girtas, nes ei- 
damas prie manęs svirduliavo ir klupo. Viena ranka jis spaudė 
prie ausies didelės ant kaklo parištos raudonos skarelės galą. 

Sustabdžiau arklį ir ne be pasibjaurėjimo žiūrėjau į jį, nes man 
pasirodė keista, kad žmogus su tokiais puikiais drabužiais vidury 
baltos dienos šlitinėja neblaivus. O jis nenuleido akių nuo manęs 
ir lėtai ėjo į priekį, protarpiais sustodamas ir linguodamas į šo- 
nus. Jau rengiausi pajudėti iš vietos, kai staiga jis garsiai pagar- 
bino Kristų ir susvyravęs su trenksmu krito kniūbsčias ant dulkėto 
kelio. Krisdamas jis ištiesė rankas į priekį, ir aš pamačiau, kad 
ant jo kaklo visai ne raudona skarelė, o didžiulė žiojėjanti žaizda, 
nuo kurios ant peties tarsi antpetis kabojo odos gabalas, padeng- 
tas raudonu sukrešėjusiu krauju. 

— Dieve mano! - sušukau puldamas jam į pagalbą. - O juk aš 
palaikiau jus girtu! 

— Aš negirtas, aš mirštu, - pasakė jis. - Bet, ačiū Dievui, suti- 
kau prancūzų karininką, kol dar turiu jėgų kalbėti. 

Paguldžiau jį tarp viržių ir įpyliau į burną truputį konjako. 
Aplink mus plytėjo rami žalia lyguma ir, kiek galėjo aprėpti akys, 
niekur nesimatė nė gyvos dvasios, išskyrus sužalotą žmogų šalia 
manęs. 

— Kas tai padarė? - paklausiau. - Ir iš kur jūs? Jūs prancūzas, 
bet jūsų munduras man nepažįstamas. 

— Tai naujas imperatoriaus garbės gvardijos munduras. Aš - 
markizas Šato Sent Arno, devintas iš šios giminės, kuris paauko- 
jo savo gyvybe dėl Prancūzijos. Mane vijosi Lucovo naktiniai ker- 
šytojai ir sužeidė, bet aš pasislėpiau štai ten krūmuose ir laukiau 
tikėdamasis, kad pro šalį jos prancūzas. Iš pradžių nebuvau tik- 
ras, ar jūs draugas, ar priešas, tačiau jaučiau, kad mano mirtis čia 
pat ir reikia rizikuoti. 

— Nenusimink, bičiuli, - tariau. - Man kartą teko matyti žmogų 
su kur kas sunkesne žaizda, tačiau jis liko gyvas ir paskui dar 
puikavosi ja. 

— Ne, ne, - sušnibždėjo jis. - Mano minutės suskaičiuotos. — 

Ištaręs šiuos žodžius, jis paėmė mane už rankos, ir aš pamačiau, 
kad jo nagai jau mėlsta. - Tačiau prie mano krūtinės dokumen- 
tai, kuriuos jūs privalote nedelsiant pristatyti kunigaikščiui Zaks- 
Felšteinui į jo pilį Hofe. Jis dar tebėra ištikimas mums, bet 
kunigaikštienė - karščiausia mūsų priešė. Ji nori priversti, jog 
jis, visiems girdint, pareikštų, kad jis taip pat prieš mus. Jeigu jis 
tai padarys, visi abejojantys prisijungs prie jo, nes jis prūsų kara- 
liaus sūnėnas ir bavarų karaliaus pusbrolis. Šitie dokumentai, 
jeigu jie papuls į jo rankas prieš žengiant šį lemtingą žingsnį, su- 
laikys jį nuo to. Įteikite juos jam dar šiandien vakare, ir gal jūs 
tuo išsaugosite imperatoriui visą Vokietiją. Jeigu po manim ne- 
būtų užmušę žirgo, aš ir sužeistas... - Jis užsikirto, jo stingstanti 
ranka stipriai suspaudė mano pirštus, ir jie pasidarė tokie pat 
blyškūs kaip ir jo. Paskui jis sudejavo, jo galva atsilošė, ir jis nuri- 
mo. 

Ką gi, neblogai pradėjau savo kelionę į tėvynę. Man perdavė 
užduotį, apie kurią iš esmės nieko nežinojau, tačiau, matyt, ji bu- 
vo labai svarbi, ir niekaip negalėjau jos nepaisyti, nors tai kaž- 
kiek ir sutrukdytų man. Atsegiau markizo mundurą, kurio 
puošnumas, imperatoriaus nuomone, turėjo pritraukti jaunus aris- 
tokratus, iš kurių jis tikėjosi suformuoti naujus savo gvardijos 
pulkus. Iš vidinės kišenės ištraukiau nedidelį paketą, perrištą šil- 
kiniu kaspinu ir adresuotą kunigaikščiui Zaks-Felšteinui. Kampe 
plačiu nerūpestingu braižu - aš iš karto pažinau imperatoriaus 
ranką - buvo užrašyta: „Skubu ir ypatingai svarbu“. Tie keturi 
žodžiai man buvo lygūs įsakymui, tarsi juos būtų ištarusios tvir- 
tos lūpos ir į akis man būtų pažvelgusios šaltos pilkos akys. Mano 
husarai palauks arklių, miręs markizas tegu guli tarp viržių, kur 
jį palikau, tačiau jeigu tik mes su savo arkliuku nepatiesime kojų, 
dokumentai kunigaikščiui bus pristatyti dar šiandien vakare. 

Nebijojau šuoliuoti miško keliu, nes dar Ispanijoje įsitikinau, 
jog joti vietove, kur veikia partizanai, saugiausia po jų antpuolio, 
o pavojingiausia — kai aplinkui tylu ir ramu. Tačiau, pažvelgęs į 
žemėlapį, pamačiau, kad Hofas buvo į pietus nuo manęs, ir trum- 

piausias kelias ten eina pelkės pakraščiu. Todėl pasukau prie pel- 
kės ir nenujojau nė penkiasdešimt žingsnių, kai krūmuose pasi- 
girdo du šūviai ir iš karabino paleista kulka kaip bitė prazvimbė 
visai netoli mano galvos. Buvo aišku, kad naktiniai keršytojai vei- 
kia įžūliau negu plėšikai Ispanijoje ir, jeigu nepasuksiu iš kelio, 
mano misija pasibaigs netoli tos vietos, nuo kurios prasidėjo. 

Taip, tai buvo beprotiškas jojimas: aš paleidau pavadžius ir 
lėkiau ligi pat paspręstės skęsdamas viržiuose ir prožirniuose, 
per krūmus, patikėdamas savo sprando likimą mano mielajai 
Žibuoklei. O ji... Ji nė karto nesuklupo ir nepaslydo, o šuoliavo 
taip greitai ir tvirtai, tarsi žinodama, kad jos šeimininkas veža 
po mentiku visos Vokietijos likimą. Na, o aš... Aš jau seniai gar- 
sėjau kaip geriausias raitelis visose šešiose lengvosios kavaleri- 
jos brigadose, tačiau dar niekada nešuoliavau taip, kaip tą dieną. 
Mano bičiulis Bartas pasakojo man, kaip pas juos Anglijoje me- 
džioja lapes, tačiau aš būčiau pavijęs ir pačią greičiausią lapę. 
Laukiniai balandžiai virš mano galvos neskrido taip tiesiai, kaip 
lėkėme mudu su Žibuokle. Kaip karininkas visada buvau pasi- 
ruošęs pasiaukoti dėl savo kareivių, nors imperatorius vargu ar 
būtų pagyręs mane už tai, nes jis turėjo daug kareivių, tačiau 
tik vieną... na, žodžiu, pirmos klasės kavalerijos vadus buvo ga- 
lima suskaičiuoti ant pirštų. 

Tačiau turėjau tikslą, kuris buvo vertas aukos, ir mano paties 
gyvybė man rūpėjo ne daugiau negu žemės grumsteliai, lėkę iš po 
mano arkliuko kojų. 

Jau temo, kai vėl išjojau į kelią ir nušuoliavau į Lobenšteino 
kaimelį. Bet vos tik atsidūriau ant akmenimis grįsto kelio, kai 
mano kumelė pametė pasagą ir man teko vesti ją į kaimo kalvę. 
Žaizdras ten jau buvo užgesintas, kalvis baigė darbą, ir supratau, 
kad praeis ne mažiau kaip valanda, kol galėsiu vykti į Hofą. Keik- 
damas gaišatį, pėsčias nuėjau į nakvynės namus ir užsisakiau pie- 
tums šaltą viščiuką ir vyno. Hofas buvo už keleto mylių nuo šio 
kaimo, ir turėjau vilties, kad dar prieš naktį man pavyks pristaty- 
ti dokumentus kunigaikščiui, o rytą išvykti į Prancūziją, vežant 

prie krūtinės laišką imperatoriui. O dabar paklausykite, kas man 
atsitiko Lobenšteino nakvynės namuose. 

Atnešė viščiuką ir vyno, ir aš po padūkusio šuoliavimo kibau į 
juos, kai staiga išgirdau priemenėje, prie pat mano durų, neaiš- 
kius garsus ir triukšmą. Iš pradžių pamaniau, kad susiginčijo priė 
vyno stiklo kaimiečiai, ir leidau jiems patiems spręsti savo reika-' 
lus. Tačiau staiga pro niūrų, duslų balsų gaudimą mano ausis pa- 
siekė garsas, kuris prikeltų Etjeną Žerarą ir iš mirties patalo. Tai 
buvo graudus moters verksmas. Peilis ir šakutė žvangėdami nu- 
krito ant grindų, ir aš akies mirksniu atsidūriau centre minios, 
kuri susirinko už durų. 

Ten buvo storasnukis šeimininkas ir jo šviesiaplaukė žmona, 
du arklininkai, kambarinė ir keletas kaimiečių. Jie visi, moterys 
ir vyrai, buvo įraudę ir pikti, o tarp jų išblyškusi, siaubo kupino- 
mis akimis, bet su išdidžiai pakelta galva stovėjo žavingiausia mo- 
teris, kurią kada nors buvo matęs kareivis. Tarp tų žmonių su 
šiurkščiais, bjauriais snukiais ji atrodė kaip kitos rasės būtybė. 
Vos man pasirodžius ant savo kambario slenksčio, ji puolė man 
priešais, sučiupo mane už rankų ir jos mėlynos akys nušvito 
džiaugsmu ir triumfu. 

— Prancūzų karininkas ir kilnus žmogus! - sušuko ji. - Dabar 
nieko nebijau! 

— Taip, madam, jums nėra ko bijoti, - tariau ir nesusilaikęs 
paėmiau ją už rankos, kad padrąsinčiau. - Jums užtenka tik įsa- 
kyti, ir aš jūsų paslaugoms, - pridūriau bučiuodamas jos ranką ir 
tuo parodydamas, kad manim galima tikėti. 

— Aš lenkė! - sušuko ji. - Grafienė Palota. Jie užsipuolė mane 
už tai, kad myliu prancūzus. Nežinau, kas būtų su manimi, jeigu 
dangus nebūtų atsiuntęs man išgelbėtojo jūsų asmenyje. 

Vėl pabučiavau jai ranką, kad jai neliktų abejonių dėl mano 
ketinimų. Paskui atsisukau į minią su tokia išraiška, kurią taip 
gerai moku suteikti savo veidui. Priemenė bematant ištuštėjo. 

- Grafiene, - pasakiau aš, - dabar jūs mano globoje. Jūs nusil- 
pote, ir stiklas vyno tiesiog būtinas, kad atgautumėte jėgas. 

Aš pasiūliau jai ranką ir nusivedžiau į savo kambarį, kur ji 
atsisėdo šalia manęs prie stalo ir pasistiprino valgiu ir vynu, ku- 
riuos jai pasiūliau. 

Kaip ji, ta moteris, pražydo mano akivaizdoje, visai kaip gėlelė 
nuo saulės spindulių! Ji savo grožiu nušvietė visą kambarį. Tur- 
būt ji pamatė susižavėjimą mano akyse, ir man atrodė, kad ji man 
irgi neabejinga. Ak, mano bičiuliai, aš buvau ne paskutinis tarp 
vyrų, kai vos peržengiau trisdešimtuosius. Visoje kavalerijoje sun- 
ku buvo surasti kitus tokius bakenbardus kaip mano. Ko gero, 
Miurato buvo ilgesni, tačiau geriausi žinovai sutiko, kad jie šiek 
tiek per ilgi. O be to, mokėjau patikti. Su vienomis moterimis 
reikia elgtis vienaip, su kitomis - kitaip, kaip prie miesto apgul- 
ties blogu oru reikia fašinų ir gabionų ,o geru - tranšėjų. Tačiau 
vyras, kuris moka suderinti veržlų puolimą ir nedrąsų švelnumą, 
kuris gali būti pašėlęs ir kartu nuolankus, pasipūteęs ir pagarbus, 
kaip tik toks vyras kelia siaubą motinoms. Jaučiausi vienišos mo- 
ters globėjas ir, žinodamas, koks pavojingas žmogus esu, griežtai 
sekiau save. Tačiau net ir globėjas turi privilegijų, ir aš negaišda- 
mas jomis pasinaudojau. 

Jos balsas buvo toks pat kerintis kaip ir veidas. Ji trumpai 
paaiškino, kad važiuoja į Lenkiją, ligi šiol ją lydėjo brolis, tačiau 
jis kelyje susirgo ir atgulė. Vietiniai gyventojai ne kartą rodė jai 
priešiškumą, nes ji nemokėjo slėpti savo simpatijos prancūzams. 
Kai ji baigė pasakoti apie savo negandas, prasidėjo pokalbis apie 
mane ir mano žygdarbius. Pasirodė, kad ji girdėjo apie juos, nes 
pažinojo keletą Poniatovskio karininkų, kurie pasakojo apie ma- 
no šaunius darbus. Tačiau ji troško išgirsti apie viską iš mano 
paties lūpų. Niekada neturėjau tokio malonaus pokalbio. Daugu- 
ma moterų daro klaidą, per daug kalbėdamos apie save, tačiau ši 
manęs klausė taip, kaip štai dabar klausote jūs, ir prašė pasakoti 
dar ir dar. Nepastebimai ėjo valanda po valandos, ir staiga su siau- 

* Fašinos - žabų ryšulėliai, vartojami pionierių esant blogiems keliams. Ga- 
bionai - dėžės iš vielinio tinklo, pripiltos skaldos, vartojamos įtvirtinimų staty- 
boje. — Vertėjos pastaba. 

bu išgirdau, kad laikrodis kaimo varpinėje išmušė vienuoliktą, ir 
susigriebiau, kad ištisas keturias valandas pamiršau imperato- 
riaus interesus. 

— Atleiskite man, brangioji madam! - sušukau pašokdamas nuo 
kėdės. - Bet turiu nedelsdamas joti į Hofą. 

— O kaipgi aš? - paklausė ji. - Kas bus su manim? 

— Reikalas liečia imperatorių. Aš ir taip per ilgai užgaišau čia. 
Pareiga šaukia mane, todėl privalau vykti. 

— Privalote vykti? O mane norite palikti vieną tarp šitų lauki- 
nių? Ak, kam aš jus sutikau! Kam jūs įteigėte man mintį, kad 
galiu pasikliauti jūsų tvirta ranka! 

Jos akys sublizgėjo, ir ji raudodama puolė ant mano krūtinės. 

Taip, tai buvo nelengva akimirka globėjui! Jaunam karininkui 
būtų tekę akylai stebėti save. Tačiau aš pasirodžiau nuostabiai. 
paguodos žodžius, kokius tik galėjau sugalvoti, - tiesa, kartu lai- 
kiau apkabinęs ją viena ranka, tačiau tai buvo būtina, kad ji ne- 
apalptų. Ji pakėlė į mane ašaromis paplūdusį veidą. 

— Vandens, - sušnibždėjo ji. - Dėl Dievo, vandens! 

Mačiau, kad dar akimirka, ir ji neteks sąmonės. Jos galva nu- 
linko, ir aš, paguldęs ją ant kušetės, puoliau iš kambario ieškoti 
grafino su vandeniu. Praėjo keletas minučių, kol jį radau ir nu- 
skubėjau atgal. Įsivaizduokite mano jausmus, kai pamačiau, kad 
kambarys tuščias, o moteris dingo. 

Dingo ne tik ji pati, bet ir jos skrybėlaitė ir sidabru išpuoštas 
rimbas, gulėjęs ant stalo. Išbėgau į koridorių ir pradėjau garsiai 
šaukti šeimininką. Jis nieko nežinojo, niekada nebuvo matęs tos 
moters ir būtų laimingas niekada daugiau jos nematydamas. O 
kaimiečiai, stovėję prie durų, - ar jie nematė, kad kas nors būtų 
išjojęs? Ne, nieko nematė. Naršiau visur, o paskui staiga atsitikti- 
nai pažvelgiau į veidrodį, ir čia man akys iššoko ant kaktos, aš 
taip išsižiojau, kad vos nenutraukiau savo kiverio dirželio. 

Visos keturios mano mentiko sagos buvo atsegtos ir, net nepa- 

čiupinėjęes munduro ant savo krūtinės, supratau, kad vertingi do- 
kumentai dingo. O klastos gelmė, slypinti moters širdyje! Ji ap- 
vogė mane, apvogė tą pat akimirką, kai prigludo prie mano 
krūtinės. Kol glosčiau jos plaukus ir šnabždėjau jai į ausį paguo- 
dos žodžius, jos rankos naršė po mano dolomanu. Ir štai dabar, 
kai aš beveik prie tikslo, negaliu įvykdyti užduoties, kuri jau kai- 
navo vieno gero žmogaus gyvybę, ir dabar, kaip matyti, kainuos 
kito garbe. Ką pasakys imperatorius, kai išgirs, kad pamečiau jo 
laiškus? Ar patikės armija sužinojusi, kad taip galėjo atsitikti Et- 
jenui Žerarui? O kai paaiškės, kad juos iš manęs pagrobė moters 
ranka, tai bus juoko prie karininkų stalų ir stovyklų laužų! Iš 
nevilties norėjau kristi ir raičiotis žeme. 

Tačiau viena buvo tikra: visas šis triukšmas priemenėje ir ta- 
riamas grafienės persekiojimas buvo suvaidintas tyčia nuo pra- 
džios ligi galo. Tas niekšas šeimininkas, be abejonės, žinojo apie 
suokalbį. Iš jo ir reikia išgauti, kas ji, ir kur dingo pagrobti doku- 
mentai. Pagriebiau nuo stalo kardą ir išbėgau jo ieškoti. Tačiau 
niekšas tai numatė ir pasiruošė susitikimui. Radau jį kiemo gale - 
jis stovėjo su šautuvu rankose, o šalia jo sūnus laikė už pavadėlio 
stambų mastifą. Iš abiejų jų pusių stovėjo du arklininkai su šakė- 
mis, o žmona už jų laikė didelį žibintą, kad būtų patogiau nusitai- 
kyti. 

— Jokite, girdite, jokite iš čia! - sušuko jis gergždžiančiu balsu. - 
Jūsų arklys prie vartų, ir niekas nebandys jūsų sulaikyti. O jeigu 
norite peštis, jums vienam teks atsilaikyti prieš tris drąsuolius. 

Bijojau tiktai šuns, o abi poros šakių ir šautuvas drebėjo jų 
rankose kaip šakos vėjyje. Bet nusprendžiau, kad jeigu net ir iš- 
plėšiu atsakymą, pridėjęs kardo ašmenis prie šito niekšo gerklės, 
vis tiek neturėsiu galimybės patikrinti, ar jis pasakė tiesą. O jei- 
gu taip, tai šioje kovoje galiu daug netekti ir nieko tikrai nelaimė- 
ti. Todėl apmečiau juos žvilgsniu, nuo kurio jų kvaili ginklai 
sudrebėjo dar labiau, o paskui, šokęs į balną, išjojau, ir šaižus 
šeimininkės juokas dar ilgai skambėjo mano ausyse. 

Jau nutariau, ką daryti. Nors ir praradau dokumentus, tačiau 

Jų turinį buvo nesunku atspėti, ir aš pats pasakysiu viską kuni- 
gaikščiui Zaks-Felšteinui, tarsi imperatorius būtų mane įgaliojęs. 
Tai buvo drąsus ėjimas, tačiau ir gana pavojingas, nes jeigu ženg- 
siu per toli, mane paskui bus galima dezavuoti. Viskas arba nie- 
ko, o kadangi banke - visa Vokietija, žaidimo pralošti negalima, 
jeigu vieno žmogaus drąsa gali nulemti jo baigmę. 

Ijojau į Hofą po vidurnakčio, tačiau visi langai ryškiai švietė, o 
tai jau savaime šioje mieguistoje šalyje rodė apie karštligišką jos 
gyventojų susijaudinimą. Jodamas žmonių pilnomis gatvėmis gir- 
dėjau leliavimus ir patyčias, o kartą pro mano galvą prašvilpė ak- 
muo, tačiau ir toliau jojau žingine tarsi nieko nebūtų atsitikę, kol 
įsukau į rūmus. Jie buvo apšviesti nuo viršaus ligi apačios, ir tam- 
sūs šešėliai, šmėsčiojantys geltonoje atošvaistėje, kalbėjo apie są- 
myšį, kuris kilo viduje. Prie vartų atidaviau žirgą arklininkui, 
įėjau ir su pasiuntiniui deramu orumu pareiškiau, kad man būti- 
na pamatyti kunigaikštį svarbiu neatidėliotinu reikalu. 

Priemenė buvo tuščia, bet įeidamas išgirdau daugybės balsų 
ūžesį, kuris iš karto nutilo, vos tik garsiai pareiškiau apie savo 
atvykimo tikslą. Vadinasi, ten vyko kažkoks susirinkimas, ir nuo- 
jauta pašnibždėjo man, kad jis turėjo išspręsti lemtingą taikos 
arba karo klausimą. Galimas daiktas, aš dar nepavėlavau ir nu- 
svers svarstyklių lėkštė, ant kurios padėti imperatoriaus ir Pran- 
cūzijos interesai. Majordomas, pažvelgęs piktai iš padilbų, nuvedė 
mane į mažą kambarį šalia priemenės ir dingo. Po minutės jis 
grįžo ir pasakė, kad kunigaikščio dabar trukdyti negalima ir ma- 
ne priims kunigaikštienė. 

Kunigaikštienė! Kokia prasmė kalbėti su ja? Nejaugi manęs 
neįspėjo, kad ji siela ir kūnu atsidavusi Vokietijai ir visaip stengė- 
si nustatyti prieš mus savo vyrą ir visą šalį! 

— Aš turiu pamatyti kunigaikštį, - tariau. 

— Ne, kunigaikštiene, - pasigirdo balsas duryse, ir į kambarį 
skubiai įėjo moteris. - Fon Rozenai, prašau jus pasilikti. Taigi, 
mesjė, ką jūs turite pranešti kunigaikščiui arba kunigaikštienei 
Zaks-Felštein? 

Nuo pirmų jos balso garsų pašokau. Nuo pirmo žvilgsnio į ją 
sudrebėjau iš įniršio. Nebuvo pasaulyje kitos tokios grakščios fi- 
gūros, tokios karališkos galvos, tokių mėlynų kaip Garonė ir šaltų 
kaip jos vandenys žiemą akių. 

— Laikas nelaukia! - sušuko ji ir nekantriai treptelėjo koja. — 
Ką jūs turite man pasakyti? 

— Ką turiu jums pasakyti? —- pakartojau. - Ką galiu pasakyti, 
išskyrus tai, kad jūs išmokėte mane niekada daugiau netikėti mo- 
terim? Jūs amžiams pražudėte ir sukompromitavote mane. 

Ji pakėlė antakius, pažvelgė į majordomą. | 

— Kas tai - karštligės priepuolis ar kokia nors dar rimtesnė 
priežastis? - tarė ji. - Man atrodo, nedidelis kraujo nuleidimas... 

— Taip, klastingumo jums netrūksta! - sušukau. - Tai jūs jau 
įrodėte. 

- Jūs norite pasakyti, kad jau buvote sutikęs mane? 

— Noriu pasakyti, kad ne anksčiau kaip prieš dvi valandas jūs 
mane apvogėte. 

— Na, to tai jau per daug! - suriko ji, žavingai suvaidinusi pasi- 
piktinimą. - Kiek suprantu, jūs pretenduojate į pasiuntinio vaid- 
menį, bet ir pasiuntinio privilegijos turi savo ribas. 

— Jūsų įžūlumas žavingas, - pasakiau. - Tačiau jūsų didenybei 
nepavyks manęs apkvailinti du kartus per vieną vakarą. - Puo- 
liau prie jos ir pasilenkęs sugriebiau jos suknelės palanką. - Jums 
reikėjo bent persirengti po tokios ilgos ir skubios kelionės. 

Jos balti kaip dramblio kaulo skruostai akimirksniu užkaito, 
tarsi aušros blyksniai būtų ėmę žaisti ant snieguotos kalno viršū- 
nės. 

— Koks įžūlumas! - sušuko ji. - Pašaukite sargybą ir tegu jį 
išmeta iš rūmų lauk. 

— Ne anksčiau, negu pamatysiu kunigaikštį. 

- Jūs jo niekada nepamatysite... Ak! Laikykite jį, fon Rozenai, 
laikykite! 

Tačiau ji užmiršo, su kuo turi reikalą: aš būčiau ne aš, jeigu 
būčiau laukęs, kol ji pašauks tuos niekšus. Ji paskubėjo atidengti 

kortas. Ji statė į banką tai, kad neileistų manęs pas vyrą. Aš - 
kad bet kokia kaina su juo atvirai pasikalbėčiau. Vienu šuoliu 
iššokau pro duris. Antru įveikiau priemenę. Dar akimirksnis - ir 
įsiveržiau į didelę salę, iš kur sklido balsų ūžesys. Pačiame jos 
gale pamačiau žmogų, sėdintį aukštame soste. Kiek žemiau išsi- 
rikiavo kažkokių aukštų pareigūnų eilė, o iš abiejų pusių neryš- 
kiai buvo matyti daugybės žmonių galvos. Išėjau į salės vidurį 
laikydamas po pažastim kiverį ir žvangindamas kardu. 

— Aš imperatoriaus pasiuntinys! - sušukau. - Esu įgaliotas su- 
sitikti su jo didenybe kunigaikščiu Zaks-Felšteinu. 

Žmogus soste pakėlė galvą, ir aš pamačiau, kad jo veidas liesas 
17 sunykęs, o nugara sulinkusi, tarsi jam būtų užvertę ant pečių 
nepakeliamą naštą. 

— Kaip jūsų pavardė? - paklausė jis. 

— Pulkininkas Etjenas Žeraras, Trečiojo husarų pulko vadas. 

Visų veidai pasisuko į mane, ir aš išgirdau daugybės apykak- 
lių šiugždesį ir atlaikiau daugybę žvilgsnių, tarp kurių nebuvo 
nė vieno draugiško. Kunigaikštienė prašliaužė pro mane ir pra- 
dėjo kažką šnabždėti kunigaikščiui į ausį, be perstojo linguoda- 
ma galva ir mojuodama rankom. Atstačiau krūtinę ir, sukdamas 
ūsus, dairiausi aplinkui. Ten buvo vieni vyrai - koledžo dėstyto- 
jai, keletas studentų, kareiviai, bajorai, amatininkai, -— ir visi 
kažkaip iškilmingai tylėjo. Viename kampe sėdėjo keletas juo- 
dai apsirengusių žmonių, ant pečių jie buvo užsimetę trumpus 
apsiaustus. Pasilenkę vienas prie kito jie apie kažką šnibždėjosi 
ir su kiekvienu jų judesiu girdėjau kardų arba pentinų skimb- 
čiojimą. 

— Imperatorius asmeniniu laišku pranešė man, kad jo doku- 
mentus pristatys Šato Sent Arno, - pasakė kunigaikštis. 

— Markizas niekšiškai nužudytas, - atsakiau aš, ir po tų žodžių 
salėje pasigirdo ūžimas. Pastebėjau, kad daugelis galvų pasisuko 
į Žmones su juodais apsiaustais. 

— O kurgi dokumentai? - paklausė kunigaikštis. 

— Aš jų neturiu. 

Čia kilo neapsakomas triukšmas. 

- Tai šnipas! Jis tiesiog apsimetinėja! - šaukė visi. 

— Pakarti jį! - sududeno kažkas iš kampo, ir dar koks dešimt 
žmonių nusitvėrė šių žodžių. Aš kuo ramiausiai išsitraukiau no- 
sin( ir nubraukiau dulkes nuo kailinių mentiko apvadų. Kuni- 
gaikštis pakėlė plonas rankas, ir triukšmas apmirė. 

— Tokiu atveju kur jūsų igaliojamieji raštai ir ką jums pavesta 
perduoti? 

— Mano munduras - tai mano įgaliojamieji raštai, o tai, kas 
man pavesta, pasakysiu jums tik akis į aki. 

Jis perbraukė ranka kaktą, kaip daro silpnas, visiškai sutrikęs 
žmogus. Kunigaikštienė stovėjo šalia jo ir vėl kažką jam sušnibž- 
dėjo. 

— Čia susirinko pasitarti mano ištikimi valdiniai, - pasakė jis. - 
Neturiu nuojų paslapčių, ir ką jums būtų pavedęs perduoti impe- 
ratorius, šią minutę tai ne mažiau liečia juos kaip ir mane. 

Po šių žodžių pasigirdo plojimai, ir visų žvilgsniai vėl nukrypo 
į mane. Garbės žodis, atsidūriau nelengvoje padėtyje, nes vienas 
dalykas kalbėti su trim šimtais husarų, o kitas - su šia publika ir 
dar tokia tema. Tačiau aš įsmeigiau akis į kunigaikštį ir prakal- 
bau, tarsi mes būtume vieni, tokiu griausmingu balsu, kaip kreip- 
davausi į savo pulką apžiūros metu. 

— Jūs ne kartą prisiekėte meilę imperatoriui! - sugriaudėjau 
aš. - Dabar atėjo tos meilės išbandymo valanda! Jeigu jūs būsite 
tvirtas, jis apdovanos jus taip, kaip tik jis vienas moka apdovano- 
ti. Jam nieko nereiškia padaryti kunigaikštį karaliumi, o kuni- 
gaikštystę - karalyste. Jo žvilgsnis nukreiptas į jus, jūs bejėgis, 
kad pakenktumėte jam, tačiau jūs pats žūsite. Šią akimirką jis su 
dviejų šimtų tūkstančių armija pereina Reiną. Visos šalies tvirto- 
vės jo rankose. Jis bus čia po savaitės, ir jeigu jūs jį išduosite, 
tepasigaili Dievas jūsų su kunigaikštiene ir jūsų valdinių. Jūs gal- 
vojate, kad jis neteko savo galybės tik dėl to, kad kai kurie iš mūsų 
apšalo pereitą žiemą. Pažvelkite! - sušukau aš, rodydamas į di- 
delę žvaigždę, kuri švietė lange ties kunigaikščio galva. - Tai im- 

peratoriaus žvaigždė. Tiktai kai išblės ji, išblės ir jo garbė, bet ne 
anksčiau. 

Jūs būtumėte didžiavęsi manimi, mano bičiuliai, jeigu tada bū- 
tumėte matę mane ir girdėję mano žodžius, nes kartu sužvangi- 
nau kardu ir taip mostelėjau dolomanu, tarsi rūmuose būtų 
išrikiuotas mano pulkas. Manęs klausėsi tylėdami, tačiau kuni- 
gaikščio nugara linko vis daugiau ir daugiau, tarsi našta, slėgusi 
jį, pranoko jo jėgas. Sutrikusios akys klaidžiojo po salę 

— Mes išklausėme prancūzą, kalbėjusį Prancūzijos vardu, - ta- 
rė jis. - Dabar tegu kalba vokietis Vokietijos vardu. 

Visi susižvalgė ir pradėjo kuždėtis. Matyt, mano kalba padarė 
stiprų įspūdį, ir niekas nenorėjo pirmasis užsitraukti imperato- 
riaus rūstybės. Kunigaikštienė pažvelgė aplinkui liepsnojančio- 
mis akimis, ir jos skambus balsas sutrikdė tylą. 

- Nejaugi moteris turės atsakyti prancūzui? - suriko ji. - Ne- 
jaugi tarp Lucovo naktinių keršytojų nėra nė vieno, kuris mokėtų 
kalbėti taip, kaip ir kovoti kardu? 

Su trenksmu apvirto stalas, ir ant kėdės užšoko jaunuolis. Jis 
turėjo dvasingą, išblyškusį, niršų veidą su laukinėmis pragariš- 
komis akimis ir išsitaršiusiais plaukais. Prie diržo kabojo kardas, 
o batai buvo parudavę nuo pelkių purvo. 

— Tai Korneris! - suriko salė. - Jaunasis Korneris, jis poetas! 
Jis dabar dainuos! 

Ir jis uždainavo! Iš pradžių tyliai ir svajingai dainavo apie se- 
nąją Vokietiją, tautų motiną, apie derlingas, saulėtas lygumas, 
apie miestus pilkame rūke ir apie kritusių didvyrių šlovę. Bet štai 
kiekvienas posmas ėmė skambėti kaip trimito signalas. Tai buvo 
daina apie dabartinę Vokietiją, Vokietiją, kurią netikėtai užpuolė 
priešai ir pavergė, bet dabar ji vėl atgijo ir drasko pančius nuo 
savo gigantiško kūno. Argi mums branginti gyvenimą? Argi mums 
bijoti garbingos mirties? Motina, didžioji motina šaukia. Jos ato- 
dūsiai girdisi nakties vėjo gaudesy. Ji su ašaromis šaukia į pagal- 
bą savo vaikus. Ar jie ateis? Ar ateis? Ar ateis? 

Ak, ta baisi daina, tas dvasingas veidas ir skambantis kaip sty- 

ga balsas! Kas prisiminė dabar apie mane ir apie Prancūziją ar 
imperatorių? Tie žmonės net nesušuko - jie sustaugė. Jie užšoko 
ant kėdžių ir stalų. Jie šėlo, raudojo, ašaros tekėjo jų veidais. Kor- 
neris nušoko nuo kėdės, jį apsupo draugai, iškėlę plikus kardus. 
Blyškus kunigaikščio veidas paraudo, ir jis pakilo nuo sosto. 

- Pulkininke Žerarai, - tarė jis, - jūs girdėjote atsakymą ir per- 
duokite jį imperatoriui. Burtai mesti, mano vaikai. Jūsų kuni- 
gaikštis triumfuos arba žus kartu su jumis. 

Jis palenkė galvą duodamas suprasti, kad pasitarimas baigtas, 
ir žmonės šaukdami veržėsi prie durų, skubėdami paskleisti ži- 
nią visame mieste. Padariau viską, ką galėjo padaryti drąsus žmo- 
gus, ir nesigailėjau, kai šis srautas įtraukė ir mane. Kas man liko 
daryti rūmuose? Gavau atsakymą ir privalau jį perduoti, kad ir 
koks jis būtų. Nenorėjau daugiau matyti nei Hofo, nei jo gyven- 
tojų, kol neįžengsiu ten mūsų avangardo priešakyje. Taigi nusi- 
grežiau nuo minios ir niūriai tylėdamas nuėjau į tą pusę, kur 
arklininkas nuvedė mano žirgą. 

Prie arklidės buvo tamsu, ir aš užsižiūrėjau ieškodamas arkli- 
ninko, kai staiga kažkas iš užpakalio sugriebė mane už abiejų 
rankų. Pajutau, kad man suspaudė riešus ir gerklę, o prie ausies 
jaučiau pistoleto vamzdžio šaltuką. 

— Tik cyptelk man, prancūzų šunie, - sušnabždėjo piktas bal- 
gas. - Kapitone, mes laikome jį. | 

— Ar turite pavadėlį? 

- Štai jis. 

— Užnerkite jam ant kaklo. 

Pajutau ant savo kaklo šaltą diržo kilpos prisilietimą. Išėjo ar- 
klininkas su žibintu ir tylėdamas žiūrėjo į mus. Blausioje žibinto 
šviesoje pamačiau rūsčius veidus, kurie tamsoje žvelgė iš visų pu- 
sių, juodas kepures ir naktinių keršytojų apsiaustus. 

— Ką jūs ruošiatės su juo daryti, kapitone? - pasigirdo balsas. 

— Pakarti prie rūmų vartų. 

— Pasiuntinį? 

— Pasiuntinį be įgaliojamųjų raštų. 

- O ką pasakys kunigaikštis? 

— O argi tu nesupranti, bičiuli, kad tada kunigaikščiui nenoro- 
mis teks palaikyti mūsų puse? Jis net negalės tikėtis atleidimo. O 
tai jis jau rytoj gali persimesti, kaip padarė dabar. Savo žodžius jis 
gali atsiimti, tačiau po husaro nužudymo jam nebus kaip pasitei- 
sinti. | 

- Ne, ne, fon Štrelicai, taip negalima, - pasakė kitas balsas. 

- Negalima? Štai tuoj pamatysite. - Čia taip trūktelėjo pava- 
dėlį, kad vos išsilaikiau ant kojų. Tą pačią akimirką sublizgėjo 
kardas ir perkirto diržą per du colius nuo mano kaklo. 

— Dievaži, Korneri, tai maištas! - suriko kapitonas. - Tai išlįs 
jums per gerklę, velniai griebtų! 

— Aš apnuoginau kardą, kad tapčiau kareiviu, o ne plėšikų, — 
tarė jaunasis poetas. - Jį gali užlieti kraujas, bet ne gėda. Drau- 
gai, nejaugijūs tylėdami žiūrėsite, kaip niekšingai žudo šį žmogų? 

Apie dešimt kardų išlėkė iš makštų, ir aš supratau, kad mano 
draugų ir priešų jėgos beveik lygios. Tačiau pikti šauksmai ir plieno 
blizgesys patraukė Žmones iš visų pusių. 

— Kunigaikštienė! - šaukė jie. - Kunigaikštienė ateina! 

Pamačiau ją tiesiai prieš save, - jos veidas žvelgė iš tamsos 
kaip iš portreto. Turėjau priežasčių jos neapkęsti, nes jai pavyko 
apkvailinti mane, tačiau vis dėlto susižavėjimas užpildė ir ligi šiol 
pildo mano sielą, kai pagalvoju, kad mano rankos glamonėjo ją ir 
jaučiau jos plaukų kvapą. Nežinau, ar ji dabar ilsisi kur nors vo- 
kiečių žemėje, ar tapusi žilaplauke senute dar gyvena savo pilyje 
Hofe, tačiau ji gyva, jauna ir graži Etjeno Žeraro širdyje ir atmin- 
tyje. 

— Baisi gėda! - suriko ji puldama prie manęs, ir savo rankomis 
nuplėšė kilpą nuo mano kaklo. - Jūs kovojate už šventą reikalą ir 
norite pradėti nuo tokio šventvagiško poelgio. Šis žmogus yra ma- 
no globoje, ir tas, kuris palies bent plauką ant jo galvos, atsakys 
prieš mane. 

Nuo jos paniekinamo žvilgsnio visi paskubėjo pasislėpti tam- 
soje. Tada ji vėl atsisuko į mane. 

— Eikite paskui mane, pulkininke Žerarai, - pasakė ji. - Man 
reikia pasikalbėti su jumis. 

Nuėjau paskui ją į tą patį kambarį, į kurį mane buvo įvedę 
pačioje pradžioje. Ji uždarė duris ir pažiūrėjo į mane su šelmiškuų 
blizgesiu akyse. 

— Ar matote, kaip pasitikiu pasilikdama viena su jumis? - pa- 
sakė ji. - Prašau atsiminti, kad prieš jus kunigaikštienė Zaks-Felš- 
tein, o ne vargšė lenkų grafienė Palota. 

— Koks būtų jūsų vardas, - atsakiau, - aš padėjau moteriai gal- 
vodamas, kad ji pateko į bėdą, ojūs atsilygindama apvogėte ir vos 
amžinai nesukompromitavote manęs. 

— Pulkininke Žerarai, — pasakė ji, - mes abu lošėme, ir bankas 
buvo nemažas. Jūs, atlikęs užduotį, kurios jums niekada nedavė, 
įrodėte, kad dėl savo šalies jūs prieš nieką nesustosite. Manyje 
plaka vokietės širdis, o jumyse - prancūzo širdis, ir aš taip pat 
pasiruošusi viskam, net apgaulei ir vagystei, kad tiktai šią lem- 
tingą valandą padėčiau savo nelaimingai tėvynei. Jūs pats mato- 
te, kokia aš atvira su jumis. 

— Viską, ką jūs sakote, ir be to žinau. 

— Tačiau dabar, kai žaidimas baigtas ir aš laimėjau, kodėl mes 
turime vienas kitam jausti pyktį? Užtikrinu jus, kad jeigu patek- 
čiau į tokią padėtį, kurioje neva atsidūriau Lobenšteino nakvy- 
nės namuose, nenorėčiau sutikti drąsesnio gynėjo, ištikimesnio 
ir kilnesnio žmogaus, kaip pulkininkas Etjenas Žeraras. Niekada 
nemaniau, kad galiu jausti tokią simpatiją prancūzui, kokią jau- 
čiau tą akimirką, kai slapta ieškojau dokumentų prie jūsų krūti- 
nės. 

— O vis dėlto jūs juos paėmėte. 

- Tai buvo būtina man ir Vokietijai. Žinojau, kokios ten buvo 
prielaidos ir kaip jos būtų paveikusios kunigaikštį. Jeigu tik jie 
būtų patekę į jo rankas, viskas būtų prarasta. 

— Tačiau kodėl, jūsų didenybe, jūs nusileidote ligi tokių gudry- 
bių, kai dvi dešimtys plėšikų, kurie ruošėsi mane pakarti ant jūsų 
rūmų vartų, būtų puikiai susidoroję su tokiu darbu? 

— Jie ne plėšikai, o kilmingiausių Vokietijos giminių atžalos! 
karščiuodamasi sušuko ji. - Jeigu su jumis šiurkščiai pasielgė, 
neužmirškite, kokių pažeminimų patyrė kiekvienas vokietis, pra- 
dedant Prūsijos karaliene ir baigiant paskutiniu prasčioku. O jei- 
gu norite žinoti, kodėljūs nepakliuvote į pasalą kelyje, tai žinokite, 
kad pasiunčiau būrius į visas puses, ir laukiau Lobenšteine pra- 
nešimų apie sėkmę. O kai vietoj jų pasirodėte asmeniškai jūs pats, 
mane apėmė neviltis, nes dabar kelią pas mano vyrą galėjo pasto- 
ti tik silpna moteris. Jūs matote, kokioje aklavietėje atsidūriau 
aš, kai nutariau panaudoti savo lyties ginklą. 

- Prisipažįstu, kad jūs nugalėjote mane, jūsų didenybe, ir man 
reikia tik pasitraukti paliekant jums mūšio lauką. 

— Tačiau pirmiau pasiimkite savo dokumentus. - Su tais žo- 
džiais ji ištiesė man paketą. - Kunigaikštis peržengė Rubikoną, ir 
jau niekas neprivers jo pasukti atgal. Grąžinkite juos imperato- 
riui ir pasakykite, kad mes atsisakėme juos priimti. Tada niekas 
negalės priekaištauti jums, kad jūs pametėte imperatoriaus laiš- 
ką. Sudie, pulkininke Žerarai, ir galiu jums palinkėti tiktai vieno 
— kad, grįžę į Prancūziją, jūs ten ir pasiliktumėte. Nepraeis nė 
metai, kai nė vienam prancūzui nebus vietos šioje Reino pusėje. 

Štai kaip atsitiko, kad lošiau su kunigaikštiene Zaks-Felštein 
ir bankas buvo visa Vokietija, tačiau, deja, aš pralošiau. Turėjau 
apie ką pagalvoti vesdamas savo išvargusią Žibuoklę vieškeliu į 
vakarus nuo Hofo. Tačiau visą laiką atmintyje iškildavo išdidus 
gražiosios vokietės veidas ir kario-poeto, dainuojančio stačiomis 
ant kėdės, balsas. Tada supratau, kad šioje stiprioje, kantrioje Vo- 
kietijoje — tautų motinoje — slypi kažkas baisaus. Supratau, kad 
neįmanoma nugalėti tokios senos ir taip mylimos žemės. Joda- 
mas pamačiau brėkštančią aušrą, o ta didžioji žvaigždė, į kurią 
rodžiau pro rūmų langą, vakariniame dangaus pakrašty pradėjo 
blukti ir blykšti. 


146 


VII 


KAIP BRIGADOS VADAS PELNĖ MEDALĮ 


Taranto kunigaikštis, arba Makdonaldas, kaip jį mieliau va- 
dindavo senieji draugai, buvo, kaip supratau, pačios bjauriausios 
nuotaikos. Jo rūstus škotiškas veidas panėšėjo į vieną iš tų gro- 
teskiškų durų belstukų, kokius galima pamatyti Sen Žermeno prie- 
miestyje. Vėliau mes girdėjome, kad imperatorius sakė, jog būtų 
jį pasiuntęs į Pietus kovoti su Velingtonu, tačiau bijojo leisti ten, 
kur atsklinda dūdmaišio garsai. Mudu su majoru Šarpantjė galė- 
jome aiškiai matyti, kad jis verda iš pykčio. 

— Husarų brigados vade Žerarai, - pasakė jis taip, kaip kapra- 
las kreipiasi į rekrūtą. 

Aš atidaviau pagarbą. 

- Raitųjų grenadierių majore Šarpantjė. 

Mano bendražygis atsiliepė pašauktas vardu. 

— Imperatorius skiria jums užduotį. 

Negaišdamas laiko, jis atvėrė duris ir paskelbė mus atvykus. 

Raitą Napoleoną teko matyti dešimt kartų dažniau negu pės- 
čią, ir manau, kad jis teisingai elgėsi taip pasirodydamas savo ka- 
reiviams, nes balne jis atrodo labai šauniai. Dabar jį pamatėme 
per gerą plaštaką žemesnį už kitus šešis susirinkusius žmones, 
nors ir pats nesu iš aukštųjų; tiesa, kaip husaras esu pakankamai 
sunkus raitelis. Taip pat buvo akivaizdu, kad jo liemuo tokioms 
kojoms per ilgas. Didele apskrita galva, nuolaidžiais pečiais ir glot- 

niai nuskustu veidu jis atrodė panašesnis į Sorbonos profesorių, 
o ne į pirmąjį Prancūzijos kareivį. Dėl skonio nesiginčijama, bet 
man atrodo, kad jo išvaizda nepablogėtų, jei galėčiau pridurti 
lengvus plonus kavaleristo ūsiukus, kaip mano paties. Tačiau jo 
burna tvirtai apibrėžta, o akys - ypatingos. Kartą mačiau jas įnir- 
tingai atkreiptas į mane, ir jau geriau sutikčiau išjoti į paradą 
nuvarytu arkliu, negu vėl jas išvysti. 

Jis stovėjo prie kambario sienos, atokiau nuo lango, apžiūrinė- 
damas pakabintą didžiulį šalies žemėlapį. Bertjė, nutaisęs išmin- 
tingą veidą, stovėjo šalia, ir kaip tik mums įeinant Napoleonas 
nekantriai pagriebė iš jo kardą ir nukreipė jį į žemėlapį. Jis kal- 
bėjo greitai ir tyliai, bet aš nugirdau jį sakant „Mozelio slėnis“ ir 
du kartus pakartojant „Berlynas“. Mums įėjus, jo adjutantas žen- 
gė link mūsų, tačiau imperatorius jį sustabdė ir pasikvietė mus 
artyn. 

- Ar jūs dar nesate gavęs Garbės kryžiaus, brigados vade Žera- 
rai? —- paklausė jis. 

Atsakiau, kad ne, ir norėjau pridurti, jog tai ne dėl to, jog bū- 
čiau jo nenusipelneęs, tačiau jis ryžtingai mane nutraukė. 

— O jūs, majore? - paklausė jis. 

— Ne, jūsų didenybe. 

— Tai jūs abu turite progą dabar. 

Jis nusivedė mus prie didžiojo žemėlapio ant sienos ir Bertjė 
kardo smaigaliu parodė Reimsą. 

— Būsiu atviras su jumis, ponai, kaip su savo draugais. Jūs abu 
esate kartu su manim nuo Marengo, ar ne? - Jo šypsena buvo 
keistai maloni ir nušviesdavo jo išblyškusį veidą kaip savotiškas 
šaltas saulės blyksnys. - Štai čia, Reimse, šiandien, kovo keturio- 
liktąją, yra mūsų vyriausioji būstinė. Labai gerai. Štai čia Pary- 
žius, keliu iki jo geros dvidešimt penkios Ijė. Bliucherio pozicijos 
šiaurėje, Švarcenbergo pietuose. - Kalbėdamas jis baksnojo že- 
mėlapį kardu. 

— Dabar, - tarė jis, - kuo toliau į šalies gilumą jie žygiuos, tuo 
smarkiau juos sutriuškinsiu. Jie ruošiasi žygiuoti į Paryžių. La- 


148 


bai gerai. Tegu. Mano brolis Ispanijos karalius bus ten su šimtu 
tūkstančių žmonių. Pas jį jus ir siunčiu. Jūs įteiksite jam šį laiš- 
ką, kurio po vieną egzempliorių jums abiems patikiu. Jame sako- 
ma, kad po dviejų dienų aš iš karto žygiuoju jam į pagalbą su 
visais iki paskutinio žmogaus, arklio ir pabūklo. Keturiasdešimt 
aštuonias valandas poilsio privalau jiems duoti. O tuomet - tie- 
siai į Paryžių! Jūs supratote mane, ponai? 

Ak, jei aš galėčiau apsakyti pasididžiavimo įkarštį, kuris mane 
apėmė didžiajam žmogui tokiu būdu parodžius savo pasitikėjimą. 
Jam įteikiant laiškus, kaukštelėjau pentinais ir išpūčiau krūtinę, 
šypsena ir linkčiojimu parodydamas, kad suprantu, ko jis siekia. 
Jis taip pat šyptelėjo ir trumpam sulaikė ranką ties mano dolo- 
mano kailiu. Būčiau atidavęs pusę savo neišmokėtos algos, kad 
tik mano motina būtų mačiusi mane tą akimirką. 

— Aš parodysiu jums jūsų maršrutą, - pasakė jis, vėl atsisukda- 
mas į žemėlapį. - Įsakau jums joti kartu iki pat Bazošo. Čia jūs 
išsiskirsite, vienas iš jūsų vyks į Paryžių per Ulši ir Neji, o kitas - 
į šiaurę per Breną, Suasoną ir Sanli. Ar turite ką pasakyti, E 
dos vade Žerarai? 

Esu surambėjęs kareiva, bet mąstau ir turiu ką pasakyti. Pra: 
dėjau kalbą apie Prancūzijos šlovę ir pavojų, bet jis mane nutrau- 
kė. 

- Ojūs, majore Šarpantjė? 

— Jei matysime, kad kelias nesaugus, ar mes galime pasirinkti 
kitą? - paklausė jis. 

— Kareiviai nesirenka, jie paklūsta. - Imperatorius palenkė gal- 
vą rodydamas, kad mes laisvi, ir atsisuko į Bertjė. Nežinau, ką jis 
pasakė, bet girdėjau, kaip jie abu nusijuokė. 

Kaip jūs ir galite numanyti, kelionei mes ilgai nesiruošėme. Po 
pusvalandžio mudu jau jojome Reimso pagrindine gatve ir, mums 
susilyginus su katedra, išmušė dvyliktą valandą. Aš jojau ant sa- 
vo mažos pilkos kumelės Žibuoklės, kurią po Drezdeno mūšio no- 
rėjo pirkti Sebastianis. Tai buvo greičiausias arklys visose šešiose 
lengvosios kavalerijos brigadose, ir aplenkti ją teįstengė Rovigo 

kunigaikščio lenktyninis arklys, atgabentas iš Anglijos. O Šar- 
pantjė turėjo tokį arklį, kuriuo greičiau galėtų joti raitasis grena- 
dierius ar kirasyras: nugara kaip lova, o kojos nelyginant stulpai. 
Jis pats irgi dramblotas vyrukas, tad jiedu sudarė gana neįprastą 
porą. Ir vis tiek, apimtas nesveiko pasipūtimo, jis šaudė akimis į 
merginas, mosuojančias man nosinaitėmis pro langą, ir suko sa- 
vo bjaurius rudus ūsus ligi pat akių, lyg visas tas dėmesys būtų 
jam skirtas. 

Išjoję iš miesto, mes prajojome prancūzų stovyklą, o po to - 
vakarykščio mūšio lauką, kuriame vis dar tysojo mūsų vargšų ben- 
dražygių ir rusų kūnai. Bet iš dviejų reginių stovyklos vaizdas 
buvo liūdnesnis. Mūsų armija tirpte tirpo. Gvardija atrodė tvar- 
kingai, nors nauji daliniai buvo pilni naujokų. Artilerija ir sun- 
kioji kavalerija taip pat atrodė gerai, bet pėstininkų eiliniai ir jų 
puskarininkiai atrodė kaip moksleiviai su savo mokytojais. Ir mes 
neturėjome rezervų. Žinant, kad šiaurėje stovi 80 000 prūsų, o 
pietuose - 150 000 rusų ir austrų, net didžiausiam drąsuoliui bu- 
vo ko nusiminti. 

Turiu prisipažinti, kad braukiau ašarą iki tol, kol pagalvojau, 
kad imperatorius vis dar su mumis ir kad dar šį rytą jis padėjo 
ranką ant mano dolomano ir pažadėjo garbės medalį. Nuo tos min- 
ties uždainavau ir raginau pentinais Žibuoklę tol, kol Šarpantjė 
ėmė prašyti pasigailėti jo didžiojo šnopuojančio ir dūstančio kup- 
ranugario. Kelias buvo sukruštas į košę ir artilerijos išvagotas 
provėžomis iki dviejų pėdų gylio, taigi jis buvo teisus sakydamas, 
kad tai netinkama vieta varyti arklius šuoliais. 

Su tuo Šarpantjė niekada nebuvau labai draugiškas, ir dabar 
per visą dvidešimties mylių kelionę negalėjau išpešti iš jo nė žo- 
džio. Jis jojo suraukęs antakius, nuleidęs smakrą ant krūtinės 
kaip giliai susimąstęs žmogus. Ne sykį klausiau, kas jį slegia ma- 
nydamas, kad gal mano žvitresnis protas padės jam išspręsti pro- 
blemą. Aš moku spręsti problemas. Jis visą laiką atsakinėjo, kad 
mąsto apie savo užduotį, o tai mane stebino, nors aš niekada ne- 
buvau geros nuomonės apie jo protą, atrodė neįmanoma, kad kas 

nors stebėtųsi dėl tokios paprastos ir kareiviui suprantamos už- 
duoties. 

Na, galiausiai mes pasiekėme Bazošą, ir jis turėjo pasukti pie- 
tiniu keliu, o aš - šiauriniu. Prieš išsiskiriant jis pasisuko balne ir 
pažvelgė į mane su keista, klausiama išraiška veide. 

— Ką jūs apie tai manote, brigados vade? - paklausė jis. 

— Apie ką? 

— Apie mūsų užduotį. 

— Žinoma, ji visiškai aiški. 

- Jūs taip manote? Kodėl imperatorius turėtų atskleisti mums 
savo planus? 

— Nes jis suprato, kad mes protingi žmonės. 

Mano bendrakeleivis nusijuokė taip, kad aš net susierzinau. 

- Ar galiu paklausti, ką jūs ruošiatės daryti, jei visi tie kaime- 
liai bus užimti prūsų? - paklausė jis. 

— Vykdysiu įsakymą. 

— Bet jus nužudys. 

— Labai gali būti. 

Jis vėl nusijuokė taip įžeidžiančiai, kad aš sugniaužiau kardo 
rankeną. Bet nespėjus man pasakyti, ką galvoju apie jo kvailumą 
ir grubumą, jis paragino arklį ir nujojo kitu keliu. Stebėjau, kol jo 
didelė kailinė kepurė pradingo už kalvos viršūnės, o paskui nujo- 
jau savo keliu stebėdamasis jo elgesiu. Kartkartėmis prispausda- 
vau ranką prie munduro krūtinės ir jausdavau po savo pirštais 
čežantį popierių. Ak, mano brangusis rašte, turintis virsti mažu 
sidabro medaliu, kurio aš taip seniai siekiau. Visą kelią nuo Bre- 
no iki Sermuazo mąsčiau, ką pasakys mano motinėlė jį išvydusi. 

Sustojau pašerti Žibuoklės prie pakelės užeigos, esančios kalvos 
papėdėje netoli Suasono - vietovė buvo apaugusi senais ąžuolais, 
kuriuose klegėjo tiek varnų, kad sunku buvo išgirsti net savo balsą. 
Iš užeigos šeimininko sužinojau, kad Marmonas krito prieš dvi die- 
nas, 0 prūsai jau perėjo Eno upę. Po valandos, jau temstant, pama- 
čiau du jų patrulius ant kalvos dešinėje, o kai visai sutemo, dangus 
šiaurėje visas buvo nušviestas jų stovyklos laužų pašvaisčių. 


151 


Kai išgirdau, kad Bliucheris jau dvi dienos kaip čia, buvau ge- 
rokai nustebęs, kad imperatorius nežinojo, jog vietovės, per ku- 
rias jis man įsakė vykti su jo brangiuoju laišku, jau užimtos priešo. 
Vis dėlto prisiminiau, kokiu balsu jis pasakė Šarpantjė, kad ka- 
reivis neturi rinktis, o turi paklusti įsakymui. Turiu eiti jo nuro- 
dytu keliu tol, kol Žibuoklė galės pakelti kanopą ar aš bent vienu 
pirštu galėsiu suvaldyti jos pavadžius. Visą laiką nuo Sermuazės 
iki Suasono, kur kelias nardo aukštyn žemyn tarp spygliuočių 
miškų, laikiau paruošęs pistoletą ir įsikibęs kardajuostės, greitai 
prašokdamas tiesaus kelio atkarpas ir lėtai aplenkdamas posū- 
kius taip, kaip išmokau Ispanijoje. 

Kai priartėjau prie ūkininko sodybos dešinėje kelio pusėje tuoj 
už medinio tilto per Krisės upę, netoli tos vietos, kur stovi didžiu- 
lė Švenčiausiosios Mergelės statula, mane pašaukė laukuose dir- 
busi moteris, sakydama, kad prūsai jau Suasone. Nedidelis būrys 
jų ulonų, pranešė ji, įžengė tą pačią popietę, o visos divizijos buvo 
laukiama atvykstant prieš vidurnaktį. Aš nelaukiau jos pasakoji- 
mo pabaigos ir, suraginęs pentinais Žibuoklę, po penkių minučių 
įšuoliavau į miestelį. 

Trys ulonai, laikydami arklius už pavadžių, stovėjo ir šneku- 
čiavo pagrindinės gatvės pradžioje, kiekvienas su pypke ilgio su- 
lig mano kardu. Juos gerai mačiau pro atvertas duris krintančioje 
šviesoje, o jie galėjo matyti tik šmėkštelėjusį pilką Žibuoklės šoną 
ir mano juodo apsiausto plastelėjimą vėjyje. O po akimirkos jau 
veržiausi pro jų minią, išnirusią pro atvirus vartus. Vieną iš jų 
Žibuoklė pečiu parbloškė žemėn, ir jis liko ten raitytis, o kitą pa- 
sitikau dūriu, tačiau nepataikiau. „Pykšt, pokšt!“ — nuaidėjo du 
karabinų šūviai, bet jau buvau pasiekęs gatvės posūkį, tad girdė- 
jau vien jų kulkų švilpimą. Ak, kaip šauniai mes, Žibuoklė ir aš, 
pasirodėme! Ji driekėsi pažeme nelyginant genamas kiškis, o žie- 
žirbos tik lėkė iš po jos kanopų. Aš pasistojau balnakilpėse ir mo- 
javau kardu. Kažkas puolė sulaikyti mano žirgą už kamanų. Aš 
kirtau jam per ranką ir išgirdau, kaip jis staugė už nugaros. Du 
raiteliai bandė mane pasivyti. Nukirtau vieną ir pralenkiau kitą. 

Po akimirkos jau buvau už miesto ir skriejau tolyn baltu keliu, 
apsodintu juodosiomis tuopomis. Kiek laiko dar girdėjau kanopų 
dundesį pavymui, tačiau jis vis tolo ir tolo, kol pagaliau nebegalė- 
jau jo atskirti nuo savo širdies tvaksėjimo. Tuomet sustojau ir 
įsiklausiau, bet aplink buvo tylu. Jie manęs nebepersekiojo. 

Pirmiausia, ką aš padariau, tai nulipau nuo savo kumelės ir 
nuvedžiau ją į miškelį, per kurį tekėjo upokšnis. Ten ją nuprau- 
siau ir ištryniau, pavaišindamas dviem gabaliukais cukraus, iš- 
mirkyto konjake iš mano gertuvės. Po veržlių vytynių ji buvo 
išsikvėpusi, tačiau buvo nuostabu matyti, kaip ji atsigavo vos po 
pusvalandžio poilsio. Kai aš vėl ją apžergiau, iš eisenos veržlumo 
ir ritmo galėjau neabejoti, kad jei saugiai nepasieksiu Paryžiaus, 
tai bus tikrai ne jos kaltė. 

Dabar jau turėjau būti giliai priešo užnugaryje, nes girdėjau jų 
būrį stūgaujant vieną iš tų šiurkščių užstalės dainų name prie 
kelio, todėl pasukau iš vieškelio, vengdamas susidūrimo. Vėliau 
pora vyrų pasirodė mėnulio šviesoje (nes iki to laiko dangus išsi- 
blaivė) kažką šaukdami vokiškai, tačiau aš, nekreipdamas dėme- 
sio, nušuoliavau tolyn, o šaudyti jie pabijojo, nes jų pačių husarų 
apranga lygiai tokia pati kaip ir mano. Tokiu atveju geriausia ne- 
kreipti jokio dėmesio, tuomet jie pamanys, kad jūs kurčias. 

Mėnuo švietė labai gražiai, ir nuo kiekvieno medžio ant kelio 
krito juodos linijos. Visą apylinkę galėjau matyti nelyginant die- 
ną, ir ji atrodė nepaprastai taikiai, išskyrus didžiulį gaisrą, siau- 
čiantį kažkur šiaurėje. Nakties tyloje, žinant, kad pavojus tyko iš 
priekio ir iš užpakalio, didžiulio tolimo gaisro ugnis gerokai jau- 
dino ir baugino. Bet mane nelengva išmušti iš vėžių, nes esu matęs 
pakankamai daug nepaprastų dalykų, todėl niūniavau sau paty- 
lomis dainelę ir galvojau apie mažąją Lizetę, kurią tikėjausi susi- 
tikti Paryžiuje. Visos mano mintys sukosi vien apie ją, kai pasukęs 
už posūkio susidūriau su pustuziniu vokiečių dragūnų, kurie sė- 
dėjo pakelėje prie laužo, sukurto iš. žagarų. 

Esu puikus kareivis. Taip sakau ne dėl to, kad per daug gerai 
save vertinčiau, bet dėl to, kad taip iš tikrųjų yra. Akimirksniu 

galiu pasverti visas galimybes ir nuspręsti taip, lyg būčiau apie 
tai mąstęs visą savaitę. Dabar kaip žaibui tvykstelėjus supratau, 
kad ir kas būtų, o manes laukia gaudynės, nes mano arklys jau 
prašuoliavo dvylika ilgų Ijė. Tačiau geriau persekiojamam veržtis 
į priekį, negu grįžti atgal. Mėnesienos naktį, vejamam pailsėjusių 
žirgų, man bet kokiu atveju teks rizikuoti; bet jei tikėjausi atsi- 
kratyti persekiotojų, verčiau tai tenutinka prie Sanli, o ne prie 
Suasono. 

Suprantate, visa tai šmėkštelėjo mano galvoje beveik instink- 
tyviai. Aš vos permečiau akimis barzdotus veidus po žalvariniais 
šalmais, o mano pentinai jau ragino Žibuoklę, kuri šoko pirmyn, 
nelyginant į ataką. Ak, koks riksmas, bruzdesys ir sumaištis ki- 
lo už mūsų! Trys priešai iššovė, o trys pasileido prie savo žirgų. 
Kulka barkštelėjo į mano balno gugą, nelyginant lazda į duris. 
Žibuoklė pašėlusiai šuoliavo pirmyn, o aš pamaniau, jog ji su- 
žeista, tačiau tai buvo tik įbrėžimas kiek aukščiau priekinės 
kulkšnies. Ak, mano mieloji kumelaitė, kaip ją mylėjau tuomet, 
kai pajutau pereinant į man žinomą lengvą bėgimą ilgais šuo- 
liais, o jos kanopos kaukšėjo kaip kastanjetės ispanės rankose. 
Aš negalėjau susilaikyti. Atsigręžeęs balne, entuziastingai sušu- 
kau: „Vive V'Empereur!“ Klykiau ir kvatojau iš prakeiksmų kru- 
šos, pasipylusios man įkandin. | 

Bet tai dar nebuvo pabaiga. Jei kumelė nebūtų nuįlsusi, po 
penkių mylių ji būtų aplenkusi juos visa mylia. Dabar gi ji galėjo 
tik išlaikyti nuotolį su mažyčiu pranašumu. Vienas iš persekio- 
tojų, jaunutis karininkas, turėjo geresnį žirgą negu kiti. Su kiek- 
vienu šuoliu jo pranašumas augo. Per du šimtus jardų už jo 
šuoliavo du raiteliai, tačiau kiekvieną kartą žvilgtelėjęs atgal ma- 
čiau, kad atstumas tarp jų didėja. Kiti trys, kurie sugaišo laiko 
šaudydami, buvo toli atsilikę. 

Karininko žirgas buvo bėro plauko - puikus arklys, nors ir ne- 
prilygstantis mano Žibuoklei; tačiau tai buvo stiprus gyvulys, ir 
man atrodė, kad po kelių mylių tai, kad jis yra pailsėjęs, gali pa- 
imti viršų. Palaukiau, kol jaunuolis atitols nuo savo draugų, o 

tuomet pristabdžiau savo kumelę - vos vos, tik tiek, kad jis ma- 
nytų iš tiesų galėsiąs mane pasivyti. Kai jis priartėjo per šūvio 
atstumą, išsitraukiau savo pistoletą, atlaužiau gaiduką ir atsi- 
gręžiau norėdamas matyti, ką jis darys. Jis nesiruošė šaudyti, ir 
greitai supratau, kodėl. Kvailas vaikigalis, eidamas miego stovyk- 
loje, išsitraukė pistoletus iš dėklų. Jis mosavo kardu ir šūkavo 
kažkokius grasinimus. Atrodė, kad jis nesupranta priklausąs nuo 
manęs. Pristabdžiau Žibuoklę tiek, kad tarp pilkos uodegos ir bė- 
ro snukio liko ne didesnis kaip ilgos ieties atstumas. 

— Rendez-vous!! - šūktelėjo jis. 

— Turiu pagirti mesjė už prancūzų kalbos mokėjimą, - pasa- 
kiau aš, įremdamas pistoleto vamzdį į pavadžius laikančios ran- 
kos linkį - tai man visada atrodė geriausias būdas šaudyti iš balno. 
Nusitaikiau į jo veidą, ir net mėnesienoje galėjau pastebėti, kaip 
jis išbalo, supratęs, kad jam galas. Bet, mano pirštui spaudžiant 
gaiduką, pagalvojau apie jo motiną, ir pasiunčiau kulką po arklio 
mentimi. Bijau, kad jis rimtai susižeidė, nes arklys krito su baisiu 
trenksmu, tačiau aš privalėjau rūpintis laišku, tad dar sykį palei- 
dau savo kumelę šuoliais. 

Vis dėlto nusikratyti šių niekšų nebuvo taip paprasta. Du raite- 
liai jaudinosi dėl savo karininko ne daugiau negu dėl naujoko, iš- 
mesto iš balno per jojimo pratybas. Palikę juo pasirūpinti kitiems, 
jie nudundėjo paskui mane. Aš stabtelėjau kalvos atbrailoje many- 
damas, kad daugiau jų nebeišgirsiu; tačiau, prisiekiu Dievu, grei- 
tai pajutau, kad neturiu laiko dykinėti, ir mes nulėkėme tolyn. 
Kumelė mosikavo galva, o aš kiverio kutu - taip mes rodėme, ką 
manome apie du dragūnus, sumaniusius pagauti husarą. Bet kaip 
tik tą akimirką, kai aš nusijuokiau iš šios minties, mano širdis su- 
stingo, nes ilgo balto vieškelio gale pamačiau juoduojant raitinin- 
kus, užtvėrusius man kelią. Nepatyrusiam kareiviui jie galėjo 
atrodyti kaip nuo medžių krentantis šešėlis, bet aš mačiau eskad- 
roną husarų, ir atrodė, kad mirtis tyko manęs, kur nepasisukčiau. 


! Pasiduokite! (pranc.). 

Taigi iš užpakalio buvo dragūnai, o iš priešakio husarai. Nie- 
kada nuo mūšio prie Maskvos laikų nebuvau atsidūręs didesnia- 
me pavojuje. Tačiau, savo brigados garbei, nusprendžiau geriau 
būti sukapotas į gabaliukus lengvosios kavalerijos negu sunkio- 
sios. Todėl nė nebandžiau trūktelėti pavadžių ir nesudvejojau nors 
akimirksnį, bet leidau Žibuoklei lėkti tiek, kiek tinka. Atsimenu, 
kad jodamas pabandžiau melstis, tačiau esu šiek tiek atpratęs nuo 
tų dalykų, todėl vieninteliai žodžiai, kuriuos prisiminiau, buvo 
malda už gerą orą - tą maldą mes kalbėdavome mokykloje atos- 
togų išvakarėse. Vis dėlto net ji man atrodė geriau negu nieko, ir 
aš jau ėmiau berti maldos žodžius, kai staiga išgirdau priekyje 
kalbant prancūziškai. Ak, mon Dieu!, mano širdį pervėrė toks 
džiaugsmas, nelyginant muškietos kulka. Tai buvo mūsiškiai — 
mūsų mielieji šunskumpėliai iš Marmono korpuso. Du mano per- 
sekiotojai dragūnai beregint apsisuko aplink ir nušuoliavo gelbė- 
dami savo gyvybes, o mėnesiena atsispindėjo nuo jų žalvarinių 
šalmų. Tuo metu žingine leidausi link savo draugų - neskubėda- 
mas, nes norėjau jiems parodyti, kad husaras kartais gali būti 
priverstas bėgti, bet niekada ne pernelyg greitai, nes tai priešta- 
rauja jo prigimčiai. Vis dėlto bijau, kad sunkiai besikilnojantys 
Žibuoklės šonai ir apsiputojęs jos snukis nepatvirtino mano ne- 
rūpestingos laikysenos. 

Ir kas galėtų pagalvoti, kas vadovavo eskadronui - ogi senasis 
Buvė, kurį buvau išgelbėjęs prie Leipcigo! Kai pamačiau jo mažas 
rausvas akis paplūdusias ašaromis, ir pats negalėjau susilaikyti jų 
nenubraukęs iš džiaugsmo. Papasakojau jam-apie savo užduotį, bet 
jis nusikvatojo, kai pasakiau, kad mano kelias veda per Sanli. 

— Ten stovi priešas, - pasakė jis. - Tu negali ten vykti. 

—- Aš mielai vykstu ten, kur yra priešas, - atsakiau. 

— Bet kodėl tau su tavo siuntiniu nevykti tiesiai į Paryžių? Ko- 
dėl renkiesi vienintelį kelią, kuriame beveik tikrai būsi paimtas į 
nelaisvę arba žūsi? 


! Mano Dieve (pranc.). 

— Kareivis nesirenka - jis paklūsta, - pasakiau aš, tiksliai at- 
kartodamas Napoleono žodžius. 

Senasis Buvė ėmė juoktis savo panašiu į čiaudulį juoku taip, 
kad man teko raityti savo ūsus ir veriamai smaigstyti jį žvilgsniu 
tol, kol jis neatsikvošėjo. 

— Ką gi, - tarė jis, - geriausia, ką tu gali padaryti, tai joti su 
mumis į Sanli, nes tai yra mūsų bendra užduotis. Mums įsakyta 
išžvalgyti vietovę. Prieš mus yra Poniatovskio lenkų dragūnų pul- 
kas. Jei tau reikia joti pro juos, galimas daiktas, kad mes galėsi- 
me vykti kartu. 

Taigi mes nujojome tolyn, skimbčiodami ir žvangindami vidu- 
ry tylios nakties, kol nesutikome lenkų - visų ligi vieno puikių 
kareivių, nors kiek sunkokų palyginti su jų arkliais. Regėti juos 
buvo vienas malonumas, nes net jeigu priklausytų mano briga- 
dai, jie negalėtų atrodyti šauniau. Mes jojome kartu, kol ankstyvą 
rytmetį neišvydome Sanli žiburių. Pro šalį važiavo valstietis su 
vežimu, ir iš jo mes sužinojome, kas ten dedasi. 

Jo žinios buvo patikimos, nes tik šiąnakt jis kalbėjo su broliu, 
kuris buvo mero vežikas. Miestelyje buvo vienintelis kazokų eš- 
kadronas - arba polkas, kaip jie savo barbariška kalba jį vadino, — 
apsistojęs mero namuose turgaus aikštės kampe, didžiausiame 
miesto pastate. Ištisa prūsų pėstininkų divizija įsirengė stovyklą 
miškuose į šiaurę, bet Sanlyje buvo vien kazokai. Ak, kokia tai 
buvo proga atsiteisti su barbarais, tokiais žiauriais mūsų varg- 
šams valstiečiams, kad kalbos apie juos buvo įprastos prie kiek- 
vienos Mūsų stovyklavietės laužų. 

Mes įsiveržėme į miestą kaip audra, sumalėme patrulius, ištaš- 
kėme sargybinius ir pradėjome daužyti mero namų duris, jiems dar 
nespėjus suvokti, kad per dvidešimt mylių aplink esama prancūzų. 
Mes matėme iš langų kyšančias baisingas galvas, barzdotas ligi pat 
smilkinių, su susivėlusiais plaukais ir avikailio kepurėmis, kvailai 
prašieptomis burnomis. Jie šaukė „Ura! Ural!“ ir pyškino iš savo ka- 
rabinų, bet mūsų vyrukai jau buvo įsiveržę į namą ir laikė juos už 
gerklių dar jiems nespėjus atsitokėti iš miego. Baisu buvo žiūrėti, 

kaip lenkai puolė juos, nelyginant vilkų gauja įsiganiusių veršių ban- 
dą, nes, kaip jūs žinote, lenkai yra mirtini kazokų priešai. Dauguma 
jų buvo nužudyti viršutiniuose namo aukštuose, į kuriuos bėgo slėp- 
tis, ir kraujas tekėjo pro priemenės lubas kaip pro kiaurą stogą. Tie 
lenkai iš tiesų yra baisūs kareiviai, nors, mano manymu, kiek per 
sunkūs savo arkliams. Visi kaip vienas jų vyrai yra tokie pat stam- 
būs, kaip Kelermano kirasyrai. Žinoma, jų ginkluotė gerokai leng- 
vesnė, nes jie neturi krūtinės ir nugaros šarvų bei šalmų. 

Taigi šiuo momentu padariau klaidą - ir, reikia pripažinti, la- 
bai rimtą. Iki šiol vykdžiau savo užduotį taip, kad viėn mano kuk- 
lumas neleidžia tuo gėrėtis. Bet dabar padariau; tai, už ką 
valdininkas pasmerktų, o kareivis suprastų ir atleistų. 

Nėra abejonės, kad mano kumelė buvo nuvargusi, bet turiu 
sutikti, jog dar galėjau prašuoliuoti Sanli ir atsidurti vietovėje, 
kurioje nebūčiau sutikęs priešo ligi pat Paryžiaus. Bet ar husaras 
gali prajoti pro kovą, neįtempęs pavadžių? To reikalauti iš jo būtų 
per daug. Be to, pamaniau, kad jei Žibuoklė pailsės vieną valan- 
dą, galiausiai išlošiu bent tris. O, be to, prisidėjo tos iš langų ky- 
šančios galvos su avikailių kepurėmis ir barbariški klyksmai. Aš 
šokau iš balno, užmečiau Žibuoklės pavadžius ant turėklų stulpo 
ir su visais kartu įsiveržiau į vidų. Tiesa, atsidūriau ten per vėlai, 
kad būčiau naudingas, ir vos nebuvau sužeistas vieno iš tų mirš- 
tančių laukinių nuo jo ieties dūrio. Vis dėlto gaila praleisti net ir 
menkiausią susidūrimą, nes niekada negali žinoti, kada pasitaikys 
kokia nors proga susilaukti paaukštinimo. Daugybę kartų ma- 
čiau, kad garsiausi kareiviški žygdarbiai atliekami per žvalgybi- 
nius susidūrimus ar atsitiktinius pulk-trenk sąmyšius, o ne per 
didžiąsias imperatoriaus vadovaujamas kautynes. 

Kai namas jau buvo užimtas, pasiėmiau kibirą vandens Žibuok- 
lei, o mūsų vadovas kaimietis parodė, kur mielasis meras laiko 
savo gyvulius. Prisiekiu, kad mano gerutei to labai reikėjo. Po to 
nuploviau jos kojas ir, palikęs ją pririštą, patraukiau į namą ieš- 
kodamas gurkšnio sau - tam, kad nebereikėtų dėl to vėl sustoti 
iki paties Paryžiaus. 

Čia prieinu tą pasakojimo vietą, kuri jums gali pasirodyti labai 
neįprasta, nors galiu išvardinti mažiausiai dešimt įvykių, kurie 
man atsitiko per gyvenimą, ir buvo bent jau ne mažiau ypatingi. 
Jūs galite suprasti, kad žmogus, visą gyvenimą praleidęs žvalgy- 
damas ir patruliuodamas krauju apšlakstytą žemę tarp dviejų di- 
džiųjų armijų, turi daugiau galimybių patirti keistus netikėtumus. 
Vis dėlto pasistengsiu tiksliai papasakoti jums, kas įvyko. 

Vos man įėjus į priemenę, senasis Buvė jau laukė manes, ir 
paklausė, ar mes negalėtume kartu išgerti butelio vyno. 

— Prisiekiu Viešpačiu, tai netruks ilgai, - pareiškė jis. - Ten 
aukštumoje mūsų laukia dešimtis tūkstančių Teilmano prūsų. 

— O kur vynas? - paklausiau. 

— O, nuo dviejų husarų joks vynas nepasislėps, - atsakė jis ir, 
paėmęs žvakę nusileido akmeniniais laiptais žemyn į virtuvę. 

Atsidūrę tenai, radome dar vienas duris, kurios vedė link sraig- 
tinių laiptų į apačioje esantį rūsį. Prieš mus ten jau buvo apsi- 
lankę kazokai, tą buvo lengva nuspėti iš tuščių butelių duženų, 
kuriomis buvo apšnerkštos grindys. Matyt, meras buvo epikūrie- 
tis, nes aš nė nesvajojau turėti geresnę kolekciją, iš kurios galė- 
čiau rinktis - ten buvo ir Šamberteno, ir Gravės, ir Alikantės vynų, 
baltų ir raudonų, putojančių ir ne, gundančiai iškišusių savo gal- 
vutes iš pjuvenų. Senasis Buve stovėjo įsikibęs žvakės ir spoksojo 
šen bei ten murkdamas, nelyginant katė, pamačiusi pieną. Ga- 
liausiai jis išsirinko butelį burgundiškojo, bet, vos jam ištiesus 
ranką į išrinktąjį butelį, virš mūsų nugriaudėjo muškietų šūviai, 
kojų bildesys ir toks šauksmas ir klyksmas, kokio gyvenime nesu 
girdėjęs. Pasirodo, prūsai aptiko mus! 

Buvė yra šaunuolis, tai aš turiu pripažinti. Jis akimoju išsi- 
traukė kardą ir švaistydamasis juo pakilo laiptais, o jo pentinai 
žvangėjo bėgant. Aš sekiau paskui jį, bet vos tik mes pasiekėme 
virtuvės prieangį, griausmingas šūksnis pranešė mums, kad na- 
mą atkovojo priešai. 

— Viskas baigta! - sušukau aš, griebdamas Buvė už rankovės. 

- Žūsiu kartu su jais! - suriaumojo jis ir kaip beprotis pasileido 

laiptais aukštyn. Tiesą pasakius, jo vietoj irgi būčiau puolęs tie- 
siai mirčiai į nasrus, nes tai jis padarė nedovanotiną klaidą, nepa- 
siuntęs žvalgų, kurie būtų galėję įspėti apie puolančius vokiečius. 
Akimirką norėjau pulti aukštyn kartu su juo, bet paskui persigal- 
vojau, nes galų gale turėjau pamąstyti ir apie savo užduotį, o jei 
aš būsiu sučiuptas, pražus svarbusis imperatoriaus laiškas. To- 
dėl paleidau Buvė į pražūtį vieną, o pats grįžau atgal į rūsį, už- 
verdamas duris paskui save. 

Turiu pasakyti, kad ten apačioje ateitis irgi neatrodė rožinė. 
Kilus sąmyšiui, Buvė išmetė žvakę, ir aš, grabinėdamas tamsoje, 
tegalėjau užčiuopti vien sudužusius butelius. Pagaliau aptikau 
žvakę, užsiritusią už statinaitės, bet ir kiek stengiausi įskelti ug- 
nį skiltuvu, bet nepavyko. Mat pintis sušlapo išsiliejusio vyno ba- 
loje, ir, tą priežastį įtardamas, atpjoviau pinties galą kardu. 
Pasirodo, po to ją buvo gana lengva įžiebti. Tačiau ką daryti, ne- 
įsivaizdavau. Niekšai viršuje klykavo iki užkimimo, sprendžiant 
iš balsų, jų ten buvo keli šimtai, ir buvo aišku, kad jiems tuoj 
reikės sudrėkinti gerkles. Tai būtų buvęs ir drąsaus kareivio, ir jo 
užduoties, ir jo medalio galas. Prisiminiau savo motinėlę ir impe- 
ratorių. Norėjosi verkti pagalvojus, kad viena neteks tokio pui- 
kaus sūnaus, o kitas - geriausio po Lasalio lengvosios kavalerijos 
karininko. Tačiau šiuo metu nubraukiau ašaras nuo akių. „Drą- 
sos!“ - sušukau trenkdamas sau į krūtinę. - „Drąsos, mano šau- 
nusis berniuk! Ar tai galimas daiktas, kad tas, kuris grįžo nuo 
Maskvos vos truputį apšalęs, mirtų Prancūzijos vyno rūsyje?“ Nuo 
šios minties pakilau ant kojų ir ėmiau čiupinėti laišką munduro 
kišenėje, nes jo čežėjimas suteikė man drąsos. 

Pirmiausia sugalvojau padegti namą, tikėdamasis per sąmyšį 
pabėgti. Antras būdas - įsirangyti į tuščią vyno statinę. Ieško- 
damas jos, dairiausi aplink, bet staiga pastebėjau mažas žemas 
dureles, nudažytas tokia pačia pilka spalva kaip sienos, tad tik 
žvitrių akių žmogus galėjo jas pastebėti. Pastūmiau jas, ir po 
pirmo bandymo pamaniau, kad jos užrakintos. Tačiau vėliau jos 
po truputį ėmė vertis, ir tuomet supratau, kad jas kažkas slegia 

iš kitos pusės. Įsirėmęs kojomis į didžiulę vyno statinę, jas stum- 
telėjau taip, kad durys atsilapojo ir aš parvirtau ant nugaros, 
žvakė išsprūdo man iš rankų, ir dar sykį atsidūriau tamsoje. Pa- 
sikėliau ir pažvelgiau pro juoduojantį tarpdurį į prieblandą prieš 
savo akis. 

Pro kažkokį plyšį ar grotas skverbėsi šviesos spindulys. Lauke 
brėško aušra, ir aš įžiūrėjau ilgus riestus didžiulių statinių šo- 
nus, tad pagalvojau, kad čia mano meras laiko savo vyno atsar- 
gas, koljos subręs. Bet kokiu atveju, ši vieta man pasirodė saugesnė 
negu pagrindinis rūsys, todėl su žvake rankoje jau ruošiausi už- 
daryti sau iš paskos duris, kai staiga pamačiau tai, nuo ko mane 
apėmė nuostaba ir, prisipažinsiu, mažumėlė baimės. 

Jau sakiau, kad tolimajame rūsio gale buvo matyti pilkšvas 
šviesos pluoštas, sklindantis iš palubės. Taigi, man besistebeili- 
jant į tamsą, staiga pamačiau, kaip aukštas storas vyras šmėste- 
lėjo šviesos ruože ir vėl išnyko tamsoje. Prisiekiu, jog išsigandau 
taip, kad vos netrūko mano kiverio juostelė! Tereikėjo vieno žvilgs- 
nio, tačiau spėjau pastebėti, kad vyriškis buvo su gauruota kazo- 
ko kepure ant galvos, o pats jis buvo stambus, ilgakojis ir 
plačiapetis plėšikas su kardu prie šono. Prisiekiu Dievu, net Etje- 
nas Žeraras buvo šiek tiek įsibaiminęs, likęs tamsoje vienas su 
tokiu padaru. 

Bet tik akimirką. „Drąsos!“ - pagalvojau aš. - „Ar aš ne husa- 
ras, netgi brigados vadas, trisdešimt vienerių metų, o priedo — 
imperatoriaus patikėtinis?“ Galų gale šis slapukas turi labiau bi- 
joti manęs negu ašjo. Ir staiga supratau, kad jis bijo - siaubingai 
bijo. Tai galėjau pamatyti iš greitų žingsnių ir sulinkusių pečių, 
kai jis bėgo tarp statinių, nelyginant žiurkė į savo urvą. Ir, žinoma, 
tai jis man spaudžiant turėjo laikyti užrėmęs duris, o ne kokia 
dėžė ar statinė, kaip aš vaizdavausi. Taigi jis buvo persekiojama- 
sis, 0 aš - persekiotojas. Aha! - pajutau, kaip pasišiaušė mano 
ūsai, sekant paskui jį tamsoje. Jis, tas plėšikas iš šiaurės, pama- 
tys, kad susidūrė ne su viščiuku. Tą akimirką aš buvau didingas. 

Iš pradžių bijojau uždegti savo žvakę, kad neišsiduočiau, kur 

esu, bet paskui, susitrenkęs kaktą į dėžę ir pentinais įsipainiojęs 
į kažkokį audeklą, nusprendžiau, kad kuo drąsiau elgsiuos, tuo 
bus geriau. Todėl ją uždegiau ir puoliau pirmyn ilgais šuoliais, 
laikydamas kardą rankoje. 

- Išlįsk, niekše! - sušukau. — Niekas tavęs neišgelbės. Pagaliau 
tu grįši į savo dykynes. 

Laikiau žvakę aukštai iškėlęs ir galiausiai pastebėjau jo galvą, 
spoksančią į mane iš už statinės. Ant juodos jo kepurės buvo auk- 
sinis antsiuvas, o iš jo veido išraiškos akimirksniu supratau, kad 
jis buvo karininkas ir kilnus žmogus. 

— Mesjė! - sušuko jis puikia prancūzų kalba. - Aš pasiduodu, 
jei pažadate pasigailėti. Bet jei neišgirsiu pažado, atiduosiu savo 
gyvybe kaip įmanydamas brangiau. 

— Sere, - tariau, - prancūzas žino, kaip elgtis su nugalėtu prie- 
šu. Jūsų gyvybei negresia pavojus. 

Sulig šiais žodžiais jis ištiesė man savo kardą virš statinės, o aš 
nusilenkiau pridėjęs žvakę prie krūtinės. 

— Ką turėjau garbės paimti į nelaisvę? - paklausiau. 

— Grafas Butkinas, asmeninis imperatoriaus Dono kazokų pul- 
kas, - tarė jis. - Atvykau su savo būriu žvalgyti Sanlio ir, neradę 
jūsų žmonių, nusprendėme čia praleisti naktį. 

— Ar bus labai nemandagu, - paklausiau, - jei pasiteirausiu, 
kaip jūs atsidūrėte užpakaliniame rūsyje? 

— Labai paprastai, - atsakė jis. - Mes ketinome iškeliauti švin- 
tant. Valydamas arklį, sušalau ir pagalvojau, kad taurė vyno man 
nepakenktų, todėl nusileidau žemyn pasižvalgyti, ar ko nors ne- 
rasiu. Kol čia naršiau, namą užpuolė taip staiga, kad kol užlipau 
laiptais, viskas baigėsi. Man nebeliko nieko kita, kaip tik gelbė- 
tis, tad nusileidau čia ir pasislėpiau užpakaliniame rūsyje, kur 
jūs mane ir suradote. | 

Pagalvojau, kaip tokiomis pat.aplinkybėmis elgėsi senasis Bu- 
vė, ir vos neapsiverkiau mąstydamas apie Prancūzijos šlovę. Tuo- 
met turėjau pagalvoti, ką daryti toliau. Buvo aišku, kad šis rusų 
grafas, slėpdamasis užpakaliniame rūsyje, kol mes darbavomės 

priekyje, negirdėjo, kad namą vėl užėmė jo sąjungininkai. Jei jis 
tai supras, viskas vėl apsivers, ir vietoj jo į nelaisvę pakliūsiu aš. 
Ką gi man daryti? Nežinojau, ko griebtis, kai staiga į galvą šovė 
tokia nuostabi mintis, kad net apstulbau nuo savo paties išradin- 
gumo. 

— Grafe Butkinai, - tariau, - esu labai sunkioje padėtyje. 

— Kodėl? - paklausė jis. 

— Nes pažadėjau jums gyvybę. 

Jis žioptelėjo ir sušuko: 

- Jūs juk neatsiimsite pažado? 

— Jei nutiktų blogiausia, mirčiau jus gindamas, - tariau, - bet 
viskas labai sudėtinga. 

— Kas gi? - paklausė jis. 

— Būsiu atviras su jumis, - tariau. - Jūs tikriausiai žinote, kad 
mūsų draugai, ypač lenkai, taip niršta ant kazokų, kad, vien pa- 
matę jų uniformą, išprotėja. Jie akimirksniu apspinta bet kurį, 
dėvintį šią uniformą, ir sudrasko į gabalus. Net karininkai nesu- 
geba jų suvaldyti. 

Nuo mano žodžių ir tono, kuriuo juos ištariau, rusas išbalo. 

— Betgi tai siaubinga, - tarė jis. 

— Klaiku! - sutikau, - jei abu dabar pakiltume viršun, negaliu 
pažadėti, kad sugebėsiu jus apginti. 

— Pasiduodu jūsų malonei, - sušuko jis. - Ką jūs patartumėte? 
Ar nebūtų geriausia, jei aš likčiau čia? 

— Tai visų blogiausia. 

— Kodėl? 

— Nes mūsų draugai tuoj iškrės visą namą, o tada sukapos jus į 
gabalėlius. Ne, ne, turiu eiti ir pranešti jiems šią žinią pats. Bet 
net tada nežinau, kas gali atsitikti, kai pamatys tą prakeiktą uni- 
formą. 

- Gal man nusivilkti uniformą? 

— Puiku! - sušukau. - Kokia nuostabi mintis! Jūs nusivilksite 
savo uniformą ir apsivilksite manąją. Taip tapsite šventu kiek- 
vienam prancūzų kareiviui. 

— Aš labiau bijau lenkų negu prancūzų. 

— Mano uniforma saugos jus ir nuo vienų, ir nuo kitų. 

— Kaip galiu jums atsidėkoti? - sušuko jis. - Bet jūs.:. ką gi jūs 
vilkėsite? 

— Apsivilksiu jūsų uniformą. 

— Ir tikriausiai tapsite savo dosnumo auka? 

— Mano pareiga rizikuoti, - atsakiau, - tačiau aš nebijau. Už- 
lipsiu į viršų su jūsų uniforma. Į mane nukryps šimtas kardų, o aš 
sušuksiu: „Sustokite! Aš - brigados vadas Žeraras!“ Tada jie pa- 
matys mano veidą. Mane tikrai pažins. O tada papasakosiu apie 
jus. Su šiais rūbais jūs būsite neliečiamas. 

Jo pirštai drebėjo iš nekantrumo, kai jis nusiplėšė kitelį. Jo 
batai ir kelnės buvo panašūs į manuosius, taigi nebuvo reikalo 
jais keistis, bet aš atidaviau jam husaro palaidinę, dolomaną, ki- 
verį, kardo diržą, krepšį, o pats mainais gavau aukštą ėrenos ke- 
purę su aukso antsiuvu, kailiu apsiūtą apsiaustą ir lenktą kardą. 
Savaime suprantama, kad keisdamasis kiteliais, nepamiršau iš 
senojo į naująjį perkelti mano brangiausiojo laiško. 

— Jums leidus, - tariau, - dabar pririšiu jus prie statinės. 

Jis labai prieštaravo, bet kariaudamas išmokau išnaudoti pro- 
gas; iš kur galėjau žinoti, kad man nusisukus, jis neįsigeis sužino- 
ti, kaip viskas klostosi iš tikrųjų, ir sugriaus mano planus? Jis 
atsirėmė į statinę, o aš šešis kartus apibėgau ją su virve rankoje ir 
užmezgiau didelį mazgą už nugaros. Jei jis norės užlipti į viršų, 
tai turės ant pečių užnešti ne mažiau tūkstančio litrų gero pran- 
cūziško vyno. Tuomet išeidamas uždariau užpakalinio rūsio du- 
ris, kad jis negirdėtų, kas vyksta namo priekyje, ir, išmetęs žvakę, 
užlipau virtuvės laiptais. 

Užlipti reikėjo tik kokius dvidešimt laiptelių, bet kol tai pada- 
riau, turėjau laiko prisiminti viską, ką kada nors tikėjausi atlikti. 
Jausmas buvo toks pat, kaip Eilau, kai sulaužyta koja gulėjau ant 
žemės ir mačiau šuoliuojantį į mane artilerijos arklį. Be abejo, 
žinojau, kad jei mane pagaus, tai tuoj pat nušaus, kaip užsimas- 
kavusį priešą. Vis tiek tai būtų šlovinga mirtis tarnaujant impe- 

ratoriui, ir pagalvojau, kad Moniteur man skirtų ne mažiau kaip 
penkias, o gal ir visas septynias eilutes. Apie Palaretą parašė aš- 
tuonias, 0 jo karjera nebuvo tokia puiki kaip manoji. 

Kai išėjau į priemenę, stengdamasis atrodyti kuo nerūpestin- 
gesnis, tuoj pat pamačiau žuvusio Buvė kūną suriestomis kojo- 
mis ir su sulaužytu kardu rankoje. Iš tamsios parako dėmės spėjau, 
kad į jį šovė iš arti. Norėjau eidamas pro šalį atiduoti jam pagar- 
bą, nes jis buvo drąsus karys, bet bijojau, kad mane pastebės. 

Priemenėje buvo pilna prūsų pėstininkų, kurie urbino sienoje 
šaudomąsias angas, tarsi laukdami dar vieno puolimo. Jų kari- 
ninkas, mažo ūgio vyrukas, lakstė aplinkui ir nurodinėjo. Jie visi 
buvo per daug užsiėmę, kad kreiptų į mane dėmesį, tačiau kitas 
karininkas, kuris stovėjo prie durų ir rūkė ilgą pypkę, priėjo ir 
paplojo man per petį. Rodydamas į negyvus nelaiminguosius hu- 
sarus, jis pasakė kažką, matyt, sąmojį, nes jo ilga barzda prasivė- 
rė ir pasirodė visos jo iltys. Nuoširdžiai nusijuokiau ir ištariau 
vienintelius rusiškus žodžius, kuriuos žinojau. Išmokau juos iš 
mažosios Sofi Vilniuje, ir jie reiškė: „Jei naktis bus giedra, susi- 
tiksime po ąžuolu, o jei lis - karvidėje.“ "Tačiau tam vokiečiui bu- 
vo vis tiek, esu tikras, kad jis nusprendė, jog pasakiau kažką labai 
juokinga, nes garsiai nusikvatojo ir vėl trinktelėjo man per petį. 
Linktelėjau jam ir išėjau pro priemenės duris taip ramiai, tarsi 
būčiau įgulos vadas. 

Lauke buvo per šimtą pririštų arklių, daugiausia priklausiu- 
sių lenkams ir husarams. Geroji mažoji Žibuoklė laukė kartu su 
kitais ir sužvengė, kai pamatė mane ateinant. Bet aš nesėdau ant 
jos. Ne. Esu pakankamai gudrus, kad taip daryčiau. Priešingai, 
išsirinkau gauruočiausią kazokų arklį, koks t? buvo, ir užšokau 
ant jo taip užtikrintai, tarsi jis būtų priklausęs dar mano tėvui. 
Per jo sprandą buvo permestas didelis krepšys su grobiu, kurį 
užmečiau ant Žibuoklės nugaros, ir vedžiausi ją šalia. Negalima 
įsivaizduoti kitokio kazoko, grįžtančio iš antpuolio. Atrodžiau pui- 
kiai. 

Na, tuo metu miestas jau buvo pilnas prūsų. Jie būriavosi šali- 

gatviuose ir rodė mane vienas kitam sakydami, kiek galėjau nu- 
manyti iš jų mostų: „Štai joja vienas iš tų velnio kazokų. Jie bai- 
sūs plėšikai ir grobikai.“ 

Vienas ar du karininkai bandė valdingai su manim kalbėti, bet 
aš papurčiau galvą ir šypsodamasis atsakiau: „Jei naktis bus gied- 
ra, susitiksime po ąžuolu, o jei lis - karvidėje.“ Tuomet jie trukte- 
lėjo pečiais ir paliko mane ramybėje. Taip ir keliavau, kol išjojau 
už šiaurinio priemiesčio ribos. Ant kelio mačiau du raituosius 
ulonų sargybinius su juodai baltomis gairelėmis, žinojau, kad jei 
pavyks prajoti pro juos, vėl būsiu laisvas žmogus. Paleidau ponį 
risčia, o Žibuoklė visą laiką trynė nosį į mano kelį ir žvilgčiojo, 
tarsi klausdama, kuo nusikalto, kad išmainiau ją į šitą gauruotą 
kilimėlį kojoms valyti. Buvau vos už šimto jardų nuo ulonų, kai 
staiga... galite įsivaizduoti, kaip pasijutau pamatęs tikrą kazoką, 
šuoliuojantį keliu tiesiai į mane. 

O, mano bičiuliai, jūs, kurie tai skaitote, jei turite širdį, užjau- 
site žmogų, kuris patyrė tiek pavojų ir išbandymų, kad paskutinę 
akimirką susidurtų dar su vienu, kuris viską paverstų niekais. 
Prisipažįstu, jog trumpam praradau drąsą, norėjau pasiduoti ne- 
vilčiai ir sušukti, kad mane išdavė. Bet ne; net ir dabar nebuvau 
nugalėtas. Atsisegiau dvi kitelio sagas, kad galėčiau lengvai pa- 
siekti imperatoriaus laišką, nes buvau pasiryžęs, jei nebeliks jo- 
kios vilties, jį praryti ir mirti su kardu rankoje. Tada patikrinau, 
ar mano lenktas kardelis lengvai traukiasi iš makšties, ir nuris- 
nojau link laukiančių ulonų. Atrodo, kad jie norėjo mane sustab- 
dyti, bet aš parodžiau į atjojantį kazoką, kuris vis dar buvo už 
poros šimtų jardų, ir jie supratę, kad noriu tik susitikti su juo, 
atidavė pagarbą ir mane praleido. 

Tuomet susmeigiau pentinus į ponio šonus, nes maniau, kad 
jei būsiu toli nuo ulonų, tai su kazoku susidorosiu be didelio var- 
go. Tai buvo karininkas, stambus barzdotas vyras su auksiniu 
antsiuvu ant kepurės, tokiu pat kaip mano. Man artėjant jis ne- 
sąmoningai padėjo r man aki Ais arklį, ILE aš 2 

jam bežiūrint į mane, mano ponį ir ginklus, nuostabą rudose aky- 
se keičia įtarimas. Nežinau, kas buvo ne taip, bet jis pastebėjo tai, 
ko neturėjo būti. Jis garsiai paklausė, o kai aš neatsakiau, išsi- 
traukė kardą. Širdyje apsidžiaugiau, kai jis tai padarė, nes mie- 
liau kaunuosi, negu kertu nieko neįtariančiam priešui. Apnuoginęs 
kardą puoliau jį ir atmušęs smūgį, smeigiau tiesiai po ketvirtąja 
jo kitelio saga. Jis krito, ir jo svoris vos neišmušė manęs iš balno, 
kol išsipainiojau. Net nepažvelgiau, ar jis dar gyvas, nes peršo- 
kau nuo ponio ant Žibuoklės, truktelėjau pavadžius ir pasiunčiau 
oro bučinį dviems už manęs likusiems ulonams. Jie vijosi mane 
šuoliais ir šaukė, bet Žibuoklė buvo pailsėjusi ir žvali kaip kelio 
pradžioje. Prijojęs pirmą kryžkelę pasukau į vakarus, o po to į 
pietus keliu, kuris ėjo tolyn nuo priešo žemės. Mes lėkėme, o kiek- 
vienas šuolis tolino mane,nuo priešų ir artino prie draugų. Paga- 
liau, kai pasiekiau ilgo kelio galą, pažvelgiau atgal ir nepamačiau 
nė vieno persekiotojo, supratau, kad mano vargai baigėsi. 

Net švytėjau iš laimės, kai jodamas galvojau, kad padariau su 
laišku taip, kaip įsakė imperatorius. Ką jis pasakys pamatęs ma- 
ne? Ką jis gali pasakyti, kad įvertintų tai, kaip neįtikėtinai išven- 
giau visų pavojų? Jis įsakė man joti pro Sermuazą, Suasoną ir 
Sanlį, nė neįtardamas kad jie užimti priešo. Ir vis dėlto aš tai 
padariau. Aš saugiai pergabenau jo laišką per kiekvieną miestą. 
Husarai, dragūnai, ulonai, kazokai ir pėstininkai - susidūriau su 
visais ir ištrūkau nenukentėjęs. 

Kai prijojau Damartiną, pirmą kartą pastebėjau mūsų postus. 
Lauke buvo dragūnų būrys, iš jų ašutinių šalmo skiauterių su- 
pratau, kad tai prancūzai. Prišuoliavau prie jų paklausti, ar sau- 
gus kelias iki Paryžiaus, ir jodamas pajutau tokį pasididžiavimą, 
kad vėl sugrįžau pas draugus, jog negalėjau susilaikyti nepamo- 
javęs kardu. 

Tai'pamatęs jaunas karininkas atsiskyrė nuo pulko, taip pat 
švytuodamas kardu, o mano širdis nudžiugo, kad jis taip uoliai ir 
entuziastingai sveikina mane. Aš priverčiau Žibuoklę apsisukti, 
kai mes priartėjome vienas prie kito, ir dar narsiau mojavau kar- 


167 


du, tad galite įsivaizduoti, ką pajutau, kai staiga jis kirto man 
taip, kad galva tikrai būtų nulėkusi, jei nebūčiau nosimi įsibedęs 
į Žibuoklės karčius. Prisiekiu, kardas prašvilpė virš mano kepu- 
rės tarsi rytų vėjas. Žinoma, tai atsitiko dėl prakeiktos kazokų 
uniformos, kurią iš susijaudinimo visiškai pamiršau, o šis jaunas 
dragūnas įsivaizdavo, kad esu rusų kovotojas, kviečiantis į dviko- 
vą prancūzų kavaleristą. Dieve, kaip jis išsigando, kai suprato, 
kad vos nenukovė garsiojo brigados vado Žeraro. 

Taigi kelias buvo laisvas, ir apie trečią valandą pasiekiau Sen 
Denį, nors iš ten prireikė gerų dviejų valandų nusigauti iki Pary- 
žiaus, nes kelią užkimšo intendantūros gurguolės ir rezervinės 
artilerijos patrankos, keliaujančios šiaurėn pas Marmontą ir Mort- 
jė. Negalite įsivaizduoti, kokį sąmyšį sukėlė mano pasirodymas 
tokiu kostiumu Paryžiuje, o kai atvykau į Rivoli gatve, manau, 
kad ketvirtį mylios paskui mane jojo ir bėgo minia. Dragūnai (du 
iš jų atjojo su manimi) papasakojo, ir visi žinojo mano nuotykius, 
ir kaip aš įsigijau šią uniformą. Tai buvo triumfas - vyrai šaukė, o 
moterys mojavo nosinaitėmis ir siuntė bučinius pro langus. 

Nors labai nemėgstu puikuotis, tačiau turiu prisipažinti, kad 
šiuo atveju negalėjau susilaikyti neparodęs, kaip šis priėmimas 
džiugino mane. Ruso apsiaustas man buvo per didelis, bet dabar 
aš taip išpūčiau krūtinę, kad jis apsitempė kaip žarna apie deš- 
relę. O mano brangiausioji kumelaitė purtė karčius, kasė prieki- 
nėmis kanopomis ir mosavo uodega tarsi sakydama: „Šį kartą mes 
tai padarėme kartu. Mums galima patikėti svarbius reikalus“. 
Kai pabučiavau ją į šnerves nulipęs prie Tiuilrio vartų, kilo toks 
triukšmas, tarsi būtų perskaitytas Didžiosios Armijos pergalių 
biuletenis. 

Vargu, ar buvau tinkamai apsirengęs vizitui pas karalių, ta- 
čiau, jei esi kariškos išvaizdos, gali apsieiti ir taip. Mane palydėjo 
tiesiai pas Žozefą, kurį dažnai matydavau Ispanijoje. Jis atrodė 
toks pat apkūnus, ramus ir draugiškas kaip visada. Taleiranas 
buvo kambaryje drauge su juo, gal jį reikėtų vadinti Benevento 
kunigaikščiu, bet senieji vardai man patinka labiau. Jis perskaitė 

mano laišką, kai Žozefas Bonapartas jį perdavė, ir pažvelgė į ma- 
ne su keisčiausia tų juokingų žibančių akučių išraiška. 

— Ar jūs buvote vienintelis pasiuntinys? - paklausė jis. 

— Buvo dar vienas, sere, - atsakiau. - Raitųjų grenadierių 
majoras Šarpantjė. 

— Jis dar neatvyko, - tarė Ispanijos karalius. 

— Jei būtumėte matęs jo arklio kojas, nesistebėtumėt, jūsų di- 
denybe, - pastebėjau. 

— Gali būti ir kitų priežasčių, - tarė Taleiranas ir ypatingai, 
kaip tik jis temoka, nusišypsojo. 

Na, jie pagyrė mane, nors galėjo pasakyti kur kas daugiau, ta- 
čiau nepasakė. Aš nusilenkiau ir su džiaugsmu pasprukau, nes ne- 
kenčiu dvaro taip pat labai, kaip mėgstu stovyklą. Nuėjau pas savo 
bičiulį Šoberą Miromesnilio gatvėje ir apsivilkau jo husaro unifor- 
mą, kuri man puikiausiai tiko. Jis, Lizetė ir aš kartu pavakarienia- 
vome jo kambariuose, ir visi pavojai buvo pamiršti. Rytą radau 
Žibuoklę pasirengusią dar vienam dvidešimties lygų žygiui. Keti- 
nau tuoj pat grįžti į imperatoriaus būstinę, nes, kaip galite įsivaiz- 
duoti, labai nekantravau išgirsti jo pagyrimą ir gauti apdovanojimą. 

Nereikia nė sakyti, kad grįžau saugiu keliu, nes užtektinai pri- 
sižiūrėjau į ulonus ir kazokus. Prajojau Mo ir Šato Tjerį, o vakare 
atvykau į Reimsą, kur dar buvo įsitvirtinęs Napoleonas. Mūsų 
bičiulių ir rusų, nukautų prie Sen Pre, kūnai jau buvo palaidoti, o 
stovykloje matėsi permainos. Kareiviais buvo labiau rūpinamasi, 
dalis kavalerijos gavo naujus arklius, viskas buvo kaip reikiant 
sutvarkyta. Tiesiog nuostabu, ką gali nuveikti geras generolas 
per keletą dienų. 

Kai atvykau į būstinę, mane nuvedė tiesiai į imperatoriaus kam- 
barį. Jis gėrė kavą prie rašomojo stalo, ant kurio priešais jį gulėjo 
didelis pieštas planas. Bertjė ir Makdonaldas pasilenkę žvelgė pro 
jo pečius, o jis kalbėjo taip greitai, kad netikiu, jog jie suprato 
nors pusę to, ką jis sakė. Vos mane pamatęs jis išmetė pieštuką 
ant brėžinio ir pašoko tokia išblyškusio veido išraiška, kad aš net 
pašiurpau. 

— Kokį velnią tu čia darai? - sušuko jis. Kai jis pykdavo, jo bal- 
sas būdavo kaip povo. 

— Turiu garbės pranešti, jūsų didenybe, - tariau, - kad aš sau- 
giai pristačiau jūsų laišką Ispanijos karaliui. 

— Ką! - sustaugė jis, o jo akys pervėrė mane tarsi du durtuvai. 
O, tos baisios akys, keičiančios spalvą iš mėlynos į pilką, tarsi 
plienas saulėje. Dar dabar matau jas bloguose sapnuose. 

— Kas atsitiko Šarpantjė? - paklausė jis. 

— Jį sugavo, - tarė Makdonaldas. 

— Kas? 

— Rusai. 

— Kazokai? 

— Ne, vienas kazokas. 

— Jis pasidavė? 

— Nesipriešindamas. 7 

— Tai protingas karininkas. Pasistenkite, kad jis gautų garbės 
medalį. 

Kai išgirdau šiuos žodžius, turėjau pasitrinti akis ir įsitikinti, 
kad nemiegu. 

— O tu, - sušuko imperatorius žengdamas į priekį, tarsi no- 
rėtų suduoti man, - tu skystasmegeni, kaip tu manai, kodėl bu- 
vai pasiųstas į šią misiją? Ar manai, kad siųsčiau-tkrai svarbią 
žinią per tokį, kaip tu, ir per visus kaimus, kuriuos užėmė prie- 
šas? Kaip tu juos prajojai, negaliu įsivaizduoti, bet jei tavo drau- 
gas pasiuntinys būtų turėjęs tiek pat nuovokos, kaip tu, tai būtų 
žlugęs visas mano kampanijos planas. Nejaugi nesupranti, cog- 
lione“, kad pranešimas buvo melagingas, kad jis buvo skirtas 
S PauLi priešą, 0 aš tuo tarpu ruošiau visai kitokį veiksmų pla- 
ną? 

Išgirdęs šiuos žiaurius žodžius ir pamatęs į mane atsuktą pik- 
tą, išblyškusį veidą, įsitvėriau kėdės atlošo, nes mano mintys pai- 
niojosi, o keliai linko. Bet pagalvojęs, kad esu garbingas karys ir 

kad visą gyvenimą praleidau dirbdamas šiam žmogui ir savo my- 
limai tėvynei, aš įsidrąsinau: 

— Jūsų didenybe, - tariau, o ašaros riedėjo man skruostais, — 
jeigu turite reikalų su tokiu žmogumi kaip aš, tai geriau viską 
iškloti atvirai. Jei būčiau žinojęs, kad jūs norite, jog laiškas pa- 
tektų priešui, būčiau pasirūpineęs, kad jis ten atsidurtų. Aš ma- 
niau, kad turiu jį saugoti, buvau pasirengęs paaukoti dėl to savo 
gyvybę. Nemanau, jūsų didenybe, kad koks nors kitas žmogus 
susidūrė su tiek vargų ir pavojų kaip aš, stengdamasis įgyvendin- 
ti jūsų valią. | 

Nubraukiau nuo akių ašaras ir su visu įmanomu įkarščiu bei 
įkvėpimu apsakiau viską, kaip pralėkiau per Suasoną, susidūriau 
su dragūnais, kokius nuotykius patyriau Sanlyje, kaip susitikau 
su grafu Butkinu rūsyje ir persirengiau, susikoviau su kazoku 
karininku, pabėgau ir kaip pagaliau vos nebuvau nukautas pran- 
cūzų dragūno. Imperatorius, Bertjė ir Makdonaldas klausėsi nu- 
stebusiais veidais. Kai baigiau, Napoleonas žengtelėjo į priekį ir 
įžnybė man į ausį. 

— Nagi, nagi! - tarė jis. - Pamirškite viską, ką pasakiau. Man 
reikėjo labiau pasitikėti jumis. Galite eiti. 

Pasukau prie durų ir jau uždėjau ranką ant rankenos, kai im- 
peratorius liepė man sustoti. 

— Pasistenkite, - tarė jis, pasisukdamas į Tarentumo kunigaikš- 
tį, - kad brigados vadas Žeraras gautų ypatingąjį garbės medalį. 
Manau, kad nors jo galva ir bukiausia, užtat širdis drąsiausia vi- 
soje Mano armijoje. 

VIII 


KAIP VELNIAS GUNDĖ BRIGADOS VADĄ 


Pavasaris artėja, mano bičiuliai. Dar kartą matau, kaip kalasi 
mažos žalsvos kaštonų ūglių strėlės, kaip į saulę išnešami visi 
kavinių staliukai. Čia maloniau sėdėti, tačiau man visai nesinori 
pasakoti savo istorijos visam miestui. Jūs girdėjote apie mano dar- 
bus, kai buvau leitenantas, eskadrono karininkas, pulkininkas ir 
brigados vadas. Tačiau dabar netikėtai tampu daug aukštesnis ir 
svarbesnis. Aš tampu istorija. 

Jei jums teko skaityti apie paskutiniuosius imperatoriaus gy- 
venimo metus, kuriuos jis praleido šventosios Elenos saloje, jūs 
turite prisiminti, kad jis nuolatos prašydavo leidimo išsiųsti vie- 
ną vienintelį laišką, kurio neatplėštų jo kalintojai. Daug kartų jis 
pateikė šį prašymą ir net prižadėjo, kad pats apsirūpins viskuo, 
ko jam reikia, neeikvos Britų vyriausybės lėšų, jei prašymas bus 
„patenkintas. Tačiau sergėtojai žinojo, koks baisus žmogus buvo 
šis išbalęs, storokas džentelmenas šiaudine skrybėle, todėl jie ne- 
drįso patenkinti jo prašymo. Daugelis spėliojo, kas gi yra tas, ku- 
riam jis norėjo perduoti tokią didelę paslaptį. Kai kas manė, kad 
tai buvo jo žmona, kiti spėjo, kad uošvis; treti tvirtino, kad jis 
norėjo rašyti imperatoriui Aleksandrui; ketvirti - maršalui Soul- 
tui. Ką jūs pagalvosite, mano bičiuliai, kai pasakysiu jums, kad 
imperatorius norėjo parašyti man, brigados vadui Žerarui. 

Taip, nors ir matote mane tokį neturtingą, gaunantį vos 100 

frankų per mėnesį, pusinį atlyginimą, kuris gelbsti mane nuo ba- 
do, tačiau tai tikriausia tiesa, kad būtent apie mane imperatorius 
galvojo visą tą laiką ir būtų paaukojęs kairiąją ranką už penkių 
minučių pokalbį su manimi. Šį vakarą papasakosiu jums, kodėl 
taip atsitiko. 

Tai įvyko po Fer-Šampenuazo mūšio, kuriame šauktiniai ka- 
reiviai su palaidinėmis ir klumpėmis kovėsi taip puikiai, kad mes, 
tie, kurie buvome įžvalgesni, pradėjome suprasti, jog mums artė- 
ja galas. Mūsų atsarginė amunicija buvo paimta mūšio metu. Mūsų 
ginklai nutilo, o šovininės ištuštėjo. Mūsų kavalerija taip pat bu- 
vo apverktinoje būklėje, o mano paties brigada krito atakuodama 
Kraoną. Po to atėjo žinia, jog priešas užėmė Paryžių, kad piliečiai 
iškėlė baltą vėliavą, ir pagaliau siaubingiausia iš visų, kad Mar- 
montas su savo būriais perėjo į Burbonų pusę. Mes žvelgėme vie- 
nas į kitą ir klausėme, kiek dar mūsų generolų atsuks ginklus 
prieš mus. Tarp tokių jau buvo Žurdanas, Marmontas, Miuratas, 
Bernadotas ir Žemini - nors Žemini niekam labai nerūpėjo, nes jo 
plunksna visada buvo aštresnė negu kardas. Mes buvome pasi- 
rengę kautis su Europa, tačiau dabar atrodė, kad mums teks kau- 
tis ir su Europa, ir su puse Prancūzijos. 

Mes įėjome į Fontenblo po ilgo, forsuoto žygio; jame susirinko 
vargingi likučiai - Nėjaus, mano pusbrolio Žeraro ir Makdonaldo 
korpusai: iš viso 25 000 karių ir 7000 gvardiečių. Tačiau mūsų 
šlovė buvo verta 50 000 karių, o imperatorius — antra tiek. Jis 
visada buvo tarp mūsų, ramus, besišypsantis, pasitikintis savimi, 
uostė tabaką ir žaidė mažu raitelio vytiniu. Niekada, didžiausių 
pergalių metu, nesižavėjau juo labiau, kaip per Prancūzijos kam- 
paniją. 

Vieną vakarą drauge su keliais karininkais gėriau stiklą Siu- 
renės vyno. Paminiu Siurenės vyną, kad parodyčiau, jog tie lai- 
kai nebuvo labai geri. Staiga mane sutrukdė iš Bertjė atneštas 
pranešimas, kad jis nori mane matyti. Kai kalbu apie senuosius 
ginklo draugus, jums leidus, nenorėčiau minėti visų puikių už- 
sienietiškų titulų, kurių jie prisirinko karų metu. Jie puikiai tin- 

ka dvarui, bet niekada jų neišgirsite stovykloje, nes mes neįsten- 
gėme atsisakyti mūsų Nėjaus, mūsų Rapo ar mūsų Soulto vardų, 
kurie mums skambėjo kaip trimitų, skelbiančių ryto žarą, gaus- 
mas. Taigi būtent Bertjė atsiuntė pranešimą, kad nori mane ma- 
tyti. 

Jis buvo įsikūręs kambariuose, esančiuose Pranciškaus Pir- 
mojo galerijos gale, netoli imperatoriaus. Prieškambaryje laukė 
du gerai man pažįstami vyrai - pulkininkas Despjenas iš 57 pėsti- 
ninkų pulko ir šaulių kapitonas Tremo. Abu buvo seni kareivos — 
Tremo muškieta griaudėjo jau Egipte - abu garsėjo armijoje drą- 
sa ir meistrišku ginklų valdymu. Tremo riešai gal tapo nebe tokie 
lankstūs, bet Despjenas, būdamas geros formos, galėjo priversti 
mane nertis iš kailio. Jis buvo labai mažutis, maždaug trimis co- 
liais žemesnis negu normalaus ūgio vyras - jis buvo lygiai trimis 
coliais žemesnis už mane, - bet ir su kalaviju, ir su mažuoju kar- 
dujis kelis kartus rimtai pasipriešino man per parodomąsias kau- 
tynes Pale Rojalio Veronos gimnastikos salėje. Galite suprasti, kad 
tokie trys žmonės, susitikę viename kambaryje tuojau pat kažką 
užuodė tvyrant ore. Negalima žiūrėti į majonezą ir lapus ir ne- 
galvoti apie salotas. 

— Prisiekiu pypke! - tarė Tremo kareivinių tonu. - Gal reikėtų 
laukti pasirodant trijų Burbonų gynėjų? 

Visiems trims tokia mintis pasirodė tikėtina. Iš tikrųjų mes 
trys galėjome būti išrinkti iš visos kariuomenės susitikti su jais. 

— Nefšatelio princas nori kalbėtis su brigados vadu Žeraru, — 
tarė liokajus, pasirodęs tarpduryje. | 

Aš įėjau palikęs abu draugus, degančius iš nekantrumo. Tai 
buvo mažas, bet labai prašmatniai įrengtas kambarys. Bertjė sė- 
dėjo priešais mane prie mažo stalelio laikydamas rankoje plunks- 
ną ir atsivertęs bloknotą. Jis atrodė labai nuvargęs ir apsileidęs - 
visai nepanašus į tą Bertjė, kuris diktavo kariuomenei madas, ir 
dažnai mes, vargingesni karininkai, raudavomės plaukus, vieno- 
je kampanijoje pamatę jo apsiaustą, papuoštą kailiu, o kitoje, ap- 
vedžiotą karakuliu. Jo švarus nuskustas gražus veidas buvo 

susirūpinęs ir jis kažkaip pasalūniškai ir nemaloniai žiūrėjo, kaip 
žengiu į kambarį. 

- Brigados'vade Žerarai! - tarė jis. 

— Jūsų paslaugoms, jūsų kilnybe! - atsakiau. 

— Prieš pradėdamas turiu prašyti jūsų duoti džentelmeno gar- 
bės žodį, kad tai, kas tarp mūsų įvyks, niekada niekam kitam 
nebus papasakota. 

Garbės žodis, tai buvo puiki pradžia! Man neliko nieko kito, 
kaip tik duoti tą žodį. 

— Ką gi, jūs turite žinoti, kad imperatoriui galas, - tarė jis žiū- 
rėdamas į stalą ir kalbėdamas taip lėtai, tarsi jam būtų labai sun- 
ku išspausti tuos žodžius. - Žurdanas Ruane ir Marmontas 
Paryžiuje —- abu iškėlė baltas vėliavas, eina gandai, kad Taleira- 
nas įkalbėjo Nėjų padaryti tą patį. Akivaizdu, kad toliau priešin- 
tis beprasmiška, tai atneš mūsų kraštui tik skurdą. Todėl noriu 
paklausti, ar jūs pasiruošęs prisijungti prie manęs, suimti impe- 
ratorių, perduoti jį sąjungininkams, ir šitaip užbaigti karą? 

Užtikrinu jus, kad išgirdęs šį gėdingą pasiūlymą iš lūpų to žmo- 
gaus, kuris buvo vienas iš pirmųjų imperatoriaus draugų, apipil- 
tas didesnėmis malonėmis negu bet kuris kitas iš jo pasekėjų, 
įstengiau tik stovėti kaip stulpas ir apstulbęs spoksoti į jį. Jis sa- 
vo ruožtu barbeno plunksnakočio galu į dantis ir žiūrėjo į mane 
pakreipęs galvą. | 

— Na, tai kaip? - paklausė jis. 

— Aš šiek tiek kurčias viena ausimi, - šaltai atsakiau. - Kai 
kurių dalykų visiškai negirdžiu. Meldžiu leisti man grįžti prie sa- 
vo pareigų. 

— Na, jūs neturėtumėte būti toks kietakaktis, - jis atsistojo ir 
uždėjo ranką man ant peties. - Juk žinote, kad Senatas pasisakė 
prieš Napoleoną, o imperatorius Aleksandras atsisako vesti su 
juo derybas. 

— Jūsų kilnybe, - aistringai sušukau, - žinokite, kad ir Sena- 
tas, ir imperatorius Aleksandras man rūpi ne daugiau negu nuo- 
sėdos vyno stiklinėje. 

— Tai kas gi jums rūpi? 

— Mano garbė ir mano tarnyba šlovingajam valdovui imperato- 
riui Napoleonui. | 

— Visa tai puiku, - tarė Bertjė, aikštingai truktelėdamas pe- 
čiais. - Faktai yra faktai, ir kaip žmonės, pažįstantys pasaulį, tu- 
rime juos pripažinti. Ar mes priešinsimės tautos valiai? Ar be visų 
kitų nelaimių sukelsime dar ir pilietinį karą? Be to, mūsų gretos 
retėja. Kas valandą ateina žinios apie naujus dezertyrus. Mes dar 
turime laiko sudaryti taiką, o, tiesą sakant, ir gauti didžiausią 
atlygį, jei perduosime imperatorių. 

Aš taip sudrebėjau iš pasipiktinimo, kad mano kardas pradėjo 
daužytis į šlaunis. 

— Jūsų kilnybe, - sušukau, - nesitikėjau sulaukti dienos, kai 
Prancūzijos maršalas užsitrauks gėdą šitokiu pasiūlymu. Palieku 
jus su jūsų sąžine. O kalbant apie mane, tai Etjeno Žeraro kardas 
visada gins imperatorių nuo priešų, kol negausiu kitokio įsakymo 
iš jo paties. 

Mano žodžiai ir mano pasirinkta graži pozicija taip mane su- 
jaudino, kad balsas sudrebėjo, ir aš vos sulaikiau ašaras. Norėjau, 
kad visa armija pamatytų mane stovintį čia, tokį išdidų ir tiesų, 
padėjusį ranką prie širdies ir prisiekiantį ištikimybę į bėdą pa- 
kliuvusiam imperatoriui. Tai buvo viena iš didingiausių mano gy- 
venimo akimirkų. 

— Labai gerai, - tarė Bertjė, skambindamas varpeliu liokajui. 
Nuveskite brigados vadą Žerarą į svetainę. 

Liokajus nuvedė mane į vidinį kambarį ir pasiūlė atsisėsti. Ga- 
liu pasakyti tik tai, kad labiausiai troškau ištrūkti iš čia ir negalė- 
jau suprasti, kodėl jie nori mane sulaikyti. Kai per visą žiemos 
kampaniją neišlendi iš uniformos, tai rūmuose nesijauti kaip na- 
mie. 

Pralaukiau vienas kokį ketvirtį valandos, kol liokajus vėl ati- 
darė duris, ir įėjo pulkininkas Despjenas. O dangau, kaip jis atro- 
dė! Jo veidas buvo baltas kaip sargybinio blauzdinės, akys išvirtę, 
venos ant kaktos išpampę, o kiekvienas ūsų šerys pasišiaušes tar- 

si įsiutusio katino. Jis buvo toks piktas, kad negalėjo kalbėti, o 
tik kilnojo rankas į lubas ir kažką gargaliavo. „Išdavystė! Gyva- 
tė!“ Tai buvo žodžiai, kuriuos galėjau šuprasti, jam trypiant pir- 
myn ir atgal pp kambarį. 

Žinoma, buyo akivaizdu, kad jis gavo tokį patį gėdingą pasiū- 
lymą kaip aš in priėmė jį taip pat nusiteikęs! Jo burna lygiai taip 
pat kaip ir manoji buvo užkimšta išgautu pažadu, todėl aš pasi- 
tenkinau murmėdamas: „Siaubinga! Nėra žodžių!“ - taip, kad jis 
suprastų, jog pritariu jam. 

Mes dar tebebuvome ten, jis įnirtingai žingsniavo po kambarį, 
o aš sėdėjau kampe, kai staiga tame kambaryje, iš kurio mes iš- 
ėjome, kilo neįtikėtinas triukšmas. Kažkas urzgė ir bauginančiai 
staugė, tarytum piktas šuo, įsikabinęs dantimis į grobį. Po to kaž- 
kas su trenksmu krito, ir pasigirdo pagalbos šauksmas. Mudu abu 
puolėmė ten ir, patikėkite, pačiu laiku. 

Senasis Tremo ir Bertjė raičiojosi ant grindų, stalas buvo už- 
virtęs ant jų. Kapitonas didele, gyslota, geltona ranka laikė mar- 
šalą už gerklės; šio veidas jau įgavo švino atspalvį, o akys iššoko iš 
akiduobių. Tremo buvo kaip nesavas, lūpų kampučiuose pasiro- 
dė putos, o veide sustingo tokia klaiki išraiška, kad esu įsitikinęs 
—jei mes nebūtume atplėšę pirštas po piršto jo geležinių gniaužtų, 
jie nebūtų atsileidę, kol maršalas būtų uždusęs. Jo nagai buvo 
net pabalę nuo įtampos. 

— Mane gundė velnias! - šaukė jis bandydamas atsistoti. - Tik- 
rai Mane gundė velnias. - 

Bertjė pajėgė tik atsišlieti į sieną ir kelias minutes gaudė kva- 
pą, laikydamasis rankomis už gerklės ir sukiodamas galvą. Tada, 
piktai mostelėjęs, jis pasisuko į sunkią mėlyną užuolaidą, kaboju- 
sią už jo krėslo. 

Užuolaida buvo atplėšta, ir į kambarį žengė imperatorius. Mes, 
trys seni kareiviai, pašokome atiduoti pagarbą, bet mums tai at- 
rodė panašu į sapną, ir mūsų akys išsprogo lygiai taip pat, kaip ir 
Bertjė. Napoleonas vilkėjo žalią jėgerių uniformos mundurą, o 
rankose laikė savo mažąjį vytinį su sidabrine rankena. Jis iš eilės 

apžvelgė mus visus, šypsodamasis ta bauginančia šypsena, kurio- 
je nedalyvavo nei akys, nei antakiai. Aš manau, kad/mes visi paei- 
liui pajutome, kaip šiurpsta oda, nes būtent taip veikė daugumą 
mūsų imperatoriaus žvilgsnis. Tada jis priėjo prie Bertjė ir uždė- 
jo ranką jam ant peties. 

— Nedera pykti dėl šių smūgių, mano brangusis prince, - tarė 
jis, - jie jūsų kilmingumo ženklas. | 

Jis kalbėjo tuo švelniu meilikaujančiu tonu, kurio kartais grieb- 
davosi. Niekas kitas nemokėjo taip gražiai kalbėti prancūziškai 
kaip imperatorius, bet nebuvo nė vieno kito, kurio prancūzų kal- 
ba skambėtų taip šiurkščiai ir baisiai. 

— Manau, kad jis būtų užmušęs mane, - sušuko Bertjė, vis dar 
sukiodamas galvą. 

— Na, na! Aš būčiau atėjęs į pagalbą, jei šie karininkai nebūtų 
išgirdę tavo šauksmų. Manau, kad iš tikrųjų tavęs nesužeidė! - jis 
kalbėjo nuoširdžiai, nes tikrai labai mėgo Bertjė, labiau negu bet 
ką kitą, išskyrus Diuroką. 

Bertjė nusijuokė, nors nelabai noriai. 

— Žaizdos nuo prancūzų rankų - man naujiena, - tarė jis. 

— Tačiau ir jos gautos vardan Prancūzijos, - atsakė imperato- 
rius. 

Po to pasisukęs į mus, jis paėmė Tremo už ausies: 

— A, senas bambekli, - tarė jis, - jūs buvote vienas iš mano 
grenadierių Egipte, ar ne, o prie Morengo gavote garbės muškie- 
tą. Jus gerai atsimenu, mano gerasis drauge. Taigi senosios lieps- 
nos dar neužgeso! Jos dar įsiplieskia, kai manote, kad jūsų 
imperatorių skriaudžia. O jūs, pulkininke Despjenai, jūs net ne- 
siteikėte išklausyti gundytojo. Ir jūs, Žerarai, jūsų ištikimas kar- 
das visada gins mane nuo priešų. Na, ką gi, apie mane buvo 
susirinkę išdavikai, bet pagaliau pradedu suprasti, kas yra ištiki- 
mieji vyrai. 

Galite įsivaizduoti, mano bičiuliai, koks džiaugsmas mus apė- 
mė, kai didžiausias viso pasaulio žmogus šitaip kalbėjo su mumis. 
Tremo drebėjo taip, kad aš galvojau, jog jis parkris, o ašaros rie- 

dėjo jo iisyi keų ūsais. Jei nesate matę, tai niekada negalėsite 
įsivaizduoti, okią įtaką imperatorius turėjo tiems stačiokiškiems, 
žiauriems senįesiems veteranams. 

- Na, manolištikimieji draugai, - tarė jis. - eikite paskui mane 
į šį kambarį, ir aš jums paaiškinsiu šio nedidelio farso, kurį mes 
suvaidinome, reikšmę. Bertjė, prašau jus pasilikti šiame kamba- 
ryje ir saugoti, kad niekas mums nesutrukdytų. 

Mums buvo naujiena tvarkyti reikalus, kai duris saugojo 
Prancūzijos maršalas. Tačiau, kaip buvo įsakyta, mes nusekėme 
paskui imperatorių, o jis pasikvietė mus prie lango nišos, ir kai 
mes susibūrėme aplink jį, tyliu balsu kreipėsi į mus. 

— Pasirinkau jus iš visos armijos, - tarė jis, - nes esate ne tik 
patys grėsmingiausi, bet ir ištikimiausi mano kareiviai. Buvau 
įsitikinęs, kad jūsų visų ištikimybė man niekada nesusvyruos. Jei 
išdrįsau tikrinti šią ištikimybę ir stebėti, kaip mano įsakymu iš- 
bandoma jūsų garbė, tai tik todėl, kad šiomis dienomis mano pa- 
ties kūnas ir kraujas pasirodė baisiausi išdavikai, todėl turiu būti 
dvigubai apdairesnis. Dabar pakankamai įsitikinau, kad galiu pa- 
sikliauti jūsų narsa. 

- Iki mirties, jūsų didenybe! - sušuko Tremo, o mes abu pakar- 
tojome jam iš paskos. 

Napoleonas prisitraukė mus truputį arčiau ir prašneko dar ty- 
liau. 

- To, ką pasakysiu jums dabar, nesakiau niekam, net savo žmo- 
nai ir broliams, tik jums. Tai turi likti tarp mūsų, mano draugai. 
Mes susirinkome į paskutinį mūšį. Žaidimas baigtas, ir mums rei- 
kia tinkamai viskuo pasirūpinti. 

Atrodė, kad, kol jo klausiausi, mano širdis pavirto į devynių 
svarų sviedinį. Mes iš paskutiniųjų stengėmės neprarasti vilties, 
bet dabar, kai jis, žmogus, kuris visada buvo ramus ir visada turė- 
jo šį bei tą atsargoje - tuo ramiu, bejausmiu balsu pasakė, kad 
viskas baigta, mes supratome, kad viskas amžiams apsiniaukė ir 
išnyko paskutinieji spinduliai. Tremo suurzgė ir griebėsi kardo, 
Despjenas sugriežė dantimis, o aš, savo ruožtu, atstačiau krūtinę 

17 sumušiau kulnais, kad imperatorius matytų, jog dar liko nar- 
sos kovoti su nelaime. E 

— Mano dokumentai ir turtai turi būti išsaugoti, - sušnabždėjo 
imperatorius. - Visas mano likimas ateityje gali priklausyti nuo 
jų išsaugojimo. Jie yra mūsų būsimų bandymų pagrindas - nes 
esu įsitikinęs, kad tie vargšai Burbonai supras, kad net mano suo- 
lelis kojoms per didelis jų sostui. Kur man laikyti šiuos brangius 
daiktus? Mano valdas apieškos, lygiai kaip ir mano šalininkų na- 
mus. Jie turi būti išsaugoti ir paslėpti žmonių, kuriems galiu pa- 
tikėti tai, kas man brangiau už gyvybę. Visoje Prancūzijoje jūs 
esate tie, kuriuos pasirinkau brangiausiais patikėtiniais. 

— Pirmiausia noriu pasakyti jums, kokie tie dokumentai. Jūs 
negalėsite sakyti, kad esate tik akli šio reikalo vykdytojai. Tai yra 
oficialūs mano skyrybų su Žozefina ir vedybų su Marija Luiza, 
taip pat mano paveldėtojo, Romos karaliaus, gimimo liudijimai. 
Jei mes negalėsime įrodyti šių dalykų, mano šeimos būsimos pre- 
tenzijos į Prancūzijos sostą sužlugs. Taip pat yra vertybinių po- 
pierių už keturiasdešimt milijonų frankų. Tai milžiniška suma, 
mano draugai, bet, palyginti su kitais dokumentais, apie kuriuos 
kalbėjau, ji ne brangesnė negu šis raitelio vytinis. Sakau jums 
visa tai, kad suprastumėte, kokia nepaprastai svarbi toji užduo- 
tis, kurią jums patikiu. Dabar paklausykite, o aš pranešiu, kur 
paimti šiuos dokumentus ir ką su jais turėsite padaryti. 

— Šį rytą Paryžiuje jie buvo perduoti mano ištikimai draugei 
grafienei Valevskai. Penktą valandą ji išvyksta į Fontenblo savo 
mėlynu ekipažu. Tarp pusės dešimt ir dešimtos valandos ji turėtų 
atvykti čia. Ją įspėjo, kad jos karietą už miesto sustabdys trys 
raiti karininkai, ir ji perduos paketą į jūsų globą. Žerarai, jūs jau- 
niausias, tačiau jūsų laipsnis aukščiausias. Aš jums patikiu šį ame- 
tisto žiedą, kurį parodysite damai, kaip savo misijos įrodymą ir 
paliksite jai kaip pakvitavimą už dokumentus. 

— Paėmę paketą, jūs nujosite su jais į mišką prie sugriautos 
karvelidės - Kolombjerės. Galbūt jus pasitiksiu - tačiau, jei man 
atrodys, kad tai pavojinga, pasiųsiu savo asmeninį tarną Musta- 

fą, kurio nurodymų galite klausyti kaip mano. Karvelidė yra be 
stogo, o šią naktį švies pilnatis. Į dešinę nuo įėjimo jūs rasite at- 
remtus į sieną tris kastuvus. Jais iškasite trijų pėdų gylio duobę 
šiaurrytiniame kampe, tai yra kampe, esančiame į kairę nuo durų 
ir arčiausiai Fontenblo. Užkasę dokumentus, kuo rūpestingiau- 
sia sulyginkite žemę, o po to grįžę į rūmus, viską pranešite man. 

Tokie buvo imperatoriaus nurodymai, tačiau jų tikslumas ir 
smulkmeniškumas rodė, kad niekas kitas, tik jis pats juos galėjo 
išdėstyti. Kai baigė, jis privertė mus prisiekti, kad išlaikysime pa- 
slaptį iki jo gyvenimo pabaigos ir ligi tol, kol dokumentai bus pa- 
laidoti. Jis mus vertė prisiekti kelis kartus iš naujo, kol pagaliau 
leido mums išeiti. 

Pulkininkas Despjenas buvo apsistojęs „Fazano ženkle“, kaip 
tik ten mes kartu pavakarieniavome. Visi trys buvome išmokę 
sutikti netikėčiausius likimo posūkius kaip kasdienio gyvenimo 
ir darbo dalį, tačiau visi buvome įkaitinti ir sujaudinti nepapras- 
to pokalbio ir minties apie mūsų laukiantį didįjį nuotykį. Man jau 
buvo lemta tris kartus išgirsti įsakymą tiesiai iš imperatoriaus 
lūpų, tačiau nei atsitikimas su žudikais iš Ajačo, nei garsioji ke- 
lionė į Paryžių, kaip atrodo, nesuteikė tokių galimybių, kaip šis 
naujas ir pats asmeniškiausias pavedimas. 

— Jei imperatoriui seksis, - tarė Despjenas, - mes dar sulauksi- 
me maršalo laipsnių. 

Mes su juo išgėrėme už mūsų būsimas trikampes skrybėles ir 
lazdas. : 

Į pasimatymo vietą prie pirmojo keliastulpio Paryžiaus kelyje 
susitarėme vykti atskirai. Tokiu būdu tikėjomės išvengti gandų, 
kurie galėtų kilti, jei tris taip gerai žinomus vyrus, kaip mes, pa- 
matytų išjojančius kartu. Mano mažoji Žibuoklė tą rytą pametė 
pasagą, ir kalvis kaustė ją, kai aš sugrįžau, taigi trys mano drau- 
gai jau buvo ten, kai aš atvykau į pasimatymo vietą. Pasiėmiau 
ne tik kardą, bet ir porą angliškų graižtvinių pistoletų ir plaktu- 
ką užtaisams įvaryti. Pas Truvelį Rivoli gatvėje jie man kainavo 
šimtą penkiasdešimt frankų, tačiau jų šūviai buvo tolesni ir taik- 

lesni negu kitų. Vienu iš jų išgelbėjau senojo Buvė gyvybe Leipci- 
ge. 

Naktis buvo giedra ir į mūsų nugaras švietė ryškus mėnulis, 
todėl baltu keliu priešais mus visą laiką jojo trys juodi raiteliai. 
Tačiau vietovė buvo apaugusi tankiu mišku, todėl negalėjome ma- 
tyti toli į priekį. Didysis rūmų laikrodis jau išmušė dešimtą, ta- 
čiau grafienės dar nesimatė. Mes pradėjome jaudintis, kad gal kas 
nors sutrukdė jai išvykti. 

Staiga tolumoje kažkas pasigirdo. Iš pradžių tai buvo labai ty- 
lus ratų dardėjimas ir arklių kanopų stuksenimas - ta-ta-ta. Po 
to garsai ėmė aidėti arčiau ir aiškiau, dar arčiau, pagaliau iš už 
posūkio pasirodė pora siūbuojančių geltonų žibintų, o jų šviesoje 
pamatėme du stambius rudus arklius, traukiančius aukštą mėly- 
ną karietą. Foreiteris sustabdė uždususius ir apsiputojusius ar- 
klius už kelių jardų nuo mūsų. Po akimirkos mes atsidūrėme prie 
lango ir pakėlėme rankas sveikindami gražų, blyškų veidą, žiū- 
rintį į mus. 

— Mes esame trys imperatoriaus karininkai, ponia, - tariau ty- 
liu balsu, pasilenkęs prie atviro lango. - Jūs buvote įspėta, kad 
mes jums turime patarnauti. 

Grafienės veido spalva buvo labai gražaus kreminio atspalvio, 
kuris man ypač patinka, tačiau, žiūrėdama į mane, ji vis labiau 
blyško. Gilios raukšlės vis labiau ryškėjo jos veide, kol iš jaunos 
moters ji virto sene. 

— Man aišku, - tarė ji, - kad jūs trys esate apsišaukėliai. 

Jei ji būtų sudavusi man per veidą savo švelnia ranka, nebūtų 
labiau nustebinusi manes. Tai buvo ne tik žodžiai, bet ir kartėlis, 
su kuriuo ji iškošė tuos žodžius. 

- Iš tiesų, ponia, - tariau aš, - jūs mus neteisingai kaltinate. 
Tai pulkininkas Despjenas ir kapitonas Tremo. Aš esu brigados 
vadas Žeraras, ir man užtenka tik užsiminti apie tai žmonėms, 
girdėjusiems apie mane, kad... 

- O jūs, niekšai! - nutraukė ji. - Jūs galvojate, kad jei esu tik 
moteris, tai mane lengva apgauti! Niekingi apsimetėliai! 

Aš pažvelgiau į Despjeną, kuris pabalo iš pykčio, ir į Tremo, 
pešiojantį ūsus. 

— Ponia, - šaltai tariau, - kai imperatorius pagerbė mus, patikė- 
damas šią misiją, jis įteikė man šį ametisto žiedą kaip atpažinimo 
ženklą. Aš negalėjau pagalvoti, kad trims garbingiems džentelme- 
nams galėtų prireikti tokio patvirtinimo, tačiau atremti jūsų ne- 
garbingus įtarimus galiu tik perduodamas jį į jūsų rankas. 

Ji pakėlė žiedą į karietos žibinto šviesą, ir baisi skausmo ir 
siaubo išraiška iškreipė jos veidą. 

— Tai jo žiedas! - sukliko ji. - Dieve mano, ką aš padariau? Ką 
aš padariau! 

Aš pajutau, kad įvyko kažkas baisaus. 

- Greičiau, ponia, greičiau! - sušukau. - Atiduokite mums do- 
kumentus! 

— Aš jau atidaviau juos. 

— Atidavėte! Kam? 

— Trims karininkams. 

— Kada? 

— Maždaug prieš pusvalandį. 

— Kur jie? 

— Dieve, gelbėk, nežinau. Jie sustabdė karietą, ir nedvejodama 
atidaviau jiems viską, manydama, kad juos siuntė imperatorius. 

Tai buvo tarsi perkūno trenksmas. Tačiau kaip tik tokiomis 
akimirkomis esu šauniausias. 

— Likite čia, - tariau savo draugams. - Jei trys raiteliai jos pro 
čia, žūtbūt sustabdykite juos. Ponia pasakys, kaip jie atrodo. Aš 
tuojau grįšiu. 

Vienu pavadžių truktelėjimu apsigręžiau ir nuskriejau į Fon- 
tenblo tokiu greičiu, kokiu galėjo lėkti tik Žibuoklė. Prie rūmų nu- 
šokau nuo arklio, užlėkiau laiptais, nustūmiau liokajus, kurie norėjo 
mane sustabdyti, ir įsibroviau į asmeninį imperatoriaus kabinetą. 
Jis ir Makdonaldas su pieštukais ir kompasais buvo palinkę prie 
žemėlapio. Jis pakėlė galvą piktai susiraukęs dėl staigaus įsibrovi- 
mo, tačiau veido spalva pasikeitė, vos tik mane pamatė. 

— Palikite mus. maršale, - tarė jis ir, vos tik durys užsidarė, 
paklausė: - Kokios žinios apie dokumentus? 

— Jie dingo! - tariau ir keliais trumpais žodžiais papasakojau, 
kas atsitiko. Jo veidas buvo ramus, bet aš mačiau, kaip virpėjo 
rankoje kompasas. 

- Jūs turite juos atgauti, Žerarai! - sušuko jis. - Ant kortos 
pastatytas mano dinastijos likimas. Negalima gaišti nė akimir- 
kos! Ant arklio, pone, ant arklio! 

— Kas jie, jūsų didenybe? 

— Negaliu pasakyti. Mane supa išdavikai. Tačiau jie gabens juos 
į Paryžių. Kam gi kitam juos vežtų, jei ne išdavikui Taleiranui! 
Taip, taip, jie joja Paryžiaus keliu ir juos dar galima pavyti. Su 
trimis geriausias žirgais iš mano arklidžių ir... 

Aš nebelaukiau sakinio pabaigos ir jau bildėjau laiptais žemyn. 
Esu tikras, kad nepraėjo nė penkios minutės, kai šuoliavau ant 
Žibuoklės iš miesto, rankose laikydamas paties imperatoriaus 
dviejų arabiškų žirgų pavadžius. Jie norėjo, kad paimčiau tris ar- 
klius, bet po to nebūčiau išdrįsęs pažvelgti Žibuoklei į akis. Jau- 
čiu, kad vaizdas buvo puikus, kai prilėkiau prie savo draugų ir 
pastačiau arklius piestu mėnesienoje. 

— Niekas neprajojo? 

— Niekas. 

— Tada jie joja Paryžiaus keliu. Greičiau! Ant arklių ir vejamės! 

Jie neužtruko, tie puikūs kareiviai. Netrukus jie sėdėjo ant 
imperatoriaus arklių, o saviškius paliko pakelėje be priežiūros. Ir 
mes pradėjome ilgas gaudynes; aš jojau centre, Despjenas iš deši- 
nės, o Tremo šiek tiek atsilikęs, nes jis buvo sunkesnis. Dangau, 
kaip mes šuoliavome! Dvylika skriejančių kanopų dundėjo kietu, 
lygiu keliu. Tuopos ir mėnulis, juodi stulpai ir sidabriniai ruožai 
mylia po mylios gulė ant to paties margo kelio; mūsų šešėliai skrie- 
jo priešais, o dulkės iš paskos. Mes girdėjome trobose džeržgian- 
čius skląsčius ir girgždančias langines, kai dundėjome pro šalį, 
tačiau, kol žmonės suspėdavo pažvelgti į mus, iš mūsų likdavo tik 
trys tamsūs siluetai kelyje. Kai mes įjojome į Korbajį, laikrodžiai 

mušė vidurnaktį; tačiau arklininkas su kibirais abiejose rankose 
metė juodą šešėlį ant auksinės šviesos vėduoklės, krintančios pro 
atviras smuklės duris. 

— Trys raiteliai! - sužiopčiojau. - Ar jie prajojo? 

— Ką tik pagirdžiau jų arklius, - atsakė jis. - Manau, kad jie... 

— Pirmyn, mano bičiuliai, pirmyn! - ir mes nuskriejome skel- 
dami kibirkštis iš mažo miestelio grindinio akmenų. Žandaras ban- 
dė mus sustabdyti, bet jo balsą nustelbė mūsų kardų žvangėjimas 
ir barškėjimas. Namai praslydo pro šalį, ir mes vėl išjojome į kai- 
mo kelią, mus nuo Paryžiaus skyrė lygiai dvidešimt mylių. Kaip 
jie galėjo pasprukti nuo mūsų, jojančių geriausiais arkliais Pran- 
cūzijoje? Nė vienas iš jų nepavargo nė per plauką, tačiau Žibuoklė 
buvo priekyje per visą galvą ir petį. Ji įsikarščiavo, ir iš jos tam- 
praus žingsnio supratau, kad tereikia jai duoti valią, ir imperato- 
riaus žirgai pamatys jos uodegos spalvą. 

- Štai jie! - sušuko Despjenas. 

— Jie mūsų! - suriaumojo Tremo. 

— Pirmyn, bičiuliai, pirmyn! - sušukau dar kartą. 

Meėnesienoje prieš mus tiesėsi ilga balta kelio juosta. Toli prie- 
kyje matėme tris raitelius, prigludusius prie arklių sprandų. Kas 
akimirką jie didėjo ir galėjome juos geriau įžiūrėti, mes artėjome. 
Aš visai aiškiai mačiau, kad du vyrai iš dviejų pusių buvo susi- 
supę į apsiaustus ir jojo bėrais žirgais, o žmogus tarp jų ant širmo 
arklio vilkėjo jėgerio uniformą. Jie lėkė kartu; iš to, kaip dėliojo 
kojas šuoliui vidurinis arklys, aiškiai buvo matyti, kad jis mažiau- 
siai pavargęs iš visų trijų. Ojo raitelis, atrodo, buvo grupės vadas, 
nes mes visą laiką matėme, kaip blizgėjo jo veidas mėnesienoje, 
kai jis atsigręždavo nustatyti atstumą tarp mūsų. Iš pradžių tai 
buvo tik šviesi dėmė, po to ją perrėžė ūsai, ir pagaliau, kai mes 
pajutome jų dulkes gerklėse, aš žinojau to žmogaus vardą. 

— Sustokite, pulkininke de Monliukai! - sušukau. - Sustokite, 
imperatoriaus vardu! 

Daugelį metų pažinojau jį kaip drąsų karininką ir neprincipin- 
gą niekšą. Tiesą sakant, mes turėjome nesuvestų sąskaitų, nes jis 

Varšuvoje nušovė mano draugą Trevilį, paspausdamas gaiduką 
gerą sekundę prieš nukrentant nosinei; kaip kai kas kalbėjo. 

Vos spėjus man prabilti, du jo draugai atsisuko ir iššovė į mus 
iš pistoletų. Aš išgirdau, kaip baisiai sušuko Despjenas, ir tą pa- 
čią akimirką mudu su Tremo suvarėme kulkas į tą patį vyrą. Jis 
krito į priekį, o jo rankos kabaldavo iš abiejų arklio kaklo pusių. 
Jo draugas pentinais paragino arklį ir su kardu rankoje puolė 
Tremo, o aš išgirdau žvangesį, kuris pasigirsta, kai stipriai atre- 
miamas stiprus smūgis. Pats net nepasukau galvos, o pirmą kar- 
tą paliečiau Žibuoklę pentinais ir pasileidau paskui vadą. Tai, kad 
jis, palikęs draugus, skriejo pirmyn, buvo pakankamas įrodymas, 
kad ir aš turiu palikti savuosius ir vytis jį. 

Jis lenkė mane pora šimtų žingsnių, bet mano puikioji kume- 
laitė išlygino skirtumą neprajojus dviejų keliastulpių. Tuščiai jis 
ragino arklį pentinais ir vytiniu kaip artilerijos važnyčiotojas pa- 
bjurusiame kelyje. Jo skrybėlė nuo didelio greičio nuskriejo į šalį, 
ir plikė blizgėjo mėnesienoje. Tačiau ko jis tik nedarė, vis tiek 
girdėjo kanopų bildesį už nugaros vis garsiau ir garsiau. Aš bu- 
vau už kokių dvidešimt jardų nuo jo, ir šešėlio galva jau lietė šešė- 
lio paskuigalį, kai jis keikdamasis pasisuko balne ir ištuštino vieną 
po kito abu pistoletus į Žibuoklę. 

Aš buvau sužeistas taip dažnai, kad turiu sustoti ir pagalvoti, 
kad galėčiau tiksliai pasakyti, kiek kartų. Į mane pataikė ir muš- 
kietos, ir pistoleto kulkos, ir sprogstančios skeveldros, be to, bu- 
vau perdurtas durtuvu, durklu, kardu ir pagaliau yla, kas buvo 
visų skausmingiausia. Tačiau nuo visų šitų sužeidimų niekada 
nepajutau tokio mirtino silpnumo, koks apėmė mane pajutus, kaip 
susvyravo ir susverdėjo po manim vargšas, tylus ir kantrus gyvu- 
lys, kurį pamilau labiau negu bet ką kitą pasaulyje, išskyrus ma- 
no motulę ir imperatorių. Išsitraukiau iš dėklo antrąjį pistoletą ir 
šoviau tiesiai į plačius vyruko pečius. Jis rimbu čaižė arklio šo- 
nus, ir trumpam pagalvojau, kad nepataikiau į jį. Bet tuojau ant 
jo žalio jėgerio kitelio pamačiau besiplečiančią tamsią dėmę, jis 
pradėjo svyruoti balne, iš pradžių vos vos, bet su kiekvienu šuoliu 

vis labiau ir pagaliau nuslydo žemyn, koja įstrigo balnakilpėje, o 
pečiai dunksėjo į kelią, kol pagaliau nuvargęs arklys nebepajėgė 
jo tempti, ir aš sugriebiau ranka putomis aptaškytus pavadžius. 
Kol stabdžiau, balnakilpės oda atsipalaidavo ir pentinuotas kul- 
nas krisdamas garsiai sužvangėjo. 

— Dokumentus! - sušukau iššokdamas iš balno. - Tučtuojau! 

Bet jau sakydamas šiuos žodžius, iš žaliai apvilkto kūno smu- 
kimo ir fantastiško sąnarių išdrikimo mėnesienoje aiškiai supra- 
tau, kad su juo viskas baigta. Mano kulka pervėrė jo širdį, ir tik 
geležinė valia taip ilgai išlaikė jį balne. Šitas Monliukas gyveno 
narsiai, ir, turiu pripažinti, taip pat narsiai ir mirė. 

Bet aš galvojau, visą laiką galvojau apie dokumentus. Prase- 
giau jo kitelį ir apieškojau marškinius. Po to iškrausčiau dėklus ir 
kavaleristo krepšį. Pagaliau nutraukiau jam batus ir atsegiau ar- 
klio pavaržą, kad galėčiau patikrinti po balnu. Neliko nė vieno 
kampučio ar plyšelio, kurio nebūčiau išvertęs. Be jokios naudos. 
Jis dokumentų neturėjo. 

Gavęs tokį triuškinantį smūgį, galėjau tik atsisėsti šalikelėje 
ir apsiverkti. Atrodė, kad prieš mane kovojo pats likimas, o tai 
yra toks priešas, prieš kurį ne gėda krūptelėti ir narsiam husarui. 
Stovėjau apkabinęs ranka sužeistos Žibuoklės kaklą ir stengiausi 
viską apgalvoti, kad pasielgčiau kuo išmintingiau. Žinojau, kad 
imperatorius nelabai žavisi mano protu, ir troškau įrodyti jam, 
koks jis neteisus mano atžvilgiu. Monliukas dokumentų neturė- 
jo. Tačiau Monliukas paaukojo draugus bandydamas pabėgti. Nie- 
ko negalėjau suprasti. Antra vertus, buvo aišku, kad jeigu jis jų 
neturėjo, tai turėjo vienas iš jo draugų. Vienas iš jų tikrai buvo 
negyvas. Kitą palikau kautis su Tremo, ir jeigu jis būtų pabėgęs 
nuo senojo kardininko, tai būtų jojęs pro mane. Aišku, kad dar- 
bas manęs laukė kitoje pusėje. 

Visa tai apgalvojęs, prigrūdau į pistoletus naujų šovinių. Tada 
sudėjau juos į dėklus, apžiūrėjau savo kumelaitę, kuri visą laiką 
muistė galvą ir karpė ausimis tarsi norėdama pasakyti, kad tokia 
sena kariautoja kaip ji nesijaudina dėl vieno kito įbrėžimo. Pir- 

masis šūvis tik nubrozdino jai mentę, palikęs odoje žymę, tarsi ji 
būtų pasitrynusi į sieną. Antrasis buvo rimtesnis. Kulka perėjo 
per kaklo raumenis, tačiau žaizda jau nebekraujavo. Pagalvojau, 
kad jei ji nusilps, galėsiu joti širmuoju Monliuko arkliu, kurį kol 
kas vedžiausi šalia, nes tai buvo puikus arklys, vertas mažiausiai 
penkiolikos šimtų frankų, ir man atrodė, kad niekas neturi į jį 
daugiau teisių negu aš. 

Na, dabar nekantravau sugrįžti pas kitus ir jau pasukau Ži- 
buoklės galvą, kai staiga pamačiau kažką žvilgant lauke šalia ke- 
lio. Tai buvo nuo Monliuko galvos nupūstos jėgerio kepurės 
variniai papuošimai; pamačius ją, man staiga šovė mintis, nuo 
kurios net pašokau balne. Kaip galėjo tą kepurę nupūsti? Ji tokia 
sunki, kad būtų paprasčiausiai nukritusi, argi ne? O štai ji gulėjo 
už penkiolikos žingsnių nuo kelio. Žinoma, jis ją nusviedė, kai 
įsitikino, jog jį pavysiu. O jeigu jis ją nusviedė... daugiau nebe- 
mąsčiau, bet nušokau nuo kumelės plakančia tarsi atakoje širdi- 
mi. Taip, šį kartą viskas buvo gerai. Ten, pačiame kepurės 
viršugalvyje, buvo įkištas į pergamentą suvyniotas popieriaus ri- 
tinys, perrištas geltonu kaspinėliu. Ištraukiau jį viena ranka ir, 
laikydamas skrybėlę kitoje, sušokau mėnesienoje džiaugsmo šo- 
kį. Imperatorius įsitikins, kad nepadarė klaidos perduodamas šį 
reikalą į Etjeno Žeraro rankas. 

Mano kitelyje tiesiai virš širdies buvo slapta kišenė, kurioje 
laikiau kelis man mielus daiktelius, taigi į ją ir įkišau brangųjį 
ritinį. Tada užšokau ant Žibuoklės ir leidausi į priekį pažiūrėti, 
kas atsitiko Tremo, kai pamačiau tolumoje per lauką jojantį rai- 
telį. Tą pat akimirką išgirdau artėjančių kanopų bildesį ir mėnu- 
lio šviesoje išvydau imperatorių ant balto žirgo, vilkintį pilką paltą 
su trikampe kepure, tokį pat, kokį dažnai regėjau mūšio lauke. 

— Na! - sušuko jis šiurkščiai lyg viršilos tonu. - Kur mano do- 
kumentai? 

Aš suraginau pentinais arklį ir, netaręs nė žodžio, įteikiau juos. 
Jis nutraukė kaspinėlį ir greitai perbėgo juos akimis. Po to, ka- 
dangi mūsų arkliai stovėjo šalia galva prie uodegos, jis apkabino 

mane kairiąja ranka per pečius. Taip, mano bičiuliai, nors aš ir 
atrodau paprastas karys, mane apkabino mano didysis valdovas. 

- Žerarai, - sušuko jis, - jūs - stebuklas! 

Nenorėjau jam prieštarauti ir net paraudau supratęs, kad pa- 
galiau jis įvertino mane. 

— Kur vagis, Žerarai? — paklausė jis. 

— Negyvas, jūsų didenybe. 

— Jūs jį užmušėte? 

— Jis sužeidė mano arklį, jūsų didenybe, ir būtų pabėges, jei 
nebūčiau jo nušovęs. 

— Ar tu jį pažinai? 

— Jo vardas Monliukas, jūsų didenybe, - jėgerių pulkininkas. 

— Taigi, - tarė imperatorius, - mes turime vargšą pėstininką, 
tačiau ranka, kuri žaidžia partiją, mums vis dar nepasiekiama. - 
Kurį laiką jis sėdėjo tyliai mąstydamas, nuleidęs galvą ant krūti- 
nės. - Ak, Taleiranai, Taleiranai, - išgirdau murmant, - jei bū- 
čiau buvęs tavo vietoje, o tu manojoje, tu būtum sutraiškęs gyvatę, 
kol ji buvo po tavo batu. Penkerius metus žinojau, kas esi iš tikrųjų, 
ir leidau tau sulaukti, kol galėsi man įgelti. Nekreipk dėmesio, 
mano drąsuoli, - tęsė jis atsisukdamas į mane, - atpildo diena 
ateis visiems, ir kai ji išauš, aš tau pažadu, kad mano draugai bus 
prisiminti kaip ir mano priešai. 

— Jūsų didenybe, - tariau, nes kaip ir jis turėjau laiko pagalvo- 
ti, - jei jūsų planai dėl šių dokumentų pasiekė priešų ausis, ti- 
kiuosi, nemanote, kad tai įvyko dėl mano ar mano draugų kaltės. 

— Taip galvoti būtų neprotinga, - atsakė jis, - nes šis sąmoks- 
las aiškiai suregztas Paryžiuje, o jūs tik prieš kelias valandas ga- 
vote įsakymą. 


— Bet kaip tada... 
— Užteks, - griežtai tarė jis. - Jūs nesąžiningai naudojatės savo 
padėtimi. 


Su imperatoriumi taip būdavo visada. Jis galėjo draugiškai ple- 
pėti su jumis kaip su draugu ir broliu, o kai priversdavo pamiršti, 
kokia bedugnė jus skiria, staiga žodžiu ar žvilgsniu primindavo, 

kad ji neperžengiama kaip visada. Kai glamonėdavau savo seną 
šunį, kol jis išdrįsdavo užsikarti man ant kelių, o po to nustumda- 
vau jį, prisimdavau imperatorių ir jo būdą. | 

Jis apsuko arklį, o aš sekiau iš paskos tylėdamas ir sunkia šir- 
dimi. Bet kai jis vėl prakalbo, jo žodžiai privertė mane viską pa- 
miršti. 

— Negalėjau užmigti, nesužinojęs, kaip jums pasisekė, - tarė 
jis. - Aš brangiai užmokėjau už šiuos dokumentus. Ne taip daug 
mano senųjų kareivių liko, kad galėčiau prarasti net du per nak- 
tį. 

Aš net sustingau, kai jis pasakė „du“. 

— Pulkininką Despjeną nušovė, jūsų didenybe, - sulemenau. 

— O kapitoną Tremo sukapojo. Jei būčiau atvykęs kelias minu- 
tes anksčiau, galėjau jį išgelbėti. Antrasis pabėgo laukais. 

Prisiminiau, kad, prieš pat sutikdamas imperatorių, mačiau 
raitelį. Jis jojo per laukus, kad nesusidurtų su manim, bet jei bū- 
čiau žinojęs, o Žibuoklė nebūtų sužeista, už senąjį karį būčiau 
atkeršijęs. Aš liūdnai mąsčiau, kaip puikiai jis valdė kardą ir ste- 
bėjausi, ar tik ne stingstantys riešų sąnariai pražudė jį, kai impe- 
ratorius vėl prabilo: 

— Taip, brigados vade, - tarė jis, - dabar jūs būsite vienintelis 
žmogus, kuris žino, kur paslėpti šie raštai. 

Tikriausiai tai vaizduotės apgaulė, mano bičiuliai, bet vieną 
akimirką, prisipažįstu, man pasirodė, kad imperatoriaus balse nu- 
skambėjo visai ne apgailestavimo gaidelės. Tačiau tamsi mintis 
nespėjo susiformuoti mano galvoje, nes jis tuoj pat įrodė, kad esu 
neteisus. 

— Taip, už šiuos dokumentus brangiai užmokėjau, - tarė, ir aš 
išgirdau, kaip jie sutraškėjo, kai jis prispaudė ranką prie krūti- 
nės. - Joks žmogus niekada neturėjo ištikimesnių tarnų... nuo 
pasaulio sukūrimo. 

Kol jis kalbėjo, mes prijojome kovos vietą. Pulkininkas Despje- 
nas ir jo nušautas žmogus gulėjo kartu kiek toliau ant kelio, o jų 
arkliai patenkinti ganėsi po tuopomis. Kapitonas Tremo gulėjo 

ant nugaros prieš mus, ištiesęs rankas ir kojas, laikydamas iki 
rankenos nulaužtą kardą. Jo kitelis buvo atsegtas, ir milžiniškas 
kraujo krešulys kaip tamsi nosinė kyšojo iš baltų marškinių pro- 
rėžio. Po jo milžiniškais ūsais galima buvo pastebėti žvilgant su- 
kąstus dantis. 

Imperatorius nušoko nuo arklio ir pasilenkė prie mirusiojo. 

— Jis buvo su manimi nuo pat Rivoli, - liūdnai tarė. - Jis pri- 
klausė mano seniesiems bambekliams Egipte. 

Ir jo balsas sugrąžino kariui gyvybę. Pastebėjau, kaip suvirpė- 
jo akių vokai. Jis krustelėjo ranką ir pajudino kardo rankeną per 
kelis colius. Jis bandė ja saliutuoti. Po to burna prasižiojo, o ran- 
kena žvangėdama nukrito ant žemės. 

—- Tebūnie mums visiems lemta taip gražiai mirti, - tarė stoda- 
masis imperatorius, o aš iš visos širdies pridūriau: 

— Amen. 

Už penkiasdešimties jardų nuo tos vietos, kur mes stovėjome, 
buvo ferma, ir ūkininkas, prižadintas iš miego kanopų bildesio ir 
pistoletų šūvių, išbėgo į šalikelę. Dabar mes jį pamatėme, iš bai- 
mės ir nuostabos praradusį žadą ir nenuleidžiantį išplėstų akių 
nuo imperatoriaus. Jam pavedėme rūpintis mūsų mirusiaisiais, 
taip pat ir arkliais. Aš nusprendžiau, kad geriausiai bus jam pa- 
likti Žibuoklę, o širmąjį de Monliuko arklį pasiimti, nes jis nega- 
lės atsisakyti grąžinti mano nuosavą arklį, tuo tarpu su antruoju 
galėtų būti vargo. Be to, reikėjo pagalvoti apie mano mažosios 
draugės žaizdą, o mums prieš akis buvo ilgas kelias atgal. 

Iš pradžių kelyje imperatorius daug nekalbėjo. Tikriausiai 
Despjeno ir Tremo mirtys slėgė jo dvasią. Jis visada buvo santū- 
rus, o tokiu metu, kai kiekviena valanda nešdavo žinias apie priešų 
sėkmę arba draugų neištikimybę, negalima buvo tikėtis, kad jis 
bus linksmas bendrakeleivis. Vis dėlto, galvodamas apie doku- 
mentus, kuriuos jis taip vertino ir slėpė prie krūtinės ir, kurie tik 
prieš valandą atrodė negrįžtamai prarasti, ir kai toliau mąsčiau, 
kad tik aš, Etjenas Žeraras, sugrąžinau juos, maniau, kad man 
buvo galima skirti šiek tiek daugiau dėmesio. Ta pati mintis, ma- 

tyt, dingtelėjo ir jam, nes kai mes pagaliau išsukome iš Paryžiaus 
vieškelio ir įjojome į mišką, jis pats pradėjo pasakoti tai, apie ką 
būčiau norėjęs paklausti. 

— Kai dėl dokumentų, - tarė jis, - jau sakiau, kad niekas be 
jūsų ir manęs nežinos, kur jie bus paslėpti. Mano mameliukas 
nugabeno į karvelidę kastuvus, bet jam nieko nepasakojau. Ta- 
čiau mūsų planai apie dokumentų atgabenimą iš Paryžiaus buvo 
parengti jau pirmadienį. Paslaptį žinojo trys žmonės - moteris ir 
du vyrai. Moteriai galėčiau patikėti gyvybę; kuris iš dviejų vyrų 
mus išdavė, nežinau, bet manau, kad galiu pažadėti, jog išsiaiš- 
kinsiu. 

Tuo metu jojome medžių šešėlyje, ir aš girdėjau, kaip jis pliaukši 
vytiniu per bato aulą ir žiupsnis po žiupsnio uosto tabaką, kaip 
būdavo, kai jis jaudindavosi. 

— Be abejo, jūs stebitės, — tesė jis po pertraukėlės, — kodėl tie 
niekšai nesustabdė karietos prie Paryžiaus, o laukė jos prie įva- 
žiavimo į Fontenblo. 

Tiesą sakant, apie tai nepagalvojau, bet nesinorėjo pasirodyti 
kvailesniam, negu jis manė, todėl atsakiau, kad tai išties stebina. 

— Jeigu jie taip būtų pasielgę, būtų kilęs viešas skandalas, ir 
tikriausiai nebūtų pasiekę tikslo. Jie nebūtų radę slėptuvės, ne- 
bent būtų išardę ekipažą po gabalėlį. Jis gerai suplanavo... jis vi- 
sada gerai planuodavo... ir jis gerai pasirinko vykdytojus. Bet 
manieji buvo geresni. 

Ne man kartoti jums, mano bičiuliai, viską, ką man sakė impe- 
ratorius, kol jojome žingine pro tamsius šešėlius ir mėnesienoje 
sidabruojančias didžiojo miško proskynas. Kiekvienas jo žodis įsi- 
rėžė mano atmintyje, ir, prieš palikdamas šį pasaulį, galbūt užra- 
šysiu viską popieriuje, kad kiti galėtų juos ateityje perskaityti. Jis 
laisvai kalbėjo apie savo praeitį, taip pat šiek tiek apie ateitį; apie 
Makdonaldo ištikimybę ir Marmonto išdavystę, apie mažąjį Ro- 
mos karalių su tokiu pat švelnumu, kaip bet kuris vienturčio tė- 
vas miestietis; pagaliau apie savo uošvį, Austrijos imperatorių, 
kuris, kaip jis manė, stos tarp jo priešų ir jo paties. Tuo tarpu aš 

nedrįsau ištarti nė žodžio, prisimindamas kartą gautą atkirtį; ta- 
čiau jojau šalia, beveik negalėdamas patikėti, kad tai iš tikrųjų 
didysis imperatorius, žmogus, kurio žvilgsnis priversdavo mane 
suvirpėti, lieja man savo mintis trumpais, nekantriais sakiniais, 
kurio žodžiai veja vienas kitą ir trinksi tarsi šuoliuojančio eskad- 
rono kanopos. Galbūt po dvaro sofistikos ir diplomatijos jam rei- 
kėjo išsikalbėti su tokiu paprastu kareiviu kaip aš. 

Taip imperatorius ir aš - net po daugelio metų man kaista vei- 
dai, kad galiu sakyti šiuos žodžius kartu, - imperatorius ir aš jojo- 
me žingine per Fontenblo mišką, kol pagaliau pasiekėme karvelidę. 
Trys kastuvai buvo atremti į dešiniąją sieną prie išverstų durų, 
ir, juos pamačius, mano akis užplūdo ašaros, kai pagalvojau apie 
rankas, kurioms jie buvo skirti. Imperatorius čiupo vieną, o aš 
kitą kastuvą. 

— Greičiau! - tarė jis. - Rytas išauš dar mums negrįžus į rū- 
mus. | 

Mes iškasėmė duobę, sudėjome dokumentus į vieną iš mano 
pistoleto dėklų, kad apsaugotume juos nuo drėgmės, padėjome į 
dugną ir užkasėme. Tada rūpestingai pašalinome bet kokius žen- 
klus, kad žemė buvo kasta, o ant viršaus užritinome didelį akme- 
nį. Drįstu pasakyti, kad nuo to laiko, kai imperatorius buvo jaunas 
artileristas ir padėjo traukti patrankas prieš Tuloną, jis nedirbo 
tokio sunkaus fizinio darbo. Jis šluostėsi kaktą šilKine nosine, 
gerokai prieš mums baigiant. 

Pirmoji šalta pilka ryto šviesa skverbėsi pro medžių kamienus, 
kai mes kartu išėjome iš senosios karvelidės. Imperatorius uždėjo 
man ant peties ranką, kai aš pasiruošiau padėti jam įlipti į balną. 

- Čia mes palikome dokumentus, - iškilmingai tarė jis, - ir aš 
trokštu, kad jūs taip pat čia paliktumėte visas mintis apie juos. 
Tegul prisiminimas apie juos visiškai išblėsta iš atminties ir atgy- 
ja tik tada, kai gausite tiesioginį mano ranka rašytą ir mano ant- 
spauduotą įsakymą. Nuo šios akimirkos jūs pamiršite viską, kas 
įvyko. 

— Pamiršiu, jūsų didenybe, - tariau. 

Mes kartu prijojome miesto pakraštį, ir jis panorėjo, kad jį pa- 
likčiau. Atidaviau pagarbą ir jau apgręžiau arklį, kai jis pašaukė 
mane. 

— Miške lengva supainioti kompaso parodymus, - tarė jis. - 
Kaip jums atrodo, ar ne šiaurės rytų kampe mes juos užkasėme? 

— Ką užkasėme, jūsų didenybe? 

— Na, žinoma, dokumentus, - nekantriai šūktelėjo jis. 

— Kokius dokumentus, jūsų didenybe? 

— Dėl Dievo! Nagi dokumentus, kuriuos jūs man grąžinote. 

- Iš tiesų, esu sutrikęs, nes nesuprantu, apie ką jūsų didenybė 
kalba. 

Jis trumpam net paraudo iš pykčio, bet staiga pradėjo juoktis. 

— Labai gerai, vade! - sušuko jis. - Pradedu tikėti, kad esate 
toks pat geras diplomatas, kaip ir karys, nieko daugiau negaliu 
pridurti. 


Taigi toks buvo keistas nuotykis, kai pats visai netikėdamas 
tapau imperatoriaus draugu ir patikėtiniu. Grįžęs iš Elbės, jis 
nenorėjo iškasti dokumentų, kol neišsikovos saugios padėties, ir 
jie liko senosios karvelidės kampe, kai jis buvo ištremtas į Šv. Ele- 
nos salą. Kaip tik tuo metu jis troško, kad jie patektų į jo rėmėjų 
rankas, dėl to jis man rašė, kaip vėliau sužinojau, net tris laiškus, 
kuriuos sulaikė j jo sargybiniai. Pagaliau jis pasisiūlė išlaikyti save 
ir savo ūkį, ką lengvai galėjo padaryti, nes jam priklausė milžiniš- 
ka suma, - jeigu jie praleis vieną neatplėštą laišką. Tas prašymas 
buvo atmestas, taigi iki pat jo mirties 1821 metais dokumentai 
liko ten, kur aš sakiau. Kaip atsitiko, kad grafas Bertranas ir aš 
juos iškasėmė, ir kas juos pagaliau įsigijo, tai kita istorija, kurią 
papasakočiau, tačiau ji dar nesibaigė. 

Kada nors jūs išgirsite apie šiuos dokumentus ir suprasite, kad 
net seniai gulėdamas kape, šis didis žmogus dar gali sudrebinti 
Europą. Kai ta diena ateis, jūs prisiminsite Etjeną Žerarą ir pa- 
psakosite savo vaikams, kad girdėjote šią istoriją iš vienintelio 
gyvo šios keistos istorijos dalyvio lūpų - žmogaus, kurį gundė mar- 

šalas Bertjė, kuris vadovavo laukinėms gaudynėms Paryžiaus ke-- 
lyje, kurį apkabinimu pagerbė imperatorius, kuris jojo su juo mė- 
nesienoje per Fontenblo mišką. Pumpurai skleidžiasi ir paukščiai 
pradeda čiulbėti, mano bičiuliai. Saulės šviesoje galima rasti ge- 
resnį užsiėmimą, negu klausytis seno, nukaršusio kareivio pasa- 
kojimų. Tačiau branginkite tai, ką papasakojau, nes dar daugybė 
pumpurų išsiskleis ir daug daug paukščių nugiedos, kol Prancū- 
zija vėl turės toki valdovą kaip tas, kuriam mes didžiuodamiesi 
tarnavome. 


„KOROSKO“ ŽŪTIS 


I DALIS 


Žmonės turbūt galėtų nustebti, kodėl jie niekada negirdėjo ir 
neskaitė laikraščiuose apie „Korosko“ keleivių likimą. Tomis uni- 
versalių spaudos agentūrų, reaguojančių į menkiausius jaudi- 
nančius įvykius, dienomis atrodo išties neįtikėtina, kad toks 
svarbus tarptautinis įvykis buvo ilgai neužfiksuotas. Pakanka 
pasakyti, kad tam nutylėti būta rimtų priežasčių: tiek asmeni- 
nio, tiek politinio pobūdžio. Apie įvykį tuo laiku žinojo nemažai 
žmonių, nes provincijų laikraštėliuose buvo išspausdintos ke- 
lios jų versijos, bet apskritai jos visos buvo nepatikimos. Faktai 
buvo perpasakojami lyginant pulkininko Kokrino Kokrino iš Ka- 
rinio jūrų laivyno klubo dievagotus tvirtinimus bei panelės 
Adams iš Bostono (Masačūsetsas) laiškus. Juos papildė kapito- 
no Arčio iš Egipto Kupranugarių korpuso liudijimai, kurie buvo 
pateikti per slaptą valdžios apklausą Kaire. Ponas Džeimsas Sti- 
vensas išvis atsisakė aprašyti šį įvykį, bet kai jam buvo pateik- 
tas tekstas ir jame niekas nebuvo nei išbraukta, nei taisyta, 
galima spręsti, jog jam nepavyko aptikti itin neteisingų faktų, o 
tai, kad jis prieštaravo, jog jie nebūtų paskelbti, veikiausiai buvo 
susiję su jo dvejonėmis. 

Garlaivis „Korosko“, išgaubtu dugnu, apvaliu priekiu su vien- 
menčiu laivaračiu paskuigalyje turėjo 30 colių grimzlę ir buvo pa- 
našus į lygintuvą. 1895 m. vasario 13 d. jis iškėlė inkarą Šelale, 

prie pirmojo krioklio ir plaukė į Vady Halfą. Prieš mane guli tuo 
metu šiuo garlaiviu plaukusių keleivių kortelė. Stai ji: 


G. „Korosko“, vasario 13-oji 


Keleiviai 
Pulkininkas Kokrinas Kokrinas Londonas 
Ponas Cecilis Braunas | Londonas 
Džonas H. Hedinglis Bostonas, JAV 
Panelė Adams Bostonas, JAV 
Panelė S. Adams Vurčesteris, Masačūsetsas, JAV 
Monsinjoras Fardetas Paryžius 
Ponas ir ponia Belmontai Dublinas 
Džeimsas Stivensas Mančesteris 


Dvasininkas Džonas Stiuartas Birmingamas 
Ponia Slezinger, auklė ir vaikas Florencija 


Štai tokia grupė žmonių išplaukė iš Šelalo. Jie ketino nuplaukti 
apie du šimtus mylių Nilu, besidriekiančiu per Nubiją, esančią 
tarp pirmojo ir antrojo slenksčių. 

Toji Nubija - nepaprastas kraštas. Vietomis platus, vietomis 
visai siauras žemės ruožas, nuo kelių mylių ligi keleto jardų (nes 
pavadinimas apima tik siaurą, tinkamą kultivuoti teritoriją) jis 
driekiasi plona žalia palmių apaugusia juosta palei plačią rudą 
kaip kava upę. Už jo tvyro atšiaurios ir bekraštės Libijos dyku- 
mos, besidriekiančios tolyn per visą Afrikos plotį. Kitoje pusėje ji 
ribojasi su lygiai tokia pat dykra, besibaigiančia tolima Raudoną- 
ja jūra. Tarp šių dviejų bekraščių dykumų Nubija išsiraičiusi ta- 
rytum žalias smėlio kirminas prie upės vingio. Šen bei ten jis 
visiškai pranyksta, ir Nilas teka tarp juodų ir nuo saulės kaitros 
suskeldėjusių kalvų, kurių slėnius užpildo oranžinis lakusis smė- 
lis, nelyginant ledynų liežuviai kalnų šlaituose. Visur matyti iš- 
nykusių tautų ir kultūrų pėdsakai. Groteskiški kapai žvelgia nuo 
kalvų arba kyla į dangų: piramidiniai kapai, pilkapiai, uoliniai 
kapai - visur kapai kapinynai. Ir retsykiais, kai valtis pasuka pro 

uolas, galima išvysti virš jų apleistą miestą - namus, sienas, tvir- 
tovės kuorus, šviečiančią saulę pro tuščius langų kvadratus. Vie- 
nur sužinai, kad tai buvę romėnų, kitur - egiptiečių, o kitąsyk 
net visi kilmės ženklai išnykę. Stebiesi, kokios gentys ar tautos 
statė tuos statinius tokioje nuošalioje, nepažįstamoje vietovėje, ir 
negali suvokti teorijos, teigiančios, jog tai tebuvęs tik prieglobstis 
ar būstas tam turtingesniam kraštui žemiau, apačioje, ir tie mies- 
tai tarnavę tvirtovėmis prieš grobikus iš pietų. Bet kad ir kaip 
būtų aiškinamas tų miestų atsiradimas - ar dėl nuožmių kaimy- 
nų, ar dėl klimato pasikeitimo, - jie tebestovi, niūrūs ir nebylūs, 
o kalvų viršūnėse regi tų žmonių kapus, lyg kariūnų šaudymo 
angas. Kaip tik per šią paslaptingą, bežadę šalį keliauja turistai, 
mėgaudamiesi tabaku, smagindamiesi ir džiūgaudami, kol pasie- 
kia Egipto pasienį. 

„Korosko“ laivo keliautojai sudarė smagią draugiją; dauguma 
jų drauge keliavo nuo Kairo ligi Asuano ir net anglosaksiškasis 
santūrumas netrukus ištirpo lyg ledas plaukiant Nilu. Jiems pa- 
sisekė, kad tarp jų nebuvo nė vieno nemalonaus žmogaus, kuris 
tokiame nedideliame laive būtų galėjęs sugadinti nuotaiką visai 
grupei. Tokiame truputį didesniame nei barkasas garlaivyje ne 
vieta įkyruoliams, cinikams ar niurnoms, primetantiems savo valią 
visiems aplinkiniams. Laimei, tarp „Korosko“ keleivių tokių ne- 
buvo. Pulkininkas Kokrinas Kokrinas priklausė tai karininkų gru- 
pei, kuriai Britanijos valdžia, remdamasi plačiai taikoma vidurkių 
sistema, sulaukus tam tikro amžiaus pareiškia, jog negalima to- 
liau tęsti tarnybos. Jis demonstravo tokios sistemos privalumus, 
per likusį gyvenimo laiką tyrinėdamas Maroką ar šaudydamas 
liūtus Somalyje. Jis buvo tamsiagymis, tiesus, ereliško profilio 
vyras, paslaugiai pagarbių manierų, bet tvirto tiriamo akių žvilgs- 
nio, labai tvarkingas ir tvirtai prisilaikąs papročių. Žodžiu, jis bu- 
vo džentelmenas ligi gyvo kaulo. Savo anglosaksiška nepakanta 
nesantūrumui ilgainiui jis įgijo uždaro būdo bruožų, kurie pir- 
mos pažinties metu pasirodydavo nepatrauklūs ir net atstumian- 
tys, o tiems, kurie jį pažinojo, jis atrodė besistengiąs nuslėpti savo 

geraširdiškumą ir žmogiškus jausmus, kurie darė įtaką jo veiks- 
mams. Kelionės draugai, galima sakyti, jį labiau gerbė nei mylė- 
jo, nes pajuto, kaip ir visi jį pažinoję, jog jis yra toks žmogus, kuriam 
pažintis retai perauga į draugystę, tačiau jis būtų visų tinkamiau- 
sias pertneris ištikimai draugystei, jei kam pavyktų su juo susi- 
draugauti. Jis nešiojo kariškus žilus ūsus, bet plaukai buvo nė 
kiek nepražilę, o juodi, net nebūdingi jo amžiaus vyrui. Jis nieka- 
da neužsimindavo apie nemažus savo karinius nuopelnus, ir to- 
kio santūrumo priežastį buvo galima paaiškinti tik, tuo, kad tai 
įvyko labai seniai ir kad jam teko paaukoti karinę šlovę nevystan- 
čios jaunystės šventovei. Misteris Cecilis Braunas - vardinant iš 
eilės, kaip nurodyta keleivių sąraše, - buvo jaunas diplomatas iš 
Žemyninės ambasados su būdingomis Oksfordo manieromis, per- 
dėtai rafinuotomis ir nenatūraliomis, tačiau įdomus pašnekovas 
ir kultūringas žmogus. Jo veidas buvo šiek tiek liūdnokas, gra- 
žus, jis nešiojo dailiai sušukuotus ūselius, turėjo žemą balso tembrą 
ir savotišką abejingumo išraišką, nors sužavėdavo staigiai nušvin- 
tančia šypsena veide ir spindinčiu žvilgsniu, jeigu kas jį sudomin- 
davo. Įgytas cinizmas slėgė ir neleido pasireikšti jo jaunatviškam 
įkarščiui; jis dažnai ignoruodavo tai, kas buvo savaime supranta- 
ma, ir neretai pervertindavo tai, kas kitiems atrodydavo kažkoks 
mažmožis ar visai nereikšmingas dalykas. Jis įdėmiai skaitė pasi- 
rinktą kelionei knygą, parašytą Valterio Paterio. Ištisas dienas jis 
būdavo įnikęs į knygą, bet mandagus, malonus. Jis sėdėdavo po 
tentu su romanu rankose, pasidėjęs eskizų albumą čia pat ant 
sulankstomos kėdutės. Jo asmeninis orumas neleido pirmam pra- 
dėti bendrauti, bet jeigu kas kreipdavosi į jį, jis mielai atsakydavo 
ir mandagiai bendraudavo. 

Amerikiečiai sudarė atskirą grupelę. Džonas H. Hedinglis bu- 
vo iš Naujosios Anglijos, Harvardo absolventas, bebaigiantis studi- 
jas kelione aplink pasaulį. Jis buvo tipiškas jaunasis amerikietis — 
žvalus, pastabus, rimtas, žingeidus ir visiškai nesivaržantis. Ne- 
fanatiškas, bet pakankamai nuosaikus religinis jausmas įgalina jį 
atsilaikyti prieš jaunatviškus proveržius. Jo išvaizda nebuvo to- 

kia puiki kaip jaunojo Oksfordo diplomato, tačiau jis sugebėjo leng- 
vai ir kultūringai bendrauti, nes jam buvo būdingi aštresni pojū- 
čiai ir emocijos; o trūkumas buvo tas, kad jis nebuvo toks 
sumaningas. Panelė Adams ir panelė Seidė Adams buvo teta ir 
dukterėčia, pirmoji nedidukė, energinga šiurkščių veido bruožų 
bostonietiškoji senmergė, kurios grubus tamsiagymis veidas slė- 
pė neišnaudotos meilės perteklių. Jai niekada neteko atsitraukti 
nuo namų, todėl ji iškart apsiėmė pakeisti Rytus pagal Masačū- 
setso lygį. Vos išlipusi Egipte, ji suvokė, jog šalį reikia tvarkyti, ir 
kadangi tai įsikalė sau į galvą, iš karto ėmėsi darbo. Balnoti asi- 
lai, alkani benamiai šunys, musių plilnos kūdikių akys, nuogi vai- 
kai, įkyrūs prašinėtojai, apsileidusios, nudriskusios moterys - visa 
tai graužė jos sąžinę, ir ji ėmėsi viską reformuoti. Kadangi ji visiš- 
kai nemokėjo vietinės kalbos ir niekaip nesugebėdavo paaiškinti 
nusikaltėliams, ko siekianti, tai jai plaukiant Nilu senieji Rytai 
atrodė nepasikeitę nuo neatmenamų laikų. Tuo ji maloniai pra- 
linksmino kelionės draugus. Niekas taip nesižavėjo jos pastango- 
mis, kaip jos dukterėčia Seidė, kuri su ponu Belmontu drauge 
dalijosi šlovingais pačių populiariausių laivo keliautojų vardais. 
Ji buvo labai jauna, ką tik baigusi Smito koledžą. Tad jai buvo 
būdingos visos vaikiškos ydos ir dorybės. Ji buvo atvira, patikli, 
naiviai tiesmukiška, visada gerai nusiteikusi, plepi ir trokštanti 
pagarbos. Tačiau net jos trūkumai džiugindavo aplinkinius. Nors 
ji ir buvo išsaugojusi vaikiškus būdo bruožus, vis dėlto priminė 
subrendusią moterį, buvo graži ir atrodė vyresnė nei iš tikrųjų 
gal dėl žemai ant ausų užleistų plaukų, iškilios krūtinės ir apva- 
lių klubų su plačiu sijonu, kurį sukūrė ar nukopijavo ponas Gib- 
sonas. Jos sijonų plaikstymasis ir atviras, kandus balsas bei 
malonus užkrečiantis juokas tapo įprastais maloniais garsais „Ko- 
roske“. Net griežtasis pulkininkas tapo atlaidesnis ir pralinks- 
mėdavo, o oksfordiškasis jaunasis diplomatas pamiršdavo būti 
nenatūralus panelės Adams draugijoje. 

Kitus keleivius galima apibūdinti greičiau. Vieni buvo įdomūs, 
kiti neveiklūs, bet visi malonūs ir draugiški. Monsinjoras Farde- 


203 


tas buvo geraširdis, tačiau mėgstąs ginčytis prancūzas, besilai- 
kantis nesugriaunamos nuomonės apie plačias Didžiosios Brita- 
nijos aferas ir neteisėtą jos padėtį Egipte. Misteris Belmontas, 
žilas it plienas, tvirtas airis, garsėjo stebėtinai taikliu šaudymu, 
ypač iš ilgų nuotolių, ir buvo pelnęs kone visus Vimbldono ir Bis- 
lio įsteigtus prizus. Su juo drauge keliavo ir jo žmona, žavi ir grakš- 
čių manierų moteris, kupina būdingo savo šaliai žaismingumo. 
Ponia Šlezinger buvo vidutinio amžiaus našlė, tyli ir rami; ji, kaip 
ir bet kurios kitos motinos, negalėjo atitraukti akių nuo savo še- 
šerių metų berniuko, nes jai rūpėjo apsaugoti vaiką, o ypač tokia- 
me laivo denyje su atvirais turėklais. Džonas Stiuartas buvo 
sektantų dvasininkas iš Birmingamo - nežinia, ar presbiterionas 
ar kongregacionistas, - nepaprastai stambus vyras, lėtapėdis ir 
nejudrus, bet apdovanotas didžiuliu humoro bagažu, ir tai, kaip 
man pasakojo, labai padėjo jam tapti geru pamokslininku ir įtai- 
giu radikalių pažangių idėjų skelbėju. 

Galiausiai ten buvo ir misteris Džeimsas Stivensas, firmos pa- 
tikėtinis iš Mančesterio (jaunesnysis Hiksono, Wardo ir Stivenso 
partneris), kuris keliavo stengdamasis išvengti gripo atakos. Sti- 
vensas buvo toks žmogus, kuris per ilgus trisdešimt darbo metų 
firmoje ne tik valė jos langus, bet ir sugebėjo iškilti į vadybinin- 
kus. Beveik visus tuos metus jis buvo pasinėręs į techninę tarny- 
bą, gyveno viena mintimi, kaip patenkinti senuosius firmos 
klientus ir pritraukti naujų, ir per tą laiką jo protas ir siela taip 
surambėjo ir tapo tokie formalūs ir preciziški, kaip ir įstatymai, 
kuriais jis vadovaudavosi. Jautriai ir švelniai prigimčiai iškilo grės- 
mė sugesti ir deformuotis, kaip tai galėjo atsitikti ir kiekvienam 
komersantui. Darbas jam tapo neatskiriama jo gyvenimo dalimi, 
o kadangi jis buvo viengungis, tai neturėjo jokių kitų gyvenimiš- 
kų interesų, kurie būtų atitraukę jį nuo tarnybos. Taigi pamažu 
jo jausmai rambėjo ir rambėjo, panašiai kaip viduramžių vienuo- 
lės kūnas. Tačiau galiausiai ir jis užsikrėtė šia liga, Motina gamta 
išjudino Džeimsą Stivensą iš jo rutinos ir pasiuntė į platųjį pa- 
saulį tolyn nuo triukšmingo Mančesterio ir daugybės užkietėju- 

sių valdininkų. Iš pradžių jam tai labai nepatiko. Viskas jam atro- 
dė nereikšminga, trivialu, palyginti su jo paties apgailėtina ruti- 
na. Tačiau pamažu jo akys atsivėrė, ir jis ėmė suvokti, kad jo darbas 
buvo trivialus, palyginti su nuostabiu, įvairiu, nepaaiškinamu pa- 
sauliu, kurio jis-visiškai nepažinojo. Stivensas nesuvokė, kad nu- 
traukti šią karjerą yra daug svarbiau negu ją tęsti. Jį užvaldė nauji 
troškimai; vidutinio amžiaus teisininkas vėl suspindo jaunyste, 
prarasta tarp knygų. To nuobodaus, savotiškai tikslaus žmogaus 
charakteris jau buvo susiformavęs, tačiau iškart negalėjo pasi- 
keisti nei jo būdas, nei pedantiška kalbos maniera. Bet jis daug 
skaitė, mąstė, stebėjo, žymėjosi, taip rūpestingai rašė savo „Baje- 
dekerio žinyną“, tarytum tai būtų buvęs Šventraščio komentarų 
egzempliorius. Jis keliavo su tais žmonėmis nuo Kairo ir per tą 
laiką susidraugavo su panele Adams ir jos dukterėčia. Jaunoji ame- 
rikietė savo charakterio ypatumais, drąsa ir neblėstančia puikia 
nuotaika jam labai patiko ir sudomino jį, o ji savo ruožtu jautė 
jam savotišką pagarbą ir gailestį dėl jo išminties ir uždarumo. 
Taigi jie tapo gerais draugais, ir žmonės šyptelėdavo išvydę jo rūš- 
kaną ir jos švytintį veidus, palinkusius prie to paties kelionių va- 
dovo. 

Nedidukas „Korosko“ pūškavo skrosdamas vandenis ir plau- 
kė aukštyn upe, drumsdamas baltus purslus laivagalyje ir pen- 
kių mazgų per valandą greičiu keldamas triukšmą bei sąmyšį, 
didesnį nei koks Atlanto laineris rekordinės kelionės metu. Po 
tentu ant denio sėdėjo nedidelė laivo šeimyna - jo keleiviai, o 
laivas kas dvi valandas sulėtindavo greitį ir bortu prisišvartuo- 
davo prie upės kranto, išleisdamas juos pasigrožėti dar viena iš 
daugybės pakeliui dunksančių šventyklų. Plaukiant aukštyn nuo 
Kairo senovės pastatų liekanos modernėja, ir keleiviai, aplankę 
Gizą bei Sakarą ir pamatę pačius seniausius žmogaus rankų su- 
kurtus paminklus, mažiau domėjosi šventyklomis, ne ką senes- 
nėmis už krikščionybės erą. Griuvėsiai, kuriuos su pagarba ir 
nuostaba apžiūrinėtų bet kurioje šalyje, Egipte beveik nepaste- 
bimi. Turistai beveik abejingai žvelgė į pusiau graikišką Nubi- 

jos bareljefų meną; jie užkopė į Korosko kalvą pasigrožėti saulė- 
tekiu virš atšiaurios Rytų dykumos; be to, jie dar pamatė Abu 
Simbelio šventyklą, kur viena senovinė gentis išvarpė angas kal- 
ne, tarytum jis būtų buvęs sūrio galva; ir galiausiai ketvirtos 
dienos pavakare jie atvyko į Vady Halfą, karinį pasienio mieste- 
lį, atsilikdami kelias valandas pagal grafiką dėl patirtų nesklan- 
dumų laivo mašinų skyriuje. Kitą rytą jie turėjo išvykti į 
ekspediciją prie garsios Abusiro uolos, nuo kurios atsiveria plati 
antrojo slenksčio panorama. Tą vakarą, kaip įprasta, aštuonios 
trisdešimt, kai keleiviai susibūrė denyje po vakarienės, Manso- 
ras, pusiau egiptietis, pusiau sirijietis, vertėjas iš arabų kalbos, 
įžengė į denį paskelbti rytdienos programos. 

— Ponai ir ponios, - kalbėjo jis greitai, bet nerišlia ir laužyta 
anglų kalba, - įsidėmėkite, kad rytoj gongas pakvies jus į kelionę 
prieš dvyliktą valandą. Atvykę į vietovę, kur mūsų laukia asilai, 
josime penketą mylių per dykumą ir, aplankę Amono-Ra šven- 
tyklą, datuojamą aštuonioliktąja dinastija, pakeliui pasieksime ste- 
buklingą garsiąją Abusiro uolą platformą. Ji tikriausiai taip 
pavadinta dėl savo tokio pavidalo. Pasiekę ją pamatysite, kad esa- 
te prie paties civilizacijos krašto. Iš ten išvysite dervišų kraštą. 
Perkopę viršūnę pamatysite kaip ant delno visą antrojo slenksčio 
gamtos grožybę, pačias ryškiausias ir baisiausias jos formas. Ten 
visi įžymūs žmonės išraižo savo vardus - taigi jūs irgi raižysite. 

Mansoras stabtelėjo tikėdamasis išgirsti kikenimą, o išgirdęs 
linktelėjo ir tarė: 

— Po to jūs sugrįišite į Vady Halfą ir lauksite ten porą valandų 
Kupranugarių korpuso, ten jūs aplankysite turgų. O dabar linkiu 
jums labos nakties. 

Lempos šviesoje suspindo jo balti dantys, iš akių dingo raudo- 
nas fesas, ilgi marškiniai ir viršutinė angliška trumpa tunika. Vėl 
kilo šurmulys, nutilęs jam pasirodžius. . 

— Patikiu jums šį reikalą, pone Stivensai. Privalėsite man pa- 
pasakoti viską apie Abusirą, - tarė panelė Seidė Adams. - Mėgstu 
žinoti iškart viską, ką aplankau ir matau, o ne po šešių valandų 

savo kajutėjė Taip atsitiko Abu Simbelyje, kai iš anksto nieko 
nenutuokiau,ųr dabar turiu apmąstyti visa, ką regėjau vakar. 

— Niekad nėsistengiu sužinoti iš anksto, - pasakė jos teta. — 
Kai sveika ir sąugi sugrįšiu į Jungtinės Karalystės aveniu ir ten 
nebus nuolat rąginančio vertėjo, turėsiu pakankamai laiko viską 
perskaityti, ir, tikiuosi, man atsiras noras vėl grįžti į tas pačias 
vietoves. Tačiau, žinoma, būtų miela, kad jūs, pone Stivensai, pa- 
mėgintumėte mųs informuoti. 

— Pamaniau, kad pageidausite tikslios informacijos, tad paruo- 
šiau trumpą santrumpą apie šį paminklą, - tarė Stivensas, įteik- 
damas popieriaus lapelį panelei Seidei. Ji pažvelgė į jį denio lempos 
šviesoje ir ėmė nuoširdžiai kvatoti žemu balsu. 

— „Re Abusiras“, - skaitė ji balsu: - nagi, ką reiškia tas jūsiškis 
„Tre“, pone Stivensai? Jūs parašėte „re Ramzis Antrasis“ paskuti- 
niame raštelyje, kurį įteikėte man. 

— Taip esu įpratęs, panele Seide, - pasakė Stivensas. - Tai yra 
teisininko įprotis, rašant profesinius raštus, savotiškas memoran- 
dumas. 

—- Kam tai reikalinga, pone Stivensai? 

—- Na, memo - savotiškas priminimas. Mes rašome re tas ir tas, 
norėdami priminti klientui laiško turinį, apie ką jame rašoma. 

— Manau, kad tai puiki santrumpa, - tarė panelė Seidė, - nors 
šiek tiek keistai atrodo, rašant apie kokį reginį ar mirusius Egip- 
to karalius. „Re Cheopsas“ - argi nejuokinga? | 

— Ne, nesakyčiau, - atsakė Stivensas. 

— Kažin ar iš tiesų anglai turi mažiau humoro nei amerikie- 
čiai, o gal tas humoras kitoks, - tarė mergina. Ji kalbėdavo savo- 
tiškai, tarytum garsiai mąstytų. - Kažkada man atrodė, jog jie 
tikrai neturi išvystyto humoro jausmo, bet kai prisimenu Diken- 
są, Tekerėjų ar Barį ir dar daugelį kitų humoristų, kuriais žavi- 
masi, jie visi buvo britai. Be to, niekada nesu girdėjusi taip 
nuoširdžiai kvatojantis žmonių kaip Londono teatre. Už mūsų 
sėdėjo žmogus, ir visada, kai jis tik nusikvatodavo, mano teta at- 
sigręždavo ir pasižiūrėdavo, ar neatsidarė durys, nes kvatodama- 


207 


sis jis sukeldavo skersvėjį. Bet jūsų išsireiškimai, pgne Stivensai, 
labai juokingi! | 

— Kas gi dar jums atrodo juokinga, panele Seidė?. 

— Na, kai jūs atsiuntėte man šventyklos bilietą ir nedidelį že- 
mėlapį, laiško pradžioje parašę „siunčiu du prie 
o laiško apačioje, skliausteliuose 2 priedai. 

.- Tokia forma būdinga oficialiuose raštuose. 

— Taip, oficialiuose, - tarė Seidė tarytum prieštaraudama. Po 
to įsivyravo tyla. 

— Vieno daikto tikrai norėčiau, - prabilo panelė Adams tvirtu 
metaliniu balsu, kuriuo ji slėpė savo širdies gerumą, - ir štai ko: 
kad galėčiau savo akimis pamatyti šios šalies teisyną, Įstatymų 
sąvadą ir juos papildyčiau keletu nedvejotinų pataisų. Sudary- 
čiau savo platformą ir, pone Stivensai, partijos programą, kurios 
vienas svarbiausių punktų būtų - priversti žmones praustis, o 
kitas įstatymo projektas, - uždrausti tas čadras moterims, su ku- 
riomis jos atrodo lyg skudurų muturas su išpjovomis akims. 

— Stačiai nesupratau, kam jas nešioja, - tarė Seidė, - kol vieną 
kartą nepamačiau moters su pakelta čadra. Tada man tapo aišku. 

— Man taip įsipyko tos moterys, - sušuko panelė Adams įširdusi. 
— Regis, būtų lengviau maldauti kokių nors varžtų, kad jie įprastų 
praustis ir laikytis švaros, nei tas moteris. Ką gi, nuostabus kraš- 
tas, Abu Simbelis. Regis, pone Stivensai, vakar praėjau pro vienus 
namus, jei galima tą molio drėbtinį taip pavadinti, ir pamačiau prie 
durų slenksčio du vaikus, kurių akys buvo lipte aplipusios musė- 
mis, o melsvi jų marškiniai buvo kiauri! Taigi nulipau nuo asilo, 
pasiraitojau rankoves ir nušluosčiau tų vaikų veidus nosinaite, po 
to užlopiau jų marškinius - turbūt šioje šalyje negalėčiau apsieiti 
be savo adatinės kaip ir be balto skėčio, pone Stivensai. Tada, bai- 
gusi tuos darbus, užėjau į kambarį - betgi į kokį kambarį! - ir iš- 
prašiusi čiabuvius iš jo lauk, skubiai ėmiausi namų ruošos tarytum 
samdinė. Patikėkite, Abu Simbelis mane nustebino lygiai tiek, kiek 
būčiau stebėjusisi neišvykusi iš Bostono, tačiau, dievulėliau, tai, 
ką išvydau savo akimis tuose namuose, nustebino mane nepalygi- 

namai labiau|- dulkių ir šiukšlių krūva, galėtum sakyti, lengvai 
tilptų kokioje nors Niuporto persirengimo kabinoje. Nuo to laiko, 
kai prisisegiau sijoną ir iki tol, ko! neišėjau iš ten suodinu it kamin- 
krėčio veidu, piaėjo ne daugiau kaip valanda, o gal pusantros, bet 
tada vidus spindėjo lyg nauja tik ką iš pušies padaryta dėžutė. Su 
savimi turėjau laikraštį „New York Herald“, taigi juo išklojau len- 
tynėles. Ir ką gi šau galvojate, pone Stivensai, kai nusiplovusi lau- 
ke rankas vėl praėjau pro jų duris, ant prieangio sėdėjo tie musėmis 
aplipusiomis akimis vaikigaliai, tokie pat nešvarūs kaip visada, iš- 
skyrus tai, kad ant galvos buvo užsimaukšlinę po popierinę kepurę 
iš „New York Herald“ laikraščio. Bet, Seide, jau pradžia dešimtos, 
o rytoj anksti laukia ekskursija. 

— Koks nuostabus vakaras, dangaus žara ir didžiulės ryškios 
žvaigždės, - tarė Seidė. - Pažvelkite į tyloje skendinčią dykumą ir 
juodus tamsius šešėlius nuo kalvų. Ir didinga, ir baugu kartu. Ir 
kai imi įsivaizduoti, kad iš tikrųjų esi, kaip sakė vertėjas, pačia- 
me civilizacijos centre, kur aplink tvyro žiaurumas ir kraujas lie- 
jamas ten, piečiau, kur skliaute tviska Pietų kryžius, pasijunti 
lyg stovėtum ant veikiančio ugnikalnio krašto. 

— Nepliurpk niekų, Seide, vaikeli, - nervingai pertarė senyva 
moteriškė. - Dar kas nors išsigąs tavo kalbų. 

—--Nagi, teta, argi jūs pati to nejaučiate? Pažvelkite į tą beribę 
dykumą, besidriekiančią tolyn į gūdžią tamsą. Įsiklausykite į kla- 
jūno vėjo šnaresį! Tai pats didingiausias reiškinys, kokį esu regė- 
jusi savo gyvenime! 

— Džiaugiuosi, vaikeli, kad suradome tai, kas ir tau įkvėps di- 
dingumo. Kartais manydavau... Na štai, kas gi tai? 

Iš kažkur, nuo šešėliuose skendinčių kalnų anapus upės, pasi- 
girdo aštrus verkšlenimas, peraugdamas pamažu į pratisą klyks- 
mą. 

— Tai šakalas, panele Adams, - tarė Stivensas. — Girdėjau jau 
anksčiau, kai ėjome mėnesienoje pasigrožėti sfinksu. 

Bet amerikietė pakilo, o jos veide galėjai įžvelgti nerimą ir su- 
sirūpinimą. 

- Jei tektų dar kartą keliauti, niekada nesileisčiaji toliau nei iki 
Asuano, - tarė ji. - Negaliu nė įsivaizduoti, kas mAn šovė galvon 
tave iki čia atitempti, mano Seide. Tavo motina pamanytų, kad aš 
visiška kvaiša, niekada neatleisčiau sau dėl to, jei/kas nors mums 
nutiktų. Pamačiau daugiau nei tikėjausi plaukdamna šia upe, taigi 
dabar trokštu vienintelio dalyko - kuo greičiau 

— Kodėl, teta! - šūktelėjo mergina, - iki šiol įrodėte, jog esate 
bebaimė. 

— Nežinau, ar tai tiesa, Seide, bet kažkas ž neduoda ramy- 


bės, ir tas žvėries staugimas ana ten mane nejuokais sudirgino, 
vargu ar galėčiau su tuo apsiprasti. Vienintelė paguoda, jog nu- 
statytu laiku turime grįžti rytoj, po to, kai aplankysime tą uolą ar 
šventyklą, ar bala žino ką. Man jau per akis tų uolų ir šventyklų, 
pone Stivensai. Nedejuočiau, jei išvis daugiau jų netektų išvysti. 
Eikš, Seide! Labanakt! 

— Labos nakties! Labanakt, panele Adams! 

Ir abi damos nusileido į savo kajutes. 

Monsinjoras Fardetas pusbalsiu šnekučiavosi su Hedingliu, jau- 
nuoju Harvardo absolventu, palinkusiu slapta virš papsinčios ci- 
garetės dūmų. 

— Dervišai, pone Hedingli! — tarė jis puikia anglų kalba, bet 
akcentuodamas kiekvieną skiemenį, kaip ir kiekvienas prancū- 
zas. - Nėra jokių dervišų. Jie tikrai neegzistuoja. 

— Manau, kad giriose jų iš tiesų gausu, - tarė amerikietis. 

Monsinjoras Fardetas pažvelgė skersai laivo, kur tamsoje žė- 
ravo raudonas pulkininko Kokrino cigaro galas. 

— Esate amerikietis ir nemėgstate anglų, - sušnibždėjo jis. - 
Senajame žemyne gerai žinoma, kad amerikiečiai yra nusistatę 
prieš anglus. 

— Na, - prabilo Hedinglis lėtai ir apmąstydamas kiekvieną žo- 
dį, - nesakyčiau, jog nesama šiokių tokių nesusipratimų tarp mū- 
sų, dargi kai kurie žmonės, daugiausia airių kilmės, aistringi 
Anglijos priešai, bet dauguma puoselėja švelnius jausmus savo 
gimtinei. Suprantate, tie žmonės kartais tikrai gali pasirodyti įky- 

rūs, bet pagaliau jie juk mūsų gentainiai ir mes negalime nepai- 
syti įsipareigojimų. 

— Eh bien! - tarė prancūzas. - Bent jau galiu jums pasakyti tai, 
ko nepasakyčiau kitiems, jų neįžeisdamas . Ir noriu pakartoti, 
kad nėra jokių dervišų. Juos išgalvojo lordas Kromeris 1885 metais. 

- Jūs neturite taip kalbėti! - šūktelėjo Hedinglis. 

— Tai puikiai žinoma Paryžiuje, ir buvo rašyta „La Patrie“ ir 
kituose gerai informuotuose laikraščiuose. 

— Tai nuostabu, - tarė Hedinglis. 

— Ar tik nenorite man pasakyti, monsinjore Fardetai, kad Char- 
tumo apsiaustis ir Gordono mirtis ir visa kita tebuvo muilo bur- 
bulas? | 

— Neneigiu, kad buvo maištas, bet vietinės reikšmės, supran- 
tate, ir jau seniai nuslopintas ir pamirštas. Nuo to laiko Sudane 
įsivyravo taika ir ramybė. 

- Bet aš girdėjau apie užpuolimus, monsinjore Fardetai, ir net 
skaičiau apie ginkluotus susirėmimus, kai arabai mėgino įsibrau- 
ti į Egiptą. Tik prieš dvi dienas praplaukėme Toskį, kur, pasak 
mūsų vertėjo, įvyko kautynės. Ar ir tai apgaulė? 

— Ak, drauguži, matau, nepažįstate tų anglų. Matote juos su 
cigarais ir patenkinta veido išraiška ir sakote sau: „Ką gi, šie žmo- 
nės tikrai padorūs, nuoširdūs, jie niekada nesužeis kitų.“ Bet jie 
savo ruožtu nuolat stebi ir kuria planus. „Štai Egiptas nusilpęs“, - 
šaukia jie. „Allons!“ ir puola lyg maitvanagiai. Jūs neturite jo- 
kios teisės, - sako pasaulis. Nešdinkitės lauk! Bet Anglija jau čium- 
pa į savo nagus visa, kaip ir panelė Adams, kai įsibrauna į arabų 
namus. „Išeikite iš čia!“, - sako pasaulis. „Suprantama, - atsilie- 
pia Anglija, - tik luktelėkite minutėlę, kol aš viską puikiai kaip 
reikiant sutvarkysiu.“ Taigi pasaulis lūkuriuoja dar metus, kitus 
ir vėl pareiškia: „Išeikite!“ - „Dar palūkėkite, - vėl sako Anglija. — 
Chartume neramumai, taigi, kai visa tai sutvarkysime, laimingi 
išvyksime.“ Taigi laukiama, kol viskas pasibaigs, ir vėl priekaiš- 
taujama: „Išeikite!“ „Kaipgi galiu išvykti, - sako Anglija, - kai 
tebevyksta užpuolimai ir kovos? Jei būsime priversti išvykti, Egip- 

tas bus sutryptas.“ „Nėra jokių kovų nei užpuolikų reidų“, - sako 
pasaulis. „Ak, argi?“ - nustemba Anglija, ir tada mažiausiai po 
savaitės laikraščiai mirga pranešimais apie -dervišų antpuolius. 
Mes ne visi akli, pone Hedingli. Suprantame puikiai, kaip rezga- 
mi ir vykdomi tie planai. Keletas beduinų, mažas bakšišas, kele- 
tas tuščių šovinių, ir štai tau - antpuolis! 

— Na, na, - tarė amerikietis, - džiaugiuosi išgirdęs to žaidimo 
taisykles, nes tai dažnai man būdavo mįslė. Bet ką gi iš to laimi 
Anglija? 

- Ji laimi šalį, monsinjore. 

— Suprantu. Turite galvoje, na, pavyzdžiui, kad ir palankius 
Anglijos prekinius tarifus? 

— Ne, monsinjore, jie visiems vienodi. 

— Na, tada tai leidžia britams gauti kontraktų? 

— Tiksliai taip, monsinjore. 

— Tarkime, geležinkelio tiesimas per šalį, palei upę, kuris būtų 
vertingas kontraktas Britanijai? 

Monsinjoras Fardetas buvo doras žmogus, tik per daug lakios 
vaizduotės. 

— Kontraktą sudarė prancūzai, monsinjore, - tarė jis. 

Amerikietis suglumo. 

— Neatrodo, kad jiems būtų iš to kokia nauda, - tarė jis. - Ir vis 
dėlto, kažkur turėtų būti netiesioginis spaudimas ar įtaka. Pa- 
vyzdžiui, Egiptas, be abejo, turi mokėti, kad išlaikytų tuos rau- 
donskvernius Kaire. 

- Egiptas, monsinjore! Ne, jiems apmoka Anglija. 

— Na, manyčiau, jiems tai geriau žinoma, bet, man regis, jiems 
pakanka tų rūpesčių, o nauda tikrai abejotina, palyginti su jų pa- 
stangomis. Jeigu jie nesistengia palaikyti tvarkos ir pasienio ap- 
saugos, kai nuolat užpuldinėja dervišai, kodėl turėtų kas 
prieštarauti. Mano supratimu, niekas nepaneigs to, kad šalis su- 
klestėjo nuo tada, kai jie į čia atvyko. Juk tą įrodo metinės paja- 
mos. Be to, man buvo teigiama, kad vargšus ėmė ginti net teismai, 
ko anksčiau nebuvo. 

— Ir ką jie čia išvis veikia? — tūžo toliau prancūzas. - Tegul 
nešdinasi į savo salą. Negalime leisti jiems pasklisti po visą pa- 
saulį. 

— Na, žinoma, mums, amerikiečiams, gyvenantiems savo že- 
mėje, keistai atrodo tai, kaip jūs, Europos tautos, nuolat bastotės 
po ne jums skirtus kraštus. Bepigų mums kalbėti, suprantama, 
mes kol kas turime pakankamai laisvos žemės mūsų žmonėms. 
Tačiau, kai pasidarys ankšta, turėsime ir mes pradėti aneksijas. 
Tačiau šiuo metu čia, Šiaurės Afrikoje, Italija įsibrovusi į Abisini- 
ją, Anglija - į Egiptą, o Prancūzija - į Alžyrą... 

— Prancūzija! - sušuko monsinjoras Fardetas. - Alžyras pri- 
klauso Prancūzijai. Jūs juokaujate, monsinjore. Turiu garbės pa- 
linkėti jums labos nakties. 

Jis pakilo nuo suolo ir išėjo į savo kajutę įsižeidęs, kad skau- 
džiai užgavo jo patriotinius jausmus savo tėvynei. 


II DALIS 


Jaunasis amerikietis valandėlę dvejojo svarstydamas, ar nede- 
rėtų jam nusileisti ir pasiųsti savo kasdienių įspūdžių aprašymą 
namie likusiai seseriai. Pulkininko Kokrino ir Cecilijaus Brauno 
cigarai vis dar žybčiojo tamsiame laivo denio kampe, o studentas 
buvo labai godus visokiai informacijai. Jis nežinojo, kaip prieiti 
prie jų ir pasitarti, tad pulkininkas netrukus tai padarė už jį. 

— Ateikite čia, Hedingli, - tarė jis pristumdamas jam sudeda- 
mąją kėdutę. - Tai puiki vieta priešnuodžiams. Matau, kad Far- 
detas jums nuodijo smegenis politika. 

— Gerai žinau tą jo slaptą polinkį, kai jis ima postringauti /a 
haute politigue, - tarė elegantiškasis diplomatas. - Bet kokia tai 
šventvagystė tokį nuostabų vakarą, kaip šis! Koks nuostabus nok- 
tiurnas galėtų būti sukurtas esant tokiai sidabrinei virš dykumos 
kylančiai mėnesienai.. Viena Mendelsono melodija kaip tik tai ir 
perteikia - beribį erdvės jausmą, pasikartojimą, vėjo stūgavimą 
virš bekraštės platumos. Vien jos akordai ir melodija sužadina 
subtilius jausmus ir emocijas, kurių neįmanoma perteikti žodžiais. 

- Šiąnakt ji atrodo laukinė ir žiauri kaip niekada, - pridūrė 
amerikietis. - Jaučiuosi beveik taip, kaip būčiau susidūręs su ne- 
gailestinga Atlanto galybe žvarbią tamsią žiemos dieną. Galbūt 
mums taip atrodo, kad patekome į beteisę, kritišką situaciją. Kaip 
manote, pulkininke Kokrinai, ar esame saugūs nuo dervišų ir kur 
jie galėtų būti? 

— Na, iš arabų pusės, - tarė pulkininkas, - už kokių keturias- 
dešimt mylių į pietus nuo mūsų yra Saraso stovyklos įtvirtini- 
mai. Toliau šešiasdešimt mylių driekiasi negyvenamas kraštas iki 
dervišų posto Akašehe. O kitapus, deja, nėra jokių įtvirtinimų 
tarp mūsų ir jų. 

— O Abusiras juk yra šiapus, tiesa? 

— Taip. Todėl ekskursijos į Abusiro uolą buvo uždraustos ligi 
pernai metų. Bet dabar neramumai liovėsi. 

— Kas gali juos sustabdyti, kad čia neįsiveržtų? 

— Visiškai niekas, - abejingai atsiliepė Cecilijus Braunas. 

— Niekas, išskyrus jų pačių baimę. Įsiveržti jiems niekas netruk- 
dytų, būtų labai paprasta, tačiau sudėtinga grįžti. Jiems grįžti galė- 
tų sutrukdyti nebent ganėtinai pailsę kupranugariai ir Halfos 
garnizono persekiojimai savais kupranugariais, jei surastų jų pėdsa- 
kus. Jie tai žino ne blogiau už mus, todėl ir vengia keliauti iki čia. 

— Neturime nusiraminti vien dėl to, kad dervišai gali pabijoti, 
pridūrė Braunas. - Visada praverstų prisiminti, kad jie nesivado- 
vauja tokiais pat motyvais kaip kiti žmonės. Daugelis jų yra linkę 
tuoja lyg reductio ad absurdum, yra aklatikiai, o tai tik įrodo, kad 
jie yra tikri barbarai. 

— Vadinasi, jus manote, kad tie žmonės yra reali grėsmė Egip- 
tui? - pasidomėjo amerikietis. - Regis, kiek esu girdėjęs, yra skir- 
tingų nuomonių apie tai. Monsinjoras Fardetas, pavyzdžiui, 
nemano, jog gresia pavojus. | 

— Nesu turtuolis, - tarė pulkininkas Kokrinas kiek patylėjęs, - 
bet esu pasirengęs atiduoti visa, ką turiu vertingo, už tai, kad, 
išvedus britų karininkus iš šios teritorijos, per trejus metus der- 
višai įsigalėtų ligi Viduržemio jūros. Kas ištiktų tuomet Egiptą? 
Kas nutiktų kultūrai ir tiems šimtams milijonų, investuotų į tą 
kraštą? Kas atsitiktų tada tiems išlikusiems vertingiausiems kul- 
tūros paminklams? 

— Liaukitės, pulkininke! - sušuko Hedinglis, - juk ir pats neti- 
kite, kad jie kėsintųsi į piramides? 

— Sunku nuspėti, ką jie galėtų padaryti. Nėra pasaulyje aršes- 
nių ikonoklastų už radikaliuosius mahometonus. Paskutinysis jų 
antplūdžio šioje šalyje rezultatas - sudeginta Aleksandrijos bib- 
lioteka. Juk žinote, kad visoks žmogiško pavidalo vaizdavimas 
prieštarauja Korano teiginiams. Statula jiems yra nereliginis ob- 
jektas. Argi tiems žmonėms rūpi europiečių religiniai jausmai? 
Kuo labiau jie žeidžia juos, tuo jie jaučia didesnį pasitenkinimą. 
Bus sugriauti sfinksai, Kolosas, Abu Simbelio statulos - lygiai 
kaip visi šventieji Anglijoje griuvo prieš Kromvelio kavaleriją. 

— Na ir kas, - tarė Hedinglis, lėtai apsvarstydamas savo žo- 
džius, - tarkime, aš tikiu jumis, kad dervišai galėtų nusiaubti Egip- 
tą, ir sutinku, kad jūs, anglai, neleidžiate jiems to padaryti, bet 
mane nuolat kamuoja vienintelis klausimas, dėl kokios priežas- 
ties jūs išleidžiate šituos milijonus dolerių ir aukojate savo vyrų 
gyvybes? Ką iš to laimite daugiau, nei, sakykime, Prancūzija, Vo- 
kietija ar kita šalis, nerizikuodama ir neskirdama nė cento? 

— Tai norėtų žinoti ir daugelis anglų, - įsiterpė Cecilijus Brau- 
nas. - Mano supratimu, bėda ta, kad mes per ilgai buvome pasau- 
lio policininkai. Mes saugojome jūras nuo piratų ir pavergėjų. Dabar 
saugome kraštą nuo dervišų ir plėšikų ir nuo visokio pavojaus civi- 
lizacijai. Įvairiausio plauko pamišę kunigai, ar raganiai, ar kokie 
kiršintojai valkatos visame žemės rutulyje gali įžeisti britų parei- 
gūną. Kiekgi galima šitai kęsti? Jei koks kurdas pabėga iš Mažo- 
sios Azijos, pasaulis iškart nori sužinoti, kodėl Didžioji Britanija jo 
nesutvarko. Jei Egipte kyla karinis maištas ar šventasis karas tarp 
religinių bendruomenių Sudane, vėl Didžioji Britanija turi viską 
sutvarkyti. Ir visa tai lydi prakeikimai, lygiai tokie, kai policinin-' 
kas sugauna kokį niekšą tarp savų. Mus puola iš visų pusių, kas 
netingi, ir nesulaukiame jokios padėkos už tai, taigi, kam jiems to 
reikia? Tegul Europa pati atlieka tą juodą darbą. 

— Puiku, - tarė pulkininkas Kokrinas, sukryžiuodamas kojas ir 
palinkdamas pirmyn lyg žmogus, turintis tvirtą nuomonę. - Aš vi- 
siškai nesutinku su jūsų nuomone, Braunai, be to, manau, kad žmo- 
gus, besilaikantis tokio požiūrio, ribotai supranta mūsų tautos 

pareigą. Man regis, jau nekalbant apie tautinius siekius ir diploma- 
tiją bei visa kita, yra dar svarbesnė vedančioji jėga - Apvaizda, reika- 
laujanti iš kiekvienos tautos tai, ką ji turi vertingiausia, panaudoti 
gėriui apskritai. Kai tauta neatlieka to vaidmens, vadinasi, ji prara- 
nda dorybę, ir laikas jai pasigydyti kelis šimtmečius, kaip, pavyz- 
džiui, taip atsitiko Ispanijai ar Graikijai. Žmogaus ar tautos šiame 
pasaulyje paskirtis nėra vien malonumai ar pelninga veikla. Dažnai 
ji yra pašaukta įgyvendinti tai, kas jai nėra nei malonu, nei naudin- 
ga, bet apskritai teisinga, vadinasi, tėra tik vengimas atsakomybės. 

Hedinglis pritariamai linktelėjo. 

— Kiekvienas turi savo paskirtį. Vokietija dominuoja abstrakčio- 
mis idėjomis, Prancūzija - literatūra, menu, elegancija. Bet mes ir 
jūs, - nes angliškai kalbantys žmonės sėdi vienoje valtyje, nors „New 
York Sun“ ir plyšauja dėl to, - mūsų ir jūsų geriausi atstovai yra 
išsiugdę aukštesnes moralines savybes ir pareigas visuomenei, paly- 
ginti su bet kuria kita tauta. Taigi šios dvi ypatybės kaip tik ir įgali- 
na rodyti kelią silpnesnei rasei. Neįmanoma jai padėti abstrakčiomis 
idėjomis ar elegantišku menu, bet tik pasitelkus moralinę sampra- 
tą, pareigos jausmą, kuris padeda išlaikyti teisėtvarkos pusiausvyrą 
ir būti nepriklausomas bei nepaperkamas. Štai taip mes ir valdome 
Indiją. Mes atėjome ten pagal savotišką gamtos dėsnį, tarytum tyras 
oras į vakuumą. Visame pasaulyje, nepaisant mūsų tiesioginių inte- 
resų ir apgalvotų ketinimų, esame įtraukiami į tą patį reiškinį. Ir 
jums taip atsitiks. Likimas lems tai, kad jūs būsite priversti valdyti 
visą Ameriką nuo Meksikos ligi Horno kyšulio. 

Hedinglis švilptelėjo. 

— Mūsų šovinistai būtų itin patenkinti jūsų idėjomis, pulkinin- 
ke Kokrinai, - tarė jis. - Jie balsuotų už jus, kad būtumėte išrink- 
tas į Senatą ir taptumėte užsienio reikalų komiteto nariu. 

— Pasaulis yra mažas ir kasdien mažėja. Jis yra vientisas organiz- 
mas, ir vienos dalies gangrena gali pakenkti jam visam. Jame neturi 
būti vietos nedoroms, nevykdančioms pažadų, tironiškoms, neatsa- 
kingoms vyriausybėms. Kol jos gyvuos, tol gyvuos ir visų bėdų bei 
pavojų šaltinis. Vis dėlto esama tokių rasių, kurios nepajėgia ko nors 

pakeisti, pagerinti padėties, ir negalime tikėtis, jog išjų atstovų susi- 
darys geros vyriausybės. Tai kas belieka daryti? Ankstesnė Apvaiz- 
dos priemonė tokiu atveju buvo ta, kad jas išvaikydavo pavojingesni 
atstovai, kaip, pavyzdžiui, Atila ar Tamerlanas, nuniokoję silpnes- 
nes gentis. Dabar juos pakeitė gailestingesni vadovai. Kitaip sakant, 
gerų patarimų susilaukiame iš labiau pažengusių rasių. Toks pavyz- 
dys galėtų būti Centrinės Azijos Chanatai ir Indijos valstybių pro- 
tektoratas. Jei iškilo toks reikalas ir jį įvykdyti geriausiai tinkame 
mes, tuomet, manau, būtų gėdinga ir nusikalstama to vengti. 

— O kas gi sprendžia, kad jūsų įsikišimas yra tinkamas šiuo 
atveju? - prieštaravo amerikietis. - Grobikiškos šalys tokia dings- 
timi gali užgrobti bet kurią kitą pasaulio šalį. 

— Tai nusprendžia įvykiai - nepermaldaujami, neišvengiami 
įvykiai. Na, kad ir Egipto įvykiai. Dar 1881 metais nebuvo net 
jokios užuominos apie kišimąsi į Egipto reikalus, o 1882 metais ši 
šalis jau buvo mūsų valdoma. Įvykiai klostėsi vienas po kito. Žu- 
dynės Aleksandrijos gatvėse ir šaudymai iš pabūklų, siekiant iš- 
vyti iš ten mūsų laivyną, ir, suprantate, dėl to, vykdant iškilmingos 
sutarties sąlygas, buvo pradėta bombarduoti. O šitai savo ruožtu 
pareikalavo iškelti desantą, kad miestas būtų apsaugotas nuo nio- 
kojimo. O kad desantas būtų iškeltas, reikėjo išplėsti operacijas — 
ir štai mes čia šioje šalyje. Prasidėjus įvykiams, kai iškilo bėda, 
mes maldaute maldavome prancūzus ir kitus atvykti ir padėti 
mums viską sutvarkyti, bet kai reikėjo pradėti veikti, visi atsisa- 
kė, nors dabar tik ir taikosi apšaukti mus ir mums trukdyti. Kai 
mėginome pasišalinti, prasidėjo tas laukinis dervišų sukilimas, ir 
teko likti čia esant dar blogesnėms sąlygoms. Mes nenorėjome 
prisiimti jokių įsipareigojimų, bet kai įvykiai komplikavosi, mes 
negalėjome likti abejingi. Mes atnešėme į tą šalį teisingumą ir 
sumanų valdymą, be to, užtikrinome vargšų žmonių apsaugą. Per 
pastaruosius dvylika metų šalis pasiekė daug daugiau nei per lai- 
kotarpį nuo septintojo šimtmečio, kai buvo įsiveržę musulmonai. 
Išskyrus kelių šimtų vyrų žūtį ir pinigus, įdėtus į šią šalį, Anglija 
nei tiesiogiai, nei netiesiogiai už tai negavo nė šilingo ir aš neti- 

kiu, kad jūs pateiktumėte man sėkmingesnį nesavanaudiškos veik- 
los pavyzdį. 

Hedinglis susimąstęs rūkė cigaretę. 

- Šalia mūsų, kaimynystėje, Bostone, Bek Bėjaus rajone, yra 
senas namas, kuris gadina visą vaizdą, - tarė jis. - Verandoje mė- 
tosi senos kėdės, malksnos atšokusios, o sodas sulaukėjęs. Bet ži- 
nau, jog ten nevaikštinėja nė vienas kaimynas, net netrypia ir 
niekuo nesinaudoja. 

— Būtų kitaip, jei jis užsidegtų, - tarė pulkininkas. 

Hedinglis nusikvatojo ir pakilo nuo kėdutės. 

— Na, tai neįeina į Monro doktrinos sąlygas, pulkininke, - tarė 
jis. - Imu suvokti, kad šiuolaikinis Egiptas yra lygiai tiek pat įdo- 
mus, kaip ir senovės, ir kad Ramzis II nebuvo paskutinis gyvas 
žmogus šioje šalyje. 

Abu anglai atsistojo ir nusižiovavo. 

— Taip, tai įnoringa fortūnos užgaida, pasiuntusi vyrus iš ma- 
žos Atlanto salos valdyti faraonų kraštą, - pridūrė Cecilijus Brau- 
nas. - Mes vėl išnyksime ir niekada nepaliksime pėdsakų tarp 
laimingų rasių, kurios valdė šalį, nes anglosaksai nepratę įraši- 
nėti savo žygių ant uolų. Manau, kad Kairo kanalizacijos sistema 
išliks vienintelis atmintinas mūsų įamžintas darbas, jei nebus kada 
nors įrodyta, kad prieš tūkstantmetį ją pastatęs Hiksų dinastijos 
karalius. Bet štai sugrįžta iš kranto pobūvio dalyviai. 

Apačioje pasigirdo švelnūs airiški ponios Belmont akcentai ir 
sodrus jos vyro žilo šaulio balsas. 

Ponas Stiuartas, nutukes dvasininkas iš Birmingamo, derėjosi 
dėl piastrų su triukšmingu jaunu asilo savininku, o kiti geraširdiš- 
kai jį erzino ir patarinėjo. Tada klegesys nutilo, ir būrelis iš viršaus 
nulipo kopėtėlėmis žemyn, palinkėjo vieni kitiems labos nakties ir 
išsiskirstė kas sau, trinktelėdami kajučių durimis. Nedidelis gar- 
laivis nurimo, jis stovėjo apsuptas tylių tamsos šešėlių prie aukšto 
Halfos upės kranto. O už to vienintelio civilizacijos prieglobsčio 
tesėsi beribė atšiauri, nesikeičianti gelsva dykuma, svajingai sken- 
dinti mėnesienoje, vietomis išmarginta tamsiais kalvų šešėliais. 

III DALIS 


- Stoti! Atgal! - šaukė vietinis locmanas europiečiui mechani- 
kui. 

Status garlaivio priekis įmaknojo į minkštą rudą purvo pliur- 
zą, ir srovė nunešė laivą palei krantą. Ilgas trapas buvo permes- 
tas nuo laivo, ir šeši aukštaūgiai Sudano sargybos kariai išsirikiavo 
ant jo; jie vilkėjo melsvas auksiniais apvadais zuavų uniformas, o 
jų ryškios geltonos ir raudonos pėstininkų kepuraitės švytėte švy- 
tėjo giedrą rytą. Ant aukšto kranto stovėjo išrikiuoti asilai, čia 
pat linksmai klegėjo berniukai. Šaižiais balsais kiekvienas sten- 
gėsi perrėkti kaimyną, įrodinėdamas savo gyvulėlio pranašumą 
ir peikdamas šalia stovintį. 

Pulkininkas Kokrinas ir ponas Belmontas stovėjo šalia vienas 
kito laivo priekyje, užsidėję plačiabryles lengvais šaliais perrištas 
skrybėles. Panelė Adams ir jos dukterėčia atsirėmė į turėklus ša- 
lia jų. 

- Gaila, kad jūsų žmona nekeliauja, Belmontai, - tarė pulki- 
ninkas. 

— Turbūt ji vakar perkaito saulėje. Ją kamuoja galvos skaus- 
mas. 

Jo balsas buvo tvirtas ir solidus kaip ir jo figūra. 

— Reikėjo man pasilikti, palaikyti kompaniją, pone Belmontai, 
— tarė nedidukė, sena tarnaitė amerikietė, - bet sužinojau, kad 

poniai Šlezinger joti pasirodė per daug toli ir ji ketina šiandien 
išsiųsti keletą laiškų, taigi ponia Belmont nebus vieniša. 

— Jūs labai maloni, panele Adams. Kaip jums žinoma, mes iki 
antros valandos sugrįšime. 

— Ar iš tiesų? 

— Taip turėtų būti, nes nepasiėmėme priešpiečių, vadinasi, prie- 
šingu atveju turėtume kęsti alkį. 

— Taip, tikiuosi, grįšime kaip tik taurei reinvynio ir selterio, — 
tarė pulkininkas. - Toje dykumoje ir prastas vynas būna gardus. 

— O dabar, ponios ir ponai! - sušuko glotniai nusiskutęs vertė- 
jas Mansoras, žengdamas artyn su kunigo sutaną primenančiais 
apdarais. - Privalome iškeliauti kuo anksčiau, kad galėtume su- 
grįžti prieš vidurdienio kaitrą. - Jis tėviškai nužvelgė savo juo- 
domis akimis būrelį turistų. - Pasiimkite tamsius akinius, 
prisidengti, panele Adams, nes dykuma akinamai švyti. Ak, pone 
Stiuartai, jums parinkau labai gerą asilą, prizinį asilą, sere, aš 
visada parenku specialiai tokiam stambiam džentelmenui kaip 
jūs. Nepamirškite pasiimti bilieto, leidžiančio aplankyti pamin- 
klą. Dabar, ponios ir ponai, jums leidus! 

Tarytum groteskiškas frizas būrys pajudėjo viena linija siauru 
lieptu ir ėmė kopti į parudusį lakaus smėlio upės krantą. Voros 
priekyje ėjo ponas Stivensas, liesas, sausas it stagaras, rimtai nu- 
siteikęs, su angliška šiaudine skrybėle. Raudonas „Bedekerio“ eg- 
zempliorius iš tolo švietė po jo pažastimi, o kitoje rankoje jis laikė 
bloknotą kaip rankinę. Jis paėmė panelę Seidę už vienos, o jos 
tetą už kitos parankės, joms kabarojantis į statų krantą. Nuošir- 
dus jaunos merginos juokas skardžiai aidėjo tyrame ryto ore, kai 
„Bedekerio“ egzempliorius nukrito po jų kojomis. Paskui juos ko- 
pė Belmontas ir pulkininkas Kokrinas, jų plačiabrylės saulės skry- 
bėlės susiliesdavo, kai jie aptarinėdavo mauzerio, lebelio ir 
lemetfordo pranašumus. Po jų sekė Cecilis Braunas, tylus, ciniš- 
kas, nekalbus. Storasis dvasininkas pūškavo pamažu aukštyn 
krantu, pats sąmoningai juokdamasis iš savo trūkumų: „Esu iš 
tų žmonių, kurie visą mantą stumia prieš save“, - kalbėjo jis, liūd- 

nai nužvelgdamas savo pilvą ir kikendamas iš savo pokštų. Pas- 
kutinis žengė Hedinglis, studentiškos eisenos, grakštus, aukštas 
vyras, ir Fardetas, geraširdis, nerimastingos sielos, linkęs ginčy- 
tis paryžietis. 

— Matote, šiandien keliausime su palyda, - negarsiai tarė savo 
kompanionui. 

— Pastebėjau. 

— Štai tau! - šūktelėjo prancūzas, juokingai skėstelėjęs ranko- 
mis. - Lyg keliautume iš Paryžiaus į Versalį. Tai vaidinimo pra- 
džia, monsinjore Hedingli. Jis neapgauna nė vieno, bet tai yra 
dalis vaidinimo. Porguoi ces drėles de militairės, dragoman, hein? 

Kadangi vertėjas turi būti turistams viskuo, jis, prieš atsaky- 
damas, atsargiai apsidairė ir įsitikino, kad anglai jau užkopė ir 
nebegirdi. 

- C'est ridicule, monsieur! - tarė jis, truktelėjęs stambokus pe- 
čius. - Mais gue voulezvous? C'est Uordre effliciel Egyptien. 

- Egyptien! Pah, Anglais, Anglais - tojours Anglais! - rėkavo 
įpykęs prancūzas. 

Dabar frizas tapo dar groteskiškesnis, bet pakeitė pavidalą — 
tapo raitelių vora, ryškėjančia giedro egiptietiško dangaus fone. 
Tie, net kurie niekada nebuvo joję, Egipte turėjo būtinai joti. Ir 
kai asilai pasileisdavo ristele tarytum Nilo nereguliarioji armija, 
tokio nuostabaus vaizdo, kai plaikstyte plaikstosi lengvi raitelių 
šaliai, kai be paliovos skamba rankų pliaukšėjimai, turbūt niekur 
kitur pasaulyje neišvysi. 

Belmontas, apžergęs mažiuką baltą asiliuką, mojavo skrybėle 
žmonai, išėjusiai į „Korosko“ denį. Ponas Kokrinas, grakščiai už- 
sėdęs ant asilo, jojo tiesus, tvirta kario sėdėsena, nuleistomis ran- 
komis, iškelta galva, prispaustais kulnais, o šalia jo jojo jaunasis 
oksfordietis, žvalgydamasis nuleistomis akimis, tarytum būtų gal- 
vojęs, jog dykuma vargu ar tinkama ir gerbtina. Už jų rikiavosi 
kiti keliaiviai, kuriuos, nepratusius joti, asilai kratė ir metė į šonus, 
o rudaveidis triukšmingas jaunutis asilų varovas bėgo paskui kiek- 
vieną asilą ragindamas jį. Atsigręžę jie matė nedidelį švino spal- 

vos garlaivį, kuriame bolavo ponios Belmont mojama nosinaitė 
ant denio. Toliau tekėjo plati ruda vingiuota upė, už penketo my- 
lių ant juodų uolų iš akmens luitų pastatyti namai bylojo apie 
Vadi Halfo priemiestį, iš kurio jie rytą pradėjo kelionę. 

— Argi tau ne miela? - linksmai sušuko panelė Seidė. - Mano 
asilas joja lyg ant ratukų, o balnelis toks elegantiškas. Ar kada 
regėjote tokius patrauklius papuošalus kaip šie karolėliai ant jo 
kaklo? Jums reikėtų dar parašyti re asilas, pone Stivensai. Ar tai 
tinka norminei anglų kalbai? 

Stivensas pažvelgė į gražų, žvalų berniokišką veidelį, žvelgiantį 
į jį iš po koketiškos šiaudinės skrybėlaitės, ir apgailestavo, jog 
neišdrįstų pasakyti jai, kad ji pati labai miela. Bet jis labiausiai 
už viską baiminosi ją įžeisti ir tokiu būdu nutraukti užsimezgu- 
sią malonią draugystę. Taigi, užuot pasakęs komplimentą, jis nu- 
sišypsojo. 

- Jūs atrodote labai laiminga, - tarė jis. 

— Argi gali kas nesidžiaugti tokiu sausu tyru oru, giedru dan- 
gumi ir smulkiu švelniu gelsvu smėliu ir, žinoma, nuostabiu tave 
nešančiu asilėliu? Ko dar galėčiau trokšti? 

— Visko. 

— Na visa, ko man dabar reikia, turiu. 

— Regis, jums nepažįstamas liūdesys? 

— Ak, kai jaučiuosi nelaiminga, tada negaliu net kalbėti. Smito 
koledže žliumbiau kiauras dienas, taigi kitos merginos nėrėsi iš 
kailio, tikėdamosi sužinoti, ko gi aš verkiu, spėliojo, kodėl neat- 
skleidžiu priežasties. O toji tikroji priežastis buvo ta, kad pati 
savęs nesuprasdavau. Jūs žinote, kaip tai atsitinka, panašiai kaip 
ant jūsų užplaukia kažkoks juodas debesis ir jums niekas neaiš- 
ku, bet turite apsiprasti ir jaustis nelaimingu. 

— Argi jums kada nors buvo dėl ko jaustis nelaiminga? 

— Ne, pone Stivensai. Visą gyvenimą pragyvenau laimingai ir 
be rūpesčių, taigi, tiesą pasakius, per tą laiką nepatyriau skaus- 
mo ir neturėjau progos liūdėti. 

— Na, panele Seide, tikiuosi iš visos širdies, jog galėsite pasaky- 

ti tą patį, kai sulauksite savo tetos amžiaus. Beje, girdžiu jos bal- 
są. 

— O aš norėčiau, pone Stivensai, kad užduotumėte rimbu ma- 
no jaunajam asilo varovui, jei jis dar kartą sušers asilėliui, - šūk- 
telėjo panelė Adams, jodama pirmyn ilgakoju liesu gyvuliu. 

— Ei, vertėjau Mansorai, pasakykite tam vaikėzui, kad neleisiu 
skriausti gyvūnų ir kad jis dėl to turėtų gėdytis. Taip, taip, maža- 
sis nenaudėli, turėtum gėdytis! Jis šypsosi man lyg reklamuotų 
naują dantų pastą. Kaip manote, pone Stivensai, jei numegsčiau 
tam juodaodžiui kareivėliui vilnones kojines, ar jam būtų leista 
jas nešioti? Vargšelis, apsivyniojes blauzdas vyturais. 

— Tai jo antblauzdžiai, panele Adams, - tarė pulkininkas Kok- 
rinas, atsigręžęs į ją. - Indijoje nustatėme, jog tokie kareiviški 
vyturai geriausiai tinka žygio metu. Jie kur kas geresni nei viso- 
kios kojinės. 

- Ką jūs sakote! Jie man primena nesveikuojantį žirgą. Žino- 
ma, labai malonu, kad mus lydi kariškiai, nors monsinjoras Far- 
detas sako, kad mums nėra ko baimintis. 

- Tai tik mano nuomonė, panele Adams, - tarė prancūzas. -— 
Visai galimas daiktas, jog pulkininkas Kokrinas kitaip mano. 

— Monsinjoras Fardetas tokiu atveju prieštarauja kariškių nuo- 
monei, o juk jie atsako už pasienio apsaugą ir rūpinasi tuo, - at- 
sainiai tarė pulkininkas. - Na, bet reikia pasakyti, jog kariai 
pagyvina vaizdą. 

Dykumoje iš dešinės pusės plytėjo smėlio bangos, nelyginant 
kopos, užpusčiusios kažkokią pirmykštę pamirštą jūrą. Užjoję ant 
smėlio gūbrių, jie išvydo juodas uolėtas keistų vulkaninių kalvų, 
žyminčių Libijos pasienį, viršukalnės. Ant smėlio kalvos retkar- 
čiais jie pastebėdavo aukštą, žydrą kareivio figūrą, sparčiai žings- 
niuojančią su atstatytu šautuvu. Akimirksnį laiba kareivio figūra 
nepaprastai išryškėdavo dangaus skliauto fone. Tada ji lyg pra- 
smegdavo į prarają ir dingdavo iš akių, o už kokių keleto šimtų 
jardų vėl pasirodydavo kita ir akimirksniu vėl pranykdavo. 

— Kad ir kur jie būtų gimę, - postringavo Seidė, stebėdama 

judančius kareivių siluetus, - man jų veido spalva primena Vals- 
tijų viešbučių vaikinukus. 

— Taip ir maniau, kad jūs galite pagalvoti apie juos, - tarė po- 
nas Stivensas, kuris visada džiaugsmingai sutikdavo kiekvieną 
dailios amerikietės troškimą ar įgeidį. - Šįryt tuo pasidomėjau 
laivo bibliotekoje. Štai dar vienas re, taip sakant, apie juodaodžius 
kareivius. Pagal savo pasidarytus užrašus galiu pranešti, kad jie 
yra iš Egiptiečių kariuomenės 10-ojo sudaniečių bataliono. Pa- 
šaukti iš Dinkaso ir Šilukso - dviejų negroidų genčių, gyvenančių 
į pietus nuo dervišų krašto netoli pusiaujo. 

— Kaipgi šauktiniai perėjo per dervišų kraštą? - nelaukdamas 
pasiteiravo Hedinglis. 

— Turiu pasakyti, jog čia nėra nieko sudėtingo, - tarė monsin- 
joras Fardetas, mirktelėjęs amerikiečiui. 

— Vyresnieji vyrai likę dar iš senų juodaodžių batalionų. Kai 
kurie iš jų tarnavo Gordonui Chartume ir turi kuo pasigirti. Kiti 
gi yra Mahdžio armijos dezertyrai, - paaiškino pulkininkas. 

— Ką gi, kol jų neprireikia, jie tikrai atrodo elegantiškai su to- 
mis melsvomis palaidinėmis, - pastebėjo panelė Adams. - Tačiau 
jei kiltų kokie neramumai, manau, būtų geriau, jei jie atrodytų 
ne tokie pasipuošę, bet kažkiek baltesni. 

— Aš taip nesakyčiau, panele Adams, - tarė pulkininkas. - Ma- 
čiau tuos vyrukus mūšio lauke, ir galiu patikinti jus, jog neabejo- 
jujų ištikimybe ir tvirtumu. 

— Puiku. Patikėsiu jūsų žodžiu, - tarė panelė Adams taip su- 
pratingai ir ryžtingai, jog visi net šyptelėjo. 

Jų kelias kol kas vingiavo palei upę, sūkuriuojančią ir kunku- 
liuojančią žemyn iš kairės pusės. Gilią ir sraunią, krintančią nuo 
aukštų slenksčių. Vienur kitur šniokščiančią srovę stabdė juodi, 
žvilgantys rieduliai, per kuriuos ritosi vandens purslai. Toliau 
aukštupiu jie regėjo baltuojančius upės slenksčius, upės krantus 
dengiančius grubius akmenis, pamažu pereinančius į savotišką 
puslankiu juosiančią uolą. Neprireikė net vertėjo, kad jie supras- 
tų, jog pagaliau priartėjo prie kelionės tikslo. Ilgas lygus ruožas 

atsivėrė prieš jų akis, ir asilai ėmė bėgti ristele. Tolumoje išsi- 
sklaidžiusios uolos juodavo oranžiniame fone, o jų viduryje buvo 
iškilę aplūžusių kolonų smaigai ir raižytos sienų nuolaužos, ku- 
rios savo pilkšvumu ir tvirtumu veikiau priminė gamtos, o ne 
žmogaus rankų kūrinį. Apkūnus, pataikūniškas plonais apatiniais 
marškiniais ir viršutine tunika vertėjas nulipo nuo asilo ir susto- 
jo laukdamas atsilikusiųjų, kurie netrukus susibūrė aplink jį. 

- Ši šventykla, ponai ir ponios, - šūkavo jis tarytum aukciono 
pardavėjas, ketinantis parduoti ją aukščiausią kainą siūlančiam 
pirkėjui, - puikus aštuonioliktosios dinastijos palikimo paminklas. 
Štai čia regite Tutanchamono Trečiojo ornamentą, - parodė jis 
asilo rimbu į grubius, bet giliai įrėžtus hieroglifus ant sienos virš 
jo. - Jis gyveno šešiolika šimtmečių prieš Kristų, ir šie įrašai bylo- 
ja apie jo pergalingus žygius į Mesopotamiją. Įrašuose atsispindi 
jo istorija nuo to laiko, kai jis gyveno su savo motina, iki to, kai 
grįžo su karo belaisviais, prirakintais prie iškilmių vežimo. Štai 
čia pavaizduotas jis, apvainikuotas žemutiniu Egiptu ir aukštuti- 
niu Egiptu, aukojančiu aukas pergalės garbei dievui Amonui-Ra. 
Štai čia matote, kaip jis išrikiavęs belaisvius nukerta jiems deši- 
nę ranką. O šiame kampe pavaizduota nedidelė nukirstų dešinių 
rankų krūva. 

— Ak, viešpatie, nenorėčiau atsidurti jų vietoje tais laikais, — 
tarė panelė Adams. 

— Kodėl, niekas nepasikeitė, - pastebėjo Cecilijus Braunas. - 
Rytai visada yra Rytai. Neabejoju, kad už kokių šimto mylių, o 
veikiausiai ir arčiau nuo šios vietos, kur dabar stovime... 

— Nutilkite! - sušnibždėjo pulkininkas, ir būrelis žmonių nu- 
šlepsėjo nuo sienos pakeltomis galvomis ir nusmauktomis skry- 
bėlėmis. Saulė už jų nugarų apšvietė pilką mūrinį, kuris suspindo 
bronzine spalva, ir dabar ant jo driekėsi keisti juodi turistų šešė- 
liai, susimaišę su rūsčių kampuotais pečiais kareivių siluetais ir 
groteskiškai griežtomis išsirikiavusiomis dievybėmis. Platus ger- 
biamo dvasininko Džono Stiuarto iš Birmingamo šešėlis užgožė 
17 stabmeldišką karalių, ir tą dievą, kurį šis garbino. 

— Kas gi tai? —- paklausė jis dusliu balsu, rodydamas geltona 
asuaniška nendre. 

- Čia yra begemotas, - atsakė vertėjas. Visi turistai sukikeno, 
nes raižinys priminė šiek tiek patį poną Stiuartą. 

— Bet jis čia ne ką didesnis už kiaulę, - paprieštaravo jis. - Juk 
matote, kad karalius jį lengvai persmeigęs ietimi. 

— Jie pavaizdavo jį tokį mažą todėl, kad įrodytų, jog karaliui tai 
buvęs niekis, - tarė vertėjas. — Matote, visi karaliaus belaisviai 
yra neaukšti, vos siekiantis jo kelį. Ir tai visai nereiškia, kad jis 
buvo daug aukštesnis už juos, bet tik žymiai galingesnis. Pažvel- 
kite, jis didesnis net už žirgą, nes jis yra karalius, o šis tik žirgas. 
Beje, lygiai taip pat pavaizduotos ir neaukštos moterys, kurias 
jūs čia matote, yra tik nereikšmingos jo žmonos. 

— Ką gi!- sušuko panelė Adams pasipiktinusi. - Jei jie būtų iškalę 
akmenyje to karaliaus sielą, būtų prireikę didinamojo stiklo ją pa- 
stebėti. Neįsivaizduoju, kaip jis leido taip pavaizduoti savo žmonas. 

- Jei jam tektų kautis šiuo metu, panele Adams, - tarė prancū- 
zas, - kautynės Mesopotamijoje būtų daug nuožmesnės. Tačiau 
laikas keršija. Gal ne už kalnų toji diena, kai čia pamatysime di- 
džiulę tvirtą moterį žmoną ir mažyti nereikšmingą vyrą)?.. 

Cecilijus Braunas ir Hedinglis atsiliko nuo viso būrio ir negir- 
dėjo iškalbingo vertėjo komentarų, juos erzino tušti turistų ple- 
palai ir klegesys šioje šventoje vietoje. Jie stovėjo rimti ir 
susikaupę, tyloje stebėdami neįprastą šviesių skrybėlių ir žalsvų 
šydų procesiją, judančią saulėkaitoje žemyn nuo priekinės senos 
pilkos sienos. Virš jos padangėje tarp pilono griuvėsių nerimas- 
tingai klykavo du kukučiai. 

— Argi tai ne šventvagystė? - pratarė oksfordietis. 

— Na, aš džiaugiuosi, kad ir jūs tą patį jaučiate kaip ir aš, nes ir 
mane visada apninka toks jausmas, - susijaudinęs atsiliepė He- 
dinglis. - Dar ne visai suvokiu, kaip turėtume tuos dalykus ver- 
tinti, - jei išvis vertintume, bet esu įsitikinęs, kad šis metodas 
netikęs. Apskritai tie griuvėsiai, kuriuos esu matęs, mane ne taip 
jaudina kaip tie, kurių dar nesu regėjęs. 

Jaunasis diplomatas pažvelgė su ryškia šypsena, kuri netru- 
kus užgeso, ir jo veidas vėl pasidarė apatiškas. 

— Turiu tokį žemėlapį, - tarė amerikietis, - ir kartais, viską 
pamiršęs, šioje sausringoje, kelių ir takų neturinčioje dykumoje 
regiu joje pažymėtus „griuvėsius“ arba tiksliau „griuvėsių šven- 
tyklas“. Sakykime, Jupiterio Amono šventyklos, kuri buvo viena 
įspūdingiausių pasaulio šventkapių, nutolusių per šimtus mylių 
nuo kitų statinių. Šitie praeities paminklai apleisti, nematomi, 
nesikeičiantys per amžius, - štai kas keri ir žadina žmogaus vaiz- 
duotę. Tačiau kai pateikiu savo bilietą prie durų ir įeinu į vidų lyg 
į kokį Barnumo spektaklį, iškart prarandu visus romantiškus jaus- 
mus. 

— Jūs visiškai teisus! - tarė Cecilis Braunas, nepakančiai tam- 
siomis akimis apžvelgdamas dykumą. - Jei galėčiau čia užklysti 
visiškai vienas, - užklysti tarytum atsitiktinai ir atsidurti apsup- 
tam tų keistų figūrų šios šventovės prieblandoje, patirčiau tokį 
įspūdį, kuris mane stačiai priblokštų, sugniuždytų. Bet kai Bel- 
montas įsikandęs savo buldogišką pypkę, o tas kerėpla Stiuartas 
vis klausinėja švokščiančiu balsu, o panelė Adams juokiasi... 

— Ir kai dar tas neišmanėlis tauškalius vertėjas tokioje vietovė- 
je kiša savo trigrašį, - tarė Hedinglis, - aš tiesiog noriu sustoti ir 
pamąstyti, bet kaip tik šito malonumo niekada ir negaliu sulauk- 
ti. Regis, rimtai buvau pasiryžęs vienąkart užmušti žmogų, nes, 
kai atsistojau šalia Didžiosios Piramidės, vildamasis ramiai pasi- 
dairyti aplink ir pamąstyti, jie varyte varė mane lipti aukštyn. 
Ketinau spirti tam vyrui į užpakalį taip, kad jis nuskrietų it ka- 
muolys į dangų. Vis dėlto įsivaizduokite, ar būtų protinga sukarti 
tokį ilgą kelią iš Amerikos, kad pamatytum piramidę ir, priartė- 
jęs prie tikslo, nieko geresnio nesumotum, kaip prie pat jos spirti 
kažkokiam arabui į užpakalį. 

Oksfordietis nepiktai nusijuokė. 

- Štai jie vėl pajudėjo, - tarė jis. 

Jie abu suskubo pirmyn ir pasivijo tą absurdišką procesiją. 

Dabar jie žengė žvyruotu keliu pro didžiulius akmenis. Siau- 

ras takelis vingiavo tarp uolų. Už jų juodavo viena į kitą panašios 
kalvos, ir jie pasijuto tartum akmens anglių kasykloje, užgrioz- 
dintoje šlako sampilomis. Įsivyravo tyla. Niekas nebekalbėjo. Netgi 
guvus ir žvalus Seidės veidelis apsiniaukė paveiktas gamtos rūs- 
tybės. Palyda priartėjo prie jų, ir dabar jie ėjo šalia girgždėdami 
batais per juodą žvirgždą. Pulkininkas Kokrinas ir Belmontas vis 
dar jojo priekyje. 

- Žinote ką, Belmontai, - tarė pulkininkas tyliai. - Jūs galite 
mane palaikyti kvailiu, bet kažkodėl man nepatinka ši vieta. 

Belmontas šiurkščiai nusikvatojo. 

— „Korosko“ kajutėse nieko nebijojau, bet dabar, kai jau esame 
toje vietovėje, kažkodėl jaučiu lyg būtume nesaugūs, - tarė jis. — 
Ir vis dėlto, juk žinote, kad kas savaitę čia apsilanko grupės žmo- 
nių ir nieko jiems nenutinka. 

— Neprieštaraučiau, jeigu tektų susiremti kovos lauke, - atsa- 
kė pulkininkas. - Tai, žinoma, pasakiau tiesmukiškai kaip kariš- 
kis, bet kai šalia yra moterų ir tokia bejėgių žmonių grupė kaip 
dabar, iš tiesų darosi kraupu. Beje, tokia galimybė, kad turėsime 
nemalonumų, galėtų būti nebent viena iš šimto. Bet vis dėlto, jei 
tai atsitiktų, - ką gi, negaliu net pagalvoti, kas būtų. Blogiausia, 
kad niekas neįtaria jokio pavojaus. 

— Na, man patinka angliško kirpimo drabužiai, pritaikyti išky- 
lai, pone Stivensai, - tarė panelė Seidė, jojanti paskui juos. - Bet 
vakariniam tualetui prancūziškos suknelės, mano manymu, yra 
puikesnės už angliškas. Jūsų kepurninkai siūlo griežtesnį kirpi- 
mą ir atsisako patrauklių juostelių ir kaspinėlių, įsiuvų, be to, 
siūlo įvairesnių modelių. 

Pulkininkas šyptelėjo Belmontui. 

“ - Ji dabar iš tiesų rami, - tarė jis. - Be abejo, niekam nesaky- 
čiau, ką jaučiu šiuo momentu, išskyrus jus, ir, suprantama, visi 
mano būgštavimai pasirodys buvę be pagrindo. 

— Na, galėčiau įsivaizduoti dervišus, sėlinančius prie mūsų, - 
tarė Belmontas. - Tik niekaip negaliu įsivaizduoti, kad jie pasiro- 
dys ant pamokslų uolos kaip tiktai tą rytą, kai ten nuvyksime. 

— Kadangi mūsų maršrutas buvo viešai skelbiamas ir kiekvie- 
nas yra susipažinęs su visos savaitės programa, ir kai iš anksto 
žinoma, kur ir kada būsime, tai toks sutapimas manęs nė kiek 
nenustebintų. 

— Vis dėlto toks įvykis nelabai tikėtinas, - tvirtino Belmontas, 
tačiau širdyje jis džiūgavo, kad jo žmona saugi ir rami liko laive. 

Dabar jie, prajoję uolas, vėl atsidūrė erdvioje aplinkoje, prieš 
juos plytėjo ryškiai geltona smėlio juosta, nutįsusi ligi pat kūgi- 
nės kalvos papėdės priešais juos. „Hei, Hei!“ - šūkavo berniukai, 
rimbais čaižydami asilų, kurie dabar pasileido šuoliais, šonus, ir 
visa vora pajudėjo per lygumą. Ir tik tada, kai jie prijojo į kalvą 
vedančio tako galą, vertėjas davė komandą sustoti. 

— Na štai, ponios ir ponai, mes atkeliavome prie garsiosios Abu- 
siro pamokslų uolos. Nuo jos viršūnės jūs galėsite pasigrožėti nuo- 
stabia panorama. Bet pirmiausia jūs įsitikinsite, kad ant uolėtos 
kalvos šlaitų visur išraižyti šlovingų didžių žmonių, kurie kažka- 
da čia apsilankė, vardai ir kai kurie tų vardų yra senesni už Kris- 
taus laikus. 

— Ar Mozės? - paklausė panelė Adams. 

— Teta, jūs mane stebinate! - sušuko Seidė. 

— Kodėl, brangute, juk šis įžymus vyras buvo Egipte, taigi ga- 
lėjo keliauti per šią vietą. 

— Mozės vardas tikrai galėjo būti iškaltas, kaip ir Herodoto, - 
liūdnai atsakė vertėjas. - Deja, abu vardus nutrynė laikas. Tačiau 
čia, ant rudos uolos, jūs išvysite Belconi. O ten, aukščiau, yra Gor- 
donas. Vargu ar Sudane esančio garsaus vardo nerasite čia, jei 
panorėsite. O dabar, jums sutikus, atsisveikinsime su asilais ir 
kilsime taku, o ten iš aukštybių jums atsivers visa upės ir dyku- 
mos platybė. 

Keletą minučių kopę jie atsidūrė ant pusračio pavidalo plat- 
formos uolos viršūnėje. Apačioje, toli nuo jų, kitoje pusėje buvo 
matyt stati juoda, šimto penkiasdešimties pėdų aukščio uola, o 
jos papėdę skalavo šniokšdama ir putodama upė. Aikštinga upės 
tėkmė ir duslus vandens purslų ūžesys, kurį kėlė vanduo, atsi- 

trenkęs į didelius, viduryje upės pūpsančius akmenis, aidėjo kait- 
riame ramiame ore. Abiejose pusėse jie regėjo begalinę ketvirčio 
mylios pločio upės vagą, įsirėžusią giliai tarp uolų, tėkmės vidu- 
ryje kyšančių iš vandens blizgančių akmenų luitus ir virš jų rai- 
buliuojančius purslus. Kitame krante šen bei ten driekėsi 
bauginamai juodos uolos, srovės aukštupio sąnašos, rieduliai. Kiek 
akys užmatė, nebuvo nė ženklo žmogaus ar kokio pastato. 

— Ten, tolumoje, - tarė vertėjas, atkišdamas asilo rimbą ir ro- 
dydamas juo į Rytus, - yra karinė zona, kuri saugo Vadi Halfą iki 
Saraso. Sarasas išsidėstęs į pietus nuo tos juodos kalvos. Tie melsvi 
kalnai, kuriuos matote tolumoje, yra Dongoloje, daugiau nei už 
šimto mylių nuo Saraso. Geležinkelio juosta tenai siekia ketu- 
riasdešimt mylių, ji labai piktina dervišus, kurie su malonumu 
keičia bėgius į ietis. Telegrafo linija tenai taip pat labai vertina- 
ma. Na, o dabar būkite malonūs ir apsigrežkite ir aš paaiškinsiu, 
ką matome kitoje pusėje. 

Tokio reginio, nors kartą pamatęs, nepamirši niekada. Ta be- 
ribė vienoda rūsti dykuma atrodė tarytum kažkokia sustingusi, 
šalta, išdeginta planeta, o ne šios derlingos ir dosnios žemės ga- 
balas. Beribis dykros plotas driekėsi tolyn, kur susiliejo su švel- 
nia violetine migla. Priekyje smėlis buvo geltonas kaip auksas ir 
akinamai žvilgėjo saulės spindulių nutviekstas. Vienur ir kitur 
buvo išsidėstęs kordonas ir šešetas negrų karių nejudėdami sto- 
vėjo atsirėmę į šautuvus; nuo jų besidriekiantys šešėliai buvo to- 
kie ryškūs, kaip ir jie patys. Anapus auksu spindinčios lygumos 
tarytum žema juosta tęsėsi juodo šlako krūvos, tarp kurių vingu- 
riavo gelsvi smėlio ruožai. Čia pat buvo iškilusios kitos, aukštes- 
nės ir nykesnės kalvelės, o už jų driekėsi dar kitos, stiebėsi už 
pastarųjų keterų ir taip ligi kitos virtinės, kur jos galiausiai tolu- 
moje paskendo violetinėje migloje. Nebuvo nė vienos didesnės kal- 
vos, aukščiausia iš jų galėjo siekti gal šimtą pėdų, bet jų smailos, 
tarytum pjūklo dantys viršūnės ir statūs saulės įkaitinti akme- 
nuoti šlaitai savaime kėlė nemalonų įspūdį. 

— Libijos dykuma, - tarė vertėjas, išdidžiai mostelėdamas ran- 

ka. - Didžiausia pasaulio dykuma. Tarkime, jūs keliaujate iš čia 
tiesiai į vakarus ir nesukate nei dešinėn, nei kairėn, nei į pietus. 
Tada pirmuosius pastatus prieitumėte.tik Amerikoje. Ar tai ne- 
verčia jūsų ilgėtis namų, panele Adams? 

Tačiau senmergės amerikietės dėmesį tuo momentu patraukė 
Seidės elgesys, nes ši čiupo ją už rankos ir kita ranka parodė į 
dykumą. 

— Nagi, ar ne žavus vaizdas, kad ir kas ten būtų! - sušuko ji 
taip susijaudinusi, kad net paraudo jos gražus veidas. - Tik pa- 
žvelkite, pone Stivensai! Kaip tik mums šito ir trūko, kad paregė- 
tume ir patirtume tikrą gamtos didingumą. Ar matote vyrus ant 
kupranugarių, išnirusių iš už šių kalvų! 

Jie visi sužiuro į ilgą vorą praraja traukiančių raitelių raudo- 
nais turbanais, ir akimirką įsivyravo tokia bežadė tyla, jog net 
musės zirzimas atrodė per garsus. Pulkininkas Kokrinas užbrėžė 
degtuką ir stovėjo lyg žado netekęs su neuždegta cigarete ranko- 
je. Belmontas švilptelėjo. Vertėjas stovėjo išsižiojęs, jo putlios rau- 
donos lūpos buvo papilkėjusios. Kiti ėmė žiūrėti vienas į kitą. 
Neramus jausmas nusmelkė jų krūtines, šaltukas perbėgo jų kū- 
nais, ir visi suprato, kad kažkas negerai. Tylą nutraukė pulkinin- 
kas. 

— Dievaži, Belmontai, manau, dabar kaip tik ir atsirado ta vie- 
na galimybė iš šimto, - tarė jis. 

IV DALIS 


— Ką visa tai reiškia, Mansore? - šiurkščiai paklausė Belmon- 
tas. - Kas tie žmonės ir kodėl stovite lyg žado netekęs? 

Vertėjas stengėsi nusiraminti ir prieš atsakydamas apsilaižė 

— Nežinau, kas jie tokie, - tarė jis virpančiu balsu. 

— Kas jie? —- sušuko prancūzas. - Juk matote, kas jie. Tai gin- 
kluoti vyrai ant kupranugarių, ababdehai, bišarėnai-beduinai, žo- 
džiu, visi tie, kuriuos vyriausybė samdo sienai saugoti. 

— Po paraliais, jis turbūt teisus, Kokrinai, - tarė Belmontas, 
klausiamai pažvelgęs į pulkininką. - Kodėl turėtų būti taip, kaip 
jis teigia? Gal tie vaikinai draugiški? 

— Šiapus upės nėra draugiškų vaikinų, - netikėtai tarė pulki- 
ninkas, - tuo aš tikrai neabejoju. Nėra reikalo pūsti miglos į akis. 
Privalome ruoštis blogiausiam atvejui. 

Tačiau, nepaisant jo žodžių, jie visi stovėjo lyg suakmenėję ir žvelgė 
į lygumą. Patyrę netikėtą šoką, visi buvo lyg užkerėti to vaizdo, lyg 
sapne netekę tikrovės nuovokos. Vyrai ant kupranugarių nusileido 
nuo siauro tarpeklio vos už mylios nuo tako, kuriuo jie keliavo. Jie, 
beje, negalėjo atsitraukti, nes kelias buvo visiškai užkirstas. Atrodė, 
jog, sprendžiant iš dulkių ir kuprių voros, nusidriekusios ligi kalvų, 
ilgio, būta ne mažo būrio karių, septyniasdešimt vyrų su kupranu- 
gariais užėmė geroką plotą. Prijoję smėlyną, jie specialiai išsirikiavo 

eilėmis ir paskui, nuaidėjus šaižiam trimito garsui, viena eilė įvai- 
riaspalvių figūrų ėmė judėti pirmyn, siūbuodamos į šonus ir kelda- 
mos gelsvo smėlio debesis virš kupranugarių kanopų. Tuo pat metu 
šeši juodaodžiai kariai sustojo į vieną liniją su atstatytais šautuvais 
ir, lyg patyrę šauliai, užėmė patogias pozicijas prie akmenų, už kal- 
vos. Jų šautuvų spynelės užtaisai spragtelėjo vienu metu, kai kapra- 
las davė komandą užtaisyti ginklus. 

Dabar, praėjus pirmam išgąsčio priepuoliui, netikėtai juos apė- 
mė bejėgiškumo jausmas. Jie visi užlėkė ant uolos plokščiakal- 
nio, nenutuokdami, kas darosi, sumišę it kvaileliai ar išgąsdinti 
ir į užtvarą suvaryti paukščiai. Jie niekaip nesuvokė, kad išsigel- 
bėjimo nėra. Kelis kartus jie buvo pribėgę prie didžiosios uolos, 
stačiai kylančios nuo upės krašto, bet net jauniausias ir drąsiau- 
sias iš jų nebūtų galėjęs nuo jos nusileisti. Suglumusios abi mote- 
rys prigludo prie drebančio iš baimės Mansoro, jausdamos, kad 
jis yra atsakingas už jų saugumą. Kai jis ėmė iš nevilties blašky- 
tis, kartu plaikstėsi ir ilgi jo marškiniai, ir jųdviejų sijonai. Sti- 
vensas, teisininkas, priėjo prie Seidės Adams, be perstojo 
kartodamas: „Tik nepanikuokite, panele Seide, nėra reikalo pa- 
nikuoti!“, tačiau jis pats visas virpėjo iš baimės. Monsinjoras Far- 
detas trypčiojo vietoje, grebliuodamas garsą „r“, ir piktai šnairavo 
į grupės narius, tarytum jie kažkaip būtų jį išdavę. Tuo metu ap- 
kūnusis dvasininkas stovėjo išskleidęs skėtį virš galvos ir išgąsčio 
nas pasiraitė nedidučius pedantiškus ūselius ir, išbalęs it drobė, 
niekinamai žvelgė į artėjančius vyrus. Tik pulkininkas Belmon- 
tas ir jaunasis Harvardo universiteto absolventas vieninteliai ne- 
sutriko ir nepametė galvų pavojaus akivaizdoje. 

— Verčiau visi susiburkime, - tarė pulkininkas. - Vis vien netu- 
rime vilties išsigelbėti, tai bent laikykimės vieningai drauge. 

— Jie sustojo, - tarė Belmontas. 

— Jie nori išžvalgyti situaciją. Jie puikiai žino, kad mes negali- 
me išsigelbėti, tad ir neskuba. Stačiai neišmanau, kaip šiuo atve- 
„ju galėtume pasielgti. 

— Gal paslėpkime moteris, - pasiūlė Hedinglis. - Jie nežino, 
kiek mūsų čia yra. Kai mus suims, moterys galėtų išlįsti iš slėptu- 
vės ir grįžti į laivą. 

— Nuostabu! - sušuko pulkininkas Kokrinas. - Nuostabu! Ei- 
kite šen, panele Adams. Veskite damas čionai, Mansore. Negali- 
me delsti nė akimirkos. 

Ne visa plynaukštė buvo matoma iš lygumos, tad jie skubiai 
sustūmė nedidelę piramidę iš akmenų. Daugybė plokščių akme- 
nų uždengė žemę. Tada jie, atrėmę tuos akmenis į uolą, sukrovė 
kūgį, o didesniais akmenimis uždengė pasislėpusias moteris. Ak- 
menys, kaip ir uola, buvo tokios pat spalvos, tad iš pirmo žvilgs- 
nio slėptuvės galėjai ir nepastebėti. Abi moterys buvo paslėptos 
pašiūrėje susirietusios ir susikibusios rankomis. Seidė ir jos teta 
liko slėptuvėje. Kai vyrai užvertė slėptuvės sienelę akmenimis, 
kiek nurimo ir su palengvėjimu laukė, kas bus toliau. Staiga nu- 
aidėjo šaižus griežtas kategoriškas iš palydos pabūklo šūvis, po jo 
dar serija pliūpsnių, bet tie vieniši šūviai atsimušė į ilgus, nere- 
guliarius kulkų pliūpsnius iš lygumos, ir ore ėmė zvimbti kulkos. 
Visi turistai susispietė už uolų, išskyrus tik prancūzą, kuris vis 
dar piktai trypčiojo vietoje taisydamasis kumščiu saulės skrybė- 
lę. Belmontas ir Kokrinas nušliaužė žemyn prie sudaniečių ka- 
reivių, kurie lėtai, bet nenutrūkstamai šaudė prispaudę šautuvus 
prie akmenų. Arabai sustojo už penkių šimtų jardų nuo jų, ir išjų 
tingių, lėtų judesių buvo galima spręsti, kad jie puikiai žino, jog 
keliautojai neturi kur dėtis. Jie tik sustojo, kad įsitikintų, kiek jų 
iš viso yra. Dauguma jų šaudė nenulipę nuo kupranugarių, kele- 
tas nušoko nuo jų, priklaupė ir išsisklaidė lyg balti žvilgantys taš- 
kai gelsvame fone. Retsykiais jie paleisdavo po vieną šūvį, o kartais 
ištisą krušą, kurios garsas priminė vaiko lazdelės čaižomą meta- 
linį turėklą. Kalva zvimbė it bičių avilys, kulkos spragsėjo, atsi- 
mušdamos į akmenis ir uolą. 

— Neiškiškite galvos, tapsite taikiniu, - tarė Belmontas, truk- 
telėdamas pulkininką Kokriną atgal už didelio dantyto akmens, 
už kurio glaudėsi dar trejetas sudaniečių. 

— Nieko geresnio kaip kulkos į kaktą dabar ir negalime tikėtis, - 
tarė prislėgtu balsu Kokrinas. - Koks vis dėlto buvau kvaiša, Bel- 
montai, kad kategoriškai neprieštaravau šiai absurdiškai ekspe- 
dicijai! Dabar nusipelniau tai, ko norėjau, tik gaila tų nelaimingų 
sielų, kurios niekada nepatyrė pavojaus. 

— Ir aš manau, kad mums niekas nepagelbės. 

— Negalima tikėtis nė menkiausios pagalbos. 

— Ar nemanote, kad, išgirdes susišaudymą, gali atskubėti kari- 
nis dalinys iš Halfos? 

— Jie neišgirs jokių šūvių. Nuo čia ligi garlaivio maždaug šeše- 
tas mylių, o nuo jo ligi Halfos dar penketas. 

— Na, bet jei negrįšime į garlaivį, bus paskelbtas pavojaus sig- 
nalas. 

— Ir kas bus su mumis ligi tol? 

— Ak, mano vargšelė Nora! Mano mažytė Nora! - aimanavo 
Belmontas. 

— Kaip manote, ką jie mums padarys, Kokrinai? — pasiteiravo 
jis kiek palaukęs. 

— Jie gali perrėžti mums gerkles arba paimti į nelaisvę ir nuga- 
benti į Chartumą, ir nežinia dar ką gali sumanyti. Beje, vienam iš 
mūsų tikrai pasisekė išvengti tų nemalonumų. 

Vienas kareivis staiga atsisėdo ir palinko į priekį ant kelių. Jo 
judesiai ir išvaizda buvo tokie natūralūs, kad net negalėjai suvok- 
ti, jog jam peršauta galva. Jis nei pajudėjo, nei vyptelėjo, netgi 
nesuaimanavo. Jo draugai pasilenkė prie jo vieną, kitą kartą ir 
pagaliau, truktelėję pečius, atsigręžė juodais nusiminusiais vei- 
dais į arabus. Belmontas pakėlė mirusiojo šautuvą ir šovinius. 

— Likę tik trys šoviniai, Kokrinai, - tarė jis, delne gniauždamas 
mažas varines tūtas. Mes leidome šaudyti per greitai ir per daž- 
nai. Reikėjo palaukti, kol užpuls. 

— Jūs garsėjate taiklumu, esate taikliausias šaulys, Belmontai! - 
sušuko Kokrinas. - Girdėjau, koks kietas riešutas esate. Gal įsteng- 
tumėte nudėti jų vadą? 

— Kuris iš jų? 


236 


- Jei neklystu, jis sėdi ant balto kupranugario priekinės linijos 
dešinėje. Tai tas vaikinas, kuris vis dairosi į mus. 

Belmontas įkišo šovinį ir prisitaikė. 

— Labai prasta šviesa atstumui nustatyti, - tarė jis. - Štai kur 
žema horizontali Lu Metfordo trajektorija praverstų. Na, tiek to, 
bandysime iš penkių šimtų. Jis iššovė, bet baltasis kupranugaris, 
kaip ir jo raitelis, net nesujudėjo. 

— Ar į smėlį pataikėte? 

— Ne, nieko nepastebėjau. 

— Manau, blogai prisitaikiau. 

— Bandykite dar kartą. 

Netrukus buvo iššauta ir trečią kartą, bet ir vėl nei kupranu- 
garis, nei raitelis nebuvo sužeisti. Trečias šūvis tikriausiai buvo 
taiklesnis, nes jis pajudėjo keletą žingsnių į dešinę, tarytum kaž- 
ko sunerimęs. Belmontas sviedė tuščią ginklą pasipiktinęs ir ne- 
patenkintas. 

— Tai ta prakeikta šviesa taip spigina akis! - sušuko jis, ir jo 
veidas užsiplieskė raudoniu iš įsiūčio. - Tik pamanykite, prašo- 
viau tris kartus pro šalį, veltui išeikvojau šovinius! Jei dabar jis 
būtų Bislije, peršaučiau jam turbaną, bet ta tokia ryški šviesa 
sumaišė visas kortas. Kas nutiko prancūzui? 

Monsinjoras Fardetas strapaliojo plynaukšte lyg vapsvos įgel- 
tas. „S'crė nom! S'crė nom!“ - rėkė jis taip, kad iš tolo žibėjo jo 
balti dantys pro juodus nešvarius ūsus. Jis sukiojo dešinę ranką, 
ir kraujo srovelė veržėsi pro jo tarpupirščius. Kulka pataikė į rie- 
šą. Hedinglis išbėgo iš slėptuvės už akmens, norėdamas nutemp- 
ti susijaudinusį sužeistą prancūzą į saugią vietą, bet nespėjo žengti 
nė trejeto žingsnių, kai ir jį patį pašovė į juosmenį, ir jis nugriuvo 
atsitrenkdamas į akmenis. Dar mėgino atsistoti, bet vėl suklupo 
toje pačioje vietoje, raitydamasis iš skausmo lyg žirgas, susilau- 
žęs stuburą. „Man galas! - sušnibždėjo jis, kai pulkininkas pribė- 
go norėdamas jam padėti, bet greitai nutilo ir išbalusiu lyg drobulė 
veidu išsitiesė ant juodų akmenų. Kai dar prieš metus jis vaikšti- 
nėjo Kembridže guobų paūksmėje, tikrai neįsivaizdavo ir nebūtų 

galėjęs numatyti savo lemties, kad jis žus nuo fanatiko musulmo- 
no rankos nykioje Libijos dykumoje. 

Tuo tarpu juos lydintys kareiviai liovėsi šaudyti, nes baigėsi 
šoviniai. Žuvo dar vienas kareivis, trečias, einantis kapralo parei- 
gas, buvo sužeistas į šlaunį. Jis atsirėmė į akmenį ir apsirišo žaiz- 
dą. Jis buvo labai nusiminęs, ojo raukšlėtas tamsaus gymio veidas 
buvo toks apsiniaukęs, jog priminė senutę, bandančią suklijuoti 
sudužusią lėkštę. Likę trys apsaugos vyrai prisitvirtino durtuvus 
ir atrodė ryžtingai nusiteikę kovoti iki galo. 

— Jie artėja! - suriko Belmontas, žvelgdamas į lygumą. 

— Tegu prisiartina! - atsiliepė pulkininkas, kišdamas rankas į 
kišenes. Netikėtai jis ištraukė rankas iš kišenių ir įniršęs ėmė 
kumščiais grūmoti. - Ak, jūs, chamai, prakeikti velnio išperos! — 
šaukė jis įsiutęs. 

Pikta lemtis neaplenkė ir vargšelių asilus prižiūrinčių berniu- 
kų. Per susišaudymą jie susibūrę stovėjo tarp akmenų kalvos pa- 
pėdėje. Dabar, įsitikinę, kad dervišų kerštas pirmiausia gali 
pasiekti juos, jie, spiegdami iš baimės, šoko ant gyvulėlių ir pasi- 
leido ristele per lygumą. Nedidelis būrys - aštuoni ar dešimt kup- 
ranugarių - atsiskyrė nuo sparno ir, nesiliaujant susišaudymui, 
puolė vytis išsisklaidžiusius asilėlius su berniukais ir pasiviję ėmė 
juos žiauriai kapoti. Vienam berniukui, apsivilkusiam apsiaustu, 
pavyko pasprukti nuo persekiotojų, bet netrukus kupranugaris jį 
pasivijo, parbloškė ant žemės, o arabas įsmeigė ietį į jo sulinkusią 
nugarą. Mažyčiai baltais apdarais lavonėliai nuklojo dykumą tar- 
si balti avies vilnų kuokšteliai. 

Tačiau plynaukštėje esantiems žmonėms nerūpėjo žiaurus asi- 
lus prižiūrinčių berniukų likimas. Net pulkininkas, praėjus pir- 
mam įtūžio proveržiui, juos visiškai pamiršo. Artėjantys priešai 
ant kupranugarių risnojo prie kalvos papėdės. Prijoję nulipo nuo 
kupranugarių ir palikę juos klūpančius, aršiai puolė pirmyn. 
Maždaug penkios dešimtys jų grupėmis kopė akmenuotu taku. 
Raudoni turbanai čia pasirodydavo, čia vėl pranykdavo jiems ka- 
barojantis per didžiulius akmenis. Net neiššovę jie užpuolė tris 

juodaodžius kareivius, vieną iš jų užmušė, o kitus du sutrypė. Taigi 
jie staiga atsirado plynaukštėje, kur jų laukė netikėtas trumpas 
pasipriešinimas. 

Keliauninkai, susigūžę iš baimės ir susispietę į krūvą, kiekvie- 
nas savaip laukė užpuolikų arabų. Pulkininkas, susikišęs rankas 
į kelnių kišenes, bandė švilpauti. Paniuręs Belmontas sukryžiavo 
rankas ir atsirėmė į uolą. Keisti mūsų sąmonės vingiai pavojaus 
akivaizdoje. Dabar jis baisiausiai sielojosi dėl trijų netaiklių šū- 
vių, kurie suteršė jo, kaip taikliausio šaulio, vardą. Ir tai jį turbūt 
jaudino labiau nei artėjanti neišvengiama mirtis. Tuo tarpu Ceci- 
lijus Braunas stovėjo kaip nulietas ir pirštų galiukais žaismingai 
raitė įmantrius ūselius. Monsinjoras Fardetas aimanavo dėl skau- 
dančio riešo. Liūdnas, apatiškai nusiteikęs ponas Stivensas lėtai 
atsigręžė, tarsi primindamas prozišką įstatymų ir tvarkos įsikū- 
nijimą. Ponas Stiuartas stovėjo su vis dar išskleistu skėčiu, nieko 
nesakančia veido išraiška ir bereikšmiu rudų akių žvilgsniu. He- 
dinglis, priglaudęs išblyškusį kaip drobė skruostą prie akmens, 
gulėjo be jokių gyvybės ženklų. Čia pat gulėjo ir jo skrybėlė nuo 
saulės. Jo švelnus veidas ir susitaršę gelsvi plaukai bei glotniai 
nuskustas smakras rodė ji esant dar visai jauną. Vertėjas tuo me- 
tu sėdėjo ant akmens ir nervingai timpčiojo asiliuko rimbą. To- 
kius juos užklupo arabai, užkopę į kalvos viršūnę. 

Ir tada, kai jau susirinko visi užpuolikai, juos sustabdė netikė- 
tas įvykis. Vos pasirodžius dervišams, dvasininką iš Birmingamo 
ištiko tarytum katalepsijos priepuolis. Jis nei judėjo, nei kalbėjo. 
Bet dabar jis netikėtai atsigavo, kupinas jėgų ir nežaboto ryžto 
gintis. Galbūt jį paveikė nuolatinė baimė, galbūt jame pabudo 
Berserko protėvių kraujas, staiga užplūdęs jo venas. Kraupiai su- 
šukęs, jis stvėrė lazdą ir ėmė tvoti kairėn ir dešinėn arabus su 
tokiu įniršiu, kuris, regis, pranoko jų pačių nuožmumą. Asmuo, 
kuris regėjo šį įvykį, teigė, jog iš visų jo atmintin įstrigusių krau- 
pių vaizdų ryškiausiai išliko to vyro įvaizdis, vyro stambiu pra- 
kaito išpiltu veidu, šokinėjančio tarp priešų nepaprastai veržliai 
ir negailestingai pliekiančio besitraukiančius keiksnojančius ara- 

bus. Tada nuo olos sužvilgo ieties smaigalys ir staigiai įsmigo į jį. 
Dvasininkas parkrito ant kelių ir rankų, užpuolikų gauja puolė 
nusilpusią auką ir kitus bejėgius žmones. Prieš jų akis sužvilgo 
peiliai, riešus sukaustė tvirtos užpuolikų rankos, kiti buvo nu- 
tverti už gerklės, su grubia jėga nutempti ir nustumti nuo stačios 
kalvos krašto žemyn, kur jų laukė kupranugariai. Prancūzas ženg- 
damas mosavo sužeista ranka. „Vive le Khalifa! Vive le Madhi!“ - 
rėkavo jis, kol smūgis iš užnugario šautuvo buože nutildė jį. 

Dabar ši šiuolaikinių belaisvių grupelė buvo suvaryta prie Abu- 
siro uolos papėdės, panašiai kaip ir tie, kurie pateko į nagus nuož- 
miam karaliui septintajame amžiuje, nes tie užpuolikai, išskyrus 
šautuvus jų rankose, visiškai niekuo nesiskyrė nuo anų laikų dy- 
kumos karių, kurie pirmieji nešė pusmėnulio vėliavą iš Arabijos. 
Rytai nesikeičia, ir dervišai raiteliai nebuvo nei drąsesni, nei ma- 
žiau žiaurūs ar fanatiškesni už savo pirmtakus. Jie stovėjo ratu, 
atsirėmę į savo šautuvus ir ietis, ir piktdžiugiškai žiūrėjo į sumi- 
šusius belaisvius. Jie vilkėjo savotišką uniformą primenančius dra- 
bužius: tarsi raudonais turbanais apsimuturiavę kaklus ir galvas. 
Taigi rūstūs jų veidai tarsi žvelgė pro purpurinius rėmus. Jie avė- 
jo geltonus neišdirbtos odos batus ir dėvėjo baltas tunikas su ru- 
dais kvadratiniais lopais. Visi buvo su šautuvais, o vienas per petį 
buvo persimetęs mažą seną trimitą. Pusė užpuolikų buvo negrai, 
atletiški vyrai, dailūs, tikri herkuliai, kita - Bagaros arabai - ne- 
didelio ūgio, rudi ir tvirti, mažomis piktomis akimis ir plonomis, 
žiauriomis lūpomis. Vadas taip pat buvo bagara, tik aukštesnis 
už kitus, juoda barzda, nukarusia ligi krūtinės, ir pora nuožmių 
šaltų akių, žibančių lyg stiklo karolėliai iš po tankių juodų ant- 
akių. Jos dabar buvo įbestos į belaisvius, o veidas degte degė įtū- 
žiu. Ponas Stiuartas buvo atneštas prie uolos, be kepurės, vis dar 
pykčio iškreiptu veidu, nusmukusiomis kelnėmis. Du likę gyvi 
sudaniečiai kareiviai juodais veidais ir melsvais ir raudonų dė- 
mių išmargintais švarkais tyliai stovėjo šalia savo nelaimingų ir 
pažemintų draugų. 

Vadas minutėlę stovėjo tylėdamas ir glostydamas savo juodą 

barzdą. Žvitriomis akimis įdėmiai stebėjo kiekvieną nelaimingą 
belaisvį. Šaižiu, įsakmiu balsu jis kažką pasakė, ir tada į priekį 
žengė Mansoras, vertėjas, palinkusia nugara ir maldaujamai iš- 
tiestomis rankomis. Jo darbdaviams jis visada atrodydavo komiš- 
kas su besiplaikstančiu sijonu tarp kojų ir trumpu apsiaustu, bet 
šįkart, spiginant vidurdienio saulei, žmonių apsuptyje jo išvaizda 
ir apdarai suteikė savotiško siaubo visam dramatiškam veiksmui. 
Vertėjas kartojo ir kartojo salam lyg kokia nejudri automatinė 
lėlė ir po to, kai vadas atžariai kažką atsakė, jis netikėtai krito 
kniūbsčias ant žemės, kakta palietė smėlį ir ištiesė rankas. 

— Kas darosi, Kokrinai? - paklausė Belmontas. - Kodėl jis nori 
pasirodyti pajuokos objektu? 

— Kiek suprantu, viskas susiję su mumis, - atsakė pulkininkas. 

— Betgi tai absurdas! - sušuko prancūzas susijaudinęs. - Kodėl 
šie žmonės norėtų man padaryti kažką blogo? Aš niekada jų ne- 
įžeidžiau. Antra vertus, visada buvau jų draugas. Jei galėčiau pa- 
sakyti jiems, manau, jie tai suprastų. Ei, vertėjau, Mansore! 

Susijaudinusio monsinjoro Fardeto judesiai atkreipė bagaros 
dėmesį. Vėl jis kažką griežtai įsakė, ir Mansoras, klūpodamas prieš 
jį, atsakė jam. 

— Pasakyk jam, vertėjau, kad aš esu prancūzas. Pasakyk, kad 
esu Chalifo draugas. Pasakyk, kad mano šalies žmonės neturėjo 
su juo jokių ginčų, jo priešai yra kartu ir mūsų priešai. 

— Vadas klausia, kokią jūs išpažįstate religiją, - tarė Mansoras. — 
Chalifui, sako jis, nėra reikalo draugauti su pagonimis ir kitati- 
kiais, netikinčiaisiais. 

— Pasakyk jam, kad Prancūzijoje mes vienodai vertiname ir 
gerbiame visas religijas. 

— Vadas sako, kad tik šventvagiškas šuo ir kalės vaikas yra įsi- 
tikinę, jog visos religijos vienodai geros. Jis sako, kad jei tu iš 
tikrųjų esi Chalifo draugas, turi pripažinti Koraną ir tuoj pat pri- 
imti tikrąjį tikėjimą. Jei taip pasielgsi savo noru, jis pažada tave 
gyvą išsiųsti į Chartumą. 

- Ojei ne? 

— Turėsi patirti tai, ką ir kiti patyrė. 

— Tada perduokite sveikinimus savo vadui ir pasakykite, kad 
prancūzams nepriimta keisti religiją prievarta. 

Vadas pasakė keletą žodžių ir atsisuko pasitarti su šalia sto- 
vinčiu tvirto sudėjimo arabu. 

- Jis sako, monsinjore Fardetai, - tarė vertėjas, - kad jei dar ką 
ištarsite, jis sudraskys jus į gabalus ir atiduos šunims. Nesakyki- 
te daugiau nė žodžio jam, sere, nes dabar jis kaip tik aptaria, ką 
su mumis daryti. 

— Kas jis toks? - paklausė pulkininkas. 

- Jis yra Ali Vadas Ibrahimas, tas pats, kuris praėjusiais me- 
tais užpuolė ir išžudė visus vieno Nubijos kaimo gyventojus. 

— Esu apie jį girdėjęs, - tarė pulkininkas. - Jis garsėja kaip 
narsiausias ir fanatiškiausias Chalifo lyderis. Dėkokime Viešpa- 
čiui, kad moterys nepatektų į jo pinkles. 

— Abu arabai kalbėjo tarpusavyje griežtai ir santūriai, o tai 
nebūdinga pietietiškai rasei. Tada jie abu atsigręžė į vertėją, te- 
beklūpantį smėlyje. Jie klausinėjo jį apie belaisvius, iš pradžių 
rodydami į vieną, o paskui į kitą. Po kurio laiko vėl abu tarėsi ir 
galiausiai kažką pasakė Mansorui, paniekinamai mostelėję ran- 
ka ir tuo leisdamas suprasti, kad jis gali pranešti kitiems. 

— Ačiū Dievui, džentelmenai, manau, kuriam laikui esame iš- 
gelbėti, - tarė Mansoras, šluostydamasis smėlį, prilipusį prie pra- 
kaituotos kaktos. - Ali Vadas Ibrahimas sako, kad nors netikintysis 
tėra nusipelnęs tik kardo ašmenų nuo vieno iš pranašo sūnų, vis 
dėlto bus naudingiau bert-el-mal Omdurmane, jei gaus pinigų 
už jus. Kol sulauksite išpirkos, galėsite vergauti Chalifui, jei jis 
nenuspręs jūsų nužudyti. Galite lipti ant laisvų kupranugarių ir 
joti su vilkstine. 

Vadas laukė, kol viskas bus išaiškinta. Tada davė trumpą įsa- 
kymą negrui, ir šis žengtelėjo pirmyn su ilgu kardu rankoje. Ver- 
tėjas sužviegė lyg triušis, išvydęs šešką, ir dar kartą puolė 
kniūbsčias ant smėlio. 

— Kas yra, Kokrinai? - paklausė Cecilijus Braunas, nes pulki- 

ninkas tarnavo kariuomenėje Rytuose ir buvo vienintelis išjų gru- 
pės, šiek tiek suprantantis arabiškai. 

— Jei teisingai supratau, jis sako, jog nėra jokio reikalo laikyti 
vertėjo, nes niekas nesivargins už jį mokėti išpirkos, o kadangi jis 
nutukes, tai netiks ir į vergus. 

— Ak, vargšelis! - sušuko Braunas. - Nagi, Kokrinai, pasakyki- 
te, kad jį paleistų. Negalima leisti paskersti šitą žmogų mūsų aki- 
vaizdoje. Pasakykite, kad rasime pinigų ir jį išpirksime. Aš prisiimu 
atsakomybę, galėsiu tartis dėl prieinamos kainos. 

- Aš taip pat prisidėsiu, kuo galėsiu! - sušuko Belmontas. | 

— Mes pasirašysime bendrą įsipareigojimą ir laiduosime už jį, - 
tarė teisininkas. - Jei turėčiau popieriaus lapą ir plunksną, tuoj 
pat surašyčiau tinkamą dokumentą, ir vadas net tuo nesuabejo- 
tų, kad jis teisiškai įformintas ir visai patikimas. 

Tačiau pulkininkas ne viską suprato, kas buvo kalbama ara- 
biškai, o Mansoras, paklaikęs iš baimės, neišgirdo, ką siūlė kelio- 
nės draugai. Negras klausiamai pažvelgė į vadą ir, gavęs ženklą, 
iškėlė kardą ir užsimojo kirsti, bet kardas prašvilpė pro petį. Čia 
vertėjas kažką sušuko, dėl to negras sudelsė, o vadas ir šalia jo 
stovintis leitenantas rimtai sukluso. Iš tamsių jų veidų buvo ma- 
tyti, kad jie kažkuo susidomėjo. Kiti taip pat apspito juos ir tan- 
kiu ratu apsupo klūpantį ir maldaujantį pasigailėti vyriškį. 

Pulkininkas nesuprato tos staigios permainos, o ir kiti nesu- 
vokė to priežasties. Bet Stivensas pajuto, kad turi atsitikti kaž- 
kas baisaus. 

— Ak tu, niekše! - suriko jis įniršęs. - Užčiaupk burną, tu nevi- 
done niekingasai! Nutilk! Verčiau mirk, tūkstantį kartų verčiau 
mirk! 

Tačiau buvo jau vėlu, jiems viskas paaiškėjo, tas bailys išdavi- 
kas gelbėjo savo kailį. Jis ketino išduoti moteris. Jie matė, kaip 
vadas pasišlykštėjimo kupinu veidu davė sutikimo ženklą, ir tada 
Mansoras greitakalbe ėmė kažką aiškinti ir rodyti į kalvą/ Išgirdę 
vieną bagaros žodį, tuzinas užpuolikų metėsi į taką ir pranyko 
tarp akmenų. Netrukus iš ten nuaidėjo klaikus riksmas, siaubo ir 

išgąsčio riksmas, ir po akimirkos pasirodė moterimis vedinas bū- 
rys. Jaunoji Seidė vikriai žygiavo ir neatsiliko nuo jų, kai jos šoki- 
nėjo nuo šlaito, visąlaik atsigręžusi drąsindama tetą. Senyva ledi, 
nerangiai svyrinėdama tarp skubančių baltų figūrų, plonomis ko- 
jomis atrodė lyg viščiukas, tempiamas iš narvelio. 

Vadas tamsiomis akimis abejingai pažvelgė į panelę Adams, 
bet kai prieš save išvydo jauną moterį, jo žvilgsnis staiga pagyvė- 
jo. Tada jis davė įsakymą, ir nelaimingi belaisviai it avių banda 
buvo nustumti prie klūpančių kupranugarių. Jų kišenės iškart 
buvo išnaršytos, o paimti daiktai sukrauti į kupranugarių ėdalui 
skirtą maišą, kurį rišo pats Ali Vadas Ibrahimas. | 

—- Klausykite, Kokrinai, - sušnibždėjo Belmontas, tūžmingai 
dėbčiodamas akimis į niekingąjį Mansorą, - turiu nedidelį revol- 
verį, kurio jie neaptiko. Ar man nudėti tą niekšą vertėją už tai, 
kad jis išdavė mūsų moteris. 

Pulkininkas papurtė galvą. 

— Verčiau pasilaikykite jį, - tarė jis paniuręs. - Vėliau mote- 
rims gali jo prireikti, juk dar ne viskas baigėsi. 

Tuo metu vieni rudi, kiti balti kupranugariai žiaumodami klū- 
pojo vienoje eilėje, droviai, bet grakščiai kraipydami galvas tai į 
dešinę, tai į kairę. Dauguma jų buvo grynaveislių arabų ristūnų 
veislės, grakščiomis kojomis ir dailiai išriestais kaklais. Tačiau 
keletas jų buvo lėtapėdžiai sunkiasvoriai, kurių kailis buvo ne- 
Ant šių kuprių buvo sukrauta kareivių maistas ir vandenmaišiai. 
Tačiau netrukus nešuliai buvo perskirstyti ir taip padaryta vie- 
tos belaisviams. Nė vienas nebuvo surištas, išskyrus poną Stiuar- 
tą, nes arabai, pamatę, kad šis yra dvasininkas, ir įpratę religiją 
sieti su smurtu, jo įniršio protrūkį palaikė savaime suprantamu 
dalyku, 0 jį vertino kaip pavojingiausią ir sumaniausią iš visų su- 
imtųjų. Taigi jo rankos buvo surištos supintu kupranugario apy- 
nasriu, o kitiems, įskaitant ir vertėją, ir du sužeistus juodaodžius, 
buvo leista sėstis ant kupranugarių, nesibaiminant, kad jie galė- 
tų pabėgti, nes gyvuliai buvo labai lėti. Tada, pasigirdus šūks- 
niams ir kupranugarių riaumojimui, vilkstinė pakilo ant kojų ir 
lėta žingine patraukė per dykumą, užpakalyje palikdama gaivią 
upę. Keliautojai traukė gilyn į kraupią didingą dykumą, lyg tigro 
kailio dryžiais išraižytą juodomis uolomis. Nė vienas iš baltao- 
džių belaisvių, išskyrus pulkininką Kokriną, iki tol nebuvo jojęs 
kupranugariu. Pažvelgus žemyn nuo jo, aukštis kėlė baimę, o ne- 

įprastas siūbavimas, sėdint apžergus gyvulį be balno, ne tik vim- 
dė juos, bet ir gąsdino. Tačiau visi šie nepatogumai buvo greit 
pamiršti. Juos užgožė baisus nerimas širdyje. Regis, dabar juos 
nuo ankstesnio gero gyvenimo skiria neišmatuojama praraja. Ir 
kurgi jie pateko! Ir per tokį trumpą laiką. Dar tik prieš valandą 
jie stovėjo ant kalvos viršūnės, juokėsi, tauškė niekus ar aimana- 
vo dėl kaitros ir mašalų, skundėsi menkiausiais nepatogumais. 
Regis, Hedinglis per griežtai kritikavo gamtos atspalvius. Jie prieš 
akis teberegėjo jo veidą, kai jis liko gulėti skruostu prigludęs prie 
juodo akmens. Seidė tada aptarinėjo gražiai pasiūtas sukneles ir 
paryžietišką šifoną. O štai dabar, nusiminusi, paklaikusi iš bai- 
mės ir sulinkusi tame mediniame balne. Mintis apie savižudybę 
jai atrodė vienintelės išganymas. Žmoniškumas, protas, įrody- 
mai, - visa tai dingo šią valandą, įsivyravo paniekinimas, pažemi- 
nimas, brutali jėga. Tą visą laiką, ten už jų nugarų, prie antrosios 
uolos, jų laukė garlaivis, - jų ištaigingi salonai, naujausios knygos 
ir Londono laikraščiai. Jų vaizduotę tebevirpino baltas tentas, 
ponia Šlezinger su gelsva skrybėle nuo saulės, ponia Belmont, 
atsilošusi sudedamoje kėdėje. Dabar tas vaizdas jiems regėjosi aky- 
se tarsi gyvas jaukaus židinio priminimas, nuo kurio jie buvo at- 
plėšti, ir dabar su kiekvienu nebyliu nevikriu kupranugarių 
žingsniu jie beviltiškai vis tolo nuo jo. O tą rytą Apvaizda buvo 
jiems tokia maloninga! Koks mielas atrodė gyvenimas! Gal kiek 
kasdienis, bet vis dėlto kupinas paguodos ir ramybės. O dabar! 
Pamatęs raudonus turbanus, lopais margintus ilgaskvernius marš- 
kinius ir geltonus batus, pulkininkas suprato, kad tie vyrai ne iš 
klajojančių plėšikų gaujos, o priklauso reguliariajai Chalifo armijai. 
Dabar, kirsdami dykumą, jie įrodė, kad yra įpratę prie griežtos draus- 
mės. Priešais juos per mylią priekyje jojo jų žvalgai, tai pasinerdami, 
tai vėl išnirdami iš už gelsvų smėlio kalvų. Ali Vadas Ibrahimas vedė 
vilkstinę, o jo kresnas, tvirtas leitenantas prižiūrėjo užnugarį. Pa- 
grindinės vilkstinės pajėgos nusidriekė per šimtą jardų, o viduryje 
vilkosi būrelis prislėgtų belaisvių. Niekas jų nesistengė atskirti, ir 
ponas Stivensas greit sumetė, kad galėtų joti prie abiejų moterų. 

— Nenusiminkite, panele Adams, - tarė jis. - Nors dabar ir ne- 
galime apsiginti nuo užpuolikų, bet, manau, ateityje kažką sugal- 
vosime. Esu įsitikinęs, kad blogiausiu atveju patirsime tik 
trumpalaikį pavojų ir nepatogumus. Jei ne tas niekšas Mansoras, 
jūs nebūtumėt čia atsidūrę. 

Baisu buvo žiūrėti, kaip pasikeitė ši smulkutė ponia iš Bostono. 
Atrodo, kad per valandą ji visiškai suseno. Jos tamsūs skruostai 
įdubo, o giliai įkritusiose akyse šmėsčiojo baimė. Ji nepaliauja- 
mai dirsčiojo į Seidę. Kažkoks piktas demonas kėsinasi į bran- 
giausią jos turtą. Dabar, kai likimas prislėgė nelaiminguosius, visas 
lengvabūdiškumas ir savimyla išgaravo ir visi geraširdiškai ėmė 
mąstyti, kaip padėti vienas kitam. Seide galvojo apie tetą, teta 
galvojo apie Seidę, vyrai mąstė apie moteris, Belmontas susimąs- 
tė apie savo paliktą žmoną ir netikėtai prisiminė dar kažką. Jis 
paragino kupranugarį ir susigretino su panele Adams. 

— Aš čia turiu jums šį tą, - sušnibždėjo jis. - Netrukus mus gali 
atskirti, taigi turime pasiruošti. 

— Atskirti! - suaimanavo panelė Adams. 

— Tyliau, nes mus gali išgirsti tas velnio išpera Mansoras. Ma- 
nau, jis ir vėl gali mus išduoti. Turime pasirengti blogiausiam 
atvejui. Pavyzdžiui, jie galėtų nuspręsti atsikratyti vyrais ir pasi- 
likti jus. 

Panelė Adams suvirpėjo. 

— Ką gi aš turiu daryti? Dėl Dievo meilės, pone Belmontai, pa- 
tarkite. Esu jau sena moteris. Mano dienos jau suskaičiuotos. Dėl 
savęs nesijaudinu. Bet Seidė, mane varo iš proto mintis, ką tektų 
jai patirti. Namuose jos laukia motina ir aš... - Iš nevilties ji su- 
gniaužė abi rankas. 

— Išraukite ranką iš po apsiausto, - tarė Belmontas, pavaryda- 
mas savo kupranugarį į priekį. - Laikykite tvirtai saujoje. Štai! 
Dabar slėpkite savo suknelėje ir visada turėsite atsargoje pasku- 
tinį šansą išgyventi. 

Panelė Adams pajuto rankoje kietą daiktą ir supratusi, kas tai 
yra, išsigando ir pažvelgė į jį. Tada ji sučiaupė lūpas ir papurtė 

savo griežtą įrudusį veidą nepritardama. Vis dėlto ji abejingai įsi- 
kišo mažą pistoletą į slaptą kišenėlę, o jos galvoje sukosi įvairios 
mintys. Argi iš tiesų čia ji, Eliza Adams iš Bostono, kurios užda- 
ras laimingas gyvenimas tekėjo ramia vaga tarp jos patogių na- 
mų ir Tremonto presbiterionų bažnyčios. O dabar, susikūprinusi 
ant kupranugario, saujoje spaudžia pistoletą ir mąsto apie žmog- 
žudystę. Ak, koks klastingas, išdavikiškas ir nepastovus tas gyve- 
nimas, ko gali iš jo tikėtis? Kodėl sunkiausi išbandymai ateina 
tada, kai nesitiki, džiaugiesi gyvenimu, ir per valandą netikėtai 
viskas pasikeičia. | 

— Blogiausiu atveju, panele Seide, mums teks mokėti išpirką, - 
tarė Stivensas, prieštaraudamas pats sau. - Be to, mes esame ne- 
toli Egipto, toli nuo dervišų krašto. Nėra abejonių, kad mus kuo 
skubiausiai ims vytis. Nepraraskite drąsos ir tikėkitės geros baig- 
ties. 

— Aš ir nesibaiminu, pone Stivensai, - tarė Seidė. Tačiau jos 
išblyškęs veidas prieštaravo jos žodžiams. - Visi mes esame Vieš- 
paties rankose, ir jis nebus žiaurus mums. Lengva kalbėti apie 
tikėjimą juo, kai viskas gerai klojasi, bet dabar mums siunčiamas 
toks baisus išbandymas. Jei jis tikrai mato dabar mus ten iš aukš- 
tybių... 

— Be abejo, jis stebi iš aukštybių, - pasigirdo balsas už jų, ir jie 
išvydo šalia Birmingamo dvasininką, prisiartinusį prie jųdviejų. 
Surištomis rankomis jis įsitvėręs Maklufo balną, o tuklų jo kūną 
pavojingai mėtė tai įvieną, tai į kitą pusę žingsniuojantis kupra- 
nugaris. Iš sužeistos kojos sruvo kraujas, aplink spietėsi musės, o 
kaitri dykumos saulė negailestingai svilino jo plikę, nes per grum- 
tynes jis prarado ne tik savo skėtį, bet ir skrybėlę. Jo veidą išmu- 
šė karštis, skruostai degė raudoniu, o rudos kaip veršelio akys 
liguistai blizgėjo. Jo kelionės draugams jis visą laiką atrodė ne- 
rangus ir vulgarus vyriškis. Dabar tas žmogus, netikėtai užklup- 
tas bėdos, visiškai pasikeitė. Jis tapo tyras, dvasingas ir tvirtas. 
Jis sutvirtėjo dvasiškai ir tuo kitus skatino imti iš jo pavyzdį. Jis 
kalbėjo jiems apie gyvenimą ir mirtį, apie dabartį ir ateities viltis. 

Pamažu juodas nevilties debesis virš jų galvų sklaidėsi ir mintyse 
jiems nušvito vos ryškūs pragiedruliai. Tiktai Cecilijus Braunas 
gūžtelėjo pečiais, nes jis neįstengė per valandą pakeisti savo gy- 
venimiškų įsitikinimų. Tačiau kitus, net prancūzą Fardetą, tas 
tikėjimas sustiprino. Jie visi nusiėmė skrybėles, kai kunigas mel- 
dėsi. Tada pulkininkas nusijuosė savo raudoną šilkinę juostą, su- 
suko iš jos turbaną ir įtikino poną Stiuartą užsidėti jį ant galvos. 
Su paprastais drabužiais ir tuo spalvingu galvos dangalu jis pa- 
nėšėjo į žmogų, pasirengusį linksminti vaikus. 

Galiausiai juos ėmė kankinti nenumaldomas, nepakeliamas ir 
nestygstantis troškulys, prisidėjęs prie varginančios ir skausmin- 
gos kelionės ant siūbuojančių kupranugarių. Virš jų galvų paki- 
busi saulė kaitino juos ir gelsvą smėlį, nuo kurio akinamai 
atsispindėjo šviesa. Visa dykynė žibėjo, ir jie pasijuto joją tarsi 
per vėstantį lydyto metalo lakštą. Jų lūpos sukepė, o burnos iš- 
luoti, nes įstengė ištarti tik balsius. Panelės Adams smakras atvėpo 
vos ne ligi krūtinės, o plačiabrylė skrybėlė užsmuko ant veido. 

— Teta nualps, jei neatsigers gurkšnelio vandens, - tarė Seidė. - 
Ak, pone Stivensai, ar niekuo negalime jai padėti? 

Dervišai, joję šalia, buvo bagarai, išskyrus vieną negrą, - šiurkš- 
toką vaikiną spuoguotu veidu. Jo veido išraiška, rodės, gerašir- 
diška, palyginti su jo bendrais arabais. Todėl Stivensas išdrįso 
paliesti jo alkūnę, parodyti į jo vandenmaišį, o po to į alpėjančią 
ponią. Negras iškart papurtė galvą, bet reikšmingai pažvelgė į 

„arabus, lyg norėdamas pasakyti, kad dėl jų jis negalįs pasielgti 
kitaip. Tada jis savo juodu pirštu bakstelėjo į krūtinę. 

— Tipi Tilis, - pratarė jis. 

— Kas tai? - paklausė pulkininkas Kokrinas. 

— Tipi Tilis, - pakartojo negriukas prislopintu balsu, kad jį iš- 
girstų tik belaisviai. 

Pulkininkas papurtė galvą. 

— Silpnai kalbu arabiškai, kad suprasčiau, ką jis sako, - tarė 
jis. 

— Tipi Tilis Hiks Paša, - vėl pakartojo negras. 

— Regis, tas vaikinas draugiškai nusiteikęs, tačiau niekaip ne- 
perprantu jo, - tarė Kokrinas Belmontui. - Ar manote, jog tai 
reikštų, kad jo vardas yra Tipi Tilis ir kad jis nužudė Hiks Pašą? 

Negriukas, išgirdęs tuos žodžius, iškart nusišypsojo parodyda- 
mas savo baltus dantis. „Aiwa!“ - tarė jis. - „Tipi Tilis - Bimbaši 
Mormer - Boum!“ 

— Dievaži, supratau! - sušuko Belmontas. - Jis mėgina kalbėti 
angliškai. Tipi Tilis yra netoli prie Egipto artilerijos. Jis tarnavo 
Egipto armijos artilerijoje prie Bimbaši Mortimerio. Jį paėmė į 
nelaisvę, kai Hiks Paša buvo nugalėtas ir turėjo tapti dervišu, 
kad išsaugotų savo kailį. Na, kaip jums tai patinka? 

Pulkininkas pasakė keletą žodžių arabų kalba ir sulaukė atsa- 
kymo. Tačiau netrukus prijojo du arabai, o negras paragino kup- 
ranugarį ir nujojo šalin. 

— Jūs esate teisus, - tarė pulkininkas. - Vaikinas tikrai nėra 
nusiteikęs prieš mus ir kautųsi verčiau už Khadivą nei už Chali- 
fą. Negaliu pasakyti, kad jis mums galėtų pagelbėti, tačiau man 
yra tekę patirti ne tokių pavojų ir visada išsikapstydavau. Paga- 
liau mus greit ims vytis, nepraeis nė dvi paros. 

Belmontas visa tai apmąstė savaip ir, viską išanalizavęs, pa- 
reiškė: 

— Mes ant kalvos buvome dvyliktą valandą. Jei negrįšime į lai- 
vą ligi antros valandos, bus paskelbta paieška. 

— Taip, tikrai, - įsiterpė pulkininkas. - Tuo laiku bus pietų 
metas. Prisimenu, kai sakiau, kad grįžęs išgersiu, ak Dieve ma- 
no, verčiau apie tai negalvoti! 

— Gal laive tuo nesuskubs pasirūpinti tie seni snaudžiantys 
kuinai, bet vieną dalyką tikrai žinau, mano žmona nesėdės sudė- 
jusi rankų, ji nedelsdama pareikalaus paskelbti pavojų. Tarkime, 
jie ims mūsų ieškoti maždaug antrą valandą trisdešimt minučių, 
tada prie Halfos jie būtų apie trečią valandą, nes plaukiama pa- 
sroviui. Neaišku, per kiek laiko turėtų pasirodyti Kupranugarių 
korpusas? 

— Na, sakykime, per valandą. 

— Ir dar valandą sugaiš, kol perplauks per upę. Jie atsidurtų 
prie Abusiro kalvos ir patrauktų mūsų pėdsakais maždaug apie 
šeštą valandą. Po to prasidės aiškios lenktynės. Mes esame nusi- 
gavę tik per keturias valandas į priekį, ir dar kai kurie gyvuliai 
jau išvargę. Vadinasi, Kokrinai, mus dar gali išgelbėti? 

— Kai kuriuos, taip. Nemanau išvysti mūsų dvasiškąjį tėvą gy- 
vą rytoj, o juo labiau panelę Adams. Jie vargu ar ištvers ligi ryto. 
Be to, neturime pamiršti, kad tie žmonės gali sugalvoti nužudyti 
belaisvius, jei tik suuos, kad yra kokia nors galimybė jiems išsi- 
gelbėti. Klausykite, Belmontai, jei kartais jūs grįžtumėte laimin- 
gai, 0 aš ne, norėčiau, kad jūs sutvarkytumėte vieną ipotekos bylą 
už mane. 

Toliau jie jojo greta, suglaudę pečius, plačiai aptarinėdami ver- 
slo reikalus. 

Draugiškai nusiteikęs negriukas, kuris pasakojo apie save kaip 
Tipi Tilis, sugebėjo įsprausti sudrėkintą medžiagos atraižą į pono 
Stivenso ranką, ir panelė Adams susivilgė juo lūpas. Pakako net 
keleto lašų, kad ji atgautų jėgas, ir dabar, kai pirmasis nelaimės 
smūgis buvo atremtas, jos žvali, gyvybinga amerikietiška prigim- 
tis ėmė reikštis vėl. 

— Neatrodo, pone Stivensai, kad tie žmonės linkėtų mums blo- 
go ar ketintų kitaip mums pakenkti? - tarė ji. - Manau, jie yra 
savaip religingi, tad nedarys mums nieko blogo, nes tai, jų supra- 
timu, esą bloga ir jiems. 

Stivensas tylėdamas papurtė galvą. Jis jau matė pralietą ne- 
kaltų asilų varovų berniukų kraują, o ji - ne. 

— Gal mes esame tiesiog parinkti, kad atvestume juos į tikrąjį 
kelią, - tarė senoji ponia. - Gal mes esame pašaukti geradarystei, 
kuri juos auklėtų. 

Gal jos dukterėčia ir buvo kitos nuomonės, tačiau šios moters 
trykštanti energija siekė evangelizuoti Chartumą, o Omdurmaną 
paversti Naujosios Anglijos tipo miestu su plačiomis gatvėmis ir 
gera kanalizacijos sistema. 

— Ar žinote, ką visą laiką galvoju? - tarė Seidė. - Ar prisimena- 
te tą šventyklą, kurią matėme? Kada tai buvo? Ogi šįryt. 

Jie visi sušuko nustebę, visi trys. Taip, iš tiesų, tai buvo šįryt, 
o atrodė taip seniai, kažkada nugrimzdusioje praeityje, nes per- 
maina buvo tokia žaibiška ir tokia keista, užvaldžiusi visas jų min- 
tis. Jie jojo tylėdami, lyg paskendę laiko tekmėje, kol pagaliau 
Stivensas priminė Seidei, kad ši nebaigusi savo minties. 

— Ak, taip. Ten, šventykloje, raižinys sienoje vaizduoja bejė- 
gius belaisvius, kurie stumiami nusilenkti karaliui prie jo kojų. 
Ar prisimenate, kokie jie atrodė prislėgti. Kas galėjo pamanyti, 
kas galėjo įsivaizduoti, kad po trijų valandų mus ištiks panašus 
likimas? O ponas Hedinglis... - Ji nusigręžė ir ėmė verkti. 
ką ką tik kalbėjo mūsų dvasininkas, kad visi esame Dievo ranko- 
se. Kur, jūsų manymu, mes traukiame, pone Stivensai? 

Raudonas Bajedekerio knygos kraštas vis dar kyšojo iš teisi- 
ninko kišenės, nes užpuolikai per daug juo nesidomėjo. Jis metė 
žvilgsnį į ją. 

— Jei jie neatims iš manęs knygos, tai, kai sustosime, aš ją per- 
žvelgsiu. Aš esu susidaręs bendrą nuomonę apie tą šalį, nes aną- 
dien nusibraižiau nedidelį šios šalies žemėlapį. Upė teka iš pietų 
į šiaurę, taigi keliaujame beveik tiesiai į vakarus. Manau, jie bijo 
persekiotojų, todėl laikosi atokiau nuo Nilo kranto. Kažkur, prisi- 
menu, eina karavano maršrutas palei upę, maždaug septyniasde- 
šimt mylių žemyne. Jei visą dieną keliausime ta kryptimi, 
turėtume jį pasiekti. Ten yra šulinių linija, kurią teks kirsti. Ji 
prasideda prie Asiouto, jei gerai prisimenu, Egipto pusėje. Kitoje 
pusėje ji patenka į dervišų šalį, taigi galbūt... 

Jo žodžius nutraukė aštrus, spiegiantis balsas, keistai trūkčio- 
jantis, peraugęs į žodžių samplaiką, bereikšmių, įtūžio kupinų, 
pasikartojančių žodžių srautą. Dabar pono Stiuarto veidas degte 
degė, žvilgsnis buvo tuščias, bet liepsningas, o jis be perstojo kaž- 
ką vapėjo ir vapėjo jodamas ant kupranugario. Gailestingoji mo- 
tina Gamta! Ji neleis šitaip elgtis su savo vaikais. To jau per daug, 

sako ji, ši sužeista koja, tos sutrūkinėjusios lūpos, išvargusios, ne- 
rimastingos mintys. Palikite mus ramybėje, bent kol kūnas apsi- 
pras. Ir taip ji ragino palikti kūną ir pasinerti į Nirvanos būseną, 
tuo tarpu mažytės ląstelės triūsia ir pluša viduje, kad paruoštų 
kūną dvasios sugrįžimui. Kai regi žiaurumo šydą, kurį užsitrau- 
kusi gamta, bandyk pažvelgti pro jį ir kartais išvysi maloningą 
jaukų veidą už jo. 

Arabai sušnairavo į tokį staigų dvasininko pamišimo protrūkį, 
nes tai jiems priminė beprotybę, o beprotybės jie bijojo kaip ant- 
gamtiško reiškinio. Vienas jų atsiskyrė ir nujojo pirmyn prie emy- 
ro. Grįžęs į savo postą, pasakė kažką savo draugams, ir šie prijojo 
ir apsupo dvasininką, kad šis nenupultų. Draugiškai nusiteikęs 
negriukas prijojo prie pulkininko ir jam pašnibždėjo. 

— Mes netrukus sustosime, Belmontai, - tarė Kokrinas. 

— Ačiū Dievui! Gal duos mums truputį vandens. Ilgiau neiš- 
kęstumėme. 

— Pasakiau Tipi Tiliui, jeigu jis mums padėtų, mes vėl, kai nu- 
vyksime į Egiptą, sugrąžinsime jį į Bimbašį. Manau, jei jis tik 
galėtų, mums padėtų. Maloningasis Dieve, pažvelkite į upę. 

Jų maršrutas ėjo per klampius smėlynus ir gūbrius su juoduo- 
jančiomis akmenų sangrūdomis, - vietove, kuri vargiai įmanoma 
įsivaizduoti, kad būtų kupranugarių įveikiama, dabar nusidrie- 
kiančia kieta vilnijančia lyguma, tankiai nuklota žvirgždu, sen- 
kančiu ir kylančiu ligi violetinių kalvų horizonte. Akmenų vagos 
driekėsi tolyn, išraižydamos paviršių rudomis linijomis, kurios 
atrodė lyg tvinstantis bangų plūsmas. Šen bei ten padrikai kuokš- 
tais pūpsojo tarp akmenų pilkšvai žalia kupranugarių žolė. Ruda 
lyguma ir violetinės kalvos - nieko daugiau prieš akis visame ny- 
kiame kraštovaizdyje! Už jų nugarų stiepėsi dantytos uolos, per 
kurias jie perkopė, palikdami pėdsakus geltoname smėlyje, o toliau 
buvo matyti siaura žalia juosta, žyminti upės vingį. Kokia vėsi ir 
patraukli atrodė toji žaluma tuose sustingusiuose nepakenčiamuo- 
se tyrlaukiuose! Iš vienos pusės jie matė aukštą uolą, - prakeiktą 
uolą, kuri įviliojo juos į pražūtį, iš kitos pusės vingiavo saulės spin- 

dulių nutvieksta upė. Ak, tas spindintis vanduo ir maištingas gy- 
vulių troškimas, patys primityviausi troškimai šiuo metu suvir- 
pino jų sielas ligi pačių gelmių! Nors jie ir prarado šeimas, savo 
gimtinę, laisvę, viską, bet dabar jie tegalėjo galvoti apie vandenį. 
Tik vanduo užplūdo jų mintis. Ponas Stiuartas ėmė kliedėti apie 
apelsinus, o jiems buvo pakenčiama klausytis jo klejonių. Tik 
šiurkštokas tvirtas airis nepasidavė tiems fiziniams poreikiams. 
Tas upės dvelksmas sužibo kažkur netoli Halfos, o jo žmona turė- 
jo būti kaip tik toje upėje, į kurią jie žiūrėjo. Jis užsismaukė skry- 
bėlę ant akių ir jojo nebylus, kramtydamas kietus plieno spalvos 
ūsus. 

Pamažu saulė leidosi vakarop, ir jų šešėliai krypo ten, kur ir jų 
širdys. Atvėso, papūtė švelnus dykumos vėjelis, kurio šnaresys 
ritosi per akmenuotą lygumą. Vilkstinės priekyje jojąs emyras pa- 
sišaukė leitenantą, ir abu ėmė dairytis prisidengę plaštaka akis, 
bandydami įžvelgti kažką tolumoje. Tada, išreiškęs pasitenkini- 
mą, vado kupranugaris suklupo, neatlaikė keliai ir pakinklių saus- 
gyslės, jis suklupo, sutrūkčiojo ir pagaliau nuvirto ant žemės. Visi 
kupranugariai, pasiekę vietą, išsidriekė ant smėlio viena linija. 
Raiteliai nušoko nuo jų ir padėjo ant kilimėlių susmulkintų lubi- 
nų, nes joks veislinis kupranugaris neėstų nuo žemės. Švelnios, 
romios gyvulių akys, lėtas pašaro kramsnojimas ir malonus tylus 
žiaumojimas pripildė aplinką kažkokio moteriško švelnumo, ta- 
rytum pedantiškų senmergių būrys būtų susirinkęs Libijos dy- 
kumos centre. | 

Niekas netrikdė belaisvių - ir vyrų, ir moterų. Kas galėjo pabėg- 
ti tokioje bekraštėje dykynėje. Kartą prie jų prisiartino emyras ir 
glostydamas savo mėlynai juodą barzdą, susimąstęs žvelgė į juos 
savo tamsiomiš šėtoniškomis akimis. Panelė Adams virptelėjo pa- 
mačiusi, kad jis be perstojo žiūri į Seidę. Tada, matydamas jų nevil- 
tį, jis davė nurodymą, ir negras atnešė vandenmaišį, iš kurio davė 
joms po truputį atsigerti. Jis buvo karštas, su nuosėdomis, atsida- 
vė oda, bet koks malonus buvo jų perdžiūvusiems gomuriams! Emy- 
ras, taręs keletą trumpų žodžių vertėjui, pasišalino. 

— Ponai ir ponios! - prašneko Monsoras pasipūtėliška manie- 
ra, tačiau piktas pulkininko žvilgsnis tarsi sukaustė jo žodžius, ir 
jis ėmė verkšlendamas atsiprašinėti. | 

— Kaip galiu kitaip pasielgti, - aimanavo jis, - kai prie gerklės 
prikištas peilis? 

— Ant kaklo tau bus užverta virvė, jei tik gyvi sveiki nukaksi- 
me į Egiptą, - rūsčiai tarė Kokrinas. - O dabar... 

— Viskas kaip ir turi būti, pulkininke, - tarė Belmontas. - Bet 
mūsų pačių labui turime sužinoti, ką pasakė vadas. 

— Nenoriu nieko girdėti apie tą niekšą. 

— Manau, ne laiku širstate. Mes privalome žinoti, ką jis turi 
mums pasakyti. 

Kokrinas truktelėjo pečiais. Nepriteklius padarė jį irzlų, ir da- 
bar jam teko prikąsti liežuvį, kad susilaikytų nuo atžaraus atkir- 
čio. Lėtai jis nužingsniavo tolyn, tiesiai, kaip ir pridera kariui. 

— Ką jis pasakė? —- paklausė Belmontas, žvelgdamas į vertėją 
taip pat rūsčiai kaip ir pulkininkas. 

— Atrodo, jis šiek tiek suminkštėjo. Jis sakė, kad duotų mums 
vandens, jei jo pakankamai turėtų, tačiau jo atsargos senka. Dar 
sakė, kad rytoj prijosime Selimaho šulinius, ir visi galės atsigerti 
ligi soties, net kupriai. 

— Ar nesakė, kiek laiko čia stovėsime? 

— Labai trumpai, ir vėl pirmyn! Ak, pone Belmontai... 

— Užsičiaupk! - atrėžė airis ir dar kartą ėmė skaičiuoti laiką ir 
atstumus. Jei viskas vyks taip, kaip jis tikėjosi, ir jei jo žmonos 
reikalavimu laivo vadas ar padėjėjas paskelbtų nelaimės signalą 
Halfoje, tada kareiviai jau turėtų sekti jų pėdomis. Kupranugarių 
dalinys ar egiptiečių kavalerija mėnesienoje greičiau pavys juos 
nei dienos kaitroje. Jis žinojo, kad Halfoje paprastai laikomas pa- 
ruoštas dalinys, kuris gali pareikalavus išvykti bet kuriuo metu. 
Kartą jis pietavo su kariškiais prie vieno stalo, ir karininkai pa- 
pasakojo jam, kad jie pasirengę bet kuriuo metu stoti į kovą. Jie 
rodė jam vandens rezervuarus ir pašarus prie kiekvieno gyvulio, 
ir jis buvo sužavėtas visapusiška kovos parengtimi, nė nenutuok- 

damas, kaip tai būsią svarbu jam ateityje. Praeis maždaug valan- 
da, kol jie startuos iš dabartinės poilsio vietos. Taigi taip jie lai- 
mėtų visą valandą. Galbūt jau kitą rytą... 

Tada netikėtai jo mintys buvo nutrauktos. Pulkininkas, įsi- 
utęs ligi pamišimo, pasirodė ant artimiausios pašlaitės viršūnės. 
Ji už parankių tvirtai laikė du arabai. Jo veidas iš įniršio buvo 
persikreipęs ir įraudęs. Vyriškis muistėsi beviltiškai mėgindamas 
ištrūkti. 

— Prakeikti žudikai! — suriko jis ir, išvydęs kitus prieš save, 
sušuko: - Jie nužudė Cecilijų Brauną! 

Štai kaip viskas nutiko. Stengdamasis susitvardyti ir nurimti, 
Kokrinas nužingsniavo prie artimiausios smėlio keteros ir ten dau- 
boje pamatė keletą kupranugarių ir prie jų susikibusius piktai 
šūkaujančius vyrus. Braunas buvo viduryje, išblyškęs, liūdesio ku- 
pinomis akimis, užriestais ūseliais ir abejingu veidu. Plėšikai jau 
buvo išnaršę jo kišenes, bet šiuo metu jie taikėsi jį visiškai išreng- 
ti, tikėdamiesi rasti ką jis nuo jų slėpė. Bjaurios išvaizdos negras 
su sidabriniais auskarais išsiviepė ir trenkė jaunam diplomatui į 
veidą. Pulkininkui net pasirodė kažkas didvyriško tose šviesiose 
iš nieko nesakančiose akyse. Jo švarkas jau buvo prasegtas, di- 
džiulė negro letena perplėšė jo marškinius ligi juosmens. Pasigir- 
dus plyštančių marškinių garsui ir šlykštiems pirštams palietus 
jo kūną, šis devynioliktojo amžiaus subrandintas miesto vaikas, 
kultūringas vyriškis, užmiršo savo angliškas tradicijas ir sužvė- 
rėjo pats stodamas į kovą su laukiniu priešu. Jo veidas išraudo, 
lūpos persikreipė, jis sugriežė dantimis lyg beždžionė, jo akys, tos 
beaistrės akys, visada spindėjusios romumu, tapo plėšrios ir klai- 
kios. Jis puolė negrą ir ėmė talžyti jį nestipriais, bet nirtulingais 
smūgiais, taikydamas į platų juodą veidą. Jis mušėsi kaip mergai- 
tė, su atviru delnu. Negras akimirką atsitraukė, įbaugintas tokio 
ūmaus pasipriešinimo. Tada nepakančiai suurzgęs išsitraukė iš 
plačios savo rankovės peilį ir smeigė jam. Braunas sukniubo nuo 
dūrio ir ėmė kosėti, kosėti taip, kaip kosti žmogus per pietus - 
pašėlusiai, nepaliaujamai, trūkčiojamai. Jo veidas iš įtūžio išbalo, 

ant skruostų pasirodė dėmės, jis ėmė gargaliuoti, iš gerklės sru- 
vo kraujas, ir jis, ranka užsiėmęs burną, susmuko. Įsiutęs negras 
dar kartą dūrė peiliu. Tuo tarpu pulkininką, įniršusį ir pasipikti- 
nusį iš bejėgiškumo, stvėrė žudiko bendrai ir nutempė jį atgal 
prie kitų belaisvių. Jo rankas beregint surišo kupranugario apy- 
nasriu, ir taip jis galiausiai gulėjo tylėdamas šalia kliedinčio dva- 
sininko. | 

Taigi tarp jų nebebuvo Hedinglio ir Cecilijaus Brauno, ir da- 
bar iškankinti, vargo paženklinti žvilgsniai klaidžiojo aplink, žvelg- 
dami tai į vieną, tai į kitą išblyškusį veidą, tarytum siekdami 
atspėti, kuriam dabar iš tos voros puikiai nusiteikusių raitelių, 
išjojusių tą giedrą rytą netoli nuo „Korosko“, teks atsisveikinti 
su gyvenimu. Du iš dešimties jau pasitraukė iš gyvenimo, o tre- 
čias išsikraustė iš proto. Maloni kelionė pasiekė kulminaciją. 

Prancūzas Fardetas sėdėjo vienas parimęs ant rankų. Jo nelai- 
mingas prislėgtas nevilties žvilgsnis buvo nukreiptas į dykumą. 
Belmontas pamatė, kaip jis staiga pakilo ir sukluso, tarytum šuo 
pastatė ausis, išgirdęs svetimus žingsnius. Tada, suspaudęs kumš- 
čius, palinko į priekį ir įdėmiai pažvelgė į juoduojančias rytuose 
kalvas, pro kurias jie atkeliavo. Belmontas taip pat pasekė juo, ir 
iš tikrųjų ten kažkas judėjo. Jis išvydo žvilgantį metalą ir smar- 
kiai plasnojantį baltą apdarą. Raitas dervišų sargybinis, skelbda- 
mas pavojaus signalą, apsuko kupranugarį ir iššovė į orą. Dar 
nenutilus šūvio aidui, visi, ir arabai, ir negrai, užšoko ant balnų. 
Dar akimirksnis, ir kupranugariai pakilo ant kojų, lėta žingine 
patraukė pavojaus signalo link. Keletas ginkluotų vyrų apsupo 
belaisvius, užsitaisydami savo šautuvus, lyg perspėdami juos ne- 
tarti nė žodžio. 

— Dievaži, ten vyrai ant kupranugarių! - šūktelėjo Kokrinas, 
pamiršęs visus rūpesčius ir stengdamasis įžvelgti atvykėlius. - 
Tikiuosi, kad tai mūsų gelbėtojai. 

Susijaudinęs jis atpalaidavo apynasrio raištį ir ištraukė ran- 
kas. 

- Jie vikresni, nei aš tikėjausi, - tarė Belmontas spindinčiomis 

iš po vešlių antakių džiaugsmingomis akimis. - Jie pavijo mus 
dviem valandomis anksčiau, nei iš tikrųjų buvo įmanoma. Valio, 
monsinjore Fardetai, ca va bien, n'est ce pas? 

— Valio, valio! Merveilleusement bien! Vivent les Anglais! Vi- 
vent les Anglais! - šūkavo susijaudinęs prancūzas, kai kupranu- 
garių vilkstinės priekis ėmė judėti žemyn tarp uolų vingiuojančiu 
taku. 

- Klausykite, Belmontai! - sušuko pulkininkas. - Šie išperos 
norės nušauti mus, jei tik įsitikins, kad viskas baigta. Žinau tai iš 
patirties, taigi pasiruoškime. Jūs šoksite ant to vaikino su viena 
akimi, o aš pulsiu tą didelį negrą, jei tik įsitversiu į jį. Stivensai, 
turite stengtis kaip įmanydamas. Jūs, Fardetai, compremes vous ? 
II est necessaire čiupkite tuos jauniklius, kol jie nesužeidė mūsų. 
Tu, vertėjau, liepk tiem dviem sudaniečiams kareiviams pasireng- 
ti... - čia jo kalba nuščiuvo, jis ėmė kažką murmėti. - Betgi čia 
arabai, - tarė pagaliau jis lyg nesavu balsu. 

Iš visų siaubingiausių akimirkų, patirtų tądien, šioji buvo be- 
ne siaubingiausia. Laimingas it kūdikis ponas Stiuartas gulėjo 
ant apvalainų akmenėlių, nugara prigludęs prie kupranugario šon- 
ks ir nieko nesuvokdamas juokėsi tik dėl jam vienam težino- 
mos priežasties. Jo veidas tiesiog švytėjo. O su kokiu apmaudu ir 
širdgėla kiti sutiko šią žinią! Moterys ėmė verkti. Vyrai nusisuko 
tylėdami. Monsinjoras Fardetas griuvo kniūbsčias į smėlį ir, visas 
virpėdamas, ėmė raudoti. 

Arabai pokšėjo šūviais, sveikindami savo draugus, o kiti, gin- 
dami gyvulius į lygumą, atsakė tuo pačiu ir mojavo savo šautu- 
vais ir ietimis. 

Šis būrys buvo mažesnis už pirmąjį, - ne daugiau kaip trisde- 
šimt vyrų, bet apsirengęs tais pačiais rūbais - raudonais turba- 
nais ir lopiniuotais džibehais. Vienas jų rankoje laikė needidelę 
baltą vėliavą su išvedžiotu raudonomis raidėmis užrašu. Tačiau 
ne tai patraukė visų turistų dėmesį. Visus iškart persmelkė bai- 
mė ir visi iškart neteko žado. Jie pamatė svyrinėjančią pakumpu- 
sią baltą figūrą tarp dykumos karių. 

- Kas ten tarp jų? - pagaliau prabilo Stivensas. - Pažvelkite, 
panele Adams! Juk ten tikrai moteris! 

Kupranugariu tikrai kažkas'jojo, tik tolumoje iš tokio atstumo 
buvo sunku nustatyti kas. Ir tada, kai jie susigretino ir raiteliai 
išjojo pirmyn, jie išvydo aiškiai. 

— Tai baltaodė! 

- Laivas buvo užgrobtas! 

Belmontas suriko taip, kad aidas nuskambėjo net per visą dy- 
kumą. 

— Nora, brangioji mano! - šaukė jis. - Nebijok! Aš čia, su tavim, 
viskas buvo gerai! 


VI DALIS 


Taigi laivas „Korosko“ buvo užgrobtas, ir visos viltys išsigel- 
bėti išsisklaidė kaip ir tos jų kruopščiai skaičiuojamos valandos 
bei nuotoliai, - išsisklaidė lyg miražas, suspindęs tolumoje, hori- 
zonte. Nekils jokio pavojaus signalo ir nebus pranešta Halfoje apie 
jų dingimą, kol nepaaiškės, kad garlaivis negrįžo vakare. Vadina- 
si, net dabar, kai buvo matyti tik siaurutė žalumos juosta, ženkli- 
nanti Nilą toliausiame horizonte, jų paieška turbūt dar nebuvo 
nė prasidėjusi. Už šimto ar net mažiau mylių bus dervišų šalyje. 
Beveik niekas nesitikėjo, kad Egipto pajėgos juos išvaduos. Tada 
visi nusiminę nutilo, išskyrus gal tik Belmontą, kuriam pastojo 
kelią sargybiniai, kai jis mėgino padėti žmonai. 

Du kupranugariai su raiteliais susigretino, ir arabai, kaip įpras- 
ta, ramiai ir pagarbiai pasisveikino, o negrai šypsojosi, šnekučia- 
vosi ir rėkavo - nerūpestingai, gyvai, ko net Koranas negalėjo 
pakeisti. Atėjūnų vadas buvo žilabarzdis, vėjo nugairinto veido, 
didele nosimi, kampuotų staigių judesių ir kariškos laikysenos 
senis. Vertėjas suaimanavo išvydęs jį ir išsigandęs pliaukštelėjo 
delnais, tarsi numatęs tykančius nemalonumus. 

— Tai emyras Abderahmanas, - tarė jis. - Dabar bijau, kad gyvi 
į Chartumą negrįšime. 

Šis vardas kitiems nieko nereiškė, bet pulkininkas Kokrinas buvo 
girdėjęs apie jį kaip žiaurumo ir fanatizmo įsikūnijimą, uolų senų 

pažiūrų musulmoną, maldaujantį atleidimo ir ypatingų malonių, 
uoliai diegiantį Korano doktrinas ir reikalaujantį, kad jų būtų griež- 
tai laikomasi. Jiedu su emyru Vadu Ibrahimu rimtai tarėsi suglau- 
dę kupranugarius, sulenkę turbanus į vieną šoną taip, kad vieno 
juoda barzda vos nesiliejo su kito žila. Paskui jie pasisuko ir įbedė 
žvilgsnius į vargšus susispietusius belaisvius. Jaunesnysis kažką 
rodė ir aiškino, o vyresnysis klausėsi griežtu ramiu veidu. 

— Kas yra tas gražus žilabarzdis džentelmenas? - paklausė pa- 
nelė Adams, pirmoji atkutusi po apmaudaus nusivylimo. 

— Dabar jis jų vadas, - atsiliepė Kokrinas. 

— Tik nesakykite, kad jis vadovaus ir tam kitam? 

— Taip, ledi, - tarė vertėjas, - dabar jis visų viršiausias. 

— Na, vadinasi, mums dėl to tik geriau. Jis primena man Mo- 
tiejų Vyresnijį, kuris buvo kunigu Presbiterionų bažnyčioje mi- 
nistro Skoto laikais. Vis dėlto verčiau sutikčiau paklusti jam, nei 
tam juodaplaukiui su titnaginiu žvilgsniu. Seide, brangute, ar ge- 
riau jautiesi, jau vėsiau, tiesa? 

— Taip, tetulyte, nesibaiminkite dėl manęs. O kaip jūs? 

— Kaip niekada tikiu Dievo valia. Tau rodžiau netinkamą pavyz- 
dį, Seide, nes vos nepamiršau to baisaus įvykio užklupta ir vis gal- 
vojau, ką pasakys tavo motina, kuri patikėjo tave man. Ak, mano 
gimtine, tikriausiai „Boston Herald“ bus išspausdintas straipsnis 
skambia antrašte apie įvykį! Manau, kažkas tikrai kentės dėl to. 

— Vargšelis ponas Stiuartas! - šūktelėjo Seidė, kai vienagarsiai 
kliedesiai pasiekė jų ausis. - Eime, tetule, pažiūrėsime, gal kuo 
galėsime jam pagelbėti. 

— Nerimauju dėl ponios Šlezinger ir vaiko, - tarė pulkininkas 
Kokrinas. - Jūsų žmoną, Belmontai, matau, bet kitų nėra. 

— Jie gabena ją čionai! - sušuko jis. — Ačiū Aukščiausiajam! 
Sužinosime viską apie tai. Ar jie nesužeidė tavęs, Nora? - Jis iš- 
bėgo pirmyn ir sugriebė jam ištiestą žmonos ranką, kad padėtų 
jai nulipti nuo kupranugario. 

Švelnus pilkų akių žvilgsnis ir ramus dailus tos airės veidas tarsi 
apgaubė visą grupę paguodos ir vilties skraiste. Ji buvo tikra Romos 

katalikė, ir tas tikėjimas suteikia ramybės pavojaus valandomis. Po- 
niai Šlezinger, anglikonų tikėjimo pulkininkui, nekonformistui dva- 
sininkui, presbiterionų tikėjimo amerikiečiui ir net dviem pagonims 
juodaodžiams šauliams religija šiaip ar taip atliko savo geradarišką 
paslaugą; šnibždėjo jiems visą laiką, kad visa, kas pasaulyje gali blo- 
giausia atsitikti, yra menkniekis. Kad ir kokie atšiaurūs atrodytų 
Apvaizdos keliai, iš tikrųjų tai yra puikiausias dalykas, kad mes ga- 
lime eiti vedami Viešpaties rankos. Šie nelaimės ištiktieji tikėjo ne 
dogma apskritai, bet jiems visiems buvo būdingas vidinis pažinimas, 
vidinis tvirtumas, ramus, esminis fatalizmas, kuris ir sudaro seną 
kaip pasaulis religijos pagrindą. Ir tik vėliau ji apsitraukia šviežio- 
mis dogmomis, kaip kad kerpės padengia granito paviršių. 

— Ak, jūs, nelaimingieji! - ištarė ji. - Matau, kad jums teko 
patirti baisesnių dalykų nei man. Ne, ne, Džonai, brangusis, aš 
tikrai puikiai jaučiuosi, - net nesu ištroškusi, nes būrys prisipildė 
vandenmaišius Nilė ir man buvo leista gerti tiek, kiek norėjau. 
Bet nematau pono Hedinglio ir pono Brauno. O vargšas ponas 
Stiuartas, - kuo jis pavirto! 

— Hedingliui ir Braunui daugiau nebeteks patirti jokių pavojų, — 
atsakė jos vyras. - Nežinai, Nora, kiek kartų dėkojau Viešpačiui, 
kai tavęs nebuvo šalia. Ir štai dabar, kai viskas praėjo, tu esi čia! 

— Kurgi man derėtų būti, jei ne šalia vyro? Man daug daug 
geriau būti čia, nei saugiai sėdėti Halfoje. | 

— Ar į miestą išsiųstas pranešimas? - pasiteiravo pulkininkas. 

— Viena valtis paspruko. Joje buvo ponia Šlezinger su savo vai- 
ku ir auklė. Aš buvau apačioje, kajutėje, kai arabai įsiveržė į laivą. 
Tie, kurie buvo denyje, sugebėjo pabėgti, nes valtis buvo prie bor- 
to. Nežinau, ar kas iš jų nukentėjo. Arabai kurį laiką apšaudė juos. 

— Argi? - sušuko susijaudinęs Belmontas, nes, kaip būdinga 
visiems airiams, iš karto pajuto gerą žinią. - Taigi, ačiū Dievui, 
mūsų eis kažkas ieškoti, nes šūvius tikriausiai išgirdo karinis da- 
linys. O jūs irgi taip manote, Kokrinai? Jie turėtų sekti mūsų pė- 
domis, nes jau praėjo keturios valandos. Bet kurią minutę iš už 
kalvos gali pasirodyti baltas britų karininko turbanas. 

Bet nusiminęs pulkininkas neturėjo jokių vilčių. Jis buvo vis- 
kam abejingas. 

- Jeigu jie silpni, tai jiems nėra ko čia rodytis, - tarė jis. - Šie 
vaikinai yra rinktiniai kariai ir, sumanių vadų vadovaujami, savo 
žemėje gali inirtingai kautis. - Staiga jis nutilo ir pažvelgė į ara- 
bus. - Dieve gailestingasai! - tarė jis. - Čia tai bent vaizdas! 

Didelis raudonas saulės kamuolys, pusiau paniręs į violetinius 
debesis, leidosi prie horizonto. Tad buvo pats laikas arabams pra- 
dėti melstis. Net aukščiausios civilizacijos žmonės būtų pakerėti 
tokio didingo gamtos reiškinio, žavėtųsi jos grožiu. Tačiau šie lau- 
kiniai dykumų vaikai buvo kilnesni už rafinuotus persus. Jiems 
idealistinis pasaulis reiškė daugiau nei materialusis; ir dabar, atsu- 
kę nugaras į saulę ir veidus atgręžę į centrinę savo religijos švento- 
vę, jie ėmė melstis. Kaip jie meldėsi, tie fanatiškieji musulmonai! 
Įsigilinę, spindinčiomis akimis ir švytinčiais veidais, jie kilo, linko, 
griuvo kniūbsčiomis, kakta liesdami patiestus kilimėlius. Kas ga- 
lėtų suabejoti stebėdami tuos besimeldžiančius, visa širdimi atsi- 
davusius Viešpačiui ir maldai, kad pasaulyje yra tokia gyva 
reakcinga baisi didinga galva, verčianti milijonus nuo Jubi kyšulio 
ligi pat Kinijos mąstyti vienodai. Lai bendra banga nuvilnija per 
juos, tegul užgimsta tarp jų didis karys ar vadas, kuris sumaniai 
pasinaudotų šia galia. Kas tada pasakytų, kad tai nėra Apvaizdos 
šluota, galinti nušluoti nuo žemės paviršiaus supuvusią, sunyku- 
sią, nepakenčiamą, beširdę pietų Europą, kol ji atlaisvins vietą stip- 
resnei ir geresnei kartai, kaip tai buvo padaryta prieš tūkstantį 
metų. 

Dabar, kai jie atsistojo ir nuskardėjo trimito garsai, belaisviai 
suprato, kad, keliavę visą dieną, turės keliauti ir naktį. Belmontas 
suaimanavo, nes tikėjosi, kad gelbėtojai atvyks jų ieškoti, kol jie 
dar neišjojo iš šios stovyklos. Bet kiti, regis, susitaikė su likimu ir 
priėmė tai kaip neišvengiamą dalyką. Kiekvienam buvo išduota po 
arabišką paplotėlį, o po to jų laukė tikra prabanga - antroji van- 
dens norma, nes ką tik atvykę arabai su pilnais vandenmaišiais 
leido jiems atsigerti iki soties. Jei kūnas sektų siela, lygiai kaip 

siela eina su kūnu, kokia palaima būtų žemėje! Dabar, iš esmės 
patenkinus fizinius jų poreikius, pradėjo dainuoti jų sielos. Jie už- 
sėdo ant kupranugarių net, sakytum, romantiškai nusiteikę. Po- 
nas Stiuartas liko veblenti ant žemės, o arabai nesivargino pakelti 
jo ir įsodinti į balną. Jo platus, baltas veidas švytėjo prieblandoje. 

— Ei, vertėjau, pasakyk jiems, kad jie pamiršo poną Stiuartą! - 
sušuko pulkininkas. 

— Beviltiška, sere, - tarė Mansoras. - Jie sako, kad jis per sto- 
ras, ir todėl paliksią jį čia. Jis vis tiek mirs, kaip sako jie, tai kam 
dar juo rūpintis? 

— Paliks jį! - sušuko pulkininkas. - Tad tas vyras žus nuo alkio 
ir troškulio. Kur yra emyras? Ei! - suriko jis praeinančiam pro 
šalį juodabarzdžiui arabui įsakmiu tonu, tarytum būtų kvietęs 
tinginiaujantį berniuką - asilų varovą. Vadas nesiteikė net dirs- 
telėti į jį, bet kažką pasakė savo sargybiniui, kuris čia pat trenkė 
šautuvo buože pulkininkui į pašonę. Senasis karys, vos atgauda- 
mas kvapą, pargriuvo ir buvo leisgyvis užverstas ant balno. Mo- 
terys ėmė verkti, o vyrai nesitvardydami keiksnojo ir gniaužė 
kumščius iš apmaudo, kad turėjo kęsti neteisybę ir smurtą ir, be 
to, niekaip negalėdami pasipriešinti piktadariams. Belmontas stvė- 
rė už kišenės, kaip buvo įpratęs, tikėdamasis užčiuopti revolverį, 
ir tą pačią akimirką prisiminė jį atidavęs panelei Adams. Jei tuo 
įkarščio momentu jis būtų radęs ginklą, tai būtų reiškę emyro 
mirtį ir visos jų grupės skerdynes. 

Dabar, jodami pirmyn, jie išvydo vieną iš rečiausių, nuosta- 
biausių Egipto dykumos reiškinių, nors jų draugo paniekinimas 
ir panaudotas smurtas neleido jiems iki galo suvokti tos gamtos 
grožybės. Kai tik saulė nusileido, horizontas sušvito tamsiai pil- 
ka ir violetine žara. Ji plito skliautu, šviesėjo ir švietė ligi keistai 
apgaulingos aušros ir atrodė, jog nedrąsi saulė vėl iškils tuo pačiu 
taku, kuriuo ką tik nusileido. Vakaruose skliautas degė raudona 
liepsna, virš jo driekėsi švelniai žalia jūros žalumos juosta. Pama- 
žu spalvos susiliejo, dangų aptraukė tamsios pilkos sutemos, už- 
ėjo naktis. Praėjo lygiai para nuo to laiko, kai jie sėdėjo sudedamose 

kėdėse, aptarinėdami politines temas spindint žvaigždėms „Ko- 
rosko“ garlaivio denyje; ir tik dvylika valandų praėjo nuo pusry- 
čių, kai jie pavalgę, žvalūs ir tinkamai apsirengę išvyko į paskutinę 
malonią kelionę. Ką jiems teko išgyventi nuo to laiko! Kaip šiurkš- 
čiai iš jų buvo atimta, regis, amžina ramybė! Tos pačios žibančios 
žvaigždės, į kurias jie žvelgė dar vakar, ta pati mėnesiena, -ojie, 
kokia praraja skiria juos nuo to seno nerūpestingo gyvenimo! 

Ilga kupranugarių vilkstinė traukė tyliai kaip vaiduokliai per 
dykumą. Priekyje ir už jų nugarų siūbavo baltos arabų figūros. 
Aplink bežadė tyla, jokio garso, kol toli už jų pasigirdo skardus 
žmogaus balsas, iš jo lūpų sklido daina, kažkokia monotoniška, 
graudi gaida. Tas tolimas garsus dainavimas klaikiai sklido per 
nakties šydų aptrauktą dykumą. Ir tada pasigirdo gerai pažįsta- 
ma senos giesmės melodija. Ir buvo galima suprasti jos žodžius: 

„Naktimis išskleidžiame savo palapines, 

O dieną žygiuojame link namų.“ 

Ar ponas Stiuartas vėl atgavo sąmonę, ar jis kliedėjo, pasirink- 
damas tuos žodžius dainai? Sudrėkusiomis nuo ašarų akimis jo 
draugai atsigręžė į tamsą, jie gerai žinojo, kad jo klaidžiojanti sie- 
la yra visai netoli nuo amžinųjų namų. Pamažu balsas silpo, tapo 
vos girdimas niūniavimas, kol galiausiai visiškai nutilo ir vėl įsi- 
vyravo tyla dykumoje. 

— Mano mielas bičiuli, tikiuosi, jūsų nesužeidė? - tarė Belmon- 
tas, paliesdamas ranka Kokrino kelį. 

Pulkininkas atsitiesė, nors jis vis dar sunkiai kvėpavo. 

- Dabar jaučiuosi vėl gerai. Gal parodytumėte, kuris vyriškis 
trenkė man? 

— Tas vyrukas joja kupranugariu priekyje šalia Fardeto. 

— Tai tas jaunas vyrukas su ūsais, negaliu įžvelgti jo veido tam- 
soje, bet, manau, įsidėmėsiu. Ačiū jums, Belmontai. 

— Pamaniau, kad jums sulaužė keletą šonkaulių. 

— Ne, tik gerokai įkrėtė. 

- Jūs nulietas iš plieno. Smūgis buvo tikrai baisus. Kaip jums 
pavyko taip greitai atsigauti? 

Pulkininkas krenkštelėjo ir trūkčiojamu balsu tarė: 

— Mat, mano mielas Belmontai, - esu įsitikinęs, jog jūs nepra- 
sitarsite, - tik jau ne moterims, kad nesu toks tvirtas kaip kadai- 
se ir kad neprarasčiau kariškos laikysenos, kuri man visada buvo 
labai svarbi, aš... 

— Negi nešiojate korsetą? - sušuko nustebęs airis. 

— Na, šiokį tokį dirbtinį įtvirtinimą, - tarė pulkininkas negra- 
cingai ir toliau ėmė kalbėti apie rytdienos galimybes. 

Jų sapnuose vėl atgyja tie, kurie liko tame klaikiame žygyje 
per dykumą. Ir tas žygis buvo lyg sapnas, kurio tylumoje buvo 
nešami pirmyn tų minkštų, it pagalvėlės kupranugarių kojų, lė- 
tai žygiuojančių per smėlynus, iš visų pusių apsuptų tų plasno- 
jančių, baltuojančių figūrų. Visa Visata atrodė jiems lyg sustingęs 
virš jų milžiniškas grasus laiko diskas. Retsykiais sužiba žvaigž- 
dė lyg žibintas žemai virš jų kelio. Jie pažvelgė dar kartą, ir ji 
atrodė taip arti, tarytum per ištiestą ranką, o kita spindi žemiau 
jos.Valandą po valandos ši plati tėkmė tingiai plaukė tamsiai mė- 
lynu fonu, pasauliai ir sistemos didingai sukosi virš galvų ir susi- 
lygino su tamsiu horizontu. Toje beribėje erdvėje ir grožio 
prieglobstyje belaisviai jautė šiokią tokią paguodą; jų pačių liki- 
mai, jų pačių asmenybės atrodė menkutės ir tokios nereikšmin- 
gos tarp juos supančių milžiniškų galybių. Lėtai ši didinga 
keliautojų procesija skrodė erdvę, pirmiausia kopdama aukštyn, 
po to lyg sulėtintai traukdama lyguma ir galiausiai leisdamasi, 
kol kažkur toli rytuose išbrėško pirmieji šviesos spinduliai, o jų 
pačių išsekę veidai gąsdino juos pačius. 

Diena alino juos karščiu, o dabar naktis stingdė nepakeliamu 
šalčiu. Arabai įsisiautė į gūnias, apsigaubė galvas. Belaisviai trynė 
rankas ir drebėjo nuo šalčio. Panelei Adams buvo ypač sunku, nes 
ji buvo liesa, o metai ją dar labiau slėgė. Stivensas nusimetė savo 
apsiaustą ir apgaubė jos pečius. Jis jojo šalia Seidės, švilpavo ir 
plepėjo norėdamas įteigti jai, kad jos teta tik palengvino jam naštą, 
sutikusi priimti jo apsiaustą, tačiau tai jam ne itin sekėsi. Ir vis 
dėlto jis iš tiesų labai džiaugėsi, nes nejautė tokio šalčio kaip kiti, jo 

širdyje įsiliepsnojo meilės liepsna, keistas džiugesys susipynė su 
visomis patirtomis nelaimėmis. Taigi šiuo metu jis nebūtų galėjęs 
tvirtinti, kad šis nuotykis esąs pats didžiausias blogis, o ne didžiau- 
sia palaima jo gyvenime. Ir kaipgi nesidžiaugti, jeigu Seidės jau- 
nystė, jos grožis, išmintis ir humoras , - visa tai leido jam suprasti, 
kad jis geriausiu atveju gali tikėtis jos labdaringo pakantumo. Bet 
dabar jis jautė, jog reikalingas jai, ir kas valandą ji kreipiasi į jį taip 
suprantamai ir natūraliai, lyg jis būtų jos globėjas. Tad jis ėmė įsi- 
vaizduoti save esant tikru patikimu ir tvirtu vyru, neturinčiu visų 
gyvenimo padiktuotų ydų. Jo kraują ėmė kaitinti mažytė kibirkš- 
tėlė, savigarbos kibirkštėlė. Jam neteko patirti jaunystės troški- 
mų, kai jis buvo dar jaunas, ir štai dabar, jo gyvenimo brandoje, jie 
išsiskleidžia lyg tas vėlyvas nuostabus žiedas. 

— Aš pradedu tikėti, kad jums tai patinka, pone Stivensai, - 
tarė Seidė ne be kartėlio. 

— Na, taip netvirtinčiau, - atsakė jis. - Aš tikrai žinau, kad 
nepaliksiu jūsų čia. 

Jis tai pasakė jausmingai ir švelniai, jog mergina pažvelgė į jį 
nustebusi. | 

— Manau, buvau aikštinga ir paika mergaitė visą gyvenimą, - 
tarė ji kiek patylėjusi. - Kadangi man buvo lengva gyventi, nie- 
kad nesusimąsčiau apie tuos, kurie yra nelaimingi. Tai mane rim- 
tai paveikė. Jei kada sugrįžčiau į ankstesnį gyvenimą, būčiau 
geresnė, rūpestingesnė moteris. 

- O aš geresnis vyras. Manau, tai dėl tokios mus užklupusios 
bėdos. Tik pažvelkite, kaip ši nelaimė išryškino visų mūsų dory- 
bes. Na, pavyzdžiui, ponas Stiuartas. Argi kada nors būtume su- 
žinoję, koks kilnus jis buvo vyras? Pažvelkite į Belmontą ir jo 
žmoną priešais mus, bebaimiai ir tvirtai keliauja drauge, atjaus- 
dami vienas kitą. O Kokrinas, kuris laive atrodė kažkoks santū- 
rus, išdidus, siauro akiračio žmogus! Tik pažiūrėkite, koks jis 
drąsus ir nesavanaudis, kaip jis pasipiktina, jei kuris iš mūsų yra 
skriaudžiamas. Fardetas taip pat drąsus it liūtas. Manau, nelai- 
mė suartino mus ir buvo puiki pamoka visiems. 

Seidė atsiduso. 

— Taip, jei viskas tuo pasibaigtų, galėtume taip sakyti, tačiau 
ji, ši neganda, tęsis savaites, mėnesius, o paskui ateis mirtis, ne- 
žinau, ar bus svarbu, kaip pasikeičia žmogaus charakteris pavo- 
jaus akivaizdoje. Tarkime, jeigu jums pavyktų išsigelbėti, ką tada 
darytumėte? 

Teisininkas kiek dvejojo, bet nugalėjo profesiniai jo įgūdžiai. 

— Aš apmąstyčiau, ar galima iškelti baudžiamąją bylą ir būtent 
kam. Kaltinimą pateikčiau ekspedicijos organizatoriams, kurie 
sudarė mums tokį maršrutą, įtraukę į jį Abousiro Uolos vietovę, o 
kartu ir mus į tą nelemtą žygį, arba Egipto vyriausybei, kuri ne- 
apsaugo savo sienų. 

Būtų įdomus teisinis klausimas. O ką darysite jūs, Seide? 

Jis pirmą kartą praleido kreipinį „panele“, bet mergina buvo 
taip įsigilinusi, jog net nepastebėjo. 

— Aš būsiu geresnė visiems, - tarė ji. - Vardan tų patirtų vargų 
mėginsiu padaryti ką nors laimingą. 

- Jūs ir anksčiau taip darėte. Jums kitaip ir neišeitų, - tarė jis. 
Tamsa leido jam laisviau bendrauti ir atsikratyti jam būdingo san- 
tūrumo. - Jums kuo mažiausiai reikėtų patirti tokio žiaurumo. 
Argi galėtų jūsų būdas dar būti geresnis? 

— Jūs visai manęs nepažįstate. Aš visada buvau per daug sava- 
naudė ir nerūpestinga. 

— Jums tikrai nereikėjo patirti tokio stipraus emocinio sukrė- 
timo. Jūs galėjote gyventi ir be šito. Tačiau man tai visai kas kita. 

— Kodėl gi jums reikalingi emociniai sukrėtimai, pone Stivensai? 

— Todėl, kad bet kokie įvykiai yra geriau nei sąstingis. Net 
skausmas geresnis už sąstingi. Aš tik dabar, regis, pradedu gy- 
venti. Iki tol buvau lyg kažkokia mašina šios žemės paviršiuje. 
Buvau ribotas žmogus, o ribotas žmogus mažai tesiskiria nuo nu- 
mirėlio. Tik dabar ėmiau tai suvokti. Visus nugyventus metus nė 
karto nebuvau sukrėstas ir bet kokie žmogiški jausmai manęs 
nejaudindavo. Tam stačiai neturėjau laiko. Pastebėdavau, kad to- 
kie bruožai būdingi ir kitiems žmonėms. Nejaučiau jokio poreikio 

tokiems išgyvenimams, kuriuos patyrė mano mirtingieji draugai. 
Per šias pastarąsias dienas pažinau save, ėmiau suprasti, jog ga- 
liu išgyventi realybę, patirti troškimus ir karštas viltis, neregėtą 
laimę, taip pat supratau, jog sugebu jausti baisią neapykantą, ir 
pagaliau mano sielai nesvetimas visų stipriausias jausmas. Aš pra- 
dėjau gyventi. Be abejo, gal netrukus mirsiu, tačiau bent dabar 
galiu pasakyti, kad gyvenau. 

— O kodėl jūs gyvenate taip uždarai Anglijoje? 

— Aš buvau ambicingas - siekiau tikslo. Be to, privalėjau rū- 
pintis motina ir seserimis. Ačiū Dievui, jau aušta rytas. Jūs ir 
jūsų teta netrukus sušilsite, nebejausite to baisaus šalčio. 

— Betgi jūs esate be apsiausto! 

— Ak, mano kraujas karštas. Man visiškai nešalta ir su vienais 
marškiniais. 

Pamažu traukėsi ilga, šalta kankinanti naktis, ir tamsiai mė- 
lynas dangaus skliautas nušvito rausvai violetine šviesa, kurią 
vis dar skrodė ryškios didelės žvaigždės. Už jų pilka linija slinko 
vis aukštyn ir aukštyn, šviesėdama ir rausdama, sušvytėdama tarsi 
vėduoklė spindinčiais nematomais saulės spinduliais, perskrodu- 
siais tamsą.Tada jų nugaros pajuto šilumą, ir priešais juos ant 
smėlio nusidriekė tamsūs šešėliai. Belaisviai taip pat šiek tiek su- 
šilo ir godžiai valgė pusryčiams patiektą maistą. Pasigirdo įsaky- 
mas trumpam poilsiui, ir kiekvienam buvo paduota po puodelį 
vandens. 

— Ar galėčiau su jumis pakalbėti, pulkininke Kokrinai? - pa- 
klausė vertėjas. 

— Ne, negalite, - atkirto pulkininkas. 

— Bet tai labai svarbu, visų mūsų saugumas gali nuo to pri- 
klausyti. 

Pulkininkas susiraukė ir pasiraitė ūsus. 

— Na, kas gi tai? - pagaliau paklausė. 

— Jūs privalote manimi pasitikėti, nes ir jums, ir man rūpi su- 
grįžti į Egiptą. Mano žmona ir vaikai laukia manęs tenai, o čia 
vergystė ligi gyvos galvos. Galite tuo neabejoti. 

— Na, teskite! 

— Pamenate tą juodą vyriškį, kuris kalbėjo su jumis, tą, kuris 
buvo su Hiksu? 

— Taip, na ir kas? 

- Jis šiąnakt su manim kalbėjosi. Aš su juo ilgai kalbėjausi. Jis 
sakė, kad negalįs gerai suprasti jūsų, o ir jūs jo nesuprantate, tai- 
gi jis atėjo pas mane. 

— Ką jis sakė? 

— Jis sakė, kad tarp arabų yra šeši Egipto kariai, šeši juodao- 
džiai ir du felachai. Jis prašė pranešti jums, kad prisiektumėte, 
jog jeigu gerai jiems užmokėsite, jie padės jums pabėgti. 

— Žinoma, užmokėsime. 

— Kiekvienas jų už tai prašė po šimtą Egipto svarų. 

— Jie juos gaus. 

— Aš pažadėjau jam, kad pirma paklausiu jus, bet buvau įsitiki- 
nes, jog jūs sutiksite. 

— Ką jie siūlo? 

— Jie nepažada kol kas nieko tikro, tačiau, jų manymu, būsią 
geriausia, jeigu jie su savo kupranugariais eitų netoli jūsų, taigi, 
pasitaikius tinkamai progai, jie bus pasirengę tuo pasinaudoti. 

— Puiku, gali eiti ir pranešti jiems, kad jie gaus po du šimtus 
svarų kiekvienas, jei mums padės. Juk nemanote, kad arabus ga- 
lima papirkti? 

Mansoras papurtė galvą. 

- Per daug rizikinga bandyti, - tarė jis. - Tarkime, jums nepa- 
siseks, tuomet visiems mums galas. Eisiu pranešti ką pasakėte. 

Jis nuėjo prie seno negro kulkosvaidininko, kuris vedė kupra- 
nugarį, ir laukė jo atsakymo. 

Emyrai ketino sustoti poilsio tik pusvalandį, bet nešuliniai 
kupranugariai, kurie gabeno belaisvius, buvo taip išvargę per 
ilgą ir greitą kelionę, jog buvo aišku, kad jiems dar reikia laiko 
pailsėti. Jie ištiesė savo ilgus kaklus ant smėlio, ir tai rodė, 
kad jie siaubingai pavargę. Abu vadai nepatenkinti papurtė gal- 
vas, apžiūrėję juos, ir tada baisus senis rūsčiai nužvelgė belais- 

vius. Tuomet jis kažką pasakė Mansorui, kad net pastarojo vei- 
das ėmė niauktis. 

— Emyras Abderahmanas sako, kad jei jūs nesutiksite priimti 
musulmonų tikėjimo, vadinasi, net neverta gaišinti visos vilksti- 
nės ir tempti jūsų nešuliniais kupranugariais. Jis sako, kad dėl 
mūsų kaltės jie negalį joti dvigubai greičiau. Todėl jis norėtų iš- 
girsti, ar jūs priimsite Koraną. - Tai pasakęs, jis tęsė ir tuo pačiu 
balsu lyg toliau versdamas pridūrė: - Verčiau sutikite, nes prie- 
šingu atveju jis veikiausiai nužudys visus. | 

Nelaimingieji belaisviai nusiminę sužiuro vienas-į kitą. Abu 
emyrai stovėjo griežtais veidais ir stebėjo juos. 

— O dėl manes, - prakalbo Kokrinas, - tai verčiau jau mirsiu 
dabar, nei vergausiu Chartumui. 

— Ką tu pasakysi, Nora? - paklausė Belmontas. 

— Jei mirsime drauge, Džonai, aš, manau, nebijosiu. 

— Absurdas mirti dėl to, kuo niekada netikėjau, - tarė Farde- 
tas. - Ir vis dėlto, manau, negarbinga būtų prancūzui šitokiu bū- 
du tapti perkrikštu. - Jis susikaupė, atsitiesė, užsikišo po atlapu 
sužalotą riešą. „Je suis Chrėtien! J'y reste!“, - sušuko jis galantiš- 
kai meluodamas. 

— O ką pasakysite jūs, pone Stivensai? - paklausė Mansoras 
maldaujamu balsu. - Jei bent vienas pakeisite savo tikėjimą, jie 
bus nuolankesni visiems. Nes tai pakels jų nuotaiką. Meldžiu jus, 
darykite tai, ką jie sako. 

— Ne, negaliu, - ramiai atsakė teisininkas. 

— Na, ojūs, panele Seide? Jūs, panele Adams? Tereikia ištarti 
vieną kartą, ir jūs būsite išgelbėtos. 

— Ak, teta, argi mes tai galėtume? - verkšleno išsigandusi mer- 
gina. - Argi būtų taip blogai, jeigu mes sutinkame? 

Senoji ponia apkabino ją. 

- Ne, ne, mano brangute, mažyte Seide, - sušnibždėjo ji. - Būk 
tvirta! Už tai nekęstum savęs visą gyvenimą. Įsitverk į mane, bran- 
gute, ir melskis, jei tave apleidžia jėgos. Nepamiršk, kad tavo se- 
noji tetulė Eliza visada su tavim. 

Akimirką jie atrodė didvyriai, tie keli išsirikiavę purvini ir api- 
plyšę malonumų ieškotojai. Jie žvelgė mirčiai į akis, ir kuo arčiau 
buvo mirties, tuo mažiau jos bijojo. Juos užvaldė veikiau smalsu- 
mas, kartu su nerviniu virpuliu, kokį patiria žmogus, artėdamas 
prie stomatologo kėdės. Vertėjas mostelėjo rankomis ir truktelėjo 
pečius, leisdamas suprasti, kad nepavyko. Emyras Abderahma- 
nas kažką pasakė negrui, ir šis nuskubėjo. 

— Kam jam prireikė žirklių? - pasiteiravo pulkininkas. 

— Jis ketina sužaloti moteris, - tarė vilties netekęs Mansoras. 

Jų kūnais perbėgo virpulys. Jie žvalgėsi aplink, bejėgiai ir su- 
stingę iš siaubo. Mirtis kaip abstrakti sąvoka buvo viena, o kon- 
kretūs kankinimai - visai kas kita. Blogį tenka kęsti kiekvienam 
savaip, bet jų širdys prisipildė užuojautos kitam. Moterys tylėjo, 
bet vyrai sukruto. 

— Kur pistoletas, panele Adams? - tarė Belmontas. - Duokite 
šen! Jie nekankins mūsų! Mes nepakęsime! 

— Pasiūlyk jiems pinigų, Mansorai! Pasiūlyk jiems viską! - su- 
šuko Stivensas. - Klausyk, aš tapsiu musulmonu, jeigu jie paža- 
dės neliesti moterų. Pagaliau juk manes tai neįpareigoja, nes būsiu 
perkrikštytas prievarta. Negaliu matyti kenčiančių moterų. 

— Na, luktelėkite, Stivensai! - tarė pulkininkas. - Mes negali- 
me pasimesti. Manau, yra viena išeitis. Vertėjau, ateik čia! 

Perduok tam žilabarzdžiui velniui, kad mes nieko nenutuo- 
kiame apie jo pateiktą nereikšmingą religiją. Išversk jam tiks- 
liai. Ir dar pasakyk, kad jis nesitikėtų, jog priimsime tikėjimą, 
kol nežinome, kas tai yra per dalykas ir kokia tos religijos esmė. 
Jei jis norėtų mums išaiškinti, tada mes mielai išklausysime. Be 
to, gali pridurti, kad bet koks tikėjimas, gimdantis tokias pabai- 
sas kaip jis ir kaip tas neišauklėtas juodabarzdis, turi būti gerai 
suvoktas. 

Nuolankiai nusilenkdamas ir mosuodamas rankomis, vertėjas 
aiškino, kad krikščionys ima dvejoti ir kad jie pasirengę išklausy- 
ti apie tikėjimą prieš žengdami prie Alacho. Abu emyrai pasiglos- 
tė barzdas ir įtariai pažvelgė į juos. Tada prakalbo Abderahmanas. 

Jis griežtai kreipėsi į vertėją, paskui abu nužingsniavo toliau. Po 
akimirkos sugaudė trimitas. Buvo duotas ženklas sėsti ant kup- 
ranugarių. 

- Štai ką jis sako, - aiškino Mansoras jodamaš tarp belaisvių. - 
Mes prijosime šulinius dar prieš pusiaudienį ir tada ilsėsimės. Jo 
paties mula, labai geras ir išmintingas žmogus, ateis mums aiš- 
kinti. Jums duos laiko apsispręsti. Po to, kai pareikšite savo apsi- 
sprendimą, bus nutarta, ar vyksite į Chartumą, ar būsite 
pasmerkti mirčiai. Tai paskutinis jo žodis. 

— Ar jie nepriims išpirkos? | 

— Vadas Ibrahimas imtų, bet emyras Abderahmanas yra siau- 
bingas žmogus. Patariu nusileisti jam. 

— O ką tu darytum? Juk tu taip pat krikščionis. 

Mansoras išraudo tiek, kiek tik leido jo odos spalva. 

— Buvau vakar rytą. Gal būsiu rytoj rytą. Tarnauju Viešpačiui 
tiek, kiek jam atrodo reikalinga, bet čia yra visai kas kita. 

Jis nujojo prie sargybinių, elgėsi laisvai ir ryžtingai, tuo įrody- 
damas, kad, apsisprendęs pakeisti tikėjimą, jis tapo pranašesnis 
už belaisvius. 

Taigi mirties nuosprendis jiems buvo atidėtas kelioms valan- 
doms, nors jie jautė artėjančią mirtį kiekvieną minutę. Kas mus 
visus taip verčia kibtis į gyvenimą. Tai nėra malonumai tiems, 
kurie po ilgų skausmo valandų džiaugsmingai sušunka pamatę 
mirtį, gailestingai tiesiančią į juos rankas. Tai nėra ir mūsų ry- 
šiai, nes mes pakeičiame juos visus savo laisva valia prieš išeidami 
tuo plačiu keliu, kuriuo turi nueiti kiekvienas žmogus. Ar tai ne 
baimė netekti savojo aš, kurį mes manome pažįstą taip puikiai, 
nors jis ir nuolat stebina mus? O gal kas verčia savižudį pamišė- 
liškai stvertis tilto atramos, kai upė jį neša. O gal tai yra Gamta, 
bijanti, kad visi jos išvargę darbininkai gali netikėtai mesti savo 
įrankius ir sukilti, jog ji privertė juos tokiu būdu prisirišti prie jų 
dabartinio darbo? Tačiau yra taip, kaip yra, ir dabar visi tie išvar- 
ge, iškankinti, pažeminti žmonės vėl džiaugėsi bent keliomis li- 
kusiomis kančių valandomis. 

VII DALIS 


Kraštovaizdis buvo toks vienodas, jog atrodė, kad jis tebėra 
toje pačioje vietoje, kaip ir aną vakarą saulei leidžiantis. Fantas- 
tiški juodų kalvų ir oranžinio smėlio plotai, nusidriekę palei upę, 
seniai liko už jų, ir dabar jie jojo ruda banguota lyguma, nuklota 
žvilgančiais apvaliais nugludintais akmenukais, tarp kurių šen 
bei ten augo pilkšvai žalia kupranugarių mėgstama žolė. Visur 
plytėjo tas nesikeičiantis monotoniškas kraštovaizdis, toli toli 
priekyje siekiantis violetinę kalnų liniją. Saulė, dar nespėjusi 
aukštai patekėti, nevargino akių savo tropiniu švytėjimu, o pa- 
rudavęs peizažas aiškiai driekėsi prieš akis. Visa vilkstinė lėtai 
lingavo tolyn, o šalia ėjo nešuliniai kupranugariai. Atokiau šo- 
nuose jojo sargybiniai, kurie sustodavo ties kiekviena pakiluma 
ir, prisidengę rankomis akis, dairydavosi atgal. Iš toli žvelgiant į 
juos atrodė, kad jų ietys ir šautuvai kyšo tiesūs ir ploni it virba- 
lai. 

— Kaip manote, ar dar Nilas toli? - paklausė Kokrinas. Jis jo- 
damas akimis ilgesingai sekė rytų skliautą. 

— Ne mažiau kaip penkiasdešimt mylių,- atsakė Belmontas. 

— Ne daugiau, - tarė pulkininkas. - Mes keliavome apie pen- 
kiolika ar šešiolika valandų, o kupranugaris, jei nebėga risčia, per 
valandą įveikia dvi su puse mylios. Vadinasi, nujota maždaug ke- 
turiasdešimt mylių, bet bijau, kad atstumas per didelis, kad galė- 

tume išsigelbėti. Nežinau, ko tikėtis. Regis, visų blogiausio, teks 
priimti likimo siųstą bausmę. 

— Niekada neskubink mirties! - sušuko linksmasis airis. - Ligi 
vidurdienio dar daug laiko. Hamiltonas ir Hedlis iš Kupranugarių 
korpuso tikrai šaunūs vaikinai, jie atskubės mums į pagalbą. Jie 
neturi nešulinių kupranugarių, taigi negaišuodami pavys mus. Kol 
kas pasikliaukime ta viltimi! Tikrai nepagalvojau, kai anądien pie- 
taujant su jais dalinyje jie pasakojo man, kad pasirengę užpuolimą 
atremti, tačiau dabar tikiu, kad tik jie gali išgelbėti mūsų gyvybes. 

— Na, sutinku, nors vilties maža, - tarė Kokrinas. - Žinoma, 
prieš moteris turime ir toliau apsimetinėti, reikia ištverti. Man 
regis, Tipi Tilis sakė tiesą, nes tie penki negrai ir tie du rudi vai- 
kinai tikriausiai ir yra tie, apie kuriuos jis pasakojo. Jie visi joja 
šalia vienas kito ir, regis, pasirengę mums padėti, tik nesuvokiu, 
kaip jie galėtų tai padaryti. 

— Aš susigrąžinau pistoletą, - sušnibždėjo Belmontas, ir kam- 
puotas jo smakras ir tvirtos lūpos susičiaupė it granitas. - Jeigu 
jie dar bandys tyčiotis iš moterų, juos visus tris nušausiu, o tada 
mirsime lengva širdimi. 

— Gerai! - tarė Kokrinas, ir jie toliau jojo tylėdami. Niekas ne- 
buvo nusiteikęs kalbėti. Juos apėmė keistas miglotas neatsakin- 
gas jausmas. Atrodė, lyg jie visi būtų prisiuostę kokių kvaitulingų 
žolių ar skausmą malšinančių vaistų, kuriuos teikia žmogui gam- 
ta, kai jo nervai patiria krizę. Jie mąstė apie savo pačių ir draugų 
prabėgusį gyvenimą taip, lyg jis būtų jau pasibaigęs. Liūdnas jų 
likimas persipynė su nenusakomu patrauklumu. Juos užvaldė nu- 
siminimas ir ramus laukimas. 

— Baisiai žavu, - tarė apsidairęs pulkininkas. - Visada man 
atrodė, kad norėčiau numirti Londonui skendint geltoname tirš- 
tame rūke. Nieko blogesnio ir nesitikėjau. 

— O aš norėčiau mirti miegodama, - tarė Seidė. - Argi nenuos- 
tabu atsibusti kitame pasaulyje! Kažką panašaus koledže saky- 
davo Heti Smit: „Nesakyk labos nakties, bet palinkėk man labo 
ryto šviesiame pasaulyje.“ 

Puritoniškai išauklėta teta, išgirdusi tuos žodžius, papriešta- 
ravo: 

— Susitikti su Kūrėju nepasirengus yra siaubingas nusikalti- 
mas. 

Mirties vienišumas, štai kas baisiausia, - tarė ponia Belmont. 
— Jei mes ir mūsų artimieji, mylimi žmonės, mirtų visi vienu me- 
tu, tai mes dėl to nesuktume galvos. 

— Jei mus ištiks piktoji lemtis, mes nebūsime vieniši, - tarė jos 
vyras.- Mes visi kartu iškeliausime Anapilin ir ten sutiksime mūsų 
belaukiančius Brauną, Hedinglį ir Stiuartą. 

Prancūzas truktelėjo pečiais. Jis netikėjo pomirtiniu gyveni- 
mu, bet pavydėjo tiems dviem katalikams, nes jie ramiai laukė 
likimo siųsto išbandymo ir pasikliovė Apvaizdos malone. Jis ty- 
liai kikeno pagalvojęs, ką sakytų jo draugai Cubat kavinėje, jei 
sužinotų, kad jis paaukojo savo gyvybę dėl krikščioniško tikėji- 
mo. Kartais tai jį pralinksmindavo, o kartais siutindavo, ir jis jojo 
pirmyn čia nusijuokdamas, čia vėl niršdamas, vis glostydamas su- 
žeistą riešą, it motina sergantį kūdikį. 

Išilgai rudos, kietos, akmenukais nusėtos dykumos kurį laiką 
buvo regėti ilgas siauras geltonas dryžis, nusidriekęs akimis ne- 
aprėpiamai toli toli iš šiaurės į pietus. Tai buvo maždaug kelių 
šimtų jardų pločio ir aukščiausioje vietoje iškilusi ne daugiau kaip 
aštuonetą ar dešimt pėdų smėlyno juosta. Bet belaisviai nustebo 
pamatę, kad arabai rodė į ją labai sunerimę ir sustojo pasiekę 
juostos kraštą, tarytum žmonės, atsidūrę prie neperbrendamos 
upės kranto. Smiltys buvo lakios, lengvutės, kiekvienas vėjelio 
dvelksmas išjudindavo jas, ir jos pakildavo į orą lyg mašalėlių bū- 
rys. Emyras Abderahmanas bandė varyti kupranugarį į smėlį, bet 
gyvulys žengęs žingsnį sustojo lyg įbestas ir ėmė išsigandęs tirtė- 
ti. Abu vadai kurį laiką tarėsi, ir po to visa vilkstinė pasuko kita 
kryptimi, į šiaurę, palikdami kairėje smėlyno juostą. 

— Kas tai? - paklausė Belmontas, nes tuo metu kaip tik šalia jo 
jojo vertėjas. - Kodėl krypstame nuo maršruto? 

— Slenkantis smėlis, - atsakė Mansoras. - Kartais vėjas supus- 

to jį į ilgą juostą, kaip ši. Rytoj, jei kils vėjas, ant žemės neliks nė 
kruopelytės, bet visas smėlis pakils į orą. Arabams tenka kartais 
keliauti aplink klajojantį smėlį penkiasdešimt ar net šimtą my- 
lių. Jei bandytų perkirsti tą smėlio juostą kilus vėjui, kupranuga- 
ris nusilaužtų kojas, o arabas prasmegtų į smėlį. 

- Ir kiek tai tęsis? 

— Niekas negali nuspėti. 

— Na, Kokrinai, mums tai paranku. Kuo ilgiau trauks vilksti- 
nė, tuo greičiau pails kupranugariai ir teks juos keisti! - Jis gal 
šimtąjį kartą atsigręžęs žvelgė į tolumoje ryškėjantį horizontą. 
Už jo plytėjo tuščia pilkšvai ruda dykuma ir nė ženklo nebuvo 
tolumoje žėrinčio metalo ar baltuojančio šalmo, kurio jis taip lau- 
kė. 

Taip jie keliavo pirmyn palei smėlio juostą. Ji ištįso, susiaurė- 
jo, išnyko lyg dulkių debesis kambaryje. Keista net įsivaizduoti, 
jog toks siauras smėlio ruožas atbaidė arabus, nors atrodė, kad jį 
galima lengvai peršokti. Tačiau arabai nesiryžo tokiam šuoliui, 
"bet keliavo toliau dar šimtus jardų. Tačiau pasiekus tvirtą pa- 
grindą išvargę gyvuliai buvo paraginti ir ėmė bėgti ristele, o be- 
laisviai groteskiškai svyravo ir siūbavo, jie atrodė labai apgailėtini 
ir prislėgti tokios kelionės. Iš pradžių rodėsi lyg ir juokinga, ir jie 
net šaipėsi vienas iš kito, tačiau netrukus jų juokas virto tragedi- 
ja, nes dėl įskaudusių nugarų jie beveik jau negalėjo joti. 

—- Nebegaliu ilgiau tverti, Seide, - šūktelėjo panelė Adams. 

— Labai stengiausi, bet daugiau jau nebepajėgiu. Tikriausiai 
tuoj nupulsiu. 

- Ne, ne, teta, susilaužysite kojas. Dar pakentėkite truputį, 
gal netrukus jie liausis risnoję. 

— Atsiloškite ir įsitverkite už balno, - patarė pulkininkas. — 
Taip sumažės įtempa. - Jis atmezgė šalį, kuriuo buvo perrišęs 
skrybėlę, ir, surišęs galus, užmovė jį ant priekinės gugos. - Įkiški- 
te pėdą į kilpą, - tarė jis. - Tai atstos jums balnakilpę. 

Jai iškart palengvėjo, tad Stivensas tą patį padarė ir Seidei. 
Tačiau tuo metu vienas nuvargęs kupranugaris suklupo ir par- 

griuvo, ojo kojos atsikišo, lyg būtų skilusios į gabalus, ir vilkstinė 
vėl turėjo sulėtinti žygį. 

— Ar tai dar viena slenkančio smėlio juosta? - paklausė nekan- 
traudamas pulkininkas. 

— Ne, ji balta, - tarė Belmontas. - Nagi, Mansorai, kas gi čia 
prieš mus? 

Bet vertėjas papurtė galvą. 

— Nežinau, kas čia, sere. Nesu nieko panašaus regėjęs. Per dy- 
kumą iš šiaurės į pietus driekėsi balta linija, tiesi ir ryški, tary- 
tum kreida nubrėžta per rudą stalą. Ji buvo siaurutė, bet tęsėsi 
nuo horizonto ligi horizonto. Tipi Tilis kažką pasakė vertėjui. 

— Tai didysis vilkstinių kelias, - tarė Mansoras. 

— O kodėl jis baltas? 

— Tai kaulai. 

Nors neįtikėtina, bet vis dėlto tai pasirodė tiesa. Prijoję arčiau 
jie išvydo, jog tai tikrai sutryptas kelias per dykumą, išvagotas 
nuolatinių vilkstinių, keliaujančių tuo pačiu maršrutu, ir nuklo- 
tas kaulais, kurie iš tolo atrodė lyg vingiuojantis nesibaigiantis 
kaspinas. Pailgos gyvulių kaukolės buvo išsibarsčiusios ant tako, 
o šonkauliai, išsimėtę vienas po kito, sudarė nesibaigiančią gran- 
dinę. Kelias blizgėjo saulėje it grįstas dramblio kaulu. Tūkstan- 
čius metų šis kelias buvo dykumos vieškelis, ir per visus tuos laikus 
visi nugaišę tų nesuskaičiuojamų vilkstinių kupranugariai išdžiū- 
davo sausame antiseptiniame ore. Tad nenuostabu, kad vos buvo 
galima joti juo, neužmynus ant jų griaučių. 

— Čia tikriausiai ir yra tas kelias, apie kurį aš pasakojau, - tarė 
Stivensas. - Prisimenu, pažymėjau jį žemėlapyje, kurį nubraižiau 
jums, panele Adams. „Bajedekeryje“ parašyta, kad juo buvo liau- 
tasi naudotis, kai, dervišams suklestėjus, nutrūko prekyba, bet, 
kaip rašoma, čia ėjęs pagrindinis kelias, kuriuo buvo gabenamos 
odos ir derva iš Darfuro į žemutinį Egiptą. 

Jie žvelgė į kelią abejingai, nes ir taip pakako bėdų, kurias 
reikėjo apmąstyti. Vilkstinė patraukė į pietus palei seną dyku- 
mos kelią, ir ši Golgota tuo keliu jiems atrodė tinkamiausia gat- 

vė, palyginti su tuo, kas jų laukė toliau. Išvargusių kupranugarių 
ir raitelių laukė liūdna ateitis. 

Dabar, artėjant kritiniam momentui, kai turėjo išsispręsti jų 
likimąs, pulkininkas Kokrinas, labai sunerimęs, kad moterims ne- 
nutiktų nieko blogo, nepaisydamas savo išdidumo, ryžosi pasitei- 
rauti nenaudėlio vertėjo. Nors šis ir buvo niekšas ir bailys, bet vis 
dėlto rytietis, tad suvokė arabų nuotaikas ir tikslus. Pakeitęs sa- 
vo tikėjimą, jis suartėjo su dervišais ir nugirdo slaptą jų pokalbį. 
Kokrinas, būdamas aristokratiškos kilmės, ilgai dvejojo, ar verta 
leistis į kalbas su tokiu nenaudėliu ir dar prašyti jo patarimo. Ir 
kai galiausiai jis tam ryžosi, prakalbo labai šiurkščiai ir katego- 
riškai. 

— Tu gerai pažįsti tuos sukčius, ir, be to, visi esate ant to paties 
kurpalio traukti, - tarė jis. - Mūsų tikslas šiuo metu - ištverti dar 
vieną parą. Po to mums jau nebus svarbu, kas mus ištiks, nes 
būsime per toli nuklydę, kad galėtume tikėtis pagalbos ar išsigel- 
bėjimo. Bet ką mes turime daryti, kad ištvertume dar parą? 

— Jūs žinote mano patarimą, - atsiliepė vertėjas, - jau sakiau 
jums. Jei visi pasielgsite taip, kaip aš, būsite saugiai nugabenti į 
Chartumą. O jei ne, tai iš kitos stovyklavietės gyvi jau neišvyksi- 
te. 

Pulkininkas kilstelėjo savo dailią nosį, ir pykčio raudonis už- 
liejo jo skruostus. Jis truputį patylėjo, nes tarnyba Indijoje pakei- 
tėjo charakterį. Praėjo kelios minutės, kol jis nusprendė atsakyti. 

— Mes kategoriškai su tuo nesutinkame, - pagaliau tarė jis. - 
Galime kai ką, bet ne viską. Šitai neįmanoma. 

— Jums tereikės apsimesti. 

— Pakaks apie tai, - netikėtai nukirto pulkininkas. 

Mansoras truktelėjo pečius. 

— Tai kam dar klausiate manęs, jei pykstate išgirdę mano atsa- 
kymą? Jei nenorite daryti taip, kaip aš sakau, tai elkitės kaip iš- 
manote. Tik nepriekaištaukite man, jog nebandžiau jūsų gelbėti. 

— Aš nepykstu, - tarė patylėjęs pulkininkas truputį nuolankes- 
niu balsu. - Bet to būtų per daug. Aš ketinu pasielgti štai kaip. 

Jūs galėtumėte, jei norite, užsiminti tam kunigui ar mulai, kūris 
rengiasi ateiti pas mus, kad mes iš tiesų nesame nusiteikę prieš 
tą dalyką. Apsvarstę visą padėtį, nemanau, kad atmestume jų pa- 
siūlymą, ir gal labai neprieštarautume. O tada, kai jis ateis, mes 
suvaidinsime, kad norime daugiau sužinoti apie tą religiją, ir to- 
kiu būdu galėtume pratęsti tą reikalą dar dieną, kitą. Ar/nema- 
nai, kad šitoks žaidimas būtų protingiausias šiuo atveju? 

- Elkitės kaip išmanote, - tarė Mansoras. - Jau vieną kartą aš 
sakiau. Jei norite, kad pasikalbėčiau su mula, tai aš taip ir pada- 
rysiu. Tai tas apkūnus, nedidelis vyras su žila barzda ant rudojo 
kuprio ten priekyje. Galiu pranešti jums, kad jį gerbia jie už kita- 
tikių atvertimą, ir jis tuo labai didžiuojasi, taigi jis tikrai norėtų, 
kad jūsų niekas nenuskriaustų, jei jis įsitikins, kad gali jus atves- 
ti į islamą. 

— Pasakyk jam, kad mes pasirengę išklausyti jį, - tarė pulkinin- 
kas. - Nemanau, kad kunigas būtų su tuo sutikęs, bet dabar, kai 
jis jau miręs, manau, galime peržengti ribą. Eikite pas jį, Manso- 
rai, ir jei tinkamai sutvarkysite reikalus, mes atleisime jums už 
padarytą niekšybę. Beje, ar Tipi Tilis sakė ką nors? 

— Ne, sere. Jis surinko vyrus, bet kol kas nežino, kaip jums 
pagelbėti. 

— Aš ir pats neišmanau. Na, tiek to, keliauk pas mulą, o aš 
pranešiu kitiems, ką mes sutarėme. 

Visi belaisviai pritarė pulkininko planui, išskyrus seną ponią 
iš Naujosios Anglijos, kuri visiškai atsisakė net pasidomėti Maho- 
meto tikėjimu. 

— Manau, esu per sena atsiklaupti prieš Baalą, - tarė ji. Tačiau 
ji sutiko atvirai nesikišti į visa, kas nutiks ir ką jos kelionės drau- 
gai darys ar sakys. 

— O kas derėsis su šventiku? - paklausė Fardetas, kai jie visi 
jojo drauge, aptardami šį reikalą. 

— Labai svarbu, kad elgtumėtės kuo natūraliau, nes jei jis su- 
pras, kad mes mėginame vilkinti laiką, atsisakys su mumis kal- 
bėtis. 

— Manau, reikia paskirti Kokriną, nes jis tai pasiūlė, - tarė 
Belniontas. | 
tleiskite! - sušuko prancūzas. - Aš pasitikiu pulkininku, 
bet stačiai neįmanoma, kad tas pats žmogus tiktų visiems atve- 


ma jūsų, kraštiečių, jūs labai norite, kad kiti pritartų jūsų idė- 
joms, ir tai vienintelis didžiulis trūkumas, būdingas jūsų tautai. 

— Ak, meskite iš galvos politiką! —- sušuko kantrybės netekęs 
Belmontas. 

— Aš nekalbu apie politiką. Tai, sakau, yra praktiškas dalykas. 
Kaip gali pulkininkas Kokrinas apsimesti prieš tą dvasininką, kad 
jis iš tiesų domisi jo religija? Jam neegzistuoja jokia religija, iš- 
skyrus tą nedidelę bažnyčią, kurioje jis užgimė ir buvo pakrikšty- 
tas. Aš pagirčiau pulkininką, kad jis apskritai nėra veidmainis ir 
todėl vargu ar sugebėtų tinkamai suvaidinti prieš tą dvasininką 
ir Jį apgauti. 

Pulkininkas sėdėjo tiesus ir nutaises miną žmogaus, kuris nė- 
ra tikras, ar jį įžeidžia, ar giria. 

— Puiku, jei tik pageidaujate, galite diskutuoti su dvasininku 
jūs pats, - galiausiai tarė jis. - Aš džiaugčiausi atsikrates tos pa- 
reigos. 

— Manau, geriausiai tiksiu aš, nes vienodai domiuosi visais ti- 
kėjimais. Jei teiraujuosi kokios informacijos, tai tik todėl, kad iš 
tikrųjų to trokštu, o ne todėl, kad vaidinu. 

— Aš manyčiau, jog būtų daug geriau, jei monsinjoras Fardetas 
teiktųsi mums atstovauti ir imtųsi atsakomybės,- pareiškė savo 
sprendimą ponia Belmont. Taigi pagaliau viskas buvo sutvarky- 
ta. 

Saulė jau buvo aukštai pakilusi, ir akinama šviesa apšvietė kau- 
lais nubarstytą kelią. Ir vėl juos kankino troškulys. Nedidelė gru- 
pelė likusių gyvų belaisvių jojo toliau sukepusiomis lūpomis, 

perdžiūvusiais liežuviais, o „Korosko“ kajučių ir salių prabanga 
jiems švytėjo prieš akis lyg miražas. Jie matė baltutėlėmis stal- 
tiesėmis padengtus stalus, ilgakaklius vyno butelius ir sifonnis ant 
bufeto. Seidė, kuri ligi šiol nuostabiai laikėsi, netikėtai ėmė 
riškai juoktis, ir jos spygavimai bei neprasmingi lėkšti juokavi- 
mai rėžė visų ausis ir tąsė nervus. Jos teta ir ponas Stiįvensas, 
jodami iš šonų, kaip įmanydami stengėsi ją nuraminti. (Galiau- 
siai, nuovargio bei įtampos paveikta, mergina ėmė snūduriuoti. 
Ji per vargą užsikvempė ant gugos ir ėmė bejėgiškai siūbuoti ir 
vos neprarado pusiausvyros. Jei ne greta jojęją prilaikantys drau- 
gai, ji būtų lengvai nuvirtusi nuo kupranugario. Nešuliniai kup- 
ranugariai buvo išsekę kaip ir jų raiteliai, ir vis dažniau jie 
trūktelėdavo pavadžius, kad kupranugariai nepargriūtų. Nuo ho- 
rizonto krašto ligi krašto driekėsi melsvai švytintis dangaus skliau: 
tas, ojo viduryje kabojo negailestingas saulės diskas, tarytum kai 
kokia barbariškoji dievybė, reikalaujanti iš tų vargšų nežmoniš- 
kų kančių kaip amžinosios teisės. 

Jų maršrutas ėjo vis dar palei seną prekybos kelią. Tik dabar 
vilkstinė judėjo vos pastebimai, o vangiai judėję gyvuliai, kuriais 
jojo belaisviai ir kurie buvo apkrauti nešuliais, vis labiau kėlė emy- 
ro susirūpinimą. Kelis kartus abu emyrai prijojo prie vilkstinės 
pabaigos ir nepatenkinti purtė galvas, regėdami išvargusius kup- 
ranugarius, ant kurių kūpsojo belaisviai. Labiausiai nuo vilksti- 
nės atsiliko tas, kuris gabeno sužeistą sudanietį karį. Šis šlubavo 
su patempta sausgysle, ir tik nuolat baksnojamas lazdele gyvulys 
vilkosi paskui vilkstinę. Emyras Vadas Ibrahimas iškėlė šautuvą 

išlėkė iš balno ir atsitrenkė į kietą žemę. Jo nelaimės draugai 
atsigręžę pamatė, kaip jis išgąsčio perkreiptu veidu stengėsi atsi- 
stoti. Tuo pat metu bagaro genties vyras nušoko nuo kupranuga- 
rio su kardu rankoje. 

— Nežiūrėkite! Nežiūrėkite! - sušuko Belmontas moterims, ir 
jie jojo pirmyn atsigręžę į pietus. Jie negirdėjo nė garso, tačiau po 
kelių minučių bagaras juos pralenkė. Jis nuvalė kardo ašmenis į 

gauruotą kupranugario kaklą, o prajodamas nužvelgė juos panie- 
kos kupinu žvilgsniu. Tačiau tie, kurie jau yra patyrę baisių ne- 
laimių, dar labiau užsigrūdina, ir naujos nelaimės jiems jau 
nesukėlia ypatingo pasibaisėjimo. Taigi piktas, grasinantis žvilgs- 
nis ir piktžiugiška šypsena, kuri anksčiau būtų vertusi juos vir- 
pėti, dabar sukėlė vos pastebimą jų pasibjaurėjimą. 

Daugelis dalykų būtų galėję sudominti keliaujant šiuo senu 
prekybos keliu, jei jie būtų turėję jėgų kuo nors domėtis. Išilgai 
kelio jie matė tokius senus pastatus, griuvėsius, kapinynus, ku- 
rių amžiaus jie net negalėjo nustatyti. Tačiau jie buvo gerai pri- 
taikyti būsimosioms kartoms pasislėpti nuo saulės, tapo 
prieglobsčiu dykumų klajokliams. Molio plytos, iš kurių tie stati- 
niai buvo pastatyti, rodė, kad žaliava buvo atgabenta nuo tolimo- 
jo Nilo. Kartą ant kauburio viršūnės jie išvydo pasvirusią raudono 
asuaniško granito koloną su plačiasparniu Egipto dievo simboliu 
ant jos, 0 apačioje puikavosi Ramzio II kartušas. Praėjus trims 
tūkstantmečiams, žmogus vis dar aptinka neišdylančius karaliaus 
pėdsakus. Tai, be jokios abejonės, vienas iš nuostabiausių istori- 
jos paminklų, leidžiančių gėrėtis tuo dailiu, kilmingu didžiūnu, 
kai jis guli sukryžiavęs savo tvirtas rankas ant krūtinės ir atrodo 
didingai net ir miręs Gizos muziejuje. Pagrobtiesiems šis kartu- 
šas buvo lyg vilties ženklas, rodęs, jog jie vis dar Egipto teritorijo- 
je. 

— Jie jau kartą paliko čia savo vizitinę kortelę, taigi gali dar 
kartą pasirodyti, - tarė Belmontas, ir jie visi pamėgino šyptelėti. 

Dabar jie prijojo pačią maloniausią akiai ir širdžiai kraštovaiz- 
džio vietą. Vienur kitur palei kelio įdubas buvo matyti siauri žali 
ploteliai, kurie rodė, kad vanduo yra arti paviršiaus. Po to staiga 
kelias atvedė į dubens pavidalo žemumą su tvarkingai augančio- 
mis palmėmis ir sodria žaluma pasidabinusį žemės plotą. Saulė 
ryškiai apšvietė tą žavų ramių spalvų žemės lopinėlį, iš visų pu- 
sių apsuptą nykios dykumos, ir dabar ši oazė sušvito tarsi bran- 
gakmenis, tarsi gryniausias smaragdas, inkrustuotas variniame 
apsode. Ir ne tik savo grožiu, bet ir viltimi ištverti ji pakerėjo 

juos: vanduo ir paūksmė - šito dabar labiausiai troško keliAuto- 
jai. Net Seidė atgijo regėdama tą žavią oazę, o paleisti kupranu- 
gariai suprunkštė ir pasileido ristele, tiesdami kaklus ir įkvėpdami 
gaivaus oro. Iškenteę nesvetingą atšiaurią dykumą, jie negalėjo at- 
sigėrėti dar niekada nematytu gražiausiu gamtos reiškiniu. Jis 
matė ten, apačioje, skendintį žalią žemės plotą, išmargintą pal- 
mių šešėliais. Tada jie pakėlė galvas, pažvelgė į sodriai žalius pal- 
mių lapus vaiskiame giedrame dangaus skliaute ir net.pamiršo 
apie neišvengiamą mirtį šiame Motinos Gamtos sukurtame gro- 
žio kampelyje, į kurios įsčias jie turėjo netrukus grįžti. 

Giraitės centre buvo septynetas didesnių ir pora mažesnių du- 
bens pavidalo šulinių, pilnų durpių spalvos vandens, kurio visiš- 
kai pakako kupranugarių vilkstinei. Kupranugariai ir vyrai godžiai 
gėrė šį vandenį, nors jis ir buvo prisotintas visur prasiskverbian- 
čios sodos. Pririšę kupranugarius, arabai nusimetė poilsiui skir- 
tus kilimėlius į paūksmę. Belaisviams, gavusiems savo maisto 
davinį, buvo prisakyta ilsėtis per vidurdienio kaitrą ir pranešta, 
kad prieš saulėlydį juos aplankysiąs mula. Damoms atiteko tan- 
kesnė paūksmė prie akacijų, o vyrai sugulė po palmėmis. Lengvai 
šnarėjo didžiuliai žali lapai, plevendami virš belaisvių galvų; jie 
girdėjo, kaip kalbama arabiškai ir kaip dusliai kupranugariai 
kramsnoja žolę, o po minutės kitos, mostelėjus tai paslaptingai 
burtų lazdelei, vienas atsidūrė žaliame airiškame slėnyje, kitas 
regėjo ilgą Karalystės prospektą, trečiasis pietavo už apskrito stalo 
priešais Nelsono biustą Laivyno ir kariuomenės klube, o palmių 
šakų šnaresys priminė jam nesibaigiantį ūžesį Pelmelyje. Taip jų 
mintys klaidžiojo įvairiais nepažįstamais labirintais, o tuo metu 
pailsę, nešvarūs prislėgti kūnai tįsojo po palmėmis toje Libijos 
dykumos oazėje. 

VIII DALIS 


Pulkininkas Kokrinas pabudo iš snaudulio pajutęs, kad kaž- 
kas jį purto už peties. Atmerkęs akis jis pamatė seno egiptiečio 
artileristo Tipi Tilio veidą. Sulenktą pirštą jis pridėjo prie storų 
putlių tamsių lūpų, o juodos žvitrios akys nerimastingai žvalgėsi 
tai į vieną, tai į kitą pusę. 

— Gulėkite ramiai! Nejudėkite! - sušnibždėjo jis arabiškai. - Aš 
gulėsiu šalia jūsų, ir jie negalės manęs atskirti. Ar suprantate, ką 
sakau? 

— Taip, jei kalbėsi lėtai. 

— Gerai. Aš ne itin pasitikiu tuo juodaodžiu Mansoru. Verčiau 
kalbėčiau tiesiai su Miralajum. 

—- Ką nori pasakyti? 

— Aš ilgai laukiau, kol jie visi įmigo, o dabar po valandos rink- 
simės vakaro maldai. Pirmiausia štai jums pistoletas, taigi nesa- 
kykite, kad esate beginkliai. 

Tas ginklas buvo seno modelio gremėzdas, tačiau pulkininkas 
pastebėjo žibantį kulkos pistoną prie atovamzdžio ir suprato, kad 
jis užtaisytas. Jis įsikišo jį į vidinę apsiausto kišenę. 

- Ačiū, - tarė jis, - kalbėk lėtai, kad tave suprasčiau. 

- Mūsų yra aštuonetas, kurie norėtų keliauti į Egiptą. Jūsų gru- 
pėje yra ketvertas. Vienas iš mūsų, Mehemetas Alis, surišo į vieną 
būrį dvylika visų greičiausių kuprių, išskyrus tuos, kuriais joja emy- 

rai. Pakeliui yra sargybiniai, bet jie išsisklaidę visomis kryptimis. 
Dvylika kuprių stovi už akacijų. Jei tik nusigautume iki jų ir užsės- 
tume, nemanau, kad mus kam nors pavyktų sulaikyti, be to, galė- 
tume atsišaudyti. Sargybiniai nėra pajėgūs mūsų sustabdyti. 
Vandenmaišiai jau pripildyti, taigi Nilą išvystume rytoj vakare. 

Pulkininkas ne viską suprato, ką jis pasakojo, bet ir to visiškai 
pakako, kad jo krūtinėje įsižiebtų viltis. Kraupūs pastarosios die- 
nos įvykiai paliko savo pėdsakus veide, o plaukai net pražilo. Da- 
bar galėjai pamatyti, kad tai ne tas puošnus elegantiškas puikios 
išvaizdos karys, kuris neseniai kariška eisena taip lengvai žings- 
niavo „Korosko“ laivo deniu, bet jo tėvas. 

— Tai puiku, - tarė jis. - Bet ką gi mes darysime su tomis trimis 
damomis. 

Juodaodis kareivis gūžtelėjo pečiais. 

— Mefeesh! - tarė jis. - Viena jau senyva, o, be to, juk yra dau- 
gybė kitų moterų. Kai tik sugrįšime į Egiptą, joms nieko neatsi- 
tiks, tik bus paimtos į haremą Chalife. 

— Tai gryniausi svaičiojimai, - griežtai tarė pulkininkas. - Mes 
nejosime be moterų. 

— Manau, kad tai jūs svaičiojate, - piktai atsikirto juodaodis. — 
Kaip galite prašyti mane ir mano draugus imtis tokio žygio, kuris 
pasmerktas žlugti? Mes laukėme tos progos ilgus metus ir dabar, 
kai tokia pasitaikė, norite, kad planas nepavyktų per tą kvailybę 
su moterimis? 

— Ką tau pažadėjome, jai sugrįšime į Egiptą? - paklausė Kokri- 
nas. 

— Du šimtus egiptietiškų svarų ir karjerą kariuomenėje, - jūs 
davėte anglo garbės žodį. 

— Puikų. Tuomet gausite po tris šimtus kiekvienas, jei sugal- 
vosite naują planą, pagal kurį moterys jos drauge su mumis. 

Tipi Tilis sutrikęs pasikasė gauruotą galvą. 

— Galėtume iš tiesų kokia nors dingstimi atsivesti dar tris greitus 
kupranugarius į tą vietą. Prisimenu, jog prie laužavietės yra trys 
labai geri kupranugariai. Bet kaip užkelsime ant jų moteris? O jei ir 

užkelsime, tai, gerai žinau, jos nupuls, kai imsime šuoliuoti. Aš ma- 
nau, kad net ir vyras nukristų, nes nelengva išsilaikyti ant šuoliuo- 
jančio kupriaus, o moterims išties neįmanoma. Ne, mes paliksime 
moteris, o jei ne, mes jus paliksime visus ir keliausime vieni. 

— Puiku! Keliaukite! —- trumpai tarė pulkininkas ir tarsi vėl 
susiruošė miegoti. Jis žinojo, kad su rytiečiais daugiau laimėsi 
tylėdamas. 

Negras nusigręžė ir nusėlino į šalį, kur jo laukė gentainis Me- 
hemetas Alis, pasirūpinęs kupranugariais. Abu kurį laiką ginči- 
josi, nes tie trys šimtai auksinių monetų per daug kaitino jų širdis, 
ir jie nepajėgė atsispirti tokiai pagundai. Tada negras vėl prisėli- 
no prie pulkininko Kokrino. 

— Mehemetas Alis sutiko, - tarė jis. - Jis nuėjo pabalnoti dar 
trijų kupranugarių. Bet visa tai kvailystės, ir mums visiems kyla 
mirtina grėsmė. Dabar eime su manim, mes pažadinsime moteris 
ir pasakysime joms. 

Pulkininkas pabudino visus draugus ir pranešė jiems naujie- 
ną. Belmontas ir Fardetas buvo pasirengę bet kokiai rizikai. Sti- 
vensas, kuriam lėtos mirties perspektyva nekėlė per daug didelio 
siaubo, dabar taip susijaudino iš išgąsčio vien pagalvojęs, kiek 
įtampos ir pastangų prireiks jai išvengti, jog ėmė visas virpėti. 
Tada jis išsitraukė savo planšetę ir ėmė rašyti testamentą, bet jo 
ranka taip virpėjo, jog rašysena buvo vargu ar įskaitoma. Jis bijo- 
jo ne pačios mirties ir agonijos, bet tos bevaisės kovos prieš ją. 

Pulkininkas Kokrinas su Tipi Tiliumi nuslinko prie didžiosios 
akacijos šešėlių ton vieton, kur gulėjo moterys. Seidė ir jos teta 
gulėjo abi apsikabinusios rankomis, mergaitė galvą buvo padėju- 
si ant senos moteriškės krūtinės. Ponia Belmont nemiegojo, taigi 
buvo tuoj pat supažindinta su planu. 

- Jūs privalote mane palikti, - tarė panelė Adams įtikinamai. — 
Sulaukusi tokio amžiaus, - kokia iš manęs nauda? 

— Ne, ne, teta Eliza. Aš nepajudėsiu iš vietos be jūsų! Ir nema- 
nykite! - sušuko mergina. - Turite tuoj pat keliauti arba liekame 
čia abi. 

— Greičiau, greičiau, ponia, negaišinkite savo paiku užsispyri- 
mu, - tarė pulkininkas šiurkščiai. - Dabar mūsų gyvybės priklau- 
so nuo jūsų, pasistenkite, mes negalime jūsų palikti čia. 

— Bet aš neišsilaikysiu ant kupranugario. 

— Pririšiu jus savo šaliu. Gaila, kad atidaviau savo diržą varg- 
šeliui Stiuartui. Dabar, Tipi, manau, pats laikas sprukti! 

Bet juodaodis kareivis nerimastingu veidu pažvelgė į dykumos 
tolius ir atsigręžęs ėmė baisiai keiktis. 

— Štai! — tarė jis paniuręs. - Matote, kas išeina iš jūsų kvailų 
kalbų! Per jus ir mes negalėjome pasprukti. 

Staiga pasirodė pustuzinis kupranugariais jojančių vyrų ant 
dubens formos duburio. Jų siluetai buvo aiškiai matyti prieblan- 
doje. Jie jojo lyg patrakę ir mojavo šautuvais. Pasigirdo kovos aliar- 
mas, ir visa stovykla sukilo ant kojų, lyg sukiršintos bitės avilyje. 
Pulkininkas šoko atgal prie savo draugų, o juodaodis kareivis - 
prie savo kupranugario. Stivensas atrodė aprimęs, o Belmontas 
paniuręs, tuo metu monsinjoras Fardetas šėlo, mojuodamas vie- 
nintele nesužeista ranka. 

— Prakeikti šunys! —- sušuko jis. - Ar kada nors bus galas! Argi 
taip ir neištrūksime iš tų prakeiktų dervišų rankų? 

— Ak, čia tikrai dervišai, tiesa? —- pagiežingai tarė pulkininkas. - 
Regis, jūs pakeitėte savo nuomonę. Pamaniau, kad tai tik britų 
vyriausybės išradimas. 

Vargšo vaikino kantrybė išseko. Kandi pulkininko replika pa- 
siekė tikslą - suveikė kaip žibalo pliūpsnis į ugnį. Prancūzas taip 
įtūžo, kad griebė Kokriną už gerklės net nespėjus Belmontui su 
Stivensu jo nulaikyti. 

— Jei ne jūsų žilė... - švokštė jis. 

— Velniop jūsų įžūlumą! - sušuko pulkininkas. 

— Jei turime mirti, tai mirkime kaip džentelmenai, o ne kaip 
kokie akiplėšos chuliganai, - tarė Belmontas oriai. 

— Aš tik pasakiau, jog džiaugiuosi matydamas, kad monsinjoras 
. Fardetas pasisėmė patirties iš tų nuotykių, - atkirto pulkininkas. 
— Užsičiaupk, Kokrinai! Kodėl jūs jį erzinate? - sušuko airis. 


288 


- Garbės žodis, Belmontai, užsimirštate! Nepakęsiu, kad į ma- 
ne šitaip kreiptumėtės. 

— Verčiau jūs pats elkitės padoriai. 

- Džentelmenai, džentelmenai, čia juk yra damų! - sušuko Sti- 
vensas, ir įsikarščiavę vyrai iškart nurimo, ėmė vaikštinėti pir- 
myn ir atgal piktai raitydami ūsus. Irzlumas - užkrečiantis 
dalykas, kad net Stivensas supyko dėl jų įtūžio ir rūsčiai pažvelgė 
į juos. Štai jiems tenka patirti likimo siųstą išbandymą, kritinę 
padėtį, kai virš jų galvų sklando mirties šešėlis, o jų galvose kirba 
asmeninės nuoskaudos. Nelaimė žmogaus dvasią pakylėja į bega- 
lines aukštumas, tačiau švytuoklė vis dėlto svyruoja. 

Netrukus jų dėmesį patraukė svarbesni dalykai. Karo taryba 
susirinko pasitarti prie šulinių, ir du emyrai griežtais, bet sustin- 
gusiais veidais išklausė išsamų sargybos vado pranešimą. Belais- 
viai pastebėjo, kad nors žiaurus senas vyras stovėjo nebylus ir 
susikaupęs, jaunesnysis emyras perbraukė ranka sau per barzdą, 
pirštais nervingai trūkčiodamas ilgus tankius juodus plaukus. 

— Manau, kad mus vejasi gipiai, - tarė Belmontas. - Turbūt 
netoliese, jei spręstume iš juos apėmusio sąmyšio. 

— Turbūt taip ir yra. Kažkas jiems įvarė baimės. 

— Dabar jis duoda nurodymus. Kas tai galėtų būti? 

Vertėjas bėgte pribėgo prie jų vilties kupinu veidu. 

— Manau, jie matė kažką, kas juos įbaugino. Tikriausiai karei- 
viai vejasi mus. Jie davė nurodymus pripildyti vandenmaišius ir 
pasiruošti kelionei, vos tik ims temti. Man įsakyta jus visus su- 
kviesti, nes mula tuoj ateis jūsų atversti į tikėjimą. Aš jau pasa- 
kiau jam, kad jūs visi linkę galvoti taip, kaip ir jis. 

Kokiais įtikinimais vadovavosi Mansoras, niekada nepaaiškės, 
tačiau tuo metu musulmonų dvasininkas žingsniavo prie jų su ku- 
pina tėviško pasitenkinimo šypsena lyg žmogus, pradedantis ma- 
lonų ir lengvą darbą. Jis buvo vienakis, su žilstelėjusia barzda ir 
pilno veido, bet atrodė, kad jo veidas turėjo būti dar pilnesnis, nes 
dabar jis buvo išvagotas daugybės raukšlių. Jis buvo su žaliu tur: 
banu, o tai reiškė, kad jis yra Mekos piligrimas. Vienoje rankoje jis 

nešėsi nedidelį rudą kilimėlį, o kitoje - pergamentinį Korano eg- 
zempliorių. Patiesęs kilimėlį, jis pamojo Monsorui atsistoti šalia ir, 
mostelėjęs ranką, parodė ženklą, kad belaisviai apsėstų jį ratu. Taigi 
jie susispietė aplink jį, atsisėdo ant mažos žalios žolės po palmė- 
mis, tie septyni apleisti ir vieniši atstovai savų tikėjimų, o viduryje 
sėdėjo apkūnus mažas pamokslininkas, viena akimi perbėgdamas 
kiekvieno veidu ir aiškindamas naujesnio, šiurkštesnio ir rimtes- 
nio tikėjimo tiesas. Jie klausėsi atidžiai, linksėdami galvas, kai Man- 
soras vertė pamokslą. Ir kai kiekvienas jų paklusniai linktelėdavo, 
mula darydavosi vis malonesnis ir švelnesnis. 

— Kodėl turėtumėte mirti, mano mielosios avelės, jei visa, ko iš 
jūsų reikalaujama, tėra tik atsisakyti to, kas jus nuvestų į amži- 
nąjį Gehenna', ir priimti Alacho įstatymą, parašytą jo pranašo, 
kuris suteiktų jums nepaprasto džiaugsmo, kaip kad pažadėta 
Kupranugarių Knygoje. Štai ką sako išrinktasis, - ir jis ėmė skai- 
tyti vieną iš dogmų, kurios būdingos kiekvienam tikėjimui. - Be 
to, argi neaišku, kad Dievas yra su mumis nuo pat pradžių, kai 
teturėjome lazdas, kovodami su turkų ginklais, argi ne mes šven- 
tėme pergalę? Argi ne mes užėmėme El Obeido ir Chartumą, ar 
nesunaikinome Hikso ir nenužudėme Gordono; nugalėjome vi- 
sus ir kiekvieną, kas mums pasipriešino. Argi galime teigti, jog 
Alacho palaiminimas nusigręžė nuo mūsų? 

Pulkininkas vis dairėsi aplink, kai mula tęsė savo ilgą pamokslą, 
ir pastebėjo, kad dervišai valo šautuvus, skaičiuoja šovinių apkabas, 
tarytum ruošdamiesi artėjančiai kovai. Abu emyrai kažką tarėsi su- 
sirūpinusiais veidais, o sargybinis, kalbėdamas su jais, pirštu rodė į 
Egipto puse. Buvo aišku, jog atsirado šiokia tokia galimybė išsigel- 
bėti, jei tik jiems pavyktų dar pratęsti tą laiką bent porai valandų. 
Po tokios ilgos kelionės kupranugariams dar reikėjo pailsėti, o per- 
sekiotojai, jei jie iš tikrųjų buvo nelabai toli, tikriausiai juos užklups. 

— Dėl Dievo meilės, Ferdetai, mėginkite jį kalbinti kuo ilgiau ir 
įtraukite į žaidimą, - tarė jis. - Man regis, atsirado šiokia tokia 


" Gehenna (graik.) - kančių būsena. - Vertėjos pastaba. 

viltis išsigelbėti, jei tik sugebėsime priversti jį kalbėti kokią va- 
landą ar ilgiau. 

Tačiau įžeistas prancūzas ne taip greitai atsileido. Paniuręs 
monsinjoras Fardetas sėdėjo atsirėmęs į palmę, suraukęs juodus 
tankius savo antakius. Jis nieko neatsakė, tik timpčiojo savo veš- 
lius juodus ūsus. 

- Liaukitės, Fardetai! Mes jumis pasikliaujame, - tarė Belmon- 
tas. 

— Tegul tuo užsiima pulkininkas Kokrinas, - atkirto prancū- 
zas. - Tas pulkininkas Kokrinas kažin ką vaizduoja! . 

— Nagi! Nagi! - ramino Belmontas, tarytum ragintų užgaidų 
vaiką. - Tikiu, kad pulkininkas apgailestauja dėl to kivirčo ir pri- 
sipažins esąs kaltas... 

— Nieko panašaus, - burbtelėjo nepatenkintas pulkininkas. 

— Be to, tai buvo tik jųdviejų asmeninis ginčas, - nenorėjo nu- 
sileisti Belmontas. - Šitai svarbu visai grupei. Mes norėtume, kad 
jūs tik pakalbėtumėte su mula, nes manome, kad esate tam tin- 
kamiausias. 

Bet prancūzas tik truktelėjo pečiais ir dar ilgiau paniro į savo 
apmąstymus, nekreipdamas dėmesio į raginimus. 

Tuo metu mula stebėjo kiekvieną iš jų, ir pamažu jo veidas 
niaukėsi, švelni išraiška išnyko ir į juos žvelgė platus su apdribu- 
siomis akimis veidas. Jis plačiai išsišiepė ir atrodė dar žiauresnis. 

— Ar tie netikėliai tik nesityčioja iš mūsų? - paklausė vertėją. — 
Kodėl jie šnekasi tarpusavyje ir nieko nesako man? 

— Jis nekantrauja, - tarė Kokrinas. - Gal man pabandyti, Bel- 
montai, jei tas nenaudėlis nusiplovė rankas? 

Čia į pagalbą laiku atėjo moteriška išmintis. 

— Esu įsitikinusi, monsinjore Fardetai, - prabilo ponia Belmont, — 
jog jūs, kaip prancūzas, galantiškas ir garbingas vyras, neleisite, 
kad jūsų įžeisti jausmai trukdytų jums ištesėti duotą pažadą ir 
pasielgti kilniai gelbstint tris bejėges moteris. 

Fardetas tą pačią akimirką pašoko ant kojų, ranką pridėjęs prie 
širdies. 

— Jūs esate nepaprasta ir supratinga moteris! - sušuko jis. — 
Mano prigimtis neleis palikti damos. Esu pasiryžęs padaryti visa, 
ką galiu. Dabar, Mansorai, galite pasakyti tam šventikui, kad aš, 
jūsų padedamas, pasirengęs diskutuoti apie jo tikėjimo idealus. 

Ir jis tai atliko taip nuoširdžiai, kad nustebino net savo drau- 
gus. Jis kalbėjo taip diplomatiškai, jog galėjai suvokti, kad tas žmo- 
gus beveik įtikėjęs tomis tiesomis, tik likusi nereikšminga dvejonė, 
kuri kol kas neleidžianti visiškai apsispręsti, ar priimti šį jo skel- 
biamą tikėjimą. Tačiau kai šią mažytę abejonę išsklaidydavo mula, 
staiga kildavo dar viena įkyri abejonė, kuri sukliudydavo besąly- 
-giškai priimti islamiškąjį tikėjimą. Tie klausimai taip susipynė su 
asmeniškais komplimentais pamokslininkui ir žavėjimusi juo, kad 
juos moko toks išminčius ir toks uolus Dievo tikėjimo skelbėjas, jog 
pabrinkę mulos paakiai negalėjo paslėpti jo pasitenkinimo, atsi- 
spindėjusio toje žvitrioje akyje, ir jis vėl savanoriškai ir geraširdiš- 
kai imdavo aiškinti tikėjimo tiesas, kol melsvas žydras dangus virš 
jų pasidarė tamsiai violetinis ir žali palmių lapai pajuodavo, o di- 
džiulės tylios žvaigždės dar kartą suspindo pro palmių viršūnes. 

— O dėl pažinimo, kurį tu paminėjai, mano avinėli, - tarė mula, 
atsakydamas į Ferdeto pateiktus prieštaravimus, - turiu pasakyti, 
kad aš studijavau Kaire El Azharo universitete ir numanau, ką tu 
turi galvoje. Bet tikinčiojo pažinimas nėra tas pats, kaip netikin- 
čiojo, taigi nedera gilintis į Alacho kelius. Kai kurios žvaigždės turi 
uodegas, mano švelnusis avinėli, o kitos neturi, bet kas mums iš to, 
kad sužinosime, kas yra kas? Juk Dievas viską sukūrė ir viską sau- 
go. Todėl, mano bičiuli, neliaupsinkite kvailo, vakarietiško moky- 
mo bei išminties ir supraskite, kad tėra tik viena išmintis - išpažinti 
Alacho valią, išdėstytą per jo paskirtą pranašą šioje knygoje. O da- 
bar, mano avelės, matau, kad esate pasirengusios priimti islamą ir 
jau atėjo tam metas, nes nuaidėjo trimito garsai, raginantys ke- 
liauti toliau, ir pagal mūsų šviesaus emyro Abderahmano įsakymą 
jūs turite apsispręsti prieš mums iškeliaujant. 

— Ir vis dėlto, mano tėve, mums dar kyla abejonių ir klausimų, 
kuriuos prašytume jus paaiškinti, - prašneko prancūzas, - nes iš 

tiesų mums malonu klausyti jūsų aiškiai dėstomų minčių, paly- 
ginti su miglotais kitų pamokslininkų samprotavimais. 

Tačiau mula pakilo ir įtariai nužvelgė juos viena akimi. 

— Kitus aiškinimus išgirsite vėliau, - tarė jis, - nes drauge ke- 
liausime ligi Chartumo, tad man bus džiugu matyti, kaip jūs ke- 
lionėje darotės tobulesni ir dorybingesni. 

Jis nužingsniavo prie ugniavietės ir pasilenkęs pabrėžtinai lėtais 
judesiais sugrįžo pas juos su dviem apdegusiomis lazdelėmis, kurias 
sukryžiavo ant žemės. Dervišai susispietė aplink pasižiūrėti į būrį 
priimtų naujatikių. Jie stovėjo aplink juos prietemoje, aukšti, kaž- 
kokie nerealūs, su šalia jų esančiais ilgakakliais kupranugariais. 

— Dabar, - prabilo mula piktokai, - atėjo jūsų apsisprendimo 
metas. Štai čia ant žemės iš dviejų lazdelių sudėjau tą kvailą prie- 
taringą ankstesnio jūsų tikėjimo simbolį. Jūs sutrypsite jį įrody- 
dami, kad atsisakote jo, ir pabučiuosite Koraną kaip ženklą, kad 
priimate mūsų tikėjimą, o visa kita, kas jus domins, bus aiškina- 
ma jums vėliau, kelionės metu. 

Jie visi atsistojo, keturi vyrai ir trys moterys, pasitikėdami lem- 
tinga likimo akimirka. Nė vienas jų, gal tik išskyrus panelę Adams 
ir ponią Belmont, nebuvo labai religingi. Visi jie buvo šios žemės 
vaikai, o kai kurie jų prieštaravo viskam, ką šis simbolis šioje že- 
mėje reiškia. Tačiau jiems buvo būdinga europietiška savigarba, 
išdidumas, baltosios rasės išdidumas, ir šis jausmas slypėjo juose 
giliai, skatino juos palaikyti savo kraštiečių tikėjimą. Tai buvo 
nuodėmingas žmoniškas, netgi ne krikščioniškas motyvas, ir vis 
dėlto jie buvo pasiruošę viešai pasiaukoti dėl krikščioniško tikėji- 
mo. Isivyravus nepakeliamai nervinei įtampai, jų ausis pasiekė 
kažkokie garsai. Tas palmių šnarėjimas virš jų atrodė lyg kurti- 
nantis upės šniokštimas, o tolumoje jie išgirdo duslų, minkštą jo- 
jančių kupranugarių pėdų bubsėjimą. 

— Kažkas atjoja, - sušnibždėjo Kokrinas. - Pabandykime su- 
kliudyti jiems dar bent penketą minučių, Fardetai. 

Prancūzas žengė pirmyn, grakščiai mostelėjęs sveikąja ranka, 
jo veido išraiška rodė, jog pasirengęs bet kokiai paslaugai. 

— Pasakykite tam šventikui, kad esu visiškai pasirengęs priim- 
ti jo mokymą ir kad mano draugai taip pat pasirengę, - tarė jis 
vertėjui. - Vis dėlto norėtume, kad jis mums padarytų dar vieną 
paslaugą, siekdamas išsklaidyti visas abejones, dar slypinčias mūsų 
širdyse. 

Kiekvienai tikrajai religijai būdingi stebuklai, kurie ją patvirti- 
na, ir tie, kurie ją išpažįsta, gali tai įrodyti. Net aš, būdamas kuk- 
lus krikščionis, galiu ja remdamasis padaryti vieną ar kitą stebuklą. 
Bet kadangi jūsų religija yra pranašesnė, tad jūs galite pateikti ge- 
rokai daugiau įrodymų. Taigi meldžiu jus parodyti pavyzdžiais, kad 
mes suprastume, jog islamo religija yra galingesnė. 

Nors arabai buvo orūs ir santūrūs, tačiau ir pakankamai smal- 
sūs. Arabai, išklausę prancūzo žodžius, nuščiuvo, nes jo žodžiai, 
išversti Mansoro, juos labai paveikė. 

— Visa tai yra tik Alacho valioje, - tarė šventikas. - Mums ne- 
dera pažeisti jo įstatymo. Bet jei jūs turite tokių galių, kaip tei- 
giate, tuomet leiskite mums tai patirti. 

Prancūzas žengtelėjo pirmyn ir, ištiesęs ranką, ištraukė didelę 
žvilgančią datulę iš mulos barzdos. Šią jis prarijo ir iškart nuėmė 
nuo kairiosios alkūnės dar vieną. Šį triuką jis dažnai demonst- 
ruodavo laive, linksmindamas draugus, tačiau šie geraširdiškai 
pasijuokdavo iš tų jo banalių pokštų, nes jis nebuvo profesiona- 
las, taigi nesugebėdavo apgauti kritiškų europiečių. Bet dabar at- 
rodė, kad tas jo delno miklumas gali pakreipti jų likimus. Giliai 
nustebę aplink juos žiedu stovintys arabai net aiktelėjo, kai pran- 
cūzas išsitraukė dar vieną datulę iš nosies šnervės ir nusviedė ją 
aukštyn, o toji, žinoma, nebenusileido. Ta praskleista rankovė jo 
draugų buvo aiškiai matoma, tačiau prietema ją patikimai slėpė 
nuo kitų ir buvo labai naudinga atlikėjui. Susirinkę stebėjo triu- 
kus taip įsigilinę ir įdėmiai, kad nebekreipė dėmesio į kupranu- 
gariu jojantį vyriškį, artėjantį pro palmių kamienus. Viskas gal ir 
būtų pavykę, jei pats Fardetas, apsvaigęs nuo sėkmės, nebūtų ban- 
dęs pakartoti to triuko, kurio metu datulė iškrito iš jo saujos, ir 
apgaulė bemat išaiškėjo. Veltui jis mėgino pademonstruoti savo 

triukus dar kartą. Mula kažką pasakė, ir arabas trenkė Fardetui 
per pečius ieties storgaliu. 

— Pakaks tų vaikiškų žaidimų, - tarė įširdęs pamokslininkas. — 
Mes ne vaikai, kad mums apdumtumėte akis tokiais niekais. Štai 
čia kryžius ir Koranas - ką renkiesi? 

Nusiminęs Fardetas beviltiškai dairėsi į draugus. 

— Daugiau nebepajėgiu, praėjo penkios minutės. Jos išseko, - 
tarė jis pulkininkui Kokrinui. 

— Tikriausiai to pakaks, - atsakė kareivis. — Štai eina emyrai. 

Kupranugariu atjojęs raitelis prisiartino prie arabų vadų ir kaž- 
ką pranešė, smiliumi rodydamas į tą pusę, iš kurios jis atjojo. Sku- 
biai pasitarę jie priėjo prie būrio, supančio belaisvius. Bigotai ir 
barbarai - vis dėlto jie buvo didingiausi vyrai iš visų - ir dabar 
artėjo prie jų pro prietemoje skendinčias palmes. Piktas žilabarz- 
dis senis iškėlė ranką ir greitakalbe ėmė kažką kalbėti trumpais 
sakiniais, o jo įtūžę laukiniai suriko nesavu balsu lyg skalikai, 
pamate žvėrį. Jo akys degė įniršiu, kuris persidavė ir kitiems. 
Jose atsispindėjo musulmonų judėjimo stiprybė ir pavojus. Tuose 
traukulių iškreiptuose veiduose, rankų mostuose, paklaikusiose, 
įkarščio užlietose sielose galėjai regėti vienintelį troškimą, - kru- 
vinos mirties troškimą ir turbūt jų pačių rankos galėtų būti kru- 
vinos, kai jie sutiktų tą mirtį. 

— Ar belaisviai išpažįsta tikrąjį tikėjimą? — paklausė emyras 
Abderahmanas, žiauriai į juos žiūrėdamas. 

Mula nenorėjo prarasti savo prestižo, tad neprisipažino pra- 
laimėjimo. į 

— Jie jau buvo pasiryžę priimti tikėjimą, kai... 

— Atidėkite tai kuriam laikui, mula. - Jis davė nurodymą, ir 
arabai šoko ant kupranugarių. Emyras Vadas Ibrahimas išrikia- 
vo pusę esančių vyrų. Kiti dar tik rengėsi ir taisė šautuvus. 

— Kas nutiko? - paklausė Belmontas. 

- Įvykiai mums palankūs! - sušuko pulkininkas, - Dievaži, ma- 
nau, išsikapstysime. Egiptiečių kupranugarių dalinys jiems lipa 
ant kulnų. 

— Iš kur jūs žinote? 

— Kas gi dar juos taip baugintų? 

— Ak, pulkininke, ar iš tiesų tikitės, kad mus išgelbės? - raudo- 
jo Seidė. 

Šis bukas užsitęsęs nelaimių ir kančių skausmas, kurį teko 
jiems patirti, nuslopino jų nervus, ir atrodė, kad jie nebesugeba 
patirti aštrių pojūčių, bet ši staiga sugrįžusi viltis vėl sukėlė jaus- 
mų proveržį, tarsi būtų sušildžiusi nušalusias galūnes. Net tvir- 
tą, savimi pasitikintį Belmontą kankino abejonės ir baimės ar 
blogio nuojauta. Jis neprarado vilties net tada, kai nebuvo jokių 
požymių, kad kažkas gali pasikeisti, o dabar, kai atsirado šiokia 
tokia galimybė išsilaisvinti, jis ėmė virpėti iš jaudulio. 

— Tas dalinys pakankamai pajėgus! - sušuko jis. - Prisiekiu 
garbe, jei dalinio vadas neatjos gerai ginkluotas, jis bus patrauk- 
tas karo teisman. | 

— Vis tiek priklausome nuo Dievo valios, - prašneko jo žmona 
taikiu raminančiu airišku akcentu. 

— Klaupkis šalia manęs, brangusis Džonai. Gal tai paskutinis 
kartas. Tad melsk Dievą, kad jis mūsų neišskirtų. 

- Nedarykite to! Nedarykite! — sušuko susirūpinęs pulkinin- 
kas, nes pastebėjo, kaip mula nužvelgė juodu. 

Tačiau jau buvo per vėlu. Abu ištikimi Romos katalikai atsi- 
klaupė ir persižegnojo. Pamačius, kad žlugo visos pastangos ir 
patyrė nesėkmę jo misionieriška veikla, musulmonų pamoksli- 
ninko veidą iškreipė įniršis. Jis pasisuko į emyrą ir kažką jam 
pakuždėjo. 

— Stokite! - sušuko Mansoras. - Savo gyvybių labui, sakau, sto- 
kite! Jis prašo leisti jus nužudyti. 

— Tegul elgiasi kaip tinkamas! - tarė užsispyręs airis. - Mes 
pakilsime tik tada, kai baigsime melstis. 

Emyras stovėjo ir klausėsi mulos, įbedęs grėsmingą žvilgsnį į 
klūpančias figūras. Tada jis skubiai kažką pasakė, ir tuoj pat bu- 
vo atvesti keturi kupranugariai. O nešuliniai kupranugariai, ku- 
riais jie jojo, stovėjo nepabalnoti ir jau pririšti. 

- Nebūkit kvailas, Belmontai! - sušuko pulkininkas. - Viskas 
priklauso nuo to, kaip mes jiems pataikausime. Nagi, stokitės, 
Belmontai! Jūs tik skatinate juos smurtui! 

Prancūzas truktelėjo pečiais žvelgdamas į juos. 

— Mon Dieu" - sušuko jis. - Kokie užsispyrę žmonės!. Voila! - 
pridūrė jis ir suriko, kai dvi ponios amerikietės atsiklaupė šalia 
ponios Belmont. - Kaip tie kupranugariai, - vienas atsiklaupia ir 
kiti iš paskos! Kas begali būti absurdiškesnio? 

Tačiau ponas Stivensas atsiklaupė šalia Seidės ir užsidengė iš- 
sekusį veidą ilgomis liesomis plaštakomis. Tik pulkininkas ir mon- 
sinjoras Fardetas tebestovėjo. Kokrinas klausiamu žvilgsniu 
pažvelgė į prancūzą. 

- Pagaliau, - tarė jis, - juk tikrai kvaila melstis visą gyvenimą 
ir nesimelsti dabar, kai nebeturime jokios vilties, išskyrus Ap- 
vaizdos malonę. - Tada jis puolė ant kelių, tik jo nugara buvo 
kariškai tiesi, o galva nuleista ir žilas smakras atremtas į krūti- 
nę. Prancūzas stebėjo klūpančius draugus, ir jo žvilgsnis nukry- 
po į piktus emyro ir mulos veidus. 

- Sapristi! - suaimanavo jis. - Negi jie mano, kad prancūzas jų 
išsigąs? - Ir tada, ryžtingai ir pagarbiai ore nubrėžęs kryžių, atsi- 
klaupė šalia kitų. Taip septynios purvinos, apgailėtinos figūros 
klūpojo po tamsiais palmių šešėliais ir nuolankiai laukė likimo 
siųstos bausmės. 

Emyras su piktžiugiška šypsena atsigręžė į mulą ir pabrėžė 
jam jo pamokslavimo pasėkmes. Tada jis davė įsakymą, ir per aki- 
mirksnį keturi vyrai buvo sučiupti. Mikliais įgudusiais judesiais 
jų riešai buvo surišti apynasriais. Fardetas suriko, nes virvė įstri- 
go į jo žaizdą. Kiti laikėsi oriai, nors ir buvo baisiai nusivylę. 

— Jūs sugadinote viską. Manau, ir mane pražudėte! - sušuko 
Mansoras grąžydamas rankas. - Moterims įsakyta joti tais trimis 
kupranugariais. 

— Niekada! - sušuko Belmontas. - Mūsų niekas neišskirs! - Jis 


" Viešpatie! (pranc.). - Vertėjos pastaba. 

blaškėsi it pasiutes, tačiau buvo taip skurdo nualintas, kad nega- 
lėjo pasipriešinti jį laikantiems dviem stipriems vyrams. 

— Nebijok, Džonai! - sušuko jo žmona, stumiama prie kupra- 
nugario. - Man nieko nenutiks. Nesipriešink, nes jie sužeis tave, 
brangusis. 

Keturi vyrai raičiojosi iš sielvarto, matydami tempiamas mo- 
teris. Atrodė, jog tas sielvartas pranoko visas ligi šiol patirtas kan- 
čias. Seidei ir jos tetai baimė aptemdė protą. Tik ponia Belmont 
išliko drąsi. Kai jos atsisėdo, kupranugariai pakilo ir buvo nuves- 
ti po medžiu, kur stovėjo keturi vyrai. 

— Turiu pistoletą kišenėje, - tarė Belmontas, pažiūrėjęs į žmo- 
ną. - Paaukočiau gyvybę, kad galėčiau tau jį perduoti. 

— Laikyk jį, Džonai, jis tau dar pravers. Aš nieko nebijau. Kai 
pasimeldėme, pasijutau saugi, lyg angelai sargai būtų išskleidę 
sparnus virš mūsų. Ji pati atrodė lyg angelas sargas, kai pasisuko 
į susigūžusią Seidę ir drąsino ją. 

Žemas, storas arabas, vadovavęs Vado Ibrahimo užnugariui, 
prisijungė prie emyro ir mulos. Trijulė tarėsi, retsykiais šnairuo- 
dama į belaisvius. Tada emyras kreipėsi į Mansorą. 

— Vadas nori sužinoti, kuris iš jūsų esate turtingiausias? - pa- 
sakė vertėjas. Jo pirštai trūkčiojo ir nervingai baksnojo tunikos 
priekį. 

— Kam jam to prireikė? - paklausė pulkininkas. 

— Nežinau. 

- Juk ir taip viskas aišku! - sušuko monsinjoras Fardetas. Jis 
nori žinoti, kurį iš mūsų verta pasilikti išpirkai. 

— Manau, mums reikia aptarti šį reikalą ir patiems nuspręsti, — 
tarė pulkininkas. —- Tai jums spręsti, Stivensai, nes aš neabejoju, 
jog esate turtingiausias. 

— Nemaniau, kad aš, - atsakė teisininkas. - Kad ir kaip būtų, 
tegu tas pats likimas ištinka mus visus. 

Emyras vėl prašneko piktu šaižiu balsu. 

— Jis sako, - vertė Mansoras, - kad nešulinių kupranugarių 
nebėra, yra tik vienas gyvulys, galintis gabenti raitelį. Jis paruoš- 

tas vienam iš jūsų, tad privalote nuspręsti patys, kam jis atiteks. 
Jei kuris nors iš jūsų yra turtingesnis už kitus, jam suteikiama 
privilegija. 

— Pasakyk jam, kad esame vienodai turtingi. 

— Tokiu atveju, sako jis, tuoj pat turite nuspręsti, kuris jos kup- 
ranugariu. 

— O kiti? 

Vertėjas truktelėjo pečiais. 

— Gerai, — tarė pulkininkas, - jei lemta tik vienam iš mūsų 
išsigelbėti, manau, bičiuliai neprieštarausite, kad tas žmogus bū- 
tų Belmontas, nes jis yra vedęs. 

- Taip, taip, tebūnie tai monsinjoras Belmontas, - šūktelėjo 
Fardetas. 

— Ir aš taip manau, - pritarė Stivensas. 

Bet airis net nenorėjo apie tai girdėti. 

— Ne, ne, visi turi gauti po lygiai! - sušuko jis. - Juk visi prieš 
Dievą esame lygūs. 

Jie ilgai ginčijosi tarpusavyje, kol gerokai įsikarščiavo, kad įro- 
dytų esą nesavanaudžiai. Kažkuris pasakė, kad pulkininkas turi 
likti gyvas ir keliauti, nes jis esąs vyriausias, ir dėl to pulkininkas 
baisiausiai įniršo. 

— Galima pamanyti, jog esu iškasena! - sušuko jis. - Su tokia 
jūsų nuomone negaliu sutikti. 

— Puiku, - tarė Belmontas, - visi atsisakykime keliauti. 

— Bet tai neprotinga! - šūktelėjo prancūzas. - Pažvelkite, bi- 
čiuliai! Moterys išgabenamos vienos. Tikrai būtų saugiau, jei ku- 
ris nors iš mūsų jotų šalia jų. 

Jie dairėsi vienas į kitą sutrikę. Fardetas buvo teisus, bet kaip- 
gi atsiskirti nuo draugų ir palikti juos bėdoje? Emyras pasiūlė 
jiems sprendimą. 

— Vadas sako, - tarė Mansoras, - kad jei jūs negalite susitarti, 
kuriam joti, tada pasikliaukite Alachu ir traukite burtus. 

— Tai geras patarimas, nesugalvotume nieko kito geresnio, - 
tarė pulkininkas, ir trys jo bičiuliai linktelėjo pritardami. 

Mula prisiartino prie jų su keturiomis palmės žievės atplaišo- 
mis, kyšančiomis iš jo saujos. 

— Jis sako, jog tas, kuris ištrauks ilgiausią, sės ant kupranuga- 
rio, - tarė Mansoras. 

— Mes turime paklusti visiškai tam, - tarė Kokrinas, ir dar kar- 
tą draugai sutikdami linktelėjo. 

Dervišai apsupo juos, o šalia jų - ir purtantys galvas kupranu- 
gariai. Prieš juos liepsnojo laužas, rausva šviesa apšviesdamas vi- 
są grupę. Emyras stovėjo nugara į laužo pusę, ojo griežtas žvilgsnis 
baugino belaisvius. Už ketverto vyrų stovėjo sargybiniai, o už šių - 
trys moterys, sėdėdamos ant kupranugarių, stebėjo šį tragišką 
momentą. Su piktžiugiška šypsena storas vienaakis mula priėjo 
prie jų, saujoje gniauždamas keturias mažas rausvas atplaišas, 
kurios kyšojo iš jo tarpupirščių. 

Pirmiausia buvo pasiūlyta traukti Belmontui. Airis nevalingai 
suaimanavo, 0jo žmona aiktelėjo, nes atplaiša jau atsidūrė jo ran- 
koje. Po to traukė prancūzas, ir jo skiedrelė buvo coliu ilgesnė už 
Belmonto. Tada atėjo pulkininko Kokrino eilė, jo skiedra buvo 
ilgesnė už abi pirmąsias. Stivensas ištraukė lygiai tokią pat, ko- 
kią ir Belmontas. Taigi pulkininkas laimėjo tą nuožmią loteriją. 

— Užimkite mano vietą, Belmontai, - tarė jis. - Aš neturiu nė 
žmonos, nė vaiko ir net draugo šiame pasaulyje. 

— Eikite su savo žmona, o aš liksiu. 

- Ne, iš tikrųjų! Sutartis yra sutartis. Žaidimas garbingas, ir 
prizas atitenka laimingiausiam. 

— Emyras sako, kad privalote tuoj pat sėsti ant kupranugario, — 
tarė Mansoras, ir arabas timptelėjo pulkininką už virvės, kuria 
jis už riešų buvo pririštas prie kupranugario. 

— Jis jos užpakalyje, - tarė emyras leitenantui. - Galite joti su 
moterimis. 

— O šis vertėjas šuo? 

— Statykite jį prie kitų. 

— O jie? 

— Visi turi mirti. 

IX DALIS 


Kadangi nė vienas iš tos trijulės nemokėjo arabiškai, tad ir 
emyro įsakymo nebūtų supratę, jei ne Mansoras. Nelaimingasis 
vertėjas, mėginęs ir išduoti, ir pataikauti, ir išsižadėti, pagaliau 
suprato, kad jo būgštavimai pasitvirtino, kai dervišų vadas davė 
trumpą įsakymą. Suklikęs iš siaubo, nelaimėlis puolė kniūbsčias 
į smėlį ir savo rudais pirštais sugriebė arabą už plačių kelnių kraš- 
to. Emyras truktelėjo jį siekdamas išsilaisvinti ir tada, pamatęs, 
jog šis laikosi įsikibęs ir nepaleidžia jo kelnių krašto, įniršo ir, 
netekęs kantrybės, pasisuko ir spyrė Mansorui it įkyriam piktam 
kiemo šuniui. Aukštas raudonas vertėjo turbanas nuskriejo į šalį, 
o jis ir tebegulėjo dejuodamas sužeistu veidu, į kurį pataikė ara- 
bas riestu batu. 

Stovykloje visi subruzdo, nes senasis emyras užsėdo ant kup- 
ranugario, o kiti irgi pasekė jo pavyzdžiu. Kresnas leitenantas, 
mula ir maždaug tuzinas dervišų apsupo belaisvius. Jie nelipo 
ant kupranugarių, nes jiems buvo įsakyta surengti egzekuciją. 
Trys vyrai, pažvelgę į jų veidus, suprato, kad jų gyvenimo smėlio 
laikrodžiai bėrė paskutines smilteles. Jų rankos vis dar buvo su- 
rištos, bet sargybiniai nebelaikė jų. Jie visi trys pasisuko ir atsi- 
sveikino su moterimis, sėdinčiomis ant kupranugarių. 

— Viskas jau baigta, Nora, - tarė Belmontas. — Taip atsitiko,. 
kad ištraukiau mirtį, nors ir labai stengėmės išsigelbėti. 

Pirmą kartą jo žmona pravirko. Ji kūkčiojo užsidengusi ran- 
komis veidą. 

— Neverk, mano mažyte! Mes maloniai kartu praleidome laiką. 
Perduok nuoširdžiausius linkėjimus visiems mano draugams Brė- 
juje! Perduok linkėjimus Eime Makarti ir Blesingtonams. Turto 
yra pakankamai, ir dar su kaupu, bet dėl investicijų pasitark su 
Rodžeriu. Nepamiršk to! 

— Ak, Džonai, aš mirsiu be tavęs! 

Sielvartas palaužė tą tvirtą vyrą, regint žmonos sielvartą, ir 
jis įsikniaubė veidu į gauruotą kupranugario šoną. Abu raudojo 
pasikūkčiodami. 

Stivensas tuo tarpu prasibrovė ligi Seidės kupranugario. Ji pa- 
matė jo išvargusį, susirūpinusi veidą, žvelgiantį į ją blausioje švie- 
soje. 

— Nesibaiminkite dėl tetos ir dėl savęs, - tarė jis. - Esu įsitiki- 
nęs, kad jūs pabėgsite. Pulkininkas Kokrinas pasirūpins jumis. 
Egiptiečiai turi būti netoliese. Tikiuosi, kad prieš iškeliaudami 
pasisotinsite iš tų versmių. Gaila, kad negaliu jūsų tetai atiduoti 
savo švarko, juk šią naktį bus vėsu. Vargu ar galėčiau ji nusivilk- 
ti. Ji galėtų pasirūpinti truputį duonos, kad rytą užkrimstų. 

Jis kalbėjo ramiai, lyg žmogus, ruošdamasis iškylai ir aptarda- 
mas visas smulkmenas. 

Staiga susižavėjus tuo ramiu ir patikimu vyru, jos impulsyvi 
širdis prisipildė šilumos. 

— Koks jūs nesavanaudis! - sušuko ji. - Nesu kito tokio sutiku- 
si. Tarytum šventasis. Žvelgiate mirčiai į akis, o galvojate apie 
mus. 

— Jei neprieštarausi, Seide, norėčiau tarti tau paskutinį žodį. - 
Aš mirsiu laimingesnis. Dažnai norėdavau su tavimi pasikalbėti, 
tačiau nedrįsau, nes, maniau, pasijuoksi iš manęs. Iš tikrųjų tu 
rimtai apie nieką nesusimąstai. Ir tai visai natūralu, nes buvai 
puikiai nusiteikusi. O man tas pokalbis buvo labai svarbus. Bet 
dabar, kai likimas siuntė man pražūtį, viskas atrodo nesvarbu, 
net tai, ką aš pasakysiu. 

— Ak, liaukitės, pone Stivensai! - sušuko mergina. 

— Gerai, nekalbėsiu, jei tai jus skaudina. Kaip sakiau, man tik 
būtų lengviau numirti, bet nenoriu būti savanaudis. Jei žinočiau, 
kad tai aptemdys jūsų būsimą gyvenimą ar bus tik liūdnas prisi- 
minimas, nesakyčiau nė žodžio. 

— Ką jūs norėjote pasakyti? 

— Tik norėjau pasakyti, kad tave labai mylėjau. Aš visada my- 
lėjau jus. Kai mes abu susitikome, aš labai pasikeičiau. Bet tai 
buvo absurdas, tai puikiai žinojau. Nieko jums neprasitariau, nes 
nenorėjau apsijuokti. Bet dabar noriu, kad tai žinotumėte, nes 
vis tiek niekas nepasikeis. Suprasi, kad myliu tave visa širdimi, 
jei pasakysiu, kad būčiau buvęs laimingiausias žmogus drauge su 
tavimi visą tą laiką, jei nebūtum tas dienas taip kankinusisi iš 
baimės ir vargo. 

Mergina sėdėjo išblyškusi ir tyli, žvelgianti sutrikusiomis aki- 
mis į jį. Ji nežinojo nei ką sakyti, nei kaip pasielgti tą kilnios mei- 
lės išpažinimo akimirksnį, sužibusį mirties šešėlyje. Jos vaikiška 
širdelė dar negalėjo viso to suvokti, ir vis dėlto jai buvo malonu ir 
gera tai girdėti. 

— Daugiau nepasakysiu nė žodžio, - tarė jis. - Matau, kad tau 
neidomu. Tik norėjau, kad tai sužinotum, ir dabar tu žinai, taigi 
viskas puiku. Dėkoju, kad išklausei mane taip atidžiai ir kantriai. 
Sudie, mažoji Seide! Negaliu tau ištiesti rankos. Gal gali nuleisti 
savąją? 

* Ji ištiesė ranką, ir Stivensas pabučiavo ją. Tada jis apsigręžė ir 
atsistojo į savo vietą tarp Belmonto ir Fardeto. Per visą savo kovų 
ir sėkmių gyvenimo kelią jis dar niekad nejautė tokio tyro pasi- 
tenkinimo, užliejusio jo krūtinę, kai neišvengiama mirtis jau sklei- 
dė savo sparnus. Nėra reikalo įrodinėti meilės. Tai giliausias 
gyvenimo jausmas, - toks, kuris aptemdo ir pakeičia visus, vie- 
nintelis jausmas, teikiantis nepaprastą pasitenkinimą. Skausmas 
tada tampa malonumu, nepritekliai - patogumais, net mirtis pa- 
sidaro saldi, jei toji auksinė migla užplūsta mus. Taigi Stivenso 
jausmas buvo toks, kad jis norėjo dainuoti iš džiaugsmo žvelgda- 

mas į savo žudikus. Jam dabar jie tiek ir terūpėjo. Jam buvo ne- 
apsakomai malonu, svarbu jausti, kad ji nelaikys jo tik atsitikti- 
nai sutiktu žmogumi. Visą gyvenimą ji prisimins jį. 

Pulkininko Kokrino kupranugaris stovėjo iš vieno šono, o se- 
nasis kareivis, kurio rankos buvo atrištos, žvelgė į tą dramatišką 
sceną ir atkakliai svarstė, argi iš tikrųjų nebėra jokios vilties. Bu- 
vo aišku, kad arabai, susibūrę apie aukas, turėjo likti, o kiti, sėdė- 
dami ant kupranugarių, stebės tris moteris ir jį. Jis negalėjo 
suprasti, kodėl jo bičiulių gerklės dar neperrėžtos, nebent tik to- 
dėl, kad pagal rytietiško žiaurumo kanonus tie užnugario vyrai 
lauks, kol atjos egiptiečiai prie jų ir tada nužudys juos, kad aukos 
būtų dar šviežios ir tie šilti kūnai labiau žeistų jų persekiotojus. 
Be abejo, šitoks paaiškinimas atrodė realus. Pulkininkas apie to- 
kius darbus jau buvo girdėjęs. 

Tačiau tokiu atveju su belaisviais liktų tik dvylika arabų. 'Ar 
tarp jų neatsiras draugiškesnių? Jei Tipi Tilis ir dar šešetas jo 
vyrų būtų tarp jų ir jei Belmontui pasisektų išsilaisvinti rankas, 
galjis išsitrauktų pistoletą ir, ką gali žinoti, išvengtų mirties. Pul- 
kininkas sukinėjo kaklą ir nusiminęs dejavo. Jis matė tų sargybi- 
nių veidus, apšviestus laužo liepsnos atšvaitų. Jie visi buvo bagarai 
arabai, tie, kurie buvo ir nepaperkami, ir neperkalbami.. Tipi Ti- 
lis ir kiti tikriausiai išvyko su pirmu būriu. Pirmą kartą užsigrū- 
dinusį seną karį apleido viltis. 

— Sudie, bičiuliai! Telaimina jus Dievas! - sušuko jis, kai neg- 
ras timptelėjo į kupranugario nosį įvertą žiedą ir nuvedė jį prie 
vilkstinės. Moterys sekė iš paskos taip prislėgtos, jog negalėjo net 
žodžio ištarti. Likusiems vyrams pasidarė lengviau, kai moterys 
atsiskyrė nuo jų. 

— Laimė, jos nujojo, - tarė Stivensas atsidusęs. 

— Taip, taip, žinoma, geriau! - sušuko Fardetas. - Kiek dar teks 
laukti? 

— Neilgai, - tarė Belmontas paniuręs, kai arabai artėjo prie jų. 

Pulkininkas ir trys moterys, prijoję oazės kraštą, atsigręžė. Tarp 
tiesių palmių kamienų jie matė liepsnojantį laužą, ir pro būrį arabų 


304 


paskutini kartą švystelėjo trys baltos skrybėlės. Dar po akimir- 
kos kupranugariai pasileido risčia, ir kai jie atsigręžė dar kartą, 
-palmių giraitė tebuvo juodas lopinėlis su centre spingsinčia vos 
įžiūrima šviesele. Kol jie ilgesingais žvilgsniais stebėjo tą mirk- 
sintį taškelį, jų širdis slėgė nykus apmaudas, o po kelių akimirkų 
jie jau traukė mėnesienos nutvieksta bežade milžiniška dykuma, 
kurioje nebebuvo jokio ką tik paliktos oazės ženklo. Iš visų pusių 
juos supo aksominis tamsiai mėlynas skliautas su spindinčiomis 
žvaigždėmis virš rudai pilkšvos lygumos ir tolumoje susiliejantis 
su ja. | 

Moterys sėdėjo tylėdamos, nusiminusios ir susikrimtusios, pul- 
kininkas taip pat tylėjo, - o ir ką jis galėjo sakyti? Bet staiga visi 
keturi sukruto balnuose, o Seidė net aiktelėjo iš nevilties. Nak- 
ties tyloje už jų nugarų nuaidėjo šaižus šautuvo pokštelėjimas, po 
jo kitas ir vėl, tada keletas šūvių vienu metu skubriu traf-traf- 
traf, o po jų, praėjus kuriam laikui, dar vienas. 

— Tai tikriausiai gelbėtojai! Tikriausiai egiptiečiai! - šaukė po- 
nia Belmont, vėl atgavusi viltį. 

— Pulkininke Kokrinai, ar nemanote, kad tai galėtų būti egip- 
tiečiai? 

— Taip, taip, - verkšleno Seidė. - Turbūt jie. 

Pulkininkas klausėsi tikėdamasis kažko, bet viskas nurimo, 
šūvių nebepasigirdo. Tada jis išdidžiu mostu nusiėmė skrybėlę. 

— Nėra prasmės ilgiau save apgaudinėti, ponia Belmont, - tarė 
jis, - verčiau pažvelkime tiesai į akis. Mūsų draugų nebėra tarp 
gyvųjų, bet jie pasitiko mirtį lyg tikri drąsuoliai. 

—- Betgi kodėl jie šaudė? Juk jie turėjo... jie turėjo ietis. - Ji 
virptelėjo, ištarusi tuos žodžius. 

- Tai tiesa, - prabilo pulkininkas. - Aš nė už ką neatsisakyčiau 
tokios gundomos vilties, kurią jūs turite omenyje; bet, antra ver- 
tus, nenorėčiau, kad karčiai nusiviltume. Jei būtume išgirdę ata- 
ką, būtume girdėję ir atsaką. Be to, egiptiečių ataka būtų ataka 
Jėga. Be abejo, truputį keista, kaip jūs sakote, kad jie eikvoja šovi- 
nius, - dėl Dievo, pažvelkite ten! 

Jis parodė į dykumos rytus. Per jos platybes jojo dvi figūros, 
sparčiai ir vogčiomis, du tamsūs slenką šešėliai per šiek tiek švie- 
sesnę žemę. Jie buvo neryškūs, šmėstelėjo ir vėl nusileido dyku- 
moje, čia pranykstantys, čia vėl pasirodantys sutemose. Buvo 
aišku, kad jie bėga nuo arabų. Tada staiga jie sustojo ant smėlyno 
gūbrio, ir belaisviai išvydo jų ryškesnius kontūrus dangaus fone. 
Ten buvo vyrai ant kupranugarių, tik sėdėjo lyg raiteliai, apžergę 
žirgus. ė 

— Egiptiečių Kupranugarių korpusas! - sušuko pulkininkas. 

— Du vyrai, - tarė panelė Adams prislėgtu balsu. 

— Tai raitas sargybinis, madam! Sargybiniai išsiuntinėti po vi- 
są dykumą. Tai vienas iš jų. Pagrindinis dalinys yra už dešimties 
mylių ar kiek arčiau. O šie išžvalgo situaciją ir duoda pavojaus 
signalą! Geri senieji Kupranugarių daliniai! 

Pasitikintis savimi, patyręs kareivis netikėtai susijaudinęs ne- 
teko žado. Ant smėlio kalvos viršūnės pasirodė raudona liepsna, 
po jos dar kita ir nuaidėjo šautuvų salvės. Tada figūros šmurkšte- 
lėjo taip greit ir tyliai, lyg upėtakiai tėkmėje. 

Arabai akimirkai stabtelėjo lyg dvejodami, ar verta gaišti laiką 
ir juos persekioti. Tačiau nebuvo ką vytis, nes lakaus smėlio su- 
pustytuose smėlynuose jie tartum skradžiai žemę prasmego, 0 iš 
tikrųjų galėjo nujoti nežinoma kryptimi. Emyras pasileido risčia 
palei juostą, ragindamas ir duodamas nurodymus. Tada kupra- 
nugariai pasileido ristele, ir visos belaisvių viltys žlugo, dabar jie 
kentė baisų kratymą. Mylia po mylios jie keliavo pirmyn, per ne- 
aprėpiamas platybes, moterys, kiek leido jėgos, isitvėrė į gugas, o 
pulkininkas leisgyvis ne ką daugiau kaip jos, bet vis dar įtempęs 
ausis klausėsi, ar neišgirs kokio besivejančių garso. 

— Atrodo... atrodo... - šūktelėjo ponia Belmont, - kad kažkas 
priekyje juda. 

Pulkininkas pakilo balne ir prisidengė akis nuo mėnulio šviesos. 

— Dievaži, jūs teisi, madam. Ten, antai ten, matau vyriškius. 

Jie visi dabar pastebėjo vorą raitelių, judančių toli priekyje per 
dykumą. 

— Jie joja ta pačia kryptimi! - sušuko ponia Belmont, kurios 
akys geriau matė nei pulkininko. 

Kokrinas nusikeikė į ūsus. 

— Pažvelkite į pėdsakus tenai, — tarė jis. - Juk tai, be jokios 
abejonės, tie kariai, kurie paliko palmių giraitę prieš mus. Vadas 
veda mus per tą klaikią vietove, kad galėtų susijungti su jais. 

Prijoję arčiau jie aiškiai pamatė, kad tai būta kitos arabų gru- 
pės, ir netrukus emyras Vadas Ibrahimas prijojo prie emyro Ab- 
derahmano pasitarti. Jie rodė ženklus į tą pusę, iš kurios pasirodė 
sargybiniai, purtė galvas kaip vyrai, nujaučią kažką negera. Tada 
raiteliai susijungė išsirikiuodami judančia vora, ir visa vilkstinė 
tvirtai patraukė tolyn link Pietų kryžiaus, kuris tviskėjo dangaus 
skliaute virš jų galvų. Šis kankinamas jojimas tesėsi valandų va- 
landas, ir išsekusios moterys vos laikėsi ant kupranugarių, o Kok- 
rinas, nusilpęs bet nepalenkiamas, vis skatino jas laikytis ir dairėsi 
atgal į dykumą, vildamasis išvysti gelbėtojus. Kraujas plūdo į smil- 
kinius, ir jis šūkčiojo, kad girdėjęs mušant būgnus tamsoje. Karšt- 
ligės apimtas, jis per tą ilgą naktį regėjo debesis gelbėtojų, lipančių 
jiems ant kulnų, apsirikęs jis vis šūkavo ir šūkavo iš nusiminimo 
ir širdgėlos. Pakilusi saulė apšvietė nykią dykumą, besidriekian- 
čią aplink juos, ir nebuvo matyti nė gyvos dvasios. Atbukusiais 
žvilgsniais ir prislėgta nuotaika jie žvelgė į tą bekraštę tuščią dyk- 
rą. Jų viltys išsisklaidė tarytum ryto rūkas prie horizonto. 

Kelionės draugo išvaizda damoms kėlė siaubą. Jos prisiminė 
tą tvarkingą linksmą seną karį, su kuriuo keliavo nuo pat Kairo 
ir negalėjo atsistebėti. Kaip ir panelę Adams, ir jį senatvė užklu- 
po per vieną pavasarį. Jo plaukai, žilę valandomis dėl nepriteklių 
ir vargo, dabar buvo visiškai balti kaip sidabras. Jo dailų smakrą 
ir kaklą dengė žili šeriai. Veido kraujagyslės buvo išsiplėtusios, o 
oda susiraukšlėjusi. Jo nugara dabar buvo sulinkusi, o smakras 
nusviręs ligi krūtinės, nes senas, laiko nualintas kūnas nusilpo, 
išseko, ir vis dėlto tose žvitriose akyse galėjai įžvelgti galantišką 
džentelmeną, patekusį į keblią padėtį. Vos nepamišęs, išsekęs ir 
„įniršęs, vis dėlto jis išlaikė riterišką orumą ir globėjišką jausmą 

moterims, kurias jis vis drąsindavo ar kitaip joms patardavo, nuo- 
lat dirsčiodamas atgal, nepraradęs vilties sulaukti pagalbos, ku- 
rios kol kas niekas nežadėjo. 

Po pusvalandžio išaušus, raiteliai sustojo, visiems buvo išdaly- 
ta duonos ir vandens. Tada kiek lėčiau jie toliau keliavo pietų 
link, o ilga vilkstinė nusitęsė per ketvirtį mylios dykumoje. Iš ne- 
rūpestingos jų elgsenos ir pokalbių jojant paaiškėjo, jog jie buvo 
įsitikinę, kad atsikratė persekiotojų. Jų maršrutas dabar krypo 
tik į pietryčius, ir buvo galima spėti, kad jie, ilgai klaidžioję, keti- 
na perkirsti Nilą vėl kažkuriame taške virš egiptiečių sargybos 
posto. Kraštovaizdis ėmė keistis, jie prajojo ilgas apvalių akme- 
nukų nusėtas lygumas, ir prieš akis vėl išniro fantastiškas, saulės 
nutviekstos juodosios uolos ir tas sodriai geltonas smėlis, pro kurį 
jie buvo jau prajoje. Iš visų pusių buvo matyti žvynuotos, šerpė- 
tos kūginės kalvos, tarsi apipiltos į šlaką panašiomis atitrūkusio- 
mis nuolaužomis ir padabintos dantytais kuorais, kuriuos išraižė 
smėlio vingiai, nuo viršūnių srūvantys lyg siauri upeliūkščiai. Kup- 
ranugariai ėjo vienas paskui kitą, brisdami per akmenis ir išsisu- 
kinėdami tarp jų, minkštomis it kempinės pėdomis kopė arklių 
neįveikiama vietove. Tarp akmenuotų nuolaužų jojantys vilksti- 
nės gale kartkartėmis išvysdavo staigiai trūkčiojančius priekyje 
jojančių kupranugarių kaklus, nelyginant kokią košmarišką žal- 
čių procesiją. Ir iš tiesų belaisviams visa tai galėjo atrodyti lyg 
sapne, nes jie slinko be garso, tik monotoniškai vilkdami kojas. 
Keistas, laukinis, judantis frizas driekėsi tolyn tarp juodų akme- 
nų ir geltono smėlio siaurukalnių, virš kurių švietė dangaus žyd- 
rynė. 

Panelė Adams, sustirusi nuo nakties šalčio, pajuto šiltus ryt- 
mečio saulės spindulius. Ji apsidairė ir patrynė rankas. 

— Seide, regis, naktį girdėjau, kaip tu, brangute, verkei, - tarė 
ji. 

— Aš mąsčiau, tetule. 

— Ką gi, mieloji mano, turime pagalvoti ir apie kitus, ne tik 
apie save. | 

— Ne apie save mąsčiau, teta. 

— Niekada nesijaudinki dėl manęs, Seide. 

— Ne, teta, ne apie jus mąsčiau. 

— Ar apie kažką ypatingą? 

— Apie poną Stivensą, teta. Koks jis buvo švelnus ir drąsus. Tik 
pamanykite, jis stengėsi viską sutvarkyti ligi smulkmenų, net ban- 
dė nusivilkti savo švarką per surištas rankas tiems žmogžudžiams 
matant. Nuo šiol laikau jį savo šventuoju didvyriu. 

— Na, šiaip ar taip, jam jau negresia jokie pavojai, - tarė panelė 
Adams šiurkštokai, kaip ir galėjai tikėtis iš pagyvenusios damos. 

— Norėčiau, kad ir man jie būtų pasibaigę. 

— Nemanau, kad tai nebūtų jam pagelbėję. 

— Na, tada jis nebūtų jautęsis toks vienišas ir apleistas, - tarė 
Seidė ir nuleido smakrą ant krūtinės. 

Visi keturi kurį laiką jojo tylėdami, kai pulkininkas neviltingu 
judesiu susigriebė rankomis galvą. 

— Dieve šventasis! - sušuko jis. - Tikriausiai einu iš proto. 

Jos girdėjo jį kliedint naktį, bet dienai brėkštant jis atrodė vėl 
tvirtas. Jas išgąsdino tas netikėtas jo protrūkis, todėl stengėsi jį 
paguosti. 

- Tikrai išsikrausčiau iš proto, ne kitaip! - rėkė jis. - Žinote, ką 
pamačiau? ! 

— Nesijaudinkite taip, kad ir ką jūs ten išvydote, - tarė ponia 
Belmont, švelniai paliesdama ranka jo ranką, kai kupranugariai 
susigretino. - Nieko stebėtino, kad nervai kažkiek pakriko. Juk 
šitiek padarėte mūsų visų labui. Netrukus sustosime, ir jūs galė- 
site numigti keletą valandų, kol atgausite jėgas. 

Bet pulkininkas dar kartą pažvelgė viršun ir vėl sušuko susi- 
jaudinęs. 

— Esu įsitikinęs, kad tai ne sapnas! - aimanavo jis. - Tai ant 
uolos viršūnės, iš dešinės, - vargšas senasis Stiuartas su mano 
raudona juosta ant galvos, lygiai toks, kokį mes palikome. 

Damos žvilgtelėjo ten, kur žvelgė išgąstingas pulkininko žvilgs- 
nis, ir po akimirkos jos nustebo ne mažiau nei jis. Dešinėje kilo 

juodas kalnagūbris lyg koks atsikišęs bastionas, į kurį vingiuota 
juosta lėtai kopė kupranugariai. Pačioje jo viršūnėje stovėjo neju- 
danti vienišo žmogaus figūra, apsirengusi juodais drabužiais, iš- 
skyrus raudonai švytinčią juostą ant galvos. Negalėjai tikėtis 
antros tokio tvirto žemaūgio vyro bespalviu plačiu veidu figūros 
visoje Libijos dykumoje. Jo pečiai buvo gerokai gunktelėję ir atro- 
dė, jog jis dėmesingai tiria kalnų perėją. Jo stotas ir siluetas pri- 
minė didžiojo Napoleono karikatūrą. 

— Ar tai galėtų būti jis? 

— Taip ir yra. Iš tiesų! - sušuko damos. - Matote, jis žvelgia į 
mus ir moja ranka. 

— Viešpatie aukščiausias! Jie nušaus jį! Lipk žemyn, kvaily, nes 
prašvokštė neaiškius garsus. 

Keletas dervišų taip pat pastebėjo vienišą vaiduoklį ant kalvos 
ir nusiėmė šautuvus, bet ilga ranka, staiga išnirusi iš už stovin- 
čios Birmingamo dvasininko figūros, stvėrė už skvernų, ir šis pra- 
dingo. Šiek tiek toliau ant perėjos, žemiau tos vietos, kur stovėjo 
ponas Stiuartas, pasirodė aukšta emyro Abderahmano figūra. Jis 
užšoko ant akmens ir šaukė modamas rankomis, bet jo šūksnius 
užgožė kurtinanti šautuvų ugnis iš abipus kuorų. Bastiono tipo 
uola buvo nusėta šautuvų vamzdžiais, virš kurių buvo palinkę 
raudoni fesai. Nuo kito uolos karjero taip pat pasipylė ugnies kruša 
ir pasigirdo šaižūs šūviai. Raiteliai pateko į kryžminę ugnį. Emy- 
ras krito, bet ir vėl mojo jiems. Jo ilga barzda nusidažė krauju. Jis 
nesiliovė mojavęs ir gestikuliavęs, bet išsisklaidę raiteliai nesu- 
prato jo. Keletas metėsi per perėją, o kiti grūdosi užnugaryje. Kai 
kurie nulipo nuo kupranugarių ir su kardais rankose mėgino pa- 
siekti nukreiptų į juos vamzdžių liniją, bet vienas po kito buvo 
nukauti ir, riedėdami nuo akmens ant akmens, krito į prarają. 
Šaudymas taip pat nepavyko. Vienas negras prasibrovė ligi vir- 
šaus, tačiau ten buvo nudobtas, nes gavo per galvą šautuvo buo- 
že. Emyras nukrito nuo uolos ir gulėjo it kokia skudurų krūva, 
primenanti rudais lopais daigstytą apdangalą. Ir tada, kai pusė jų 

buvo nukauta, netgi tiems užsispyrusiems fanatikams paaiškėjo, 
kad nėra kito kelio, kaip tik trauktis atgal nuo šių nelaimingų 
uolų į dykumą. Jie šuoliais pasileido perėja žemyn, ir šis reginys, 
kai kupranugaris lekia žemyn akmenuotu taku, kėlė siaubą. Pa- 
klaikęs iš baimės gyvulys nerangiai išskėtė kojas ir ėmė šliuožti 
žemyn riaumodamas, virš jo su kiekvienu kupriaus šuoliu ritmin- 
gai švysčiojo kardu klaikiai rėkdamas raitelis. Šio baisaus reginio 
negalima pamiršti visą gyvenimą. Moterys sukliko, kai ši virtinė 
pašėlusių gyvūnų pralėkė pro juos, bet pulkininkas nukreipė sa- 
vo kupranugarį kuo toliau nuo besitraukiančių arabų. Ore zvim- 
bė kulkos, kurios atsitrenkdavo čia pat į akmenis. | 

— Nurimkite, jie aplenks mus, - sušnibždėjo pulkininkas, vėl 
atgavęs savitvardą ir ryžtą. - Gaila, kad nematau, kur Tipi Tilis 
ar jo draugužiai. Dabar jie mums tikrai galėtų padėti. 

Jis stebėjo tą beprotišką pabėgėlių vorą, besiveržiančią pro juos 
ant kėblinančių, klumpančių gyvūnų išnarintais sąnariais, bet 
tamsaus egiptiečių kario veido nebuvo matyti. 

Dabar tikrai atrodė, jog visas jų būrys, vos ne kūlvirsčia trauk- 
damasis tarpekliu žemyn, nė neprisiminė belaisvių. Viskas pra- 
ūžė, ir tik atsiliekantieji buvo priversti patirti virš jų atidengtą 
aršią ugnį. Pasiuntinys, jaunasis bagara su juodais ūsais ir siaura 
barzdele, pažvelgė prajodamas pro juos ir bejėgiškai pamosavo 
kardu egiptiečių šauliams. Tą pačią akimirką kulka pataikė į jo 
kupranugarį, ir gyvulys suklupo keturpėsčias ant žemės. Jauna- 
sis arabas nulėkė nuo jo ir, pagriebęs už nosies žiedo, ėmė tvoti jį 
kardu, norėdamas priversti gyvulį atsistoti. Bet gęstančios gyvu- 
lio akys bylojo seną tiesą, jog dykumoje nugaišęs kupranugaris 
reiškia ir jo raitelio mirtį. Bagara it žvėris žaižaravo akimis, o 
tamsus akių žvilgsnis po raudonu turbanu rodė pabudusį troški- 
mą žudyti. Viena po kitos jo odoje pasirodė raudonos dėmės, ta- 
čiau jis nekreipė dėmesio į kulkų žaizdas. Žmogžudiškas žvilgsnis 
dabar nukrypo į belaisvius, ir džiaugsmingai šaukdamas jis puolė 
juos kardu. Panelė Adams buvo arčiausiai jo, bet, išvydusi puo- 
lantį fanatiką, spėjo nušokti nuo kupranugario ir pasitraukti. Ara- 

bas užšoko ant akmens ir užsimojo į ponią Belmont, bet tuo aki- 
mirksniu, kai kirtis vos nepasiekė taikinio, pulkininkas pasilen- 
kė pirmyn ir šovė į vyriškio galvą.Vis dėlto, įsiūčio pagautas, nors 
ir mirties agonijoje, gulėdamas vyriškis tuščiai kirto per akmenis 
ir mosavo kardu. 

— Nebijokite, damos! - šaukė pulkininkas. - Jis jau nebegyvas, 
galiu prisiekti. Apgailestauju, kad teko tai padaryti jūsų akivaiz- 
doje, bet šis vyras kėlė mums pavojų. Aš turėjau su juo suvesti 
asmenines sąskaitas, nes tai tas pats vyriškis, kuris skėlė man 
per šonkaulius šautuvu. Tikiuosi, jūsų nesužeidė, panele Adams! 
Valandėlę, aš prie jūsų prieisiu. 

Bet senoji Bostono ledi, be abejo, buvo susižeidusi. Uola buvo 
aukšta, ir ji susitrenkė krisdama iš balno. Seidė, ponia Belmont 
ir pulkininkas Kokrinas pirmiausiai nuslydo nuo kupranugarių 
ant akmenų, o po to nušoko nuo jų ant žemės. Jie rado panelę 
Adams stovinčią, mosuojančią sudriskusiu žalsvu šydu. 

— Valio, Seide! Valio, mano brangute, Seide! - spiegė ji džiūgau- 
dama. - Mes išgelbėtos, mano dukryte, galiausiai mes išgelbėtos! 

— Dieve mano, tikrai! - sušuko pulkininkas, ir jie visi šaukė 
apimti džiaugsmo. 

Bet Seidė per tas dienas išmoko pasirūpinti ne tik savimi, bet 
ir kitais. Ji apsivijo rankomis ponią Belmont ir prispaudė skruos- 
tą. 

- Jūs brangus, švelnusis angele! - sušuko ji, - kaipgi mes gali- 
me džiūgauti, kai jūs sielvartaujate, nes... 

— Aš nepatikėsiu tuo! - sušuko drąsioji airė. - Niekada nepati- 
kėsiu, kol savo akimis neišvysiu Džono kūno. O kai išvysiu, nepa- 
norėsiu gyventi. 

Paskutinysis dervišas nuskriejo žemyn nuo kalvos keteros, ir 
dabar ant uolų iš visų pusių pasirodė egiptiečiai, - aukšti, liekni, 
plačiapečiai vyriškiai, kurie ryškiame melsvame dangaus fone pri- 
minė tuos senų laikų kariūnus iš bareljefų. Jų kupranugariai bu- 
vo netoliese, ir jie skubėjo prie jų. Tuo pat metu kiti kariai išjojo 
iš atokių tarpeklio kampų, ir tamsiuose jų veiduose švietė perga- 

lės ir pasiekto tikslo džiaugsmas. Nedidukas anglas su šiaudų spal- 
vos ūsais tingiai jojo jų priekyje. Jie sustabdė kupranugarį prie 
pabėgėlių ir pasveikino ledi. Jis avėjo rudus ilgaaulius batus su 
dirželiais ir plieno sagtimis, kurie atrodė dailūs ir puošnūs, paly- 
ginti su jo rusvai žalsvos spalvos uniforma. 

— Įkrėtėme jiems, šįkart įkrėtėme kaip reikiant! - tarė jis. 

— Džiaugiuosi ir esu įsitikinęs, kad sugebėjome jums pagelbėti. 
Tikiuosi, ir jūs ne mažiau džiaugiatės. Suprantu, kad damoms tai 
buvo ypatingas išbandymas. 

+ Jūs iš Halfos, tiesa? - paklausė pulkininkas. 

— Ne, mes iš kito dalinio. Mes priklausome Saraso daliniui. Mes 
susitikome dykumoje ir užkirtome jiems kelią iš priekio, o kiti 
vaikinai užkirto jiems iš užnugario. Taip paspirginome, pasaky- 
siu, kad nebuvo kur dėtis. Užkopkite į tą uolą ir išvysite, ko ne- 
matę. Nokautuosime juos pirmame raunde. 

- Mes palikome keletą savo žmonių prie Versmių. Mums labai 
neramu dėl jų, - tarė pulkininkas. - Tikiuosi, negirdėjote apie 
juos nieko tokio? 

Jaunasis karininkas atrodė rimtas ir papurtė galvą. 

— Prasti popieriai! - tarė jis. - Jie tampa labai pavojingi, kai 
priremiami prie sienos. Žinote, nė nesitikėjau jus pamatyti gy- 
vus, taigi labai džiaugiamės ištraukę jus iš pragaro. Vienintelis 
dalykas, kurio tikėjomės, tai atkeršyti už jus. 

— Ar su jumis dar yra anglų? 

— Arčeris vadovauja sparno.būriui. Jam teks čia praeiti, nes 
nėra kito kelio nusileisti. Mes turime vieną jūsų vaikiną tenai, - 
tokį keistą draugužį su raudonu kuodu. Tikiuosi, pasimatysime 
vėliau. Geros dienos, damos! - Jis pasitaisė šalmą, paragino kup- 
ranugarį ir nujojo paskui savo vyrus. 

- Manau, šiuo metu mums geriausia likti čia, kol jie visi pra- 
jos, - tarė pulkininkas, nes nuo viršaus jau leidosi raiteliai. Pro 
juos judėjo ilga nutrūkstama vora juodų ir rudų karių, sudaniečių 
ir felachų, rinktinių karių iš Egipto armijos, Kupranugarių kor- 
puso. Kiekvienam ant krūtinės kabėjo po rudą šovininę ir prie 

šlaunų po šautuvą. Šalia voros šone jojo stambus vyras su nuka- 
rusiais juodais ūsais ir žiūronais rankoje. 

— Sveikas, Arči! - suriko pulkininkas. 

Karininkas abejingai nužvelgė jį lyg nepažįstamąjį. 

— Aš Kokrinas, ar pažįsti? Mes kartu keliavome. 

— Atleiskite, sere, esate kiek pranašesnis už mane, - atsiliepė 
karininkas. - Pažinojau vieną pulkininką Kokriną Kokriną, bet 
tai ne jūs. Jis buvo už jus visais trim coliais aukštesnis su juodais 
plaukais. 

— Tai tiesa! - sušuko pulkininkas suirzęs. - Jei jums būtų tekę 
iškęsti bent keletą parų pas dervišus, abejoju, ar jus draugai at- 
pažintų! , 

— Ak, gerasis Dieve! Kokrinai, ar tai tikrai jūs?! Nebūčiau pati- 
kėjęs. Didysis škote, ką gi teko tau patirti?! Esu girdėjęs, kad vai- 
kinai pražyla per naktį, bet, dievaži... 

- Tikrai taip, - tarė pulkininkas rausdamas. 

— Leiskite jums priminti, Arčeri. Kaip būtų labai šaunu, jei, 
užuot aptarinėję mano išvaizdą, galėtumėte atgabenti mums tru- 
putį maisto ir vandens. 

- Žinoma, - tarė kapitonas Arčeris. - Jūsų draugas Stiuartas 
žino, kad jūs čia, ir jau gabena viską jums. Ak, varganas davinys, 
damos, bet tai visa, ką geriausio turime! Esate senas karys, Kok- 
rinai. Skubėkite ant uolos ir ten išvysite kario vertą reginį. Netu- 
rime laiko atokvėpiui, po penketo minučių stosime į mūšį. Ar galiu 
dar kuo padėti prieš palikdamas jus? 

— Gal kartais atsirastų cigaras? - paprašė pulkininkas ilgesin- 
gal. 

Arčeris ištraukė iš savo portcigaro labai aromatingą storą par- 
taga ir ištiesė pustuzinį vaškinių degtukų. Tada jis pasileido ris- 
čia kupranugariu paskui vyrus, o senasis karys, atsišliejęs į 
akmenį, užtraukė malonų dūmą. Tik tada, kai įsitempę jo nervai 
pajuto malonų tabako skonį, švelnų anodino poveikį, jis pažvalėjo 
ir nurimo. Jis stebėjo lėtai vingiuojantį melsvą dūmelį prieš save, 
ir liežuviu, ir gomuriu juto gardų aromatą, ir tik tuomet jo išse- 

kusį, pailsusį kūną apėmė tingulys. Trys ledi sėdėjo viena šalia 
kitos ant plokščio akmens. 

— Na ir kraštas! Į ką tu panaši, Seide! - sušuko panelė Adams 
staiga, ir tai buvo pirmasis ženklas, jog; ji vėl tapo savimi. - Ką 
pasakytų tavo motina, išvydusi tave tokią? Na, štai tavo plaukai 
pilni šiaudų, o švarkas suodinas, lyg iš krosnies ištrauktas! 

— Manau, kad visiems mums reikėtų apsitvarkyti, - tarė Seidė 
prislopintu balsu, nepanašiu į ankstesniosios linksmos Seidės bal- 
są. - Ponia Belmont, jūs atrodote išties padoriai, bet gal leisite 
patvarkyti jūsų suknelę. 

Bet ponios Belmont žvilgsnis buvo kažkur nuklydes, ir ji liūd- 
nai krestelėjo galvą, švelniai atstumdama mergaitės rankas. 

— Man nerūpi, kaip atrodau. Negaliu apie tai mąstyti, - tarė ji. - 
Argi jums dar kas rūpėtų, jei jūs būtumėte palikusi mylimą žmo- 
gų kaip kad aš? 

— Dabar jaučiu, kad ir aš palikau, - sukūkčiojo vargšelė Seidė 
susigraudinusi ir paslėpė savo karštą veidą ponios Belmont moti- 
niškame glėbyje. 

X DALIS 


Kupranugarių dalinys prajojo toliau pro akmeningas dantytas 
nuogriuvas, persekiodamas besitraukiančius dervišus, ir keletą 
minučių pabėgėliai buvo likę vieni. Bet štai pasigirdo linksmas 
balsas, šaukiantis juos, ir tarp akmenų pasirodė raudonas turba- 
nas. Tai buvo baltaveidis besišypsantis nonkonformistų dvasinin- 
kas. Sužeistą jo koją prilaikė storas lancetas, ir šis mirtį nešantis 
ramentas visiškai nesiderino su taikinga šio vyriškio išvaizda, — 
jis atrodė tarytum žnyples išsiauginusi avis. Iš paskos ėjo du neg- 
rai, nešini krepšiu ir vandenmaišiu. 

— Nesakykite nė žodelio! Nė žodelio! - sušuko jis atkulniavęs. — 
Žinau puikiai, kaip jaučiatės. Patikėkite, man tai teko patirti sa- 
vo kailiu. Atneškite vandens, Ali! Tik pusę puodelio, panele Adams: 
netrukus galėsite gerti ir daugiau. Dabar jūsų eilė, ponia Belmont! 
Vajei, vajei, vargšės nelaimingos sielos! Širdis verkia iš sielvarto 
regint jus! Štai krepšelyje mėsos ir duonos, tik iš pradžių ragau- 
kite po truputį. - Jis linksmai juokėsi ir plojo rankomis žvelgda- 
mas į juos. 

— O kaip kiti? - paklausė jis staiga paniurusiu veidu. 

Pulkininkas papurtė galvą. 

— Mes palikome juos prie šulinių. Bijau, kad jų nebėra tarp 
gyvųjų. 

— Nagi, nagi!.. - sušuko dvasininkas susijaudinusiu balsu, ku- 

ris negalėjo nuslėpti jo liūdnos išraiškos. - Jūs, be abejo, manėte, 
jog ir aš iškeliavau Anapilin, bet štai aš čia. Nenusiminkite, ponia 
Belmont. Jūsų vyro padėtis negali būti tokia beviltiška kaip ma- 
noji. 

— Kai išvydau jus, stovintį ten aukštai ant kalvos, pamaniau, 
kad kliedžiu, - tarė pulkininkas. - Jei ledi nebūtų jūsų pastebėju- 
sios, niekada nebūčiau patikėjęs savo akimis. 

— Betgi aš pasielgiau tikrai neapdairiai. Kapitonas Arčeris sa- 
kė, kad vos nesužlugdžiau jų planų ir kad nusipelniau karo lauko 
teismo. O atsitiko štai kas, kai tik išgirdau arabus artėjant, iš 
susijaudinimo neiškenčiau neperžiūrėjęs, ar bent vienas esate gy- 
vas. | 

— Mane stebina, kaip jūsų nenušovė be jokio karo lauko teis- 
mo, - tarė pulkininkas. - Sakykite, kaipgi, po perkūnais, sugebė- 
jote čia patekti? 

- Halfos žmonės netrukus atskubėjo mūsų pėdomis, kai aš bu- 
vau paliktas, ir jie surado mane dykumoje ir paėmė. Regis, aš 
kliedėjau, nes, pasak jų, giedojau giesmes, taigi jie išgirdo mane, 
ir tik Dievas nurodė jiems kelią į mane. Jie turėjo medicinos pa- 
galbos kupranugarį, taigi jau kitą dieną atsipeikėjau. Susitikome 
su Saraso vyrais ir su jais kartu atvykome, nes su jais keliauja 
daktaras. Mano žaizda nepavojinga, o jis sakė, kad mano prigim- 
ties žmogui sveika nuleisti kraujo. O dabar, mano bičiuliai, - jo 
didelės rudos akys liovėsi žibėti, ir žvilgsnis tapo didingas, rimtas 
ir pagarbus, - mes visi buvome per plauką nuo mirties, ir dabar, 
šią akimirką, mūsų brangūs draugai patekę į panašią padėtį. Ta 
pati Apvaizda, išgelbėjusi mus, gali išgelbėti ir juos, todėl melski- 
mės drauge, kad taip įvyktų, prisimindami, kad, nepaisant mūsų 
maldų, jei tai ir neįvyktų, tada vis tiek priimsime tai, kaip protin- 
giausią ir geriausią dalyką. 

Tadajie visi atsiklaupė tarp juodų akmenų ir meldėsi taip karš- 
tai, kaip kai kurie niekada anksčiau nebuvo taip meldęsi. Ten, 
„Korosko“ laive, bepigu buvo tarti maldos žodžius, nusiteikus šiek 
tiek filosofiškai laivo deniuose. Taip paprasta jaustis tvirtu ir pa- 

sitikėti savimi sėdint patogiose denio kėdėse, kai tarnas arabas 
puošniomis šlepetėmis tyliai šlepsena aplink kiekvieną su paruošta 
arbata ar kava bei likeriu. O štai dabar jie likimo bangos nublokš- 
ti nuo lėtos tėkmės taikingo gyvenimo tarpsnio ir susidūrę su siau- 
bingais, aštriais tikrovės faktais. Sugniuždyti, sudaužyti, jie 
stveriasi už kažko. Akla, negailestinga lemtis buvo tokia netikė- 
ta. Bausmių galia, veikianti protingai ir tikslingai, - gyvenimiš- 
ka, veikli galia, atplėšusi juos nuo įprastinių vėžių, sulaužiusi jų 
sektantiškus takus takelius ir privertusi juos rinktis geresnį ke- 
lią, - štai ką jie buvo priversti išmokti ir suprasti per tas siaubo 
kupinas dienas. Didžiosios rankos tarytum sugniaužė juos, min- 
kė it molį, suteikdamos jiems naują pavidalą tolesniam gyveni- 
mui. Ar galima tokią galimybę permaldauti žmogiškais prašymais? 
Ir vis dėlto tai buvo ji ir niekas kitas - paskutinio teismo apeliaci- 
ja, likusi įžeistai žmonijai. Taigi dabar jie meldėsi visa širdimi, 
nuoširdžiai, kaip įsimylėjęs myli, kaip poetas kuria atsidavęs visa 
siela, ir pakilo kupini vienintelio, nepaprasto nelogiško jausmo, 
vidinės taikos ir ramybės bei pasitenkinimo, o tai gali suteikti tik 
malda. 

— Nutilkite! - tarė Kokrinas. - Klausykite! 

Pasigirdo salvė ir nuaidėjo per siaurą uolos kuorą, po to kita ir 
dar kita. Pulkininkas nenustygo vietoje lyg senas žirgas, išgirdęs 
medžioklės trimitą ir amsint šunų būrį. 

— Kur galėtume pamatyti, kas ten vyksta? 

- Eime šiuo keliu! Štai šen, prašau. Čia veda keliukas aukštyn. 
Jei damos eis paskui mane, joms neteks regėti žiaurių vaizdų. 

Dvasininkas vedė juos pakraščiu, kad išvengtų lavonų, storai 
nuklojusių tarpukalnių dugną. Jiems sunkiai sekėsi kopti žvirgž- 
dėtu, šlako akmenų taku, bet šiaip taip pasiekė viršūnę. Apačioje, 
žemai, driekėsi neaprėpiama banguota dykuma, o priekyje jie iš- 
vydo vaizdą, kurio neįmanoma buvo pamiršti. Tame nepaprastai 
sausame ryškiame ore, lygiai ruduojančiame dykumos paviršiuje 
išryškėjo kiekviena detalė, tarytum prieš jų akis būtų ranka pa- 
siekiama stalo lenta su išdėliotomis žaislinėmis figūrėlėmis. 

Dervišai - arba tai, kas iš jų buvo likę, - lėtai jojo pakrikusiu 
būriu, jų lopiniuoti džibehai ir raudoni turbanai vienodai siūbavo 
pagal kupranugarių judesių taktą. Jie neatrodė nugalėti, nes jų 
judesiai buvo apgalvoti, tikslingi, tik jie dairėsi ir keitė būrio for- 
muotes, nes nebuvo įsitikinę, kokią panaudoti taktiką. Ir nenuos- 
tabu, kad jie buvo sumišę, nes ant nuilsusių kupranugarių jų 
padėtis atrodė kebli ir beviltiška. Saraso vyrai išjojo iš kalnų nuo- 
griuvų ir nulipo nuo gyvulių, šiuos sugrupavę po keturis, o tuo 
metu šauliai priklaupę išsirikiavo viena linija, virš kurios kilo de- 
besėliai dūmų, kai jie šaudė be perstojo į arabus, o šie atsišaudė 
pavieniais šūviais nuo kupranugarių nugarų. Tačiau žiūrovų, ste- 
binčių nuo kalvos viršūnės, žvilgsnius patraukė ne pakrikęs der- 
višų būrys ir net ne ilga klūpančių šaulių vora. Tolumoje per 
dykumą jojo trys Halfos Kupranugarių dalinio eskadronai, suda- 
rydami tankią koloną, kuri dailiai išsiskleidė į artėjantį prie jų 
pusratį. Arabai atsidūrė tarp dviejų ugnių. 

— Dėl Dievo! - sušuko pulkininkas. - Žiūrėkite! 

Dervišų kupranugariai visi vienu metu priklaupė, ir visi vyrai 
nušoko nuo jų. Prieš juos atsistojo aukšta įspūdinga figūra, o ji 
tegalėjo būti tik pats emyras Vadas Ibrahimas. Jie matė, kaip jis 
atsiklaupė maldos minutei. Tada pakilo ir, išėmęs kažką iš balno, 
atsargiai patiesė ant smėlio ir stovėjo ant jo sustingęs. 

— Gerasai žmogau! - sušuko pulkininkas. - Jis atsistojo ant 
savo avikailio. 

— Ką norite tuo pasakyti? - pasiteiravo Stiuartas. 

- Kiekvienas arabas nešiojasi avikailį ant balno. Kai jis supran- 
ta, kad jo padėtis tampa beviltiška ir vis dėlto pasiryžta kautis 
ligi mirties, jis pasiima avikailį ir stovi ant jo tol, kol netenka 
gyvybės. Matote, jie visi stovi ant avikailių. Dabar jie neužleis 
savo pozicijų nė per colį. 

Žemai dykumoje drama pasiekė kulminaciją. Halfos dalinys pri- 
artėjo, ir liepsnos bei dūmų žiedas apjuosė grupę klūpančių der- 
višų, kurie gynėsi kaip įmanydami. Dauguma jų žuvo kovoje, tačiau 
likusieji taisė šautuvus ir šaudė su nepaprasta narsa, kuri visada 

būdinga vienas kito vertiems priešams. Tuzinas žaliai rusvos spal- 
vos uniforma apsivilkusių figūrų ant smėlio rodė, kad egiptiečiams 
tai ne bekraujė pergalė. Dabar nuaidėjo Saraso vyrų trimitas, taip 
pat ir kitas trimitas iš Halfos dalinio pusės. Jų kupranugariai jau 
buvo nusileidę, ir vyrai išsirikiavo viena ilga siaura linija. Viena 
paskutinė salvė, ir jie susikaupė mūšiui šaukdami kaip laukiniai, 
panašiai kaip šaukia juodaodžiai iš centrinės Afrikos. Tą pačią 
minutę kilo beprotiškas viesulas, įsukęs bėgančias figūras su šau- 
tuvų buožėmis, kylančiomis ir krintančiomis, žvilgančiais ietiga- 
liais, smingančiais į banguojančio smėlio debesis. Tada trimitas 
nuaidėjo dar kartą, egiptiečiai atsitraukė ir suformavo tvarkingą 
patyrusių ir drausmingų karių rikiuotę, o centre, ant kiekvieno 
avikailio, gulėjo po galantišką barbarą ir jo savininką. Devynio- 
liktasis šimtmetis atsikeršijo už septintąjį. 

Trys moterys tuo metu, nustėrusios iš siaubo ir vis dėlto susi- 
žavėjusios, stebėjo kautynių lauką. Dabar Seidė su savo teta gai- 
liai raudojo. Pulkininkas kreipėsi į jas padrąsinamais žodžiais, o 
akimis sekė ponios Belmont veidą. Jis buvo išblyškęs it drobė, 
maždaug dramblio kaulo spalvos, akyse atsispindėjo tuštuma, ta- 
rytum ji būtų buvusi užhipnotizuota. 

— Dėl Dievo, ponia Belmont, kas nutiko? - sušuko jis. 

Užuot atsakiusi, ji parodė į dykumą. Tolumoje, už keleto my- 
lių, anapus mūšio lauko, artėjo grupelė raitelių. 

— Ak, Viešpatie, tikrai kažkas atjoja. Kas tai galėtų būti? 

Jie visi įtempė žvilgsnius, bet per tokį didelį nuotoli įžvelgė tik 
kupranugariais jojančius vyrus, kurių galėjo būti apie tuziną. 

— Tai tie šėtonai, kuriuos palikome palmių giraitėje, - tarė Kok- 
rinas. - Niekas kitas negali būti. Vienintelė paguoda, kad jie ne- 
paspruks. Jie lenda patys į liūto nasrus. 

Bet ponia Belmont tebežiūrėjo tuo pačiu įdėmiu žvilgsniu ir 
tokia pat sustingusia išraiška. Dabar, sutrikusi iš džiaugsmo, ji 
iškėlė abi rankas į viršų. 

— Taijie! - rėkė ji. - Jie išgelbėti! Tai jie, pulkininke, tai jie! Ak, 
panele Adams, panele Adams, tai jie! 

Iš džiaugsmo ji šokinėjo ant kalvos viršūnės paklaikusiomis 
akimis lyg vaikas. 

Jos bičiuliai nenorėjo ja tikėti, nes nieko nematė, bet kai ku- 
riomis akimirkomis mūsų žemiški pojūčiai yra daug aštresni už 
tų žmonių, kurie niekad neišbando visa širdimi ir siela savęs ir 
negali to pajusti. Ponia Belmont nė nepajuto, kaip sparčiai nusi- 
leido pavojingu akmenuotu taku prie savo kupranugario dar ne- 
spėjus jiems susigaudyti, kas jai pranešė tą džiugią žinią. 
Artėjančios grupės šone saulėkaitoje suspindo trys baltos dėme- 
lės, o jos galėjo atsispindėti tik nuo trijų europietiškų skrybėlių. 
Raiteliai jojo kiek įkabindami, ir tuo metu, kai jų draugai ruošėsi 
juos pasitikti, jie aiškiai išvydo, jog tai buvo Belmontas, Fardetas 
ir Stivensas su vertėju Mansoru bei sužeistu sudaniečiu šauliu. 
Kai jie prijojo visai arti, už jų jie pamatė palydovus Tipi Tilį ir 
senus karius egiptiečius. Belmontas išsiveržė pirmyn pasitikti 
žmonos, bet Fardetas stabtelėjo, norėdamas paspausti pulkinin- 
ko ranką. 

-Vive la France! Vivent les Anglais! - rėkė jis. - Tout va bien 
n'est ce pas, pulkininke? Ak, canaille! Vivent Ia crcix et les 
Chrėtiens! 

Jis nesitvėrė iš džiaugsmo. 

Pulkininkas taip pat džiūgavo ir išreiškė savo jausmus, kiek 
tik leido jo anglosaksiškasis santūrumas. Jis negestikuliavo, bet 
kvatojo ir juokėsi nervingai trūkčiodamas, demonstruodamas aud- 
ringiausią reakciją. . 

— Ak, mano bičiuli, velniškai džiaugiuosi vėl tave matydamas. 
Apverkėme tavo netekti, o dabar esu pirmą kartą toks laimingas. 
Kaip išsigelbėjote? 

— Tik jūsų pagalba. 

—- Mano? 

— Taip, mano drauge, o aš dar bariau jus, nedėkingas padare! 

— Bet kaipgi galėjau jus išgelbėti? 

— Juk jūs sumanėte su tuo puikiu kariu Tipi Tiliu ir kitais, kad 

"jie gaus gerą išpirką už tai, jeigu mus gyvus pristatys į Egiptą. Jie 

paspruko tamsoje ir pasislėpė giraitėje. Tada, kai mus palikote, 
jie prislinko su šautuvais ir nukovė vyrus, kurie ketino mus nu- 
žudyti. Gaila, kad jie nušovė tą prakeiktą mulą, nes aš veikiausiai 
būčiau įtikines jį priimti krikščionybę. O dabar, jums leidus, sku- 
bu apkabinti panelę Adams, nes Belmontas turi žmoną, Stiven- 
sas turi panelę Seidę, taigi, manau, savaime suprantama, kad 
panelės Adams simpatija ir švelnūs jausmai skirti man. 

Netruko prabėgti dvi savaitės, ir specialus laivas, skirtas išgel- 
bėtiems turistams, jau plaukė šiauriau nuo Asiuto. Kitą rytą jie 
atplaukė į Balianį, iš kur toliau paprastu ekspresu vykstama į 
Kairą. Taigi tai buvo paskutinis kartu jų praleistas vakaras. Po- 
nia Šlezinger ir jos vaikas, kurie pabėgo nesužeisti, buvo išsiųsti 
toliau. Panelė Adams nejuokais pasiligojo po visų nepriteklių ir 
vargų, ir pirmą kartą jai buvo leista išeiti į denį tik po pietų. Da- 
bar ji sėdėjo ištiesiamajame krėsle, liesesnė, rūstesnė ir malones- 
nė nei kada nors anksčiau, o Seidė stovėjo šalia jos ir rūpestingai 
ją dangstė. Ponas Stivensas nešė kavą ir dėjo ant vytelių stalelio 
prie jų. Kitoje denio pusėje patenkinti tyliai sėdėjo vyras ir žmo- 
na Belmontai. Monsinjoras Fardetas atsišliejęs į turėklą postrin- 
gavo apie britų vyriausybės aplaidumą dėl nepakankamos Egipto 
pasienio apsaugos ir kontrolės. Priešais jį stovėjo tiesus pulkinin- 
kas su degančiu cigaru, kyšančiu iš po ūsų. 

Bet kas nutiko pulkininkui? Kas dabar atpažintų ji, jei būtų 
matęs tik tą palaužtą vyrą Libijos dykumoje? Beje, nors jo ūsai ir 
buvo žilstelėję, tačiau plaukai vėl blizgėjo sodria juoda spalva, ku- 
ria buvo žavimasi kelionės pradžioje. Su suakmenėjusiu veidu ir 
nė kiek nesidžiaugdamas jis priėmė tuos užuojautos savo išvaiz- 
dai žodžius sugrįžęs į Halfą. Jį labai paveikė išgyventi sunkumai, 
dėl kurių pražilo vos ne per naktį. Tad, užsidaręs savo kajutėje, 
po valandos jis iš jos išėjo lygiai toks, koks buvo prieš tą lemtingą 
momentą, nubloškusį jį nuo civilizacijos šaltinių. Dabar jis žvelgė 
į visus griežtu tiriamu žvilgsniu, tad visi, kas tik į jį įsispoksoda- 
vo, nebeišdrįsdavo net komentuoti to modernaus stebuklo. Taigi 
nuo to laiko pastebėta, kad jei tik pulkininkui prireikdavo nujoti 

bent šimtą jardų dykuma, jis visada iš pat pradžių įsidėdavo nedi- 
delį juodą buteliuką su raudona etikete į vidine apsiausto kišenė- 
lę. Bet tie, kurie jį geriau pažinojo iš ankstesnių laikų, sakė, kad 
senasis karys turi jaunatvišką širdį ir dvasią, - taigi, jei jis pagei- 
dauja turėti tokios spalvos, kaip jaunų vyrų, plaukus, tai galiau- 
siai nieko nėra smerktino ar neprotinga. 

Dengtame laivo denyje buvo jauku ir ramu, niekas netrikdė 
ramybės, išskyrus švelnų vandens čiurlenimą ir teliuškavimą į 
garlaivio korpusą. Vakaro žara apgaubė dangaus skliautą, ir jos 
atšvaitai nurausvino lėtą upės tėkmę. 

Prietemoje jie vos įžvelgė aukštas garnių, stovinčių ant smėlė- 
tų upės krantų, figūras, o už jų didingai išsiskyrė paupio datulių 
procešija. Štai ir vėl suspindo sidabriškos žvaigždės, tokios pat 
vaiskios, taikingos ir amžinos, į kurias taip dažnai krypo jų išvar- 
gę žvilgsniai per ilgas dykumų kančias. 

— Kur jūs apsistojote Kaire, panele Adams? - galiausiai paklausė 
ponia Belmont. 

— Manau, pas Šepardus. 

— O jūs, pone Stivensai? 

— Ak, žinoma, pas Šepardus. 

— Mes apsistojome Kontinentalyje. Tikiuosi, dar susitiksime 
su jumis. 

— Nenorėčiau pamesti jūsų iš akiračio, ponia Belmont, - sušu- 
ko Seidė. - Privalote atvykti į Jungtines Valstijas, ten visi puikiai 
praleisime laiką. į 

Ponia Belmont nusijuokė malonia geraširdiška šypsena. 

— Mes turime savų priedermių Airijoje, juk tiek laiko nebuvome. 
Mano vyras turi savo verslą, o man rūpi namai, kad nesužlugtų ir 
nesumažėtų verslas. Be to, - tęsė ji išsisukinėdama, - galimas daik- 
tas, jog, nutarę atvykti į Valstijas, galime jūsų ten nerasti. 

— Mes privalome visi susitikti, - tarė Belmontas, - gal net tam, 
kad dar kartą pakalbėtume apie savo nuotykius. Po metų kitų 
viskas susigulės, ne taip skaudins prisiminimai kaip dabar. 

- Ir vis dėlto, kaip visa tai atrodo toli praeityje, tarytum koks 

slogus sapnas, - pridūrė žmona. - Geroji Apvaizda nugludins tuos 
nemalonius prisiminimus. Jaučiu, kad viskas, kas įvyko, tarytum 
būtų anapus tikrovės, kitoje egzistencijoje. 

Fardetas iškėlė savo sutvarstytą ranką. 

— Kūnas ne taip greit pamiršta, kaip protas. Štai jums įrody- 
mas, kad tai ne sapnas ar senas įvykis, ponia Belmont. 

— Kaip žiauru yra tai, kad vienų pagailėta, o kitų ne! Jei tik 
ponas Braunas ir ponas Hedinglis būtų dabar su mumis, regis, 
daugiau niekas man nerūpėtų šiame gyvenime, - sušuko Seidė. - 
Kodėl likimas juos išplėšė iš gyvenimo, o mus paliko? 

Ponas Stiuartas šlubuodamas užlipo į denį su atversta knyga 
rankoje ir stora lazda, pritvirtinta prie sužeistos kojos. 

— Kodėl skiname prinokusius vaisius, o neprinokusius palieka- 
me? - atsiliepė jis į merginos jaudulingą šūksmą. - Mes nežinome 
nieko apie tų dviejų jaunų vaikinų dvasinę būseną, bet didysis 
Sodininkas skina Savo vaisius pagal Savo paties išmanymą ir ži- 
nojimą. Aš atnešiu jums paskaityti ištrauką. 

Ant stalo buvo žibintas, ir jie atsisėdo prie jo. Gelsva šviesa 
apšvietė jo sunkius skruostus ir raudoną knygos kraštą. Tvirtas 
lygus balsas nuaidėjo virš tylios vandens tėkmės: „Tegul dėkoja 
Dievui tie, kuriuos jis išpirko ir išgelbėjo nuo priešo ir surinko 
juos iš įvairių kraštų: iš rytų, iš vakarų, iš šiaurės ir pietų. Jie 
klajojo po dykumą pasiklydę, nerasdami nei miesto, nei būsto. 
Alkani ir ištroškę, mirštančiomis sielomis. "Taip jie, vargšai, šau- 
kėsi Viešpaties pagalbos, ir jis išvadavo juos iš nelaimės. Jis vedė 
juos teisingu keliu, ir jie pasiekė miestą, kuriame apsigyveno. To- 
dėl tie žmonės taip garbino Viešpatį ir už jo gerumą, ir už stebuk- 
lus, kuriuos jis darė žmonių vaikams.“ 

— Skamba taip, lyg būtų mums sukurta, ir vis dėlto tai buvo 
parašyta prieš du tūkstančius metų, - tarė dvasininkas užversda- 
mas knygą. - Bet kokio amžiaus žmogus yra priverstas pripažinti 
jį lydinčią ranką, kuri rodo kelią. Aš, pavyzdžiui, netikiu, kad įkvė- 
pimas liovėsi prieš du tūkstančius metų. Kai Tenisonas su tokiu 
įkarščiu ir įsitikinimu rašė: 

„Ak, mes vis dar tikime, 
Kad kažkaip gėris bus galutinis blogio tikslas“, 


jis atkartojo gerą žinią, kurią buvo gaves, taip kaip Mika ar Eze- 
kielis, kai pasaulis buvo jaunesnis, pakartojo tą primityvesnį ir 
šiurkštesnį pranešimą. 

— Visa tai labai gražu, pone Stiuartai, - tarė prancūzas, - jūs 
prašote manęs garbinti Dievą už tai, kad ištraukė mane iš pavojų 
ir skausmų, bet aš tik norėčiau sužinoti, kodėl, jei jis pats taip 
sutvarkė, jis pats įstūmė mane į pavojų ir skausmą. Mano supra- 
timu aš turėčiau Jį kaltinti, o ne garbinti. Juk jūs nedėkosite man 
už tai, kad jus ištraukiau iš upės, jei aš pats jus ten įstūmiau. 
Vienintelis dalykas, kurio jūs galite reikalauti ir prašyti Dievo, 
yra tas, kad jis užgydytų žaizdas, kurias padarė savo rankomis. 

— Aš neneigiu sunkumų, - tarė dvasininkas lėtai. - Nė vienas, 
kuris nėra savęs apgaudinėjęs, neneigs sunkumų. Pažiūrėkite, kaip 
drąsiai Tenisonas susiduria su tuo tame giliausio įkvėpimo ir di- 
dingumo kupiname eilėraštyje, koks tik yra sukurtas mūsų kal- 
ba. Prisiminkite, kokį jam tai turėjo poveikį: 


„Tvirtai ženges staiga suklumpu, 
Prislėgtas rūpesčių naštos, 

Prie slenksčio Didžiojo altoriaus, 
Per tamsą vedančio pas Dievą. 


Tiesiu nusilpusias rankas aklai tikėdamas, 
Užčiuopiu sauja dulkes ir pelus 

Ir šaukiuosi Viešpaties jausdamas, kad 

Jis suteiks man viltį“. 


Tai yra svarbiausia visų paslapčių paslaptis - nuodėmės ir kan- 
čios problema, vienintelis nepakeliamas sunkumas, kurį prota- 
ujantysis turi įminti tam, kad paliudytų, pagrįstų Dievo santykį 
su žmogum. Bet paanalizuokime mūsų pačių situaciją. Aš, saky- 

čiau, tvirtai žinau, ko mane išmokė tas patyrimas. Sakau tai nu- 
žemindamas, bet dabar aiškiau suvokiu savo pareigą nei bet kada 
anksčiau. Man tai buvo pamoka - išmokau būti rūpestingesnis ir 
atidesnis, sakydamas kas, mano manymu, tiesa, tapau ne toks 
ištižęs, kai reikia imtis veiksmų, atlikti tai, kas, mano supratimu, 
teisinga. 

— O aš, - sušuko Seidė. - Aš taip pat įgijau patirties, kurios 
neturėjau per savo gyvenimą. Išmokau daug ko, daug ką permąs- 
čiau. Dabar esu visai kita mergina. 

— Nepažinojome savęs taip, kaip dabar, - tarė Stivensas. - Sa- 
kyčiau, anksčiau daug ko nesupratau. Gyvenau vertindamas tai, 
kas nesvarbu, ir nepaisiau to, kas esminga. 

— Ką gi, sukrėtimai kartais niekam nepakenkia, - įsiterpė pul- 
kininkas. - Šiltnamio sąlygos, pūkų patalai ir reguliarus maitini- 
masis nė moteriai, nė vyrui ne į sveikatą. 

— Mano tvirtu įsitikinimu, - tarė ponia Belmont, - visi mes 
pasikeitėme, ūgtelėjome dvasiškai per tas dienas, praleistas dy- 
kumoje. Jei pasvertume savo nuodėmes, dabar daug ką būtų gali- 
ma atleisti už tas nesavanaudiškas dienas. 

Jie visi sėdėjo kurį laiką susikaupę tyloje, kol purpuriniai ža- 
ros atšvaitai ėmė tamsėti, o pilki šešėliai aptraukė dangų ir lauki- 
niai paukščiai išrėžė V raidę virš blankaus metalinio ramiai 
vilnijančio Nilo paviršiaus. Iš rytų papūtė vėsus vėjelis, tad kai 
kurie pakilo ketindami palikti denį. Tada Stivensas pasilenkė prie 
Seidės. 

— Ar prisimeni, ką pažadėjai būdama ten, dykumoje? - sukuž- 
dėjo jis. 

— Ką gi? 

— Sakei, kad, jei pavyks ištrūkti, pamėginsi suteikti laimę ki- 
tam. 

— Vadinasi, taip ir bus. 

'—- Aš jau esu laimingas, - tarė jis, ir jųdviejų rankos susijungė 
tamsoje. 

